
Kapitola 1

Neďaleko mesta Charleston v Južnej Karolíne
29. júla 1803

Raelynn Birminghamová lenivo vyplávala z driemot, otvorila jedno oko a s nevôľou pozrela na otvorené sklené dvere, cez ktoré z diaľky doliehal monotónny buchot. Sotva sa slnko odlepilo od horizontu, nad krajinou sa rozprestrela horúčava, akoby ani nebolo krátkeho nočného dažďa. Raelynn napriek horúcemu a vlhkému vzduchu dúfala, že sa jej podarí ukradnúť si ešte trochu spánku - ak sa, pravda, vymotá z masívnej postele, zájde k oknu a zavrie ho. Väčšinu noci sa len prehadzovala v obrovskej prázdnej posteli, zmietaná zmyselnou túžbou, ktorú v nej prebudil jej pekný manžel. Túžba zostávala nenaplnená, hoci už boli takmer dva týždne svoji. Nebyť darebáka, ktorý s najatými kumpánmi vtrhol do ich krásneho domu uprostred plantáží presne v deň svadby, a nebyť neviditeľného múru odmietania, ktorý medzi nich dvoch postavila po tom, ako mladá dievčina obvinila jej muža z otcovstva jej zatiaľ nenarodeného dieťaťa, Raelynn by určite nebola ležala v obrovskej posteli sama. A manželské šťastie by bola vychutnávala do poslednej kvapky. Nuž áno, v tomto prípade by bola nebesiam za nevedomosť azda aj vďačná - nebyť toho dievčiska menom Nell.

Len čo si Raelynn uvedomila, že batistovú nočnú košeľu má celú vlhkú od potu, už sa jej nechcelo zotrvávať pod prikrývkou. Látka sa na ňu protivné lepila, tak si aspoň rozviazala šnúročku na prsiach, odhalila si hruď a fúkala si na nahú pokožku, aby sa trošku ochladila. Bolo to príjemné, no len čo na chvíľu prestala, opäť ju obliala horúčava.

Zívla a takmer zlostne sa zdvihla z postele. Neďaleko stál stolík s umývadlom. Naliala si trochu vody, ošpliechala si tvár, ale účinok chladu netrval dlhšie ako minútku. Radšej si povedala, že si vyčistí zuby.

Čo ďalej? Uvažovala, že ak si nepospí ešte aspoň hodinku, prebdená noc na nej zanechá nepekné stopy. Navyše bude celý deň omámená a mrzutá. Že by zatvorila okno, nech je v izbe aspoň ticho - keď sa už tak či onak nezbaví horúčavy? Neistým krokom cupkala ku skleným dverám, ale až pri východe si uvedomila, že by sa odsúdila vari aj na zadusenie. Jej spálňa ústila na dlhú verandu, ktorá sa vinula pozdĺž celej zadnej časti domu. Len Jeffova spálňa (tesne vedľa jej) a izba na opačnom konci sa honosili okrem sklených dvier aj oknami. Dve prostredné miestnosti mali iba sklené dvere a ich obyvatelia mohli teda voliť len medzi hlukom a nedýchateľným vzduchom.

Raelynn, zvyknutá na mierne anglické podnebie, sa v panskom dome na plantáží Oakley cítila ako na pekáči. Ešte pred príchodom ju varovali, že v Karolíne neberie slnko ohľady na nikoho a na nič, najmä nie koncom leta. Horúčavy tu bývali nebezpečné, takže si povedala, že hluk je predsa len prijateľnejšia možnosť.

So vzdychom sa oprela o rám a pozrela von. Za bielym zábradlím sa rozprestieralo čosi ako rozprávková krajina. Hustý letný opar, pozostatok nočného dažďa, ešte stále obostieral dom a uzatváral ho pred ostatným svetom. Závoje bielej hmly sa ovíjali okolo radu obrovských dubov na konci priestranného dvora. Stromy vytvárali ďalšiu zdanlivo nepreniknuteľnú hranicu, až za nimi stáli domce rozličnej veľkosti, v ktorých žilo služobníctvo. Raelynn ani nemusela namáhavo pátrať zrakom v hmle. Vedela, že za tretím stromom budujú stavitelia nový dom pre čiernu gazdinú a jej rodinku. Ani nie pred dvoma týždňami zostali z Corinho príbytku len hromady popola a čierne brvná, no už včera popoludní sa nad zhoreniskom týčili nové brvná a vytvárali vonkajšiu kostru domu.

Raelynn sa ani nenamáhala potlačiť zívnutie a lenivo si zo zvlhnutej šije zdvihla dlhé husté červenkasté kučery. V takomto podnebí jej vlastné vlasy najväčšmi pripomínali teplú vlnenú prikrývku a v očakávaní ešte horších dní a nocí uvažovala, že ak si ich na noc zakaždým nezopne do uzla, bude to ešte nepríjemnejšie.

Ešte nedávno bol jej otec váženým verným poddaným a vyslancom anglického kráľa Juraja III. Vtedy sa meno Jamesa Barretta, grófa z Balfouru, tešilo veľkej úcte a na rodinné panstvo v Londýne priťahovalo húfy hostí. Raelynn mávala osobnú komornú, ktorá ju na všetky večierky vystrojila ako princeznú a vlasy jej vyčesala zakaždým do iného umeleckého účesu, takže mohla celý večer počúvať samé chvály od priateľov a hostí, ktorí ospevovali nielen prácu šikovnej kaderníčky, ale najmä kvalitu a oslnivú farbu Raelynniných vlasov. A Raelynn len kývala hlavou, prijímala komplimenty, pričom neveľmi myslela na šikovnosť a usilovnú prácu komornej, ktorá ju česávala nielen na slávnostné príležitosti, ale každodenne jej upravovala červenkasté kučery do praktickejších, hoci nemenej očarujúcich tvarov.

Ale to bola minulosť. Dnes sa musela Raelynn starať o neposlušnú hrivu sama, takže si konečne uvedomila, že už len umyť, učesať a zviazať poletujúce vlny do uzla vyžaduje poriadnu námahu. V poslednom čase dokonca uvažovala, že by si mohla vlasy ostrihať, skrátiť aspoň o polovicu, ale zatiaľ váhala, lebo si nebola istá, ako by na takú zmenu reagoval jej manžel. Už vzhľadom na múr, ktorý medzi nich postavila tým, že sa mu odmietla odovzdať, ako kázala obyčaj, neodvážila sa Jeffreyho ešte väčšmi provokovať. Jej nebohý otec by bol dostal záchvat zlosti len pri pohľade na nožnice blížiace sa k dcériným vlasom a mladá žena netušila, či by niečo podobné nepostihlo aj jej muža. Hoci v posledných týždňoch bola svedkom jeho neochvejnej tvrdohlavosti len jediný raz - keď čelil obvineniam Nell -, zanechalo to v nej dojem, že trpezlivosť Jeffreyho Birminghama má nepochybne hranice, ktoré neradno prekročiť. Stačilo, že ho požiadala, aby zatiaľ spali oddelene.

Raelynn potriasla hlavou a prinútila sa nemyslieť na tú citlivú tému. Pre istotu sa poriadne popreťahovala a poprehýbala dopredu i dozadu. Po horúcej noci bola dosť stuhnutá.

Počas plavby z Anglicka bolo podpalubie na prasknutie napratané cestujúcimi, takže mala sotva miesto na krátku prechádzku v tme po tej vlhkej diere, kde boli odsúdení cestovať menej majetní. Ak sa ona alebo jej matka pohli inam, ako stanovoval im určený - veľmi obmedzený - priestor, určite tým obťažovali zase iných úbožiakov. Celé tri mesiace sa Raelynn sotva hýbala a ešte stále cítila stuhnuté svaly, ktoré si z cesty „priniesla“. Ale predovšetkým sa tešila, že tú hrôzu vôbec prežila. Jej matka také šťastie nemala.

„Tuším si vstala zavčasu, drahá moja.“
Ticho zhíkla a vystrela sa práve včas, aby jediným pohľadom prenikla spoza okna na verandu, z ktorej zaznel hlboký mužský hlas, a zbadala tam manžela. Uvoľnene kráčal k nej.
Zrejme sa na rannú prechádzku popred okná spálni vybral ešte skôr, ako sa zobudila, a doteraz pozoroval tesárov, čo pracovali na zhorenisku. Nemal na sebe topánky ani košeľu, len úzke nohavice, ktoré mu zdôrazňovali svalnaté, no štíhle boky a pás. Krátke havranie vlasy mal mokré, odstávali mu na všetky strany, vyzeralo to, že sa len prednedávnom umýval. Potvrdzoval to aj ľanový uterák, nedbanlivo prevesený okolo krku.

Raelynn si pomyslela, že tento muž, ktorý ju doslova zdrapil do náručia a zachránil pred rútiacim sa kočom na ulici Charlestonu, vyzerá v túto skorú rannú hodinu neobyčajne chlapsky. Nepochybne za ten dojem vďačila najmä jeho nedostatočnému oblečeniu, lebo Jeffrey bol obdarený výnimočne dokonalým telom. Mal mimoriadne široké plecia, na rukách sa mu vlnili železné svaly, hruď mal pokrytú tmavými chĺpkami a širokú, no od pŕs nadol sa elegantne zužovala.
Raelynn okrem toho vedela, že pod nohavicami dokonalého strihu sa skrývajú boky také úzke, že by mu hociktorá žena mohla závidieť. Jeffrey rád jazdil na koni a pravidelne pre zábavu boxoval s priateľmi. Výsledkom boli mocné, no zároveň pružné a pohyblivé svaly.

Hoci mal vlasy čierne ako žúžoľ, jeho pokožka nebola od prírody počerná, ani priveľmi zarastená. Najhustejšou kožušinkou sa pýšila jeho hruď a lono, ale na predlaktiach a štíhlych nohách mal jemnejšie ochlpenie a na chrbte a pleciach ani chĺpok.

Nemohla si pomôcť, musela obdivovať Jeffreyho mierne opálenú pokožku a ušľachtilé črty: čeľusť ako vytesanú z kameňa, úzky, jemne zahnutý nos, jamku na brade. A keď sa usmial alebo v zadumaní stisol pery, na lícach sa mu tiež zjavili jamky, ktoré mu spolu s temne žiarivými zelenými očami vždy a všade zabezpečili pozornosť dám. A pokiaľ išlo o dobývanie nedobytných pevností, na to mu isto-iste stačil mierne pobavený úškrn so zvesenými kútikmi úst. Ani Raelynn nebola voči nemu imúnna. Veľmi často musela pozbierať všetku guráž i ostrovtip, len aby sa v nestráženej chvíli nestala jeho korisťou. Musela uznať, že jej manžel je po všetkých stránkach výnimočným exemplárom mužského rodu.

Keby bola jeho ženou so všetkým, čo k tomu patrilo, poslúchla by dotieravú túžbu prejsť dlaňou po širokej a svalnatej hrudi, po tom hustom a hebkom poraste chĺpkov presne tak, ako to urobila počas svadobnej noci, keď ho prvý raz zazrela bez šiat a prvý raz ju ako blesk zasiahla jeho mužná krása. Ale od tej noci, napriek pretrvávajúcej príťažlivosti, cítila voči škótskemu džentlmenovi menom Jeffrey Lawrence Birmingham aj isté predsudky.

„Jeffrey, vyľakal si ma,“ pokarhala ho s nervóznym smiechom. Pokoj duše jej už vôbec nepriniesla myšlienka, že za tou maskou dokonalého chlapa sa možno skrýva bezohľadný a chlipný sviniar, ktorý využíval mladé očarené slúžky len pre vlastné potešenie a bez štipky súcitu. Raelynn bola nedávno svedkom hádky medzi svojím mužom a mladučkou Nell, ale čoraz väčšmi sa obávala, aby sa náhodou aj z nej nestala Jeffreyho hračka. V poslednom čase totiž sotva myslela na niečo iné ako na tých zopár krátkych chvíľ, ktoré strávila v jeho náručí.

Biele zuby sa mu zablysli v nedbanlivom úškrne. „Ako som to mal vedieť?“
Očami ju pohládzal po celom tele a Raelynn sa striasla, ani čo by ju vyzliekol jediným pohľadom. Očervenela. Ale, čo bolo ešte horšie, tým nehanebným zízaním v nej prebudil túžbu po jeho pozornosti a zúfalé želanie zabudnúť na Nell. „Takto ráno bývaš už väčšinou preč, Jeffrey, nemám pravdu?“
„Máš, drahá, ale účtovník chcel, aby som sa pozrel na papiere lodiarskej spoločnosti, a prácu som dokončil len dnes ráno. Také veci ma vždy unavia, tak som si povedal, že si pred cestou do Charlestonu ešte trochu oddýchnem.“ Naklonil hlavu nabok. „A čo ty, miláčik? Vari vždy vstávaš takto zavčasu?“
Raelynn sa začervenala ešte väčšmi, lebo vedela, že v porovnaní s ním vyzerá istotne ako spachtoš. Sklené dvere zo spálne mávala celé noci otvorené, a hoci sa nebudievala na hluk, zopár ráz otvorila skoro ráno oči a zistila, že Jeffrey sa často venuje prechádzkam po verande pred úsvitom alebo tesne po úsvite. Z toho usúdila, že jej lásku k dlhému spánku už stihol objaviť. „Zobudil ma ten buchot.“
Mimovoľne si pritisla ruku k hrdlu a striaslo ju. Zaliala ju hanba z pocitu, že jej pred ním slabnú kolená ako dajakej vyplašenej husičke v spoločnosti svetáka. V duchu si vyčítala, že radšej neutiekla. Mala ho nechať tu a ísť, kam by ju oči viedli. Netreba sa predsa vystavovať pokušeniam, ak im človek nechce podľahnúť. Ale ona im podľahnúť chcela... Vlastne by sa mu bola bez váhania vrhla do náručia, keby jej v srdci nehlodal červíček pochybnosti, ktorý jej šepkal, že Jeffrey Birmingham možno vôbec nie je taký ctihodný, šľachetný či taký džentlmen, ako sa zdalo.

Mala pred sebou dve možnosti: buď sa stať jeho manželkou aj na lôžku, alebo vytrvať a obhájiť svoje panenstvo pred mužom, ktorý by ju mohol oklamať. Lenže keď uvažovala o druhej voľbe, zvyčajne ju zaliali slzy a premohol pocit obrovskej prázdnoty. Nie, chcela ho, túžila sa s ním milovať... ale nemohla.

A uprostred zmätku, ktorý jej ničil nervy, sa Raelynn strachovala, aký dojem asi jej správanie zanecháva na Jeffreym. 

Nechcela vyzerať ako dievčatko, ktorému poplietol hlavu starší muž. A on bol starší o celých štrnásť rokov, mal tridsaťtri a ona len devätnásť, takže sa mala ešte väčšmi na pozore. Veď ako sa môže taká ako ona, bez najmenšej skúsenosti s mužmi, obrniť proti šarmu skúseného chlapa?

Keď dobre porozmýšľala, vydolovala z pamäti vyblednuté obrázky kŕdlika ctiteľov, ktorý ju obklopoval v Anglicku, ale tí mladí aristokrati vyzerali vedľa jej manžela zúfalo nedospelí a smiešni. A ona sa ešte čudovala, prečo ju Jeffrey fascinuje čoraz väčšmi a prečo sa v jeho prítomnosti, najmä od nedávneho sobáša, tak chveje? V duchu musela uznať, že jej muž je obdarený telesnou krásou i výnimočnou duchaplnosťou, no aj tak sa pýtala, či ich vzájomnú príťažlivosť neposilňuje aj absurdná situácia, do ktorej ich dostala. Pravidlá, čo sama stanovila, boli jednoduché a pre obidvoch rovnaké: pozeranie je dovolené, dotyky už nie. Bolo to, akoby pred dieťa postavila tanier so zákuskami a zakázala mu z nich čo i len ochutnať. Čím je lákadlo nedostupnejšie, tým väčšmi po ňom človek túži.

Znovu sa prudko začervenala, lebo si uvedomila, že temnozelené Jeffreyho oči v nej prebúdzajú spomienku na inú chvíľu. Na chvíľu, keď sa nad ňou sklonil s úmyslom zavŕšiť ich manželský zväzok.

Pred tou nocou, naplnenou utrpením i rozkošou, nikdy ani len pol očkom nezazrela nahého muža. Nikdy predtým neležala, rovnako nahá, žiadnemu v náručí. No keby ju bol niekto požiadal, aby ten moment opísala, bola by namaľovala úžasne detailný obraz mohutného mladého poloboha v rozkvete života a v ohni vášne. Očami sa popásala na jeho mužnej kráse a dokonca aj po tom, čo sa jej dostali do uší Nelline obvinenia, stačilo jej len zavrieť oči, a hneď jej za viečkami zasvietil obraz Jeffreyho tváre i tela.

Kapitola 2
Jeffrey beťársky skrivil pery, vystavil na obdiv jamku na jednom líci a pomaličky, opatrne postupoval vpred. Nebol by našľapoval opatrnejšie, ani keby striehol na plachú holubičku. „Myslíte, pani moja, že by ma mali zbičovať ako zločinca, lebo som vás vyľakal?“
„Ale kdeže, Jeffrey, pravdaže nie. To je absurdné.“ Raelynn uprela pohľad do žiariacich zelených zreničiek a o chvíľu si uvedomila, že sa naňho bez zábran usmieva. Telo jej ožilo a myseľ sa jej napla v obavách - naozaj z toho muža vyžaruje také neodolateľné fluidum? „Chcela som len povedať, že sa pri tebe cítim...“ Márne hľadala vhodný výraz, ktorý by opísal jej zmätok, no nespravil z nej hlúpu zamilovanú husičku. Ale ako mala zvyčajným prirovnaním charakterizovať tú nekonečnú auru, ktorou ju v tej chvíli zaplavil?

Až doteraz sa jej darilo odmietať jeho manželské pozornosti, ale nebolo to jednoduché. Veď len nedávno sa spolu väčším vypätím vôle zaháňala zmyselné myšlienky na Jeffreyho, nahého a vzrušeného, na muža, ktorý ju len-len že nespravil svojou.

No odvtedy sa priepasť medzi nimi prehlbovala. A ona sa občas pristihla, ako vo chvíľach osamotenosti - hoci uprostred kŕdľa služobníctva - láska vlastnú myseľ spomienkou na tie prekrásne, no krátke chvíle. Ale teraz sa nemusela uchyľovať k minulosti. Jeffrey stál pred ňou, vzdialený sotva dva kroky, stál tak blízko, že ledva odolávala jeho čaru.

„Ako sa pri mne cítiš?“ nástojil a znovu sa tak beťársky uškrnul.

Nevládala potlačiť úsmev, len placho pozrela nahor a za celý svet by nebola mohla poprieť, že jeho prítomnosť vybičúva všetky jej zmysly, až sa jej krúti hlava. „Zázračne.“
„Zázračne?“ Smaragdové oči sa jej pátravo zabodli do tváre, hľadali znaky bezuzdného flirtovania. Jeff bol opatrný. Už raz sa v tých modrozelených hlbočinách stratil, už raz sa im celý vzdal, keď niesol túto ženu na manželské lôžko a netušil, že ho na samej hranici raja prekvapí banda zbojníkov, ktorí vtrhnú do izby a unesú jeho mladú nevestu do skladu, kde má svoj pelech Gustáv Fridrich. Keď sa za nimi vyrútil, olovená guľka ho škrabla na hlave, takže tí naničhodníci boli presvedčení, že ho zabili. Vzápätí však Jeffrey zalarmoval brata a zopár priateľov, dokonca aj šerifa Rhysa Townsenda, ktorý si vzal so sebou aj svojich zástupcov. Všetci spolu zaútočili na budovu, v ktorej starý Nemec a jeho banda platených lotrov držali Raelynn v zajatí, a hoci napokon zvíťazili, Jeffa čakalo nepríjemné prekvapenie. Raelynn mu oznámila, že Fridricha nemôžu zatknúť z jednoduchého dôvodu: jej strýko Cooper Frye Nemca podviedol a nahovoril mu, že Raelynn mu patrí.

Len niekoľko hodín po tom, čo dopravil svoju mladú ženu naspäť do Oakley, postihla ho nová pohroma. Obvinenia zo strany bývalej slúžky tak rozrušili Raelynn, že zapochybovala o jeho morálke a obávala sa s ním nadviazať intímny vzťah. Takže to, čo malo byť začiatkom manželského zväzku plného vášne a lásky, zväzku so ženou, ktorá mu mala splniť všetky sny, sa napokon zmenilo na formálne spolužitie.

Počas nasledujúcich týždňov žili vedľa seba, ale nie spolu. Sedávali za jedným stolom, zdvorilo a srdečne sa zhovárali, ale spávali oddelene, každý vo svojej izbe. Jeff tento nový poriadok toleroval, ale padlo mu to veľmi zaťažko. Jeho manželka bola priveľmi krásna a príťažlivá, aby vládal bez žmurknutia okom znášať jej blízkosť. A tak sa usiloval byť od nej čo najďalej, zúfalo si hľadal prácu mimo domu, venoval sa lodiarskej spoločnosti, svojej prie, chovu koni, spolu s predákom dozeral na žatvu. V istom zmysle mu to pomáhalo, no len čo opäť prišiel domov a spočinul pohľadom na rozkošnej žienke, ktorá mu odopierala svoju náklonnosť, ani nevedel, ako sa volá.

„Zázračne? Ako zázračne, najdrahšia?“
Raelynn len pokrčila štíhlymi plecami. Nechcela tú tému rozoberať. Z myšlienky, že sa bude musieť pred ním naveky brániť, sa jej krútila hlava. Jednoducho zázračne a bodka.“
„Výborne, drahá, v tom prípade ti musím oznámiť, že dnes ráno vyzeráš naozaj zázračne,“ zamrmlal a očami sa usiloval preniknúť cez ľahučkú nočnú košeľu, ktorá len zdôrazňovala jej ženské tvary.

Obozretne si uvedomujúc manželovu blízkosť, šteklivú vôňu kolínskej a mydla, ale aj jeho naliehavý pohľad, Raelynn sa znovu nervózne roztriasla. V jeho očiach musela vyzerať ako úbohá jarabica, ktorá už-už cíti na šiji lišiakove zuby. Bola presvedčená, že každý úsmev z jej strany si Jeffrey vysvetlí ako vyzvanie na zblíženie, pokúsi sa medzi nimi prelomiť ľady a postaví ju pred dilemu, či bude aj naďalej pamätať na Nelline obvinenia, alebo hodí všetko za hlavu a roztvorí náruč. V tejto chvíli by nebola vedela predpovedať vlastnú reakciu. Tichý hlas zvnútra jej radil, aby si zachovala odstup, aby sa tomu mužovi neoddala, až kým sa nepresvedčí, či je to skutočne džentlmen. No jej mladé telo bláznivo túžilo po vzrušení, z ktorého zatiaľ ochutnala iba predjedlo. Čo robiť? Čo len robiť?

Nadýchla sa a pokúsila sa ovládnuť triašku. Pre istotu sa uchýlila k nezáväzným konverzačným poznámkam, ktoré jej umožnili aspoň sa tváriť nevzrušené. „Vidím, že tvoji chlapi sa na stavbe Corinho domčeka usilujú, Jeffrey. Ak to takto pôjde ďalej, koncom budúceho týždňa bude stavba vari aj hotová. Iste si uvedomuješ, že Cora s rodinou sa už nemôžu dočkať nového domova.“
Vtom zmĺkla, lebo si uvedomila, že vôbec nepôsobí ako dôstojná, emóciami nedotknutá dáma. Naozaj, rapotala ako nerozumné dievčisko, sotva si uvedomovala, čo jej vychádza z úst. Bože, ale ako mám používať rozum, keď na mňa pozerá tými zelenými očiskami? pomyslela si zúfalo. Zakaždým, keď sa jeho pohľad zatúlal k vlhkej látke nočnej košele, ktorá jej priliehala k prsníkom, zaútočili na jej myseľ spomienky na noc, keď jej jazykom láskal bradavky, pomaly sa s nimi pohrával a ona sa z tej pomalosti takmer zbláznila. Uvedomila si, že tá predstava v nej ešte teraz rozpaľuje divú túžbu.

Jeff spravil ešte krok. Vedel, že každá takáto vzájomne intenzívna chvíľa obdivu, ktorú venuje svojej žene, sa preňho skončí veľmi bolestne, usiloval sa teda skrátiť čas strávený v jej spoločnosti na minimum. Ešte aj vtedy, keď ho protokol donútil správať sa podľa spoločenských očakávaní, napríklad odprevadiť manželku na svadby či krsty, ktoré si vyžadovali prítomnosť obidvoch, usiloval sa udržiavať si od nej odstup a prezeral si ju len ukradomky. No aj také krátke pohľady ho mučili. Len s vypätím všetkých síl sa mu vtedy darilo zachovať džentlmenské spôsoby a výzor. A teraz to bolo stokrát horšie. Vždy, keď sa niekam vybrali, bola očarujúca. Nikdy však nevystavovala na obdiv pôvaby pod tenulinkou priesvitnou nočnou košeľou tak ako teraz, že si vôbec nemusel namáhať predstavivosť. Nevedel presne, či ho vzrušujú ružové vztýčené bradavky ako brošničky na plných prsníkoch alebo lákavá tienistá hlbočina o niečo nižšie, ale bol stratený. Nijaký muž by také poklady nemohol ignorovať, a už vôbec si ich nevládal nevšímať on, ktorý bol od svadby odsúdený na krutý celibát. Už jej ani netúžil vzdorovať. Len mlčky dúfal, že to z jej strany nie je márne mámenie, že tentoraz mu poskytne viac ako len pastvu pre oči.

„Uhm,“ prikývol roztržito Jeff, „už onedlho moji chlapi ten domček dokončia.“
Raelynn sa až triasla od napätia. Vo svojej neskúsenej mladosti nikdy nič podobné nezažila. Mala za sebou neľahkú noc a už len myšlienka na to, že sa bude musieť opäť brániť, jej pripadala neznesiteľná. Telo si žiadalo svoje a aj mysli sa už zunovala chabá maska urazenej manželky. Uvedomila si, že by od manžela márne žiadala dôkaz dokonalej morálnej čistoty. Napokon práve teraz, keď v nej zúrila zmyselná žiadostivosť, sa sama vôbec necítila ako svätica. V duchu zápasila s poslednými zvyškami odmeranosti. Jeffrey bol predsa jej manžel a nielenže ju pod touto priesvitnou nočnou košeľou videl celú ako na dlani, ale nie tak dávno objímal jej nahé telo a hladkal ju so všetkou dôvernosťou, aká prislúcha manželovi. To, že tu stála a neukrývala sa pred jeho lačnými očami, ho muselo dráždiť do nepríčetnosti.

Racionálna časť jej osobnosti sa však tak ľahko nedala. Veď ho sotva poznáš! prízvukovala. Stretli ste sa len pred dvoma týždňami! Áno, bolo to presne vtedy, keď utiekla spod strýkovej pochybnej ochrany. No keď ju Jeffrey namieste požiadal o ruku, aby ju zachránil pred ničomnými plánmi Coopera Frya, ani na chvíľu nezaváhala. Len neskôr si vyčítala túto unáhlenosť. Vlastne až potom, čo sa dozvedela o Nell a o tom, z čoho dievčina Jeffreyho obvinila. Strašne ju to šokovalo a práve šok, hanba a výčitky jej stále ovládali vedomie, nedovolili jej splynúť s vlastným mužom v manželskej jednote. No aj tak po ňom celý čas túžila...

Uvedomovala si, že jej odpor slabne, hoci ju stále mátali predstavy: jej muž zvádza Nell. Raelynn cítila, že sa nebezpečne potáca na okraji útesu, medzi záväzkom a odmietnutím. Vedela, že nemôže ďalej strácať čas hlúposťami a musí sa rýchlo rozhodnúť. Pomaličky už tušila, že prebudené vášne v nej nadobúdajú prevahu nad rozumovými argumentmi, ktoré vládala ako-tak pozbierať.

Najradšej by sa bola znovu rozhovorila, pretože mala pocit, že nezáväzné trkotanie rozptýli napätie alebo aspoň ukončí trápne ticho. Ale márne presviedčala samu seba o opaku, červeň na lícach bola dostatočne výrečná. Raelynn si uvedomila, že v nej môže Jeffrey čítať ako v otvorenej knihe. Aj keď pravda bola skôr taká, že Jeffreyho by bola hĺbka predstavivosti jeho mladej ženy nekonečne šokovala. „Vidí sa mi, že Corin nový domček bude dvakrát väčší, ako bol starý, Jeffrey. Určite sa veľmi poteší, že získa toľko nového priestoru.“
Jeffrey so záujmom naklonil hlavu nabok a skúmavo si prezrel zapýrenú tváričku tej zvláštnej ženy, ktorá ho tak mučila.
Takmer by bol prisahal, že ho chce zviesť, veď telo mala sotva prikryté jemným batistom a ani sa nepokúšala utiecť, prípadne sa zakryť. Bože, možno už dnes... Alebo ak nie dnes, tak potom veľmi, veľmi skoro... Z tej predstavy sa mu zakrútila hlava.

„Keď rozmýšľam o tom, ako veľmi má moja gazdiná rada deti, dosť pochybujem, že Clara zostane dlho jedináčikom,“ povedal Jeff zdanlivo pokojne, ale nezabudol sa nenápadne nakloniť dopredu, aby zachytil závan manželkinho parfumu. Bola to jemnučká, omamujúca vôňa, ktorá mu pripomenula kytičku čerstvo natrhaných jarných kvetov. „Takže je len rozumné predpokladať, že Cora s manželom budú o niekoľko rokov potrebovať väčšiu strechu nad hlavou, ako mali predtým.“
Raelynn sa opäť neovládateľné roztriasla a jazyk sa jej rozbehol ako bláznivý v zúfalom úsilí zamaskovať nervozitu. „To, ako si zachránil Claru, bolo naozaj odvážne, Jeffrey, obdivujem ťa, ale z celého srdca dúfam, že už nikdy nebudem musieť byť svedkom takého nebezpečného činu. Keď som zbadala, že bežíš do toho horiaceho domca a chrániš sa pred plameňmi iba polovicou dreveného suda, bola som svätosväte presvedčená, že aj s domom a s tým úbohým dieťaťom zhoríš na uhoľ.“ Nepokojne sa naňho usmiala, lebo Jeffrey sa vystrel, no nepozeral jej do očí, ale veľmi sústredene pozoroval šnúročku, ktorou mala pri hrdle stiahnutú nočnú košeľu. „Ver mi, po tom všetkom, čo sa prihodilo prvé dni po svadbe, som ti naozaj veľmi vďačná, že som si mohla oddýchnuť na tvojej plantáží. Je tu božský pokoj. Len sa obávam, aby to nebolo ticho pred búrkou. Gustáv sa bude určite chcieť pomstiť za to prestrelené plece, hoci keby nebol zaslepený hlupák, uzná, že na vine bol Olney Hyde.“
„Kiežby som sa aspoň mohol utešiť spomienkou, že som toho darebáka zastrelil,“ zamrmlal Jeffrey a prešiel si opatrne prstami po jazve, ktorú mu na hlave zanechala Olneyho guľka. Pri tej nehode Jeffreyho pištoľ sama od seba vypálila a Gustáv Fridrich dostal do pleca olovenú guľku. „Aspoň by ma menej rozčuľovalo, že Fridrich sa vôbec nevzdal lotrovských chodníčkov a že ten mladý somár Olney je ešte stále na slobode, hoci naňho Rhys vydal zatykač.“
„Neboj sa, Kingston bude o tej noci rozprávať ešte poriadne dlho.“ Raelynn sa pokúsila bezstarostne zasmiať, no potom sa v duchu pokarhala za samopaš. Bolestne si uvedomovala vlastnú nervozitu, ktorá ešte väčšmi kričala v porovnaní s absolútnym sebaovládaním jej muža. Pre istotu však pokračovala, aby na nej náhodou nezbadal nové rozpaky. „Najskôr ho skoro zabila správa, že ťa Olney zniesol zo sveta, ale keď si tak zázračne ožil, Kingston sa od radosti div nepominul. Keď teraz ten príbeh rozpráva, znie to všetko celkom zábavne, ale ja sa smiať nemôžem, príliš živo si tú hrôzu pamätám.“
Jeff si, na rozdiel od nej, pamätal veľmi málo. Keď sa prebral z bezvedomia, s otvorenými ústami naňho zízal Kingston, jeho lokaj. A ten obraz sa mu usídlil vo vedomí tak hlboko, že sa ho vari nezbaví do konca života. „Kingston táral čosi o akomsi anjelovi. Asi si myslel, že ma vzkriesil zázrak.“
„Ale veď to aj bol zázrak! Keby bol ten výstrel išiel čo i len o kúsoček nižšie, vážený pán Jeffrey Birmingham, boli by ste mali v hlave dieru ako svet a ja by som tu bola zostala ako úbohá vdova.“
Hravo sa načiahol za končekom lesklej stužtičky, ktorá jej sťahovala látku tesne pod hrdlom, a roztržito sa s ním pohrával. „Skôr uvažujem, koľkokrát sa za posledné storočie stalo, že by vdovský závoj musela nosiť čistá panna. Asi to nebolo často.“
Spomedzi pier jej unikol sotva počuteľný vzdych, keď sa k nej Jeffrey naklonil, perami ju pohladkal po líci a pomaly pokračoval jemnučkými bozkami po smotanovej krivke krku. Rozochvenou rukou sa mu oprela o prsia a zavrela oči, takmer omdlievajúc pri nežných dotykoch jeho úst. Cítila, ako mu prudko bije srdce, skoro tak rýchlo ako jej. Hra na zvádzanie dostávala nebezpečné obrátky. „Myslím, že naša situácia nie je až taká zriedkavá, Jeffrey.“
„No určite, len by si sa skúsila opýtať iných mužov,“ zamrmlal s úsmevom. Často sa sám seba pýtal, či nie je jediným manželom na svete, ktorého manželka je ešte stále panna.

Teraz to vyzeralo, že bude mať väčší úspech, ale predchádzajúce skúsenosti mu radili, aby bol opatrný. Zdvihol hlavu a pátravo sa zadíval Raelynn do tváre, lenže to ho vôbec neupokojilo. Jej dokonalá vznešená krása, jemná smotanová pokožka s neskutočným saténovým svitom, ružové líca a oči farby morskej vody, čo od vzrušenia žiarili ako dve hviezdy za záclonou hustých dlhých mihalníc. Nos mala aristokratický a úzky, hebké pery sa pýšili dokonalou krivkou a vábili ho ako neúprosný vír. Jeff sa obával, že sa v nich raz utopí. Zatiaľ sa však nezdalo, že by ho chcela odstrčiť. Hoci jej mihalnice nervózne poletovali, keď sa placho vyhýbala jeho pohľadu, nepokúšala sa spätkovať, a to ho povzbudilo. Rozhodol sa, že vyskúša uzlík na hodvábnej stužtičke.

Keď pocítila, že výstrih sa jej roztvoril, zalapala po dychu. „Jeffrey, prosím...“ najradšej by sa bola prepadla pod zem, no čosi jej vravelo, že nesmie ujsť. Netušila, čo mu má povedať, ako ho má zastaviť - alebo povzbudiť? Nevedela, čo chce. Ale zdalo sa jej, že jej telo to vie. ,Jeffrey, neviem, či je to vhodne...

Vystrel sa a podarilo sa mu vyčariť neveľmi úprimný úsmev.
Odmietavú reakciu napokon očakával, a hoci sa mu taký vývoj situácie nepáčil, ani by mu na um nezišlo dať sa ovládnuť zlosťou. A okrem toho, keď uvažoval o Raelynninom správaní, o jej čudesnej nervozite a nesúvislom trkotaní, zdalo sa mu, že predsa len nie je taká chladná, ako sa tvári.

Dobre, povedal si v duchu, len tak ľahko sa mi nevyšmykneš. Ale musím byť opatrnejší, drahá, lebo ťa celkom odplaším. Láska moja, keby si len vedela...

„Nechcela by si sa ku mne dnes pridať? Idem do Charlestonu, mohla by si si tam objednať nové šaty.“
Pozrela nahor, prekvapená takým zvratom udalostí. Ešte nikdy ju nikam nevolal, ak to nevyžadovali spoločenské zvyky.
Vtedy ju zvyčajne zdvorilo odprevadil do mesta, správal sa k nej ako dokonalý džentlmen, ale nemohla sa zbaviť pocitu, že by mal celú parádu najradšej ihneď za sebou, keď už pre nič iné, tak preto, aby nemusel pridlho zotrvávať v jej spoločnosti. Nuž, keď si uvedomila, aký trest si preňho vymyslela, nemohla mu to ani zazlievať.

Zmätene uvažovala, čo ho budú nové šaty stáť. Už teraz si ani nevedela predstaviť, aké závratné sumy musel investovať do luxusných látok a ozdôb, ktoré jej nakúpil. Mohla sa pri ňom obliekať ako skutočná boháčka a nielenže si cenila jeho veľkodušnosť, ale trochu ju aj hrýzlo svedomie. Obdarúval ju a nič za to nežiadal...

„Ďalšie šaty, Jeffrey? Po tom všetkom, čo som už od teba dostala?“
Pokrčil nahými plecami. „Mali by sme čím skôr usporiadať ples na počesť nášho sobáša pre všetkých susedov a známych. Horia od nedočkavosti, chcú sa s tebou zoznámiť. Keďže mi podľa ich mienky trvalo predsa len pridlho, kým som si našiel životnú družku, musím im všetkým predviesť tú nebeskú krásavicu, ktorú sa mi napokon podarilo získať. A na takú príležitosť potrebuješ šaty, ktoré nebudú v kráse zaostávať za tebou, drahá, a navrhnúť ti ich môže jedine môj priateľ Farrell Ives. Ver mi, všetky dámy pri pohľade na teba odpadnú od závisti.“
Pri myšlienke, že sa bude konečne môcť pred všetkými rodinnými priateľmi popýšiť svojím oslnivo krásnym manželom, sa Raelynn rozžiarila. Najväčšmi ju tešilo, že prebudí závisť prírodou i krajčírmi obdarených paničiek, ktoré ho buď potajomky pozorovali z diaľky, alebo sa odvážili podísť aj bližšie a útočiť naňho veľavravnými úsmevmi. Počas spoločenských podujatí, ktoré museli navštíviť spolu, ju Jeffrey vždy priviedol do domu s veľkolepou galantnosťou, ale neskôr sa usiloval o akýsi čudesný odstup. Raelynn to škrelo, no aspoň teraz mala nádej na zmenu. Ak usporiada ples na počesť vlastného sobáša, nebude sa k nej môcť správať ako k bohatej tetuške z piateho kolena. „Kdeže, Jeffrey, na to, aby ma od závisti zjedli všetky dámy z miestnej vyššej spoločnosti, vôbec nepotrebujem honosné šaty. Myslím, že ma znenávideli v deň, keď si si ma vzal.“
„Preháňaš, Raelynn,“ zasmial sa Jeff.

„A vari si nepatril k najžiaducejším slobodným mládencom na celom okolí?“ uškrnula sa jeho mladá žena, ale skôr trpko ako veselo. Nerada myslela na mladšie i staršie Evine dcéry, ktorým sa pri pohľade na Jeffreyho Birminghama triasli kolená. Vždy si pri tom spomenula na Nell a musela uvažovať, do koľkých iných postelí sa dostal. „Alebo som vari nesprávne pochopila tie zbožné pohľady, ktorými ťa častujú všetky slečinky i vydaté milosťpaničky, keď sa medzi nimi ocitneš? A mňa div že neprebodnú očami. Že by to bolo len sklamanie, alebo otvorená zlostná závisť?“
„Drahá moja, ak ti tieto chrobáky nasadila do hlavy Nell, dovoľ mi, aby som ťa ubezpečil...“
„Na to dievčisko radšej ani nemyslím, takže by som ti bola povďačná, keby si mi ju nepripomínal,“ odvetila vážne. „A okrem toho, aj tak o nej neprestajne počúvam z Kingstonových úst. Nedávno Core opisoval, aká je len tá Nell bezočivá. Mimochodom, nie je to zvláštne? Vždy keď sa ocitnem neďaleko tvojho lokaja, spomenie tú osobu. Očividne je úprimne presvedčený, že s Nelliným dieťaťom nemáš vôbec nič spoločné.“ Raelynn po ničom netúžila tak silno ako po podobnej istote. Zatiaľ ju nemala, ale pri pohľade na krásavca, ktorý stál pred ňou a - aspoň formálne - patril jej, nemohla potlačiť úsmev. „Keby som mala sklony k podozrievavosti, muž môj, určite by mi zišlo na um, že si Kingstona veľmi dobre poučil, ako má rozprávať.“
„Budem ho musieť upozorniť, aby bol diskrétnejší,“ sucho podotkol Jeff, a akoby chcel zmeniť tému, priložil jej dlaň nežne ku krku. Raelynn až stuhla, keď jej palcom prešiel po jemne tvarovanej brade. A on ju ďalej skúmal pohľadom. Zatiaľ nevidel znaky odmietania či odporu, skôr to vyzeralo, že si zvolil správnu taktiku. Pre istotu sa naklonil k nej a nežne ju pobozkal na líce. Rozochvené vzdychla, takže sa rozhodol prejsť rukou nižšie, až k plecu. Ani tam sa nezastavil, opatrne dobýjal zakázané územie po malých krôčikoch a rozhaľoval pritom výstrih nočnej košele. V poslednej chvíli pozrel nahor a zistil, že mäkké pery jeho ženy sa roztvárajú ako lupienky ruže. Zdalo sa, že ich k tomu dohnal zmyselný pôžitok. A to mu stačilo. Jediným sotva viditeľným pohybom postrčil nočnú košeľu tak, že skĺzla z belostného pliecka, a Jeffrey roztvoril oči, aby mu nič neuniklo.

Raelynn sa prudko nadýchla a ruku si pritisla do jarčeka medzi prsníkmi, takže mu v poslednej chvíli zhasla nádej na zvodný výhľad. Ale len zdanlivo. Vzápätí sa jej lepšie prizrel a srdce mu zaplesalo. Jeden mliečnobiely prsník bol veľmi chabo prikrytý kúskom batistu - a druhý svietil vo svetle skorého rána ako vzácny klenot. Pri pohľade na ružovú bradavku si ihneď spomenul, ako jej ich láskal jazykom, aké boli sladké a koľko potešenia mu priniesla tá ľúbostná hra.

Už nevládal váhať. Zohol sa, a skôr ako si Raelynn poriadne uvedomila, čo sa chystá, zaplavila ju vlna rozkoše, lebo jeho pery sa nedočkavo prisali na jej vari ešte nedočkavejšie telo. Končekom jazyka jej dráždil bradavku tak vášnivo, až jej v lone prebudil nápor divej túžby. Celá jej bytosť sa napla pod vlnami vzrušenia, no ona sama pozorovala tú premenu akoby z odstupu. Nejasne si uvedomovala ostrý kontrast medzi svojou belostnou pokožkou a jeho opálenou tvárou, najmä tmavým obočím, ktoré by bola najradšej pohládzala prstami. No nedarilo sa jej sústrediť na nič okrem vlastných pocitov.

Jeho aristokratické prsty sa pohli vyššie smerom k medzierke medzi prsníkmi v úsilí vyslobodiť z manželkinej dlane poslednú hrsť batistu. Druhou rukou sa pomaličky presúval k lákavým krivkám jej bokov a zadočku. Tušila, že onedlho ju strhne do náručia a odnesie ju do postele. Lenže tak to nechcela. Ak sa mu mala oddať ako skutočná manželka a zavŕšiť ich doposiaľ formálny zväzok, chcela to urobiť v jeho posteli, v tej posteli, v ktorej raz pravdepodobne porodí aj ich potomka.

Kapitola 3
Bolo to zvláštne, ale opustili ju všetky pochybnosti a nervozita, akoby bola potrebovala iba trošku potisnúť po moste nad priepasťou vlastnej nerozhodnosti. Už neuhýbala ako hanblivá a neskúsená mladucha. Odhodila zábrany ako dajaké špinavé handry. Vedela, čo chce a že nebude spokojná, kým sa ich telá nespoja. A ak sa neskôr dozvie, že sa s ňou tento muž iba zahráva, nech je tak a nech jej nebo pomáha.

Nežne sa usmiala a štíhlymi prstami vošla manželovi do hustých vlasov. Ešte stále sa skláňal nad jej poprsím a ona sa musela pre zmenu zohnúť k nemu, aby mu mohla perami prejsť po sluchách a drobnými zúbkami mu jemnučko zahryznúť do ucha. Vtom sa Jeffrey vystrel ako struna.
Čo to do nej vošlo? S neskrývanou zvedavosťou pozoroval svoju ženu. Vari prišla na dajaký nový spôsob, ktorým ho teraz bude mučiť? Ak áno, on tu nemá čo robiť. Nech si len pekne zostane zatvorená vo svojej spálni a nech sa osamote teší zo svojho nepotrebného panenstva!

Zdvihol obočie, keď mu Raelynn venovala provokatívny úsmev a ani sa nepokúsila zahaliť. Namiesto toho sa obrátila a prešla zopár krokov pred ním, hojdajúc bokmi tak vyzývavo, že Jeffovi sa takmer zakrútila hlava. Vzápätí sa obzrela a celému dojmu nasadila korunu pohľadom, ktorý by bol jej manžela zvábil hoci aj do hlbín priepasti. Jeff znovu pocítil prudké vzrušenie. Raelynn pohla plecom a nechala jemný batist skĺznuť až k pásu, čím mu vystavila na obdiv slonovinový prsník, hoci len zboku.

Jeff len nemo stál, pozeral za ňou a pomaly sa škriabal na prsiach. Uvedomil si, že v živote každého muža príde chvíľa, keď treba urobiť, čo si žiada príroda. Treba to spraviť, hoci to môže znamenať záhubu. A v tom momente nebolo preňho na celom svete nič prirodzenejšie ako túžba milovať sa so svojou právoplatnou manželkou.

Raelynn zdvihla nos a majstrovsky napodobnila pyšnú šľachtičnú. „Čo toľko zízaš, ty nehodný lotor?“ vyhlásila. „Ihneď odíď z mojej izby a ušetri ma aspoň na okamih svojej prítomnosti. Chcem si dať priniesť vodu na raňajší kúpeľ, aby som sa mohla v pokoji poumývať. Len potom, keď budem oblečená a vhodne vystrojená, môžem pouvažovať o tvojom pozvaní do krajčírskeho salóna.“
„Ty potvorka,“ zamrmlal fascinovane Jeff, usmial sa, napodobnil vrčanie a rozbehol sa za ňou. Raelynn zvýskla ako dieťa a skryla sa za stoličkou. Skočil za ňou tak bleskovo, že sa ledva stihla uchýliť k stolu. Pred očami mala vchod do jeho spálne a bez rozmýšľania sa ta rozbehla, otvorila dvere a vrútila sa dnu, ale Jeff jej bol za pätami. V náhlivosti sa prestala starať o nočnú košeľu, takže ju mal konečne za čo chytiť. Zdrapil poletujúci ozdobný lem a vzápätí jeho mladá žena iba zhíkla, lebo stačilo jediné, ani nie veľmi zúrivé šklbnutie, a jemná nočná košeľa sa roztrhla zhora až nadol.

„Naničhodný, hnusný lotor!“ rozosmiala sa. Márne sa usilovala tváriť pohoršene. Ale spamätala sa rýchlo a prebehla za ďalšiu stoličku, pokúsila sa cestou obzrieť ponad plece, lenže jej dlhé vlasy zastreli výhľad. „Ako sa opovažuješ roztrhnúť šaty, ktoré má dáma na sebe? Vari ti nič nehovorí slovo slušnosť?“
Zmrzla na mieste. Narazila telom do čohosi veľmi pevného, neochvejného, no zároveň vibrujúceho od vzrušenia.
Bol to jej muž a všetky svaly mu len tak hrali. Prekvapene otvorila ústa a srdce jej ledva stihlo raz udrieť, už ju mal v náručí takú, ako ju Boh stvoril. Veľká ruka jej skĺzla po chrbte na zadok a zdvihla ju do vzduchu. Pritisol si ju k sebe a ona si hneď uvedomila, ako veľmi po nej túži.

„Božemôj!“ skoro ani nedýchala. Upierala naňho doširoka roztvorené oči, vlny zmyselného vzrušenia, ktoré vyžarovali z lona jej muža, ju zaplavili od hlavy až po päty, cítila ho pod sebou, v strede svojej ženskosti. Bradavky jej pulzovali, pritlačené na Jeffreyho mocnú hruď, celú pokožku jej zalial rumenec, keď jej rukou prešiel cez štrbinku zadku rovno ta, kam ho pozývala. Prudko dýchala, pritískala sa lonom k jeho pohlaviu a možnosť, že by ho teraz odmietla, sa jej z mysle vytratila ako voda, keď dopadne na žeravý kameň. Ako len mohla počítať s tým, že sa vyhne jeho pozornosti? Ako si mohla myslieť, že by jej to vlastné telo dovolilo?

„Dvere na verandu sú otvorené,“ vydýchla s vedomím, že sa ani tak nebojí zvedavých očí ako skôr možnosti, že by ich niekto znovu vyrušil a zabránil im milovať sa. Inak jej bolo všetko jedno. Túžila po Jeffreym rovnako ako on po nej.

„Neboj sa, tu sme v bezpečí,“ zamrmlal Jeff zachrípnuto. „Nik zo služobníctva sa neopováži prejsť po verande popri našich izbách, keď vie, že by sme tu mohli tráviť príjemné chvíle. Sme sami, drahá moja. Ver mi.“
Vtom sa jej vrhol na ústa. Jazykom prelomil bránu pier a nemilosrdne preskúmal každý kútik, bola preňho sladšia ako med. Držal ju za temeno a pritískal k sebe, až kým sa sama nepodujala vstúpiť do jeho úst, až kým sa z bozku nestala divá hra, z ktorej ju pochytil závrat.
Keď Jeff opäť zdvihol hlavu a postavil Raelynn na zem, triasli sa jej kolená. Kým sa jej nepodarilo opäť lapiť dych, opierala sa oňho, a keď sa vystrela, prichytila ho, ako pohľadom hltá jej prsia. Radostne si uvedomila, že si konečne môže splniť dávnu túžbu. Vystrela ruky a prešla mu pomalým, rozkošníckym pohybom po svalnatých rukách až k pleciam, potom sa jej dlane zošmykli nižšie a jemné prsty sa chvíľu pohrávali s jeho bradavkami, ktoré sotva vykúkali z húštiny tmavého ochlpenia. Ale nezastavila sa. Hoci ju teraz zalieval rumenec ako asi nikdy predtým, pohladkala ho po bokoch a dokonale plochom bruchu a váhavo sa dotkla nohavíc.
V hlase jej znela vášeň a potláčaná plachosť, keď potiahla za opasok. „Nepáči sa mi, že som tu sama nahá, Jeffrey.“
„To sa hneď zmení, drahá,“ zašepkal roztúžene a trochu sa odtiahol, aby mu mohla rozopnúť pracku. Zároveň ju neprestal hladkať po celom tele a prebúdzať v nej nové záchvevy žiadostivosti. Len čo mu rozopla opasok a vytiahla ho z nohavíc, na chvíľočku zastala. Pozrela naňho s plachou otázkou, nevediac, či ho svojou smelosťou neodradila.

„Len mi pomôž,“ posmelil ju a pochybnosti sa vyparili.
Znovu mu položila ruky na boky a pomaličky sa dala sťahovať mu nohavice - a bola by pokračovala azda až k členkom, no pohľad na jeho nahotu ju ohromil. S úžasom spravila krok naspäť, akoby hypnotizovaná pohľadom na svojho prírodou bohato obdareného manžela.

Jeff si vyzliekol nohavice a hodil ich nabok, pripravený pokračovať, ale vzápätí ho Raelynnin nervózny pohyb upozornil, že pre ňu to nemusí byť také jednoduché. „Nič sa neboj, miláčik,“ tíšil jej obavy. „Som len človek, nie som obluda. Veď si ma už videla.“ Vystrel ruky a pritisol si ju k sebe, chcel jej dať pocítiť celú svoju lásku i túžbu. „Neboj sa. My dvaja sme boli stvorení jeden pre druhého.“
Vedomie horúcej čepele, ktorá sa už čo nevidieť zavŕta do jej panenských hlbín, ju rozochvelo od hlavy až po päty, ale Jeffrey sa rozhodol, že musí konať, skôr ako sa nervozita zmení na skutočný strach. Znovu sa pritisol perami k jej ústam a jeho jazyk si od nej nástojčivo pýtal odpoveď. Raelynn sa podvolila páliacemu bozku, až sa v nej znovu roztancovali plamienky vášne.

Keď sa Jeff napokon vystrel, bolo mu jasné, že tentoraz sa nemieni dať vyrušiť nikým a ničím. Potreboval ju, tak ako potreboval vzduch, ktorý dýchal.

Zdvihol ju do náručia a odniesol ju do svojej postele, tam ju vtlačil do naškrobených prikrývok. Znovu sa dotkol jazykom jednej vzrušenej bradavky a vyslal do Raelyninho lona blesk túžby, neovládateľnej žiadostivosti, smädu, ktorý mohol uhasiť iba on.

Vzápätí už ležali tesne vedľa seba, bozkávali sa, hladkali, skúmali si navzájom telá. Raelynn mala pocit, že jej Jeff ústami vypaľuje na prsníkoch znamenia, že ju celú pohltí, skôr ako sa mu bude môcť odovzdať. Ale to bol len začiatok. Stehnom jej vošiel odvážne medzi nohy, na druhej strane si pritisol jej nohu k boku a už bol celý na mieste, ktoré preňho momentálne predstavovalo stred bytia. Zatiaľ ju však len jemne láskal pohlavím, pohrával sa s ňou, rozpaľoval ju, až sa z ničoho nič neovládateľné roztriasla. Ale tie záchvevy nemali nič spoločné so strachom. Spôsobil ich príval vzrušenia, ktorý jej takmer vyrazil dych a zanechal v nej túžbu po čomsi, čo dosiaľ nepoznala.

Blčiacimi očami hltal jej tvár i telo a neprestával s nežnými útokmi na jej pevnosť, no teraz sa už pohyboval neochvejne k cieľu. Rukou jej prešiel od prsníkov na brucho a potom po vonkajšej strane mliečnobielych stehien až k štíhlym kolenám. Vzápätí však šikovne zmenil smer, a skôr ako stihla vydýchnuť, jeho dlaň už cestovala nahor - rovno do jej najtajnejšieho prístavu. Od prekvapenia sa mykla, no len čo sa jej prstami dotkol pohlavia, prekvapila ju nikdy nepoznaná horúčava. Hladkal ju jemne, ale nástojčivo, takže vo víre vzrušenia zavzdychala a v akomsi zahanbení nad vlastnými neovládateľnými pocitmi sa pokúsila odvrátiť. Ale nepustil ju ani na chvíľu, chcel, aby mu patrila celá, a túžil jej darovať rozkoš. 

Raelynn mala dojem, že zošalie, ale už by ju nič nebolo donútilo prestať. V návale zmyselnej vášne si nadvihla prsia dlaňami a ponúkla ich jeho ústam. Vrhol sa na ne ako hladný dravec.

„Jeffrey, prosím...“ Nevedela, čo od neho žiada, tušila len, že jedine jeho horúčava môže uhasiť oheň, ktorý jej zúril v lone. Dlaň mu pritisla na šiju a pritiahla si ho k sebe, bozkávajúc ho ako zmyslov zbavená. To už boli zakliesnení jeden do druhého, ležali na posteli s prepletenými stehnami, jazykmi a rukami. Už sa ho nebála dotýkať, naopak, vyhľadávala na jeho tele tie najlákavejšie miesta.

Búrka vášne ju pohltila natoľko, že ani nevedela ako, a ruka jej skĺzla po Jeffreyho svalnatej hrudi, na plochom bruchu objavila cestičku z chĺpkov, ktorá ju bezpečne doviedla až celkom dole. Jeff zatajil dych v očakávaní dotyku, hoci sa obával, že sa jeho žena v poslednej chvíli stiahne. No prekvapila ho smelosťou, ktorou hrdinsky prekonávala panenský ostych. Stisla ho najskôr placho, akoby sa bála, že mu ublíži, až kým jej neprikryl ruku svojou dlaňou a neukázal jej, čo má robiť. Vtedy aj z neho spadli posledné zábrany.

„Láska moja, láska moja,“ šepkal horúčkovito, „už niet cesty späť...“ Vztýčil sa nad ňou, pátrajúc po znakoch strachu či váhavosti v jej tvári. Raelynn však len pootvorila pery, zdvihla boky a ponúkla sa mu tak prosto a prirodzene, akoby sa pre nič iné nebola narodila.

Vydýchol v úžase a s úľavou. Tak predsa! Pokryl jej oči, ústa i líca horúcimi bozkami a... Raelynn sa napla, keď jej lonom preniklo čosi ako rozpálený nôž, tlmene zhíkla, ale neuhla, čelila jeho láskyplnému útoku a hrýzla si pery. Zatvorila oči, zaťala mu prsty do pliec a celá jej bytosť sa mu odrazu oddala napriek bolesti a prekvapeniu. Bozkával ju na pery vášnivo i nežne, zúrivo i vďačne, pohrával sa s jej jazykom, kým sa aj ona nevrhla na jeho ústa.

Netrvalo dlho, a spomienka na bolesť sa stratila v diaľke. Raelynn by nebola vedela označiť presný moment, v ktorom sa jej lono pritislo k nemu, obtierajúc sa oňho v nekonečnej vášni. Pohyboval sa pomaly, hladko, rytmicky, postupne ju zbavoval posledných zvyškov napätia. Cez ich telá ako cez dve spojené nádoby prebiehali vibrácie rozkoše, zrýchľovali ich pohyby, dodávali dychtivosť ich objatiam. Raelynn sa mu vzpínala v ústrety, prerývane dýchala, už sa ani nepokúšala rozmýšľať. Celá sa vrhla do víru divej túžby, ktorá ich dvíhala čoraz vyššie, až kým sa spolu neocitli tam, odkiaľ by boli mohli vidieť celý svet - keby nemali zatvorené oči.

V ružovom opare postupne opadajúcej vášne sa objímali na pokrčených bielych prikrývkach, akoby ich bolo more vyplavilo na opustenú pláž. Opierala si mu hlavu o plece, on ju tmavou rukou objímal okolo bokov. Svet sa ešte trochu hojdal.

Raelynn sa ospanlivo usmiala a prstom sa zatúlala do húštiny na Jeffovej hrudi. „Myslím, že by som teraz prespala celý týždeň,“ vzdychla. „Ale iba ak by si mi sľúbil, že zostaneš pri mne.“
„Mali by sme ti všetky veci presťahovať sem,“ odvetil potichu Jeff a pobozkal ju na čelo. „A čo keby sme sa najprv spolu okúpali?“
Raelynn zdvihla hlavu, oprela sa mu bradou o prsia a zahľadela sa naňho rozžiarenými očami. „Zdalo sa mi, že si sa už dnes ráno kúpal, nie?“
Po krásne krojených perách mu preletel úsmev, mocnou rukou ju pohladkal po chrbte. „Máš pravdu, ale keď si predstavím, že budem mať vo vani takú očarujúcu spoločníčku, iste uznáš, že nemôžem odolať. Mohla by si ma ešte trochu rozmaznávať?“
„Veľmi rada, drahý,“ usmiala sa. „Ale len ak mi za to splníš niekoľko želaní.“
„Koľko len chceš, moja jediná, no aj ja mám jednu podmienku: ani sa odo mňa nepohneš.“
Kapitola 4
Charleston bol plný malých elegantných obchodíkov, čo len dokazovalo jeho význam: bol to jeden z najdôležitejších - a najbohatších - prístavov na východnom pobreží. Prekrásne, dobre udržiavané mesto sa okrem luxusu preslávilo aj pokojnou a srdečnou atmosférou. Ulice boli rušné a v dokoch nikdy neutíchal šum práce.

Jeffova lodiarska spoločnosť sídlila tesne pri nábreží a nebolo to veru pokojné miesto. Neprestajne sa tam nakladali a vykladali lode, konské záprahy ťahali vozy plné tovaru k ďalším plavidlám, ktoré kotvili vo všetkých kútoch prístavu. Práve tam sa najskôr zastavili Birminghamovci, pretože Jeffrey chcel odniesť účtovníkovi nedávno skontrolované doklady.

„Nepotrvá to dlho, miláčik,“ pohladkal po líci svoju mladú manželku a stisol jej ruku, skôr ako vystúpil z čierneho koča a pobral sa k trojposchodovej budove z tehál.

Raelynn ho pozorovala z okienka. Pružne ako mačkovitá šelma kráčal ku vchodu a cestou ho zo všetkých strán pozdravovali robotníci. Volali naňho, mávali mu, niektorí si ho dobromyseľne doberali a on im všetkým srdečne odpovedal.
Veru, Jeffrey Birmingham bol medzi svojimi zamestnancami obľúbený. Na chvíľu zastal pri mužovi v stredných rokoch a vymenili si zopár viet, sprevádzaných veselým smiechom, ba počerný chlapík dokonca priateľsky tľapol Jeffa po chrbte.

Raelynn sa usmiala, zaplavená tichou radosťou. Ani veľmi nenamietala proti tomu, že musí na Jeffa čakať, pretože sa rada ponorila do spomienok. To, čo spolu ráno prežili, ju stále sprevádzalo. A srdce jej hovorilo, že sa rozhodla správne. Ešte aj z jednoduchých činností ako spoločné kúpanie a obliekanie sa zrazu stala nekonečná zábava, keď mala takého šarmantného spoločníka, ktorý sa neodťahoval ani od pikantnejších hier. Až do dnešného rána by Raelynn nikomu nebola verila, aký príjemný pocit prináša jemné plesnutie ľanovým uterákom po nahom zadočku, no keď tú pozornosť Jeffovi vrátila, uvedomila si, že on s ňou zaobchádzal omnoho opatrnejšie. Po jej údere mu na zadku zostal červený odtlačok dlane, takže ju hneď pochytili výčitky svedomia. Ale keď sa mu vrhla okolo krku s ospravedlňovaním, viedlo to len k ďalším bozkom a maznaniu, nuž si povedala, že to pre oboch istotne stálo za trochu bolesti. Skrátka, vtedy aj teraz sa cítila spokojná a šťastná ako každá mladomanželka, ktorú úplne pohlcuje pozornosť zamilovaného manžela.

Na koč padol akýsi tieň a Raelynn, vytrhnutá z príjemných myšlienok, zbadala, že k okienku sa blíži nedbanlivo oblečený muž. Nestihla si všimnúť jeho tvár a ani nepredpokladala, že ide priamo za ňou, väčšina obyvateľov Charlestonu ju ani nepoznala. No vzápätí si pritisla ruku na ústa. Keby bola bývala opatrnejšia, mohla otvoriť dvierka koča na druhej strane a ujsť do bezpečia za manželom. Do okienka totiž strčil hlavu Olney Hyde.

„Aha, nech ma Boh škára, ak to nie je milosťpanička Birminghamová, vyfintená ako pávica!“ Naničhodník si ju bezočivo premeral od hlavy až po päty a pohľadom sa prilepil na jej prudko sa zdvíhajúce poprsie. Raelynn ďakovala osudu, že nemá odvážnejší výstrih, lebo by sa bola červenala ešte väčšmi. Jeffova pozornosť v nej prebúdzala roztúženú ženu, ale nehanebnosť tohto chlapa ju len urážala. Olney bol podľa všetkého od nej o dobrých päť rokov starší, ale vyzeral omnoho mladšie, čo ju však vôbec neupokojovalo. Predstavoval pre ňu dokonalý obraz mladého nevychovanca, s ktorým by sa najradšej vôbec nestretla, nieto ešte vo chvíli, keď mala ako ochrancu len starého kočiša. Zaťala však päste a hrdinsky odsekla: „Prekvapuje ma, Olney, že ťa vidím presúšať sa takto bezstarostne po uliciach Charlestonu. Myslela som si, že si už stihol zaliezť do dajakej vlhkej smradľavej diery. Šerifa Townsenda iste poteší, keď sa dozvie, že si ešte stále v meste. Možno to nevieš, ale všade ťa hľadá. Len čo ho uvidím, oznámim mu, že si potratil rozum a vytŕčaš sa tu slušným ľuďom na očiach.“
„Hej, len to spravte, drahá pani Birminghamová, a ja zase rýchlo oznámim pánu Fridrichovi, aká ste dnes očarujúca. Vyzeráte oveľa lepšie ako minule. Pán Fridrich je naštvaný, nepáči sa mu, že som z vás tej noci nespravil vdovu, keď som náhodou vystrelil na vášho muža. A strašne ho žerie, že ste mu ubzikli. Viete, nikdy predtým sa mu nestalo, že by mu bol niekto niečo zobral, nieto ešte dievku. A to nikdy predtým nemal takú urodzenú a takú krásnu holubičku, to môžem dosvedčiť. Okrem toho teraz používa iba jednu ruku, takže zúri ako starý medveď.“
„Takže ty si strieľal náhodou?“ Raelynn pohŕdavo odfrkla. „Od Kingstona som počula, že si naňho namieril a chcel si ho zabiť, určite preto, aby si uspokojil svojho pána.“
Olney pokrčil plecami. „Nuž, keď chce človek niekoho zabiť, mal by pekelne dobre mieriť. Viete, panička, ja som dobrý strelec, to je svätá pravda, lenže niektoré veci chcú jednoducho svoj čas a treba sa na ne sústrediť. Stavím sa, že ani váš drahý pán Birmingham by nebol trafil pána Fridricha, keby bol naňho naozaj mieril.“
„Môj manžel?“ Raelynn neverila vlastným ušiam. „Môj manžel by na nikoho nikdy nevystrelil, iba na obranu svojho domu či rodiny. Môj manžel nestrieľa na ľudí len tak z rozmaru, ako to podľa všetkého robíš ty, Olney. Okrem toho si veľmi dobre pamätám, že si mi pritlačil pištoľ k hlave a vyhrážal sa mi, že ma znesieš zo sveta, ak neposlúchnem Fridrichove príkazy.“
„To len preto, aby vám bolo jasné, kto je tu pánom. Pán Fridrich bol zranený a doktor Clarence potreboval vašu pomoc! A vy? Vy ste sa naňho len vyškierali, vy suka bez srdca!“
Potriasol hlavou s prehnaným znechutením. „Prisámbohu neviem, čo na vás pán Fridrich vidí. Nevravím, vyzeráte celkom k svetu, ale ja mám radšej trochu poslušnejšie žienky...“ Svetlobelasými očami sa popásal na jej rozpakoch. „A s poriadnymi zrelými melónmi...“ priložil si ruky k hrudi, akoby poťažkával plné prsníky.

„Nebuď vulgárny, Olney,“ odsekla Raelynn. „Si niktoš, to je jasné.“
„Niktoš? Niektoré dámy ani veľmi nezaujíma moja výchova, skôr to, čo mám v gatiach, milá pani.“
Raelynn naňho zlostne fľochla. Jeho slizké reči ju už naozaj privádzali do zúrivosti. Znovu si uvedomila, že to, o čom sa bez rozpakov môže zhovárať s Jeffreym, ju pri tomto darebákovi zahanbuje. „Ber sa preč, Olney, dobre ti radím. Ak ťa tu nájde môj muž, bude ti amen.“
„To ma netrápi, nech si vás ten boháč hoci aj zje. Aj na vás kašlem, milosťpani Horenosová. Keď tak nad tým teraz rozmýšľam, možno moja rodina v Londýne ani nebývala tak ďaleko od toho paláca, v ktorom ste sa vraj, ako vraví Cooper Frye, narodili. Ja som zo Southwarku. Ale tu žijem už od chlapčaťa a veruže sa v karolínskych močiaroch vyznám lepšie ako vy na Church Street, moja pekná. Takže pozor na mňa. Ja sa vášho starého chrena nebojím, ani šerifa a jeho havkáčov.“
Raelynn pozrela po očku na tehlovú budovu a zbadala, ako z kancelárie na treťom poschodí vyšiel Jeff. „Nuž, Olney, to je len dobre. Ten starý chren, ako si ho nazval, bude čo nevidieť tu, takže uvidíme, aký si statočný.“
A Olney naozaj skrotol. Veľmi náhlivo sa odlepil od koča a bol by vzal nohy na plecia, ale zo schodov ho už medzitým zazrel Jeffrey a bez ťažkostí spoznal jeho kučeravú svetlú hlavu. Pustil sa bežať za ním, hoci cestou stratil klobúk a hoci Raelynn, od strachu celá bez seba, vyšla z koča a volala: „Jeffrey, vráť sa!“ Márne. „Možno má pištoľ, Jeffrey! Dávaj si pozor!“
Zúfalo volala, no Jeff ju nepočúval. Keby mu cestu nebol naraz zahatal vrchovato naložený voz, takže musel zastať a čakať, kým prejde, bol by bezočivca určite dolapil. Takto však napokon zostal znechutene pozerať na prázdnu cestu. Olney zmizol, akoby sa bol pod zem prepadol.

Pre istotu ešte pobehol, obzerajúc sa na všetky strany, no napokon sa musel vrátiť ku koču, kde zdvihol z prachu klobúk a s krivým úškrnom si ho nasadil na hlavu.

„Nič mu nie je,“ zašomral.

„To sa dá možno povedať o tvojom klobúku, Jeffrey Birmingham,“ vyčítavo sa ozvala jeho žena, „ale ja som zostarla najmenej o rok. Od strachu. Prečo ma tak plašíš? Olney už raz predsa na teba strieľal. Len si siahni na hlavu, ešte tam máš jazvu. Keď sa za ním takto rozbehneš, koleduješ si o guľku. A len si pomysli, ako by sa radoval Gustáv, keby sa to Olneymu podarilo.“
Pokrútil hlavou a venoval jej úsmev. „Srdiečko moje cukrové, nemusíš sa trápiť. Niežeby som si neuvedomoval, že ma ten starý sviniar túži vidieť na márach, ale nemienim sa dať zabiť, to teda nie. Len nemôžem zniesť predstavu, že sa ten vagabund voľne potuluje.“
Pohodlne sa usadil v koči, kam predtým vyzdvihol aj Raelynn, prikázal starému Thaddeusovi, aby pošibal kone, a obrátil sa k manželke. „Povedz mi, otravoval ťa?“
Bez obáv mu porozprávala všetko, čo jej Olney navravel, ale pri niektorých pasážach sa musela červenať ako pivónia. No Jeffa to nepotešilo. „Bojím sa, že sa s ním tak skoro neporátame,“ vzdychol. „Teraz Olney určite zalezie a Rhys ho môže hľadať hoci aj niekoľko týždňov. Ktovie, kedy nás znovu príde obťažovať, ale tentoraz už budem pripravený. Nemienim ťa zase nechať samu.“
„Ale, miláčik,“ Raelynn ho pohladkala po ruke, „veď som nebola sama. Bol tu Thaddeus.“
Jeff len pokrútil hlavou. „Pozri sa, Thaddeus má skoro raz toľko rokov ako ja, takže Olney je pri ňom úplné mláďa. Bol by ťa mohol hoci aj uniesť a náš dobrý kočiš by pri tom určite umrel od hrôzy.“
Lenže Raelynn netrápili obavy o seba. Smutne pozrela na manžela a do hlasu sa jej vkradol užialený tón. Jeff, len nedávno som prišla o obidvoch rodičov. Potom som si myslela, že som stratila aj teba. Nezniesla by som, keby ťa zabili. Prosím ťa, veľmi ťa prosím, nechaj šerifa, nech si robí svoju robotu, a ty daj tej záležitosti pokoj.“
S úsmevom ju potľapkal po chrbte ruky. „No dobre, ako rozkážete. Odteraz pre mňa tí dvaja lotri neexistujú, aspoň kým budem s tebou. Máš pravdu, nesmiem ťa takto strašiť.“
„A čo keď s tebou nebudem?“ Raelynn pokrútila hlavou a napriek melancholickým úvahám sa musela zasmiať. „Kdeže, Jeffrey, trošku ťa už poznám a viem, že niektoré veci jednoducho neznesieš. Takže ma nepresvedčíš, že budeš ignorovať existenciu tých dvoch len preto, lebo som z toho vyplašená. Ani keď budeš so mnou. Dobre, uznám, musíš spraviť to, čo považuješ za správne. Verím ti a viem, že si s tebou nikto tak ľahko neporadí. Mimochodom, určite by si vyprášil kabáty aj korzárom, keby sa niekedy opovážili zajať niektorú z tvojich lodí, však? Vydal by si sa za nimi s nabitými kanónmi, pod napnutými plachtami a s bojovou piesňou na perách, nemám pravdu?“
Jeff sa pobavene rozosmial, tá predstava sa mu videla, mierne povedané, prehnaná. „Kdeže, miláčik, to znie skôr ako niečo, čo by urobil Brandon, ale ja asi nie.“
„Podľa mňa sa s Brandonom podobáte väčšmi, ako si uvedomujete, Jeffrey.“
„A to už odkiaľ viete, pani Mudráčka?“ podpichol ju manžel s úsmevom. „Veď nás poznáš sotva dva týždne.“
„Dobre, ale keď ma vtedy doktor Clarence vytiahol z Gustavovho skladu a ja som si uvedomila, čo spolu s Brandonom a priateľmi plánujete, došla som k záveru, že sa s bratom výborne zhodnete. Vtedy ste obaja chceli zaútočiť na tých odporných potkanov, aj keď boli v presile. Ale podľa mňa by Gustáv nemal proti vášmu odhodlaniu šancu.“
„Gustáv si zaslúžil všetko, čo sme mu vtedy urobili,“ presvedčivo vyhlásil Jeff. „A podľa môjho názoru to bol ešte čertovsky mierny trest.“
„Súhlasím, drahý, ale pre manželku nie je veľmi povzbudivé vedomie, že jej muž sa vyžíva v boji.“
Jeff prekvapene zdvihol obočie. „Kdeže, sám som sa vždy považoval za mierumilovného človeka.“
Obrátil sa k nej a Raelynn sa mu vpila do iskrivých zelených očí. Láskyplne mu prešla končekmi prstov po líci. „Áno, Jeffrey Birmingham, človek by s tebou aj súhlasil... ale to by ťa nesmel vidieť v akcii.“
„No dobre, nepopieram, ale zúril som len preto, lebo mi ta uniesli. Za to ma hádam nebudeš karhať.“
„Veľmi sa vo mne mýliš, muž môj. Nechcem ti vyčítať, že si zaútočil na Gustávov sklad, lenže pochop ma. Manželku vždy znepokojí, keď zistí, že pod svetáckym zovňajškom jej životného druha bije srdce bojovníka.“
Bez slova sa sklonil k jej lákavým mäkkým perám a ponoril sa do nich ako do najsladšieho medového plástu. Keď sa po dlhšej chvíli odtiahol, Raelynn sklamane zaúpela. „Nemal by si ma takto bozkávať, keď nemáme poruke posteľ a trochu súkromia. Už si predsa videl, čo so mnou robia tvoje bozky.“
Poctil ju širokým úsmevom a šibalským žmurknutím. „Poznám tu neďaleko jeden hostinec, kde sa človek môže hodinku-dve zdržať.“
„Robíš si zo mňa dobrý deň,“ štuchla ho do rebier.

Pokrčil plecami. „Aj keby to tak bolo, neznie to ako sladké pokušenie? Čo ty na to, žena moja?“
Raelynn prevrátila oči. „Len si predstav, ako by na nás všetci naokolo zízali, keby sme sa z izby odsťahovali len hodinku po príchode. Celé mesto by bolo onedlho hore nohami.“
„Uhm, ale predstav si aj to, ako by sme sa zavďačili klebetníkom. Aspoň dva dni by mali o čom rozprávať.“
„O tom nepochybujem, ale diskrétnosť je môjmu srdcu predsa len bližšia,“ rozosmiala sa Raelynn a Jeff ťažko vzdychol a zatváril sa neuveriteľne sklamane. „Ako ráčite, madam.“
Kapitola 5

Lenže rozhovor sa ešte nekončil. Raelynn sa k Jeffreymu pritisla a spýtavo sa mu zahľadela do očí. „A keby som sa ťa teraz dotkla, odohnal by si ma?“
Zmätene stiahol obočie a pobavene si prezrel jej nevinnú tváričku. „Ako sa ma chceš dotknúť?“
Sklopila oči, ale bol to len naoko cudný pohyb, pretože uprela zrak rovno na Jeffove nohavice. „Ako tvoja zákonitá družka.“
Vzrušenie, ktoré v ňom vyvolala jej odpoveď, ho zaplavilo ako žeravá láva. Po pridlhom celibáte, ktorý musel zachovávať ešte aj po sobáši, sa už pomaly obával, že jeho mladá žena azda nemá zmysel pre manželské radosti, hoci predtým by to o nej nebol vôbec predpokladal. No od dnešného rána ho obavy opustili. A slová, ktoré mu tu predniesla takým nevinným tónom, ho úžasne rozpálili. Rýchlo si z hlavy strhol klobúk a prikryl si ním lono, aby zakryl podozrivý výčnelok. Vzápätí ju však chytil za ruku a strčil ju pod klobúk. „Stačí ti toto ako odpoveď?“
Obdivne zahmkala a šikovne ho ohmatala cez priliehavú látku. „Fíha! Ale bez nohavíc by sa mi to páčilo väčšmi.“
Pozrel na ňu spod privretých viečok a neveriaco sa usmial. „Ak chceš, miláčik, pokojne mi ich rozopni. Veľmi rád ti to dovolím.“
Skúmavo si ho premerala, no z tváre mu nevyčítala, že by žartoval. „Nenahneval by si sa, keby som to urobila teraz, keď náš koč prechádza cez mesto?“
„Ak to neurobíš, veľmi ma sklameš, drahá.“
Raelynn sa rozžiarila ako dieťa, ktorému práve darovali novú hračku. Potešilo ju, že Jeff neodmieta jej odvážne návrhy, a podľa toho usúdila, že neporušila normu manželského života. Uvedomila si, že je asi rovnako slobodomyseľný ako ona: všetko, čo robia spolu a čo ich oboch teší, je správne a vítané. „Dobre teda, vyslobodím tvoj poklad z väzenia,“ odvetila a siahla mu na gombíky. Po chvíli márneho úsilia vzdychla: „Vieš, Jeffrey, nemôžem povedať, že by si mi to uľahčoval.“
Jeff nadvihol klobúk a vrhol skúmavý pohľad na vlastné lono. Nohavice, ktoré mal na sebe, boli kvalitné a drahé, ale očividne nie prispôsobené na vyzliekanie v takomto stave. „Hm, také sú už strasti manželské, miláčik. Sotva môžeš odo mňa žiadať, aby som tu sedel ako mních, keď sa mi pokúšaš dostať do spodkov.“
Napokon sa jej to podarilo. Vkĺzla drobnou rúčkou Jeffovi pod spodky a majetnícky sa zmocnila toho, čo ju tam čakalo. Manželovi tým úspešne vyrazila dych a počas nasledujúcich minút si musel viackrát pripomenúť, že pre život okrem rozkoše potrebuje aj kyslík.

A pokiaľ išlo o Raelynn, ešte nikdy nepocítila také hlboké vlastnícke uspokojenie. Pramenilo z toho, že má muža, akého jej môžu všetky ženy závidieť, ale aj z nepopierateľnej skutočnosti, že ho vie bleskurýchle vzrušiť. Už si nepripadala ako nedospelá, neskúsená chuderka, už sa neporovnávala so staršími a svetáckejšími ženami. Keď pozrela na Jeffa a uvedomila si, ako si každým kúskom tela vychutnáva jej láskanie, pocítila čosi ako pýchu na vlastné schopnosti. Sám Jeff mal pocit, že podobnú slasť nezažil už vari celé roky, hoci ho od ľúbostného zážitku rovnakej kvality delilo len niekoľko hodín. Postupne si uvedomoval, že hlad po láske svojej ženy asi nikdy celkom nezasýti. Spôsob, akým ho teraz viedla na vrchol, vôbec nepripomínal vyplašenú pannu, akú dnes ráno stretol na verande.

Ledva si stihol uvedomiť, že sa koč blíži k cieľu, a v hlave sa mu namiesto anjelských chórov rozozvučal poplašný zvon. Nadýchol sa, odkašlal si a naklonil sa dopredu. Otvoril malé okienko, čo ich delilo od kozlíka.

„Thaddeus, nechajme krajčíra zatiaľ tak. Vezmi nás na okružnú jazdu mestom, dobre? Keď budem chcieť, aby si sa vrátil k domu pána Farrella, oznámim ti to.“
Kapitola 6
O polhodinu koč zastal pred Farrellovým salónom a Jeffrey z neho vystúpil s nevinným výrazom kláštorného brata. Nik nezbadal kradmé dôverné pohľady a úsmevy, ktoré si vymieňali s Raelynn cestou do trojposchodovej budovy, ktorú, ako jej vysvetlil, kúpil jeho priateľ už pred piatimi rokmi.

Farrell Ives si dve horné poschodia vyhradil pre svoj súkromný byt a na prízemí sídlila jeho haute couture. Jeff povedal, že Farrell zvyčajne zamestnáva ôsmich ľudí, z ktorých najvýznamnejšiu pozíciu zastávala mladá vdova Elizabeth Daltonová. Zodpovedala za všetky strihy jeho nových módnych kreácií a dozerala na krajčírky. Pomáhala svojmu šéfovi pri vedení krajčírskej dielne a obchodu a mala mnoho ďalších povinností, ktoré len dokazovali, že Farrell si ju ako pracovníčku veľmi váži.

Spravidla pracovalo u Farrella šesť krajčírok a ešte mocný mládenec, ktorý rozvážal tovar alebo upratoval priestory. Nebola to teda veľká výrobňa, ale aj tak zásobovala počas celého roka celú charlestonskú oblasť úchvatnými šatami. Kto si to mohol dovoliť, považoval priam za povinnosť nosiť odev od Farrella Ivesa.

Jeff zaviedol Raelynn do útulnej čakárne. Pri stenách stáli dlhé stoly a na nich len tak žiarili drahé látky. Cez otvorené dvere do dvoch miestností zazreli krajčírky a dokonca aj takmer hotové veľdiela - dych vyrážajúce róby na dvoch figurínach. V poslednej miestnosti stála vysoká bruneta, nemohla mat viac ako dvadsaťpäť rokov, a zhovárala sa s kýmsi, koho však odtiaľ, kde sedela Raelynn, nebolo vidieť. Keď však vysoká žena začula, že majú návštevu, rýchlo sa obrátila a so srdečným úsmevom sa im ponáhľala v ústrety.

„Pán Birmingham, som taká rada, že vás opäť vidím,“ ozvala sa s úprimnou radosťou v hlase. Hnedé oči jej žiarili ako hviezdy, no v skutočnosti vlastne celá žiarila, oblečená v smotanových empírových šatách, ktoré len zdôrazňovali jej štíhlu krásu.

„Elizabeth, vyzeráte oslnivo ako vždy,“ usmial sa zdvorilo Jeff, zložil si z hlavy klobúk a galantne sa poklonil. Ale do úsmevu sa mu vkradla hrdosť až vo chvíli, keď objal jednou rukou Raelynn a jemne ju potisol dopredu. „Smiem vám predstaviť svoju mladú manželku Raelynn? Drahá, toto je pani Elizabeth Daltonová. Farrellov salón by bez nej neprežil hádam ani deň.“
Elizabeth na takú chválu len pokrútila hlavou a graciózne kývla útlou rúčkou. „Veľmi sa teším, že vás konečne spoznávam, pani Birminghamová. Pán Ives o vás v poslednom čase spieva chvály od rána do večera - presnejšie, od tej udalosti pred naším salónom.“
Raelynn sa krivo usmiala. „Moja milá, ja som sa skôr nádejala, že na to všetci ihneď zabudnú, ale asi som nemala byť naivná. Veď sa okolo nás zhŕklo toľko ľudí ako na jarmoku.“
Elizabeth pohodila hlavou a od srdca sa zasmiala. „Keď sa niečo deje okolo človeka z klanu Birminghamovcov, môžete si byť istá, drahá, že Charleston je hore nohami. Ale na druhej strane, keď ide o dámu, ktorá sa vyznačuje takou krásou ako vy, nepotrebujú naši dobrí mešťania ku klebetám ani významné meno. Vás si všimnú všade a vždy, pani Birminghamová, bez ohľadu na to, ako sa voláte.“
„Ste láskavá, pani Daltonová,“ odvetila zapýrená Raelynn. „Ani neviete, ako sa teším, že som sa konečne dostala do slávneho Ivesovho salóna. Je to tu naozaj raj žien,“ vzdychla s obdivom, keď jej zrak padol na hory vzácnych látok a ozdôb.

„To máte pravdu, pani Birminghamová, ale buďte taká láskavá a volajte ma Elizabeth. Budem to považovať za veľkú česť.“
„Potešenie je na mojej strane, Elizabeth,“ usmiala sa na ňu Raelynn „Ale len pod podmienkou, že ma poctíte rovnako a budete ma oslovovať krstným menom.“
Pekná brunetka žmurkla a rýchlo sa poobzerala. „Máte prekrásne meno, ale obávam sa, že v tejto budove vás budem musieť poprosiť o strpenie s formálnejším oslovením. Pán Farrell vyžaduje od krajčírok dokonalú zdvorilosť a pre ne je jednoduchšie, ak im dávam dobrý príklad. Mimochodom, prikázal im, aby ma volali pani Daltonová. Keby som ho nepoznala, prisahala by som, že býval námorným kapitánom. Drží tu disciplínu ako na vojne.“
„Obávam sa,“ rozosmial sa Jeff, „že váš zamestnávateľ by sa pri pohľade na kompas a sextant zbláznil. Je to suchozemec, nedá sa nič robiť.“
Tá poznámka ich mimoriadne pobavila, ale Elizabeth si aj cez slzy smiechu stihla všimnúť, ako sa Raelynn vyníma v šatách, ktoré jej Jeffrey nedávno kúpil u Farrella.

„Musím povedať,“ vyhlásila, „že som pána Ivesa podozrievala z tárania, keď mi tu prisahal, že ste rovnako krásna ako vaša ctená švagriná. Ale dnes vidím, že sa vôbec nemýlil.“
„Kdežeby, s Heather sa nemôžem porovnávať. Ale ďakujem vám za lichôtku,“ odvetila Raelynn.

„To nie je lichôtka. Vy dve by ste spolu žiarili ako kráľovské klenoty.“
Raelynn si premerala ženu, ktorá ju tak úprimne pochválila. „Pozerali ste sa niekedy teraz do zrkadla, Elizabeth?“ spýtala sa zrazu vážne.

„Božemôj, vari mám na líci sadzu?“ zľakla sa tá a siahla si na tvár.

„Ani náhodou. Tou otázkou som chcela len vyjadriť poklonu vašej mimoriadnej tvári i postave, drahá moja. Chválite ma, ale mali by ste chváliť seba.“
Elizabeth sa začervenala ako dievčatko. „To nie, preháňate. Vám a vašej švagrinej nesiaham ani po členky.“
Odpoveďou jej bol srdečný smiech. „Počujte, Elizabeth, nie že v tejto veci raz uzavriete stávku! Prehrali by ste aj poslednú košeľu!“
Jeffrey sa podujal podporiť názor svojej ženy. „Myslím, že moja drahá vie, čo hovorí. Nelichotí vám, ako ju poznám, nemá také zvyky. Vrelo s ňou súhlasím.“
„Zľutujte sa nado mnou!“ zvolala Elizabeth so smiechom. -Budem červená ako pivónia!“
Raelynn pre istotu zmenila tému. „Odkedy som mala tú česť obliecť si kus, ktorý vyšiel z vášho salóna, neprestávam obdivovať tú dokonalosť. Viete, keď som žila v Londýne, trochu som sa venovala navrhovaniu odevov. To bolo, pravdaže, ešte za života môjho drahého otecka, keď sme si mohli dovoliť omnoho lepšie šaty, ako boli tie, v ktorých ma Jeff zachránil zo strýkových pazúrov. Môj krajčír bol taký veľkodušný, že moje naivné kresbičky premenil na strihy, a keď moja rodina prišla o všetko, kúpil tie návrhy a vyhlásil ich za svoje. Nezazlievala som mu to, naopak, veď mi dobre zaplatil. No obávam sa, že moje skromné schopnosti blednú pred tým, čo vychádza spod vašich rúk. Keď sa pani Brewsterová vrátila s mojimi šatami do Oakley, nehovorila o ničom inom, iba o tom, aký je pán Ives úžasný.“
„Nuž hej, pani Brewsterová bola v siedmom nebi, keď sa s ňou zhováral. Mnohé ženy sú z pána Ivesa celé preč, keď sa s ním ocitnú v jednej miestnosti. A pokiaľ ide o vaše šaty, vybral ich on osobne. Váš manžel by to ani nikomu inému nedovolil, ale s pánom Ivesom sú starí priatelia, takže sa neobával zveriť mu takú delikátnu úlohu. Aj keď, musím priznať, nemali sme vtedy ktovieaký výber. U nás sa šaty zväčša dlho neohrejú,“ usmiala sa s náznakom hrdosti. „Vlastne šijeme len na objednávku, ale teraz nastala nezvyčajná situácia. Šaty sme dokončili a... nespomeniem mená, aby som nezahanbila mladú dámu, pre ktorú sme ich pôvodne šili, ale odrazu sa ocitla bez prostriedkov, takže ich nemohla zaplatiť. Viete, nedávno aj s bratom zdedili slušné peniaze, ale brat sa rozhodol, že vloží celú sumu na dostihy. Stavil na čierneho žrebca, ktorého vychoval od žriebäťa, takže ho veľmi dobre poznal. Bol to naozaj obdivuhodne rýchly kôň. Sama som ho raz videla bežať. Myslím, že by boli dobre obišli, pretože stávky boli jedna k dvom. Jeho koňa skoro nik nepoznal, takže všetci stavili na súpera. Lenže stala sa smutná vec. V to ráno, keď sa mali konať preteky, našli to úbohé zviera v stajni mŕtve. Majiteľ druhého koňa, pán Fridrich, tak získal všetky peniaze aj bez pretekov. A pánu Ivesovi sa dievčiny uľútostilo, keď už tak nešťastne prišla o majetok, nežiadal od nej platbu za šaty. Mimochodom, obávam sa - a pán Ives so mnou súhlasí -, že zloduchom tu bol pán Fridrich. Toho koňa pravdepodobne otrávil jeho najatý človek. Za také lotrovstvo by ho mali zbičovať.“
„Uhm, určite nehovoríte o nikom inom ako o Gustávovi Fridrichovi,“ opáčil Jeff a Elizabeth prikývla. „Súhlasím s vami, mali by mu na chrbte dolámať bič. Ale mám dojem, že ho mali radšej zavrieť, hneď ako vystúpil z lode, čo ho doviezla z Nemecka.“
„Viem, že zorganizoval únos vašej manželky,“ pokývala súcitne hlavou brunetka a Raelynn sa nechtiac zachvela. „Božemôj, je mi úprimne ľúto, že som vlastne získala z nešťastia tej úbohej mladej dámy,“ vzdychla. „Ale musím povedať, že tie šaty sú úžasné. Nielen strih, ale to vypracovanie! Ešte nikdy som nevidela také dokonalé stehy.“
Jeff položil svojej mladej žene ruku okolo pliec. „Vieš, drahá, Farrell je veľký umelec, pokiaľ ide o módu, ale nebyť Elizabeth, určite by sa netešil takej úcte. Predtým ako Elizabeth prišla o manžela, sama bola veľmi váženou krajčírkou. Dnes odovzdáva skúsenosti iným a drží ich poriadne nakrátko, však?“
Toľké lichôtky znovu vohnali Elizabeth do líc červeň. So smiechom pokrútila hlavou. „Viete čo? Keď to budem ďalej počúvať, spyšniem, a to sa pánu Farrellovi nebude páčiť. Radšej mu idem oznámiť, že ste prišli. Hneď sa vrátim.“
„Elizabeth,“ zvolala ešte Raelynn náhlivo, „môžem si medzitým lepšie prezrieť tieto látky? Pozorujem ich z diaľky, odkedy sme prišli, a neodolateľne ma lákajú.“
„Bude mi cťou, pani Birminghamová,“ usmiala sa Elizabeth. „Možno sa vám niečo zapáči. Mimochodom, práve teraz si dámy obstarávajú jesennú garderóbu. Máme prekrásny zamat v rozličných sýtych farbách, ktoré by vám určite výborne pristali, máme tmavotyrkysový odtieň, ten by bol pre vás ako stvorený. A hoci sa väčšina žien čiernej vyhýba, pokiaľ nie sú vdovy, pri vašej svetlej pleti a žiarivých vlasoch by iste vynikla.“
Jeff prevrátil oči a zahral zúboženého manžela. „Už to vidím, panebože, v najlepšom veku ma postihne chudoba!“
Elizabeth šibalsky žmurkla. „Lenže, pán Birmingham, predstavte si, aký by vám bol vďačný pán Ives, keby ste zase z neho urobili boháča.“
„Pchá, akoby ním už nebol,“ kývol rukou Jeffrey.

Len čo Elizabeth odišla, Raelynn sa dala do prieskumu obchodu. Pri pohľade na luxusné hodvábne brokáty, zamat, batist a jemnučké čipky, ktoré boli všade porozkladané ako pastva pre oči zákazníčok, sa ledva držala na uzde, aby nehíkala ako dievčatko. Na hornej polici stáli bábiky, každá oblečená v miniatúrnej verzii šiat, ktoré sa u Farrella dali objednať. Na stole spočívali hrubé v koži viazané knihy plné kresieb a módnych návrhov, z ktorých by si vybrala vari aj tá najnáročnejšia svetácka. A ak by aj náhodou nenašla presne to, o čom sa jej v noci letmo prisnilo, Raelynn nepochybovala, že Farrell by za slušný príplatok vyčaril ceruzkou a s pomocou nekonečnej fantázie celkom nový model. Usmiala sa na Jeffa, ktorý sa k nej práve blížil. „Hanbím sa, Jeffrey, ale vôbec som nečakala, že by sa v Charlestone našlo také hojné množstvo cudzokrajných látok. Tvoj priateľ musel do nich investovať celý majetok.“
„Farrell sa pýši rým, že svojej klientele ponúka len to najlepšie. Veď aj sám obľubuje pekné šaty.“
Raelynn si Farrella Ivesa pamätala predovšetkým ako veľkodušného človeka, ktorý poskytol jej mužovi hotovosť, aby ju mohol vykúpiť od strýka (ktorý sa ju predtým pokúšal predať Gustávovi Fridrichovi). Jeffrey ponúkol Cooperovi obrovskú sumu, ktorej ten starý podvodník nemohol odolať, ale nemal ju pri sebe. Len vďaka rýchlej Farrellovej pôžičke získal dievčinu, s ktorou sa onedlho oženil, lebo inak by bol musel utekať po peniaze cez niekoľko ulíc do lodiarskej spoločnosti, a ktovie, čo by sa bolo medzitým stalo.

Spomienky, ktoré sa viazali na ten deň, mala Raelynn v hlave trochu zmätené, pred Farrellovým obchodom sa vtedy zbehol kŕdeľ zvedavcov, ale bez ťažkostí si v duchu maľovala obraz majiteľa krajčírskeho salóna. Takmer o hlavu prevyšoval ostatných, presne ako bratia Birminghamovci. Jeho dokonalé črty, ako vytesané z kameňa, zjemňovala umelecká briadka. Mal svetlohnedé vlasy, ligotavé od slnka, a živé modré oči, vďaka ktorým sa jej videl skoro rovnako pekný ako Jeffrey a jeho brat Brandon.

„Hovoril si, že ste s pánom Ivesom veľmi dobrí priatelia, však?“
„Áno, miláčik. Poznám ho od detstva. Jeho vášeň pre látky a strihy sa zrodila vlastne z túžby vyrovnať sa svojim snobským príbuzným, lebo jeho rodičia boli pomerne chudobní. Koľkokrát sa s bratrancami pobil, lebo sa mu posmievali, že musí nosiť šaty po nich! Stal sa z neho, mimochodom, známy boxer, a to ešte nemal ani dvadsať rokov. Podarilo sa mu našetriť si z víťazstiev dosť peňazí a asi pred siedmimi rokmi si najal prvú krajčírku. Sám kreslil návrhy a strihy. Napokon im všetkým ukázal, čo sa v ňom skrýva. Už od začiatku bolo jasné, že nie je obyčajný krajčírsky majster, ale umelec. A tí, čo sa mu kedysi smiali, dnes pred ním snímajú klobúky. Okrem toho je to chlap na správnom mieste - keď sme zaútočili na Fridrichov sklad, prejavil veľkú odvahu.“
„Akýmiže klamstvami to kŕmiš svoju peknú ženušku, Jeffrey, ty lotor?“ ozval sa odkiaľsi hlboký mužský hlas a Raelynn až poskočila. Obrátila sa na opätku a zbadala, že spod nízkych verají dvier, ktoré viedli do chodby, kam prednedávnom zašla Elizabeth Daltonová, sa vystrčila hlava.

„Že máš šikovné päste a ešte šikovnejší pár pištolí,“ zasmial sa Jeff a s priateľsky vystretou rukou vykročil vpred. „Takže už ťa našli? Dávno si sa mohol naučiť, že pred všetkými ženami, ktoré zamestnávaš, sa len ťažko schováš. Aj tak ťa dajaká skôr či neskôr nájde.“
Farrell sa srdečne zazubil a prijal podávanú ruku. „Netrápim sa pre krajčírky, Jeffrey, priateľko,“ zašomral trochu zmätene. „Ale je tu jedna vdova, ktorá sa tuším rozhodla, že si nájde druhého muža.“
Keby boli sami, bol by ho Jeff podrobne vyspovedal, ale takto sa už nemohol dočkať, kedy predstaví priateľovi svoju pôvabnú polovičku. „Poď, miláčik,“ potisol Raelynn o krok dopredu, „konečne sa oficiálne zoznámiš s mojím dobrým priateľom, pánom Farrellom Ivesom. Farrell, toto je moja manželka Raelynn.“
„Teší ma, pani Birminghamová,“ so žiarivým úsmevom odvetil Farrell a Raelynn si všimla, ako mu akurátne zastrihnutá hriadka a mierne vykrútené fúziky zdôrazňujú pravidelné črty tváre. Uklonil sa a na vystreté končeky prstov jej vtisol zdvorilý bozk. „Len sotvakedy mám tú česť, že vidím svoj model na takej rozkošnej dáme.“
„Pre mňa je zase česť, že nás konečne predstavili, pán Ives...“ usmiala sa Raelynn, ale majster krajčír len pokrútil hlavou. „Volajte ma Farrell, prosím. Zabudnime na formality.“
„Tak teda dobre, Farrell,“ prikývla a doložila: „No len ak mi sľúbite, že ma tiež budete oslovovať krstným menom.“
„Veľmi rád, Raelynn. Musím povedať, že sme aj s vaším manželom vôbec neprerobili, keď sme vás kúpili od vášho strýka.“
Jemne kývla hlavou. „Musím vám zo srdca poďakovať, Farrell, ale zároveň vás poprosiť, aby ste Coopera Frya neoznačovali za môjho strýka. Či ním je, alebo nie, to musím ešte zistiť. Skrátka, dúfam, že pochádzam z lepšej krvi.“
Farrellov úsmev sa rozžiaril ako slnko. „Máte pravdu, len ťažko si viem predstaviť, že by bol taký odporný čert príbuzným takého anjela, ako ste vy.“
„Počujte, veľavážený pane,“ skočil mu žartovne vážnym tónom do reči Jeff, „ak prestanete ospevovať moju ženu, mohli by ste konečne vziať na vedomie, že chceme využiť vaše služby. Potrebujem pre Raelynn šaty, ktoré by si mohla obliecť na ples. V polovici októbra plánujem usporiadať slávnosť na
oslavu našej svadby.“
„Tak do toho vložím celú dušu, priateľu - ale len ak ma ta pozveš.“
„Ach bože, vzdychol s prehnaným žiaľom v hlase ale so smiechom v očiach Jeff. „Čo si dnes človek vytrpí, kým zoženie jedny háby!“
„Pre tvoju krásnu ženu, Jeff, by som ich ušil zadarmo,“ žmurkol Farrell, „ale keďže si od narodenia hnusný zazobanec, niekto ti z času na čas musí pripomenúť, že v živote nie je všetko zadarmo.“
Za chrbtom mu zrazu čosi zazvonilo a z tmavej chodby sa vynorila najskôr tácňa naložená prekrásnym porcelánovým servisom a striebornými lyžičkami. Za ňou bolo ledva vidieť Elizabeth.

„Božemôj, Elizabeth, dajte to sem, lebo vám to spadne,“ zalomil rukami Farrell. „Ako ste sa len mohli podujať vliecť až sem takú ťarchu?“
Elizabeth si vydýchla, keď do Farrellových mocných rúk odovzdala vzácny náklad. „Prepáčte, pán Ives,“ riekla zmätene, „vôbec som si neuvedomila, že je to také ťažké, až kým som nebola v polovici chodby, a potom som už tú tácňu nemala kam položiť. Zišlo mi na um, že pani Birminghamová by možno dala prednosť čaju, a viem, ako pánom chutí káva, tak som si povedala, že pripravím oboje.“
„Myslíte na všetko, Elizabeth, ako vždy,“ pochválil ju Farrell so žiarivým úsmevom a ona sa pod jeho belasým pohľadom začervenala.

„Ja by som si naozaj dal kávu,“ pomädlil si jej zamestnávateľ dlane a siahol po šálke. „A čo si vyberú ostatní?“
„Mala by som ísť dozrieť na tú novú krajčírku, ak ma tu už nepotrebujete, pán Ives,“ ozvala sa nesmelo Elizabeth.

„To je nezmysel, milá moja. Nech jej všetko pekne vysvetlia ostatné. Zostaňte, prosím, s nami a občerstvite sa. Musíme sa pozhovárať o plese, ktorý sa bude konať u Birminghamovcov.

„Ako si prajete, pane.“
„Áno, prajem si to.“
Elizabeth vyzerala zrazu plachá ako dievčatko, natoľko ju vyviedol z miery Farrellov pohľad. Zhlboka sa nadýchla.

„Tak potom, pane, zájdem ešte za pani Murphyovou a poviem jej, aby si tú novú dievčinu vzala na starosť. Aj tak musím priniesť ešte jednu šálku.“
„Len nebuďte dlho.“
„Nebojte sa, pane.“
Chvatne vyšla z miestnosti a Jeff hodil okom po Farrellovi. S prekvapením zistil, že jeho priateľ sa kochá vábivou krivkou bokov svojej zamestnankyne. Ani sa mu nečudoval. Úzke empírové šaty len zdôrazňovali Elizabethin štíhly driek a jemne zaoblený zadoček.

Hm, niečo je na obzore, pomyslel si Jeff, ale múdro mlčal. Farrell si to možno neuvedomoval, ale pohľad, akým sprevádzal mladú vdovu, bol typický pre starých mládencov, ktorí si hľadajú chomút. Hoci doteraz stihol dvoriť takmer všetkým pôvabným mladým dámam na okolí, ani jedna si ho nevedela pripútať do trvalého vzťahu - a veruže bol lákavou korisťou!

Keďže bola Elizabeth Daltonová jeho zamestnankyňou, očividne ju nezahŕňal do rovnakej kategórie ako svoje prelietavé lásky. No nepochybne ju obdivoval, a nebol sám. Od manželovej smrti táto mladá žena odmietla nejedného pytača, hoci ich presný počet nikto nepoznal, lebo o svojom súkromí hovorila azda rovnako málo ako o nebohom manželovi.

Jej vzťah s Emorym Daltonom nebol šťastný. Onedlho po svadbe sa dal Emory na hazardné hry a čoskoro prehral všetko, čo zarobil ako farmár a chovateľ koni, ba ešte aj peniaze svojej ženy, ktoré pochádzali jednak z krajčírskej dielne a jednak z väčšieho dedičstva po rodičoch. Len čo si uvedomil, že ich priviedol na mizinu, dal sa na pijatiku a čím väčšmi pil, tým bol zúrivejší. Napokon sa ho už vlastná žena bála, pretože po príchode z krčmy jej zväčša uštedril zopár zaúch.

Farrell Ives býval s Emorym kedysi kamarát, ešte za mladých boxerských čias, no len čo zistil, ako sa veci majú, bolo po priateľstve. Stalo sa to takto: Farrella raz zavolali do miestnej krčmy, kde robil jeho nepodarený známy výtržnosti. Emory totiž prehral v kartách poriadnu sumu a od zlosti bol hotový rozbiť vari aj celé zariadenie. Krčmár prosil Farrella div nie na kolenách, aby rozzúreného ožrana odviedol domov, a len čo Farrell dorazil k Daltonovcom, Emory udrel svoju tehotnú manželku tak silno, až spadla na dlážku. V tej chvíli ho už Farrell uzemnil dobre miereným hákom na bradu a Emory omdlel. Farrell vzal uplakanú Elizabeth hore do spálne Emoryovcov a podarilo sa mu ju akosi utíšiť. Keď sa vrátil dole, Emory sa už preberal z bezvedomia a zasypal ho prúdom nadávok. Očividne si vzal do hlavy, že mu Farrell zviedol ženu. Farrell sa ledva zdržal, aby ho nezmlátil ako žito, pre istotu ho však varoval, že ak ešte raz položí ruku na svoju manželku a on ho pri tom prichytí, vytrasie z neho dušu. Ale Elizabethino trápenie netrvalo dlho. O necelý týždeň obvinili Emoryho pri kartách zo švindľovania, a keď mladý zurvalec vytiahol pištoľ, dostal od druhého kartára guľku rovno do čela. Jeff potriasol hlavou, aby zahnal smutné obrazy z minulosti. Radšej sa s úľubou zahľadel na Raelynn, ktorá si pri pulte prezerala porozkladané látky.

„Vravíš, že ťa netrápia krajčírky, priateľko,“ podpichol Farrella, „ale vdova, ktorá si hľadá muža. Hádam správne, je to Elizabeth?“
„Ale, preboha, to nie, človeče! Tá je jediným svetlým a pevným bodom v mojom živote. Vravím o istej ovdovenej modistke, má obchod hneď oproti. Odkedy si ju sem poslal pre Raelynnine šaty, stále mi sem strká hlavu, nosí mi dezerty, ba celé obedy, ale chodí aj s prázdnymi rukami. Za posledné dva týždne som už od strachu takmer nevyšiel z bytu.“
„Thelma Brewsterová! No nech sa prepadnem! Niežeby som ti závidel...“
„Človeče, je odo mňa o dvadsať rokov staršia a trasie sa ako hlúpa mládka, čo ešte nevidela kohúta. A navyše sa správa tak, akoby som sa jej naozaj chcel dostať pod spodničku.“ Farrell si znechutene odfrkol. „Ešte to by mi chýbalo.“
„Chudáčik,“ žmurkol Jeff žartovne i s účasťou.

„Prikázal som Elizabeth, aby ma varovala, len čo zbadá, že sa tá osoba blíži k obchodu, ale tá má práce dosť aj bez mojich problémov. Lenže nikoho iného o to žiadať nemôžem, jedine jej dôverujem, že bude diskrétna. Aha,“ ukázal na tanierik s pečivom, ktorý stál na striebornej tácni vedľa servisu, „toto mi doniesla ani nie pred hodinou. Keby som zjedol všetko, čo mi nosí, neprešiel by som onedlho cez dvere.“
„Rád by som ti pomohol, ale, ako iste uznáš, som ženatý, takže nemôžem upútať pozornosť ctihodnej vdovice - čo by ti asi aj tak nepomohlo.“
„Nie, pani Brewsterová si už na teba prestala brúsiť zuby. Ale pokiaľ ide o mňa... No, mimochodom, nikdy sa mi do chomúta veľmi nechcelo, ale v poslednom čase o tom trochu uvažujem. To by ma tej rafiky zbavilo. Nie je to ktovieaký dôvod a mohol by som sa dostať z dažďa pod odkvap, ale ktovie... Okrem toho tu poznám všetky rozkošné slečinky a každá ma príšerne nudí.“
„Aj Elizabeth?“
Farrell rozpačito pokrčil širokými plecami. „To nie, pravdaže nie, lenže Elizabeth je moja zamestnankyňa.“
„Uhm, to je naozaj vážna prekážka,“ ironicky podotkol Jeff.
„Čo tým chceš povedať?“ vo Farrellovom pohľade sa zjavilo podozrenie.

„Len to, že si voči nej slepý Nevšimol si si, aká je krásna?“
„Ale všimol, čožeby nie. Pozri, nie je to jednoduché. Keď som sa vtedy vyhrážal nebohému Emorymu, počula to. A keď som o týždeň priniesol domov jeho telo, pozerala na mňa s hrôzou ako na vraha. Vieš, kým som preňho kopal hrob, sedela na verande. Len sa na mňa dívala bez vzdychu, bez jediného slova. Bola vážna, ale nevyronila ani slzu. Po chvíli vstala a šla dnu, a keď som vošiel za ňou, utierala dlážku. A vtedy som si uvedomil, že jej odišla plodová voda a že čo nevidieť bude rodiť. Nechcela, aby som ju odniesol hore do spálne, ani som sa k nej nemohol priblížiť. Tak som sadol na koňa a letel som do mesta po babicu. Potom som chodil hore-dolu po verande - ako keby to dieťa malo byť moje! Človeče drahý, babica mi malého Jaka doniesla ešte aj ukázať! A pritom poznala Daltonovcov, musela vedieť, že otcom bol Emory - ibaže by si bol ten lotor pustil jazyk na špacír a táral v meste o tom, že mu chodím za ženou. Vieš dobre, že to nebola pravda.“
„A čo bolo ďalej?“ spýtal sa so záujmom Jeff, keď Farrell zmĺkol.

„Elizabeth sa ocitla v zlom položení. Len čo sa roznieslo, že Emory je na pravde Božej, vrhli sa na ňu veritelia. Vyzeralo to, že bude aj s dieťaťom hladovať, tak som jej ponúkol prácu, ale odmietla. Vraj by o nás klebetili. Lenže potom sa spýtala krčmára Charlieho, čo by jej platil, keby uňho varila a upratovala. Bola by to úbohá almužna. A vtedy dostala rozum, lebo za tie peniaze by nebola mohla uživiť syna ani seba. Prišla pracovať ku mne, zaplatil som jej pestúnku, aby sa tu hore starala o malého, zatiaľ čo ona mi vyrábala strihy. Potom predala farmu a presťahovala sa o kúsok ďalej od salónu. A poviem ti, Jeff, nikdy predtým sa mi tak nedarilo. Je to dokonalá a presná krajčírka. Moje modely nikdy nevyzerali tak bezchybne. Onedlho sa stala hlavnou krajčírkou a dozerá na ostatné ženy. Mimochodom, pred zopár dňami najala jednu mladú osôbku, je nevydatá a čaká dieťa, hm... všeličo sa dnes stáva. Ale ihla sa jej vraj v prstoch len tak mihá...“
Jeff stuhol. „Nevolá sa tá nevydatá osôbka náhodou Nell?“
„Hej, tuším áno. Poznáš ju?“
„Dosť dobre, aby mi bolo jasné, že by nemala pracovať na šatách pre moju manželku.“
Farrellovi sa zachveli umelecké fúziky od potláčaného smiechu. „Je do teba zamilovaná, čo?“
„Keby len to. Obvinila ma, že som otcom jej dieťaťa, dokonca v Raelynninej prítomnosti.“
Jeff, myslel som si, že máš trochu jemnejší vkus. Nell nevyzerá ako tvoj typ,“ uškrnul sa Farrell.

„Ani nie je.“
„Tak čo mám s ňou urobiť?“
„Nič. Nechaj si ju. Chcela ma vydierať, aby som jej platil, ale nedal som sa. Nech si tie peniaze radšej zarobí. Bude pre seba aj dieťa potrebovať každý cent.“
Vzápätí však radšej stíchol, lebo sa k nim priblížila Elizabeth s Raelynn. Ponúkla ich všetkých čajom, kávou a pečivom, a popri príjemnom občerstvení sa pustila do debaty o nových šatách.

„Pani Birminghamová má veľmi svetlú pokožku, takže musíme vybrať jemný bledý odtieň, aby pri ňom vynikla.“
Farrell zamyslene prikývol a prezeral si Raelynn ponad šálku s kávou. „Veru tak, svetlučkú ružovú, sotva odlíšiteľnú od jej zapýrených líčok.“
„Niekoľko vrstiev hebkého hodvábu, na vrchnej by mali byť poprišívané jagavé koráliky,“ zamrmlala Elizabeth.

Aj majster krajčír naklonil hlavu nabok a prižmúril oko. „Už to mám, Elizabeth... budú to šaty rovnako krehké, ako je
pani Birminghamová štíhla, s krátkymi nahranými rukávmi a s krátkou vlečkou, takisto pošitou korálikmi. Dáme jej urobiť saténové črievičky a, pravdaže, čipkový vejár opäť s korálikmi. Bude očarujúca.“
Raelynn sa neisto usmiala. Predstavivosť Farrella a jeho asistentky ju priviedla do úžasu. „Nikdy som nevidela, že by si niekto takto pohotovo vymyslel celú róbu aj s detailmi. Ja som sedávala nad návrhmi celé hodiny, a aj tak som väčšinu z nich vyhodila.“
„Vy ste navrhovali šaty?“ zvedavo sa spýtal Farrell. Tá mladá dáma ho zaujímala čoraz väčšmi.

Raelynn neisto prikývla. Nechcela vzbudzovať dojem, že sa chvasce. „Kedysi dávno a iba pre vlastné potešenie. Neskôr to bola aj obživa, ešte kým sme s matkou bývali v Anglicku. Ale keď sme si ešte mohli dovoliť lepšie šaty, všetko sme navrhovali iba pre seba.“
Farrell šibalsky žmurkol najprv na ňu, potom na Jeffa. „Už je asi neskoro, aby som vás ukradol vášmu manželovi, však?“
Odpovedala s nevinným úsmevom. „Obávam sa, že áno. Už som si zvykla na jeho dom v Oakley a nerada by som...“
„Aha, takže Oakley? Oakley?“ Jeff pokrútil hlavou, akoby ho to urazilo.

Raelynn ho pohladkala rozžiarenými očami. „No pravdaže, Jeffrey, aj ty by si mi chýbal.“
„Ešteže tak!“ Oprel sa a založil si ruky na prsiach, premeriavajúc si manželku ešte stále trochu kyslým pohľadom. No oproti tomu, čo prišlo vzápätí, bola toto naozaj iba nevinná hra.

Z chodby do haly vstúpila dievčina, ktorá nemohla mať viac ako šestnásť rokov. Bola očividne tehotná, ale stále veľmi pekná. Žiarivé vlasy jej okolo hlavy vytvárali zlatý oblak, ale jej bledobelasé oči sa zlostne zúžili, keď zbadali Raelynn. Tej sa vo chvíli roztriasli ruky, takže skoro pustila šálku. Dievča pozrelo aj na Jeffa a pohľad jej zmäkol.

„Nell,“ ozval sa Jeffrey stoicky a krátko kývol hlavou na pozdrav.

Dievčina sa mykla, akoby ju jeho chladný tón ranil až v srdci. Oči sa jej naplnili slzami. Opäť sa dotkla pohľadom Raelynn a pritom si nevedomky pohladkala vyčnievajúce brucho, pripomínajúc sokyni svoj stav.

Elizabeth nerozumela z toho, čo sa odohrávalo, vôbec ničomu.

„Stalo sa niečo, Nell?“ spýtala sa zmätene.

Dievča na ňu pozrelo, akoby sa prebudilo zo sna. „Nie, pani Daltonová,“ ledva zo seba vytislo. „Zdalo sa mi, že počujem známe hlasy, ale tuším som sa mýlila.“
Ešte raz prebodla pohľadom Raelynn a potichu sa obrátila na odchod. Keď za sebou zavrela dvere dielničky, Jeff si uvedomil, že po celý čas, kým bola v hale, zatajoval dych. Teraz ho premkli obavy. To určite nebude koniec, pomyslel si.

„Nechcem sa ponáhľať od takejto príjemnej spoločnosti, Farrell,“ riekol napokon, „ale chceme ešte s Raelynn vidieť aj iné obchody. Ďakujeme za pohostenie.“ Odložil šálku a chytil za ruku svoju ženu, ktorá sedela na stoličke nemo ako zarezaná.

„Zostaňte ešte chvíľočku, ak vás smiem poprosiť,“ ozvala sa Elizabeth. „Chcela by som ešte vziať mieru vašej panej.“
„Pravdaže, veď preto sme prišli. Raelynnine plesové šaty sú dnes na prvom mieste. Len do toho,“ odvetil Jeff s vedomím, že by sa sem aj tak museli vrátiť. „Len som si povedal, že sa ešte niekde určite zastavíme.“
Farrell mu venoval úškrn. „Mám ďakovať Bohu, že si najskôr prišiel ku mne? Alebo mám skôr ďakovať svojej šarmantnej maličkosti? Myslím, že platí druhá možnosť. Som neodolateľný.“
Jeff pokrútil hlavou, akoby ho priateľove slová pohoršili do špiku kostí.

„Ako? Ja že by som vyhľadával spoločnosť domýšľavého, nafúkaného fičúrika, čo ešte nedávno behal v zaplátaných nohaviciach? Vari si prišiel o rozum?“
Vtom sa Raelynn konečne usmiala. Spôsob, akým si dvaja muži navzájom zo seba uťahovali, ju rozveselil a podarilo sa jej trochu zahnať zlý dojem z nečakaného príchodu Nell.

,Jeffrey, ty mi tak strašne závidíš krásnu tvár a mužnú postavu, že na mňa musíš zákerne útočiť pred vlastnou manželkou? Čo si len o tebe pomyslí? Že si obyčajný naničhodník!“
Vo všeobecnej veselosti, ktorá nasledovala po tomto vyhlásení, sa Farrellovi podarilo stiahnuť Elizabeth na chvíľu do kúta a čosi jej s veľmi vážnym výrazom pošepnúť do ucha. Až potom jej dovolil, aby vzala Raelynn do súkromnej skúšobne.

Vzápätí sa obrátil k Jeffovi a položil mu ruku na plece.

„Nemusíš sa obávať, že by Nell nejako poškodila Raelynnine šaty. Elizabeth sa s ňou porozpráva. Myslím, že ju privedie k rozumu. So všetkými dievčatami si dobre rozumie, majú ju v úcte a rešpektujú jej názory. Okrem toho im je jasné, že ak prekročia isté hranice, prídu o dobré miesto a ešte lepšiu plaču. Naša prvá zásada totiž znie: nikdy neobťažujte zákazníkov.
Preto si myslím, že aspoň u nás v salóne sa bude Nell správať slušne. Ako sa zachová inde, za to ti už, žiaľ, neručím.“
„Ach, priateľko,“ vzdychol Jeffrey. „Máš šťastie, že máš Elizabeth. Mimochodom, uvažuj, čo by sa stalo, keby sa raz rozhodla prijať ponuku na sobáš a opustiť ťa.“
Do Farrella akoby udrel hrom. „To mi ani nevrav, Jeffrey! Zničilo by ma to!“
„Výborne. Takže ti radím, aby si dobre porozmýšľal, čo spravíš, aby si si udržal svoju talentovanú asistentku. Lebo nikdy nevieš, kedy jej na dvere zaklope dajaký mladý krásavec a ukradne ti ju.“
Farrell sa zamračil ako sto čertov, ale kútikmi úst mu pomykávalo. Jeff, ty nehanebník. Mal by si si vypláchnuť ústa lúhom. Takéto reči si druhý raz nechaj.“
A Jeff sa rozosmial na celé kolo. Poznal Farrella ako starý peniaz. Vedel, že práve zaťal do živého.

Jeff mal veľkodušnú povahu a nikoho na svete netúžil tak zahŕňať pozornosťami ako svoju peknú mladú ženu. S úprimným úmyslom kúpiť jej dajakú drahú pamiatku na deň, keď konečne skutočne zavŕšili manželský zväzok, ju potiahol za ruku k výkladu najlepšieho zlatníctva. Ona sa však len usmiala.

„Prosím ťa, Jeffrey, nerob to. Už si mi tak či tak daroval až primnoho. Nepotrebujem drahé šperky, mám predsa teba! Poďme sa radšej poprechádzať a popozerať si výklady. Nerobila som to, odkedy otca zavreli do väzenia.“
Jeff sa uklonil. „Vaše želanie je mi rozkazom, pani moja.“
Kráčali po ulici, stretávali známych, odpovedali na pozdravy a ďakovali za blahoželania k sobášu. Pravdaže, boli to všetko Jeffovi známi a Raelynn sa dvojnásobne potešila, keď medzi nimi zbadala jednu povedomú tvár. Thelma Brewsterová sa k nim rozbehla zo svojho modistva s rozžiareným úsmevom.

„Vy dvaja ste rozkošní ako párik holúbkov,“ nadchýnala sa. „Prečo ste sa tu za posledné dva týždne neukázali? Keď som videla, že vchádzate do salóna pána Ivesa, bola by som šla za vami, ale mala som zákazníkov. Hovorí sa, že ste sa vzali! Nech je ako chce, ste rozkošní!“
„Mali ste pravdu, pani Brewsterová,“ kývol jej Jeffrey galantne hlavou, „keď ste mi radili, aby som sa oženil. Oakley už nie je také tiché a smutné miesto ako kedysi a ja sám mám šťastia na rozdávanie.“
„Och, radila som vám, to je pravda,“ začervenala sa vdova, „ale netušila som, že to bude tak rýchlo.“
„A stalo sa to nielen vďaka vašej rade, ale aj vďaka pohostinnosti, s akou ste nás pozvali, aby sme sa dali do poriadku po spore s Cooperom Fryom. Predstavte si, že som Raelynn požiadal o ruku rovno nad šálkou vášho čaju.“
„Och, to je úžasne romantické!“ vzdychla zasnívané Thelma. „Keď si pomyslím, že sa to stalo u mňa v kuchyni...“
„Sme vám jednoducho nadosmrti zaviazaní,“ usmial sa Jeffrey a svoju láskavosť zavŕšil návrhom, či by pani Brewsterová nenašla vo svojom obchode jeden či dva klobúky pre novomanželku. Tentoraz sa ani Raelynn nevzpierala, lebo z výkladu sa na ňu usmievali naozaj výstavné exempláre. Bez ťažkostí si vybrala dva najkrajšie klobúky a pobrali sa aj s Jeffom ďalej. Klobučníčka ich odprevádzala s úsmevom na bucľatých lícach a zasypala ich tisícimi milými slovami.

Kapitola 7
Deň už poriadne pokročil a Raelynn sa doslova krútila hlava z toľkých nových ľudí, s ktorými ju manžel postupne zoznámil. Hlásili sa k nemu blízki i vzdialenejší priatelia, manželské páry, dámy, páni, a so všetkými si mal čo povedať. Uvedomila si, že Jeff pozná neuveriteľné množstvo obyvateľov Charlestonu a má toľko priateľov ako málokto.

Staršie ženy ho doslova zbožňovali, a ako si Raelynn v duchu povedala, mali na to dobrý dôvod. Veľmi štedro ich zahŕňal milou a galantnou pozornosťou, oslovoval ich nežnými zdrobneninami mien, srdečne im stískal ruky, so synovskou úctou ich bozkával na vráskavé líca. Jeho mladá žena len nemo otvárala oči pri pohľade na zapýrené dôstojné staré matky, ktoré sa občas dokonca chichotali ako dievčence.

A čo bolo ešte obdivuhodnejšie, mali ho radi aj muži, hoci v nich mohol vzbudzovať oprávnenú závisť svojím obdivuhodným vzhľadom. Okrem peknej tváre a mocného tela mal však aj zmysel pre humor a nikdy dvakrát nerozmýšľal, keď bolo treba priateľsky potriasť rukou, potľapkať po chrbte a zasmiať sa na priateľovom žarte. Všetci mu blahoželali k sobášu, mladší páni sa pritom šibalsky usmievali na Raelynn a bozkávali jej ruku azda aj o chvíľočku dlhšie, ako bolo nevyhnutné.

A mladé ženy... to bola iná pesnička. Niektoré sa tvárili pomerne dôstojne, ale iné zo všetkých síl ignorovali skutočnosť, že Jeffrey je čerstvo ženatý, hoci o nej dávno počuli. Častovali ho horúcimi pohľadmi, akosi prirýchlo a s hraným ostychom klopili oči, keď na ne pozrel. Túžba z nich len tak kričala a Raelynn musela v duchu uznať, že Nell je zrejme len jedna z mnohých, ktoré v srdci chránia plameň vášne k jej manželovi.

Jeffrey nemal na ten deň žiadne súrne plány. Popravde si naplánoval iba jedno: užiť si v spoločnosti mladej manželky prekrásny deň. Kráčali nenáhlivo dolu ulicou, kochali sa pohľadom do výkladov aj na pekné domy. Pri starinárstve sa na chvíľočku zastavili, Raelynn sa bez väčšieho záujmu pozrela na hŕbu najrozličnejších harabúrd, ktorá zapĺňala výklad. Zrazu zhíkla a priskočila bližšie.

Na samom vrchu hromady trónila drevená kazeta s mosadzným kovaním. Raelynn div že nepritisla nos ku sklu, sotva schopná uveriť vlastnému šťastiu. Okolo kazety ležali podobné kúsky, ale tie ju nezaujímali. Aj keby ju nebola spoznala - bola to skrinka, do ktorej raz otec ukryl zlaté mince -, bola by ju chcela.

Jeffrey, vidíš tamto na pulte tú drevenú kazetu?“ spýtala sa.

Naklonil sa k výkladu. „Áno, láska moja. Je pekná. Chcela by si ju?“
„Tá kazeta kedysi patrila môjmu otcovi. Tesne predtým, ako ho zavreli, prikázal matke, aby ju dobre strážila, lebo raz bude potrebovať to, čo je v nej. Boli to zlaté mince. Žiaľ, zomrel skôr, ako mu mohli poslúžiť. Počas plavby z Anglicka sa matka bála, že by niekto mohol peniaze ukradnúť, a poprosila Coopera Frya, aby kazetu strážil. Dúfala, že bratovi môže dôverovať, ale pomýlila sa. Nikdy viac sme náš majetok nevideli. Cooper si skrinku privlastnil, a keď ju matka pýtala späť, vyhovoril sa, že mu ju ktosi vzal. Napriek tomu si však na lodi žil ako pán a my sme trpeli ako chudáci. Pôvodne sme dúfali, že tie peniaze nám pomôžu prežiť prvý rok v Amerike, ale zdá sa, že ten chlap ich jednoducho prepil. Keď teraz vidím našu kazetu, opäť sa vo mne ozýva podozrenie. Určite ju vzal Cooper Frye a po vylodení ju predal. A ak to nebol on, bol to niekto iný.“
„Niet dôvodu, prečo by nemohla byť tá kazeta opäť tvoja, drahá,“ usmial sa Jeff. „Možno to bude jediná pamiatka na tvojho otca.“
So slzami v očiach mu stisla ruku. „Veľmi by ma to potešilo, Jeff, ver mi.“
„Nech je teda tvoja, miláčik.“
Sotva prekročili prah obchodu, zozadu sa vynoril korpulentný pán s hustými striebornými vlasmi. „Prajem vám krásny deň,“ poklonil sa. „Môžem vám dajako poslúžiť? Alebo by ste sa chceli najskôr sami poobzerať?“
„Radi by sme sa pozreli na tú kazetu z prekrásneho dreva, ktorú máte na pulte,“ odpovedal Jeff a ukázal tým smerom.

„Prekrásny kúsok, však? Nie taký prezdobený, aké dnes človek zväčša vída. Je z Anglicka. Pravdepodobne ju vyrobili v minulom storočí. V takejto skrinke by si mohol šľachtic uchovávať dôležité listiny a podobne.“
„Keď ste tú kazetu kúpili, bolo v nej niečo?“ spýtala sa potichu Raelynn.

„Nie, bola prázdna,“ zmätene pokrútil hlavou obchodník. „Vari vám je tá vecička známa, madam?“
Pomaličky natiahla ruku a pohladila veko. „Veľmi známa. Kedysi patrila môjmu otcovi.“
„Je to jedinečný exemplár, takže pochybujem, že by sa v Charlestone našli dve rovnaké,“ zadumane podotkol Jeff.

Ruka jej narazila na škrabanec v mosadznom kovaní na rožku skrinky a Raelynn zatajila dych. „Vidíš toto tu?“ spýtala sa začudovane. „Keď som mala päť rokov, otec ma držal na kolenách a vtom ma zavolala matka. Chcela som zísť dolu, ale šmykla som sa a skoro som si rozbila hlavu na kozubovej rímse, ale otec ma našťastie zachytil. Pritom však nechtiac zrazil zo stola kazetu. Pamätám si to, lebo som sa pred kamarátmi ako dieťa zvyčajne pýšila, že ma otec zachránil pred zranením. Ukazovala som im ten škrabanec ako dôkaz tejto historky.“ Potriasla hlavou a zažmurkala, zaháňajúc dotieravé spomienky a slzy. Pre istotu stíchla, lebo sa bála, že sa rozvzlyká.

Obchodník sa diskrétne vzdialil k poličke a dal sa premiestňovať porcelánové figúrky. Jeff objal manželku okolo pliec a nežne si ju pritúlil. Raelynn zdvihla hlavu a z jeho smaragdových očí vyčítala nekonečný súcit. Pokúsila sa o úsmev, keď jej podal čistú vreckovku.

„Už je to lepšie,“ ubezpečila ho potichu. „Naozaj. Veľmi dobre viem, že mám byť osudu za čo vďačná.“ Myslela tým jeho. Naozaj bol najväčším požehnaním, akého sa jej dostalo.

Sklonil hlavu a jemne jej pobozkal ruku. Jeho oči hovorili azda výrečnejšie, ako by bol mohol vysloviť perami. Aj on ju ľúbil. Vzápätí sa obrátil k obchodníkovi a odkašlal si.

„Pane, tú kazetu kúpim manželke,“ oznámil mu. „Ale chcel by som počuť aj to, ako sa k vám dostala. Nepamätáte si náhodou, kto vám ju predal?“
Starý pán si zamyslene prešiel prstom po brade. „Mám dojem, že túto vecičku mi priniesol akýsi muž, ktorý práve pricestoval z Anglicka. A mám dojem, že o sebe hovoril ako o starom Coopovi. Áno, už viem. Tvrdil, že táto kazeta patrila jeho nebohej sestre a že on sa teraz musí starať o jej dcéru, takže potrebuje každý cent. Ak dovolíte, mladá pani, nie ste vy náhodou tá neter?“
Raelynn pokrútila hlavou. Nemienila pripustiť, že muž, ktorý nechal jej matku umrieť a sám prehral a prepil jej jediný majetok, by mohol naozaj byť jej príbuzný. „Nie, pane, hovoril, že je môj strýko, ale nie som si tým istá. No rozhodne to bol odporný švindliar, ktorý nás zneužil a okradol.“
„Keby som bol tušil, madam, že tá kazeta nie je jeho majetkom, nebol by som ju kúpil. So zlodejmi neobchodujem, ale keďže povedal, že sa musí starať o osirelú neter, dúfal som, že nemá zlé srdce. Teraz s hanbou zisťujem, že som sa mýlil. Pokorne sa vám ospravedlňujem.“
„Som presvedčená, pane,“ jemne podotkla Raelynn, „že Cooper Frye za života oklamal mnohých ľudí. Nie ste prvý a, žiaľ, nebudete asi ani posledný. Moja matka uverila jeho prísahám, že je náš príbuzný, a zaplatila za to životom.“
„To mi je veľmi ľúto,“ zamrmlal zničene obchodník.
„To je v poriadku, pane, môj smútok zo dňa na deň mizne. Ale to, že som objavila čosi, čo patrilo otcovi, pre mňa mnoho znamená. Som vám vlastne vďačná, že ste tú kazetu kúpil lebo inak by sa asi nebola dostala ku mne.“
„Ste rovnako veľkodušná ako krásna, madam,“ poklonil sa majiteľ obchodu. „Dúfam, že vám tá prekrásna kazeta poslúži ako najlepšia skrýša na vzácne spomienky na otca.“
„Už idú!“ zvolal Olney Hyde, vykláňajúc sa z okienka prenajatého koča, v ktorom sa teraz ukrýval. S tichým smiechom ukázal na pár, ktorý práve vyšiel z obchodu na druhej strane ulice. „Len sa pozrime! Viete, kto kúpil vašu skrinku? Naši vzácni Birminghamovci!“
„Dummkopf! Strč tú gebulu násad, kým ta nesbadajú! Alebo si uš sabudol, še ta hladá šerif?“
Kučeravý plavovlasý mládenec pyšne pohodil hlavou a pohŕdavo sa zasmial pri pohľade na staršieho muža, ktorý sa v celej úctyhodnej šírke rozvaľoval na náprotivnom sedadle v koči. Nemec už mal blízko štyridsiatky, bol obézny a červený, jednu ruku mal očividne ochromenú, zdalo sa, že ju bude už naveky nosiť v šatke. Mal hrubé, neokrôchané črty tváre, ligotavú holú hlavu, huňaté obočie a vodnaté modré oči, z ktorých vanul chlad ako z ľadovca. No teraz metali blesky.

Olney mykol plecami a usalašil sa znovu na sedadle. „Prestaňte sa už toľko triasť pred tým tĺkom šerifom, pán Fridrich, dobre? Ten ma nenájde ani so sviečkou za bieleho dňa. Dopekla, túto štvrť poznám lepšie ako vlastný zadok! Môžem kašlať na šerifa Townsenda a všetkých jeho potkanov!“
„Počuj, drš papulu, lebo ti ju safriem,“ vyštekol Gustáv Fridrich. „Myslíš, še som sabudol, še to ty si vystrelil na Hen Pirminghama, pre teba fyšla z jeho pištole rana a ja som terás mrsák? Okrem toho si nemyslím, še by bol šerif aš taký tĺk, ako sa ti sdá. Mimochodom, sprostý si akurát ty. Nebyt toho, še som ta dnes našiel na ulici a fsal do koča, bol by ti Pirmingham fymlátil dušu s tela. Prisahám, bola by s teba kaša.“
Olney si odfrkol. „Možno áno, možno nie. Len preto, že je odo mňa o hlavu vyšší, ešte nemusí byť aj silnejší. Bol by som ho zrazil na zem, skôr ako by stihol zdvihnúť ruku. Ale tuším som vám nepoďakoval, takže teraz ďakujem, že ste ma stiahli do koča.“ Olney potlačil triašku pri spomienke na to, ako sa za ním hnal rozzúrený Jeffrey Birmingham. „Tak či onak, pán Fridrich, nemali by ste sa toľko zlostiť pre to, čo sa stalo a už sa neodstane. Škodí to pečeni.“
„Ty imbecil! Čo ty fieš o pečeni?“
Len to, čo som počul od doktora Clarencea. Že tá vaša bude o chvíľu zelená ako tráva, lebo je plná žlči.“
„Prestaň tárat o feciach, o ktorých nemáš ani potuchy. Iba čo ma hnefáš,“ odsekol tučný Nemec.

„Väčšmi ako pán Birmingham?“
Gustavove pery sa skrútili v úškľabku a tučniak sa radšej pozrel von z okna, kde sa mu práve naskytol pohľad na vysokého, dobre oblečeného muža, ktorý sa ako páv prechádzal po chodníku s uchvacujúco krásnou manželkou. Keď si Nemec všimol, že Jeffrey má pod pazuchou drevenú kazetu, zlostne zamrmlal: „Dopekla, hned mi je jasné, čo to ten nafúkanec kúpil sfojej šenuške do daru. Je to hlupák. Neufedomuje si, že ak chlap šene kupuje, čo jej na očiach fidí, iba ju rosmasná. No, keď bude tá pótfora znofu moja, naučím ju lepším móresom.“
Olney zvedavo naklonil hlavu. „Fíha, rád by som vedel, ako chcete tú holubičku vydrapiť Birminghamovi z pazúrov, drahý pán Fridrich. Lebo to, čo ste upiekli spolu s Nell, sa vám veľmi nevydarilo. Tvrdili ste, že ho vlastná žena znenávidí na smrť, keď jej nahovoríme, že urobil dievčisku pankharta, ale nezdá sa mi, že by naňho tá červenovlasá dračica zazerala. Skôr to vyzerá, že spolu prenáramne dobre vychádzajú.“
„Čuš, hlupák. Nájdi Coopera Frya a osnám mu, že ak sa chce došit jesene, musí príst s lepším plánom,“ zavrčal Gustáv. „Povedz mu, že ak bude mat terás úspech a odláka Pirmingamovi šenu, fyplatí sa mu to.“
Ale Olney len pokrútil hlavou ako spurné dieťa, ktorému sa nepozdáva rodičovská vôľa. „Nechápem, načo potrebujete Fryovu pomoc. Veď máte mňa! To, čo spraví ten smradľavý tchor, viem spraviť aj ja - a lepšie. Začul som, že je v poslednom čase stále naložený v liehu. Nebude vám veľmi na osoh. A z tej podradnej whisky aj tak onedlho skape, rozožerie mu to pečeň.“
„Už sase pečeň! Fravím ti, neprovokuj!“
„Pán Fridrich, majte rozum,“ nedal pokoj Olney. „Načo potrebujete toho ožrana?“
„Vydrš. Vypočujem si, či má dáke dobré návrhy. A ak ho dobre vystraším, určite niečo fymyslí.“
„Vystrašíte ho? Lepšia by bola riadna odmena. Poctivé prachy rozjasnia hlavu aj najväčšiemu hlupákovi.“
Gustáv uvažoval. „Dobre,“ riekol napokon a tľapol si po tučnom stehne. „Dám mu tisíc yankeeovských dolárof.“
Olney mykol plecom a zrazu mu čosi zišlo na um. „Ozaj, vy tú malú lasicu naozaj chcete? Po tom, čo ste si pre ňu vytrpeli?“ Pri nepríjemnej spomienke na prestrelenú ruku zdvihol Nemec obočie a Olney radšej nasadil úlisný výraz. „Nuž, ste naozaj veľkodušný, pane. Máte veľké srdce, povedal by som. Alebo že by ste mali za lubom predsa len niečo väčšie ako tú ryšavku a to, čo má medzi nohami?“
„Do čerta s tvojím jasykom! Nesnášam, keď mi berú, čo je moje! Ak sa to prepečie Pirminghamovi alebo Fryovi, kašdý si pófie, že so starým Fridrichom móše sametat ako s poslednof handrof. Celý obchod pôjde do čerta.“
„A naozaj by ste zaplatili Cooperovi Fryovi až toľko?“ neodpustil si ešte Olney otázku. „Veď vám tú krásavičku predal, hoci už predtým za ňu od Birminghama inkasoval sedemsto dolárov. Oklamal vás. Že by ste mu odpustili?“
„Ak mi privedie tú maličkú, sabudnem na jeho hriechy.“
Gustáv stisol pery. „A ak nie, tak sa koncom roka ryby móšu tešit na tučný kus. Pokial ide o to, še ma obtáhol, len sa neboj, porátam sa s ním. Ale urobím to, keď bude príhodnejší čas, keď ho už nebudem potrebofat. Čiše keď budem mat to diefča. Len tak medzi nami, ak pri tom únose sabije Pirminghama, neurasím sa... uškrnul sa Gustáv. „On sa to odvisne, nie ja. A bude pokoj.“
Olneymu ešte stále nešlo do hlavy, že sa skúpy Nemec môže v duchu rozlúčiť s takou slušnou sumou za jedno jediné dievča, pretože zväčša nebýval spokojný, kým nemal okolo seba najmenej päť pobehlíc. „Prepáčte, pán Fridrich, nechcem byť dotieravý, ale prečo sa neprestanete ťahať za prsty s chlapom, ktorý vás už raz oklamal? No nič, nemusím všetkému rozumieť.“
Mykol plecami, ale dostalo sa mu jasnej odpovede.

Posri, ak to nefykoná, somrie. Ak to fykoná, dám mu tisícku - ale odrátam od nej šetko, o čo ma okradol. Jasné?“
„Ako deň,“ kývol Olney a dotkol sa čela dvoma prstami, ako sa dotýkajú na znak úcty Arabi. „Všetky vaše želania sú mi rozkazom, ó, Najvyšší.“
Birminghamovci sa prechádzali po meste ešte aj popoludní, ale onedlho si Jeffrey všimol, že Raelynn je unavená. Našťastie Thaddeus nebol s kočom ďaleko - v skutočnosti sa celý deň pohyboval v blízkosti, aby bol naporúdzi, keby ho panstvo potrebovalo. A vybrali sa na ďalšiu okružnú jazdu po meste. Tentoraz venovali pozornosť nie jeden druhému, ale okoliu. Raelynn bola zvedavá a Jeffrey rád prijal úlohu skúseného sprievodcu. Keď navrhol, aby sa navečerali v neďalekom hostinci, do ktorého často a rád chodieval, manželka vďačne súhlasila.

„Je taký svieži večer, Jeffrey,“ usmiala sa. „Keby som nebola hladná ako vlk, určite by som sa rada prechádzala po meste.“
„A čoho presne sa vám zažiadalo, pani moja?“ žartom sa spýtal Jeff, keď sa jej ruka zošmykla z jeho pása na zadok.

Raelynn sa zapýrila ako pivónia. Opäť ju prichytil!

„Všetkého,“ odvetila, prekvapená vlastnou smelosťou.

„Drahá, to si nemala povedať,“ prehnane sa zachmúril Jeff. „Teraz som už pevne rozhodnutý, že nám tu prenajmem izbu. Nemôžeš predsa chcieť, aby som čakal, kým prídeme na Oakley!“
Usmiala sa a pohladkala ho po stehne. Kráčali do hostinca a na ulici nik nebol, takže jej to neprichodilo neslušné. „Drahý, predsa len by som radšej počkala...“ odvetila. „Len si predstav, vkĺzneme do tvojej alebo do mojej postele, zamkneme sa a nevyjdeme, kým si všetci nebudú myslieť, že je po nás!“
Myšlienka, že môže byť s ním, že sa pred ním nemusí ukrývať a brániť, že sa môžu milovať, zhovárať, smiať či hoci spať jeden vedľa druhého bez obáv, že ich niekto prekvapí, jej naplnila srdce horúcim citom. Strelila po Jeffovi koketným pohľadom. „Mám jednu nočnú košeľu, ktorú si ešte nevidel. Schovávala som si ju na našu prvú spoločnú noc.“
Zelené oči nad ňou zažiarili prudkým ohňom. „Pokušiteľka, ako sa mám pri tebe ovládať?“
„Hej, aha ich, koho to tu máme?“ ozval sa celkom blízko hlas, ktorý dával tušiť, že jeho majiteľ má už poriadne pod čapicou. Obzreli sa a zbadali, ako sa k nim na neistých nohách blíži Cooper Frye s hlúpym opitým úškľabkom na tvári. „Čože je to? D-d-dobre v-v-vidím? Hej, t-to sú naši, hik, drahí Birmingham-movci!“
„Vidím, že na sľuby veľmi nedbáš, Frye,“ odsekol Jeffrey. „Dohodli sme sa predsa, že nám dáš pokoj.“
Opitý chlap v rozgajdaných šatách a s rozstrapatenými bokombradami sa neobratne načiahol v tú stranu, kde stála jeho neter, ale Jeff ju šikovne stiahol k sebe. Vzápätí sa na ožrana zamračil.

Lenže Cooper bol v spoločenskej nálade, a nedbajúc na to, že smrdí na sto honov ako pálenica whisky, vyčítavo na Jeffa fľochol.

„Čože je to? Tuším si mys-s-slíš, že s-si moc nóbl, čo? Nevoniam t-ti?“
„Si opitý, Frye,“ odvetil chladne Jeff. „A skutočne nevoniaš. Nájdi si dajaký kút pri ceste a vyspi sa z opice.“
Cooper sa ledva držal na nohách a oči v jamkách sa mu obracali akoby z vlastnej vôle, na ktorú nemalo rozhodnutie ich majiteľa nijaký vplyv. Vzápätí smutne potriasol hlavou a zdalo sa, že zmenil tón.

„A zas-s-se s-s-som bez g-g-roša, hm...“ zatiahol. „Hej, p-p-priateľko, s-s-synovček, nepožičiaš dáku s-s-stovku?“
„Nie som tvoj synovec,“ odsekol Jeff. „A ani náhodou ti nemienim požičať peniaze. Už som ti dal viac, ako by si si zaslúžil, ale vtedy som nemal inú možnosť, ako dostať Raelynn z tvojich špinavých pazúrov. Ty sviniar, bol by si ju predal hocikomu, kto by dal najviac!“
„Ale, n-no t-t-tak,“ chlácholil ho Cooper, očividne presvedčený o svojej pravde. „V-v-veď si celý r-r-rád, že som t-ti ju, hik, dal!“
„Raelynn si mi nedal,“ pokrútil hlavou Jeffrey. „Kúpil som

ju.

Frye sa obrátil k neteri a s istými ťažkosťami na ňu zaostril pohľad. „V-vari t-t-ti starý Coop neurobil d-d-dobre? V-v-vari t-t-ti nie je sveta ž-ž-žiť? T-t-teraz? A č-či mi budeš v-v-vďačná?“
„Ber sa svojou cestou, Frye,“ Jeff sa už rozohňoval. „Moja manželka s tebou nechce mať nič do činenia.“
„H-hej, a to je č-čo? Sak je to m-m-mojej v-vlastnej s-s-sestry dievka! A starý Coop jej už neni d-dosť d-d-dobrý?“
„Počuj, Frye, v tomto stave si tuším vôbec nespomínaš na podmienky našej zmluvy,“ vyhlásil ostro Jeff. „Ale štyridsať svedkov mi odprisahá, že si podpísal zmluvu s plným vedomím, čo riskuješ, ak nedodržíš, čo ti ukladá. Ak nás budeš ešte raz obťažovať, prídeš o tých sedemsto dolárov, ktoré som ti za Raelynn dal. A ver mi, ak mi nebudeš môcť zaplatiť pekne v hotovosti, odpracuješ si to u mňa na plantáží pod tvrdou rukou môjho hlavného dozorcu Franka Fergusa. Budeš robiť ako kôň, a kým sa nevyplatíš, nedostaneš ani kvapku whisky. Takže si dobre rozmysli, Frye, či za nami ešte prídeš.“
Pijan otvoril ústa ako ryba, ale nevydal ani hláska. Zdalo sa, že je úplne pohrúžený do sebaľútosti. A veru sa aj mal prečo ľutovať. Vyzeral a páchol ako špinavá handra a vrecká mal zrejme naozaj prázdne. Ibaže by za to nikdy nebol vinil seba, len nepriazeň zlomyseľného osudu. Veru, Cooper Frye bol vo vlastných očiach div že nie martýrom.
Keď sa Birminghamovci pobrali ďalej a zanechali ho neveselým úvahám, Raelynn si aj proti svojej vôli spomenula, ako sa po prvý raz stretla s týmto odporným človekom. Jedného dňa sa jednoducho zjavil na prahu domčeka, do ktorého sa aj s matkou uchýlili pred pohŕdaním, ktoré ich postihlo po tom, čo otca obvinili z velezrady. V Londýne to už bolo totiž na nevydržanie. Evalina Barrettová, Raelynnina matka, si mohla oči vyočiť, keď jej tá kreatúra oznámila, že je jej brat, ktorý sa stratil na mori, keď bol ešte chlapec. Tvrdil, že ho zachránili Piráti, ktorí ho prinútili, aby im slúžil, potom ho predali istému Španielovi a ten zasa prišiel o všetky peniaze a aj oňho v stávke s akýmsi Angličanom. Angličan sa napokon vrátil do Londýna, a tak sa Cooper dostal domov. Raelynn mala od začiatku vážne pochybnosti o tom, či je jeho príbeh pravdivý.
Nevedela si predstaviť, že by medzi ňou a večne naliatym Fryom bolo nejaké príbuzenské puto.

Len čo však prišli do hostinca, Raelynn vo chvíli zabudla na príhodu s pochybným strýkom. Hostinec sa nachádzal uprostred súkromného pozemku, bol obklopený dobre udržiavanými záhradami a tienili ho mocné duby. Trávniky boli starostlivo pokosené, takže budova budila dojem domu, v ktorom žije dobrá rodina, ale vďaka lákavým vôňam, ktoré sa šírili z kuchyne a jedálne, mnohí okoloidúci nemohli odolať pokušeniu, takže hostia si len tak podávali kľučku. Jeff veľmi dobre vedel, že pôžitku z jedla v záhrade uprostred voňavých ruží, jazmínu a iných kvetov sa vyrovná máločo. Preto ta zaviedol Raelynn.

Prišiel ich privítať hostinský, žoviálny chlapík s okrúhlučkou tvárou, žiarivým úsmevom a zdvorilými spôsobmi. „Len poďte, pán Birmingham, rád vás vidím. Počul som, že ste dnes do nášho pekného mestečka priviedli svoju prekrásnu manželku. Dúfal som, že sa u mňa zastavíte, tak som vám rezervoval váš obľúbený stôl na verande.“
Jeffa ani veľmi neprekvapilo, že chýry o ich nákupnom výlete sa rozniesli po celom Charlestone tak rýchlo. A potešil ho aj hostinského dôvtip. „Tu ani vrabček na streche nepípne, Bertrand, aby ste vy o tom nevedeli. Máte medzi zákazníkmi dobrých informátorov.“
„Niečo na tom je,“ pripustil veselo hostinský, keď ich viedol cez elegantne zariadené miestnosti na rozkošnú verandu, ktorú pred hlukom z ulice chránil hustý vinič a vavrín. Za vyrezávanou pergolou ich už čakal stôl. Súkromia tam bolo nadostač.

„Úžasné,“ očarene zašepkala Raelynn a sadla si na stoličku, ktorú jej galantne ponúkol Bertrand. Nemala nič proti Jeffovým priateľom, ktorých stretávali celý deň, ale potešila sa, že zvyšok večera strávia len sami dvaja.

„Nechcete začať kalíškom svojho obľúbeného vína, pán Birmingham?“ spýtal sa hostinský. „A ako predjedlo by som odporúčal krabiu paštétu. Šéfkuchár sa dnes prekonáva.“
„V tom prípade si z nej istotne dáme,“ usmial sa Jeff a obrátil sa k manželke. „Drahá, môžeš mi veriť. Ešte nikdy si takú paštétu nejedia, za to ti ručím.“
„Už sa nemôžem dočkať,“ priznala sa. V ústach sa jej zbiehali slinky. Až teraz si poriadne uvedomila, aký hlad ju posadol.
Kapitola 8
Od mora prilietal chladivý vánok a na svojich krídlach prinášal vlhký, slaný vzduch, ktorý ich po dlhom dni výborne osviežoval. Nad stolom visela lodná lampa, jej svetlo ich nežne oblievalo a vytváralo romantickú atmosféru. Celá veranda bola ponorená do tmy, z ktorej len kde-tu vystúpil krúžok svetla - ďalší stôl s hosťami. Večer bol priam magický, svätojánske mušky blikotali a záhradou sa niesli pokojné tóny harfy.

Raelynn si spokojne vzdychla. „Je to neuveriteľné miesto, Jeffrey. Som ti vďačná, že si ma sem priviedol.“
Aj Jeff bol rád. Tešil sa najmä z toho, že krátke nepekné intermezzo s Fryom jeho mladú ženu priveľmi nerozrušilo. Aspoň zatiaľ to vyzeralo, že na svojho odporného príbuzného nemyslí.

Keď sa očami vpil do akvamarínových studničiek oproti, znovu mu to pripomenulo chvíľu, keď sa obaja vrátili do reality po prvom milovaní. Raelynn určite nečakala, že na svete sa dá prežiť taká extáza. Očami mu vtedy pohládzala tvár, akoby bol polobohom, ale aj jemu sa krútila hlava z jej nesmiernej krásy a z rozkoše, ktorú mu tak štedro poskytla. Príčinu takéhoto neuveriteľného šťastia mohol hľadať len v priazni osudu, ktorý mu priviedol do cesty ženu dokonale zodpovedajúcu snom, aké ho prenasledovali takmer polovicu života.

V minulosti sa Jeff nikdy neoddával úvahám o tom, či ho niekedy postihne samota. Veď mal brata, švagrinú, blízkych priateľov, ktorých si vážil, ale aj mnoho známych, ktorí ho jednostaj pozývali na poľovačky, večierky a výlety. Až teraz si naplno uvedomil, že srdce mu skoro desať rokov potajme túžilo po nežnej, láskyplnej partnerke, o akej zvyčajne spievajú bardi. Áno, očakával stretnutie so ženou, ktorá by bola druhou polovicou jeho ja, s ktorou by mohol byť konečne celým človekom a ktorej by poskytol rovnaké naplnenie. Počas výletu do Charlestonu zažíval s Raelynn pri celkom obyčajnej činnosti, akou je nakupovanie, nesmiernu radosť. Nedalo sa to ani porovnať s nútenou rezervovanosťou, s ktorou ju predtým sprevádzal na spoločenských podujatiach. Dnes mu stačil jediný pohľad do jej oddaných očí a jediné slovo výslovné jej melodickým hlasom, aby mu bolo jasné, že v jeho svete sa konečne všetko dostalo do správnych koľají.

Kým sa zamestnával takýmito úvahami, manželka sa márne pokúšala vypátrať, kadiaľ sa túla jeho myseľ. Napokon sa vzdala, hravo naklonila hlavu a usmiala sa naňho. „Na čo myslíš, Jeffrey?“
„Čudujem sa, odkiaľ sa zrazu v mojom živote vzalo toľko šťastia, miláčik,“ riekol nežne a načiahol sa ponad stôl za jej rukou. „Nikdy by som sa neodvážil predpokladať, že raz nájdem ženu svojich snov - až kým si sa nezjavila.“ Palcom jej jemne pohládzal dlaň a pohľadom sa jej vpíjal do očí. „Nesmej sa, ale mám naozaj pocit, akoby sme si boli súdení azda od počiatku sveta. Predstav si, že som si kedysi v duchu zostavil zoznam podmienok, ktorým bude musieť zodpovedať moja budúca manželka, hoci ma kvárilo podozrenie, že sobáš je hrobom lásky i šťastia. A teraz mám teba a na celý zoznam môžem zabudnúť. Si omnoho dokonalejšia, ako by si mohol želať ten najnáročnejší manžel.“
Tie slová Raelynn dojali a podnietili ju odhaliť vlastné tajné myšlienky. „Vieš,“ vzdychla, „niekedy, keď sa zobudím ešte pred úsvitom, ležím v posteli a rozmýšľam, ako zvláštne sa so mnou život zahral. Niekedy mi zíde na um, či by sme sa aj s matkou neboli mali lepšie, keby sme boli zostali v Anglicku, keby môjho otca aspoň po smrti vyhlásili za nevinného. Smrť rodičov bola pre mňa strašná. Na druhej strane, matka by bola istotne zomrela aj v Anglicku - otcovo uväznenie jej zlomilo srdce, nikdy sa z toho nespamätala. A v tom prípade by som nikdy nebola spoznala teba a nebola by som si ani uvedomila, o čo prichádzam. Mám taký čudný pocit, že práve sem patrím... že patrím k tebe.“
Odpoveďou jej bol až hypnotizujúci úsmev na Jeffovej tvári, ktorý mu na lícach opäť obnovil očarujúce jamky. „Moja milovaná, som ti vďačný, že si mi vstúpila do života, hoci si ma pri tom vstupe skoro zrovnala s povrchom zeme.“
Raelynn sa rozchichotala. „Keď si ma vtedy strhol do náručia, len o vlások si unikol poriadnemu zauchu, drahý. To, že si sa ma opovážil dotknúť, mi vyrazilo dych, až kým mi do tváre nevletel prach z uháňajúceho koča. Vtedy som si uvedomila, že si ma zachránil spod jeho kolies.“
„Je mi cťou, že som vám mohol poslúžiť, pani Birminghamová,“ poklonil sa s úsmevom Jeff.

„Pani Birminghamová...“ zopakovala šťastne Raelynn. „Znie to z tvojich úst tak zvláštne... veľmi vlastnícky, musím povedať.“ Oči sa jej rozžiarili neuhasiteľným ohňom. „Čo keby sme si predsa len prenajali tú izbu v Charlestone?“
Jeffove zelené oči odpovedali rovnakou žiarou. Pomaly pokrútil hlavou. „Ani náhodou, pani moja. Tak ste rozpálili moju predstavivosť, keď ste spomenuli novú nočnú košeľu, že by som sa za nič na svete nedal obrať o potešenie vidieť vás v nej... či skôr, o potešenie stiahnuť vám ju z belostných pliec, cez vaše rozkošné prsníky a potom dole po vašich štíhlych steenkach...“
„Pssst!“ Raelynn očervenela a nervózne sa poobzerala. „Niekto nás začuje a pomyslí si o nás niečo zlé.“
„Ale kdeže,“ upokojil ju manžel. „Len nedávno sme sa vzali a všetci to vedia. Len odporný suchár by nás považoval za nemravníkov.“
Sotva viditeľné gesto Raelynninej ruky Jeffa upozornilo, že sa k nim blíži čašník s vínom. Žmurkol na ňu a pohodlne sa oprel na stoličke, akoby sa predtým boli zhovárali iba o počasí. No neprestal jej stískať ruku.

Ako hlavný chod mali kačacie prsia na portskom, k tomu dusenú ryžu a viac druhov zeleniny. Hoci Raelynn bola hladná a chutili jej všetky jedlá, za najväčšiu lahôdku by bola bez rozpakov vyhlásila klasický anglický puding s rumovou polevou. Napokon sa Jeff rozhodol, že si dá kávu, a pre Raelynn chcel objednať čaj.

„Vieš čo? Vyskúšam kávu,“ povedala.

Jeff pochybovačné nadvihol tmavé obočie. „Určite? Možno po nej celú noc nezaspíš.“
Pery sa jej zvlnili v úsmeve. „Nepovedz? Vari si ma chcel nechať spať?“
„V tom prípade,“ vyhlásil Jeff s čertovskými svetielkami v očiach, „si len daj kávu, drahá.“ Zdvihol šálku akoby na prípitok. „Máme pred sebou dlhú noc.“
Dažďom osviežený vánok sa hravo predral cez roztvorené sklené dvere a poletujúce závesy v panskej spálni. Mohutné duby pred domom chránili izbu pred priamym náporom slnka, ale zvedavé lúče si aj tak kde-tu našli cestičku pomedzi našuchorenú zeleň. A ponúkol sa im pohľad, ktorý stál za tú námahu. Poľahky vkĺzli do miestnosti a skúmali každý kútik, ale najmä ťažkú dubovú posteľ s naškrobenou bielizňou uprostred. Skackali po vankúšoch, hádzali zlaté prasiatka na tmavé čelo postele, ale azda najdlhšie sa zdržali na belostnej pokožke spiacej dievčiny, ktorá si vôbec nevšímala, že ju takto zavčasu zrána láska prvé slnko.

Svetlo sa nežne kĺzalo po hustých červenkastých kučerách, ktoré žiarili zdravím, nežne sa dotýkalo dlhých mihalníc, čo spočívali na alabastrových líčkach len s miernym ružovým nádychom. A ešte ochotnejšie pohládzalo biele hrdlo a prsia, sotva zakryté čipkovanou prikrývkou.

Zrazu do tohto obrazu, celého prežiareného bielobou a zlatým slnečným svitom, vstúpila opálená ruka s dlhými, elegantnými prstami. Nadvihla prikrývku a odhalila tak svetlu celé krásne formované telo ako z mramoru. Jeff bol takisto nahý, týčil sa nad posteľou ako antická socha, ale živá. Chvíľu sa očarený kochal krásou svojej mladej ženy, vlastne ju pôvodne ani nemal v úmysle budiť, ale teraz si povedal, že sa nevydrží iba pozerať.

Kolenom sa oprel o peľasť a sklonil sa k bytosti, ktorá ho tak fascinovala. Očami sa vpíjal do jej pravidelnej tváričky, sotva vládal pochopiť, ako je možné, že práve jemu teraz patrí takáto krásavica. Napokon sa už neovládol. Jemnučko, ako ten najslabší vánok, jej prešiel ústami po perách, raz, dvakrát a znova. Nežne jej ich roztváral, láskal jazykom, ochutnával ich ako najväčšiu lahôdku, až kým sa nepohli a neodpovedali náznakom bozku. Potom sa pustil po lákavej cestičke alabastrového hrdla nižšie, pátrajúc po ďalších tajomstvách, a už onedlho sa jazykom rafinovane pohrával s ružovou bradavkou. Raelynn sa zavrtela a vošla mu prstami do hustých tmavých vlasov. Prehla sa do oblúka, aby sa mohla čo najväčšmi tešiť z manželovej láskyplnej pozornosti, a on zareagoval ešte usilovnejším láskaním.

„Ach, Jeffrey, radšej prestaň, prosím,“ zaúpela. Proti vlastnej vôli sa ocitla na ceste k ďalšiemu vrcholu rozkoše, akých už za predchádzajúcu noc prežila niekoľko. „Som strašne unavená.“
Jeff ju nežne pritisol späť na posteľ, naklonil sa nad ňu a venoval jej úsmev hypnotizéra. „Prečo chcete, aby som prestal, pani moja?“
Nemohla si pomôcť. Vzdychla a ukazovákom mu s obdivom prešla po ostro rezanej mužnej tvári. Do nozdier jej prenikla vôňa jeho kolínskej a opojila ju ako ten najsilnejší alkohol. V rannom svetle sa jeho tvár, akoby odliata z čistého žiarivého bronzu, zdala nadpozemsky krásna a svalnaté telo ešte väčšmi ako inokedy pripomínalo antickú sochu. Naozaj, keby bol dajakým gréckym bohom, čo práve precitol z kamenného spánku do života, nemohol by ju väčšmi očariť.

Jej prsty sa vybrali na objaviteľskú cestu, prechádzali po lícach, po energickej brade, po štíhlom, no svalnatom krku.

Raelynn si uvedomila, že za krátky čas ich manželstva si ešte stále celkom nezvykla na myšlienku, že ju postretlo toľké šťastie. V duchu nad tým neprestajne krútila hlavou. Veď byť manželkou takéhoto dokonalého muža by podľa nej prináležalo skôr staršej, skúsenejšej žene, nie dievčaťu, ktoré sotva vyrástlo z puberty. Často hĺbala, kedy ju prekvapí realita a kedy si uvedomí, že toto všetko je iba jeden prekrásny sen. „Prečo?“ zašepkala s úsmevom. „Pretože chcem počkať na teba.“
„Naozaj?“ Jeff zvedavo zdvihol hlavu a jeho ruka, ktorá sa doteraz príčinlivo pohybovala v jej najtajnejších zákutiach, zastala. „A moje láskanie sa ti nepozdáva?“
Pod upretým pohľadom očí, ktorým, ako sa zdalo, neuniklo vôbec nič, sa začervenala. „Tak veľmi ho zbožňujem, Jeffrey, že pri ňom zabúdam na všetko ostatné. Ale rozkoš prežívam ešte radšej s tebou, keď sme spojení.“
Prekvapila ho. Ešte pred niekoľkými dňami ju div že nepodozrieval z frigidity, a teraz sa takto otvorene dožaduje milovania s ním? „Ä čo tvoje citlivé partie, drahá? Nechcú si po tejto noci už oddýchnuť?“
Raelynn sklopila oči, ale neubránila sa šibalskému úsmevu. „Kdeže, miláčik. Ak sa podujmeš vstúpiť, bude to pre ne ten najlepší liek.“
„Takže sa už neobávaš mojej nenásytnosti?“ podpichol ju dobromyseľne Jeff.

Do líc sa jej vliala červeň, ale rozhodne pokrútila hlavou. „Ani náhodou. Chcem ťa celého, Jeffrey, naozaj celého.“
S úmyslom vyhovieť svojej krásnej žene si Jeff ľahol na ňu, ale nenasledovalo to, čo očakávala. Od prekvapenia zatajila dych, keď si uvedomila, že zamýšľa niečo iné. V očiach mu prebleskovali šibalské iskierky, akoby bol malým nezbedným chlapcom, čo ťahá dievča za vrkoče. Lenže toto nebola detská hra, ale spoločná radosť manželov, ktorí a rozhodli získať z ľúbostnej predohry čo najviac doposiaľ nepoznaných rozkoší. A Raelynn vôbec neprotestovala, keď ju Jeff svojím pohlavím láskal tam, kde jej to prinášalo najväčšie vzrušenie. Znovu ju zaplavila náruživosť a márne sa pokúšala chytiť dych - presne tak, ako sa to prihodilo jemu len deň predtým v koči. Ale zatiaľ čo vtedy sa nemohli oddať najväčšej slasti spojenia, teraz mali nádej, že čoskoro ich telá splynú v dokonalom objatí.

Zdvihla hlavu z vankúša, bozkávala mu čelo, líca, nos a bradu a neprestávala obdivovať jeho krásu. Len čo sa mu však dotkla perí, už ju nepustil. Ústa a jazyky sa im stretli ako dva žeravé meteory. Jeff však ešte stále zostával pred prahom absolútnej rozkoše, nevstupoval do nej, iba sa o ňu jemne šúchal, až kým sa neovládateľné nerozochvela. S márnym úsilím potlačiť ston sa vzopäla a ponúkla sa mu, nečakajúc, kým sa rozhodne sám. Ticho sa zasmial nad jej netrpezlivosťou, ale vyhovel jej a konečne si otvoril bránu do raja. Raelynn zatajila dych, vychutnávajúc vlny rozkoše, ktoré jej zalievali celé telo. Roztúžene ho hladkala po štíhlom chrbte, akoby chcela hmatom čítať pohyby mocných svalov. Keď sa k nej sklonil, pritisla mu pery k uchu a donekonečna šepkala, že ho miluje a že patrí len jemu. Už onedlho sa spolu zmietali uprostred bielych prikrývok ako na rozbúrenom mori.

Kapitola 9
Raelynn si okolo tela omotala tenučkú prikrývku a pomaly sa presunula k východnému oknu, aby sa pokochala pohľadom na okolie domu. Jeff jej pred chvíľou oznámil, že budú musieť počkať, kým im vo vani trochu vychladne voda, až potom sa môžu okúpať. Povedala si teda, že sa medzitým oboznámi so svojím novým kráľovstvom a že sa presvedčí, aký výhľad sa pozorovateľovi naskytne z okien panských komnát. Počula, ako si Jeffrey v kúpeľni ostrí britvu na remeni a pritom si ticho pohmkáva. Po noci plnej zmyselných potešení mal dobrú náladu. Jeho žena sa ťažko mohla považovať za znalkyňu, ale nechýbal jej hudobný sluch, takže usúdila, že muž jej srdca má celkom príjemný barytón. Rozhodne nehmkal falošne. Usmiala sa. Každá nevesta má u novomanžela čo objavovať, ale ju čakalo ešte viac prekvapení ako iné ženy. Veď ešte niekoľko hodín pred manželskou prísahou sa vôbec nepoznali.

Odtiahla od okna hodvábnu španielsku stenu a vyzrela von. Pohľad na sotva odstavené žriebätá, ktoré vyhadzovali kopýtkami vo sviežej orosenej tráve, jej opäť privial na pery úsmev. Pozorovala ich veselú naháňačku a rozhodla sa, že musí manžela požiadať, aby si čoskoro vyšli zajazdiť. Chcela vidieť plantáž a pozemky, ktoré k nej patrili. Za jediné popoludnie by tých niekoľko tisíc akrov asi neobišli, ale niekde predsa musela začať. A okrem toho už v sedle nesedela takmer rok. Hoci po tom túžila, zároveň sa obávala, či nevyšla z cviku.

Obrátila sa a pohľad jej padol na písací stôl, ktorý bol postavený v ideálnom uhle k oknu s prednou časťou oproti trom rohom izby, takže každý, kto si zaň sadol k práci, mohol využiť všetko svetlo zo sklených dvier. Stáli na ňom dva brúsené kalamáre, zachytené v umeleckom mosadznom držiaku. Zdobila ho subtílna mosadzná soška koňa. Vedľa spočíval zakrivený nôž s rukoväťou v tvare baranej hlavy. Bol pomerne veľký, no očividne sa používal na otváranie listov. Mal však veľmi ostrú čepeľ, takže každý, kto by s ním chcel zaobchádzať, si musel dávať dobrý pozor na prsty.

Raelynn podišla bližšie a jej pozornosť upútal kožený zväzok, ktorý ležal otvorený na stole. Zdvihla ho s rastúcou zvedavosťou a pozrela na titulnú stranu: Bardská poézia škótskeho pohraničia od Waltera Scotta. Len pred rokom ju s veľkým ohlasom verejnosti vydali vo Veľkej Británii. Zbierka sa predávala tak dobre, že mnohí priaznivci škótskeho barda sa k nej vôbec nedostali. Raelynn prekvapene pokrútila hlavou - ako to, že sa taká literatúra ocitla tu, v Karolíne? Muž, za ktorého sa vydala, mal očividne mnoho prekvapujúcich tvárí.

Prelistovala si úctyhodný zväzok a zaregistrovala, že všetky stránky, až po poslednú, sú čisto rozrezané, bezpochyby presne tým nožom, ktorý ležal na stole. Jeff si tú knihu podľa všetkého pripravil na čítanie a podľa záložky približne v strede bolo vidieť, že sa dostal pomerne ďaleko.

Raelynn sa neubránila úsmevu. Jeffrey, ktorého väčšina ľudí považovala za stelesnenie mužnosti, číta poéziu! Nikoho pri ňom neprekvapovala láska ku koňom, poľovačke, energia, s akou spravoval plantáž, lodiarsku spoločnosť a pílu, ktorú vlastnil spolu s bratom. A okrem toho disponoval aj jasnými atribútmi mužskosti (pri spomienke na ne sa Raelynn začervenala).

„Kúpeľ má tú správnu teplotu, drahá,“ ozval sa Jeff. Stál na prahu kúpeľne, nahý, len s neveľkým ľanovým uterákom okolo úzkych bokov. „Prídeš?“
„Som vám k službám, pane,“ žmurkla a vystrúhala žartovnú poklonu.

Jeff si založil ruky vbok, nasadil grimasu obávaného faraóna, pozrel zvrchu na svoju ženu a veľkopanský nadvihol obočie. „Takže k službám, vravíš?“
„Áno, pane,“ odvetila Raelynn, akoby po ničom inom ani
netúžila. „Každé vaše želanie je mi rozkazom.“
„Naozaj?“
Podozrievavo naňho fľochla a pomyslela si, že tomu čertovskému ligotu v očiach neradno dôverovať. Odpovedala širokým šibalským úškrnom. „Nuž, pane, dáma nesmie pripustiť hneď všetko.“
„Aha.“ Zamyslene si pošúchal bradu. „A čo povie dáma, ak ju poprosím, aby mi umyla chrbát?“
Raelynn prikývla, ale doložila: „Myslím, že to nebude problém, ale len v prípade, že mi najprv poskytneš rovnakú službu.“
„Dohodnuté.“ Jeff sa obrátil a vošiel do kúpeľne, Raelynn sa rozbehla za ním, hoci sa jej pre tesne omotanú prikrývku nedali robiť dlhé kroky.

Dlhá medená vaňa bola taká veľká, že v kúpeľni bolo sotva miesto pre niečo iné. Raelynn už včera zistila, že sa do nej pohodlne zmestia obaja. Jeff odhodil uterák a líca jeho mladej ženy znovu zahoreli - nie hanbou, ale vzrušením.

„Zdá sa, že ťa niečo rozptyľuje, drahá,“ podpichol ju s úsmevom.

„Aj teba, milý môj,“ odvetila významne.

„Uhm,“ prikývol. „Tú slabosť máš na svedomí ty.“
„Žiadnu slabosť nevidím,“ vyhlásila Raelynn a jediným vláčnym pohybom nechala bielu prikrývku skĺznuť z alabastrového tela. Jeff naširoko roztvoril oči a s údivom sledoval, ako sa štíhla krásavica blíži k nemu, provokatívne hojdajúc bokmi. „Dúfam, Jeff, že pred inými ženami sa neproducíruješ tak nehanebne ako predo mnou,“ prehodila naoko nezáväzne, ale so zrniečkom pochybností. „Varujem ťa, keďže sme teraz už naozaj manželia, bránila by som svoje vlastnícke právo ako tigrica.“ Usmiala sa a jemne zachytila do dlane objekt svojej túžby.

„To, čo máš vo svojej nenásytnej rúčke, miláčik, je naveky tvoje a len tvoje,“ ubezpečil ju Jeff, opatrne sa vyhýbajúc narážke na minulosť. „A pokiaľ ide o Nell, nemusíš sa obávať vôbec ničoho, ver mi.“
Odmenila ho žiarivým úsmevom. „Dobre, drahý, som rada, že ti je jasné, čo by ma smrteľne rozzúrilo.“
„Jasné ako deň. Veď aj ja by som vybuchol, keby si venovala pozornosť inému mužovi.“ Vystrel ruku, aby jej pomohol vojsť do vane. „Ak tu budeme takto postávať, vychladne nám voda.“
„Nemyslíš, že by si mal vojsť prvý?“ váhavo sa spýtala Raelynn. „Minule sme sedeli oproti sebe, ale zdá sa mi, že by to bolo pohodlnejšie, keby sme boli spolu na jednom konci.“
„Nuž,“ prikývol Jeff, „nechcel som vyzerať ako nevychovanec, čo hned prvý raz presadzuje svoju vôľu, ale už vtedy som bol presvedčený, že by nám tak bolo lepšie.“
Onedlho sa Raelynn pohodlne oprela o manželove prsia a rozkošnícky vzdychla, keď jej mocnými rukami roztieral mydlovú penu po celom tele. Všetky dobroty, ktoré vychutnával celú noc, mal teraz na dosah.

„Uvažujem, že ťa ukážem susedom, drahá pani Birminghamová.“
„Susedom?“ pokrútila hlavou. „Ale hádam len nie takto? Chceš povedať, že by ti neprekážalo, keby ma tvoji priatelia videli... hm... celkom nahú?“
„Prekážalo, a poriadne,“ zašepkal jej do ucha a oblizol jej lalôčik. Dlaň sa mu zošmykla na okrúhly prsník a chvíľu obdivoval ružový púčik, ktorý mu vykúkal spomedzi prstov. Jej telo žiarilo v kontraste s jeho opálenou pokožkou ako alabaster. „Pred niekoľkými dňami som sa v Charlestone zhováral s reverendom Parsonsom. Vymámil odo mňa sľub, že prídeme na nedeľné stretnutie farnosti. Bude to v kostole túto
nedeľu. Aspoň sa ešte pred plesom zoznámiš s niekoľkými
susedmi.“
„A bude tam aj Nell?“
„Dievčisko,“ zavrčal žartom a šplechol jej vodu do tváre, na čo zareagovala pohoršeným výkrikom. Ale tú lichôtku mu ihneď vrátila aj s úrokmi a ani on nezaháľal. Keď o štvrťhodinku vyšli z vane a zakrútili sa do uterákov, zistili, že na dlážke sa rozprestiera kaluž ako menší oceán. Vrhli sa na ňu ako malé deti s výkrikom: „Kto utrie viac vody?“ Raelynn sa zabávala hádam ešte väčšmi ako Jeff, zneužívajúc svoje postavenie „slabšej“ polovičky na štípanie manžela do zadnej časti tela, len aby sa dostala k ďalším mláčkam skôr ako on.

Len čo sa mu dostala za chrbát, keď kľačal s handrou v ruke, siahla mu pod uterák a tentoraz namiesto zadku zaútočila šikovným chmatom na ešte lákavejšiu časť tela. A to nemala robiť. Jeffrey sa obrátil a schytil ju okolo pása, odhodlaný na všetko. Zvrieskla, metala sa a vyhrážala sa mu storakými „restami, ale to len preto, aby ho ešte väčšmi vydráždila - a úspešne. To, čo nasledovalo, už nemohla nazvať bezočivosťou.

Vo voľne povievajúcom župane sa o pol hodiny pobrala Raelynn do svojej starej spálne, odkiaľ rýchlo zazvonila na Coru. Sotva si stihla zo skrine vybrať biele mušelínové šaty s belasou saténovou šerpou, ozdobené splývajúcimi belasými stuhami s aplikáciami bielych kvietkov, sotva si obliekla pančuchy a spodnú košieľku, ozvalo sa zaklopanie. Na výzvu vošla dnu gazdiná a s ňou hanblivo kráčala mladá černoška. Cora ju hneď predstavila ako svoju sesternicu Tizzy.

„Milosťpán Jeffrey vravel, že budete potrebovať komornú, milosťpani. Tizzy pracovala vo Virginii, ale minulý týždeň ju odtiaľ odviedol jej otec. Vyplatil ju peniazmi od milosťpána Jeffreyho.“
„Takže je to otrokyňa?“ spýtala sa Raelynn a súcitne sa zmraštila, keď na líci mladej ženy zbadala reznú ranu.

„No, bude pre milosťpána pracovať, kým mu nenahradí tie peniaze, za ktoré ju kúpil. Ale to nebude ťažké, veď pán Jeffey je najlepší pán pod slnkom, nič sa nebojte, milosťpani.“
Raelynn nadvihla dievčaťu bradu a sklonila sa k rane. „Čo sa ti to stalo s lícom, Tizzy?“
„To môj bývalý pán, viete. Prišiel domov nacenganý ako drozd, keď sa nazobe kvasených bobúľ, vytiahol bič a začal mlátiť všetkých v dome. Aj pani Clare, svoju ženu. Chcela som jej pomôcť, lebo bola ku mne vždy dobrá, a vtedy pán Horace vytiahol nôž a skočil na mňa. Keby ho pani Clare nebola vázou tresla zozadu po hlave, už by ma tu nebolo. A potom pani Clare poslala za rodičmi posla, aby po mňa hneď prišli, aby ma tam nenechali. Môj otec sa hneď vybral na Oakley a poprosil milosťpána Jeffreyho, či by nám nepomohol.“ Tizzy sa naširoko zazubila a vyhlásila. „Nuž, a tak som vám m.“
Raelynn sa rozosmiala. „Môj manžel je naozaj veľký gavalier, Tizzy, o tom nepochybujem. Aj mňa zachránil od naničhodného strýka, ktorý ma chcel predať jednému darebákovi. Našťastie sa zjavil v pravú chvíľu.“
„Takže vy... vás tiež predali... ako mňa, milosťpani?“ vytreštila oči mladá slúžka.

Raelynn prikývla. „Áno, Tizzy, presne ako teba. Počula som, že v tejto krajine predali skoro toľko belochov ako černochov, ibaže bieli sa potom väčšinou stávajú nevoľníkmi, nie otrokmi. Mnohých sem doviezli na anglických lodiach ako väzňov, najčastejšie z Írska a Škótska. Žiaľ, niektorých tu u krutých pánov čaká veľmi tvrdý život. Ale my dve sme mali šťastie, Tizzy, že sme sa dostali do domu pána Jeffreyho.“
Tizzy v údive potriasla hlavou. „Už som počula, že tu aj bielych predávajú ako nevoľníkov, milosťpani, ale, verabože, nikdy by mi nebolo zišlo na um, že budem pracovať pre dakoho, kto bol skoro otrokom.“
„Veru,“ usmiala sa Raelynn. „Nie som otrokyňa len vďaka môjmu manželovi. A nielenže ma vytrhol strýkovi z pazúrov, ale ešte mi priviedol aj teba. Predstav si, vôbec si neviem poradiť s vlasmi.“
„Nič sa nebojte, milosťpani, ja sa o ne postarám. Ako vravíte, pán Jeffrey je džentlmen od hlavy až po päty. Môj otec to hovorieva už dlho, ale veru som sa nenazdala, že budem raz potrebovať jeho pomoc.“
„Teším sa, Tizzy, že nás obe mohol kúpiť,“ zasmiala sa Raelynn a rozpustila si vlasy.

„Veru tak, milosťpani, aj ja,“ prikývla mladá žena a bez meškania sa pustila do práce. Raelynn sotva stihla dva razy zívnuť, a už mala na hlave umelecký uzol, navyše ozdobený belasými saténovými stužkami.

Vyobliekaná a vyčesaná, v bledobelasých črievičkách sa Raelynn zvŕtala pred veľkým zrkadlom.

„Ako vyzerám, Tizzy?“
„Ako z porcelánu, milosťpani, ako z porcelánu.“
Steny jedálne zdobila elegantná maľba. Za dlhým mahagónovým stolom žiarili pestré farby záhrady, uprostred ktorej špliechala fontána - všetko to bola majstrovská ilúzia stvorená maliarovým štetcom. Okolo stola stáli štýlové stoličky. Na hladký priebeh servírovania dozeral lokaj, vždy dokonale vystrojený v naškrobenom bielom saku a čiernych nohaviciach pod kolená, v bielych pančuchách a topánkach s ligotavou prackou. Práve teraz ukladal na stôl taniere a veľkú striebornú misu s kompótom vystavil na príborník.

„Dobré ráno, Kingston,“ veselo ho pozdravila Raelynn, len čo vošla do jedálne.

Černochova tvár sa rozžiarila úsmevom, v ktorom zasvietili biele zuby. Po dome sa už rozšírili chýry, že nová pani sa včera ráno presťahovala do panských komnát a podľa Kingstonovej mienky sa tým situácia na Oakley dostala do normálu. Zatiaľ nik nemohol očakávať nič viac - až kým nepríde potomstvo. A to, ako by skromne podotkol verný lokaj, bude požehnanie zo samého neba. „Dobré ráno prajem aj vám, milosťpani. Reku, čaká nás pekný deň.“
„Áno, vzduch je, zdá sa, o niečo sviežejší ako predtým,“ podotkla Raelynn, keď vkĺzla na stoličku. „Aspoň sa trochu ochladíme, nie?“
„Veru, milosťpani, presne ako ráčite vravieť.“ Kingston vzal striebornú misu a nalial Raelynn ovocnej šťavy. „Od milosťpána Jeffreyho som čul, že tam, odkiaľ ste vy, milosťpani, nebývajú také horúčavy ako tunáka. Keď sa ta prvý raz vybral, bol ešte chlapec, ale povedal, že keď sa jeho rodičia vrátili domov, museli si zase zvyknúť na počasie.“ Lokaj sa zasmial pod fúzy a potriasol šedivejúcou hlavou. „A vám sa to tiež asi hneď nevidelo, však, milosťpani?“
„No,“ prikývla Raelynn, „občas sa mi tunajšie podnebie zdalo neznesiteľné. A viete, ako u nás v Anglicku volajú takéto horúčavy?“
„Nie, ako?“ zaujímal sa Kingston.

„Peklo,“ riekla so smiechom. „Raz mi ktosi hovoril, že americkí kolonisti si od Britov vybojovali slobodu aj preto, lebo britskí vojaci šli do boja v hrubých ponožkách, vlnených nohaviciach a ešte aj v tých ťažkých červených kabátoch zapnutých až po krk. Yankeeovia mali rozum a šli naľahko.“ Vzala si z košíka, ktorý jej ponúkol lokaj, čerstvý horúci rožok a pokračovala. „Po tom, čo som sama okúsila karolínske peklo, Povedala by som, že od tepla zahynulo najmenej toľko britských vojakov ako pod guľkami.“
„To ste ešte nič nevideli, milosťpani,“ zasmial sa lokaj uvoľnene. „Len počkajte. Príde august, bude nám ešte teplejšie.“
Kapitola 10
Do jedálne vstúpil Jeffrey a láskavým pohľadom spočinul na manželke, ktorá sa ako najkrajší kvietok vynímala na pozadí namaľovanej záhradnej scény. Tie obrazy sa mu, odkedy kúpil plantáž aj s domom, zdali priveľmi pestré a jasavé, ale teraz mu zišlo na um, že prítomnosť rozkošnej Raelynn akoby im dávala zmysel. Znovu v duchu vyslal vďaku k nebesiam, že mu darovali takú ženu.

Raelynn ho privítala žiariacimi očami, ktoré sa mu vpili do tváre a tela a neuhli, kým ho celého nepreskúmali. Sotva sa ovládla, aby si nahlas nevzdychla. Bol to bez zveličenia najkrajší muž, akého kedy videla. Vysoká a mocná, ale svižná postava by bola stačila prilákať pozornosť každej ženy, no akoby sa príroda bola rozhodla, že bude márnotratné rozdávať príťažlivosť, Jeff dostal do vienka aj zaujímavú, peknú a bystrú tvár. Raelynn pocítila hrejivý dotyk pýchy na muža, ktorý bol teraz jej vlastníctvom. Nemohla odtrhnúť oči od jeho bokov, od krásne klenutej hrude a štíhlych rúk. Napriek tomu jej šťastie trochu kalilo vedomie, že pocity nekonečného obdivu Jeff vzbudzuje aj v iných ženách.

Nedávno skúmala portréty jeho rodičov a napokon prišla k názoru, že hoci Jeffrey, rovnako ako Brandon, pripomínal tvárou a farbou pokožky skôr zavalitejšieho otca, štíhlu stavbu tela očividne zdedil po matke, ktorá, ako sám raz vyhlásil, bola do posledného dňa tenká ako prútik.

Dnes mal na sebe bielu košeľu s dlhými rukávmi, úzke hnedé jazdecké nohavice a čierne čižmy. Podišiel k nej a nežne ju pobozkal na čelo. Od chvíle, keď ju zazrel, by jej bol najradšej rozžeravil ústa omnoho vášnivejším bozkom, no obával sa, že starého lokaja by to priviedlo do nepredstaviteľných rozpakov. Radšej si teda potichu prisadol a vzal jej drobnú rúčku do dlane.

„Miláčik, dnes ráno žiariš ako slniečko,“ zašepkal. „Bola si už so svojou novou komornou?“
„Áno. Je vynikajúca.“
Zelené oči ju poláskali od hlavy až po päty. „Ako vidím, Tizzy sa naozaj usilovala. Skrátka, pani moja, ste ako anjel.“
„Ďakujem za lichôtku,“ odvetila so smiechom Raelynn. „A najmä ti ďakujem, že si na mňa myslel a priviedol mi tú šikovnú dievčinku. Už sa nebudem musieť trápiť s účesom ani so šatami.“
„Vieš, uvažoval som o tom už dlhšie. Povedal som si, že Cora má ako gazdiná dosť povinností, takže som sa dal do pália iným smerom. Koniec koncov, musel som myslieť aj na vlastnú márnomyseľnosť. Keď si predstavím, že sa budem po bulvári prechádzať s krásnou a očarujúco upravenou dámou, ktorou sa všetci obzerajú...“
„No, drahý môj Jeff,“ rozosmiala sa Raelynn a líca jej sfarbila červeň, „ty máš čo hovoriť! Všetky osoby ženského pohlavia by bozkávali zem, po ktorej chodíš!“
„Miláčik,“ odvetil Jeff s úsmevom, ale oči mal vážne, „môžeš si byť istá, že ja mám oči len a len pre teba.“ Sklonil sa k jej perám s bozkom ľahučkým ako dotyk vánku. Keď sa opäť vystrel, zistil, že sú v jedálni sami, a hneď to aj využil na odvážnejší útok na jej malinové ústa.

„Ozaj, podarilo sa ti v noci aspoň chvíľku si pospať?“ spýtal sa jej so záujmom, keď sa od seba odtiahli, rozpálení novým ohňom.

Namiesto odpovede sa začervenala a zdvihla si k ústam šálku s čajom. „Chvíľočku, ale stačilo to. A ty?“
V zelených očiach mu opäť tancovali šibalské svetielka. „No, vlastne si nespomínam, že by som bol spal... alebo že by som bol dožičil oddychu tebe. Napriek tomu musím priznať, že sa cítim oddýchnutý ako ešte nikdy.“
Len s námahou sa Raelynn podarilo odpútať myseľ od nočných rozkoší. Potriasla hlavou. „Ty si nebezpečný vtáčik, Jeff. Dáma sa chcela iba naraňajkovať, a ty jej takto rušíš pokojnú chvíľku. A navyše budeme v očiach služobníctva vyzerať ako nenásytní nemravníci, keď ťa teraz schytím za ruku a odvlečiem späť do spálne.“
„Nuž, asi by sme sa mali najprv najesť,“ pripustil neochotne Jeffrey a vzápätí mu pery opäť zvlnil čertovský úškrn. „Ak chceš v zdraví prežiť moju pozornosť, musíš sa poriadne posilniť.“
„Skutočne som hladná ako vlk,“ pripustila Raelynn a naklonila sa k nemu. „Vlastne si nespomínam, že by som bola niekedy predtým taká vyhladovaná - okrem tej strašnej cesty loďou sem. Zdá sa, pán Birmingham, že naše nové zábavky so mnou robia čudesné veci.“
„Len sa najedz, drahá. Uvažoval som, či by si si potom nechcela prezrieť plantáž z chrbta koňa. Čo ty na to?“
„Ale pravdaže, Jeffrey. Práve som ťa o to chcela požiadať. Ty mi čítaš myšlienky!“
Raňajky prebehli v intímnej atmosfére, akú si nik v dome nepamätal. Hoci sa Kingston pohyboval diskrétne nablízku a ponúkal pána a paniu, aby si len poriadne naložili zo všetkých pripravených dobrôt, mladomanželia mali oči iba jeden pre druhého. A pokiaľ išlo o ich pocity, zdalo sa im, že sú sami nielen v celom Oakley, ale aj na svete.

Až po raňajkách Raelynn zistila, že medzi šatami, ktoré jej pani Brewsterová priniesla z Ivesovho salóna, nie je jazdecký úbor. 

Takže keď ju Jeff sprevádzal ku koňom, mala na sebe ešte stále bielo-modré šaty, ktoré si obliekla už ráno. Tvár si pred slnkom chránila slameným klobúkom so širokou strechou, z ktorého viseli belasé stužky. Uviazala si ich pod bradou na mašličku.

„Myslím, že ti budeme musieť nájsť pokojného, mierneho koníka,“ podpichol ju Jeff. „A keď sa unavíš a budeš mať jazdenia až po krk, len mi to povedz, hneď sa vrátime. Nechcem ťa priveľmi vyčerpať, miláčik, lebo na dnešnú noc mám zaujímavé plány.“
Pohladkala ho po ruke a sklonila k nemu hlavu. „Obávam sa, že sa naozaj skoro unavím, Jeffrey. Dosť dlho som už nejazdila. Možno budeš musieť poslať po koč, aby ma odviezol domov.“
„Nič sa neboj, dokonale sa o teba postarám aj bez koča.“
Spýtavo naňho pozrela, ale tváril sa nepreniknuteľné a neponúkol jej ani slovko na vysvetlenie.

Stajňa bola biela doštená stavba, ktorá pripomínala obrovskú pagodu so špicatou strechou a širokou prístupovou cestou. Obklopoval ju šťavnatý zelený trávnik, na ktorom sa za bielou ohradou popásali kone.

Žrebce sa pohybovali na osobitných ohradených priestoroch a podľa energických pohybov ich svalnatých tiel bolo zjavné, že sú to výnimočné zvieratá. Raelynn nemohla skryť prekvapenie, keď sa dozvedela, že väčšinu z nich vychoval jej muž za posledné tri roky z plemien, ktoré sa inak chovajú len na najlepších chovných farmách v írsku a Anglicku.

„Keď som začal dávať do poriadku Oakley,“ vzdychol Jeff zamyslene, keď prechádzali popri ohrade, „musel som sa predovšetkým venovať poliam. Uvažoval som, kam treba zasiať tú či onú plodinu tak, aby bol z nej čo najväčší úžitok. Ale celý čas ma neopustila túžba presláviť túto plantáž nielen úrodou, no aj kvalitnými koňmi.“
„Podarí sa ti to, uvidíš,“ ubezpečila ho Raelynn. Poznala už svojho muža natoľko dobre, že vôbec nepochybovala o jeho úspechu. Stihla si všimnúť, že je rozhodný a húževnatý, že každé predsavzatie dovedie do konca. Pripomínal jej otca. Ten bol ešte aj vo väzení presvedčený, že pravda napokon zvíťazí. Raelynn potriasla hlavou, aby zahnala pochmúrne myšlienky. Možnože jedného dňa sa to naozaj stane, možno ho aspoň po smrti zbavia falošných obvinení zo zrady, ale teraz, keď už leží v hrobe, mu to veľmi nepomôže. Len potomkovia sa budú môcť tešiť z toho, že ich meno už nevláčia v blate, ale že sa opäť jagá starou slávou a cťou.

Medzitým prešli do stajne a Raelynn pri pohľade na jej čistom zažmurkala. Všetko bolo na svojom mieste, každý kus náradia bol vyčistený, naolejovaný a dobre uložený. Každý deň paholci otvárali obrovské dvojkrídlové vráta, aby dovnútra prúdil čerstvý vzduch.

Kráčali po dlážke z udupanej hliny posypanej pilinami, ktoré nepochybne doviezli z birminghamovskej píly. A čo bolo zvláštne, vo vzduchu neviseli nijaké ťažké pachy - jednak vďaka vetraniu a čistej dlážke a potom aj vďaka vápnu, ktoré v malých množstvách pridávali do podstielky.

Aj tu bolo dosť ľudí a všetci pracovali. Tréneri aj paholci čistili a česali kone, niektoré z nich pripravovali na ranný tréning. Raelynn znovu ledva registrovala množstvo mien, ale zato odpovedala na všetky pozdravy: niektorí chlapi snímali klobúky, iní len sklonili hlavu a s úsmevom jej želali dobré ráno.

Ale jedného z nich si predsa pamätala. Bol to ten muž, ktorý vyšiel zo stajne v ústrety Jeffovi po krkolomnej jazde, ktorou sa jej muž pokúšal utíšiť rozrušenie z jej správania. Stalo sa to ani nie pred dvoma týždňami, keď manželovi oznámila, že najprv zváži Nelline obvinenia a až potom sa mu môže ochotne odovzdať tak, ako im po sobáši prináleží.

„Aha, tu je Sparky,“ ukázal naňho Jeff, „pracuje u mňa ako tréner.“ Mladý muž strhol z hlavy klobúk a v rozpakoch ho mädlil vo veľkých mozoľnatých rukách. „Sparky sa mi stará o kone, ba aj o Bruta, a to je bezpochyby najtvrdohlavejšia beštia, akú som kedy videl. Vždy vravím, že Sparkyho musela matka porodiť na chrbte koňa. Má nebeský dar zaobchádzať s tými zvieratami ako nikto iný.“
Červenovlasý Sparky pokrčil plecami a tvár mu zalial rumenec, no neubránil sa širokému úsmevu. „Ale, ale, milosťpán, prechválite ma. Potom si budú poniektorí ľudia myslieť, že som vari bosorák, či čo, a budú čakať zázraky.“
„Nebojte sa, Sparky,“ veselo ho upokojovala Raelynn, „nikdy nebudem od vás čakať viac ako to, čo uvidím na vlastné oči, dobre? Je to spravodlivé?“
„To hej, milosťpani,“ prikývol ochotne tréner.

„Som rada, že vás spoznávam, Sparky,“ riekla Raelynn, „a teraz mi poraďte: ak by si tu dáma chcela vybrať vhodného koňa, ktorého by ste jej odporúčali?“
Spoza chrbta Sparkymu vyzrel drobný šľachovitý človiečik s krivými nohami a ozval sa, skôr ako mohol červenovlasý mládenec otvoriť ústa. Podľa reči by nebol zaprel, že pochádza z írska. „Hej, pane, tak ste priviedli peknučkú paničku, aby si prezrela naše potvorky? Viete, že vyzeráte šťastný ako myš, čo sa prehrýzla do stredu syra?“ veselo sa zachichotal a, pozrúc zboku na Jeffreyho, opáčil: „Čo by ste povedali, keby som vašej krásnej kvetinke ponúkol Kelton? Tá kobylka má nôžky ľahké ako srnka a neublížila by ani batoľaťu.“
„To je Gerald O’Malley,“ vysvetlil Jeff s úsmevom. „Vedie mi celý chovný program. Prišiel z írska len pred niekoľkými rokmi, sprevádzal žrebce a kobyly, čo som si dal doviezť. Predstav si, že vďaka jeho starostlivosti prežili cestu bez ťažkosti. Bez neho by som si tu vôbec neporadil.“
Malý chlapík sa usmial tak, že sa mu tvár poskladala do tisícich vejárikov vrások. „Nuž, milosťpani, všetci ma tunáka volajú len O’Malley, a bude mi cťou, ak budem z vašich ústočiek počúvať to isté.“
Dobre, O'Malley,“ prikývla Raelynn a obzrela sa okolo. „Ale povedzte mi, O’Malley, kde je tá kobylka, ktorú tak ospevujete?“
Jeff ukázal rukou za ňu. „Kelton je veľmi pokojná. Ak chceš koňa, na ktorom sa ti určite nič nestane, potom je pre teba najlepšia zo všetkých.“
„Verabože tak, jedine Kelton,“ živo prikyvoval starý Ír. „Je trošku pomalšia, akoby aj nie, ale kam chcete, tam vás zanesie, a ani sa cestou nezadychčí.“
Raelynn upadla do rozpakov. Akosi jej tá sľubovaná istota nevoňala. Niektoré kone boli také pokojné, až by mohli jazdca unudiť na smrť. Podozrievavo fľochla ta, kam ukazoval Jeff, a zbadala Kelton. Kobylka si pomaly škriabala šiju o trám a Raelynn sa zamračila pri predstave, že sa na nej bude lenivo vliecť za Jeffom, ktorý poletí ako vietor. „No, myslím, že trochu vzrušenia pri jazde nikdy nezaškodí, Jeffrey. Už som jazdila a netreba ma rozmaznávať.“
„Hm, Sparky,“ ozval sa šibalsky Jeff, „dáma sa pýtala na názor teba. Ktorú paripu by si jej vybral?“
Jeffova veselosť bola nákazlivá a Sparky si asi povedal, že aj on prispeje svojou troškou do mlyna, lebo sa uškrnul. „Tak potom tu máme Ariadnu. Ak milosťpani ráči, tá má guráže na rozdávanie a nebude...“
„Kde je tá slávna Ariadna?“ prerušila ho nedočkavo Raelynn.“
Sparky nasucho preglgol. Jej rýchly súhlas ho zaskočil a naplnil obavami, takže pozrel neisto na Jeffa, ktorý sa tiež nepáril nadšene. Opatrne ukázal na tretí box, a skôr ako mohol Jeffrey otvoriť ústa, Raelynn sa ta rozbehla. Len čo podišla k boxu, ozvalo sa zafŕkanie a štíhla, vari trojročná kobylka orieškovohnedej farby odtancovala na druhú stranu svojho Malého kráľovstva.

„To je ona?“
„Áno, to je naša Ariadna,“ prikývol Jeff váhavo.

Raelynn sa obzrela. „Ako v tom gréckom mýte?“
„Presne tak, podľa dcéry kráľa Midasa, ktorú jej otec premenil na zlato.“
„Je tá kobylka naozaj taký poklad?“
„Má obdivuhodný rodokmeň a bude z nej výborné plemenné zviera, ale je ohnivá a jazda na nej nie je jednoduchá najmä nie pre začiatočníkov.“
„Je krásna,“ ocenila ju Raelynn a prestrčila ruku cez dosky boxu.

Kobylka znovu zafŕkala a odtancovala do kúta, ale už o chvíľu, povzbudená Raelynniným tichým dohováraním, pohodila ušľachtilou hlavou a opatrne podišla vpred. Zvedavosť bola očividne jej slabou stránkou. Raelynn jej šepkala milé slová a hladkala zamatový ňufák, zatiaľ čo Ariadna stála ako prikovaná a žmurkala veľkými očami, očarená toľkou milotou. „Kiežby som tu mala jabĺčko, Ariadna, ale sľubujem ti, že ak ma dobre ponesieš, nájdem pre teba nejakú dobrom. Páčilo by sa ti to?“
Namiesto odpovede elegantné zviera zafŕkalo a dýchlo do nastavenej dlane. Raelynn pokračovala v hladkaní, hoci si uvedomila, že za chrbtom jej stojí Jeff.

„Podľa mňa by si nemala sadať na Ariadnu,“ opatrne jej poradil. „Je ako živé striebro, nedá sa jej veriť. Skrátka, drahá, nechcem, aby si sa zranila.“
„Jazda patrila k mojim najväčším záľubám, kým naša rodina neupadla do nemilosti, Jeffrey. Nielenže sme stratili domov a celý majetok, ale museli sme sa bezmocne prizerať, ako nám kráľovi paholci odvádzajú kone. Dozvedeli sme sa, že ich kráľ daruje ľuďom, ktorí proti otcovi vzniesli obvinenie zo zrady. Nanešťastie zomrel ešte pred procesom a nik tie obvinenia nestiahol.“
Jeff si pomyslel, že vznešené zviera ako Ariadna môže poskytnúť ubolenej duši pokoj a vyliečiť ju z rán minulosti. Objal manželku okolo pliec a pritiahol si ju bližšie. „Dobre, možno že o niekoľko mesiacov, keď Ariadnu ešte trochu pocvičia, bude pre teba ako stvorená. Ale musí sa ešte učiť, kým ťa jej zverím.“
Raelynn naňho prosebné pozrela. „A nemohla by som ju dnes trénovať pri výlete?“
„Neboj sa, budú ju trénovať presne toľko, koľko bude potrebné, ale najskôr by som sa spoľahol na trénerov, aspoň kým sa trochu nevybúri. Potom uvidíme, či to bude kôň pre teba.“
Už teraz je to kôň pre mňa,“ modlikala Raelynn. „Veď si videl, ako ku mne prišla a aká je milá.“
Nie, miláčik, musíš uznať, že ju poznám lepšie ako ty. Nechcem ti rozkazovať, len ťa prosím, aby si vzala do úvahy môj názor. Nedopustím, aby sa ti niečo stalo.“
Raelynn si vzdychla, ale mlčala. Jeff mal pravdu a okrem toho už stihla zistiť, že za svojimi rozhodnutiami vždy stojí. Nikdy k nej nebol panovačný, okrem intímnych chvíľok, keď mu to vždy vedela odplatiť rovnakou mincou, ale jeho slovo malo svoju váhu. Okrem toho mu na srdci ležalo iba jej dobro.

Vtom si uvedomila, že sa ho zatiaľ nespýtala na názor. Pozrela nahor a s koketným úsmevom mu položila ruku na plece. „A ktorého koňa by si mi odporúčal ty, Jeffrey?“
Jeff ovi sa uľavilo, že sa nenahnevala, takže odvetil mimoriadne ochotne. „Mám tu jedného dobrého valacha, ten bude na našu prvú jazdu najlepší.“
Zdvihol hlavu a kývol O’Malleymu. „Osedlajte Stargazera, dajte mu to dámske sedlo, ktoré používa slečna Heather, keď je u nás.“
„Hneď to bude, milosťpán, som ako blesk!“ odvetil malý Ír a odbehol.

O chvíľočku už Raelynn iba zhíkla, keď zbadala, čo to vedie O’Malley za ohlávku. Prichádzalo prekrásne zviera, vysoké a štíhle, s gracióznou šijou a mandľovými očami. Nikdy v živote nevidela takého dokonalého valacha. Ale to ešte nebolo všetko. Okrem krásy mal ten kôň očividne energie na rozdávanie, lebo neprestajne pohadzoval hlavou a vysoko dvíhal kopytá, ako keby tancoval.

„Jeffrey, ten je úžasný!“
„Myslel som si, že sa ti zapáči. Je živý a neposedný, ale rozumný a Heather si ho nevie vynachváliť.“
„Osedlám vám Bruta, pane?“ spýtal sa O’Malley zvedavo.

„Dnes by som si rád vychutnal jazdu po boku mojej ženy, O’Malley. Nechcem jej jemné ušká urážať kliatbami na tú besnú. Takže mi osedlaj Majestica.“
Šľachovitý chlapík sa zaškeril a dotkol sa dvoma prstami čela. „Jedna noha tu, druhá tam, milosťpán!“
Napokon Jeff zdvihol Raelynn a posadil ju na Stargazera. Vzápätí vyskočil na pripraveného Majestica, obdivuhodne pekného a mocného žrebca. Vyrazili. Pred domom však zbadali stáť Coru s košíkom v ruke a so starou bavlnenou prikrývkou prehodenou cez plece. Kývala na nich, tak podišli k nej a zastali.

Černoška sa usmiala na svojho pána. „Tak som si povedala, milosťpán, že by ste si mohli niekde urobiť piknik. Nabalila som vám hen do košíka citrónový koláč, pečené kurča, kukuričné placky a tak. A ešte je tam aj chladená limonáda, fľašku som dobre zatvorila, tak vám hádam ani neoteplie.“ Cora sa poobzerala a labužnícky vtiahla svieže povetrie. „Vybrali ste si krásny deň, milosťpán. Už som sa starostila, lebo ste si v poslednom čase veľmi neoddýchli. Tak, reku, pán Jeffrey si zaslúži zabudnúť na prácu a, vravím si, čo bude lepšie ako piknik?“
„Cora, ty si anjel,“ zasmial sa Jeff. Zostúpil z koňa, vzal si košík aj prikrývku a pripevnil ich za Raelynnino dámske sedlo. Vzápätí bol už opäť na Majesticovom chrbte, pohnal ho ostrohami a udal tempo. Dom nechali ďaleko za sebou.

Prešli po najbližšie bavlníkové pole a prezreli si dozrievajúcu úrodu. Plody boli ešte zelené, ale už o niekoľko týždňov čakal všetkých na plantáží zber. Ďalej za domom boli ryžové polia a Raelynn len tak otvárala oči, lebo ešte nikdy nevidela celé akre pôdy zaliate vodou. Bez nej by ryža nevyrástla, ale v teple a vlhkú vyzerala úroda nádejne. Klusali po dlhej ceste plnej zákrut na svah, kde minuli pasúcu sa čriedu kráv. Čakali ich ďalšie polia, medzi nimi aj kukuričné pole, kde čneli stebla prevyšujúce aj urasteného chlapa. Po niekoľkých hodinách uvoľnenej jazdy sa cez zelený hájik dostali na vŕšok, ktorý mal na temene čistinku s obrovským dubom uprostred. Obďaleč žblnkal potok a mohutné konáre stromu pozývali na oddych.
Jeff zoskočil na zem a prešiel k valachovi. Schytil svoju ženu do náručia a zdvihol ju zo sedla tak šikovne, že keď ju kládol dole, nechal jej telo skĺznuť po svojom v celkom tesnej blízkosti, až kým sa im nestretli pery. A vtedy Raelynn vzdychla a oprela sa oňho celou váhou, akoby nevládala stáť na nohách. Pochopil náznak a jediným švihom si ju prehodil cez plece, sprevádzaný jej rozjareným chichotom. Pohladkal ju po vábivo sa klenúcom zadku, voľnou rukou vzal košík aj prikrývku a takto obťažkaný sa pobral neistým krokom ku kmeňu duba.

Dub čo našiel pohodlné miestočko, zložil košík na zem a rozprestrel bavlnenú prikrývku, ako sa mu len s Raelynn na pleci dalo. Špičkou čižmy vyrovnal pokrčené rožky a sklonil sa, aby svoju rozosmiatu ženu zložil práve doprostred mäkkého sediska. Keď sa jej ligotavé oči stretli s jeho smaragdovými dúhovkami, odvážil sa vysloviť to, čo ho mátalo od chvíle, keď uvidel tieň pod dubom. „Tu by sa nám výborne vystrájalo, nemyslíš, drahá?“
„Istotne, miláčik,“ odvetila poslušne Raelynn, akoby na nič iné nečakala. No keď sa k nej priblížil perami, vystrela sa ako pravítko. „Ibaže jedlo vonia veľmi lákavo. Nenajeme sa najprv? Umieram od hladu.“
„Madam,“ zavrčal Jeff v hranej zlostí, „vy ste hrozné strídža!“
Pre istotu mu ešte vtisla jeden zmyselný bozk, aby si zaistila, že ho na ňu neprejde chuť, no to nemala robiť. Jeff ju poštípal do zadku s takým nadšením, že vykríkla. „Au! Budem tam mať modrinu!“ sťažovala sa s prehnanou bolestnou grimasou.

„Hej?“ zapriadol. „Mohol by som sa pozrieť?“ Siahol jej pod sukne. Plesla ho po hánkach, no on sa len spokojne zachichotal. Očividne mu tým dodala odvahy. Pritiahol si ju k sebe, posadil si ju na lono, jednou rukou ju držal za zadok a druhú zovrel okolo vábivého prsníka. „Tak, líštička, teraz ťa mám a už ťa nepustím!“
Raelynn blažené privrela oči a zavzdychala od rozkoše, keď jej perami prešiel po krku a prstami sa pohrával s bradavkou, kým pod jemnou látkou nestuhla. Keď jej vzadu rozopol šaty a pokúsil sa jej ich prevliecť cez hlavu, vôbec nenamietala.

„Najeme sa neskôr,“ pošepol jej do ucha.

Kapitola 11
Keď sa napokon dostali ku Coriným dobrotám, slnko už na nebi značne pokročilo a obaja boli príjemne unavení. Potok ich lákal a netrvalo dlho, kým Jeffovi skrsla v hlave myšlienka na kúpeľ.

K vode pristúpili nahí ako ich Boh stvoril, ale hoci Jeff ani nežmurkol, Raelynn sa trochu ošívala. Ešte nikdy sa bez šiat neopovážila ani len vystrčiť nos zo spálne, pochytila ju teda prirodzená nervozita. Celkom vďačne sa pri brehu potoka prikrčila pod vodu, no keď Jeff odplával ďalej do stredu prúdu a zavolal ju k sebe, pokrútila hlavou.

„Neviem plávať,“ vzdychla nešťastne. Božemôj, myslela si, kiežby to bola moja jediná starosť!

Jeffreyho pery sa zvlnili v diabolskom úsmeve. „No tak, nevymýšľaj si. Čo keby som ťa tak hodil do hlbokej vody, aby sa ukázala pravda?“
„To by si sa neopovážil!“ zasyčala, ale pri pohľade na lotrovské iskričky v zelených očiach sa radšej rýchlo obrátila na útek k suchej zemi. Keď za sebou začula špľachot, zvýskla a obzrela sa. Jej strach sa ukázal oprávnený. Blížil sa omnoho rýchlejšie, ako vládala po kamenistom dne utekať. Odrazu sa jej zdalo, že sa breh vzďaľuje.

Vzápätí ju okolo pása objala Jeffova ruka a pocítila tlak mocného svalnatého tela. Opieral si ju o lono a voľnou rukou jej šmátral po zaoblenom tele. „Tak, a už ťa mám,“ zašepkal roztúžene.

Raelynn sa od rozrušenia až zachádzala. „Prosím ťa, Jeffrey, nehádž ma do hlbočiny. Určite by som sa ponorila, a čo si potom služobníctvo pomyslí, keď sa vrátim domov s mokrými vlasmi? Hneď by tušili, čo sa stalo.“
„Toho sa neobávaj, zlatíčko,“ usmial sa a jemnučko ju uhryzol do ucha. „Len si ťa chcem chvíľku takto podržať. Nemám často možnosť vidieť ťa nahú ako Evu v raji - zaliatu slnečným svetlom.“
Od úľavy sa rozosmiala a so smiechom sa jej vrátila aj guráž - štuchla ho lakťom do rebier. „Ty beštia! Takže si ma chcel len vyľakať na smrť!“
„Uhm. Vlastne sa mi zapáčil pohľad na tvoje rozkošné prsníky, keď rozrážali vodu,“ podpichol ju. „Ale aj tak by som ta chcel naučiť plávať...“
Raelynn stuhla. „Jeffrey Birmingham, ak ma hodíš do vody, budeš to do smrti ľutovať.“
„To v žiadnom prípade nemám v úmysle, drahá. Len sa o mňa opri a uvoľni sa, neboj sa, nedopustím, aby si sa utopila,“ vábil ju. „Nenechám ťa ponoriť sa, kým nebudeš vedieť, ako sa vznášať na hladine na chrbte. A potom si dáme prvú lekciu.“
„Zamočím si vlasy,“ zafňukala.

„Nič to, vkĺzneme do domu, keď sa nik nebude dívať.“
Pokrútila hlavou a poddala sa jeho naliehaniu. „Keď chceš dosiahnuť svoje, Jeff, vieš byť prefíkaný ako starý lišiak.“
„To len vtedy, keď chcem teba, láska moja. Vtedy sa vo mne naozaj prebúdza diabol,“ ozval sa jej pri uchu horúci šepot.

Odovzdala sa mu a dovolila mu, aby ju pridŕžal, zatiaľ čo sa vznášala na hladine. Keď si ju Jeff opäť prezrel pod slnečnými lúčmi, zalomcovala ním žiadostivosť. Ešte nikdy sa jeho očiam nič také nenaskytlo: dva zrelé rajské plody a ostrovček červenkastých chĺpkov. Až doteraz si podobné scény kreslil len vo fantázii.

Už onedlho sa Raelynn pokúsila o prvé plavecké tempá bez manželovej pomoci. Pre istotu sa však od nej nevzďaľoval, iba ju pokojne pozoroval, až kým si neuvedomil, že jej alabastrová pokožka zružovela.

„Mala by si sa čím skôr obliecť, drahá,“ varoval ju a plával k nej, „lebo budeš dnes v noci kvíliť od bolesti. Dúfam, že nie je prineskoro.“
„Choď po koč,“ zastonala Raelynn, keď vyšla z vody, lebo jej celé telo od únavy oťaželo. „Tuším sa do sedla nevydriapem ani za sto rokov. Chrbát mám stuhnutý ako z kameňa.“
Ale Jeff ju len vzal do náručia. „Nepotrebujeme koč,“ odvetil. „Prestriem pred sebou prikrývku, aby sa ti mäkšie sedelo a doveziem ťa domov na Stargazerovom chrbte.“
Vďačne pristala. „Ak chceš, nech sa páči. Do tvojich rúk sa zverím kedykoľvek.“
„Sľubuješ?“
„Sľubujem.“
Pri príchode do domu sa Raelynn trochu mraštila od bolesti, ale na vine nebolo ani tak slnko, ako skôr dlhá jazda po období nečinnosti. Napriek tomu odmietla zavolať Tizzy, ktorá by jej bola pomohla pri kúpeli, lebo sa hanbila, že by podľa ružovkastého sfarbenia pokožky dievča zistilo, čomu sa dnes s manželom venovali. Radšej poprosila o pomoc Jeffa. Podujal sa na to ochotne a nežne, najprv jej telo poumýval vlažnou vodou, potom ju ponatieral upokojujúcim balzamom a napokon jej pomaly vymasíroval stuhnuté svaly.

„Takže to by sme mali,“ zašomral, keď sedel vedľa nej na peľasti. „Na nedeľnú slávnosť ťa asi nebudem môcť vziať.“
Tváril sa vážne, ale len s vypätím všetkých síl a bál sa, že každú chvíľu vybuchne do smiechu a pokazí žart. „Budeš taká hnedá, že by ťa všetci považovali za Indiánku, alebo možno za chlapčiska - lebo ti na tvár určite vyrazia pehy. Vieš, asi by si sa mala zmieriť s tým, že už nikdy nebudeš mať takú dokonalú pokožku ako predtým.“
No vtedy sa už neovládol a schuti sa rozosmial. Raelynn naňho zazrela ponad plece. „Jeffrey Birmingham, ty si zo mňa uťahuješ, ale mne je do plaču. Nemôžem poriadne stáť, sedieť ani ležať, a ty sa tu rehoceš, akoby si v živote nevidel nič smiešnejšie. Ver mi, že keby som mala trochu rozumu, hneď by som za sebou tresla dverami a zatvorila sa vo svojej spálni.“
„Upokoj sa, holubička,“ pošepol jej do uška. „Budem ťa milovať, aj keď budeš hnedá ako podošva a pehavá ako kulíčie vajce.“
Na to už Raelynn neodpovedala, len schmatla vankúš a z celej sily mu ho šmarila do tváre, ale slzy, ktoré sa jej zjavili v očiach, spôsobil skôr potláčaný chichot ako urazenosť. Obaja vyprskli ako nezbední školáci a nebyť Raelynninej spálenej pokožky, boli by sa od smiechu vari aj váľali po zemi. Ešte nikdy predtým nebolo na Oakley toľko veselosti, ale Jeffrey dúfal, že v nasledujúcich mesiacoch a rokoch jej bude čoraz viac.

Kapitola 12
Pod slnkom nebolo pyšnejšieho muža ako Jeffrey Birmingham, keď viedol svoju elegantne oblečenú manželku do kostola a do lavice, kde už sedeli Heather, Brandon a ich trojročný synček Beau. Len čo chlapec zočil strýka, ukázal v úsmeve všetky zúbky, zliezol z lavice a letel k nemu, aby sa mu mohol uvelebiť na kolenách.

„Strýko Jeff,“ tajnostkársky mu pošepol, „chceš vidieť moju žabku?“ Modrými očkami pátravo hľadel na tvár otcovho brata, zatiaľ čo rúčkou šmátral vo vrecku ľanového kabátika. „Schoval som si ju, aby ju mama nevidela.“
Jeffrey žmurkol na švagrinú, ktorá sa tvárila čoraz zmätenejšie, pretože vôbec nevedela, čo sa robí. Pri pohľade do Jeffových očí, ktoré sa nezbedné ligotali, ju premkli obavy. Tie iskričky vídala u švagra často a vždy to veštilo neplechu.

V nasledujúcej chvíli sa jej zafírovomodré oči rozšírili od hrôzy, keď jej vydarený synček vytiahol z vrecka naozajstnú živú žabu a strčil ju strýkovi rovno pod nos. A aby toho nebolo málo, žaba nahlas zakŕkala a pozornosť všetkých veriacich sa obrátila k nim. Ozval sa smiech, najbližšie lavice sa vlnili, lebo všetci ukazovali prstom na chlapca, ktorý im poskytol nečakané pobavenie.

Heather si rýchlo napravila paličkovaný šál tak, aby bolo čo najmenej vidieť, že je ťarchavá, a chystala sa vstať z lavice, aby spravila poriadok. Vtom si celú situáciu konečne všimol Brandon. Láskavo položil manželke ruku okolo pliec a zabránil jej vyskočiť na rovné nohy. „Neboj sa, srdiečko,“ tíšil ju s tichým smiechom. „Hneď vyplatím žabu aj nášho nezbedníka.“
Pretlačil sa okolo predných lavíc, až sa dostal na koniec tej, kde sedel jeho brat aj s chlapcom. Naklonil sa k Jeffovi a po- šepkal mu do ucha: „Počuj, možno by som to mal nechať na teba, aby si sa niečo naučil, veď onedlho budeš mať na krku vlastné starosti.“
„Nemal by som sa najskôr učiť na príklade?“ zaškeril sa Jeff. „A od toho najpovolanejšieho - určite si už expert na deti.“
„Možno áno, možno nie,“ pokrčil plecami Brandon. „Ale ak budeme mať teraz dcérku, asi sa budem musieť všetko učiť odznova. Hatti tvrdí, že dievčatá sú úplne iné ako chlapci.“
Jeff zamyslene našpúlil pery. „Hm, ďakujem za poučenie. Len si prestav, aký nudný by bol život, keby sme pri narodení nevedeli, či je niekto chlapec či dievča.“
„Drahý braček, nehovoril som o rozdieloch v anatómii,“ pokrútil hlavou Brandon. „hovoril som o povahe. Už ti niekto povedal, aký si protivný?“
„Hej, hovoríš mi to stále dookola.“
„Ale asi celkom zbytočne,“ odvrkol veselo starší brat.

„Vieš čo? Radšej vyrieš našu žabiu aféru. Rád sa pozriem,“ navrhol mu zlomyseľné Jeff.

Všetci prítomní div nepopukali od smiechu, keď otec viedol syna celou uličkou až k východu z kostola a žaba v chlapcovej ruke kŕkala ako o život. Raelynn sa chichotala do vreckovky a Heather sa márne pokúšala tváriť ako náležité pohoršená matka.

Len čo bol obnovený poriadok, začali sa bohoslužby a reverend Parsons hrdinsky bojoval o vážnu tvár. „Zaspievame si žalm,“ vyhlásil, keď si poriadne odkašlal, „ale ešte predtým chcem poprosiť toho brata, ktorý si tu precvičoval hlasivky, aby sa radšej zdržal spevu, nech si ho my ostatní môžeme vychutnať. Prepáčte, neznámy človeče, ale máte hlas ako stará ropucha.“
Kostolom znovu otriasla salva smiechu a Brandon veselo odvetil: „Amen!“
Po skončení bohoslužieb sa ľudia rozchádzali, len niektorí ešte postáli pred kostolom, zdravili známych a srdečne sa zhovárali s priateľmi. K Birminghamovcom priplávala ako dôstojná štíhla loď stará pani Abegail Čiarková, podopierajúc sa úctyhodné dlhým dáždnikom.

Jeffrey Birmingham,“ zvolala naoko urazene, „ako je možné že si ku mne nepriviedol svoju rozkošnú manželku a nezoznámil si nás? A ja som si myslela, že som tvoja večná láska, chlapče!“
„Ale veď ste!“ zvolal Jeff, strhol z hlavy klobúk a pritisol si ho na srdce, akoby chcel odprisahať nehynúcu pravdu. „Ste svetlo mojich očí, ste radosť môjho srdca...“
„Láry-fáry, nože netáraj!“ zachichotala sa stará pani a hrotom dáždnika ukázala na Raelynn. „A teraz nás rýchlo predstav, lebo spoznáš môj hnev!“
Jeff poslušne sklonil hlavu. „Veľactená pani, smiem vám aj všetkým, ktorí nás teraz počujú, predstaviť svoju prekrásnu manželku Raelynn?“ Obrátil sa k žene a vzal ju za štíhlu rúčku. „Láska moja, táto ctihodná matróna je pani Abegail Čiarková, dávna priateľka našej rodiny. Moja nebohá matka Catherine jej bola takmer ako dcéra.“
Raelynn sa spôsobne poklonila. „Je mi potešením, madam.“
„Kdeže, dievčatko, potešenie je na mojej strane,“ usmiala sa milo Abegail. „Už dlho čakám, kohože si tento mladý beťár vyberie za ženu. Hoci som počula, že ste po príchode museli čeliť ťažkostiam, ubezpečujem vás, že ani najmenej nepoznačili vašu milú tváričku. Smiem vás z celého srdca pozvať k sebe a pridať požehnanie? Kiež vás Boh dlho živí a naplní vám život šťastím.“
Raelynn sa vďačne usmiala, podišla k starej panej a na zvráskavené líce jej vtisla srdečný bozk. „Ďakujem, pani Čiarková. Kiežby som bola hodna vašej priazne.“
Pani Čiarková rýchlo zažmurkala, aby rozptýlila slzy, ktoré jej vbehli do očí, a keď si odkašlala a obzrela sa naokolo, zbadala, že je obklopená všetkými Birminghamovcami.

„Taká som rada, Heather, dieťa moje, že ťa vidím,“ vystrela ruky k Raelynninej švagrinej. „Nebola si tu už zopár týždňov, tak som sa obávala, či sa necítiš zle, keď teraz čakáš dieťatko.“
„Nič mi nebolo, pani Čiarková,“ ubezpečila ju Heather so žiarivým úsmevom. „Beau bol len trochu prechladnutý a, pravdaže, počuli ste, čo sa stalo predminulý týždeň.“
„Aha, myslíš pána Fridricha.“ Stará pani znechutene pokrútila hlavou. „Je to zloduch.“
„Viete, v tú noc sme ani oka nezažmúrili a boli by nám na bohoslužbách kľuckali hlavy. Mimochodom, reverend Parsons by si istotne myslel, že máme v kostole celú légiu ropúch, keby sa môj drahý Brandon pustil chrápať.“
Brandonovi klesla čeľusť a podarilo sa mu pomerne dobre zahrať urazenú nevinnosť. „Drahá, protestujem,“ vyhlásil.
„Obviňuješ ma úplne bezdôvodne. Ja predsa nechrápem.“
Heather len prevrátila oči, takže každému bolo jasné, ako to s tým bezdôvodným obvinením je. Zatiaľ sa k Jeffovi priplichtil malý Beau. „Strýko Jeff!“ potiahol ho za nohavicu. „Pomôžeš mi chytiť ďalšiu žabku? Túto som musel pustiť, inak by ma ocko nevzal späť do kostola.“
Jeff podal klobúk Raelynn a zdvihol synovca do náručia. „Vieš čo? Keď prídeš aj s ockom k nám, môžeš sa poobzerať okolo môjho rybníka. Tam je žabiek ako maku. Len mi musíš sľúbiť, že ich nebudeš nosiť do kostola. Vonku im je lepšie.“
„Ale vonku mi vždy ujdú...“
„Neboj sa, veď si môžeš nachytať nové. Tak čo, sľubuješ?“ Chlapček pozrel na strýka smutnými modrými očkami.
„Uhm.“
Odrazu si Jeff čosi uvedomil a prekvapene pozrel na brata. „Beau má modré oči! Ale predtým sa mi zdalo, že sú...“
„Zelené?“ ozvala sa Heather. Rozosmiala sa. „Už vyše troch rokov ich má modré. Myslela som si, že si si to už všimol.

„Ale veď boli zelené, nie?“
Brandon s úškrnom kývol hlavou k svojej driečnej žene. „Prisahám ti, že sa zhovárala s vílami a presvedčila ich, aby Beauovi zmenili farbu očí. Ak si spokojný s tým, ako vyzeráš, vravím ti, pozor na ňu. Zajtra sa môžeš zobudiť s modrými očami.

„Pravda je taká,“ rozchichotala sa „bosorka“ Heather, „že deťom sa farba očí niekedy zmení. Všetkým sa nám zdalo, že Beau má zelené, ale dnes má jednoducho modré.“
Birminghamovci a Abegail Čiarková sa rozosmiali a Heather pokrčila plecami. Na tvári jej žiaril samopašný úsmev a pri pohľade naň Brandon zabudol, že sú na očiach takmer celej farnosti. Pritiahol si ju k sebe a na pery jej vtisol horúci bozk.

Heather sa preľaknuto odtiahla a zbadala, že na nich zízajú tri staré dievky, ktoré sa zväčša tvárili distingvovane, no teraz mali od údivu otvorené ústa. „Brandon, pozerajú na nás ľudia. Správaj sa slušne.“
No keď Brandon poctil trio starých dievok úsmevom, Heather sa oňho oprela s takým spokojným výrazom, že každý hneď vedel, ako jej podobné pozornosti lichotia. A Raelynn? Potichu vkĺzla rukou manželovi do dlane a líce si mu pritisla k rukávu kabáta. V duchu bola šťastná, že patrí do takej srdečnej a milujúcej rodiny, ako sú Birminghamovci.

Kapitola 13
Až koncom septembra dostala Raelynn správu, že si má prísť naposledy vyskúšať plesovú róbu. Jeff mal trochu obavy, keďže u Farrella stále pracovala Nell a už čoskoro sa chystala porodiť, zariadil teda všetko tak, aby sa dve rivalky nestretli. Vyhradil si čas a sám odprevadil manželku do krajčírskeho salóna. Mohol ju poslať v koči samu, iba s Thaddeusom, ale povedal si, že opatrnosti nikdy nie je dosť.

Do skúšobní mužov nevpúšťali, Jeff zostal sedieť v hale a od nedočkavosti si div neobhrýzal nechty. Na jeseň objednali pre Raelynn celú hŕbu šiat a až teraz si uvedomil, že ho čakajú dlhé a nudné skúšky. No keď Raelynn vyšla z dvier oblečená v čomsi, čo vyzeralo priam nadpozemsky, čakanie mu zrazu vôbec neprekážalo.

„Zatvor ústa,“ poradil mu Farrell, ktorý sa znenazdajky zjavil vedľa neho. „A pozor, aby ti oči nevypadli z jamôk.“
„To je krása!“ zašepkal Jeff ako omámený.

„No pravdaže,“ pyšne prikývol majster krajčír. „Sám som ich navrhol.“
„Myslel som na svoju ženu, Fešáčik.“
„Aha,“ nonšalantne pokrčil plecom Farrell. „To je, samozrejme, zaslúžená chvála. Ale uvedom si, ako jej krása vynikne v šatách odo mňa. Okrem toho má postavu, o ktorej sníva každý krajčír. Je vysoká, štíhla a pohybuje sa ako víla...“
„Prestaň tárať,“ mykol sa Jeff. ,Je vydatá.“
„Uhm,“ prikývol Farrell s povzdychom. „Počas posledných týždňov som si to musel stále pripomínať. Mimochodom, ak by ťa to zaujímalo, poslúchnem tvoju radu.“
„Akú radu, ak sa smiem spýtať?“
„Na ples k tebe privediem Elizabeth. Neprekáža ti to?“
„No nech sa prepadnem!“
„Tak to teda radšej nie. Nechcem, aby si sa smažil v pekle, skôr ako príde tvoj čas.“
Zelené oči v Jeffovej tvári žiarili šibalskou veselosťou. „No konečne. Už som si myslel, že nevieš, čo sa od chlapa očakáva.“
Farrell si odkašlal, akoby sa mu o tom nechcelo rozprávať, no napokon sa predsa len odhodlal. „Vieš, odkedy sme sa naposledy videli, bol som s Elizabeth raz či dvakrát na večeri. Pravdaže, na pracovnej večeri. Musel som použiť takú zámienku, inak by bola sotva prijala pozvanie. A neuveríš, akí sú niektorí muži bezočiví. Zízali na ňu, hoci som bol s ňou. Najradšej by som im bol povyrážal zuby.“
„Chceš povedať, že si sa zľakol, lebo by ti tvoju talentovanú asistentku mohol odviesť k oltáru dajaký zamilovaný hlupák?“
Farrell si urazene prešiel prstom po golieri, akoby mu bol odrazu pritesný. „Dopekla, Jeffrey, hovoríš, akoby som dvoril Elizabeth iba preto, aby som zachránil svoj salón pred pohromou.“
„A nie je to tak?“
„Prestaň. Čo si to o mne myslíš? Elizabeth je čertovsky pekná žena a už niekoľko rokov ju obdivujem. Vieš, že som dvoril kadejakým mládkam, ale tie sa s ňou nemôžu porovnávať. Len nedávno som si uvedomil, že sa priveľmi zaoberám bolestnými spomienkami a tie mi možno bránia nájsť šťastie rovno pod nosom. Ale nie som si istý, či by uvítala, keby som sa pokúsil zmeniť náš vzťah na niečo dôvernejšie.“
„Len sa nepaprč, priateľke Teším sa, že konečne počúvaš hlas srdca. Ešte pred dvoma mesiacmi si sa tváril, akoby bola vzduch, alebo si sa o to aspoň usiloval.“
„Dopekla, je to ťažké, človeče. Mať takú krásavicu každý deň pred očami, neviem, neviem, či mi z toho nepreskočí.“
„Takže sa tomu neraduješ?“ zdvihol Jeff obočie.

Dočerta s tebou, Jeffrey, niekedy si príšerne otravný. To som nepovedal.“
A čo si teda chcel povedať?“ Jeffrey krútil hlavou v rastúcom zmätku. „Čo si teda chcel povedať, Fešáčik?“
Farrell zavzdychal, akoby ho ťažil celý svet. „Elizabeth bola po celý ten čas tak blízko, že som si až donedávna vôbec neuvedomil, čo stváram.“
„Čo také?“ podpichol ho Jeff, aby trochu zmenil nôtu. „Že si ju úplne ignoroval?“
„Nie,“ krútil Farrell nešťastne hlavou. „Veď to poznáš, sám si bol dlho slobodný. Veľmi dobre viem, že si nebol iný, ako som ja teraz. Pozoroval som spôsob, akým si sa díval na ženy. Keď si zbadal dajakú krajšiu potvorku, hneď si ju vyzliekal očami, hodnotil, obracal, akoby si si ju už-už mal brať. Čo ja viem, u slobodných je to vždy tak. Asi preto, že slobodný muž sa k potešeniu dostane len veľmi zriedka, ak už nie je natoľko zúfalý, že ide za pobehlicami. Ale to nikdy nebolo podľa môjho vkusu. A pokiaľ viem, ani podľa tvojho. Takže keď mi oči padnú na peknú ženu, v duchu ju vyzlečiem a pomilujem, skôr ako stihne zažmurkať. Niekedy si to ani poriadne neuvedomím. Zo všetkých, ktoré som kedy pohladkal očami, bola najkrajšia Elizabeth. Lenže ja som si zvykol, že ju mám každý deň v dome, až som si vôbec neuvedomil, že presne to isté, čo s ostatnými, robím v duchu s ňou. Vyzliekal som ju, prezeral som si ju, miloval som ju... to všetko, pravdaže, v duchu. Emory mal pravdu.“ Farrell potriasol hlavou, akoby sa zhrozil nad vlastnou zvrhlosťou. „Naozaj som po nej túžil. Túžil som po nej dávno predtým, ako ovdovela, a keď mi to vmietol do tváre, skoro som ho prizabil.“
„A čo s tým teraz urobíš?“
Farrell zničene vydýchol. „Veď práve to je to, Jeffrey, priateľko. Je to strašná situácia, ale naozaj neviem, či s tým vôbec môžem niečo urobiť.“
Jeff nadvihol jedno obočie a skúmavo si prezrel najlepšieho priateľa. Takže Farrell predsa len nebol slepý, ale trápila ho minulosť. Či sa mu podarí v budúcnosti chytiť šťastie za pačesy, to vôbec netušil.

Neskoro popoludní sa koč zastavil pred panským domom na plantáží Oakley a vystúpili z neho Birminghamovci. Len čo sa Thaddeus pobral do stajne a Jeff odprevadil manželku k dverám, spoza domu sa ozval hnevlivý hlas.

„Nie, nie, vravím vám, nemáte tunáka čo robiť, slečinka. Chcete milosťpánovi Jeffreymu narobiť len problémy. Ja to veľmi dobre viem a viem aj to, čo ste urobili pred rokom. Tak sa odtiaľto berte, skôr ako sa vráti pán a nájde vás tu motať sa okolo domu ako dajakú pobehlicu.“
Raelynn s údivom spoznala lokajov hlas a nešlo jej do hlavy, s kým sa asi Kingston môže zhovárať takýmto tónom. Vrhla pohľad plný obáv na Jeffa. Kingston býval zväčša stelesnená zdvorilosť a nekonečná trpezlivosť, ale ktosi ho musel rozčúliť na najvyššiu možnú mieru. „Preboha, Jeffrey, s kým sa to Kingston rozpráva?“
Líca jej muža viditeľne potemneli a do očí mu vstúpilo studené svetlo, z ktorého Raelynn zamrazilo až v kostiach. Obrátil sa k nej, položil jej ruky na plecia a pevne jej pozrel do tváre. „Počkaj tu, Raelynn,“ riekol prosto. „Hneď to vybavím.“
Váhavo prikývla a súhlasila, že zostane pred domom, zatiaľ čo Jeff sa vybral do boja, ktorý sa mal zúrivosťou vyrovnať bitke s Gustávom Fridrichom. Ibaže tentoraz nemal bojovať s mužom, ale so ženou - tá však bola odhodlaná na všetko. Ba vlastne to bolo skôr dievčisko a, ako inak, volalo sa Nell.

Raelynn si hrýzla spodnú peru a voľky-nevoľky naťahovala uši. Čo bude nasledovať? Ak je Jeff naozaj zvodcom toho dievčaťa, prezradí sa dajako? Alebo šikovne zatají čokoľvek, čo by ho pred ňou mohlo kompromitovať? Ovládne zúrivosť?

O chvíľočku sa až mykla, keď spoza domu zaznela zlostná otázka.

„Dočerta, čo tu hľadáš?“
„Och, Jeffrey, čakám tu na teba už aspoň hodinu,“ odpovedal sladučký ženský hlások. „Už som si myslela, že aj odídem, lebo tuná Kingston je na mňa veľmi zlý. Lenže tušila som, že by si asi chcel vidieť nášho syna, tak som ti ho priniesla ukázať. Dala som mu meno Daniel po mojom oteckovi. Dúfam, že ti to neprekáža.“
Raelynn si k hrdlu pritisla roztrasenú ruku. Keď jej nedávno Farrell oznámil, že Nell si vypýtala na deň voľno, pretože si musí čosi súrne vybaviť, nesmierne sa jej uľavilo. No teraz všetko pochopila. Nell si svoj útok očividne dobre naplánovala.

„Ale áno, Nell, prekáža. Je mi jedno, ako to dieťa nazveš, a určite je to tvoj syn, ale presne tak určite viem, že nie je môj. Tak už s tými hlúposťami prestaň, lebo ťa dám odviezť zase do Charlestonu a môžeš si byť istá, že teraz sa za teba u nikoho neprihovorím, aby ti prenajal izbu. Aj tak ktovie, akého lotra si si do tej, za ktorú som zaplatil, zavolala. Istotne si nestrácala čas, otehotnela si hádam hneď na druhý deň, čo si odtiaľto odišla.“
Odpoveď prišla milým, pokorným hlasom, ktorý sa k Nell vôbec nehodil. „Len sa naňho pozri, Jeffrey. Prekrásne chlapčiatko, čo povieš? Krajšie dieťa som v živote nevidela a obočie má presne po tebe, ba ešte má aj čierne vlasy. Vôbec by ma neprekvapilo, keby mal neskôr zelené oči. Niekedy rozmýšľam, či sa vôbec bude podobať aj na mňa, keď všetko podedil po tebe. Len sa pozri na svojho syna, Jeffrey. Vari nevidíš, ako sa podobáte?“
„Prestaň, Nell, nemáš šancu,“ odvrkol Jeff. „Nemám ani potuchy, kto je jeho otec, viem len toľko, že to nie som ja!“
„Má predsa čierne vlasy a...“
„Tisíce bábätiek majú čierne vlasy! To neznamená, že som ich všetky splodil!“
Raelynn ledva potlačila nevoľnosť, ktorá sa jej zahryzla do žalúdka. Scéna sa skoro vôbec nelíšila od tej, ktorej svedkom bola, keď Nell prvý raz v jej prítomnosti obvinila Jeffa z otcovstva. A bála sa Jeffovej zúrivosti. Zvyčajne bol pokojný a rozvážny, teraz akoby ho posadlo sto čertov. Zauvažovala, čo všetko sa asi skrýva pod tou starostlivo udržiavanou fasádou dokonalej vyrovnanosti.

„Nemusíš na mňa kričať, Jeffrey,“ tíšila ho za domom Nell. „Počujem ťa, som hneď vedľa teba.“
„Pravdu povediac, mladá dáma,“ odsekol ostro, „radšej by som bol, keby si odtiaľto ihneď zmizla.“
„Hovoríš to len preto, lebo sa bojíš, čo povie tvoja žena, keď uvidí nášho syna,“ vyhlásila urazene dievčina.

Vtedy už Jeffa opustilo všetko sebaovládanie. „Vypadni! Hned teraz! Nebudem sa s tebou škriepiť o niečom, čo nemá zmysel. A už ťa tu nechcem vidieť! Ak sa tu ešte raz ukážeš, nevyviazneš so zdravou kožou, varujem ťa, lebo už teraz by som ťa najradšej zaškrtil!“
Vzápätí sa mu z hlasu vytratila časť zlosti, lebo sa obrátil na lokaja. „Kingston? Máme tu niekde koč?“
„Máme, milosťpán. Rovno pred domom.“
„Dobre. Mohol by si odprevadiť slečnu Nell, ak to bude potrebné, aj proti jej vôli, do koča a povedať kočišovi, nech nezastaví ani na chvíľu, až kým nebude za mojimi pozemkami?“
„Ako ráčite, milosťpán. Hneď to bude.“
Raelynn čakala ako na ihlách, kým spoza rohu vyšla Nell s dieťaťom na rukách, a keď sa im oči stretli, pochopila, čo to znamená, keď sa hovorí „prebodnúť niekoho pohľadom“.

Nell ohrnula peru v pohŕdavom úškľabku. „Myslíte si, že máte Jeffreyho len pre seba, čo? Veľactená prachatá panička, netešte sa, ešte som s vami neskončila. Oboch vás privediem do takej hanby, že sa nebudete môcť ukázať pred ľuďmi. A potom mi možno pán Skupáň dá to, čo od neho žiadam. Veď má dosť! Keby mal platiť hoci aj na desať pankhartov, vôbec by mu neubudlo!“
Keď koč odhrkotal po ceste do polí, Raelynn sa odvážila pozrieť na manžela. Ešte stále sa triasla. Jeff stál stoicky pri nej, ruky mal až po zápästia vrazené do vreciek elegantných nohavíc, ale na tvári sa mu zračili obavy z toho, čo mu manželka povie na ten výstup. Raelynn mala dojem, že sa od nej čaká nejaká vážna a múdra veta, ale nič podobné jej nezišlo na um, takže napokon len ticho poznamenala: „Človeka by tu už nemalo nič prekvapiť. Tuším nás pravidelne postihujú pohromy.“
Kapitola 14
Melodické takty valčíka sa ozývali v sálach panstva Oakley, keď jeho urastený majiteľ v náručí so svojou očarujúcou manželkou krúžil v nekonečnom víre tanca pod jagotom krištáľových lustrov. Ligotavými korálikmi pošitý lem Raelynniných šiat sa nežne obtieral o Jeffove čierne úzke nohavice a jej prsty uvoľnene hladkali drahú látku jeho sviatočného kabáta. Oblek mal ušitý z hodvábu tmavého ako sama noc, ktorý v kontraste s dokonalou belosťou košele s naškrobeným golierom vytváral presne ten správny podklad pre jeho slnkom opálenú pleť a havranie vlasy. Raelynn v bledoružovej róbe, s alabastrovou pokožkou a červenkastými lokňami vyzerala vedľa neho nadpozemsky.

Mladý pár si ani neuvedomil, že ostatní hostia pomaly prestávajú tancovať a fascinovane ich pozorujú. Všetky pohľady sa upierali na nich, väčšinou dobroprajné, no vyskytlo sa i zopár žiarlivých, najmä od prítomných mladých dám. Pochopiteľne, Birminghamovci boli vždy vábivá korisť. Po tom, čo starší Brandon zakotvil v manželstve s krásnou Heather a očakával príchod už druhého dieťaťa, všetky nádeje slobodných srdiečok sa upli na Jeffreyho. Takže teraz nejedna matka s dcérou sprevádzala jeho šarmantnú novomanželku pohľadom, ktorý mal ďaleko od radosti. O to usilovnejšie rozširovali klebetné jazyky chýry, že Raelynn, ktorú po svadbe uniesol ten naničhodný Nemec Gustáv Fridrich, sa od neho
nevrátila ako panna. Jeffrey Birmingham sa vraj jednoducho zachoval ako džentlmen a iba zo súcim ju neodvrhol.

Muži, nezaťažení žiarlivosťou, sa na Raelynn pozerali priaznivejším okom. Kadektorý Jeffovi trochu závidel, ale keďže nik z nich Raelynn pred sobášom nepoznal, nemohli sa o ňu ani uchádzať a nekvárili ich urážky z minulosti.

Zato šaty mladej pani Birminghamovej komentoval každý - a každý im venoval aspoň slovíčko chvály. Farrell Ives a Elizabeth Daltonová si podchvíľou vymieňali úsmevy, keď sa im k ušiam doniesol obdivný šepot. Elizabeth sa dokonca uvoľnila natoľko, že svojmu zamestnávateľovi stisla ruku – chcela tým vyjadriť len tichú poctu jeho umeniu, ale Farrella to načisto vyviedlo z rovnováhy. Ešte nikdy ho neobdarila nijakou dôvernosťou.

Pozrel na tmavovlasú krásavicu s viditeľným údivom, a keď sa im stretli oči, nastalo menšie zemetrasenie. Vo Farrellových nebovomodrých očiach zasvietilo čosi, čo zo všetkého najväčšmi pripomínalo túžbu. A Elizabeth neodvrátila zrak. Naopak, zdalo sa, že zatajuje dych a na kratučkú chvíľku akoby váhala medzi úsmevom a akýmsi dosiaľ nepoznaným strachom. Potom sa jej nežné pery rozochveli a vyšiel spomedzi nich tichý vzdych.

Farrell ani netušil, do akej dilemy ju priviedol. Túžila odpovedať na jeho spýtavý pohľad srdečne a bez zábran, ale veľmi dobre vedela, aké nebezpečenstvo ju čaká, ak kapituluje pred jeho hypnotizujúcim úsmevom, ktorý sľuboval lásku a rozkoš. Až pričasto vídala, aký účinok máva Farrellova krása na nevinné dievčiny, ktorých srdcia sa potom dlho-predlho vyslobodzujú z osídiel beznádejnej zamilovanosti. A klobučníčka pani Brewsterová bola živým dôkazom, že sa to netýka iba mladučkých husičiek.

Napokon sa jej podarilo pod maskou obyčajnej zdvorilosti odtiahnuť ruku. Dúfala, že Farrellovi uniklo, ako sa chveje a rozmýšľala, čím by odpútala jeho pozornosť. „Ak by vám to, pán Ives, neprekážalo,“ ozvala sa neisto, „rada by som sa pozrela, čo nám pripravili pri stoloch s občerstvením. Obávam sa, že som sa pred odchodom z domu ani nestihla na jest. A okrem toho,“ ukázala nenápadne na druhú stranu sály, „sleduje vás niekoľko mladších zákazníčok, bezpochyby túžobne dúfajú, že im venujete tanec.“
Lenže Farrell sa nemienil dať odbiť. Rukou jej skĺzol pod lakeť a dôverne sa k nej naklonil. „Rozmýšľam, že by som si tiež niečo zahryzol, ak dovolíte, pôjdem s vami. Mimochodom, Elizabeth, keď nie sme v práci, nemusíte byť taká formálna. Moje meno poznáte lepšie ako ktokoľvek iný. Budem rád, ak ma ním budete oslovovať.“
Elizabeth sa pokúsila prehovoriť, no zistila, že hlas jej celkom oslabol. Odkašlala si. „Myslíte, že to bude vhodné? Je tu priveľa uší. Dosiaľ sa nám podarilo vyhnúť klebetám, ale obávam sa, že keby sme boli k sebe priveľmi dôverní, bystré jazyky niektorých spoluobčanov nás roznesú po celom meste.“
Jej spoločníkovi nezostávalo nič iné, iba rezignovane súhlasiť. Niežeby jej bol Farrell dával za pravdu, ale poznal Elizabeth až pridobre, aby smel dúfať, že ľahko zmení názor. Vo veciach, ktoré sa týkali jej súkromia a najmä, ako sa obával, jej srdca, bývala nepríjemne tvrdohlavá.

Na druhom konci plesovej sály sa pri tónoch valčíka ešte stále vznášali Jeff a Raelynn. „Už som ti povedal, miláčik, že vyzeráš neskutočne krásne? Ale musím priznať, že som ťa ešte inú ani nevidel. Tieto šaty sú obdivuhodné, ale ak si mám vybrať, tvoju krásu si najväčšmi uvedomujem, keď na sebe nemáš vôbec nič. Dobre sa zabávaš?“
„Vynikajúco,“ ubezpečila ho Raelynn s očarujúcim úsmevom na malinových perách. Pri tanci s manželom sa cítila znovu ako dievčatko, ktoré sa vznáša po rozprávkovej záhrade v náručí vysnívaného princa. Prsty sa jej zošmykli po Jeffovom širokom pleci a pod zámienkou, že mu upravuje bielu náprsenku, ho pohladkala po svalnatých prsiach. „Cítim sa s tebou ako princezná, Jeffrey.“
„Tvoj oslnivý zjav ti dáva právo sa tak cítiť, drahá.“
„Vieš, z čoho mám ušitú spodnú bielizeň?“ podpichla ho pošepky. „Z čistého hodvábu. Je to ako mať na sebe obláčik.“
„Naozaj?“ Jeffovi sa zablyslo v očiach. „Čo keby som sa na ňu pozrel?“ A naozaj sa jej očami prisal na výstrih tak nehanebne, až ju zaliala červeň.

„Máme tu hostí, Jeffrey,“ ozvala sa potichu. Už takmer ľutovala, že sa s ním pustila flirtovať.

„To mi nebráni predstavovať si, aká si pod všetkými tými látkami krásna a aká si sladučká, keď mi ležíš v náručí plná
túžby.“
Teraz sa už Raelynn zapálila ako pivónia, keď si spomenula na tie nespočetné príležitosti, pri ktorých ju donútil zabudnúť na celý okolitý svet a ponoriť sa bez obáv a ostychu do plameňov vášne. Hoci nemala iné skúsenosti, aké jej poskytol on, zdalo sa jéj, že by sotva našla lepšieho milenca. Nikdy sa ho neopovážila spýtať, kde sa priučil umeniu lásky. Len čo jej tá otázka zišla na um, vrátili sa aj hrozivé obrazy Nell a iných neznámych, ktoré jej manžel možno obšťastnil. No vždy, keď sa na ňu upreli jeho žiariace smaragdové oči, podozrenia ako zázrakom zmizli a v hlave jej nezostalo nič okrem nenásytnej túžby spoznávať spolu s ním všetky zákutia vzťahu muža a ženy. Nepochybovala, že Jeffrey Birmingham, či už oblečený, alebo nahý, ako ho Boh stvoril, by kedykoľvek pritiahol jej pozornosť tak bezvýhradne, že by už nemohla myslieť na nič iné. „Práve sa mi v hlave preháňajú podobné predstavy, drahý.“
Po perách mu preletel nezbedný úsmev. „Vidím, že sme z jedného cesta, drahá. Celý deň nerobím nič iné, len sa v myšlienkach vraciam k zázrakom, ktoré sa dejú za dverami našej spálne. Som rád, že sa zamestnávaš rovnakými úvahami.

Zvedavo naklonila elegantne učesanú hlávku. „A zamestnáva ma ešte jedna otázka.“
„Aká?“
„V našej posteli by sa pohodlne vyspalo hoci aj päť ľudí. Mal si nejaké bočné úmysly, keď si ju dával robiť?“
„Myslíš tým, či som uvažoval o ľúbostných hrách mladého manželského páru?“ opáčil nevinne.

„A vari to nebolo tak?“
„Hm,“ zdvihol tmavé obočie a usmial sa znovu svojím očarujúcim spôsobom, ktorý v nej vzbudzoval tisíc túžob. „Asi áno. Vieš, už dávno ma navštevoval sen o nahej bohyni s alabastrovou pokožkou, ktorá by mi darovala všetky rozkoše sveta. V tom sne mala jemne zaoblené prsníky, bruško smotanovej farby, stehná také vábivé, že by som sa bol na ne ihneď vrhol. Všetky tieto sny sa asi stali súčasťou môjho vedomia a nikdy som neprestal dúfať, že jedného dňa získam tú záhadnú dámu a oživím ju bozkom.“
„Tvoj bozk, drahý, by rozbúchal srdce aj tej najodmietavejšej panny.“
„Aj ty si bola kedysi odmietavá...“
„To len preto, lebo som netušila, aké potešenie ma čaká v tvojom náručí.“
Jeff zaklonil hlavu a srdečne sa rozosmial tak nahlas, že Raelynn sa mykla a rozochvené sa obzrela po sále. Ale bez ohľadu na manželov smiech si uvedomila, že sú už veľmi dlho stredobodom pozornosti. Predstavovali stelesnenie manželského šťastia a v žiare ich radosti sa chcel ohriať každý - niektorí bez bočných úmyslov, iným skôr išlo o klebety. A nečudo, veď tým, že sa Raelynn vydala za Jeffreyho, na márne kúsky rozbila krehké sny mnohých mladých žien. Navyše bola preňho jednoducho primladá - ako sa zhodli miestne jazyčnice. Miesto po boku Jeffreyho Birminghama by si bola istotne zaslúžila skôr mladá skúsená vdova ako toto dievčatko, čo sotva nadobudlo ženské tvary.

„Jeffrey Birmingham, mierni sa, čo si pomyslia naši hostia?“ zašepkala, ale napriek úsiliu to neznelo veľmi karhavo. „Len sa pozri. Nik iný netancuje. Stali sme sa atrakciou večera, všetci nás pozorujú a teraz si určite myslia, že nemáme spôsoby.“
„Nuž, keď len to,“ mykol plecom Jeff. „Keby mi mohli nazrieť do mysle, to by ešte len boli šokovaní.“
„Tuším naozaj nepotrebuješ dlhé dráždenie,“ usmiala sa šibalsky Raelynn.

„Nie, kým si mojou ženou, drahá. Stačí mi pozrieť na teba, a hneď moja myseľ a iné časti tela letia k výšinám.“
Pozrela mu do očí a podarilo sa jej zachovať vážnu tvár. „A čo majú byť tie iné časti?“
„Madam,“ zavrčal varovne, „robíte si zo mňa dobrý deň, a to by ste nemali. Ak túžite po rukolapnom dôkaze mojej túžby, istotne si nájdeme niekde tichý kútik, kde nás nik nebude rušiť a kde vás tým dôkazom neprivediem do rozpakov.“
Raelynn mu prstom nežne prešla po okraji naškrobeného goliera. „Podľa toho, že žiadnemu inému mužovi šaty nesedia tak akurátne ako tebe, Jeffrey, by som sa odvážila dedukovať, že ťa nebesia požehnali buď dokonalým krajčírom, alebo dokonalým telom. Takže nemám nič proti súkromnej ukážke.“
Jeff na ňu zboku pozrel, jej odvaha ho opäť odzbrojila. „A máš na mysli nejakú presne vymedzenú oblasť, ktorú by si si rada prezrela?“
Teraz sa zase rozosmiala ona. „Vieš, Jeffrey, občas by si mal pozrieť aj vyššie ako na lono,“ podpichla ho. „Potom by si si uvedomil, že ženu môžu na mužovi priťahovať aj iné časti tela.“
„Neodpovedala si mi,“ nástojil Jeff. „Keďže si už tri či štyri mesiace vydatá, obzeráš si iných mužov preto, aby si ich so mnou porovnávala, alebo len zo zvedavosti?“
Na tú otázku len prekvapene zhíkla. „Ja si predsa neobzerám iných mužov, Jeffrey.“
„Ale obzeráš si mňa.“
Zdvihla noštek a dôstojne kývla hlavou. „Pravdaže. To je niečo celkom iné.“
Jeff sa jej naklonil k uchu a zašepkal: „Mne sa to páči.“
„Potešenie je na mojej strane,“ usmiala sa dráždivo.

„Panebože. Teraz si tomu dala.“
Zmätene naňho pozrela. „Čo sa stalo?“
„Mali by sme radšej zmeniť tému, lebo si urobím obrovskú hanbu,“ varoval ju. „Tieto nohavice viac ukazujú, ako skrývajú.“
Tyrkysové oči sa na kratučký okamih zošmykli nadol a Jeff sa pobavene zachichotal.

„Dostal som ťa!“
Raelynn pohodila hlavou ako dieťa prichytené v komore pri fľašiach so zaváraninami. „Nehnevaj sa, ale nemala som ti prečo neveriť. Veľmi dobre viem, akého chlipníka som si vzala.“
„Hej, počkaj, chlipníkom som sa stal až od chvíle, keď si mi vstúpila do života, drahá.“
Raelynn sa spokojne usmiala. „Uhm. A ja som sa stala nerestnicou od chvíle, keď si ma stiahol do postele, drahý. Odvtedy sotva myslím na niečo iné.“
Kapitola 15
Ples pokračoval a hostia sa zabávali, ako kto vedel. Mladší sa venovali najmä tancu - a pozorovaniu domáceho pána s manželkou, starší postávali a so záujmom konverzovali na salónne i menej salónne témy. Vo vzduchu poletovali úsmevy, komplimenty, vôňa parfumov a vynikajúcich jedál. Služobníctvo bolo neprestajne v pohybe so striebornými tácňami, na ktorých roznášalo občerstvenie. Raelynn a Jeff sa vznášali na súkromnom obláčiku šťastia. Až keď sa Jeff na chvíľku vzdal nežnej rúčky svojej ženy a odovzdal ju staršiemu džentlmenovi, aby si s ňou zatancoval jeden tanec, mohol sa trochu pozhovárať s priateľmi. Lenže ani vtedy nespúšťal oči z Raelynn.

„Že by sa ti predsa len trošku páčila?“ podpichol ho jemne Brandon, keď zbadal jeden z tých pohľadov.

„Viac ako trošku,“ prikývol Jeff a napriek zvyčajnému sebavedomiu sa začervenal. Doprial si ešte jeden dlhý pohľad na Raelynn a potom sa obrátil a kráčal za starším bratom, ako to robieval, keď boli ešte deti.

Heather sedela vo veľkom kresle a drobné nôžky v črievičkách mala vyložené na nízkom stolčeku. Čipkový šál si šikovne naaranžovala tak, aby bolo jej veľké brucho čo najmenej nápadné. Pred začiatkom plesu Jeffrey požiadal sluhov, nech kreslo umiestnia tak, aby mala nastávajúca matka výhľad na celú miestnosť. Keď Kingston naznačil, že jedinou prekážkou by mohli byť iní hostia, ktorí by sa postavili pred ňu a prehliadli jej prítomnosť, Jeff sa len zasmial.

„To ťažko,“ odvetil. „Dieťa je už na ceste, ale Heather je stále taká očarujúca, že určite pritiahne celý krúžok obdivovateľov a priateľov, a tí čosi také nedopustia.“
Jeho očakávania sa splnili. Heather trónila uprostred menšej skupinky hostí, ktorí sa pri nej pristavili na kus reči. Aj Farrell Ives ta priviedol Elizabeth Daltonovú a zahĺbili sa do živého rozhovoru so šarmantnou Brandonovou manželkou.

Za nimi chvatne upaľovala Thelma Brewsterová, ako jej to len dôstojnosť dovoľovala. Nemohla premeškať príležitosť zjaviť sa vo Farrellovej prítomnosti. Za ňou kráčali dvaja hostia, ktorí sa takmer celý večer zhovárali len s ňou: Angličan lord Marsden a Lýdia Winthropová. Angličan bol už vdovec a obaja boli v stredných rokoch. Hoci pani Winthropová vyrástla blízko Charlestonu, posledných dvadsať rokov prežila v Londýne, kde sa vydala za bohatého Angličana. Teraz prišla loďou navštíviť priateľov v Karolíne. A pokiaľ išlo o anglického šľachtica, celý život býval blízko Londýna a plánoval sa ta čo najskôr vrátiť, len čo zavŕši obchodné záležitosti na americkom kontinente.

„Drahí moji, už ste sa zoznámili s lordom Marsdenom?“ spýtala sa Lýdia Winthropová a elegantným gestom potisla dlhého a chudého Angličana dopredu. „Zoznámili sme sa počas plavby. A mali sme strašné počasie, to vám teda poviem. Lord Marsden sem prišiel nájsť vhodný pozemok, ktorý by mohol kúpiť pre dcéru ako svadobný dar. Pani Brewsterová nám povedala, že hostiteľ sa vôbec nenahnevá, ak privedieme na ples aj jeho lordstvo. A Birminghamovci mu môžu najlepšie poradiť, keď ide o pozemok v tejto oblasti.“
Lord Marsden si odkašlal, akoby sa chystal na dlhý prejav. „Pravdaže, nechcel som byť ani najmenej dotieravý, ale tieto milé dámy na tom jednoducho trvali. Z duše dúfam, že náš hostiteľ nemá nič proti cudzím ľuďom, ktorí prijmú jeho pohostinstvo.“
Heather sa naňho usmiala. Z jej pohľadu sa javil ešte vyšší, ako v skutočnosti bol, knísal sa ako stožiar nad korpulentnou pani Brewsterovou, ktorá bola o hlavu nižšia od elegantnej Lýdie Winthropovej. A jeho lordstvo? Na pohľad dokonale bezvýrazný muž s dlhými končatinami, riedkymi hnedými vlasmi a tvárou, z ktorej neschádzal kyslý výraz. Hoci sa jeho tmavomodrý frak a nohavice pýšili exkluzívnym strihom, boli rovnako upäté ako tvár ich majiteľa.

„Nebojte sa, pane,“ dobromyseľne mu odporovala Heather. „Som presvedčená, že vaša prítomnosť bude pre môjho švagra cťou. Pokiaľ ide o účel vašej cesty, Jeffrey a Brandon vám iste radi pomôžu pri hľadaní vhodného pozemku, ale ak vás dnes večer priveľmi netlačí čas, ráčte sa zabaviť a občerstviť. Jeffrey má vynikajúceho kuchára, takže vždy ponúka len tie najvyberanejšie lahôdky.“
„Ďakujem, ste láskavá, že takto ochotne vítate cudzinca, madam,“ zdvorilo odvetil lord Marsden.

„Teším sa, že vám môžem poslúžiť, pane,“ usmiala sa Heather. „Môžem vám ešte odporúčať, aby ste si prezreli dom? Mnohí hostia boli zvedaví na vylepšenia, ktoré sa tu na Oakley urobili, takže domáci otvorili väčšinu miestností a je do nich voľný prístup. Dom je vynikajúcou ukážkou plantážového štýlu, aký je typický pre túto oblasť, a odkedy ho dal môj švagor Jeffrey prestavať, každý ho obdivuje.“
Vaša rodina je skutočne mimoriadne veľkodušná,“ odpovedal lord Marsden a pobral sa za Lýdiou Winthropovou, ktorá bola tiež zvedavá na nové interiéry Oakley. Keď ukázala na elegantnú maľbu stropu a stien plesovej sály, Angličan uznanlivo pokýval hlavou, ale doložil: „Viete, madam, v porovnaní s veľkými londýnskymi sídlami je to tu predsa len skromnejšie. Aj keď uznám, že popri neveľkých chalúpkach, aké som videl v Karolíne, sa toto sídlo vyníma, v Anglicku by na nikoho obzvlášť nezapôsobilo.“
Široký úsmev sa na tvári pani Brewsterovej dlho neohrial. Keď si spomenula, že jej vlastný bytík a klobučníctvo zaberajú menší priestor ako sama sála, v ktorej sa práve nachádzali, pomyslela si, že ak ju raz lord Marsden navštívi, bude to koniec ich rozhovorov. Radšej sa rozhodla, že zmení tému. „Pani Heather je očarujúca dáma, nemyslíte? Je tu vari najkrajšia... okrem pani Raelynn, pravdaže.“
Jeho lordstvo si afektované šnuplo z maličkej tabatierky a s vreckovkou pri nose zašomralo: „Tuším mi farbou pokožky pripomína tých prekliatych zbabelcov Írov. Vari len nie je...?“
Thelma Brewsterová na chvíľu stratila reč a zúfalo pátrala v pamäti. „N-no, asi áno. Tuším ktosi hovoril, že jej matka prišla do Anglicka, kde sa vydala za jej otca, z Írska.“
„Uhm.“ Lord Marsden zdvihol nos ešte vyššie, pokiaľ to vôbec bolo možné. „To je škoda.“
Klobučníčka pocítila na šiji nepríjemné zimomriavky. Ak tento človek považuje Heather Birminghamovú za nehodnú svojho obdivu, ako sa asi pozerá na väčšinu ostatných obyvateľov Charlestonu - a na ňu samu?

Lýdia Winthropová uštedrila lordovi ironický úsmev. „Čoskoro zistíte, pane, že ľudia v tejto oblasti sa pramálo starajú o tituly a modrú krv. Nezabúdajte, že hoci táto krajina kedysi. prináležala anglickej korune, už to tak nie je. Američania túžili po slobode tak veľmi, že boli o ňu ochotní bojovať.“
„Rebelanti... Yankeeovia... všetko je to jedna háveď,“ odvrkol z vysokého koňa Marsden.

Klobučníčkine plné líca sa zachveli, keď v šoku zalapala po dychu. Úcta, ktorú cítila k šľachticovi, sa rýchlo menila na neovládateľný hnev. Povedala si, že sa ho pri najbližšej príležitosti zbaví.

Heather už Marsdenove reči našťastie nepočula. Práve zazrela, ako sa k nej cez skupinky hostí s ospravedlneniami a pozdravmi prediera Jeff. Keď už bol blízko, vystrela k nemu ruku s očarujúcim úsmevom šibalskej školáčky. „Už som rozmýšľala, čím mám upútať tvoju pozornosť,“ vyhlásila. „Toľko si tancoval s Raelynn, až sa mi videlo, že sa budem musieť zdvihnúť z tohto hniezda a prísť ťa požiadať o tanec, lebo inak sa s tebou ani nepozhováram. Usporiadal si výborný ples a teším sa, že si nás pozval.“
Jeff na ňu milo žmurkol a na štíhle prsty jej vtisol úctivý bozk. „Si prekrásna, švagrinka. Kedy to už bude?“ ukázal bradou na jej okrúhle bruško.

„Každú chvíľu,“ riekla a spokojne kývla hlavou. „Už aby to bolo.“
„A cítiš sa dobre?“
„Bez obáv,“ prisvedčila. „Ale lepšie by mi bolo, keby ma neprestajne jastrabím zrakom nesledoval tvoj ctený braček. Až sa bojím, že mi príde z očí.“
„Nesmieš ma za to viniť,“ bránil sa rozohnené Brandon. „To ty vyzeráš, akoby si mala už každú chvíľku priviesť na svet nášho potomka. Uznaj, že mám právo byť trochu nervózny.“
„Láry-fáry,“ kývla rukou Heather, ale zároveň poláskala manžela očami. „Veď vieš, čo povedala Hatti. Možno si na dcérku počkáme ešte zo dva týždne, ba aj dlhšie. Nepamätáš sa, ako som vyzerala predtým, než sa narodil Beau? Pripomínala som ťažkú fregatu v plytkej vode.“
Okolostojaci hostia sa až prehýbali od smiechu, no Jeff aj tak zachytil v bratovej tvári náznak nepokoja. Veľmi dobre vedel, ako Brandon svoju ženu miluje a ako sa o ňu bojí. Prvý pôrod prebehol bez komplikácií, ale kto mohol s istotou povedať, čo bude teraz?

„Ver mi, zlatíčko,“ vzdychol Brandon, „že som nezabudol, ako som od strachu o teba skoro vypustil dušu. Takže mi nemaj za zlé, že sa aj teraz trasiem.“
Ich zamilované pohľady odrazu vzbudili v Jeffovi dojem, že im vtiera do súkromia. Radšej sa obrátil a takmer vrazil do Farrella. Aj ten bol v rozpakoch, lebo ako slobodný mládenec otvakedy vídal dôverné scény medzi manželmi. A teraz sa mu v očiach zračila závisť.

Jeffrey, priateľko, čo sa ti stalo, že si taký elegantný?“ podpichol Jeffa s lotrovským úškrnom.

O tebe sa dá povedať len toľko, Fešáčik, že žiariš takmer rovnako ako moja vzácna manželka,“ odpovedal rovnako posmešným tónom Jeff, keď si prezrel Farrella, ktorého vysoká postava a široké plecia sa skutočne rozprávkovo vynímali v dokonale ušitom obleku.

„Veruže tak,“ prikývol sebavedomo Farrell, našťastie s trochou sebairónie. „Príď ku mne do salóna, Jeffrey, keď budeš mať trochu času, poučím ťa o móde. Moje rady sa ti rozhodne zídu.“
„Máš pravdu, prídem, ak budem mať nabudúce v úmysle urobiť zo seba dandyovskú maškaru,“ rozosmial sa Jeff, ale ostrie slov hneď zmiernil kamarátskym buchnátom do chrbta.

„Veďže mu toľko nelichoťte, pán Birmingham,“ ozvala sa veselo Elizabeth, ktorá stála pri Farrellovom boku a dosiaľ len pobavene sledovala ich doberanie. „Ak ešte trochu spyšnie, celkom stratí rozum. Uznajte, ja s ním musím pracovať.“
„Takže je naozaj taký neznesiteľný?“ podpichol aj ju Jeff.

Elizabeth prevrátila oči v hranom utrpení. „Niežeby som také niečo niekedy vyslovila... ale máte pravdu.“
„No, myslím, že nás tu len kazia,“ zdvihol Farrell nos a žmurkol na Jeffa. „Mali by sme sa vzdialiť, Elizabeth. Ukážeme im, že aj my vieme tancovať valčík, čo vy na to? A nech sa môže každý do sýtosti vynadívať na vaše nové šaty.“
„Ďalšie z tvojich majstrovských diel, Fešáčik?“ uškrnul sa Jeffrey.

„Nie veru, túto vecičku si navrhla a ušila moja asistentka. Nevyzerá zle, čo povieš?“
Tmavopurpurová róba dávala vyniknúť belostnej pokožke tmavovlasej Elizabeth a Jeff nemohol neoceniť takú ukážku výborného vkusu. „Vyzeráte dnes výnimočne krásne, madam,“ poklonil sa galantne. „Celkom zahanbujete svojho zamestnávateľa.“
Elizabeth sa ticho zasmiala a vystrúhala šarmantnú poklonu. „Ďakujem, pán Birmingham.“
„Jeff,“ opravil ju hostiteľ. „Alebo, ak sa vám tak lepšie páči, Jeffrey. Keď nie ste v salóne svojho zamestnávateľa Elizabeth, musím nástojiť na familiárnejšom oslovení.“ Jeff žmurkol na Farrella. „A povedzte svojmu šéfovi, že to bol môj nápad.“
„Ako si prajete, Jeffrey,“ milo prikývla, ale to ju už Farrell odvádzal do stredu parketu, odrazu sa nevedel dočkať tanca. Jeff ich odprevádzal dobroprajným pohľadom a v duchu držal priateľovi palce.

Kapitola 16
O chvíľu však už zabudol na Farrella aj Elizabeth, lebo mu do zorného poľa znovu pritancovala Raelynn, pre zmenu v mocných rukách šerifa Rhysa Townsenda. Krútila sa po parkete v oslnivej róbe, až sa mu menilo pred očami. Nemohol inak, musel sa lačnými očami prisať na jej telo, štíhle ako prútik. Len on však vedel, že napriek zdanlivej krehkosti je jeho žienka zaoblená všade tam, kde sa mu to páči. A vtom sa prichytil pri myšlienke, aká mu doteraz nezišla na um. Predstavil si, ako by jej ploché bruško vyzeralo, keby čakala dieťa... Už len myšlienka na takú zmenu v ňom vyvolala neovládateľnú túžbu. Ani nevedel ako, a už si razil cestu pomedzi stojacich hostí i tancujúce páry.

„Hej, Jeffrey,“ zvolal šerif pohoršene, keď pocítil na pleci priateľovu ruku. „Čo tu robíš sám ako prst? Ak chceš tancovať, nájdi si dáke dievčatko.“
„Presne to práve robím, kamarát. Preto som si prišiel po manželku. A ty sa pekne ber za svojou, skôr ako na teba pošle svojich bratov. Veď tí ťa už odvlečú z parketu.“
„Človeče, a nebolo by to prvý raz,“ rozosmial sa srdečne Rhys. „Asi musím svoju najdrahšiu naučiť tancovať, lebo inak mi ktosi doláme kosti. Mary sa občas urazí, keď mi začnú ihrať žilky a schytím do tanca dajakú krásavicu.“
Raelynn pozrela na peknú mladú ženu, ktorá stála pri stene a mračila sa na svojho muža. Mary krkvala v rukách vyšívanú štólu, ktorou maskovala už mierne vyčnievajúce bruško.

„Rýchlo sa bež ospravedlniť, Rhys,“ buchol ho do chrbta Jeff, „zdá sa, že ťa čaká búrka.“
„To iste,“ zašomral šerif dobromyseľne, ale poslúchol a vzápätí už mali všetci naokolo zábavu, keď spustil príval vysvetľujúcich slov. Mary však zatiaľ nejavila ochotu udobriť sa s tancachtivým mužom.

Zato Jeff si nemienil dať pokaziť náladu. S galantnou poklonou pozval do tanca Raelynn.

„To bolo od teba dosť bezočivé, Jeffrey Birmingham, len si tak prísť a vytrhnúť ma z náručia tanečníkovi,“ vyčítala mu žartom po niekoľkých taktoch.

Zdvihol obočie a rozhodol sa, že ju trochu potrápi. „Bezočivé? Ale kdežeby. Vzhľadom na okolnosti...“ zmĺkol, akoby hľadal vhodný výraz, „to bolo rozumné.“
Pozrel dolu a zbadal, že ho manželka mlčky pozoruje s otázkou v očiach. Ktovie, pomyslel si, či nie je pre muža najlepšie, keď udržiava manželku v neistote... Lenže vzápätí ho premkli obavy a všetky drobné intrigy, ktoré sa mu rodili v hlave, zaplašil jediným úsmevom. Nie, nechcel ju trápiť pochybnosťami. Predovšetkým chcel, aby sa pri ňom cítila bezpečne a aby si bola istá jeho náklonnosťou.

„Raelynn, láska moja, nemysli si, že som prehnane žiarlivý. Určite nežiarlim na priateľov, neboj sa...“
Zadumane mu pozrela do očí a odpovedala slovami, ktoré ho prekvapili: „Máš pravdu. Bolo to veľmi rozumné. Aj tak najradšej tancujem s tebou.“
Keď hudba dohrala, mladý pár sa pobral ruka v ruke k stolom s občerstvením a tam ich klobučníčka pani Brewsterová predstavila lordovi Marsdenovi a pani Lýdii Winthropovej.

„Ste prekrásny pár,“ riekla im láskavo Lýdia a dokonca aj lord Marsden sa zatváril celkom srdečne. „Áno, skutočne,“ Pokýval hlavou, čím si od pani Brewsterovej vyslúžil pochvalný pohľad. Lýdia Jeffovi rýchlo vysvetlila, čím sa jeho lordstvo v Amerike zaoberá.

„Pravdaže vám radi pomôžeme,“ ubezpečil ho Jeff. „Pokiaľ ide o mňa, pod mojou strechou ste kedykoľvek vítaný. Ak ma tu nenájdete, nech sa páči ustávať sa do mojej lodiarskej spoločnosti. V stredu ta pravidelne chodievam, ale pokiaľ ide o ostatné dni v týždni, neviem vám povedať vopred, kde budem. Mám aj iné obchodné záujmy, ktoré si vyžadujú môj čas, ale nezriedka zostávam aj doma. Je tu tiež dosť činností ktorým sa musím venovať.“ Významne stisol ruku Raelynn ale okrem nich dvoch si to, našťastie, nik nevšimol.

„Ste veľmi láskavý, pane. Budem vám nadosmrti vďačný, ak mi pomôžete zavŕšiť všetko potrebné čím skôr. Viete, najradšej by som sa už vrátil do Anglicka. A priznám sa, že ak by som mal ešte raz zažiť takú nepredstaviteľne nepohodlnú plavbu, akú sme pretrpeli spolu s pani Winthropovou, asi by bola moja posledná.“
Pri tých slovách sa dokonca pokúsil o žartovné žmurknutie a okolie to ocenilo smiechom. Pani Brewsterovú napokon celkom opustila zlosť na namysleného Angličana. Veď to bol, koniec koncov, skutočný lord s modrou krvou a predstavte si, dokonca ju požiadal o tanec!

Jeff ešte nikdy nebol na plese s vlastnou manželkou. Vždy predtým si priviedol iba dámu ako spoločníčku a s momentálnym potešením sa to nedalo porovnať. Už od začiatku večera využíval každú príležitosť na drobné intímne pozornosti, ktorými častoval Raelynn. Tá bola mimoriadne ochotná vychutnávať si chvíľky kradmých dotykov a pohladkaní, keď sa nikto nedíval - čo sa však nestávalo často, lebo oči všetkých hostí zvyčajne dosť dlho spočívali na očarujúcom manželskom páre.

Preto keď Jeffa pani Brewsterová nešťastnou náhodou obliala punčom, vôbec ho to nerozladilo, lebo len čo vstúpil do spálne, zbadal Raelynn. Sedela na okraji tuho vypchatej pohovky, sukne mala vyhrnuté až na boky a práve si z nôžky sťahovala roztrhnutú pančuchu. Podišiel k nej a výhľad, ktorý sa mu naskytol, ocenil bozkom na ružový ušný lalôčik. Pritisla sa k nemu a pohladkala ho dlaňou po zadku, vábivo sa klenúcom pod úzkymi nohavicami. Jeff nezaváhal. Kľakol si k nej a zahrnul jej hrdlo aj prsníky lačnými bozkami, zatiaľ čo ruka mu bez zachvenia putovala tam, kde sa v čipkách ukrývalo najkrajšie zákutie. Raelynn zalapala po dychu a vzápätí ticho vzdychla. Keď sa ich pery navzájom našli, nasledoval vodopád žeravých bozkov.

Po chvíľke zdvihol Jeff hlavu a pátravo sa zahľadel manželke do tváre. Chcel zistiť, či smie ďalej pokračovať a ako ďaleko je Raelynn ochotná zájsť pri malej plesovej medzihre. Zo zvlhnutých očí jej vyčítal súhlas podfarbený rastúcim vzrušením. Keď si ju svalnatou rukou pritiahol bližšie k okraju pohovky a druhou si rozopol nohavice, pritisla sa mu k lonu s takou vášňou, akoby ho v sebe necítila už mesiac.

Zdalo sa, že aktu lásky nestojí nič v ceste, aspoň kým sa z vedľajšej miestnosti neozvali rozjarené hlasy dám, ktoré sa ta prišli osviežiť. Manželia, zastavení na samom prahu rozkoše, sa pritisli k sebe a ani nedýchali. Na sklených dverách, ktoré viedli do panských komnát, pred plesom zatiahli závesy, ale nezatvorili krídla, aby dovnútra vchádzal čerstvý vzduch. Nik teda nemohol predpokladať, ktorý zvedavec sa vyberie na verandu, či dokonca strčí hlavu do izby.

Raelynn, celá rozochvená z náhleho vyrušenia, položila Jeffovi dlaň na prsia. „Neskôr,“ ozvala sa prosebne, hladkajúc husté ochlpenie. „Keď budeme mať viac súkromia...“
Jeff jej pritlačil ústa k uchu. „Dobre, tak poď dole a tancuj so mnou dovtedy, kým sa mi neschladí krv.“
„Chceš povedať, že sa naozaj schladí?“ nadhodila a vzápätí ju pochytil záchvat smiechu, až si musela ukryť tvár na jeho pleci. Hodiny začali biť.

„Desať hodín,“ zašepkala. „Už to dlho nepotrvá a budeme zase sami.“
„Radšej choď prvá,“ vzdychol Jeff a neochotne sa od nej odtiahol. „Ak teraz zídem dole, pohorším hostí.“
Namiesto odpovede ho jeho mladá žena len pobozkala na Pery a vrhla obdivný pohľad nadol. Keď kráčala dolu schodmi a upravovala si šaty, ešte stále sa tajnostkársky usmievala.

V úsilí splniť povinnosti hostiteľky Raelynn prijímala každé pozvanie do tanca a v prestávkach medzi tancovaním konverzovala s dámami. Netrvalo dlho, kým zistila, že Heather Birminghamová je ako živý a svetlý maják, ktorý k sebe priťahuje všetkých naokolo. Takže vždy, keď sa cítila neistá, úplne prirodzene vyhľadávala spoločnosť švagrinej. Uvedomovala si, že keď sa vydala za jedného z najžiaducejších slobodných mužov široko-ďaleko, vyvolala poriadnu vlnu nie vždy príjemnej zvedavosti. Raelynn sa pokúšala odpovedať úprimne a čo najmilšie na všetky otázky, ktorými ju hostia - najmä ženského pohlavia - častovali, ale už onedlho jej bolo jasné, že istým osobám by sa zavďačila, iba keby zmizla z povrchu Zeme. Tieto dámy skrývali zlomyseľnosť za nesmelými úsmevmi a jemnými narážkami, ale podarilo sa im vyvolať v nej pocit, že k nim nepatrí a nikdy ju medzi seba neprijmú. Nepochybne im o to aj išlo. Veď prišla ako cudzinka, nik ju tu nepoznal a spred nosa im uchmatla cennú korisť, na ktorú si už dlho brúsili zuby - Jeffreyho Lawrencea Birminghama.

Vtedy bola Raelynn vďačná osudu, že má pri sebe švagrinú, ktorá sa v tunajšej spoločnosti vyznala. A nebol to jediný dar z neba. Predovšetkým mohla byť vďačná za to, akým zázračným spôsobom sa jej život usporiadal po strastiplnej plavbe cez Atlantik. Nielenže ju Jeff zachránil pred otroctvom u Gustáva Fridricha, ale vzal si ju za ženu - tento dokonalý džentlmen, ktorý od hlavy až po päty zodpovedal jej najsmelším dievčenským snom. Lenže, na rozdiel od dávnych predstáv, Jeff bol skutočný. Bol to muž z mäsa a kostí, šarmantný, príjemný spoločník a omnoho zdvorilejší, ako by bola v karolínskej divočine očakávala. A navyše sa k nej dokonale hodil Bol jej oporou, dopĺňal jej tichšiu povahu svojou rozhodnosťou, ale ona mu zároveň poskytovala prístav a istotu. Raelynn na ich vzťahu nenachádzala chybu.

Jediný problém spočíval v tom, že všetko bolo až príliš dokonalé. Aj keby žila v rozprávke, nemohla by sa mať lepšie. V rozžiarenej plesovej sále sa cítila ako kráľovná večera, ktorou nepochybne aj bola - aspoň v Jeffovom srdci. Ešte aj dážď, ktorý jemne bubnoval na strechu domu, neprinášal nepohodu, ale vítané osvieženie po horúcom dni. Uprostred zelených záhrad, čo pripomínali raj, sídlilo šťastie a Raelynn sa sotva odvažovala veriť, že niečo také dokonalé vydrží.

Starší pán, s ktorým práve tancovala, jej čosi povedal a ona sa mu znovu pokúsila venovať pozornosť. Zdvorilo pokývala hlavou a dúfala, že jeho slová si nevyhnutne nevyžadujú odpoveď. Myseľ sa jej neprestajne túlala inými chodníčkami a napokon sa vždy ocitla pri chvíli, ktorá ich aj s Jeffom očakávala, keď hostia odídu domov. Po tvári a dekolte sa jej rozlial rumenec, keď si predstavila Jeffovo štíhle svalnaté telo, hybujúce sa nad ňou v rytme najtajnejších rozkoší. Vtom však nanešťastie vypadla z taktu a podarilo sa jej nechtiac stúpiť partnerovi na nohu. Vráskavá tvár sa mu na okamih skrivila od potláčanej bolesti, no hneď sa mu podarilo obnoviť trochu napätý pokoj.

Na Raelynnino ustarostené ospravedlňovanie len pokrútil hlavou a potľapkal ju po ruke. „Netrápte sa, dievčatko. Nič strašné sa nestalo.“
V duchu sa karhala, že sa dala tak uniesť fantáziou, a len dúfala, že starý pán nevytušil, akými myšlienkami sa zamestnávala.

„Drahé dieťa, musíte si odpočinúť,“ nástojil jej partner, keď si napokon všimol, že je nesvoja. „Ak budete takto tancovať celý večer, omdliete od únavy.“
Mladá žena veľmi ochotne prijala jeho starostlivé naliehanie a dala sa odviesť z parketu. „Ste veľmi láskavý, pane,“ riekla vďačne.

Ešte väčšmi sa jej uľavilo, keď jej do cesty zrazu vstúpil Jeff s pohárom ovocného vína. „Nech sa páči, láska moja, vyzeráš, že to potrebuješ väčšmi ako ja,“ ponúkol ju. „A aj tak mám pocit, že už nepreglgnem ani dúšok, kým si neuľavím.“
„Od čoho?“ zažmurkala provokatívne.

Jeff sa zaškeril a poskytol jej obdivnému zraku výhľad na očarujúce jamky na lícach. Sklonil sa jej k uchu a zašepkal: „Tvoja naivita, drahá, ma očaruje, ale momentálne mi ide o celkom prozaické záležitosti. Musím ísť na potrebu.“
„Ale vonku prší,“ vystríhala ho s pohľadom upretým do jeho smaragdových očí. Obdiv, ktorý v nej vzbudzoval, neprestával ani na chvíľu. Ako pred chvíľou zistila, ešte aj keď ho nemala pri sebe, jej myšlienky ho vyhľadávali úplne prirodzene a bez ohľadu na situáciu.

„Už prestalo, drahá. Ale nech je ako chce, musím ísť. Počkáš ma?“
„Len nebuď dlho.“ Srdce jej poskočilo, keď na ňu žmurkol svojím charakteristicky zvodným spôsobom. Keď odkráčal, pokúsila sa obrátiť, ale nohou jej prešla bolesť ako nôž. Zvraštila tvár a pokúsila sa odkrívať k stene. Nečudo, že sa jej po toľkom tancovaní narobili pľuzgiere. V duchu si vypočítala, že kým sa Jeffrey vráti, bude mať akurát čas vyjsť hore a prezuť sa do pohodlnejších topánok.

„Smiem prosiť, madam?“ ozval sa spoza nej hlboký hlas.

Raelynn sa obrátila a zbadala rozosmiatu tvár Farrella Ivesa.

„Elizabeth mi utiekla,“ vysvetľoval, „šla si zatancovať s vaším švagrom. Pokúša sa ho trochu upokojiť, chudák, je ako na ihlách z toho, že Heather už čoskoro porodí. Veľmi dobre ho chápem, sám som tú traumu raz zažil a dodnes si pamätám každú sekundu. Preto si ani nemyslím, že to Brandon preháňa.“
Raelynn zvedavo naklonila hlavu. „Neuvedomila som si, Farrell, že ste ženatý,“ podotkla a podala mu ruku, aby ju mohol odviesť na parket. Od zvedavosti ju hneď prestala bolieť noha.

„Nie som ženatý. A nikdy som nebol.“
„Tak potom asi máte sestry, nie?“
„Ani jedinú. Som najmladší zo siedmich bratov.“
„Páni moji, váš otec musel byť pyšný ako páv, keď mal toľko synov.“
Pery pod fúzikmi sa zavlnili v úsmeve. „Nuž, áno, je nás veľa a všetci sme krásavci na pohľadanie, ale aj tak sme ako rodina zažili ťažké časy.“
Raelynn sa rozosmiala. „Viete, Farrell, keby som uverila, že ste skutočne taký samoľúby, ako sa tvárite, asi by som pred vami varovala všetky ženy v okolí, že vám nesiahajú ani po členky.“
Oči mu šibalsky zasvietili. „Hm, vždy som vedel, že vynikám výzorom, ale že tým zahanbujem ženy, to počujem prvý raz.“
„Ste beznádejný prípad,“ vyprskla Raelynn. Prehnane vzdychol a nasadil užialenú tvár.
„Áno, to mi hovoria všetci.“
„Mali by ste byť opatrnejší,“ ďobla ho prstom do ruky jeho spoločníčka. „Niekto by si mohol povedať, že sa beriete priveľmi vážne a že ste nafúkaný fičúr.“
Odpovedal srdečným smiechom. „Naozaj? Kto by mohol byť taký blázon? Iba blázon, nemám pravdu, madam?“
Po ďalšom okruhu po parkete sa Raelynn rozhodla vrátiť k téme, ktorá skrývala toľko otázok. „Vzbudili ste vo mne zvedavosť, Farrell,“ riekla.

„A čím, madam?“
„Ak ste neboli nikdy ženatý a nemáte ani sestry, mohli by ste mi láskavo vysvetliť, čo ste tým mysleli, keď ste vraveli, že ste raz prežili rovnaké napätie, aké teraz zakúša Brandon? Chceli ste povedať, že ste boli pri narodení dieťaťa? Alebo hovoríte o niečom celkom inom?“
„Bol som tam, keď Elizabeth porodila Jaka. Jej muž býval kedysi mojím najlepším priateľom, a keď ho zabili, priniesol som domov jeho telo a tam som ho pochoval. Ešte v ten večer dostala Elizabeth pôrodné bolesti. Kým na verandu nevyšla pôrodná baba aj s malým, skoro som od strachu ošedivel. Elizabeth ani raz nevykríkla, ale počul som stony a vyzeralo to, že veľmi trpí. Môžete mi veriť, že kým sa to celé skončilo, kolená sa mi triasli ako rôsol.“
„To znamená, že sa už s Elizabeth dlho poznáte, však?“ odhodila Raelynn.

„S jej nebohým mužom Emorym som sa zoznámil, keď som  ešte boxoval. Spriatelili sme sa. Potom odišiel pracovať do Georgie, a keď sa vrátil, predstavil mi svoju snúbenicu, ktorá za ním aj s rodičmi prišla na návštevu. Očarila ma, bola to najkrajšia žena, akú som v živote videl, ale už bola zasnúbená. Na svadbe som im bol za svedka a daroval som im prsteň. Je to dlhý príbeh. Ale Emory prehral všetky peniaze a Elizabeth zostala po jeho smrti bez prostriedkov. Potom sa zamestnala u mňa a pomohla mi spraviť zo salóna to, čím je dnes. Zarába dosť, ale aj tak stále šetrí a ukladá peniaze pre svojho syna. Vraví, že chce, aby mal na začiatok viac ako jeho otec.“
„Som presvedčená, že Elizabeth vám bola vďačná, že ste boli pri nej v ťažkej hodinke. A odvtedy ste jej určite vždy stáli po boku ako priateľ aj inak, nie?“
Farrell nezáväzne pokrčil plecami a mlčal. Veď čo mohol povedať, keď sám nevedel, aký má k čiernovlasej krásavici vlastne vzťah?

Hostia zostali omnoho dlhšie, ako Raelynn očakávala, a keď vyprevadili aj posledného, bolo už po polnoci. Stála vedľa manžela pred vchodom do panského sídla a všetkým zdvorilo ďakovala, že prijali pozvanie. Bola taká unavená, že ledva stála na nohách a musela sa často opierať o Jeffovu mohutnú postavu. Mala za sebou dlhý a vyčerpávajúci deň, a hoci si predtým v mysli maľovala scény nespútanej rozkoše, ktorá ich mala po plese aj s Jeffom čakať, teraz netušila, či sa bude vôbec vládať vyzliecť tak, aby pri tom nezaspala.

Kapitola 17
Na nočnom nebi bojoval chudučký mesiac o prežitie medzi mrakmi, ktoré ho už-už chceli pohltiť. Napokon sa bledý lúč úplne stratil a vo vzduchu zavoňal blížiaci sa dážď. Konáre stromov sa knísali a otvorené sklené dvere hrkotali. Zlomyseľný vietor sa dokonca oprel aj do hostí a niekoľko klobúkov sa za hlasného preklínania majiteľov rozkotúľalo po ceste.

Medzi poslednými odišli Brandon a Heather, a Raelynn si s úsmevom všimla, ako Jeffov brat nežne vedie manželku ku koču. Znovu si uvedomila, do akej príjemnej rodiny, plnej vzájomnej lásky, ju osud zavial.

Bola si očarujúca, drahá moja,“ zašepkala jej do ucha Heather, keď sa srdečne objali.

„Ďakujem ti, že si mi pomohla, keď som to najväčšmi potrebovala,“ odvetila Raelynn. „Niektoré miestne mladice sa tuším stále nezmierili s tým, že som Jeffova manželka.“
„No pravdaže!“ Heather mávla rukou za odchádzajúcim radom kočov. „Akoby som videla svetelnú stopu bezmocnej zloby, čo sa ťahá za polovicou z nich. Ktovie, dokedy sa budú zhrýzať, že Jeff Birmingham je pre ne už naveky nedosiahnuteľný?“
Jeff objal Raelynn okolo štíhlych pliec. „Náš chvatný sobáš dal tunajším klebetniciam dostatok materiálu prinajmenšom do Vianoc,“ vyhlásil.

„Kdeže, braček, ver môjmu slovu. Toto sa tak skoro neskončí,“ ozval sa Brandon.

„Viem,“ vzdychol s prehnaným zúfalstvom Jeffrey. „Až keď budeme starí a šediví.“
„No, to už je pravdepodobnejšie,“ prikývol Brandon a potľapkal brata po pleci. ,Je mi ľúto, Jeff, že ti musím brať ilúzie, ale mám dojem, že tie reči utíchnu, až keď budeme ležať v hrobe, a možno ani potom nie.“
„Vďaka za povzbudenie, Brandon,“ zašomral Jeff znechutene, „druhý raz si také niečo nechaj.“
„Vďačne, vždy som k službám,“ zaškeril sa starší brat na mladšieho.

„No tak, nebuď taký samoľúby,“ štuchla Heather manžela do boku. „Zajtra môžu prepierať aj nás.“
„Božemôj, akoby som to nevedel,“ prevrátil oči Brandon. „Aspoň pri tomto dieťati nám dajú pokoj väčšmi, ako keď sa mal narodiť Beau.“
„To len preto, že najviac pozornosti na seba sústredili Jeff a Raelynn,“ odporovala manželka.

Brandon vzal od sluhu ženin kabát a galantne jej ho prevesil okolo pliec. Potom ju objal a na líce jej vtisol bozk. „Len sa o mňa opri, drahá. Mám neodolateľnú potrebu obskakovať ťa ako kráľovnú.“
Heather sa zamračila na vlastné okrúhle brucho a vzdychla. „Miláčik, kým sa to dieťa narodí, tuším mi už zakážeš aj chodiť.“
Sotva jej tie slová vyšli z úst, už ju manžel schytil do náručia.
Ignorujúc jej vyľakané zvýsknutie, spýtal sa: „A prečo by som mal čakať, madam. Ešte aj teraz nevážite takmer nič. A okrem toho, keď vás mám pevne v náručí, aspoň si môžem byť istý, že mi neujdete.“
Nech už Heather odpovedala akokoľvek, jej reakcia zanikla v Brandonovom rozosmiatom lúčení so švagrovcami. Raelynn zazrela peknú tmavovlásku posledný raz, keď sa tá vyklonila z okienka na koči a odušu kývala a chichotala sa ako dievčatko, pretože zozadu sa ju Brandon opäť pokúšal vziať do náručia.

Len čo sluha, tiež rozveselený touto scénou, zatvoril hlavné dvere, Jeff nasledoval bratov príklad a zdvihol Raelynn z dlážky. Zmizli na schodoch do spálne a za sebou nechali Coru s Kingstonom, ktorí sa usmievali a potriasali hlavami.

„No, to je tak, keď tu niekto stále prilieva pálenky do punču,“ zavtipkoval Kingston.

V panských komnatách ich čakal vytúžený pokoj a vďaka dažďu aj svieži vzduch. A spálňa vábila - pokiaľ v nej bol pán alebo pani, služobníctvo tam malo vstup zakázaný a mohlo vojsť iba na vyzvanie. Bol to ostrovček súkromia.

Hoci Raelynn celý večer lietala na krídlach fantázie a v duchu si maľovala výjavy plné rozkoše, ktorá ich mala očakávať po plese, teraz sa cítila, akoby z nej bol ktosi vysal všetku energiu. Keď ju manžel zložil na posteľ, spokojne vzdychla, odkopla črievičky a usmiala sa naňho. Labužnícky sa natiahla na čistučkú plachtu.

„Budeš ma musieť vyzliecť,“ zapriadla a dvoma prstami prešla Jeffreymu po rukáve. „Inak zavolám Tizzy...“
„Kdeže, madam, kým tu máte svojho pokorného služobníka, nepotrebujete komornú!“ Jeffov lačný úškrn by bol zahanbil dokonca aj Gustáva Fridricha. Bez ďalších rečí k nej skočil a zvalil sa jej na brucho tak, že od prekvapenia stihla len zhíknuť. Rozpnutie celých šiat bolo len otázkou času.

Ani Raelynn nečakala a pomáhala mu s háčikmi a gombíkmi, ako vedela. „Počúvaj, Jeffrey, si vynikajúci,“ ocenila jeho úsilie, „asi ťa zamestnám namiesto komornej.“
Jeff odpovedal rozguráženým plesknutím po zadku.

„Ty zviera!“ zvrieskla s hranou zlosťou. „Takže zviera, vravíš?“ Jediným pohybom z nej strhol ligotavú róbu a tentoraz ju tým naozaj prekvapil.

„No, keď tak o tom rozmýšľam, radšej si ponechám Tizzy,“ vyhlásila s chichotom.

Keďže sa počas skúšania šiat Elizabeth sťažovala, že Raelynnine nohavičky vytvárajú pod róbou nepekné vypukliny, Raelynn sa rozhodla, že si pod ňu oblečie iba pančuchy a čipkami obrúbenú saténovú spodnú bielizeň. Výsledok bol pre Jeffa neuveriteľne zaujímavý: teraz mohol očami i rukami bez zbytočného zdržiavania poobdivovať jej tajné ženské partie. Pri vyzliekaní bielizne sa pristavil pri každej krivke, pohladkal každú oblinu a vystískal jej celý zadok a stehná. Ako posledné jej stiahol pančuchy.

Keď už ležala na posteli, ako ju Boh stvoril, zastal si vedľa peľaste a skrížil si ruky na prsiach. S úsmevom jej pátravo pozrel do tváre a sklonil sa nižšie. Mala nežné a zarosené oči, bez rozpakov čelila jeho pohľadu a vzápätí s neveriacim úsmevom zdvihla ruku a prešla mu dlaňou po líci. Jej láskyplné gesto ho dojalo a do mäkkej dlane jej vtisol dlhý bozk. S Raelynn sa všetko krútilo. Na pery jej stúpali čudné slová, ktoré ešte nikdy nepovedala nikomu, iba v detstve rodičom. Prekvapilo ju to, lebo nikdy predtým takto o Jeffovi neuvažovala.

Jej muž si uvedomoval, že je veľmi unavená, ale nemohol odolať, aby ju dlho a nežne nepohladkal po celom tele. A Raelynn napriek vyčerpanosti zadržala dych, lebo sa v nej opäť rozhorel nebezpečný plameň. Keď sa mu prsty zatúlali medzi jej stehná, roztvorila ich a zdvihla ruky - pozývala ho k sebe. Videl, ako jej oči potemneli túžbou, keď si vyzliekol šaty a zastal pri posteli nahý a krásny ako bronzová socha.

Kapitola 18
Omnoho neskôr sa Raelynn odovzdala spánku s hlavou na mužovom pleci a s kolenom na jeho pevnom stehne. Keď sa kĺzala do hlbín zabudnutia, zašepkala čosi, čo Jeff spočiatku celkom nezachytil. Naklonil hlavu, aby ju lepšie počul, ale okrem tichého vzdychu jej už z pier nesplynulo nič.

Usmial sa na strop a blažené zatvoril oči. Vedel, čo ten tichý šepot pripomínal, ale nechcel sa dať unášať falošnými Podstavami a nádejami. Ešte nie.

Raelynn sa mykla a otvorila oči, stúpala z Morfeovej náruče opäť do skutočnosti. Čo ju zobudilo? Zdvihla hlavu a do tváre sa jej pozeral okrúhly októbrový spln, okolo neho hnal vlhký vietor čriedy obláčikov. Závesy zo sklených dvier ktosi odtiahol. Vo vrcholkoch stromov šuchotal vánok.

Vystrela ruku na druhú stranu postele. Hľadala muža, ktorého prítomnosť sa pre ňu už stala nevyhnutnosťou a istotou.
Nebol tam. Oprela sa o lakeť a očami sa usilovala preniknúť tmavým priestorom spálne.

„Jeffrey?“ zavolala tlmeným hlasom, ale odpovedalo jej len ticho. „Jeffrey, kde si?“
Odhodila prikrývku a, poháňaná rastúcim zmätkom, vstala z postele a obliekla si nočnú košeľu, ktorú jej Jeff nechal na stoličke vedľa komody. Podarilo sa jej nahmatkať na stole kresadlo a zapáliť petrolejovú lampičku. Pri jej biednom svetle vyzerali hodiny zlovestne.

Pol druhej!

Takže určite nespala dlhšie ako štyridsať minút. No kde sa stratil Jeffrey?

Bez ďalšieho premýšľania sa pobrala ku skleným dverám. Vetrík, ktorý cezeň previeval, ju chladil na pokožke, ale teraz nebol čas na ďalšie obliekanie.

Nikdy predtým, pokiaľ o tom vedela, neodišiel Jeffrey uprostred noci z postele. Trápilo ju to, hoci presne nevedela prečo. Vari začul zvuk, ktorý sa mu videl podozrivý? Na myseľ jej hneď prišiel Gustáv Fridrich. Čo ak sa ten lotor znovu rozhodol, že ju so svojimi vagabundmi unesie?

„Jeffrey, kde si?“ zvolala zúfalo.

Taká opustená sa necítila vari od smrti rodičov a sila smútku čo jej teraz zovrel srdce, ju až prekvapila. „Božemôj, Jeffrey“ zašepkala a oprela sa o rám sklených dvier, „čo si to so mnou urobil?“
Odpoveď neprišla a Raelynn ani žiadnu nepotrebovala. Poznala ju. Za posledné dni sa v nej rozvinulo niečo, čo už nemohla nazývať zamilovanosťou, no zatiaľ sa to neodvážila označiť menom láska. Láska? Pokrútila v úžase hlavou. Ešte nikdy ju nezažila, teraz však tušila, že prichádza.

Zrazu kútikom oka zachytila iskierku svetla kdesi v diaľke pred domom a obrátila za ňou hlavu, ale videla už len čiernočiemu tmu. Že by sa jej to bolo iba zdalo? Prižmúrila oči a zaostrila zrak tým smerom v nádeji, že znovu zachytí príznačný blikot. Spočiatku nevidela nič, no keď prešla zrakom po celej čiare obzoru, nižšie konáre dubov sa pohli a znovu odhalili mdlé svetielko. Zrejme vychádzalo zo stajne.

V takúto neskorú nočnú hodinu zvyčajne všetci tréneri i paholci spali, ale možno sa vyskytol problém s koňom a Jeff azda niečo začul, tak sa vybral presvedčiť, čo sa robí.

Raelynn sa rýchlo vrátila do spálne, nastokla si črievičky a zbehla dolu po schodoch ako srnka. Spadla z nej všetka únava a nočný vzduch jej láskal telo pod nočnou košeľou, keď uháňala cez trávnik a popod duby k stajni. Tam si rýchlo uvedomila, že jediný opustený lúč svetla vychádza z lampáša zaveseného na hrade v Ariadninej stajni. Hoci boli dvere otvorené, kobylku nikde nevidela.

S obavami kráčala ešte rýchlejšie ďalej, no sotva stihla urobiť zopár krokov, na miesto ju prikoval prenikavý krik.

Dieťa? Jej myseľ odmietala prijať takú absurditu. Dieťa v stajni?

Už nekráčala. Letela ako víchor. K dverám boxu. Tam zastala, chytila sa drevených verají a už-už by bola vbehla dovnútra, keď ju tu zrazu omráčila hrôza. Ariadny nikde nebolo.
A v jej boxe čakala na Raelynn nočná mora. Krv! Bola všade!
Na čerstvých pilinách navrstvených na hlinenej dlážke. Na živôtiku a sukni žltých šiat. Na štíhlych prstoch skrútených v poslednom kŕči smrti. Na malom batôžku, z ktorého vychádzal detský krik!

Raelynn si pritisla roztrasenú ruku na ústa, aby zadusila výkrik, ktorý sa jej dral z hrdla. Zízala na štíhlu postavu, groteskne skrútenú na dlážke. Hoci bola celá pokrytá krvavými škvrnami, zdroj krvácania bol zrejme v oblasti brucha. Nad úzkym pásom bola žltá látka šiat do poslednej nitky presiaknutá červeňou. Raelynn prešla očami vyššie, k zlatému oblaku vlasov a mladej tvári.

„Nell!“ skríkla pridusené. Na ten zvuk sa z tieňov vynorila bez jediného slova mužská postava. Raelynn zhíkla, hrôza ju zbavila všetkých síl. Už sa videla v rukách vraha, ktorý len pred chvíľou vyhasil život dievčaťa. No potom svetlo z lampáša padlo na mužovu tvár a odhalilo jeho črty aj zakrvavenú košeľu.

„Jeffrey? Čo tu, preboha...“
Oči jej skĺzli k nožu, ktorý mu voľne visel z ruky, ostrá čepeľ sa leskla pod rukoväťou v tvare baranej hlavy.

„Raelynn...“ hlas mu znel čudne, akoby prichádzal z veľkej diaľky. Vykročil k nej a vystrel voľnú ruku. Tvár mal strhanú, ústa zaťaté v pochmúrnej čiare, oči plné čohosi, čo tam nikdy predtým nevidela. Zízala naňho ako na cudzieho. Veď len pred niekoľkými hodinami sa milovali a len pred chvíľočkou si uvedomila, že bez neho by nemohla žiť...

Znovu pozrela na nôž, ktorý stále držal v ruke, a potom na mŕtve dievča. Do srdca sa jej zahryzli ľadové zuby hrôzy. Muž, ktorý jej bol drahší ako vlastný život, ktorý jej poskytoval šťastie, rozkoš a istotu, tento muž... Všetky láskyplné pocity razom poškvrnila krv.

„Nie!“ skríkla zúfalo.

Zaspätkovala, neschopná potlačiť nekonečný strach a úžas. Jeff zamrzol na mieste. Vzápätí potichu zaklial, odhodil krvavý nôž do kúta a vykročil k nej.

„Vypočuj ma, Rae...“
Jediným zauchom mu dala na vedomie, že tú možnosť mu neposkytne. Oslepená slzami sa zvrtla a vybehla zo stajne, pozbierala všetky sily a dala sa na bláznivý útek k domu. V hlave sa jej preháňali zúfalé výkriky. Mala som to vedieť! Všetko bolo až príliš dokonalé! Manželstvo, láska, Jeffrey! Peha! Bola to lož! Obyčajná lož!

Srdce jej bilo ako zvon, dusil ju príval vzlykov, tvár mala mokrú od sĺz, ledva videla na cestu. Keď sa obzrela, zbadala, že Jeffrey ide rozhodným krokom za ňou. Vyletela hore schodmi do panských komnát, sotva sa dotýkajúc zeme. Kam sa len ukryť?
Uvedomila si, že Jeff pozná svoje miestnosti ako vlastnú dlaň, určite ju čoskoro nájde. Musí získať aspoň trochu času!

Vybehla na verandu a obrátila kroky k svojej bývalej spálni. Len-len že stihla vletieť dnu, zatvoriť za sebou sklené dvere a zamknúť, už tam stál a búchal.

„Raelynn,“ volal na ňu. Usiloval sa hovoriť ticho a pokojne, lebo si uvedomil, ako na ňu musela scéna v stajni zapôsobiť. Netúžil ju ešte väčšmi vyľakať. „Raelynn, láska moja, prosím ťa, neboj sa ma. Nezabil som Nell, musíš mi veriť.“
Stúlila sa na posteli, hľadajúc aspoň trochu bezpečia, a zapchala si ústa dlaňou, aby nepočul jej vzlykot. V prítmí pozerala uslzenými očami na drevené dvere, jedinú bariéru, čo ju teraz delila od násilníka, ktorého predtým poznala ako manžela a milenca. Počula, ako znovu ticho zaklial, a potom sa ozvali kroky, ktoré sa vzďaľovali od jej dvier a smerovali k jeho spálni.

Trochu si vydýchla. Ticho, ktoré nasledovalo, trvalo azda celé storočia, no keď sa ozvali rázne kroky okovaných čižiem z druhej strany, Raelynn v hrôze až poskočila. Uvedomila si, že v tom chvate na čosi zabudla. Jedny sklené dvere nikdy nezamykala - pre služobníctvo. Teraz sa k nim blížil Jeffrey.

Tesne predtým, ako zastal pred dverami, podarilo sa jej zastrčiť závoru a získať tak pocit, že je aspoň dočasne v bezpečí.
Chvíľu tak stáli, každý z jednej strany sklenej steny, zaliati svetlom petrolejovej lampy, ktorú Jeff držal v ruke. Akoby ich od seba nedelilo iba sklo, ale celé veky a míle, tak ich odrazu odcudzilo hrozivé podozrenie.

Bolo by stačilo jediné kopnutie a bariéra by bola padla, ale Jeff vedel, že ak by rozbil sklo, jeho manželka by bola ako zmyslov zbavená utiekla z izby a bezpochyby by tým iba posilnil strašné podozrenie. Musel ju dajako upokojiť.

Pozrel jej priamo do slzami zaliatych očí a pokúsil sa o pokojný tón. „Raelynn, láska moja jediná, viem, že si prežila strašný šok, ale nemáš sa ma prečo báť. Vari to nechápeš? Keď som prišiel do stajne, Nell už bola mŕtva. Počul som jej výkrik, keď som ležal v posteli a zaspával, tak som sa vybral pozrieť, čo sa robí. Prosím ta, Raelynn, miláčik, otvor dvere a vypočuj ma. Neublížim ti. Také niečo by som predsa nikdy neurobil.“
Ale jeho žena naňho stále pozerala ako na prízrak. Nevládala sa zbaviť hroznej predstavy zavraždenej Nell, ako leží bez života v stajni na pilinách nasiaknutých krvou. Nemala ani potuchy, prečo sa dievča znovu rozhodlo prísť na Oakley, hoci jej to Jeffrey zakázal, ale tušila, že ak to Nell urobila počas plesu, v tom zmätku a množstve ľudí si ju asi nik nevšimol. Paholci určite neprestajne napájali kone, ktoré ťahali koče hostí. A potom sa asi pobrali čo najrýchlejšie spať.

Možno že sa Nell prikradla na plantáž, lebo chcela znovu požiadať o peniaze pre dieťa, ktoré, ako tvrdila, bolo Jeffovo. Asi si povedala, že keď môže Jeffrey pre svoju manželku usporiadať taký prepychový ples, alimenty ho nezabijú. A pritom jej nezišlo na um, že od neho nič nedostane, pretože Jeff tvrdí, že požiadavka nie je oprávnená. Hoci len nedávno vynaložil slušné peniaze na to, aby mladú černošku Tizzy vykúpil od krutého pána, keď si raz niečo vzal do hlavy, bol tvrdohlavý a neustúpil pred vydieraním. Takú zaťatosť už Raelynn videla u svojho nebohého otca, tušila teda, že Jeff je tvrdý oriešok. Lenže to ju teraz netrápilo. Spomenula si, že pri poslednom stretnutí povedal Nell, že by ju najradšej zaškrtil. Čo ak ho tá dievčina rozzúrila do nepríčetnosti?

Raelynn nevládala mysľou obsiahnuť predstavu, že by jej galantný manžel ublížil akejkoľvek žene, hoci aj takej, ktorá ubližovala jemu, a jej srdce tomu tiež odmietalo uveriť. No či mohla zabudnúť, ako tam stál v zakrvavenej košeli a s vražednou zbraňou v ruke? Veď ten nôž len nedávno videla ležať na jeho stole!

Tvár jej ako zrkadlo odrážala vlny protichodných emócií. Jeff bol jej prekrásny manžel, ktorý ju vykúpil od naničhodného Gustáva Fridricha, zachránil ju pred potupou v jeho pazúroch a vzal si ju za ženu! Obklopil ju luxusom a naučil ju, čo je to slasť telesnej lásky! No v tejto chvíli mu nemohla dôverovať. Trpké skúsenosti jej našepkávali, že dôvera je riskantná záležitosť. Vari jej otec nebol krivo obvinený zo zrady ľuďmi, ktorým dôveroval? Vari jej matku nepodviedol Cooper Frye, keď sa vydával za jej brata?

„Prosím ťa, Jeffrey, odíď,“ vzlykla. Už sa mu ani neodvážila pozrieť do tváre, tak sa bála, že tie smaragdové oči, ktoré ju úpenlivo prosili o vypočutie, zlomia jej rozhodnosť. „Potrebujem čas, aby som si všetko premyslela a spamätala sa zo šoku. Potom budem možno rozmýšľať jasnejšie.“
Jeff zdvihol ruku, znovu sa chcel obhajovať, ale keď jeho manželka zľaknuto odvrátila hlavu, pozrel si na ňu a zbadal, že má prsty pokryté schnúcou vrstvou krvi. Pomaly spustil ruku k boku a ťažko vzdychol. Rozhovor teraz očividne nemal zmysel.
Raelynn bola vydesená na smrť a sotva by načúvala jeho argumentom. Pokrčil plecami a pobral sa smutne do svojej spálne.
Kapitola 19
„Panebože na nebi, milosťpán Jeffrey! Ste ranený?“
Kingston si pretieral oči ešte zahmlené spánkom. Len pred chvíľou ho zobudil čudný hluk a teraz sa vybral po chodbe, v ruke hrubá bakuľa, sliediac za možnými lupičmi. Odo dňa, keď na Oakley vtrhol Gustáv Fridrich, nemal pokoja. No keď zočil zakrvaveného Jeffreyho, zastal ako prikovaný.

„Tá krv nie je moja, Kingston,“ vzdychol unavene Jeff. Pohľad naňho musel byť pre starého lokaja šokujúci, ale teraz nebol čas na ohľady. „Je to Nellina krv. Niekto to dievča dobodal v stajni na smrť. Je tam aj jej dieťa a kričí ako o ratu, ale pokiaľ viem, je celé. Choď po chlapca a nájdi mu dojku, ale varujem ťa, nie je to tam pekné. Nech to už urobil ktokoľvek, musel byť rozzúrený.“
Jeff sa odmlčal, keď sa mu ten hrozný výjav vrátil pred oči, ale hneď potriasol hlavou. „Pošli niektorého z paholkov do Charlestonu po šerifa. A kým ho vyčkáme, požiadaj Sparkyho a Thaddeusa, aby prehľadali stajňu, či tam po vrahovi niečo nenájdeme.“
Kingston napokon zatvoril ústa a naprázdno prehltol. „Ako ráčite, milosťpán. Už to bude. A vy? Nepotrebujete dačo? Ste bledý ako smrtka.“
Jeff pokrčil plecami. Potreboval toho dosť. Ale času bolo málo. „Nič to, Kingston, musím sa len trochu spamätať. Keďže som sa minule poškriepil s Nell, určite si bude kdekto myslieť, že som ju zabil.“
„To teda nie, pane!“ Kingston pokrútil hlavou, aby dodal váhu svojmu presvedčeniu, že také čosi by mu ani na um nezišlo. „My, čo vás poznáme, by sme si takú hroznú vec nemohli ani pomyslieť. Veď keby ste mohli zabiť slečnu Nell boli by ste už určite niekedy zbili aj dakoho z nás, nemám pravdu? A vy ste sa nikdy na nikoho ani len nenahnevali.“
„Na Nell som sa nahneval.“
„To je pravda, milosťpán, lenže ste na to mali príčinu, akože je nebo nado mnou. A nečudo, veď aj ja by som ju bol najradšej hnal palicou.“
„No, v stajni kričí od hladu dieťa, Kingston,“ pripomenul mu Jeff. „Najprv mu nájdime dojku a potom sa môžeme zhovárať o týchto veciach.“
„Ako ráčite, pane. Jedna noha tu, druhá tam.“
Po návrate do svojej spálne sa Jeff rýchlo vyzliekol zo zakrvavených šiat. Voda v umývadle nebola čerstvá, ale on si to sotva všimol. Mydlom si vydrhol ruky, tvár a prsia, a želal si, kiežby si mohol rovnako rýchlo odstrániť z mysle príšerný výjav, ktorý mu stále visel pred očami.

Len čo na seba hodil čisté šaty, vrátil sa po verande pred sklené dvere, za ktorým sa ukrývala jeho manželka. Izba bola tmavá a pod mäkkým svetlom z petrolejovej lampy sa mu podarilo odhaliť Raelynn, skrútenú do klbka, na kraji postele. Ani sa nepohla, došiel teda k záveru, že zaspala.

To je dobre, povedal si. Po tom, čo vytrpela, je pre ňu spánok najlepší liek. Keď sa zobudí, možno si vypočuje aj jeho obhajobu.

Vrátil sa do domu a zišiel na prízemie, lebo si uvedomil, že nevie, čo je s Nelliným dieťaťom. Našťastie natrafil rovno na Kingstona, ktorý vošiel do haly s vreštiacim batôžkom na rukách. „Namojhriešnu, milosťpán,“ dychčal starý černoch, „ešte som nevidel dačo také hrozné, a to som už na svete poriadne dlho. Bolo tam krvi ako na jatkách. Najprv som si myslel, že aj malý je zranený, lebo je celý od krvi a vrieska ako najatý, ale mali ste pravdu, je iba hladný.“
Jeff hodil krátky pohľad na bábätko, ktoré dávalo z plných pľúc najavo nevôľu nad tým, že ho nikto nenakŕmil. Keďže drobná tvárička bola zmraštená od plaču, len ťažko by niekto mohol rozoznať jej črty. Okrem čiernych vlasov nebolo vidieť Žiadnu podobu medzi Jeffom a úbohou sirotou.
„Už si mu našiel dojku?“
„Pravdaže, milosťpán, dozorcova žena povedala, že môže mladého pána Daniela dojčiť spolu so svojím dieťaťom. Tak veru, pani Fergusová vraví, že to pre ňu nebude problém.“ Kingston naklonil hlavu, lebo zo zadnej časti domu začul náhlivé kroky. Aha, pane, už je m Cora. Odnesie malého pani Fergusovej.“
Cora vzala kričiace dieťa do náručia, rýchlo ho prezrela, aby sa ubezpečila, že krv na vankúši nie je jeho, a utišujúco ho pohojdala. „No nič, postaráme sa o tohto chudáčika, pán Jeffrey. Nemusíte sa obávať.“
Jeff sa teda vrátil do stajne, a keď zistil, že Nellino telo medzitým zakryli plachtou, trochu sa upokojil. Sparky a Thaddeus prehrabávali piliny na dlážke, a keď sa vo dverách objavil Jeff, mladší z dvoch mužov k nemu hneď priskočil.

„Zatiaľ sme nič nenašli, milosťpán Jeffrey.“ Tréner vrhol rozochvený pohľad na zakrytú mŕtvolu. „Hľadali sme všade, len nie pod chuderkou slečnou Nell.“
„To urobí šerif, keď sem dorazí,“ mávol rukou Jeff, lebo sa mu ich uľútostilo.

Sparky s viditeľnou úľavou prikývol.

Neďaleko sa zo zeme zdvihol Thaddeus a smutne potriasol hlavou. „Milosťpán, prehľadali sme to tu odspodu až po strechu, ale nikoho tu niet. Nikto nič nevidel ani nepočul.“
„Ale kde je Ariadna?“ spýtal sa Jeff.

„Včera večer sme ju dali do ohrady vedľa stajne, ale odvtedy niet o nej ani chýru, ani slychu.“
„Pre Božie meno, prečo ste ju nechali von, Sparky? Veď vieš, že ak sa jej zachce, preskočí každý plot na tomto pozemku.“
„Nuž, pane, kopala do stien boxu, robila taký lomoz, až sme sa báli, že vari zvalí celú stajňu. Bola zúrivá ako ešte nikdy. Len čo som otvoril dvere boxu, vrhla sa von, skoro ma udupala.“
„Nevšimli ste si niečo zvláštne vo vedľajšom boxe?“
„Ako vravím, milosťpán, vyletela von ako diabol. Keď sa mi ju podarilo chytiť, už som sa nevrátil s lampášom obzerať stajňu. Nezdalo sa mi, že by to bolo potrebné. Väčšmi som sa staral, aby som ju upokojil.“
„Pamätáš si, Sparky, koľko bolo asi hodín?“
Tréner si zamyslene poškriabal bradu. „No, mohlo byť okolo jedenástej, možno aj trošku viac. Neviem to celkom presne, pane.“
„Prehľadaj vedľajší box, Sparky. Ak sa tam skrýval niekto cudzí, možno ho Ariadna vycítila, a preto tak vystrájala.“
„Tá bláznivá kobylka by mu bola vykopla mozog z hlavy, keby sa bol pokúsil vliezť k nej, pane. A to sa asi nestalo, lebo tu nevidím ďalšie telo.“
„Možno sa ukryl pred vami, keď ste prišli do stajne.“
Thaddeus vrhol užialený pohľad na úbohú hŕbku zakrytú plachtou. „Aký človek to musí byť, čo urobí dačo také strašné, milosťpán? Zabiť dievča, čo má v náručí maličké? Toho by bol schopný hádam iba diabol.“
Jeff prikývol a uvedomil si, že ľudia na okolí budú strašným činom určite šokovaní. A keďže dievča našlo smrť v jeho stajni, Raelynn iste nebude jediná, kto ho bude podozrievať z vraždy.

Znovu ho zabolelo srdce pri spomienke na slzy a strach vlastnej manželky, na to, ako pred ním utekala, akoby bol démon.
Obrátil sa k Sparkymu. „Chýbajú ešte nejaké iné kone?“
„Nie, pane, aspoň o tom neviem.“
Jeff potriasol hlavou, aby si usporiadal myšlienky a obnovil starú rozhodnosť. „Pošlite niekoho pre Elijaha, Vlčieho Syna. Možno nám bude vedieť pomôcť.“
„Ako ráčite, milosťpán.“
Po návrate do panského sídla si Jeff konečne sadol za stôl do pracovne, podoprel si hlavu ä pokúsil sa sústrediť na účtovné knihy. Potreboval si vyčistiť myseľ, kým príde šerif Rhys Townsend. Prešlo čosi vyše hodiny a ozvalo sa klopanie na dvere.

Do izby vstúpil na vyzvanie Kingston. „Milosťpán, je tu Elijah.“
„Zaveď ho dovnútra.“
Do izby vstúpil vysoký, chudý, asi štyridsaťpäťročný muž. V ruke držal klobúk. Očividne ho vytrhli z hlbokého spánku, ale oblečený bol starostlivo, hoci na miestne pomery trochu zvláštne: mal na sebe kožené nohavice a mokasíny. Z tmavohnedej tváre s červenkastým nádychom na pokožke mu vyčnieval úzky orlí nos. Modročierne vlasy mal rovné a zastrihnuté tesne pod ušami. Ľudia hovorili, že Elijahova matka, krásna mulatka, bývala kedysi otrokyňou, ale v pätnástich rokoch ju zajal indiánsky bojovník, ktorý si ju neskôr vzal za ženu. O niekoľko rokov do indiánskeho tábora vtrhol znepriatelený kmeň, a keď po boji našla úbohá žena svojho muža mŕtveho, vzala syna a odkradla sa z tábora. Usadili sa na okraji mesta a živili sa, ako vedeli. Keď mal Elijah dvanásť rokov, matka mu umrela na zápal pľúc.

„Poslali ste po mňa, pane?“ ozval sa Elijah hlbokým hlasom, ktorý naplnil izbu.

„Áno, Elijah. Ďakujem, že si prišiel tak rýchlo.“ Jeff naňho spýtavo pozrel. „Už ti niekto povedal, čo sa tu stalo?“
„Sparky mi kadečo porozprával, kým sme prišli sem, pane,“ prikývol miešanec.

„Vražda tej nešťastnice sa stala v jednom z konských boxov v stajni. Telo sme nechali tam. Poobzeraj sa v stajni aj okolo nej, možno niečo nájdeš. Najskôr by si si azda mohol prezrieť stopy topánok každého, kto tam pracuje. Keď potom nájdeš nejaké, ktoré ti nebudú známe, sleduj ich. Ak sa stratia pri stopách voza alebo koča, budeme si aspoň istí, ako ten naničhodník prišiel a odišiel.“
Z Elijahových očí zmizli aj posledné zvyšky driemot. Teraz ich tmavé hlbočiny iskrili neskrývaným záujmom. „Sparky vraví, že tu včera v noci pršalo. Ak nezmylo stopy, nemajte obavy, pane.“
Jeffovi sa podarilo krivo usmiať. Elijahove stopárske schopnosti boli známe široko-ďaleko.

„Rob, čo môžeš, Elijah,“ nástojil. „Onedlho tu bude šerif Townsend, a ak niečo nájdeš, pomôžeš mu vyriešiť ten strašný zločin.“
Keď tmavý stopár odišiel, Jeff sa pustil chodiť hore-dolu po izbe. Zmocňovala sa ho nervozita. Keď si pripomenul hrôzu na Raelynninej tvári, najradšej by bol utekal za ňou, vylomil dvere a vzal ju do náručia. Lenže, ako dobre vedel, dopadlo by to ešte horšie ako predtým. Vzdychol a odpil si z kávy, ktorú mu priniesol Kingston. Ani netušil, koľko hodín ubehlo od chvíle, keď našiel v stajni bezduché telo, ale keď sa teraz obrátil k oblokom, svitalo. Do Oakley vchádzal deň, ale neveštil nič dobré.

Slnko sa sotva zdvihlo nad obzor obrúbený stromami, keď na plantáž pricválal Rhys Townsend spolu s mužom, ktorý ho bol zavolať. Vysoký počerný šerif zoskočil na zem a pobral sa zvyčajným ľahkonohým krokom ku vchodu do panského domu. Na schodoch už podupkával Jeff.

„Pekné od teba, že si prišiel tak rýchlo, Rhys.“
Šerif si strhol klobúk a kráčal za priateľom do haly. „Tvoj človek povedal, že tu máte zavraždenú ženu. Čo sa to, dopekla, stalo?“
Jeff ukázal na pracovňu. „Pozhovárame sa tam, ak ti to neprekáža.“
V súkromí za Jeffovým stolom a s pariacou sa kanvicou plnou voňavej kávy si šerif podoprel bradu a pozrel priateľovi do očí. Čakal vysvetlenie.

„Práve som zaspával,“ rozhovoril sa Jeff, „keď som začul ženský výkrik. Mohlo byť okolo jednej ráno. Len čo som si uvedomil, že prišiel od stajne, zapálil som lampáš a zbehol som dole, aby som sa pozrel, čo sa stalo. V jednom boxe som našiel Nell a jej dieťa. Tá dievčina ešte žila, ale už mala smrť na jazyku. Pre Božie zmilovanie ma prosila, aby som jej vytiahol z rany nôž. Urobil som to a dúfal som, že dajako zastavím krvácanie, ale tá nešťastnica rýchlo odchádzala. A potom si vymodlikala, aby som ju aspoň na chvíľočku objal. Aj to som jej splnil. Zomrela mi v náručí.“ Potriasol hlavou, lebo ho opäť zasiahla spomienka. „Neviem si predstaviť, aký netvor to mohol urobiť. Chuderka, nemohla mať viac ako šestnásť rokov.“
„Povedala ti Nell ešte niečo, nenaznačila, kto ju zabil?“ spýtal sa ticho Rhys Townsend. Z hlasu sa mu vytratil zvyčajný

ľahkovážny tón.

Nie, len sa stále trápila, čo bude s dieťaťom. Prosila ma,
aby som našiel ženu, ktorá by sa o chlapca postarala.“
Uvedomovala si, že zomiera?“
„Podľa mňa áno. Stratila veľa krvi a bola veľmi slabá.“
„A napriek tomu neoznačila nikoho ako svojho vraha.“
„Naozaj nie. Vyzerala... vyzerala šťastná, že som tam.“ Jeffovi sa zahmlil zrak, keď si pripomenul biedne pokusy dievčaťa dať mu najavo lásku. „Pohladkala ma po ruke a pokúšala sa na mňa usmiať.“
„A keď umrela, čo si urobil?“
Jeff zaváhal. Nechcel pred Rhysom rozoberať Raelynninu reakciu, ale nemohol ani klamať. „Chvíľu som sedel v kúte, civel som na mŕtvu Nell, nemohol som sa z toho spamätať. Onedlho pribehla moja žena. Aj ju niečo zobudilo, neviem čo. Asi ma šla hľadať. A keď zbadala Nell, rozrušilo ju to.“
„Kde je teraz?“
„Hore, spí. Aspoň pred chvíľočkou spala. Už ju nechcem trápiť, Rhys, vytrpela si dosť.“
„Môžem sa s ňou pozhovárať neskôr.“ Šerif sa načiahol nad stôl a bez rozpakov si nalial ďalšiu šálku kávy. „Myslíš, že sa sem včera Nell prikradla, aby si poobzerala tvojich hostí?“
Jeff zádumčivo civel do vlastnej šálky. Napokon sa nadýchol a s pevným odhodlaním povedať pravdu, hoci to naňho vrhne podozrenie, spustil: „Nell prišla na plantáž v polovici júla tesne potom, ako som teba a tvojich chlapov poslal prehľadať Gustávov sklad, či tam nemá kradnutý tovar. Na verande tohto domu ma obvinila, a poriadne nahlas, že som otcom jej nenarodeného dieťaťa. Keď sa zjavila moja žena, Nell mi bezočivo naznačila, že by som mal dať manželstvo s Raelynn zrušiť. Koncom júla som ju nakrátko zazrel u Farrella, pracovala tam. Potom sem znovu prišla asi pred týždňom, asi mi chcela dokázať, že jej dieťa sa na mňa podobá, či čo.“
Rhys zdvihol obočie, ale mlčal. Jeff pri pohľade na to spýtavé gesto len mávol rukou. Nemal dôvod pred šerifom nič skrývať. Ak o Nell a jej výmysloch dosiaľ nič nevedel, onedlho bude toho aj tak plné mesto.

„Počuj, Rhys,“ ozval sa nástojčivo, „ak sa na mňa ten malý aj dajako nepoznateľné podobá, tak jedine preto, že ho splodil muž, ktorý vyzerá podobne ako ja. Prisahám, že nie som jeho otec.“ Vzdychol, ale keďže Townsend mlčal, pokračoval. „Pred čosi vyše rokom som si do domu nakrátko najal Nell aby vyšívala monogramy na posteľnú bielizeň. Dopočul som sa, že je schopná krajčírka, a s jej prácou som bol veľmi spokojný. Dobre som jej zaplatil. Jednej noci, keď som spal u seba v izbe, vkĺzla mi do postele a začala ma hladkať. Keď som sa zobudil a uvedomil som si, čo robí, hneď som ju vyhodil. Zo spálne aj z domu.“
„Mám tomu rozumieť tak, že sa medzi vami dvoma nestalo nič intímne?“
„Na svoju česť vyhlasujem, že nie. Ak bola Nell panna, keď mi vliezla pod prikrývku, tak ako panna aj odišla. Lenže uznaj, nemohol som ju nechať v dome. Len čo si pobalila veci, Thaddeus ju zaviezol do Charlestonu a objednal jej tam izbu. Tuším jej netrvalo dlho, kým si našla muža, ktorý ju, na rozdiel odo mňa, z postele nevyšmaril, lebo syna porodila takmer na deň o deväť mesiacov odo dňa, keď som jej dal výpoveď.“
„Myslíš, že sa pokúšala naschvál otehotnieť, aby ťa mohla označiť za otca?“
„To naozaj neviem. Nikdy som nechápal, čo sa jej odohrávalo v hlave. Bral som ju ako dieťa, bola veľmi mladá. Ver mi, len čo som zistil, kto je vedľa mňa v posteli, akoby ma ktosi oblial ľadovou vodou.“
„Zrejme bola do teba zamilovaná.“
„Asi to bola taká bezhlavá pubertálna láska. Bola by z nej časom vyrástla... keby ju neboli zabili.“
„Ty a tvoja žena - zobudili ste sa dnes v noci naraz?“
„Nie, odišiel som prvý a ona spala.“
„Išla za tebou hneď po tom, ako si sa vybral do stajne?

„Žiaľ, nie. Prišla o niečo neskôr a vtedy všetko vyzeralo tak, že jej ani nemôžem mať za zlé, ako to pochopila.“
„Chceš povedať, že dospela k názoru, že si zabil Nell?

„Presne tak.“
„Nepokúsil si sa jej vysvetliť, čo sa stalo?“
„Ale áno, lenže mi utiekla a zamkla sa v inej izbe.“
„Tam teraz spí?“
„Áno.“
Mimochodom, čo služobníctvo?“ zmenil tému Townsend. „Všetci spali?“
„Všetci, okrem desiatky najatých chlapov, ktorých som poveril, aby strážili cesty na východ od nás a varovali ma, ak by sa na mňa Gustáv rozhodol opäť zaútočiť. Tí však boli od stajne ďaleko, istotne nič nepočuli.“
„Myslíš, že je v tej vražde dajako zapletený Gustáv?“
„Mám taký dojem. Neviem, či by priamo zaplatil niektorému zo svojich ľudí za vraždu Nell len preto, aby mohol zvaliť vinu na mňa. A asi by to neurobil ani vlastnými rukami, najmä teraz, keď mu už jedna z nich neslúži. Lenže zamestnáva mnoho chlapov, ktovie, či si niektorý z nich nepovedal, že pánovi urobí radosť... Neviem, Rhys, možné je všetko.“
„Pokiaľ viem, keď bola Raelynn u Gustáva Fridricha v zajatí, Olney Hyde sa vyhrážal, že ju zabije, nie?“
„To je pravda.“
„A okrem toho si spomínam, že Gustáv dosť tvrdohlavo trval na tom, že si nechá tvoju ženu. Tá vec s Nell vytvorila medzi vami priepasť, to videl každý. A teraz sa Gustáv možno teší, že ťa dostal do podozrenia, ba možno že ťa rovno obesia.“
„Človeče, to by ho určite potešilo.“
„No, ten Olney Hyde je hoden svojho mena,“ zavrčal znechutene šerif. „Skrýva sa ako prefíkaný lišiak. Dočerta, ešte stále som ho nechytil.“
„Ako som ti hovoril, posledný raz sa zhováral s mojou manželkou cez okienko koča pred budovou mojej lodiarskej spoločnosti. Tvrdil, že Gustáv Fridrich by ma najradšej videl mŕtveho. A že jeho samého nikdy nechytíte, lebo tu pozná každý kút. No, ak ho napokon niekto nájde, neprekvapilo by ma, keby to bol Elijah. Už som ho poslal, nech sa poobzerá okolo stajne.“
Rhys položil šálku na tácňu a vstal. „Nuž,“ vzdychol znechutene, „už je čas, aby som sa k nemu pridal.“ 

„Počkaj ma, trochu sa prejdem.“
Pri stajni sa k nim pridružil Elijah. Stihol už čosi zistiť „Zvečera pršalo, zmylo stopy a zem bola mäkká. Neskôr prišli dva rozličné páry nôh,“ vyhlásil stopár. „Jedny v honosných, ručne šitých topánkach. Druhé v horších. Boli to muži. Vyšli zo stajne, prešli dozadu až k ohrade, kde bol kôň. Možno ten v tých drahých topánkach naháňal toho druhého.“
„Honosné topánky?“ zašomral Rhys. „To nevyzerá na Olneyho obuv,“ doložil a pozrel zboku na Jeffa.

„Hej, skôr ako čosi, čo by som si obul ja,“ pripustil Jeffrey. „Ale ja som už niekoľko dní nebol pri ohrade.“
„Tak sa pozrieme, čo si našiel, Elijah,“ riekol šerif. „A potom chcem počuť, čo si o tom všetkom myslíš.“
Bolo to presne tak, ako povedal skúsený stopár. Jeden pár topánok nielenže pripomínal stopami tie, ktoré nosil Jeff, ale dokonca mal aj podobnú veľkosť. Druhé stopy urobil človek s omnoho väčšou nohou a obuv, ktorú mal na sebe, bola už dosť zodratá.

Rhys zaškúlil na Jeffa. „Pozrel si sa dobre na Olneyho nohy, keď sme vtrhli do Gustavovho skladiska?“
Jeho nohy ma nezaujímali,“ odsekol Jeff nešťastne. „Elijah, čo na to hovoríš?“ obrátil sa na miešanca.

„Za zodratými topánkami prišli tie drahšie. Potom sa tie drahšie vrátili do stajne. Tie prvé sa končia pri hlbokých stopách podkov, ako keď kôň nesie jazdca.“
Šerif sa rýchlo poobzeral okolo seba. „Našli ste okolo domu alebo na prístupovej ceste nejaké iné stopy?“
„Prešlo tadiaľ veľa nôh i kopýt, pane, takže sa nedá povedať, či tam bola i tá dievčina. A okolo domu rastie hustá krátka tráva, tá maskuje stopy. Elijah nič nenašiel.“
„Takže ktoré stopy podľa vás patria vrahovi?“ nástojil Jeff.

Elijah opäť len pokrčil chudými plecami. „Možno ten človek najprv zabil slečnu Nell, potom ukradol koňa a na ňom ušiel. Niekto ho azda v stajni videl a bežal za ním. Možno je to tak a možno celkom inak. Mohlo by to byť aj celkom naopak.“
„Sledujte stopy tej kobyly,“ prikázal mu Jeff. „Zistite, kam vedú. A ja zatiaľ ukážem šerifovi miesto, kde zabili Nell.“

Rhys počkal, kým sa stopár vzdiali, a potom sa obrátil k Jeffovi. „Poďme, nech máme tú nepríjemnú povinnosť čím skôr za sebou.“
Vybrali sa do stajne k Ariadninmu boxu. Tam si šerif dôkladne prezrel telo a bodnú ranu v ňom. Po niekoľkých minútach sa Rhys vystrel.

„Zdá sa, že dievča bodli trikrát a z bezprostrednej blízkosti. Z jednej rany zrejme rýchlo prestala tiecť krv a jedna z tých dvoch ďalších bola smrteľná - alebo možno obidve.“ Starostlivo prezrel priestor okolo tela. „Nik s ňou nehýbal ani sa jej nedotýkal, odkedy si odišiel?“
„Nie, povedal som Sparkymu, aby ju nechal tak, ako je.“ Jeff ukázal na zakrvavený nôž v pilinách. „Tam je vražedná zbraň. Vypadla mi z ruky, keď sa tu zjavila Raelynn a zľakla sa.

Rhys opatrne zdvihol nôž. Na jagavej čepeli zasychala krv. „Tuším som ho už niekde videl...“
„Áno, nosievam ho na poľovačku,“ odvetil Jeff. „Asi si ho zazrel, keď sme boli spolu. Doma ho väčšinou nechávam na stole v spálni. Kým som nemal Raelynn, zvyčajne som v posteli čítaval knihy a rozrezával som ním stránky. Keďže som si ním pred plesom odrezal z kabáta uvoľnenú niť, povedal by som, že ho ktosi vzal počas zábavy.“
Rhys sa bruškom palca dotkol čepele. „Je dosť ostrý, čo povieš, Jeff?“
„Už som ti vravel, že ho zvyčajne nosím na poľovačky. Preto ho pravidelne ostrím. A aj stránky nových kníh sa lepšie rozrezávajú ostrým nožom.“
„Je to pekný nôž. Ako sa k tebe dostal?“
„Dal mi ho otec na dvanáste narodeniny. Slúži mi ako pripomienka minulosti. Keď sme s Brandonom ako chlapci chodievali na rybačku a na poľovačku, vždy sa mi zišiel. Často sme táborili, a keďže môj nôž bol najostrejší, vždy som dostal úlohu narezať konáriky, aby sme si mohli na ohni opiecť mäso.“
Rhys opäť pozrel na mŕtve dievča a smutne potriasol hlavou. „Dopekla, to je zverský zločin,“ zašomral. „Vídaval som Nell, keď chodila do kostola, čo je neďaleko mojej kancelárie. Ak mi požičiaš voz a prikážeš svojim mužom, aby jej telo zabalili do prikrývky, odveziem ju do Charlestonu a poprosím pastora, aby ju pochoval. Aspoň s tým ti môžem pomôcť.“
Jeff si s úľavou pomaly vydýchol. „To by bolo od teba naozaj milé, Rhys.“
„Dobre. A teraz by sme sa mohli pobrať do domu a trochu sa poobzerať v tvojej izbe, aspoň kým Thaddeus so Sparkym naložia telo.“
Schádzali práve zo schodov na konci dvojposchodovej verandy, keď sa zo sklených dverí panskej spálne vynorila Cora s párom zablatených čižiem.

„Hneď vám ich vyčistím, pán Jeffrey, budú ako nové,“ usmiala sa na svojho pána a už-už sa chystala na odchod.

„Počkaj chvíľku,“ prikázal jej Jeff. „Kde si ich našla?“
„Vo vašej kúpeľni, milosťpán, stáli za dverami. Upratovala som vám a vtedy som ich zbadala. Prekvapilo ma, že sú také zablatené, veď inak ste taký poriadny ako tu na okolí hádam nikto. Vari nechcete, aby som vám ich vyčistila, milosťpán?“
Jeff s obavami pozrel na Rhysa. „Ja som ich nezablatil.“
„Upokoj sa, priateľ môj.“ Šerif ho tľapol po pleci. „Neboj sa, nikto ťa neodsúdi za vraždu len preto, že sa u teba našli akési zablatené čižmiská. Ale povedz, sú naozaj tvoje?“
„Pravdaže. Ale nemal som ich obuté už aspoň týždeň. A obaja vidíme, že blato je dosť čerstvé.“
„Takže sa mohlo stať, že ti ich ktosi minulý týždeň vzal z izby a ty si si to nevšimol,“ zamrmlal Rhys. „Ale možno to ten niekto urobil až v noci, zhruba vtedy, keď ti zo stola ukradol nôž. Mal si dvere na spálni po celý čas otvorené?“
„Ako inak? V noci bolo vonku veľmi príjemne, nuž som nemal dôvod ich zatvárať.“
Rhys sa obrátil ku gazdinej. „Povedzte, Cora, nenašli ste dnes ráno pri upratovaní pánových izieb niečo nezvyčajné?“
Černoška energicky prikývla. „Verabože našla, pán môj, predstavte si, tabatierka ležala na zemi pri písacom stole. A pokiaľ viem,“ znalecky prižmúrila oči, „náš pán Jeffrey nikdy nešnupal tabak, ani smietku.“
Šerif pokýval hlavou. „Jeffrey, priznaj sa, nešnupneš si občas? To nie je zločin...“
„Dobrý bože, pravdaže nie,“ otriasol sa Jeff.

„A čo tvoja žena?“
„Dopekla, ani náhodou,“ prevrátil oči. „Aspoň pokiaľ viem.“
„Ani Olney Hyde sa mi nezdá na tabakového náruživca,“ zauvažoval nahlas Rhys.

A bolo tam ešte dačo čudné, prosím pekne, vstúpila mu do myšlienok Cora.

„Čo také?“ mykol sa Jeff.

„Poznáte tú drevenú škatuľku, čo si sem pani Raelynn priniesla ešte v júli?“
„Kazetu jej nebohého otca?“
„Tak-tak, tú, čo vždy ležala na milosťpaninom bielizníku.“
„Viem, o ktorej hovoríš, Cora,“ prikývol Jeff, „čo je s ňou?“
„Nuž, pane, našla som ju na stole a tak sa mi všetko videlo, že sa ju dakto pokúšal vypáčiť nožom.“
„Ale veď nebola zamknutá!“
„To viem, milosťpán, ale aj tak som na nej našla stopy po noži, také škrabance na samom spodku.“
„A kde je tá kazeta teraz?“ Jeff sa pozrel na svoj písací stôl, nič tam však nevidel.

„Zaniesla som ju dolu nášmu Kingstonovi, reku, nech tie škaredé stopy dáko odstráni.“
„Počkať, počkať, rád by som sa na ne pozrel,“ ohlásil sa Rhys. „Doneste mi tú vecičku, Cora, dobre?“
„Ako si želáte, pane. Hneď som naspäť.“
Rhys pozrel na Jeffa. „Vravel si, že tá kazeta patrila Raelynninmu otcovi?“
„Áno, objavili sme ju v prístave, v jednom starinárstve. Asi ju majiteľovi predal Cooper Frye krátko po tom, ako pristála loď z Anglicka.“
„Cooper Frye je jej strýko, nie?“
„Nuž, Raelynn to rozhodne popiera, ale ten chlap tvrdí, že ním naozaj je. Podľa všetkého je to tak či onak čierna ovca rodiny, stratil sa v mladosti kdesi na mori a do Anglicka sa vrátil až zopár mesiacov pred smrťou Raelynninho otca. A potom Raelynn s matkou aj s Cooperom sadli na loď a prišli sem, do Karolíny.“
Cora sa vzápätí vrátila aj s drevenou kazetou a odovzdala ju šerifovi. Presne ako povedala, na dne vnútri bolo vidieť nepekné škrabance od noža.

Rhys sa na ne chvíľu zamyslene díval, potom kazetu zdvihol a potriasol si ňou pri uchu. „Nechápem, čo tým chceli dosiahnuť. Tuším tam bude tajná zásuvka. Ale ak áno, podľa zvuku by mala byť prázdna.“ Šerif vzdychol. „Nedá sa nič robiť, Jeffrey, teraz sa už naozaj potrebujem zhovárať s Raelynn. Možno bude vedieť, prečo sa ktosi pokúšal otvoriť kazetu na takom čudnom mieste.“
Kapitola 20
Raelynn pustila z dlane hodvábnu drapériu a odstúpila od sklených dverí. Počula šerifove kroky a videla, ako sa spolu s jej mužom pobral do stajne. Keď sa vrátili, napoly dúfala, že muž zákona z ich domu odíde. Potrebovala sa pozbierať a zatiaľ sa jej to nedarilo. Netúžila opäť stáť pred Jeffreym, aspoň kým si v duchu opäť neroztriedi strašné udalosti tej noci. Ale zdalo sa, že jej to nebude dopriate. Za dverami začula Corine cupotavé krôčiky a gazdiná vzápätí placho zaklopala na dvere.

„Pani Raelynn, milosťpán vraví, že sa s vami chce zhovárať šerif. Volajú vás do pracovne.“
„Pošli mi sem Tizzy, nech mi pomôže s obliekaním,“ vzdychla Raelynn. „Ešte som v nočnej košeli.“
„Ako prikážete. Poviem šerifovi, že na vás musí chvíľu počkať.“
O pol hodiny zastala Raelynn pod schodiskom a chvíľu načúvala tichému zvuku mužských hlasov, ktorý doliehal z pracovne. Nevedela si predstaviť, ako sa pozrie manželovi do očí. Vnútro mala celé rozorvané príšernými podozreniami a obavami. Zároveň si uvedomovala, že by mu mala ako jeho manželka stáť po boku, že by v srdci mala byť presvedčená o jeho nevine, ale nevládala si z mysle vymazať obraz Jeffreyho so zakrvaveným nožom v ruke. Tušila, že ju tá scéna bude prenasledovať dlhé roky.

Keď vošla do pracovne, Jeff ihneď vstal a džentlmenský jej ponúkol stoličku. Rhys sa tiež vystrel, pretože len pred chvíľou v predklone skúmal písací stôl. Sledoval ju očami, až kým sa placho neposadila.

Pani Birminghamová,“ ozval sa formálne, aj tónom pripomínal skôr zástupcu spravodlivosti ako domáceho priateľa, „som vám vďačný, že ste prišli. Uvedomujem si, že to musí byť pre vás veľmi ťažké.“
„Ďakujem vám za ohľaduplnosť, šerif Townsend,“ zašepkala dodržiavajúc ten istý oficiálny tón rozhovoru. Zatiaľ sa Úspešne vyhýbala Jeffovmu zúfalému pohľadu a zdalo sa, že medzi nimi sa definitívne otvorila priepasť. Zopla si ruky v lone, aby sa jej nechveli, a rýchlo pozrela na šerifa. „Môžeme prejsť k veci?“
„Áno, madam, hneď to bude.“ Rhys si odkašlal a obrátil hlavu k priateľovi. Jeff ma informoval, že ste do stajne prišli tesne potom, ako objavil Nellino telo. Môžete mi porozprávať, ako to, že ste sa ta vybrali, a čo ste tam videli?“
„Zobudila som sa, keď som si uvedomila, že Jeff nie je v spálni. Keď som v diaľke zazrela svetlo, ktoré blikalo v stajni, povedala som si, že sa asi niečo stalo niektorému z koni a že môj manžel sa ta šiel pozrieť. Keď som vošla do stajne, počula som detský plač. Rozbehla som sa za svetlom lampáša a zazrela som Nell.“ Raelynn zaťala prsty do dlaní tak silno, až jej obeleli hánky. Voľky-nevoľky zavrela oči, akoby sa chcela zbaviť strašnej spomienky. Keď opäť prehovorila, sotva ju bolo počuť, ale aspoň sa jej podarilo zadržať slzy. „Všade bola krv.“
„Jeff mi povedal, že Nell ho prosila, aby jej z rany vytiahol nôž,“ oznámil jej opatrne Rhys. Jasne si uvedomoval, že tí dvaja nešťastníci pred ním sú vlastne novomanželia a že pred svadbou sa vôbec nepoznali. Ako starý Jeffov priateľ chcel jeho žene trochu pomôcť, aby mohla svojmu manželovi opäť dôverovať. Poznal Jeffreyho Birminghama od ranej mladosti a priečilo sa mu čo i len pomyslieť na to, že by ho mohol podozrievať z vraždy. „Váš manžel to urobil, pretože dúfal, že jej pomôže, ale ona už mala pred sebou len niekoľko chvíľ života. Môžete niečo z toho potvrdiť?“
Raelynn naprázdno preglgla a zachvátila ju triaška. „Viem len toľko, že keď som prišla, Nell už bola mŕtva.“ Stíchla, no Potom sa jej podarilo opäť nájsť silu. „Môj muž,“ šepla, „kľačal niekde v tieni. Najprv som si ho ani nevšimla. Potom vstal a pohol sa k Nell. V prvej chvíli mi zišlo na um, že je to niekto cudzí. Potom som mu v ruke zazrela nôž a asi som sa v panike zvrtla a bežala som do domu. Odvtedy som bola vo svojej izbe.“
Rhys prikývol a vzal do ruky drevenú kazetu, čo ležala na Jeffovom stole. Raelynn zdvihla obočie, keď ju otvoril a ukázal jej stopy noža. „Cora povedala, že sa to pravdepodobne stalo počas plesu. Čo o tom viete?“
Raelynn sedela ako prikovaná. Márne pátrala v pamäti, nespomínala si, či si kazetu všimla, keď sa s Jeffom ocitla vo svojej izbe, kam sa uchýlili, aby si trochu oddýchli od hostí. Ale boli vtedy takí zaujatí jeden druhým, že by jej pozornosť nebolo upútalo nič okrem manžela. „Nič. Prečo by to niekto robil?“
„Dúfali sme, že nám to vysvetlíte,“ odvetil Rhys a odložil kazetu na stôl. Potom z vrecka vytiahol tabatierku. „Už ste túto vec niekedy videli?“
„Pokiaľ viem, nikdy.“
„Cora ju našla na dlážke vedľa písacieho stola v tej spálni, ktorú obývate spolu s manželom. Niekto tam nechal aj kazetu vášho otca, presne na mieste, kde, ako vraví Jeff, zväčša býva jeho poľovnícky nôž. Vieme, že tým nožom zabili Nell. Jeff potvrdil, že je to ten nôž, ktorý jej vytiahol z rany, keď jej chcel zastaviť krvácanie. Keďže nôž predtým ležal na stole, predpokladám, že práve ním neznáma osoba poškodila kazetu.“
Raelynn cítila, že jej klesla sánka. Rýchlo zaťala zuby. „Chcete povedať, že niekto vošiel k nám do spálne, Jeffovým nožom poškriabal túto kazetu, pritom mu na zem vypadla tabatierka a onedlho už tým istým nožom zavraždil Nell? To mi nedáva zmysel.“
„Presne to som si myslel od začiatku, len čo som sa pustil do tejto záhady. Nedáva to zmysel,“ prikývol Rhys. „Prečo by sa vám niekto vkrádal do izby, naťahoval sa s kazetou a potom tým istým nožom zabil dievča? Iba ak...“ Rhys pokýval hlavou. „Možno Nell vošla z verandy do vašej spálne, lebo v nej hľadala Jeffa, a namiesto neho tam našla muža, ktorý sa podozrivo zaujímal o drevenú kazetu. Ak to bolo tak, ten človek ju azda zabil, aby ju umlčal. Ale nemôžeme zavrhnúť ani predpoklad, že vrah je úplne pomätený a že na kazete jednoducho skúšal čepeľ, či je dosť ostrá...“ Jeff zbadal, že sa Raelynn pri týchto slovách striasla, a vstal. 

„Božemôj, Rhys,“ ozval sa. Je to nevyhnutné?“
Rhys ho však mávnutím ruky umlčal a naklonil sa k Raelynn. „Povedzte mi o tej kazete všetko, čo viete.“
Netuším, prečo by ju chcel niekto poškodiť.“ Raelynn už sotva vládala hovoriť, ale aj tak starostlivo a podrobne opísala príbeh drevenej kazety, ako ju jej otec naplnil zlatými mincami, ako umrel vo väzení, keď ho falošne obvinili zo zrady, ako potom do ich života vstúpil Cooper Frye a matka sa rozhodla, že odídu do Karolíny, a ako im Frye kazetu vzal.

„Vravíte, že váš otec vašej matke prikázal, aby mu kazetu uschovala, lebo raz bude potrebovať to, čo je v nej. Myslíte, že hovoril o zlatých minciach, alebo o niečom celkom inom?“
„Neviem o tom, že by v nej bolo ešte niečo okrem tých mincí.“
„Nemala tajnú zásuvku?“
Raelynn sa zosunula na stoličke a prekvapene vydýchla. „Božemôj, možno áno, ale ja o nej neviem. A podľa mňa o nej nevedela ani matka. Otec ju ani raz nespomenul. Všetci sme si jednoducho mysleli, že hovorí o minciach, ktoré bude určite raz potrebovať.“
„Nemáte dojem, že možno chcel, aby ste aj s matkou mince použili pre svoju potrebu a prázdnu kazetu mu priniesli, keď príde tá správna chvíľa?“
Úbohej dievčine sa až zakrútila hlava. Na druhej strane musela priznať, že šerifove slová znejú logicky. Ale prečo by sa niekto tu, v Karolíne, zaujímal o nejaké tajné zásuvky?

„Ak by tam tajná zásuvka nebola,“ ozval sa opäť Rhys, „prečo by niekto škriabal nožom po dne kazety?“
„Neviem! Naozaj neviem!“ Celá sa triasla, bola na pokraji slz. Uvedomovala si, že Rhys Townsend je Jeffreyho starý Priateľ a urobí všetko preto, aby odviedol podozrenie od jej muža. Možno práve preto sa toľko zapodieval kazetou. Všetko to znelo až pripekne. Sama by si nebola trúfla vymyslieť lepšie vysvetlenie. Ale istotu mala len v jednom: jej muž bol v stajni vo chvíli, keď tam narazila na Nellino bezduché telo.
Znovu pevne zatvorila oči, lebo obrazy z minulej noci ju zaplavili ako rieka. Pochytil ju závrat. „Musím sa vrátiť do izby.“ zašepkala. „Je mi nevoľno.“
„Už som vás dosť dlho obťažoval,“ prikývol Rhys súcitne a vstal. „Pomaly pôjdem, ale ak by ste si ešte spomenuli na niečo, čo by mohlo s touto záležitosťou súvisieť, určite mi dajte vedieť, pani Birminghamová.“
Raelynn nemo prikývla a zostala sedieť, kým obaja muži nevyšli z miestnosti. Len potom pozbierala všetky sily, vstala a mátožným krokom sa pobrala k dverám. V hale ju takmer zradili nohy, ale keď sa oprela o stenu, svet sa aspoň na chvíľu prestal kolísať. Zvonku zaznel šerifov hlas.

„Vďaka, že si mi sem dal priviezť koč, Jeff. Ak so mnou pošleš svojho kočiša, privezie ti ho aj naspäť. Inak by to mohlo chvíľu trvať, kým by som ho vrátil.“
„Dobre, zastav sa v stajni a vezmi si paholka.“
„Jeff, pri toľkých hosťoch, čo si tu mal včera večer, sa poriadne narobím, kým zistím, kto z nich čo videl a počul. Ver mi, že v Charlestone sa o ničom inom ani nebude hovoriť. A nebuď prekvapený, ak začuješ aj klebety o sebe a o Nell. Preto ti radím, aby si manželku radšej presvedčil, nech teraz veľmi nechodí do mesta. Vieš, akí sú ľudia. Určite si povedia, že som ťa nezatkol len preto, lebo sme priatelia.“
„Vďaka, že si prišiel, Rhys,“ zamrmlal Jeff unavene. „Cením si všetko, čo si pre nás urobil.“
„Na to sú predsa priatelia, nie?“
On je Jeffov priateľ! Raelynn v duchu zaúpela a takmer sa zosypala na zem. Preboha, vari by pre staré priateľstvo dopustil, aby vrah unikol spravodlivosti?

Roztrasená ako osika sa vyvliekla po schodoch a uchýlila sa do svojej starej spálne. Zamkla za sebou dvere a klesla na posteľ. Ach, kiežby mohla veriť, že je Jeff nevinný! Ale vtom na ňu opäť zaútočili obrazy hrôzy: Jeff stojí nad Nelliným telom, Jeff drží v ruke nôž, na noži je krv! Krv!

Kapitola 21
Rýchla jazda na bujnom žrebcovi cez holú krajinu, bez ohľadu na rýchlosť, bez ohľadu na nerovnosti terénu, v sebe skrývala niečo zvláštne upokojujúce. Jeff rozhodne nemal náladu trápiť sa, či si za najbližším jarkom nezlomí väzy, ale zato pociťoval potrebu činnosti, ktorá by mu myseľ odpútala od temnej prázdnoty, čo mu hlodala v útrobách. Už pred rokmi si uvedomil, že najlepšie si vie usporiadať myšlienky, keď vysadne na koňa a zo dve hodinky sa len tak bezcieľne preháňa po okolí. Brutov temperament bol preňho vždy takmer výzvou do boja a teraz sa mu tá námaha hodila. Aspoň na chvíľu nemusel neprestajne uvažovať o tom, prečo je jeho manželka ochotná uveriť, že sa previnil niečím takým strašným, ako je vražda.

Žrebec však precválal okolo miesta, kde sa Jeff a Raelynn len nedávno milovali, a znovu sa prihlásili spomienky, ktoré teraz vyznievali skôr trpko. Jeff si s hrôzou uvedomil, že stačila jedna jediná noc a ich manželstvo sa zmenilo na obyčajnú pretvárku. Nepochyboval, že ho Raelynn už nikdy nebude môcť milovať. Veď ako by mohla cítiť náklonnosť k niekomu, koho považuje za vraha?

Zlostne zaklial a silou vôle si z hlavy vypudil temné úvahy. Pohnal Bruta vpred, lebo na čistinke zazrel hrubý strom, nedávno vyvrátený z koreňov prudkým vetrom. To bola tá pravá prekážka! Pohladkal žrebca po zamatovej šiji, zašepkal mu čosi do ucha a kôň, akoby rozumel, sa celkom prispôsobil požiadavkám jazdca. Cez masívny kmeň preletel ako lastovička, vykrojil do vzduchu široký, vznešený oblúk a dopadol bezpečne na predné a potom aj zadné kopytá v slušnej vzdialenosti za prekážkou.

Jeff pocítil príjemné vzrušenie z úspechu. Zdalo sa, že Brutus je jednou z posledných živých bytostí, ktoré sú mu oddané

„Výborne, pozrime sa, čo sa v tebe skrýva, chlapče,“ potľapkal ho po zadku a nasmeroval ho pyskom k drôtenému plotu, ktorý sa črtal neďaleko pred nimi. Oplotenie oddeľovalo jedno pole od druhého a vyzeralo vyššie ako kmeň, ktorý sa im práve podarilo prekonať.

Brutus sa priblížil k prekážke, rozvážne nabral rýchlosť a vystrelil do vzduchu bez najmenšieho zaváhania. Pristál mäkko ako labuť na hladine jazera. Jeff obdivne pokrútil hlavou a jemne mu pritiahol opraty.

Niekoľko míľ viedol žrebca miernym krokom, aby sa zviera schladilo a upokojilo po námahe. Brutus ho ochotne poslúchal, čo Jeffa dosť prekvapilo. Niekedy býval totiž taký nesústredený a svojhlavý, že sa na ňom vôbec nejazdilo ľahko. Takmer sa zdalo, akoby bol kôň vycítil smútok svojho pána a nechcel ho ešte väčšmi zarmucovať.

Podnikli spolu ešte niekoľko odvážnych skokov, až kým si Jeff v istej chvíli neuvedomil, že zbytočne riskuje. Prudko potriasol hlavou. Nie, ešte nenastal čas zlomiť si väzy. Situácia mu neposkytovala ktovieaké potešenie, ale zatiaľ mal dosť síl ruvať sa s osudom a čeliť nedôvere vlastnej ženy.

Vzdychol a v duchu si sľúbil, že nebude Raelynn súriť k nijakým vyhláseniam, sľubom či skutkom, ktoré by ju pripravili aj o posledný zvyšok duševného pokoja. Netúžil z jej úst počuť vynútené sľuby vernosti. A nemal chuť podrobovať si ju právom manžela. Také spôsoby boli priamo v rozpore s jeho zásadami. Na druhej strane si uvedomoval, že ak si Raelynn vyžiada pridlhý čas na rozmyslenie, len ťažko sa bude môcť zmieriť s ďalším dlhým obdobím nedobrovoľnej zdržanlivosti. Ich dôvernosti mu medzitým prirástli k srdcu.

Pred niekoľkými rokmi bol Jeffrey svedkom toho, ako sa jeho brat z túžby po Heather takmer zbláznil. Vtedy si zaumienil, že sa nikdy nepoddá žene natoľko, aby ho mohla takto mučiť. Ale osud si želal, aby to bolo inak. Predstavil si, že bude v blízkosti svojej ženy, že ju bude každý deň vídať, bude cítiť jej prítomnosť, nozdry mu budú napĺňať jej jemné parfumy, no nebude môcť po nej siahnuť a privinúť si ju k sebe tak, si na to už stačil zvyknúť. Raelynn sa možno po čase do jeho postele vráti. Ak to bude trvať len niekoľko dní, nejako to znesie, ale mesiace a roky by ho určite pripravili o rozum.

Okrem toho tu bola otázka vzťahov so susedmi a známymi. Nečudoval by sa im, keby ho podozrievali z vraždy úbohej Nell. A čo mu zostáva? Vari sa má vybrať do ulíc mestečka a z plných pľúc vykrikovať, že je nevinný? Ak ho niekto priamo do očí neobviní, bude múdrejšie čušať a odvracať uši od klebiet a oči od vyčítavých pohľadov.

Nedalo sa povedať, že keď Jeff na Brutovi dorazil do stajne, našiel pokoj. Ale podarilo sa mu dospieť k rozhodnutiu, že čas všetko vyrieši a pravda - azda - napokon zvíťazí.
V tomto si nebol až taký istý, no inú možnosť mu situácia nedávala.

Na prahu budovy ho privítal Sparky. V očiach mal ešte obavy, ktoré ho trápili počas pánovej dlhej neprítomnosti. Napoly už očakával, že sa žrebec vráti do stajne sám a s prázdnym sedlom, no keď zbadal Jeffa, od radosti spľasol rukami.

„Vďaka Bohu na nebesiach, milosťpán, že ste tu,“ zadychčané spustil, len čo vyletel z dvier, aby Jeffreyho privítal. „Už sme sa všetci báli, či ste si v dajakej jame nezlomili väzy!“
Jeff zoskočil zo sedla. „Viem, Sparky, že sa ti to bude zdať čudné, ale Brutus bol dnes ako jahniatko. Takže buď k nemu dobrý. Zaslúži si to.“
„Ako rozkážete, pane. Čo keby som mu prihodil trochu ovsa? Nech si zapamätá, že slušné spôsoby sa vyplácajú.“
„Dobre, len ho neprekŕm,“ usmial sa Jeff.

Z brány panského sídla vyšiel Kingston a hneď zdvihol ruky k nebu. „Bože, vďaka ti! Pán Jeffrey, Sparky nás všetkých vyplašil, vravel, že ste si vyšli na Brutovi a že vás tá potvora isto-iste niekde zhodila.“
„Elijah nič neodkázal?“ opýtal sa Jeff, keď po schodoch vyšiel na verandu. Vstúpil do hlavnej sály a rýchlo pozrel na lokaja. Ale uspokojivej odpovede sa nedočkal.

„Veru nie, milosťpán, ani slovo. Ale prišiel pán Brandon, chcel sa s vami zhovárať. Povedal som mu, že ste si šli zajazdiť, a on na to, aby som k nemu niekoho poslal s odkazom, keď sa vrátite, inak sa vraj budú obávať o vaše zdravie. Tvrdil, že pani Heather bude od strachu celá bez seba, ale poviem vám, pane, ani on nevyzeral veľmi pokojný. Pobehoval tu ako lev v klietke.“
Jeff si uvoľnil golier, prešiel k barovej skrinke vo svojej pracovni a nalial si trochu brandy. „Pošlite niekoho do Harthavenu s odkazom pre brata, že som sa už vrátil a pravdepodobne si pôjdem skoro ľahnúť. A zdvojnásobte stráže okolo pozemku. Nechcem, aby sa sem dostali cudzí ľudia.“
„Ako rozkážete, pane, ale... asi by som mal...“
Jeff vypil brandy na jediný dúšok a pozrel na lokaja, ktorý v rozpakoch prestupoval z nohy na nohu. „Čo sa robí, Kingston?“
„Cora... hovorila, že klopala na dvere pani Raelynn už asi štyri či päťkrát, chcela vedieť, či pani niečo nepotrebuje, ale... nik neodpovedá...“
„Manželka si zrejme zdriemla. A teraz je to pre ňu aj najlepšie.“
„Veru tak, pane, to je pravda.“ Lokaj však ešte stále nemienil odísť. „Pane, ide o malého úbohej slečny Nell. Cora vraví, že sa mu u Fergusovcov darí dobre, ale že by ste ho azda ešte chceli vidieť...“
Jeff si už-už chcel naliať ďalší pohárik, ale ruka mu zamrzla vo vzduchu. Zbožňoval svojho malého synovca, ale inak sa o deti nijako zvlášť nezaujímal. Nikdy o nich priveľa neuvažoval. Bol presvedčený, že sa to zmení, keď bude mať vlastné... ak ten deň vôbec niekedy nastane. Vzhľadom na chlad, ktorý sa rozhostil medzi ním a Raelynn, sa mu to už teraz nezdalo úplne isté.

Položil pohár na stôl a obrátil sa vážne k lokajovi. „Kingston, túto vec by som chcel raz a navždy vyjasniť. Nellino dieťa je sirota, pokiaľ viem, nemá jediného príbuzného, a preto mu umožním, aby zostalo pod mojou strechou a v mojej domácnosti dovtedy, kým si ho k sebe nevezme buď niekto z Nellinej rodiny, alebo nejaký manželský pár. Dovtedy očakávam, že tu aj u Fergusovcov sa k nemu bude každý správať s láskou a súcitom. Ale, Kingston, nech je každému jasne, že Daniel nie je môj syn.“
Kingston horlivo prikývol. „Pravdaže, pane, ja to veľmi dobre viem. Ani na okamih som si nemyslel, že ste jeho otec.“
Tvoju dôveru si vážim, Kingston, ale musíme počítať aj s rým. že vzniknú podozrenia. Predpokladám, že veľa ľudí bude v tváričke toho chlapca pátrať po niečom, čo by naznačovalo podobu so mnou. A ak to aj nájdu, bude to len hra prírody. Pozri sa, ten chlapec má akurát tmavé vlasy, takže sa podobá aj na nášho nebohého otca, pána Brandona, ba aj na niektorých našich príbuzných v Anglicku, a to už nehovorím o nespočetnom množstve celkom cudzích ľudí. Môžeme len dúfať, že jeho otec sa napokon rozhodne čestne k dieťaťu priznať. Už teraz to má ten chudáčik malý dosť ťažké, keď musí vyrastať bez matky. Nepotrebuje k osudu ešte aj biľag pankharta.“
„Presne tak, pane. Chudáčikovi pánu Danielovi bude určite chýbať mama, ale keď nebude mať ani otca, bude mu ťažko na svete.“
„Ale zatiaľ, Kingston, je Daniel pod mojou ochranou. Ak sa dopočujem, že ho tu niekto podceňuje alebo sa k nemu nepekne správa len preto, že sa narodil ako nemanželské diéta, osobne si to s ním vybavím.“
Na lokajových perách sa zjavil úsmev. „Pane, vy viete byť tvrdý, ale máte mäkké srdce, to ja dobre viem. To ja veľmi dobre viem.“
Jeff zdvihol obočie. „Mäkké srdce? Nepovedz. Len aby mi teraz nezmäkol mozog od hladu, Kingston. Máme niečo pod zub?“
„Akoby nie, akoby nie!“ rozosmial sa Kingston a vybehol do jedálne. „Už to bude, milosťpán,“ ubezpečoval Jeffa s prehnanou pokorou, „len dočkajte, kým starý človek dokrivká do kuchyne a posúri kuchára!“
Jeff sa usmial a pozrel na fľašu s brandy. Hoci mal sto chuť este si naliať, radšej sa vybral k oknu. Netúžil riešiť problémy alkoholom. Ale aj pohľad na prekrásne okolie panstva bol opojný. Na temnejúcom nebi zažmurkalo niekoľko hviezd a stromy pred hlavným vchodom sa pokojne knísali vo vetríku. Celá príroda akoby sa na noc zbavovala všetkých starostí a tešila sa iba na sladké sny. Pokiaľ išlo o Jeffa, najradšej by bol vybehol na druhé poschodie a objal Raelynn. Túžil ju utešovať, bol by ju nechal plakať hoci aj do rána, len keby ho od seba neodháňala. No v duši ho kvárila myšlienka, že by sa jej zrejme protivil. Určite by ho vykázala zo svojej spálne a neprijala by od neho ani len náznak súcitu. Sklonil hlavu a uvažoval. Zatiaľ nech všetko ide svojím tempom a smerom aj tak nič nezmôže. Ak Raelynn dajakým zázrakom zmení názor, určite mu to skôr či neskôr oznámi aj sama.

Zhltol večeru, ktorú mu naservíroval Kingston, a potom sa vrhol na účtovné knihy. Dúfal, že uprostred čísiel nájde zabudnutie. No keď sa pristihol, ako už tretí raz robí tú istú matematickú chybu, znechutene odtisol knihy nabok a povedal si, že účty budú musieť počkať. Možnože zajtra sa na ne bude môcť lepšie sústrediť.

Pošúchal si šiju, lebo mu akosi stuhla. Čiastočne to pripisoval skokom na Brutovi a čiastočne duševnému vypätiu. Zakrútil hlavou, aby sa svaly trochu uvoľnili, a vtom mu oči padli na mosadzou zdobenú drevenú kazetu, ktorú Rhys nechal na písacom stole. Len tak zo zvedavosti ju zdvihol a pridržal ju pri lampe, kde si ju mohol lepšie prezrieť. Preskúmal vnútrajšok, ale bezvýsledne. Obrátil kazetu hore nohami, ale ani tam nebolo nič nezvyčajné. Už-už ju chcel sklamane odložiť späť na stôl, keď si všimol na pravej dolnej strane ryhu, ktorá bola len o vlas širšia ako rovnaká ryha na druhej strane. Mykol plecom a povedal si, že za pokus nič nedá. Vložil do ryhy nôž a opatrne ho posúval po celej dĺžke, až kým hrot nezapadol do akejsi jamky. Nič sa nestalo. Potom však zatlačil hrotom dovnútra a v tej istej chvíli zaznelo šťuknutie. Na spodnej strane kazety sa otvorili tenučké drevené dvierka, ktoré predtým nebolo vidieť. Neboli širšie ako ukazovák. Jeff zdvihol kazetu k lampe a pozrel do otvoru, ktorý vznikol. Čosi mu hovorilo, že sa vnútri môže skrývať vysvetlenie beštiálnej vraždy, ktorá sa stala na jeho panstve. Skrýša bola takmer rovnako dlhá aj široká ako sama kazeta, ale, žiaľ, bola celkom prázdna.

Jeff tlmene zaklial. Čo to dokazovalo? V kazete sa kedysi možno ukrývali tajné doklady, ale prečo by mu mal niekto uveriť, že v nej boli aj predtým? A prečo by mala Raelynn zmeniť názor naňho iba preto, že objavil akúsi tajnú skrýšu.

Zdalo sa, že otázok je čoraz viac, ale nečrtá sa ani jediná odpoveď.

Vstal z kresla, pozrel na hodiny na kozube a uvedomil si, že je už veľmi neskoro. Za oknami viselo polnočné tmavé nebo ozdobené myriadami hviezd. Vyšiel mesiac a svietil tak silno, že obrovské olivy hádzali na trávnik viditeľné tiene.

Pri pohľade do teplej noci pochytila Jeffa zvláštna túžba. Nevedel presne určiť, čo chce, ale ten pocit bol napriek tomu veľmi intenzívny. Čiastočne to bola túžba po obnove manželskej harmónie, ktorú si s Raelynn vybudovali až do tej osudnej noci, keď zomrela Nell. Ale to nebolo všetko. Mučili ho akési iné pochybnosti a nemohol im prísť na koreň.

Za daných okolností nemohol svojej mladej žene zazlievať, že sa od neho s hrôzou odvrátila. Veď pred niekoľkými rokmi prišiel sám na Oakley, videl, ako odtiaľ odchádza Brandon, a v dome pritom ležala zavraždená Louisa Wellsová, vtedajšia majiteľka panstva. Aj sám vtedy dospel k logickému záveru, že Brandon je vrah. Napokon sa ukázalo, že bol úplne nevinný, ale všetky dôkazy boli proti nemu. Jeff pokrčil plecami. V tom starom prípade sa čas ukázal ako najlepší sudca i liečiteľ. No teraz sa mu vôbec nevidelo, že by mal Raelynn nechať v útrapách a nekonečných podozreniach. Bola predsa jeho manželkou, potreboval jej dôveru a oddanosť. Skutočnosť bola taká, že ju jednoducho potreboval celú, jej dušu i jej telo. Úloha starostlivého manžela sa stala jeho druhou prirodzenosťou, nemohol sa jej predsa len tak ľahko striasť.

Ustato si pošúchal tvár rukami. Riešenie bolo jednoduché, no vzdialené. Treba nájsť a usvedčiť vinníka, dokázať mu zločin. Potom sa Raelynn presvedčí, že ho podozrievala neprávom. Chvíľu uvažoval, či jej predsa len nepôjde zaklopať na dvere, ale potom tú myšlienku zavrhol. Ráno bude azda múdrejšie večera.

Už-už sa poberal preč, keď do pracovne vbehla Cora. Hneď za ňou letel Kingston a usiloval sa ju zadržať. Ale gazdiná bola mladšia, vrtkejšia a nemala v úmysle dať sa zastaviť.

„Kam sa to hrnieš, osoba jedna nevychovaná?“ volal za ňou lokaj . „Pán Jeffrey si potrebuje odpočinúť, a nie počúvať tvoje kotkodákame!“
„Nechaj ju, Kingston,“ ozval sa Jeff. Gazdiná už bola tak či onak v izbe a zdalo sa, že má na zvláštne správanie dôvod „Stalo sa niečo, Cora?“
„Milosťpán, niečo s pani Raelynn,“ dychčala zúfalo. „Klopala som jej na dvere už celé hodiny, a ona mi stále neodpovedala, prehovárala som ju, ako som najkrajšie vedela, prisahám, a ona stále nič... Už na to nemám nervy, milosťpán. Viem, čo jej je, ale veď predsa musí aspoň niečo zjesť! Aspoň pre to dieťa!“
Jeff zmätene pokrútil hlavou. „Nerozumiem, Cora, čo má s tým spoločné Nellino dieťa.“
„Nehovorím o Nellinom dieťati, milosťpán. Hovorím o vašom. Pani Raelynn čaká dieťa a obávam sa, že sa zbalila a odišla dakam preč.“
Kapitola 22
Jeff preletel okolo sluhov ako blesk, sotva stihli chytiť dych, zavrieť od prekvapenia otvorené ústa a pustiť sa za ním. Bral schody po troch, a len čo sa ocitol na druhom poschodí, neprešla ani minúta a už stál pred dverami izby, kam sa jeho manželka nedávno uchýlila. Dvere boli, ako očakával, zamknuté a za nimi bolo ticho ako v hrobe. Pomykal za kľučku a v hrôze nad možnosťou, že Raelynn naozaj opustila dom, zvolal: „Raelynn, otvor dvere! Hneď! Prosím ťa, ak ma počuješ, poslúchni ma, lebo inak ich vylomím!“
Žiadna odpoveď. Pritisol ucho na drevo, zúfalo túžiac aspoň po náznaku, že Raelynn je vnútri, ale čosi mu hovorilo, že jeho úsilie je márne.

„Nemám ísť druhou stranou cez balkón, milosťpán?“ spýtal sa zadychčaný Kingston, len čo dorazil za Jeffom.

Ale ten len pokrútil hlavou. Ak Raelynn naozaj odišla z domu a ak je navyše tehotná, bolo mu celkom jedno, či bude musieť zvaliť celý dom, alebo len jedny dvere. „Odstúp,“ kývol sluhovi pochmúrne.

Cora a Kingston len nemo krútili hlavami, keď ich pán zdvihol nohu a prudko kopol do dverí. Drevo zapraskalo, ale nepohlo sa ani o piaď.

„P-pane,“ jachtal Kingston, „o-obídem to, b-bude to hneď...“
Jeffova čižma znovu zaútočila na dvere, tentoraz s väčším úspechom. Drevo sa tesne pri zámke rozštiepilo. Stačilo posledné kopnutie a krídla sa rozleteli. V izbe stála na stole zažatá lampa. Sklené dvere boli dokorán a, ako sa všetci obávali, po Raelynn nebolo ani chýru, ani slychu.

Cora nazrela Jeffovi ponad plece a zhíkla. „Bože môj milostivý, to úbohé dieťa zmizlo. Čo ju to posadlo, pán Jeffrey?“
Jeff zatvoril oči. Myšlienka na to, ako sa jeho tehotná manželka túla bez ochrany, zatiaľ čo kdesi sa možno skrýva a striehne vrah, mu zmrazila krv v žilách. Obrátil sa prudko ku Kingstonovi a vystrel ruku. „Choď do stajne a povedz Sparkymu, aby osedlal Majestica a nezabudol pridať k sedlu remeň na pušku. Rýchlo!“
Cora nepotrebovala pokyny. „Budete potrebovať jedlo, vodu, prikrývky a ešte všeličo iné. Ktovie, koľko potrvá, kým našu paniu nájdete. Všetko vám zabalím, pán Jeffrey.“
Ani jej neodpovedal. Bežal už do svojich komnát. Tam si rýchlo hodil na plecia pevný kožený kabát, na hlavu si narazil klobúk a do vrecka kabáta si strčil poľovnícky nôž v pošve. Zo zamknutej skrinky v pracovni si vybral dlhú pušku a pištoľ.

Sparky už viedol Majestica pred stajňu a Jeff mu bol za rýchle splnenie rozkazu vďačný. Na remeň k sedlu pripevnil pušku a rohy s pušným prachom a zrazu zastal, akoby si na čosi spomenul.

„Chýba nám nejaký kôň? Napríklad Stargazer?“ spýtal sa.

„Nie, pane, prezrel som všetky boxy. Nechýba ani jediný.“
„Dopekla!“ zahrešil Jeff, lebo si uvedomil, že ak sa Raelynn náhodou stretne s vrahom, bude celkom bezmocná. Keby šla na koni, mala by aspoň akú-takú šancu uniknúť.

Vysadol na Majesticov chrbát. Sedlo, ktoré Sparky vybral, bolo väčšie a pevnejšie ako jeho jemné anglické sedlo, ale pre tento účel bolo určite vhodnejšie. Malo dokonca aj hák na laso a miesto, kam sa dali pohodlne uložiť zásoby.

„Priveďte ju naspäť, pane,“ vzlykla Cora, ktorá práve prišla s košíkom naplneným až po okraj. Jeff len nemo prikývol.

„Nepotrebujete ešte niečo, pane?“ ustarostené sa spýtal Sparky.

„Nie, tuším si sa o všetko postaral,“ odvetil jeho pán a tréner sa pokúsil o úsmev.

Žrebec zrejme cítil nepokoj svojho jazdca, lebo keď ho Jeff bodol pätami do slabín, vyletel ako kométa. Už onedlho cválali po prístupovej ceste a stratili sa v tme.

Na mieste, kde sa s Raelynn pri potoku milovali, pritiahol Jeff koňovi opraty a chvíľu pozoroval mesiac, čo sa schovával za hustým lesom. Čím hlbšie klesal, tým menej svetla v krajine zostávalo a tým ťažšie bolo pátranie. Jeff si uvedomil, že jednoducho nemôže ísť ďalej. V úplnej tme nemôže sledovať Raelynnine stopy, môže sa iba niekde zraniť.

Zosadol a v smutnej nálade rozložil ohník len pre prípad, že by Raelynn bola niekde nablízku a chcela sa vrátiť. Potom odsedlal koňa a zaviedol ho k potoku. Keď zviera sklonilo hlavu ku hladine, Jeffovi padli oči na kúsok jemnučkej látky zdobenej čipkou, ktorá sa zachytila na neďalekom kroví. Vyslobodil ju z tŕnia a starostlivo si ju prezrel pri svetle plameňov. Srdce mu stislo, keď si uvedomil, že je to kúsok Raelynniných šiat, mušelínovej róby, ktorú mala na sebe, keď ráno odpovedala na Rhysove otázky.

Hoci sa Jeff nemohol porovnávať s geniálnym stopárom Elijahom, predsa len sa od neho čosi priučil. Po odchode z Oakley urobil široký okruh okolo domu, aby zistil, ktorým smerom sa Raelynn pobrala. Napokon mal šťastie, lebo v kríkoch na jednej strane domu objavil podupané vetvičky a popadané lístie. Vtedy ho zamrazilo, pretože to vyzeralo, že jeho žena sa vydala cestou, ktorá ju mohla doviesť jedine do močiarov. Šiel ďalej a pri potoku sa jeho obavy napokon potvrdili.

Jeff sa márne pokúšal preniknúť zrakom tmu v nádeji, že v nejakej priehlbinke objaví Raelynn, skrútenú do klbka a trasúcu sa od zimy, skôr ako bude neskoro. Do duše sa mu vkrádal strašný pocit, že jeho žena sa pravdepodobne nikoho a ničoho na svete nebojí tak veľmi ako jeho. Napriek tomu sa ju musel pokúsiť nájsť a priviesť domov. Veď bola celkom sama uprostred tmy a divočiny! Aspoň dúfal, že je sama, a nie v spoločnosti vraha... Podľa stôp, ktoré pri stajni ráno našiel Elijah, bolo totiž zjavné, že človek, ktorý v noci ukradol kobylu Ariadne, sa vybral rovnakým smerom, do močiarov. Istotne chcel odradiť prenasledovateľov.

Tá myšlienka sa ukázala neodbytná, keď sa Jeff vystrel, prikryl kabátom a pokúsil sa aspoň na chvíľu zaspať. Prenasledovali ho strašné obrazy Raelynn v smrteľnom nebezpečenstve a napokon to ani nemohlo dopadnúť inak: až do úsvitu ani oka nezažmúril.
Kapitola 23
Mesačné svetlo sa jagalo na povrchu vody, ktorú si Raelynn nabrala do dlaní, a hoci hľadela do jagavej tekutiny, nevidela nič iné, iba neprestajne sa vracajúci obraz Jeffreyho s krvavým nožom v ruke, ako stojí nad mŕtvou Nell. Nejasne si pamätala, že pred dvoma dňami vybehla z domu a šla niekam, sama nevediac kam. Hnal ju strach, že nestihne odísť, skôr ako sa domov vráti jej manžel, odišla teda v náhlivosti, nestihla si vziať ani poriadne zásoby. Dokonca si zabudla aj plášť, ktorý by ju bol azda ochránil pred čoraz nepríjemnejším jesenným chladom. Jednu noc prečkala pod hustými konármi duba a druhú vo vysokej tráve. Na jedlo ani veľmi nemyslela. Našla trochu lesných plodov a dva sladké zemiaky, ktoré zrejme spadli z voza pri zvážaní z poľa. Zjedla ich surové, očistila si ich od hliny, a keďže nemala nôž, hrýzla ich bez ošúpania. Tá biedna strava sa sotva dala porovnať s vynikajúcou kuchyňou na Oakley, ale bolo to aspoň čosi, a teraz už nemala vôbec nič.

Pomaličky sa poobzerala. Blížil sa večer a na krajinu sadalo šero. V nočných tieňoch sa jej všetko videlo cudzie a nepriateľské. Nemala ani potuchy, ako ďaleko od plantáže zašla. Možno prešla niekoľko desiatok míľ. Unavene si rukou prešla po líci a odhrnula si z očí kučierky. Vlasy mala plné listov a strapaté, cez deň sa jej niekoľkokrát zachytili do krovia a teraz už veru ľutovala, že si ich nedala skrátiť.

Keby bola pred útekom z domu aspoň chvíľu rozmýšľala, bola by si urobila praktickejší účes, ale bola vtedy taká rozrušená, že nemohla zniesť ani prítomnosť komornej Tizzy. Vtedy si záplavu kučier iba prečesala prstami a chystala sa ľahnúť si skôr ako zapadne slnko, ale myšlienky sa jej neprestajne motali v tragickom kruhu. Nedovolili jej ani na chvíľu zabudnúť na hrôzu, ktorú zažila v stajni. Potom jej zišlo na um, že keď sa Jeff vráti z jazdy, určite sa jej bude vypytovať, čo v skutočnosti videla. Nevedela si predstaviť, čo môže z takého rozhovoru vzísť, a pochytila ju panika. Vybehla z domu ako vyplašená srnka a nemyslela na to, ako prežije v divočine. Na sebe mala tie isté mušelínové šaty a črievičky, ktoré si obliekla na rozhovor so šerifom Townsendom.

So vzdychom pozrela na nočné nebo a pokúsila sa podľa hviezd určiť, kde sa nachádza. Vyrástla v Londýne, bola mestským dieťaťom, pre ktoré príroda znamenala zeleň a jazierka v parku. Nikdy predtým sa nevenovala pozorovaniu nočnej oblohy. Pri myšlienke, že je ktovieako ďaleko od Oakley, ju zamrazilo a z hrdla sa jej vydrali vzlyky. Vtom sa zo stromu ozvalo húkanie sovy a pripomenulo jej, že keď už nič iné, musí byť ticho.

Nielenže úplne stratila orientáciu, ale, čo bolo ešte horšie, netušila, aké divé zvieratá by mohla na svojej ceste stretnúť. Okrem toho jej zišla na um málo pravdepodobná možnosť, že Jeffrey je nevinný a skutočný Nellin vrah striehne niekde obďaleč. Veď aké iné miesto by mu poskytlo lepšie útočisko pred šerifom Townsendom ako hustý les?

A ak Jeff nebol nevinný... Čo potom? Neočakávane sa ozvalo jej srdce a s bolestným výkrikom ju ubezpečovalo, že obraz muža, ktorý bol pre ňu stelesnením rytierstva, je pravdivý, že Jeff je naozaj najlepší manžel na svete a že ona je hlúpa, keď o ňom pochybuje. Tak rada by mu verila!

S vypätím všetkých síl sa vydriapala na nohy a oprela sa o strom. Zo studenej a vlhkej pôdy, na ktorej kľačala, stúpal chlad, až ju celú triaslo. Opäť ľutovala, že sa na svoj útek lepšie nepripravila. Obrátila sa okolo vlastnej osi a poprezerala si okolie, ale všetko sa jej zdalo rovnako beznádejné. Túlať sa naslepo po lese nemalo zmysel. Zostávali jej dve racionálne možnosti: buď sa pokúsi dostať do Charlestonu, alebo sa vyberie do Harthavenu. Vedela, že tie dve miesta ležia presne opačným smerom a medzi nimi je panstvo Oakley. Ak teda pôjde do Harthavenu, bude sa musieť spoliehať na dobrotu a pochopenie švagrovcov. Nepochybovala, že Brandon a Heather ju radi prijmú pod svoju strechu, ale zároveň tušila, že by ich priviedla do nepríjemnej situácie - v podstate by Brandona požiadala, aby jej poskytol ochranu pred vlastným bratom.

Ak si však zvolí Charleston, zostane úplne sama v meste kde nemá nikoho. Bude sa musieť postarať sama o seba, nájsť si prácu a ubytovanie a dajako sa pretĺcť - napokon, pred príchodom z Anglicka predpokladala, že tak nejako bude vyzerať jej život v kolóniách. Už sa nebude môcť spoľahnúť na meno Jeffreyho Birminghama, už nebude môcť žiť s vedomím, že je manželkou jedného z najbohatších ľudí na okolí. Možno ju ľudia dokonca odsúdia, možno ju budú považovať za neposlušnú ženu, ktorá svojhlavo opustila manžela. Taký názor mohli mať aj Charlestončania, ktorí inak podozrievajú Jeffa z vraždy Nell. Áno, neposlušná a vzdorovitá manželka je všade predmetom pohŕdania. Ibaže Raelynn mala pocit, že takúto kritiku znesie ľahšie ako možnosť, že sa bude musieť uchádzať o priazeň birminghamovskej rodiny, do ktorej ešte donedávna tak hrdo patrila.

Pôjdem teda do Charlestonu, rozhodla sa. Ale kadiaľ? Zrakom pátrala v tme po dajakom znaku, ktorý si azda podvedome všimla počas niekoľkých ciest do Charlestonu či Harthavenu. Zrazu jej zišla na um epizódka, ktorá sa odohrala počas cesty z Harthavenu. Jeff bol vtedy mimoriadne roztúžený a nemohol sa už dočkať, kým prídu domov. Detaily tej scény sa jej naveky vryli do pamäti, spomínala si najmä na pás silného mesačného svetla, ktoré sa lialo z pravej strany do okien koča. Veľmi presne si spomínala, že keď ju Jeff pritisol na zamatové čalúnenie a nežne jej rozopol živôtik, prsia jej v tme zažiarili ako postriebrený alabaster, až kým ich nezatienil svojou hlavou.

Od radosti skoro poskočila a obrátila sa tvárou na východ - aspoň predpokladala, že je to východ. Ak boli jej výpočty správne, teraz sa nachádzala presne oproti Charlestonu. Ale mohla sa aj mýliť. Nech to už bolo akokoľvek, nezostávalo jej nič iné, iba sa pohnúť tým smerom a zistiť, či uvažovala správne.

Trvalo to však pridlho. Bezvýsledne kráčala stále vpred v duchu sa znovu karhala, že si aspoň neobula lepšie topánky. Črievičky, ktoré mala na nohách, boli skoro nové a počas posledných hodín si čoraz bolestnejšie uvedomovala že v nich ďaleko nedôjde. A to ešte nebolo všetko. Jemný mušelín drahej róby sa zachytával na každom vytŕčajúcom konáriku, na každom tŕni a zanechával za ňou franforce látky ako signálne zástavky. Okrem toho ju šaty vôbec nechránili pred škrabancami. V duši sa jej prebúdzalo tušenie, že ak čím skôr nedorazí do civilizácie, neskončí sa to s ňou dobre. Ak to takto pôjde ďalej, napokon zomrie uprostred lesov od hladu a jej rozkladajúce sa telo nájdu možno až o niekoľko mesiacov.

Odrazu si uvedomila, že sa odchýlila od stanoveného smeru, a bezmocne zaúpela. Pričasto sa totiž vyberala najmenej náročným chodníčkom a zabúdala sledovať polohu mesiaca. Skrátka, smer, ktorým kráčala poslednú polhodinu, určite nebol smerom, ktorý ju mal priviesť do Charlestonu – mesiac mala totiž z ničoho nič na ľavej strane.

Do očí jej vstúpili slzy. Koľko potrvá, kým sa opäť zorientuje? Musí sa vrátiť? Navyše jej zrazu udrel do uší rozdiel vo zvukoch, ktoré ju obklopovali. Bežná nočná kakofónia tlmených lesných hlasov sa zmenila na neprestávajúci nízky bzukot. Vzduch bol zreteľne teplejší, ale to ju veľmi nepotešilo, pretože to bol ďalší dôkaz, že sa dostala k močiarom. Tie pre ňu predstavovali nové nebezpečenstvo - moskyty, komáre a najmä strašné plazy, ktoré, ako vedela, sa po vlhkom teréne vedia pohybovať hrozivo rýchlo.

Na členku pocítila čudesný dotyk, a hoci sa zo všetkých síl pokúšala ubrániť panike, keď pozrela dolu, z hrdla sa jej vydral potláčaný výkrik. Cez chodidlá sa jej pokojne kĺzal pomerne veľký had. Automaticky odkopla plaza do veľkej mláky a celá roztrasená, na hranici hystérie, sa zosypala na kôpku. Zachvátili ju vzlyky.

Keď sa po chvíli upokojila, s desivo jasnou mysľou si uvedomila, že na dnes má dosť. Bola vyčerpaná, stratená a na smrť vystrašená. V neďalekom kroví sa čosi podozrivo pohlo a viac jej nebolo treba. Ako opička sa vydriapala na neďaleký strom tak rýchlo, že ju to samu prekvapilo. Od detstva neliezla po stromoch, ale jej telo očividne nezabudlo, ako sa to robí. Dostala sa na vysoký konár a usadila sa tam. Strach ju trochu opustil, tak sa opatrne sklonila a pozrela nadol. Hoci sa mesiac ponáral čoraz nižšie a čochvíľa sa mal stratiť za lesom, v jeho slabnúcom svetle jasne videla, že na mieste, kde donedávna stála, je ešte stále akýsi podozrivý pohyb.

Oprela sa o kmeň, pevne rozhodnutá nezliezť zo svojho sediska prinajmenej do svitania. Zatvorila oči. Nebola blázon vôbec neplánovala spať, potrebovala si len trochu vydýchnuť. Keď sa jej tváre dotklo studené krídlo zablúdeného netopiera, ledva potlačila výkrik. Hrôzy noci ju na smrť unavili - a to ešte nemohla vedieť, čo jej prinesie nový deň.
Kapitola 24
Jeff zbalil tábor a pokračoval v ceste, ktorou ho viedli nejasné stopy po manželke. Netrvalo dlho a dostal sa k močiaru. S rastúcou hrôzou sa pobral ďalej až na miesto, kde to vyzeralo, že sa Raelynn obrátila. Ale zmena smeru jej určite vôbec nepomohla, zaviedla ju len hlbšie do močariská.

Chlad noci zahnalo ranné slnko a krajina v jeho lúčoch vyzerala o čosi prívetivejšie. Okolo koňa a jazdca však krúžili celé mračná moskytov a otravných komárov. Majestic nepokojne fŕkal, ale bez odporu poslúchal Jeffa a statočne postupoval ďalej.

V chlapčenských rokoch sa Jeff aj s bratom Brandonom často vydávali na dobrodružné výpravy do močarísk. Vďaka tým výletom ich dosť dobre spoznali a naučili sa mať pred nimi rešpekt. Spolu našli najlepšie miesta na poľovačku aj rybačku a postupne sa zoznámili aj s ľudskými obyvateľmi močiarov, ktorí, z takého či onakého dôvodu, uprednostňovali samotu a pokoj pred spoločnosťou svojich blížnych. Keď bol Jeff mládenec, ktorému ešte, ako sa vraví, tieklo mlieko po brade, jeden z týchto pustovníkov, Ryšavý Pete, sa zdal starý ako sama zem. Keď teraz Jeff zastavil žrebca pred drevenou chatrčou, ktorú Pete nazýval domovom, všetko vyzeralo opustené, ale to sa dalo očakávať. Ryšavý Pete, rovnako ako jeho nemnohí susedia, sa nerád ukazoval náhodným okoloidúcim radšej sa najskôr presvedčil, kto k nemu ide a aké má úmysly Jeff zastal a chvíľku žul steblo sladkej trávy. Čakal. Napoleon sa za stromami, ktoré rástli za chatrčou, čosi pohlo.

Vynoril sa starec s tvárou ako vráskavé jabĺčko a starostlivo si premeral návštevníka prižmúrenými očami. Oblečený bol v handrách, ktoré však držal pohromade krásne vypracovaný opasok. Starček dokrivkal k chatrči, podopierajúc sa paličkou s perleťovou rukoväťou. „No, veď som si vravel, že mladý iste ešte niekedy príde. Zdravím ťa, Jeffrey. Ako sa ti darí?“
Napriek veku vyzeral Ryšavý Pete ešte celkom zdravý a čulý. Ryšavú hrivu, podľa ktorej získal prezývku, takmer vôbec nepoznačili šediny.

„Obstojne,“ odvetil Jeff.

„A ten tvoj brat, ako si nažíva?“
„Ako v raji. O mesiac či dva bude Brandon znovu otcom.“
„To je dobre.“ Pete sa zasmial a poškriabal sa na hrudi chlpatou rukou. „Počul som, že si z Anglicka priviedol šikovnú dievčičku. A ty si sa vraj tiež usadil - či nie?“
Jeff zdvihol obočie, nebol si istý, čo má odpovedať. Otázka, ktorou Ryšavý Pete zakončil svoju poslednú vetu, ho znepokojila, pretože naznačovala, že novina o tom, čo sa stalo v posledných dňoch na Oakley, dorazila až sem. Ale neprekvapilo ho to. Ryšavý Pete žil ako pustovník, ale vždy bol dobre informovaný o tom, čo sa robilo v Charlestone a na plantážach.

„Budeš teda asi vedieť, Pete, že hľadám svoju ženu,“ riekol pomaly Jeff. „Nevidel si ju náhodou?“
Pete vypľul hrču rozžuvaného tabaku a potriasol hlavou. „Veru nie, ale včera v noci sa tu motal Elijah. Stopoval pre vás, aspoň tak vravel.“
Jeff prikývol. „Áno, vyslal som ho za zlodejom koni. Mal šťastie?“
„Tuším hej. Povedal, že sleduje muža menom Hyde, vraj ten chlapík išiel na koni a nechával jasné stopy a vyzerá to, že ho niečo vyľakalo. Potom sa Elijahovi zdalo, že ho kôň asi Pred dvoma míľami zhodil a ušiel. Potom Hyde pokračoval v ceste peši, ale dosť pomaly, akoby bol zranený, či čo. Elijah sa naňho prilepil. Určite ho dostihne.“
„Hej, Elijah je výborný stopár. Možno niekde narazím na tú kobylku. Počuj, ak náhodou medzitým uvidíš moju ženu bol by som ti vďačný, keby si ju presvedčil, aby u teba chvíľu zostala, aspoň kým sa vrátim.“
Ryšavý Pete prikývol. „Pousilujem sa, Jeffrey. Nevieš, či má rada kukuričné placky?“
„Hm,“ zauvažoval Jeff, „tuším celkom hej.“
„Tak ich zopár upečiem. Kým sa sem, chuderka, dotrmáca bude určite hladná ako vlk.“
Jeff zo srdca dúfal, že hlad bude jediným problémom s ktorým sa bude musieť jeho manželka vyrovnať po dvoch nociach strávených na planine a jednej v močiaroch, ale bez ďalšieho vysvetľovania poďakoval Petovi za ochotu a obrátil sa na odchod.

Opäť sa ocitol uprostred močarísk a spomalil koňa. Bzučanie hmyzu zosilnelo a slnko pálilo čoraz silnejšie. Na chvíľu zastali, aby sa Majestic mohol napiť, a pokračovali v pátraní.
Kapitola 25
Raelynn zliezla zo stromu krátko po úsvite. Bola celá dolámaná, ubolená a úplne vyčerpaná. Okrem toho ju trápil strašný smäd, ale bála sa napiť vody z močariská. Kým jej zišlo na um, že by jej aspoň trochu pomohli kvapky rosy, ktoré sa nahromadili na väčších listoch, všetka vlhkosť sa už vyparila. Našla len zo dva hity, a to vôbec nestačilo. Pokiaľ išlo o jedlo, nútila sa zabudnúť na to, že má vôbec nejaký žalúdok. Okolo nej rástlo množstvo rastlín, ale nemala ani potuchy, či sú niektoré z nich jedlé. Netúžila riskovať otravu. Vedela, že hlad ju nezabije, aspoň zatiaľ nie. Ak sa ho však naverímboha pokúsi zahnať, mohla by skončiť ešte dnes ako mŕtvola.

Čas však bežal a únava, smäd a hlad boli čoraz horšie. Pred slnkom ju ako-tak chránili stromy a popínavé rastliny, ktoré vytvárali husté lesné baldachýny, ale v dusivom teple mala pocit, že sa pohybuje v hustom sirupe.

Netušila, ako ďaleko sa jej podarilo prebojovať cez zelené bludisko. Neprestajne sa potkýnala o liany ležiace na zemi, topánky ju neznesiteľne tlačili a postupne si uvedomila, že ďaleko nedôjde. Napriek tomu sa vliekla ďalej, lebo vedela, že ak sa vzdá a zastane, už sa jej nepodarí zdvihnúť.

Uprostred najtemnejšieho zúfalstva sa jej odrazu zamarilo, že počuje tiché konské fŕkanie. Že by to už boli halucinácie? Zastala a rýchlo sa poobzerala. Dúfala, že ju ktosi zachráni, ale zároveň sa obávala, že ju klamú zmysly.

Radosť, ktorá ju pochytila pri pohľade na Ariadnu sústredene prežúvajúcu chlp trávy, sa dá len ťažko opísať. V okamihu sa jej vrátili sily. Nemala ani potuchy, akým zázrakom sa kobylka ocitla v močariskách. Prekvapivo rezko sa pobrala k nej.

Ariadna nervóznymi pohybmi hlavy a chvosta odháňala dotieravý hmyz, a keď zbadala Raelynn, podozrievavo si ju premerala. Potom si asi povedala, že táto osoba jej neublíži, pretože sa znovu pustila do jedla.

„Ach, Ariadna, nemôžem tomu uveriť,“ zašepkala Raelynn. Od radosti jej až stislo hrdlo. „Čo robíš tak ďaleko od domova?“ Vzápätí si uvedomila, že keby bola kobylka obdarená rozumom a rečou, mohla by jej právom položiť rovnakú otázku. „Viem, Ariadna. Obidve sme utiekli a stratili sme sa v tomto pekelnom blate. Už si pomaly myslím, že mi bolo lepšie tam, kde som bola. A čo ty?“
Ariadna ďalej obhrýzala šťavnatý chumáč a ľudské úvahy ju ani najmenej nezaujímali. Raelynn ju nežne pohladkala po chrbte, pátrajúc po zraneniach, ale okrem štípancov od hmyzu žiadne neobjavila. V duchu sa modlila, aby jej zviera dovolilo vysadnúť, nezľaklo sa a neušlo do neznáma. Potom by bola už naozaj stratená. Urobila prvý pokus.

Zdalo sa, že zvieraťu jej úsilie neprekáža, ale Raelynn si ešte pamätala, ako jej Jeff nechcel dovoliť na kobylke jazdiť. Vyšvihla sa nahor, no až tam sa začali problémy. Konský chrbát bez sedla bol sám osebe zvláštny, ale ešte horšie sa jej sedelo obkročmo bez mäkkej podložky. Zavrtela sa s úmyslom podsunúť pod seba kus látky, aby si uchránila citlivé miesta. Ťažko povedať, čo Ariadnu popudilo, či to boli jej pohyby, alebo či bola kobylka jednoducho nevypočítateľná, ale odrazu sa mykla a pustila sa do divého tanca v kruhu. Raelynn z nej v okamihu zletela ako hruška. Páchnuca voda a blato močariska ju uchránili pred zranením, ale od smradu, do ktorého sa ponorila, sa jej zdvihol žalúdok. S trpkou iróniou si povedala, že aspoň nemá čo vyvrátiť. Po lícach sa jej skotúľali slzy.

„Božemôj, prečo som vôbec odišla z Anglicka?“ zaúpela ticho.

Pricupkala k nej Ariadna a s nevinným výrazom v očiach ju ňufákom štuchla do vlasov, akoby ju chcela potešiť. Ale Raelynn nemala náladu na zmierenie. „Vypadni, ty nevychovaná beštia!“ zvrieskla s plačom. „Dám ťa priviazať k pluhu, aj keby to mala byť posledná vec, čo na tomto svete urobím!“
Raelynn si najprv povedala, že sa už ani nepohne, pretože ju celé telo bolelo, ale hlad a smäd sa ukázali ako silná motivácia. So vzdychaním sa postavila a dokrivkala ku kobylke. Rozhodne ju chytila za ucho a zdvihla varovný prst.

„Počúvaj ma, krásavica,“ zasyčala zlostne. „Som strašne uťahaná. Som strašne hladná. A stratená, ak by ťa to zaujímalo. Takže ak si chceš zachrániť svoju rozmaznanú kožu, dovolíš mi, aby som na teba vysadla, a odnesieš ma z tejto smradľavej diery. Rozumieš?“ Kobylka sa pokúsila zdvihnúť hlavu, ale dievča ju pevne držalo za ucho. „Ak sa nebudeš slušne správať, Ariadna, prisahám, že budeš drieť na poli a že sa ti to nebude ani trošku páčiť.“
Raelynn mala pocit, že sa asi zbláznila, keď takto hreší nemú tvár, ktorá jej tak či onak vôbec nerozumie, ale už jej to bolo jedno. Nechcela nič iné, iba horúci kúpeľ, chladnú izbu a čistý vzduch bez pachov močiara.

Znovu sa vyšvihla na Ariadnin chrbát, chytila sa hrivy a dlho čakala, či sa hlavatá kobylka znovu nepustí vyhadzovať kopytami. Nič také sa však nestalo. Nevedno, prečo sa zviera odrazu umúdrilo, ale pustilo sa do mierneho kroku a vyzeralo to, že bude svoju jazdkyňu napokon poslúchať. Po niekoľkých míľach sa Raelynn trochu upokojila, ale aj tak bola pevne rozhodnutá nedôverovať Ariadne väčšmi, ako bolo nevyhnutné.

Prešla polhodinka. Zaviali chladné vetry a Raelynn, osviežená vzduchom a odbremenená od namáhavej chôdze, nadobudla dojem, že by svoje hlúpe dobrodružstvo mohla vari aj prežiť v zdraví. Až kým si nevšimla, ako deň podozrivo temnie. Pozrela nahor a uvedomila si, že blahodarný vietor pre ňu v skutočnosti veští ďalšiu pohromu. Na oblohu sa prihnali sivé mraky a z ničoho nič ich preťal zlatistý nôž. O chvíľu sa už spustil hustý dážď

V situácii, v ktorej sa ocitla, sa mohla utešovať iba jedným: teraz mala konečne dosť vody na pitie. Už len dúfala, že sa v nej neutopí.

Vlhká pôda bola pre kobylku čoraz nepríjemnejším terénom, blato sa jej lepilo na kopytá a spomaľovalo postup vpred. Raelynn by bola zviera najradšej nasmerovala pod husté stromy, kde by azda mohli prečkať, kým sa z neba neprestane valiť voda, ale Ariadna sa očividne rozhodla, že z močarísk treba čo najskôr uniknúť. V úsilí prebojovať sa cez ne sa však len čoraz hlbšie zabárala do bahna.

Raelynn bolo opäť do plaču. Prečo ju len osud tak trestá! Neďaleko však udrel blesk a v okamihu zabudla na zúfalstvo, pretože jej ho zo srdca vyhnala čistá hrôza. Cyprus, rozťatý na dve polovice, sa so strašidelným rachotom zrútil na zem. Ariadna sa mykla a opäť sa pustila do nervózneho tanca.

„Len pokojne, moja, pokojne,“ trasúcim sa hlasom jej dohovárala Raelynn, ale sama nevedela, či si má zapchávať uši pred treskotom hromu, alebo chrániť oči pred žiarou plameňov, ktoré požierali úbohý strom. Striaslo ju, lebo si uvedomila, že blesk ich mohol obe spáliť na uhoľ. „Už je dobre, Ariadna. Pokojne. Žijeme... aspoň zatiaľ.“
Až potom jej svitlo, čo bude ich skutočnou záhubou. Pôda na močariskách bola vždy vlhká a zradná, ale teraz, výdatne kropená dažďom, sa zmenila na smrteľnú pascu. Raelynn si sotva stačila uvedomiť, že by mali za každú cenu vykročiť ďalej, keď zbadala, že kobylka stojí na mieste len preto, lebo sa beznádejne ponorila do bahna. Úbohé zviera márne mykalo nohami a hlavou, márne erdžalo, akoby volalo o pomoc. Jazdkyňa z nej skĺzla, aby ju ešte väčšmi neťažila, ale to nepomohlo. Ariadna sa zabárala hlbšie a hlbšie.

A vtedy Raelynn pocítila, čo je to skutočné zúfalstvo. Bolo ako bezodná priepasť, ako zívajúce brány pekla. Z hrdla jej vyletel výkrik, ale odpoveď prišla len v podobe vydeseného eržania kobylky. A nikde na dohľad nebola pomoc.

Kapitola 26
Majestic zastal ako prikovaný, div že Jeffa nezhodil. Nastražil uši, nervózne zafŕkal a svaly sa mu len tak chveli. Jeff prižmúril oči a pátral v sivých kaskádach dažda po niečom, čo by vysvetľovalo žrebcov nepokoj. Obrátil sa v sedle a poobzeral sa všade naokolo, no bezvýsledne. Dlaňou prešiel Majesticovi po mokrej šiji. „No tak, chlapče, čo sa robí? Čo ti pobosorovali?“
Kôň znovu zafŕkal a bez pohybu pozeral smerom k hustému kroviu a stromom, ktoré sa črtali v daždi. Jeff sa započúval do zvukov močariská, ale nepočul nič nezvyčajné. Voda šumela, sedlo mu vŕzgalo... a vtom mu do uší udrel ešte akýsi iný zvuk. Bol taký vzdialený, že ho ledva rozoznával. Nebolo to zúfalé erdžanie koňa?

Jeff pritisol päty žrebcovi na slabiny, a hoci to bolo len mierne gesto, Majestic vystrelil vpred, akoby bol dovtedy stál na žeravom uhlí. Nechal zviera, nech si vyberie smer, a ako sa ta blížili, musel uznať, že má dokonalý inštinkt i sluch. Pred nimi naozaj v panike kvílil kôň a podľa všetkého to bola stratená Ariadna.

Pri ceste pomedzi stromy musel žrebcovi trochu pritiahnuť uzdu, aby sa ani jeden z nich nezranil, takže im chvíľu trvalo, kým sa spomedzi ostrých konárov vynorili na malej rozmáčanej čistinke, odkiaľ sa ozývalo zvieracie volanie o pomoc. Kobylku zbadal ihneď, zúfalo nariekala, zaborená do bahna. Okolo šije mala omotanú lianu, ktorá sa napínala od jej pysku niekam dopredu. Jeff zaostril zrak a na konci liany zbadal zavesenú svoju ženu, ktorá sa statočne pokúšala o nemožné - vytiahnuť úbohú Ariadnu zo smrteľnej pasce. Bola premočená do poslednej nitky, ale v šľahajúcom daždi ani na okamih nepovolila pevný ťah.

„Raelynn!“
Hoci sa volanie v rozbúrených živloch stratilo ako šepot, Raelynn mykla hlavou k nemu. Vedela, že je tam Jeff, alebo vedela aspoň toľko, že na čistinke sa objavil dajaký človek. Žmurkala, pretierala si rukou oči a napokon sa jej podarilo zazrieť, odkiaľ hlas prichádza. Jeffrey! Zachvátili ju protichodné pocity. Z Oakley utiekla pred mužom, ktorého považovala za vraha. Ak je to tak, možno sa ho treba obávať.

Mohol by ju tu, na opustenom močarisku, zabiť a nik by sa nikdy nedozvedel pravdu.

Jeff si posunul klobúk hlbšie do čela, vyhrnul si golier na kabáte a zoskočil z koňa. Bez slova výčitky odopol od svojho sedla laso a navliekol ho kobylke na krk. Uviazal pevnú slučku tak, aby zviera neškrtila, a druhý koniec pripevnil na držadlo svojho sedla. Znovu vysadol a previedol Majestica na pevnú zem. Potom ho jemne tľapol po zadku.

Len čo žrebec zacítil tento pokyn, napol svaly a vyrazil vpred, našťastie nie priveľmi rýchlo, takže hoci Ariadna protestovala proti ťahu, lano jej nezlomilo väzy. Chvíľu sa zdalo, že aj toto úsilie vyjde nazmar, no potom sa kopytá kobylky postupne, takmer nebadateľné vynorili z bahna. Stačilo ešte raz či dva razy potiahnuť a bola na slobode.

„Ach, vďaka Bohu,“ zvolala v slzách Raelynn a klesla na kolená. Rozplakala sa od úľavy, vyčerpania i hrôzy. Plakala nielen nad úbohou kobylkou, ale aj nad sebou. Tak zúfalo sa ju predtým usilovala zachrániť, no nebyť Jeffovho príchodu, boli by tam spolu možno zahynuli obe!

Vtom jej na pleci pristála veľká ruka a dievčina zhíkla od strachu. Zdvihla hlavu a zbadala, že sa nad ňou nakláňa Jeffrey. V prívaloch dažďa bol iba veľkou sivou siluetou, ale marilo sa jej, že mu oči horia pekelným ohňom. Nevedela, čo má povedať či urobiť, len sa odvrátila a stiahla hlavu medzi plecia v očakávaní strašného osudu.

„Čo tu, dopekla, robíš, drahá?“ rozčúlene zavrčal. „Vieš, čo všetko sa ti mohlo stať?“
Zhrbila sa bez jediného slova ako dieťa, čo sa nemôže ubrániť trestu. Jeff pod fúzy zamrmlal kliatbu, schytil ju za plecia, zdvihol ju a odniesol k Majesticovi. Tam ju postavil na nohy a pevne ju zakrútil do suchej prikrývky. Vysadil ju na koňa, vyšvihol sa k nej a bez ďalších slov pohnal žrebca vpred. Voľné lano na Ariadninej šiji bolo stále priviazané k jeho sedlu tak, aby mohli viesť kobylku za sebou.

Až potom, keď sa dali do kroku, si uvedomil, čo sa vlastne prihodilo. S úľavou objal trasúcu sa Raelynn okolo pliec a bez ohľadu na to, že z nej stále cítil odcudzenie, pritisol si ju k sebe.

Dážď sa vyzúril a stala sa z neho len akási vlhká hmla. Jeffrey a Raelynn, mlčky pritúlení k sebe na chrbte koňa, pomaly postupovali vpred. Jeff sa však usiloval nepoľaviť v pozornosti. Musel dávať pozor, aby sa z ničoho nič neocitli na nebezpečnej pôde. Raelynn však bola dokonale telesne i duševne vyčerpaná. Hoci nechcela zaspať, ťažké viečka jej klesali čoraz nižšie a hlava jej padala na prsia, až kým jej ju veľká ruka nežne nepritisla na pevné plece. Našla si svoju známu priehlbinku pri Jeffovej kľúčnej kosti, kam si tak často ukladala čelo pomilovaní. V polodriemotách si povedala, že keby ju Jeff bol chcel zabiť, už by to bol urobil.

Prichádzal večer a na močarisko zostupovala tma. Raelynn sa na okamih prebrala a s vďakou si uvedomila, že jej už tvár nechladí studený vlhký opar. Dážď sa skončil. Zato sa zdvihol nočný vietor a preháňal sa nad poriadne zavlaženou krajinou. Jeho ľadový dych jej prenikal cez mokré šaty a vyvolal u nej triašku, až kým si Jeff neroztvoril plášť a nepritiahol si ju nežne na prsia. Nemala silu vzdorovať, len sa oprela a vychutnávala teplo, čo z neho vyžarovalo. Ako usínala, zišla jej na um myšlienka, či ešte budú niekedy spolu takí šťastní ako predtým.

Keď sa neskôr zase vynorila z polosna, uvedomila si, že Jeff práve prinútil žrebca zastať. Obzrela sa ponad plece a zvedavo skúmala, kde sú. Žiariaci mesiac osvetľoval malú čistinku. Neďaleko od nich stál zrub, pohodlne usalašený pod ochranou konárov mohutných borovíc. Z kamenného komína sa dvíhali obláčiky dymu a za prednými oknami sa rozlievalo mäkké svetlo lampáša. Odkiaľsi zblízka k nim doľahol spev potôčika.

„Kto tu býva?“ zamrmlala ospanlivo.

.Jeden môj priateľ. Volajú ho Ryšavý Pete,“ odvetil Jeff a zosadol z koňa. Priviazal Majesticove opraty k pripravenému kolu, prehodil si sedlové tašky cez plece a pozrel hore na ňu. Pery sa mu zvlnili v pokuse o úsmev. „Ryšavý Pete bol kedysi kňazom, takže by si sa mala správať slušne, drahá. Inak nám určite spraví kázeň.“
„A to tu žije sám?“
„Mal ženu a syna, ale to už bolo dávno. Obaja zomreli počas epidémie. A odvtedy sa mu už nežiada spoločnosti ľudí.“
Jeff zdvihol ruky, chcel Raelynn zložiť zo sedla, ale ona sa z ničoho nič vystrašene odtiahla. Pozrela mu placho do očí a videla, ako dvíha pekné obočie v skeptickej grimase.

„Ak tu chceš sedieť celú noc, moja milá, radšej by si mala zvážiť, či ti až natoľko vyhovuje samota. Ja osobne sa chcem totiž preobliecť do suchých šiat, dať si niečo pod zub a konečne sa poriadne vyspať.“
Pri myšlienke na jedlo sa Raelynnine útroby žalostne ozvali a pripomenuli jej, koľko dní už nejedia. Roztúženým zrakom pohladkala chudobný zrub.

„No tak nerob drahoty, Raelynn,“ ozval sa rozhodným tónom Jeff, chytil ju dlaňami za štíhly pás a jediným pohybom ju postavil na zem. Podľa vpadnutých líc svojej mladej ženy usudzoval, že už dlhšie hladovala. „Musíš sa najesť pre naše dieťa.“
Raelynn mykla hlavou a sánka jej klesla. „Odkiaľ to vieš?“
„Povedala mi to Cora.“
„Božemôj, ale ako sa to dozvedela?“ zašepkala v úžase dievčina. „Nikomu som nepovedala ani slovo.“
„Hej, ty tajnostkárka, ani mne si sa nepochválila,“ zašomral zronené Jeff. „Cora na to prišla sama. A ja sa ti musím ospravedlniť. Tešil som sa, že sa s tebou môžem milovať každučkú noc, a vôbec som si neuvedomil, že sa niečo robí.“ Naklonil hlavu na jednu stranu a vrhol na ňu spýtavý pohľad. „Ako dlho to už trvá?“
Raelynn pokrčila plecami. „Niečo vyše dvoch mesiacov.“
„Vidím, že ti na svojom stave veľmi nezáležalo, keď si ušla z domu ako pojašený zajac,“ riekol Jeff vyčítavo. „Ale nie je to prvý raz, čo si si zo mňa v hlave vyrobila darebáka a nedala si mi ani možnosť dokázať svoju nevinu.“
Pod tou výčitkou sa Raelynn začervenala ako pivónia, a hoci bola od hladu a únavy sotva pri vedomí, zrazu sa jej zdalo, že útrapy úteku jej ešte ponechali trochu sily. „A čo som si mala myslieť, keď som ťa našla stáť nad mŕtvolou ženy s krvavým nožom v ruke a šaty si mal tiež celé od krvi? Už si ani náhodou nespomínaš, drahý, ako si sa Nell vyhrážal, že ju naskutku zaškrtíš, ak sa ešte niekedy ukáže na Oakley?“
Jeff zúfalo zaúpel. „Ak si naozaj myslíš, že som schopný spáchať taký odporný zločin, potom máš o mne naozaj pomýlenú mienku. Na základe takých podozrení by ma žiadny poctivý sudca neodsúdil.“ Videl, ako jej pekná tvárička zbledla od hnevu a ako horúčkovito zhľadúva ostrú odpoveď, ale hádok už mal plné zuby. „V poriadku, drahá. Nepredpokladám, že by si chcela byť pod jednou strechou s vrahom, takže ťa tu nechám a hľadaj si láskavo nocľah, ako vieš.“
Obrátil sa na päte, priviazal ku kolu aj unavenú kobylku, vytiahol si zo sedla na Majesticovi pušku a pristúpil k nahrubo zhlobeným dverám. Zabúchal a opatrne ich potisol dovnútra.
„Pete?“ zavolal. „Si doma?“
Po otázke nasledovalo ticho, vošiel teda dovnútra a poobzeral sa po miestnosti. Po Ryšavom Petovi nebolo ani stopy. Prešiel do malej spálne v zadnej časti zrubu, no aj tá bola prázdna. Okrem neho tam nebol nik.

V prednej izbe všetko vyzeralo tak, akoby to bolo pripravené pre návštevu. Pete určite neodišiel skôr ako pred hodinou, ba možno len pred niekoľkými minútami. Starec sa vždy vytratil zadným východom do lesa, keď zbadal návštevníkov, ale teraz im nechal láskavé privítanie.

V kamennom kozube veselo pukotal oheň a zohrieval veľký železný kotol s vodou, z ktorej už stúpala para. Pred kozubom stál masívny stôl s dvoma stoličkami a vystavoval na obdiv večeru: údeninu, misu s obrovskou naberačkou a nôž. Vedľa údeného mäsa ležal lístok načarbaný ťažkou rukou, ale pekným písmom.

„Jeffrey, vrátim sa možno až o niekoľko dní. Cíťte sa tu ako doma.“
Jeff zhodil sedlové tašky na stoličku, vyzliekol sa z kabáta a pozrel na kotol. Len potom si uvedomil, že Raelynn stojí nerozhodne pred prahom. Ani sa k nej neobrátil, len sa zdvorilo spýtal. „Máš rada kukuričné placky, Raelynn, však?“
Bola by mu azda aj čosi odsekla, ale ústa sa jej opäť naplnili lačnými slinami. Keď sa ozvala, prehovorila tenkým a zúboženým hláskom. „Áno.“ Vošla dovnútra a zhodila z pliec premočenú prikrývku. „Kedy sa vráti tvoj priateľ, Jeffrey?“
„O niekoľko dní,“ odvetil Jeff. Nehovorilo sa mu to ľahko, lebo mal dojem, že Raelynn sa stále obáva byť s ním osamote. Prítomnosť Ryšavého Peta by jej teda rozhodne neprekážala. Ukázal na lístok ležiaci na stole a ona ho bez slova preletela očami.

Vzdychla a opatrne si poobzerala izbu. Pôvodne dúfala, že muž, ktorého Jeff nazval Ryšavý Pete, bude doma a že im poslúži ako tlmič napätia. Lenže vyzeralo to, že budú aj s Jeffom po prvý raz od uzatvorenia manželstva skutočne úplne sami, odrezaní od ostatných ľudí a pod jednou strechou. Za iných okolností by bola takú možnosť vítala, ale teraz, keď sa celá chvela pod váhou nevyslovených podozrení a obáv, nepovažovala predstavu manželskej intímnosti za najlákavejšiu. V skutočnosti sa cítila priveľmi zraniteľné, aby sa jej to čo i len trochu páčilo.

„Prečo sa kňaz utiahne do takejto samoty?“ ozvala sa neisto, čiastočne zo zvedavosti, čiastočne s cieľom odviesť reč na menej chúlostivé témy.

„Nikdy som sa ho na to nepýtal,“ mykol plecom Jeff. Hlboko vnútri sa čosi v ňom nesmierne radovalo, že sa Raelynn našla, ten láskou prežiarený kútik jeho duše by ju bol najradšej vyzliekol a vybozkával od hlavy po päty, ale zvyšok jeho bytosti momentálne ovládala urazená pýcha. Jej nedôvera ho veľmi ranila.

Na konci stola ležala otvorená Biblia a poskytla mu vítanú zámienku, aby sa s Raelynn nemusel zhovárať. Siahol po knihe, zdvihol ju a obrátil tak, aby na starodávne ozdobné písmená dopadalo svetlo plameňov z kozuba.
„Kniha prísloví...“ zamrmlal, a vtom mu z hrdla vyšiel pridusený smiech. „Ach jaj, vedel som, že Pete nám urobí kázeň, aj keď nie osobne. To je celý on. Pohostinnosť, ale aj poučenie.“
„Akú kázeň?“
Vo velebnom tichu, ktoré ich obklopovalo, zazvonil Jeffov sýty hlas a vyžiadal si jej plnú pozornosť: „Kto nájde súcu ženu? Jej hodnota vysoko je nad korále. Srdce jej muža jej dôveruje a zisk mu nebude chýbať. Činí mu dobre, a nie zle po všetky dni svojho života.“
Pod paľbou vznešených a prísnych slov sa Raelynn zapálili líca. Pustovníckeho pastora nikdy nevidela, ale mala pocit, akoby bol prehovoril rovno k nej. „Odkiaľ to Ryšavý Pete vedel?“
Jeff zatvoril Bibliu a odložil ju nabok. „Odkiaľ vedel o nás? Nech ťa to neľaká, drahá moja. Stretol som sa s Petom cestou sem, ale už predtým sa dopočul, čo sa stalo na Oakley.“
„Vedel aj to, že som odišla?“ Keď Jeff odpovedal krátkym prikývnutím, Raelynn sa s úžasom opýtala: „Ale ako sa môže jednoduchý pastor, ktorý žije sám v lese, dozvedieť tak rýchlo, čo sa robí na Oakley? Zdá sa mi, že tento zrub je od plantáže dosť ďaleko...“
„Máš pravdu, ďaleko. Ale v tomto kraji, drahá, majú chýry rýchle nohy. Ba skôr majú krídla. Nie je toho veľa, o čom by Ryšavý Pete nevedel. Určite vie, kedy sa má stratiť. Asi nás videl prichádzať a vykĺzol zadnými dverami.“
„Božemôj, ale prečo by nám nechával celý zrub?“ krútila Raelynn hlavou.

Jeff zdvihol tmavé obočie a prvý raz po dlhej dobe uprene pozrel na manželku. „Možno preto, že je to dobrý človek. Alebo možno preto, že má dosť rozumu, aby sa nestaval medzi muža a ženu, ktorí si musia toľko vecí vyriešiť.“
Z ničoho nič jej bolo veľmi zima. Myšlienka, že by si mali s Jeffom vôbec niečo riešiť, jej vzala aj posledné sily. „Nie, zamrmlala. „Nechal nám tu otvorenú Bibliu, aby mi dal najavo, akú má mienku o manželkách. Očividne tu nikomu nezáleží na tom, aké sú skutky manželov.“
Jeff sa musel trpko usmiať. „Kdeže. Ryšavý Pete akurát neposudzuje ľudí tak unáhlene ako ty. A najmä neodsudzuje pri prvom náznaku problémov tých, ktorých už nejaký čas poznal.“ Podišiel ku kozubu a kutáčom poštuchal do ohniska. Prihodil niekoľko polien a podotkol. „Ale nemusíš sa vôbec trápiť nad tým, čo mal asi Pete na mysli. Tá časť z Knihy prísloví bola pravdepodobne určená mne.“ Vstal a ukázal na prestretý stôl. „Pre teba pripravil toto tu.“
Raelynn pokrútila hlavou a bez slova si prezrela skromnú, no pre ňu neuveriteľne lákavú večeru. Jeffovým slovám ani za mak nerozumela a pochybovala, že to má na svedomí iba strašná vyčerpanosť a hlad. Ani keby bola dokonale pri zmysloch a sýta, nezdali by sa jej o nič jasnejšie.

Jeff si jej zmätok všimol, zastal si k stolu a načrel lyžicou do misky. „Pete sa ma pýtal, či máš rada kukuričné placky. Nechal nám tu vylúpanú kukuricu a mäso, ktoré môžeš uvariť. Ale ak by sa ti to nezdalo, máme jedlo, ktoré nám pripravila Cora.“
„Aha.“ To bola najrozumnejšia odpoveď, na akú sa Raelynn zmohla.

Vtom si Jeff uvedomil, že od nej momentálne nemôže čakať racionálne uvažovanie. Argumenty budú musieť počkať. Raelynn sa očividne triasla od zimy a únavy. Vzdychol a v duchu vyslal k nebesiam prosbu, aby aspoň teraz neodmietla jeho pomoc. Vyzliekol si mokrý plášť a kabát a starostlivo ich zavesil na stoličky. Potom sa obrátil k manželke a položil jej ruky na plecia.

V tej chvíli ho zarazila jej neočakávaná krehkosť. Keďže z Oakley utiekla tak napochytro, že ani nenavštívila kuchyňu, predpokladal, že sa medzitým nemala príležitosť najesť. Jej bledá, prepadnutá tvár ho presvedčila, že to bolo určite tak. Zoči-voči takej zúboženej postavičke už nemohol držať v srdci hnev.

„Posaď sa, Raelynn,“ riekol pevným hlasom a pritisol ju na stoličku. Zohol sa k nej, vzal jej tvár do dlaní a uprene sa zahľadel na jej strhané črty. „Zavediem kone do stajne a hodím im niečo do jaslí. Nemalo by mi to trvať dlho. Potom sa vrátim a postarám sa o nás. Dovtedy tu pekne seď a ani sa nepohni, dobre? Rozumieš mi?“
Hladké čelo sa jej zvraštilo, akoby od nej vyžadoval nemocné. „Uhm,“ prikývla napokon neochotne.

Jeff splnil sľub a o niekoľko minút bol už naspäť v zrube. Priniesol so sebou aj kaďu, ktorú našiel zavesenú pod strechou. Raelynn našiel sedieť tam, kde ju nechal, hlava jej padala na prsia, keď bojovala s dotieravými driemotami. Keď sa pretisol popri stole a pred kozub položil drevenú nádobu, s myknutím sa prebrala a hľadela naňho celá zmätená, akoby ho ani nespoznávala.

„Čo s tým chceš robiť?“ vytisla zo seba namáhavo.

„Moja drahá, to bude tvoja vaňa.“ Jeff omotal okolo ucha na rozhorúčenom kotli kus plátna, zdvihol ho a nalial do kade pariacu sa vodu. Potom pridal dve vedierka studenej vody zo studne a vrátil zvyšok vody nad oheň. Potom zo sedlovej tašky vytiahol mydlo a uterák.

„Na takéto príležitosti treba byť vždy pripravený,“ usmial sa.

Jeho pokus o vtip však prešiel bez povšimnutia. „Prosím ťa, Jeffrey, chcem ísť spať,“ zastenala Raelynn.

„Pravdaže, drahá, najprv sa ale musíš okúpať a navečerať. Ani o chvíľočku skôr.“
Zdvihol ju na nohy a pomaličky jej rozopol špinavé, mokré šaty. Spadli jej ku členkom ako úbohá kôpka handier. Keď sa zohol, aby ich pozbieral, všimol si, že Raelynn má nohy pokryté odreninami a škaredými pľuzgiermi. Márne sa pokúšala skrútiť prsty tak, aby ich pred ním schovala.

„Zázrak, že vôbec chodíš,“ podotkol.

Mykla plecom. Nechcelo sa jej odpovedať na takéto poznámky, ktoré okrem ľútosti ukrývali aj výčitku. Bola taká zničená, že sa ani len nezačervenala, keď si so záujmom prezrel jej okrúhle prsia a bradavky, ktoré sa jej, odkedy otehotnela, sfarbili do tmavoružova. Nepovedala ani slovo, keď prešiel zrakom na brucho.

Zmena na manželkinom tele bola jemná, ale pri bližšom pozorovaní zreteľná. Jeff si uvedomil, že bol taký zaujatý potešením, ktoré mu dávala, že si nevšimol, aké následky majú ich nočné hry.

„Kúpeľ je pripravený, Raelynn,“ zašepkal a podal jej ruku.

Ani sa neopovážila ignorovať pomoc, lebo sa jej kolena triasli ako rôsol. Poslušne mu vložila prsty do dlane a naklonila sa k nemu, kým prstami na nohe vyskúšala teplotu vody. Bola horúca, no nie neznesiteľná, ibaže jej pľuzgierom sa vôbec nepáčila. Raelynn zasyčala od bolesti. Napokon však zaťala zuby a vošla do improvizovanej vane.

Prvý pocit bol neopísateľný. Zaplavila ju vlna nebesky príjemného tepla, akoby jej osud chcel z ničoho nič vynahradiť všetky príkoria posledných dní. Usalašila sa v čo najpohodlnejšej polohe a s hlbokým vzdychom sa oddala vodnej náruči. Odrazu ju z driemot vytrhol špľachot a na tvár jej dopadlo niekoľko samopašných kvapiek. Prekvapene otvorila oči. Skláňal sa nad ňou Jeff a ustarostené vraštil čelo.

„Nieže tam zaspíš, moja milá. Rád by som sa ešte najedol a tiež okúpal.“
„Podáš mi, prosím ťa, džbán s teplou vodou?“ ozvala sa namiesto odpovede. „Musím si umyť vlasy.“
Jeff sa chvíľu díval, ako si jeho žena šúcha oči. Pripomínala malé dieťa, ktoré ledva premáha spánok. „Budeš potrebovať pomoc?“
„Asi áno,“ vzdychla. „Už ani nevidím.“
„A čo keby som ťa aj umyl?“
Hlava jej spadla na prsia a spod chumáča strapatých, premočených vlasov sa ozval tenký hlások: „Rob čo chceš, som taká unavená, že mi je to celkom jedno.“
Pri pohľade na svoju ženu, ktorá sa v drevenej kadi zosunula ako handrová bábika, sa Jeff neubránil ľútosti. Keď jej postupne umýval celé telo, ani si neuvedomovala, čo sa s ňou robí. Len vo chvíli, keď jej vsunul namydlenú ruku do priehlbinky medzi stehnami, zdvihla prudko hlavu a pozrela naňho, akoby ho videla prvý raz v živote.

„Aký si dôkladný!“ zvolala šokovaným hlasom.
„Matka ma to naučila, ešte keď som bol malý chlapec. Umyť treba všetko, tak to vždy hovorila. A okrem toho som sa ťa na tých miestach dotýkal už toľkokrát, že by ťa moja ruka nemala prekvapiť. Vtedy sa ti to tuším celkom páčilo.“ Neohol sa ubrániť urazenému tónu.

„Ďakujem, to miesto si umyjem aj sama,“ odsekla. „Ty mi môžeš umyť vlasy.“
Jeff ťažko vzdychol. „Odkedy si taká prudérna, moja milovaná? Len pred niekoľkými dňami si mi dovolila, aby som ťa umyl od hlavy až po päty, ešte aj tam...“
„Presne ako vravíš, to bolo pred niekoľkými dňami. Dnes je to iné.“
„Aha, takže sa môžem dívať, ale na dotyky mám zabudnúť, čo?“
„Tak nejako. Aspoň kým sa mi to všetko nerozleží v hlave.“
Jeffovi sa práve minuli posledné zásoby trpezlivosti. Mal už plné zuby toho, aby ho vlastná žena považovala za najväčšieho lotra pod slnkom. Počas posledných dní od strachu o ňu takmer vypustil dušu, a keď ju napokon našiel, správala sa k nemu ako k cudziemu. V ruke držal džbán s teplou vodou, ktorý jej chcel pôvodne podať, ale zrazu ho natoľko ovládla zlosť, že, ani nevediac ako, vylial jej ho celý prudko na hlavu.

Raelynn lapala dych a žmurkala naňho cez zlepené vlasy. „To ma chceš utopiť, lebo sa ti nedám obchytkávať?“
„Nie,“ odsekol Jeff. „Iba ti chcem umyť vlasy.“ Kusom mydla jej dôkladne vyšúchal hlavu a vložil do toho všetku roztrpčenosť, ktorá sa v ňom nahromadila.

„Au! Jemnejšie!“ zvolala Raelynn.

„Prepáčte, milostivá,“ odvrkol bez stopy ľútosti. „Niekedy si neuvedomujem, aký som silný.“
„Ak ma budeš takto šklbať za vlasy, všetky mi vypadajú,“ zagánila naňho spod mydlín.

„Ale čo? Ja si skôr myslím, že budú čisté. Teraz sa to o nich povedať nedá. Čo sa ti to, prosím ťa, stalo? Padla si do žaburiny?“ Podľa vrstvy zeleného slizu to bolo presne tak. „Máš tam toľko žubrienok, že by si nakŕmila celý kŕdeľ vtákov.“
„Žubrienok?“ zajačala Raelynn. „Akých žubrienok?“
S ledva potláčaným smiechom sa jej Jeff sklonil nad temeno. „Nuž, bežných žubrienok, aké nájdeš v každom močiari. A tuším je tu aj zopár chrobákov.“
Raelynn zaúpela. „Jeffrey Birmingham, ak to vravíš len preto, aby si ma vystrašil, už sa s tebou v živote nebudem zhovárať.

Pod nos jej namiesto odpovede strčil čudesného chrobáka, takže zvrieskla a ako divožienka potriasla hlavou. Jeff sa neovládol a rozosmial sa, až sa za brucho chytal, ale vzápätí dostal do tváre poriadnu dávku mydlovej vody. To však jeho veselosť ani trochu nestlmilo. „Nože ma nechaj, drahá, nech umyjem vlasy a pozriem sa, či sú v nich ešte nejaké žubrienky. Vyčešem ti ich.“
„Hneď ich daj von!“
„Ticho, ticho! Trpezlivosť ruže prináša, drahá. Všetko pekne po poriadku.“
„Tak dobre,“ ustúpila, lebo sa už nevládala hádať a okrem toho veľmi dobre poznala jeho tvrdú hlavu.

„V poriadku,“ uzavrel. „Nakloň sa nad okraj kade, drahá.“
Raelynn sa poslušne podrobila. Zaklonila hlavu čo najväčšmi a odovzdala sa jeho dôkladným rukám. A Jeff sa usiloval, ako len vládal. Vyčesávanie vlasov, v ktorých sa naozaj pozachytávalo kadečo z rastlín i drobných stvorení, ktoré obývajú močariská, veru nebola ľahká úloha. Napriek tomu sa však nezabudol zároveň kochať pohľadom na jej odhalenú hruď, ktorú teraz rozkošné pozlacovalo svetlo z lampáša. Ten alabastrový zázrak v ňom však okrem túžby prebúdzal aj trpkú ľútosť, pretože mu bolo jasné, že kým si Raelynn naňho nezmení názor, žiadne potešenie nebude.

Po dôkladnom vyčesávaní jej opláchol dlhé husté kučery a vysušil jej ich plátenným uterákom. Druhý jej podal, aby si utrela telo. Keď sa v kadi postavila, ledva zadržal vzdych. Bola preňho stelesnením pokušenia, tou najžiaducejšou ženou na svete. A zároveň sa zdala nedosiahnuteľná.

Prinútil sa odvrátiť pohľad a radšej sa pozrel, či už niektorý kus oblečenia neuschol. Zistil, že košeľa by sa už dala obliecť a hodil jej ju so slovami: „Daj si to na seba. Operiem ti šaty a spodnú bielizeň a potom ti ich zavesím ku kozubu, nech uschnú. A napokon sa pozriem, čo by sme mohli dať do žalúdka.“
„Ďakujem,“ usmiala sa. Ešte stále bola unavená, ale teplý kúpeľ ju trochu prebral. „Si veľmi láskavý. Zväčša sú také práce povinnosťou manželky.“
„Si taká unavená, že by si pri varení určite zaspala a osobne sa mi ani trochu nepáčia prihorené hrnce. Okrem toho som na domáce práce iste zvyknutý väčšmi ako ty. Keď sme chodili s Brandonom táboriť, o všetky podobné záležitosti sme sa museli postarať. Neboj sa, nič nepokazím.“
„Nebojím sa,“ odvetila a Jeff si v duchu trpko povedal, že aspoň v niečom mu dôveruje. Pokiaľ išlo o to ostatné, čas všetko ukáže - a možno aj vylieči.

Raelynn sa košeli tešila omnoho väčšmi, ako by bola ochotná priznať. Jemný dotyk drahej látky ju upokojoval, no ešte príjemnejšia bola tlmená mužná vôňa, ktorá z nej vychádzala. Znovu sa prihlásili spomienky na spoločné vášnivé noci. A s nimi prišli aj pochybnosti, ktoré v nej naštrbili strašne podozrenie. Veď ako by mohol byť vrahom muž, ktorý sa už ukázal ako dokonalý, nežný i ohnivý milenec? Ako by mohol niekto taký na smrť dobodať mladú matku?

Kým sa Raelynn oddávala vnútorným dilemám, Jeff sa radšej venoval práci. Opral jej všetok odev a potom sa pustil do prípravy večere.

„Ryšavý Pete sa málokedy vyberie niekam preč,“ prehodil, aby reč nestála - a aby Raelynn nezaspala. „Môžeme sa považovať za vyvolených, keď nám takto veľkoryso prenechal vlastné obydlie. Pre hocikoho by to veru neurobil. Keď sme s Brandonom ešte ako chlapci chodievali do týchto končín na poľovačky, vždy sme mu doniesli niečo z úlovku. Azda to teraz berie ako protislužbu.“
Neodolateľná vôňa kukuričných placiek prilákala Raelynn ku kozubu. „Božemôj, Jeffrey, naskutku umriem od hladu,“ zavzdychala.

„To ti verím,“ prikývol jej muž a prevrátil placku na oleji, aby sa pekne opiekla aj z druhej strany. „Nevzala si si so sebou ani omrvinku.“
„Vôbec som neplánovala útek,“ bránila sa Raelynn. „Chcela som sa stratiť, skôr ako sa vrátiš.“
To si už Jeff medzitým domyslel. „Určite ma považuješ za lotra.“
„Väčšinou som o tebe rozmýšľala ako o rytierovi v zlatej zbroji,“ usmiala sa Raelynn smutne. „Ale... boli aj chvíle neistoty.“
„No dobre. Teraz sa venuj tomuto,“ riekol a podal jej čerstvú placku. „Počkaj, kým trochu vychladne.“
Lenže varovanie prišlo neskoro. Raelynn bola naozaj na smrť vyhladovaná a bez uvažovania siahla po lákavom jedle, takže si poriadne popálila prsty. To ju však nemohlo odradiť.

Pofúkala si červené miesta a statočne zahryzla do zlatožltého cesta. Bolo to výborné! Od rozkoše si pohmkávala a privierala oči, keď jej dolu hrdlom putovali prvé teplé hity za posledných niekoľko dní.

„Hm,“ ozval sa Jeff, keď ju pozoroval, „Ryšavý Pete dobre vedel, čo robí, keď nám tu pripravil všetko na takúto kráľovskú hostinu.“
„Druhú zjedz ty,“ veľkodušne vyhlásila jeho manželka. No aj tak ho sledovala hladnými očami, keď si kúsoček odlomil a odhodlane si ho niesol k ústam. Iba v poslednej chvíli zmenil smer, a skôr ako sa spamätala, mala chrumkavú dobrotu v ústach. Ten žartík ju rozosmial tak, že ledva vládala prehltnúť. „Budem tučná,“ ponosovala sa, keď sa jej to podarilo.

„Tomu osudu aj tak neujdeš, miláčik,“ podpichol ju a očami poláskal jej zatiaľ ploché bruško. „O niekoľko mesiacov sa budeš už len gúľať.“
Pozrela sa naňho. Hoci si predtým uvedomovala, že jej muž je nezvyčajne vysoký, nikdy predtým sa jej nezdal taký mohutný. Možno to malo niečo spoločné s dlhým tieňom, ktorý vrhal na dlážku aj stenu zrubu. Alebo...

Zobrali sa uprostred horúceho leta, nikdy teda ešte nemala príležitosť obdivovať jeho svalnaté telo v žiari plameňov z kozuba. Teraz pri pohľade na dokonalé plecia a širokú hruď zatajila dych. Kožu mal ešte stále bronzovú od slnka a v tomto intímnom svetle žiarila ako kov. Keď sa nad ňu v celej kráse naklonil, videlo sa jej, že nič lepšie na tom svete nemohla získať.

Proti svojej vôli cítila príťažlivosť, silný magnetizmus, ktorý sálal z Jeffovho tela. Bolo živočíšne, no predsa ovládané obdivuhodným rozumom. Sama nevedela, čo ju k nemu tak vábi.

Ale pozor! To sa v nej ozval varovný hlas podozrenia. Zaspätkovala, z ničoho nič rozrušená pocitmi, ktoré pre ňu momentálne predstavovali hrozbu. Nechcela, aby ju opäť ovládol. Už raz sa mu poddala, hoci sa usilovala odolať, druhý raz nesmie urobiť tú istú chybu. Mohol by si ju získať, mohol by ju natoľko omámiť svojou mužnou silou, že by zabudla na to, Čo sa stalo. Možno by ju prinútil, aby sa stala jeho komplicom...

„Večera je na stole, drahá,“ ozval sa Jeff. Pravdaže, vôbec si neuvedomil, ako naňho pred chvíľkou uprene pozerala, a Raelynn sa trochu upokojila.

„Prosím ťa, povedz mi, čo sa vtedy v noci stalo,“ vyslovila azda najťažšiu vetu vo svojom doterajšom živote. „Predtým, ako som ťa našla v stajni s Nelliným telom.“
Jeff sa zatváril vyčítavo. „Takže si sa napokon rozhodla, že ma vypočuješ? Znamená to, že ak teraz, keď sme sa ocitli sami, nájdeš v mojich tvrdeniach štipku dôveryhodnosti, zmierni to tvoje obavy?“
S trasúcou sa rukou pritisnutou k čelu sa Raelynn napoly odvrátila. „Viem len toľko, že to, čo som videla v stajni, ma na smrť vystrašilo.“
„Drahá, jedlo je horúce a čaká na stole, ale čoskoro vychladne, ak budeš nástojiť na rozhovoroch o tejto záležitosti,“ odsekol jej manžel a ponúkol jej stoličku. „A aspoň ja som hladný ako vlk. Ty si už možno na hlad zabudla, lenže ubezpečujem ťa, že naše dieťa potrebuje každý hlt.“
Vkĺzla na stoličku a vrhla naňho pochybovačný pohľad. „Tak povieš mi to, Jeffrey?“
„Možno neskôr. Teraz nemám v úmysle pokaziť si chuť do jedla spomienkami na tú hrôzu. Určite si ešte vôbec neuvažovala o tom, aké to muselo byť pre mňa. Ver mi, jej vražda ma hlboko rozrušila.“
Raelynn napokon uznala jeho dôvody a povedala si, že sa nič nestane, ak zmení tému. „Kde budeme spať?“
„Budeme sa musieť uspokojiť s mojimi dekami a dlážkou, iba ak by sa ti žiadalo zaliezť do postele Ryšavého Peta.“
„To radšej nie.“ Predstava, že by mala spať v posteli cudzieho chlapa, ju nelákala. „A ty by si určite tiež nechcel...

„Nemaj obavy, ani náhodou. Ryšavý Pete prisahá, že slova čistota - pol života v Biblii nenájdeš. A tá kaďa, ktorú som doniesol zvonka, mala na dne aspoň týždňovú vrstvu prachu. Je mi to ľúto, ale budeš sa musieť uspokojiť s mojou spoločnosťou na deke.“
„Nie si veľmi galantný,“ ponosovala sa.

„Pche! A to, že som sa odpratal z tvojej postele po tom, som ťa vytrhol z Gustavových pazúrov, nie je podľa teba galantnosť? Lenže pozor, také niečo druhý raz nepripustím. Budeme spať na jednom lôžku, madam - ak už nie spolu.“ Tón jeho hlasu jasne naznačoval, čo tým myslí.
„Ty by si ma prinútil...?“
„Dopekla, Raelynn, ako si to môžeš myslieť?“ zvolal. „Ale už sa nedám vypudiť z manželskej postele, ani neutečiem do inej spálne. Videl som, aké muky prežíval Brandon, keď sa kedysi na celé mesiace odcudzili s Heather. Nebudem taký istý blázon. Kým žiješ pod mojou strechou, budeš spať v mojej posteli.“
„Ako ľahko zabúdaš na podmienky, ktoré som stanovila pre naše manželstvo,“ pozrela naňho vyčítavo. „Vtedy si súhlasil, že mi poskytneš čas...“
„Áno, ale to bolo predtým, ako si súhlasila, že sa so mnou blížiš.“ Naklonil hlavu a pozrel na ňu so zvláštnym výrazom očiach. „Povedz mi jedno. Som pre teba len bábka na šnúrke, ktorá má tancovať, ako jej budeš pískať, a potom, keď a jej nabažíš, odhodíš ju niekam, kde na ňu budeš môcť rýchlo zabudnúť? Mám čakať, kým sa zase raz ráno náhodou nezobudíš s vrtošivým rozhodnutím, že ťa môžem opäť chvíľočku zabávať? Sto striel, také niečo si výhod z hlavy! Buď sa podriadiš tomu, čo manželstvo prináša, alebo nebude nijaké manželstvo!“
Raelynn zdvihla hlavu. „Zabudla som ti povedať, že keď si a našiel, mala som namierené do Charlestonu.“
Premeral si ju chladným pohľadom. „Mala si namierené na dno močiara. Ty aj tá chuderka kobylka.“
„Pôjdem ta,“ nástojila tvrdohlavo.

„Už je neskoro uvažovať o zrušení manželskej prísahy,“ odsekol Jeff. „Čakáš moje dieťa, a ak ho - alebo ju - nechceš, ja teda áno!“
Raelynn zhŕkla. „Moje dieťa,“ zašepkala rozhodne, „moje dieťa pôjde so mnou.“
„Na to zabudni. To nie je len tvoje dieťa. Máme pred sebou sedem mesiacov na vyriešenie otázky, kde budeš bývať, sa naozaj rozhodneš odísť z môjho domu. Ale dovtedy maj na pamäti dobro nášho potomka. Určite si nezarobíš ani na ba, nieto ešte na dieťa.“
„Mohla by som pracovať pre Farrella tak ako predtým Nell,“ vyhlásila. „Viem celkom šikovne navrhovať modely...“
Do žiariacich zelených očí sa vkradol taký chlad, až ju zamrazilo. Pomyslela si, že možno práve tento strašidelný pohľad videla tesne pred smrťou Nell.

„Ako si praješ. Nebudem ťa držať v manželstve proti tvojej vôli. Ale dovtedy nástojím na tom, aby si niečo zjedla.“
Raelynn sklonila hlavu. Zachvátil ju zmätok, ba panika. Keď pred niekoľkými hodinami napochytro opustila Oakley, bola plná nevyslovených obáv. Teraz sa vrátili a boli ešte horšie a komplikovanejšie. Najčudnejšie bolo to, že ju v kútiku srdca veľmi bolestne kvárila predstava, čo by sa stalo, keby sa Jeff naozaj rozhodol s ňou rozviesť.

Možno by to bolo preňho aj najlepšie, uvažovala pochmúrne. Od svadby mu život nepriniesol veľa radosti. Útočili naňho, strieľali, obvinili ho, že splodil nemanželského potomka, a teraz ho podozrievajú z vraždy. A najmä ona ho z nej podozrieva.

Znovu jej v ušiach zazvonil verš z Biblie: Činí mu dobre, a nie zle po všetky dni svojho života. „... dobre, a nie zle...“
Raelynn sa mykla, lebo si uvedomila, že to povedala nahlas. Zaškúlila na Jeffreyho a zbadala, že ju uprene pozoruje.

Trasúcimi sa prstami zdvihla z taniera čerstvú placku a poslušne sa do nej pustila, ale ticho, ktoré medzi nimi zavládlo, sa jej odrazu zdalo omnoho krutejšie ako akákoľvek hádka. Dokonca jej načisto prestalo chutiť.

Čas sa vliekol ako slimák. Dojedli, Jeff odpratal zo stola a Raelynn umyla plechové taniere a príbory v drevenom vedierku. Nakoniec chcela vyčistiť panvicu, ale tá bola ešte stále taká horúca, že keď ju neuvážene chytila do holej ruky, od bolesti vykríkla. V tej chvíli stál vedľa nej Jeff, vytrhol jej ten vražedný kus riadu z dlane a hodil ho do nádoby so studenou vodou. Na dlaň jej nasypal sódu bikarbónu a obviazal jej popáleniny kusom plátna, čo si odtrhol z lemu košele.

Raelynn sa zvraštila od bolesti. „Nevedela som, že je až taká horúca,“ zašomrala.

„To som si všimol,“ riekol Jeff a ukázal na poľné lôžko rozložené na dlážke. „Radšej si ľahni, tam budeš v bezpečí.“
„Ale kam ideš ty?“
„Idem von, donesiem ešte trochu vody. A potom sa chcem okúpať.“ Prebodol ju pohľadom. „Máš nejaké námietky?“
Pozrela na jeho košeľu, ktorá bola po ošetrení jej ruky nezvyčajne krátka. „Nemyslím, že by ma ten pohľad veľmi šokoval.“
„Možno áno, ak budeš hľadieť príliš uprene,“ odvetil bez stopy veselosti. „Ešte stále sa považujem za novomanžela.“
„Ak ti to bude nepríjemné, nebudem sa pozerať,“ šepla.
„Nepríjemné? Bude to vzrušujúce, to je presnejšie slovo.“ 

„Aj keď si na mňa nahnevaný?“
„Nemyslím si, že by mi hnev bránil, aby som si uvedomoval tvoju prítomnosť.“
„Usuším si vlasy a počkám ťa na lôžku,“ riekla. Na tú tému sa jej už nechcelo diskutovať.
„Už sa ma teda nebojíš?“
Mykla plecom a zopla ustarostené ruky. „Neviem. Ale aj tak budem opatrná.“
„Aha.“
Sklamanie v jeho hlase jej na tvári vyčarilo náznak úsmevu, ale to sa už Jeff obrátil a vyšiel z izby.

Sadla si na prikrývky a pokúsila sa najskôr prstami a potom aj hrebeňom rozčesať pospletané kučery. Nešlo jej to ktovieako, najmä vzhľadom na čerstvo obviazanú dlaň, ale keď zdvihla hlavu, odrazu na celú činnosť úplne zabudla. Jej muž stál pred kozubom na jednej nohe - vyzliekal si jazdecké nohavice. Z takého uhla ho ešte nikdy nevidela a zrazu ju zaskočila vlastná odvaha. Uprene sa zadívala na miesta, ktoré ju stále fascinovali. Vo svetle plameňov nevedomky vystavoval na obdiv celú svoju mužnosť a netušil, že ho pozorujú dve lačné oči.

Keď sa zbavil nohavíc, hodil ich na stoličku pri ohni a prudko sa k nej obrátil. Bol nahý ako v deň, keď prišiel na svet. Raelynn nervózne odvrátila zrak a on sa pustil prehrabávať sedlové tašky. O chvíľu vytiahol britvu a kúsok postriebreného skla.

„Ty máš zrkadlo!“ zvolala Raelynn. Zabudla na ostych, na strach, na všetko. Povedala si, že jedného dňa sa musí pozrieť, čo všetko jej príčinlivý manžel schováva v tých sedlových taškách. Bude to istotne zaujímavé.

„Niektorí ľudia chodia do divočiny lepšie vystrojení ako ty, drahá,“ podpichol ju. „To zrkadlo ti dám, ale najprv sa oholím, ibaže by ti neprekážalo, keby som ťa dnes v noci poriadne podriapal.“
„Ďakujem, počkám,“ odvetila. Posmelilo ju, že sa Jeff vôbec nevyjadril na adresu vlastnej nahoty, riskovala teda ešte jeden pohľad na jeho lono a ten ju inšpiroval k otázke: „V čom budeš spať?“
Keď sa im oči napokon stretli, Jeff sa uškrnul. „Ako zvyčajne. Vo vlastnej koži.“
„Možno by si si mal dať nohavice.“
„Bojíš sa, čo urobím, ak budem nahý?“
„Bojím a basta.“
„Počuj, zaviaž si medzi stehná moju košeľu, lepší pás cudnosti tu na okolí nenájdeš. Lebo ja si ani náhodou nemienim obliecť nohavice len preto, aby som vyhovel tvojmu vrtochu.“
„Jeffrey!“ zvolala zhrozene a odvrátila sa.

„Dopekla aj s tebou, Raelynn, neznásilním ťa! Prestaň fňukať, učeš sa a spi. Nebudem ťa obťažovať, ak ma k tomu sama nevyzveš.“
Zlostne sa jej obrátil chrbtom a vstúpil do kade. Okúpal sa, oholil, a keď sa chcel utrieť, zistil, že ľanové uteráky, ktoré predtým použila Raelynn, nestačili celkom uschnúť.

„Si si istý, že sa Ryšavý Pete nevráti?“ ozvala sa tlmená otázka z improvizovaného lôžka, keď k nemu pristúpil, šúchajúc si nahý chrbát.

„Pete vždy dodrží slovo,“ ubezpečil ju. „Sme celkom sami.“
Keď naňho opäť pozrela, nevydržala hľadieť dlho, ale to stačilo, aby si v mysli naveky uchovala obraz manžela zaliateho žiarou plameňov. Zdalo sa jej, že mu na bronzovej pokožke žiari tisíc diamantov.

„Kde si spala včera v noci?“ ozval sa zrazu.

„Ďakujem za opýtanie, na strome. A skôr ako ma budeš zase hrešiť, že som hlúpa, ubezpečím ťa, že to už v živote neurobím. Horší nocľah som nikdy nezažila.“
„Uhm. To verím. A čo ťa ta vyhnalo? Had?“ spýtal sa, keď narovnával prikrývku.
„Ako si to uhádol?“
Nedbalo mykol širokými plecami. „To je jasné. Je ich tu na okolí pomerne veľa a ešte nebolo až tak chladno, aby sa uložili na zimný spánok.“
Raelynn sa mykla a pozrela na dvere. „Prosím ťa, to mi ani nehovor, Jeffrey. Neznášam hady.“
„Väčšina žien ich neznáša, ale nie všetky hady sú nebezpečné. A aspoň tu sa nemáme čoho obávať.“
„Ako si môžeš byť taký istý?“
„Ony sa väčšmi boja nás ako my ich. A potom,“ uškrnul sa, „žiadny had v dejinách si ešte neotvoril dvere.“
„To nie, ale môžu sa sem preplaziť dajakou škáročkou, keď budeme spať, a potom...“
„Hej,“ odvetil Jeff s úsmevom. „To je možné. Ak ťa to trápi, zostaň tesne pri mne a ja nás oboch ochránim. A teraz prepáč, ale som už strašne uťahaný a predpokladám, že aj ty. Potrebujeme sa vyspať.“
Tú chvíľu si vybral vietor, aby zahrmotal dverami, a vonku zašumel nový príval studeného dažďa. Raelynn sa zachvela. Áno, bola na smrť unavená. „Myslíš, že bude zase búrka?“
„Možno.“
„Ak bude zase tak liať ako dnes, na Oakley sa asi nedostaneme.“
„Nemáš byť prečo vyplašená. Zostaneme tu, kým sa počasie neumúdri. Sme tu v bezpečí.“
„A čo ak sa v noci vráti Ryšavý Pete?“
„Nevráti sa.“
„Určite?“
„Určite, Raelynn. A teraz už spi.“
Nech už by bola chcela akokoľvek protestovať, vo chvíli, keď si ju pritiahol k sebe a objal ju, zabudla na všetky nepríjemnosti. Celú ju zahalil pocit bezpečia. Pritúlila sa k nemu a vychutnávala si teplo, ktoré vyžarovalo jeho nahé telo. Ani si neuvedomila, že jej pred spaním vtisol na čelo ľahký bozk.
Jeff ležal, bdel a počúval tiché nepokojné mrmlanie, ktoré plynulo z pier jeho manželky. Hoci si ju pritúlil a pokúšal sa ju hladkaním upokojiť, akoby nemohol preniknúť za bariéru jej mysle, ktorá ju oddeľovala od reality. Spala nepokojne, cítil každý jej pohyb, počul každé slovo či vzdych.

Raz ho v spánku s čudnou hrôzou odtískala a potom sa k nemu opäť tisla ako vystrašené dieťa. Dovolila mu, aby ju objal, no o chvíľu už zase stuhla a mykala sa ako zvieratko v pasci. Keď sa ju pokúšal utíšiť, nahlas zanariekala a odtláčala ho od seba, akoby vedľa nej ležal sám diabol. Jeff ju hneď pustil a oprel sa o lakeť, aby jej lepšie videl do tváre. Ešte stále spala, ale bolo mu jasné, že ju posadla rovnaká nočná mora, aká ju nedávno prinútila, aby sa vydala na bezhlavý útek.

„Nell!“ vykríkla zúfalo. „Nieee! Prosím, nie, Jeffrey! Prosím, nie! Prosím... Pomôž mi... Toľko krvi... Čo mám robiť?“
Zachvátila ho vlna hrôzy. Naozaj to vyzeralo, že ho v tomto temnom divadelnom predstavení jeho žena obsadila do roly zloducha. Napriek tomu neprichádzal na nič, čím by ju mohol presvedčiť, že je nevinný. Aspoň kým neodhalia skutočného vraha...

Mal by ju oslobodiť od svojej prítomnosti? Jeff v duchu zaúpel. Tá myšlienka sa mu protivila, ale v tejto chvíli to bolo jediné, čo mohol pre Raelynn urobiť. V takomto duševnom stave, naplnená podvedomou hrôzou, sa s ním aj tak nebude cítiť bezpečne...

Kapitola 27
Nadránom konečne stíchol vytrvalý klopot dažda na streche zrubu a vietor prestal nemilosrdne kmásať stromy. Niekde tesne vedľa zrubu zaštekala líška. Raelynn v tej chvíli roztvorila oči a z pier jej uniklo nejasné mrmlanie, ale ešte stále ju držala v zajatí strašidelná nočná mora. Jeff k nej vystrel ruky a ona sa k nemu pritisla, inštinktívne sa utiekala pod jeho ochranu. Dovolila mu, aby ju tíšil ako malé dieťa, objímal a hladkal jej vlasy. Potom už spala lepšie, takže si aj on trochu zdriemol, až kým ho neprebudilo erdžanie koni.

Jeff zatriasol svojou ženou. „Rýchlo, Raelynn!“ zašepkal nástojčivo. „Obleč sa! Niekto je vonku!“
Vyrušená z tuhého spánku sa chvíľu omámené vymotávala spod prikrývky a Jeff už skočil ku stoličke, kde ležali jej šaty. Hodil jej ich a sám nestrácal čas s obliekaním. Ledva stihol siahnuť po pištoliach, keď sa rozleteli pod kopancom dvere a Raelynn zhíkla. Cez prah prešiel krívajúci Olney Hyde, ľavú ruku mal zavesenú v zle zaviazanej slučke z plátna a na ľavej nohavici mu zívala dlhá trhlina. V pravej ruke zvieral hrozivo veľkú pištoľ. „Položte zbrane, dopekla, lebo tejto fľandre prestrelím hlavu!“ skríkol mladý zlosyn a namieril hlaveň presne na Raein, ktorá sedela ako primrazená na dlážke. Ešteže si stihla zhodiť manželovu košeľu a dať si vlastnú spodnú bielizeň. Teraz sa zakrývala prikrývkou.

„Už ich odkladám,“ riekol Jeff a opatrne položil obe pištole na stôl. „A teraz prestaň mieriť na moju ženu.“
„Až kým nezložíte aj pušku,“ odsekol Olney. Hlas mal poznačený bolesťou. Čakal, kým Jeff poslúchne, a potom mykol bradou k lampášu zavesenému na klinci. „A teraz dobre počúvajte, aby som to nemusel opakovať. Zažnite tú lampu, aby som na vás videl. A potom sa odpracte od stola. Na vašom mieste by som bol veľmi opatrný. Ak ma nahneváte, večera sa nedožijete.“
Olney nedôverčivo pozoroval Jeffa, ktorý sa pobral splniť príkaz. Potom dokrivkal k hrubému stolu, pištole, ktoré tam ležali, si zastrčil za pás, vlastnú zbraň si vopchal pod pazuchu zranenej ruky a pomaly sa pobral k ohňu. Tam pištole zavesil na prázdne háky, ktoré trčali z brvna. „Tu budú v bezpečí. Ak sa o niečo pokúsite, vystrelím vám obom mozog z hlavy.“
Napokon na nich namieril svojou zbraňou a pozrel uprene na Jeffa. „Počujte, tá vaša prekliata kobyla ma skoro poslala na druhý svet. Otrepala ma o strom tak, že som zletel ako zhnitá hruška. Omdlel som, a keď som sa prebral, bola už preč. A dobre urobila, potvora jedna, lebo by som ju bol naskutku odpravil. Nohu mám odratú od kolena až po rozkrok a ruku rovnako bezvládnu ako pán Fridrich. Takže mi ju, pán Birmingham, musíte napraviť.“
„Ja?“ Jeff pokrútil hlavou. „Neviem naprávať vykĺbené končatiny. Radšej vyhľadaj doktora Clarencea, ten to spraví najlepšie.“
„Neskoro. Už sa k nemu nedovlečiem. Takže sa o to musíte pokúsiť vy. Ak mi tú ruku nenapravíte, prisahám, že vašej žene spravím dieru medzi očami.“
To bola rozhodne dobrá motivácia. „Ako myslíš, Olney, ale varujem ťa, o medicíne veľa neviem.“
„Tak potom sa musíte naozaj usilovať, lebo od toho závisí život vašej ženy. Rozumiete?“
„Ale už som ti povedal...“
„A ja vám teraz vravím, pán Birmingham, že mi tú ruku buď napravíte, alebo si ešte dnes pochováte ženu!“
„Tak dobre,“ pristal Jeff s obavami. „Ale bude to chvíľu trvať.

Olney sa uškrnul. „V poriadku. Budem potrebovať niečo proti bolesti. Máte tu aj silnejší trúnok ako vodu?“
„Nepozeral som sa.“
„Tak nech sa pozrie vaša žena, dočerta!“
Raelynn pri tom kriku až poskočila. Vystrašene pozrela na manžela a ten prikývol. „Dobre, Olney, pozriem sa, ale najskôr sa musím obliecť.“
Prikývol, hoci nerád. Raelynn si ponad hlavu natiahla prikrývku a pod ochranou tohto provizórneho stanu sa jej podarilo natiahnuť si šaty tak, že Olney nezazrel vôbec nič z toho, čo by bol iste tak rád videl. „Nemusíte byť taká hanblivá, milostivá,“ ozval sa posmešne. „Môžete sa staviť, že som už takých ako vy videl viac, ako ste vy videli mužov.“
Ignorovala jeho chvastanie, a keď sa vynorila z úkrytu, bola už oblečená, len si oboma rukami držala šaty za chrbtom. „Môj manžel mi ich musí zaviazať,“ vyhlásila. „Dovolíš mu to?“
„Asi budem musieť, keď som taký chromý,“ uškrnul sa, ale Raelynn už videla, že má iba plno rečí. Ruka ho očividne veľmi bolela, takže pre ňu momentálne nebol nebezpečný. A okrem toho rešpektoval teritórium, ktoré si pre seba vyhradil pán Fridrich. Jedna vec je vyhovieť žiadosti tela a druhá vrhnúť sa do istej záhuby.

Bokom sa posunula k Jeffovi a bez slova počkala, kým jej jeho štíhle prsty pozaväzovali všetky stužky a pozapínali všetky háčiky.

Keď boli šaty v poriadku, Raelynn sa vydala na menšiu výpravu s úmyslom vypátrať Petove zásoby alkoholu. Napokon našla malý demižón s whisky v drevenej skrinke, ktorá stála vo vedľajšej izbe. Keď sa vrátila, bez meškania naliala Olneymu plný hlinený pohárik. Olney ho rýchlo obrátil do seba a vystrel ruku v nemej žiadosti o dupľu. Keď sa však k nemu priblížil Jeff, znovu schytil pištoľ.

„Počkajte, kým bolesť trochu ustúpi,“ prikázal mu a dal si ďalší dúšok. „Nemienim tu pred vašou ženou zavýjať tak ako pán Fridrich. Zase by jej mohli prísť na jazyk dajaké posmešné slová a ja by som sa nemusel ovládnuť. Ak ju teraz zastrelím, nebude sa vám asi veľmi chcieť naprávať mi ruku.“
Pri predstave, že Raelynnin život má závisieť od Olneyho schopnosti ovládať hnev, Jeffa zamrazilo. „Sľubujem ti, že budem opatrný, Olney. A ty mi zase sľúb, že moju ženu nezastrelíš, ak sa na mňa náhodou nahneváš.“
„To je slovo džentlmena, pán Birmingham, ale čosi vám poviem. Pán Fridrich by za tú vašu mačičku zaplatil plný mech peňazí, nebudem predsa taký sprostý a nezastrelím ju. Hoci sa teraz necítim na to, aby som ju bral so sebou, môžete sa staviť, že čoskoro si po ňu prídem.“
„Tak preto si zavraždil Nell?“ ozval sa Jeff a začul, ako Raelynn zhíkla. „Vylákal si ju na moju plantáž, však, pretože si dúfal, že ak ju zabiješ, moja žena ma bude podozrievať a zanevrie na mňa. Ale nerozumiem, prečo si vzal kobylku a prečo si ju ani neosedlal.“
„Vy sviniar! Nehádžte na mňa tú vraždu!“ skríkol Olney.
„Áno, priviedol som tú maličkú k vám, lebo som vám chcel narobiť ťažkosti. Gustáv by mi bol zaplatil tú tisícku, ktorú sľúbil Cooperovi Fryovi. Lenže to som ešte nevedel, že ste ju schopný zabiť. Nechala ma v stajni, mal som ju tam čakať aj s jej dieťaťom, a ona sa šla s vami porozprávať do vašej izby. Chcela vám povedať, že ak sa nepriznáte, že ste otcom jej pankharta, všetkým vašim hosťom ukáže, ako sa ten malý na vás podobá. Tá vaša sprostá kobyla ma skoro dokopala na smrť, keď som chcel vkĺznuť k nej do boxu. Vystrájala ako sto čertov, tak som aj s Nelliným deckom vliezol do druhého boxu. Ale keď ten váš chlap vyviedol kobylu von do ohrady, všetko sa utíšilo, tak som si povedal, že sme v bezpečí. A potom som zazrel, ako ste vliekli Nell do stajne, zapchávali ste jej ústa a vykrúcali ruku. Áno, vy, nikto iný. Dobre že som preliezol cez múr a skočil do vedľajšieho boxu, lebo ste ju vzali presne do toho, v ktorom som nechal jej dieťa.“
„A, ako inak, videl si aj to, ako som ju zabil, však?“ ironicky sa spýtal Jeff.

„Pravdaže,“ prikývol Olney. „Díval som sa cez dosky. Najprv som si myslel, že ju chcete znásilniť, no potom som vám v ruke zazrel nôž a počul som, ako skríkla, keď ste ju pichli do brucha.“ Raelynn si pritisla ruku na ústa a vydala zvuk, pri ktorom sa Olney obzrel. Pery sa mu skrivili v posmešnom úškrne a vzápätí pokračoval. „Neviem, čo som spravil, možno som zhíkol, lebo ste ju pustili a vybehol ste zo stajne za mnou. Tie vaše dlhočizné nohy budú na niečo dobré, lebo ste bežali rýchlejšie ako ja. A vtedy som v ohrade zazrel vašu kobylu. Povedal som si, že ak ma tá neodnesie preč, je so mnou amen. Ledva som na ňu vyliezol, už ste tam boli a ťahali ste ma dolu, ale ja som tú potvoru poriadne kopol, takže sa konečne dala do cvalu. Keby ma nebola potom v lese zhodila, bol by som už v Charlestone a pán Fridrich by sa dozvedel, že ste vrah.“
„Prestaň, Olney,“ odvrkol Jeff. „Pripravil si si peknú rozprávku. Zabil si tú úbohú dievčinu a teraz to chceš zhodiť na mňa. Ale to ti bude nanič. Vyslal som za vrahom Elijaha a on povedal Ryšavému Petovi, že ide za tebou.“
„To viem,“ prikývol zlostne Olney. „Elijah ma sledoval až do včerajšej noci. Počkal som si naňho v kroví a strelil som mu do nohy. Ešte som videl, ako krivka domov.“
„Tuším sa veľmi rýchlo zbavuješ všetkých, čo ti skrížia cestu,“ zdvihol obočie Jeff. „Ver mi, že to bude len ďalší zločin, z ktorého sa budeš zodpovedať. Len čo ťa šerif Townsend chytí...“
„Ak ma vôbec niekedy chytí, poviem mu, ako ste zabili Nell,“ zavrčal Olney. „Nemohol som si vás pomýliť. Boli ste v plesových šatách. Keď som bol predtým pri dome, pozrel som sa cez okno a boli ste jediný muž v čiernom.“
„Počkaj chvíľočku,“ zdvihol ruku Jeff. „Vyjasníme si to. Vravíš, že keď si ma videl v spálni, mal som čierny oblek?“
„Hej.“
„Ale keď som vyšiel z domu a objavil v Ariadninom boxe Nell, bola asi jedna hodina ráno. Vtedy som mal na sebe bielu košeľu a hnedé nohavice.“
„Nie, keď ste ju zabili, bolo asi pol dvanástej.“
Jeff potriasol hlavou. „To nie je možné. Nell mala toľko rán, že by nemohla prežiť ani niekoľko minút, nie to ešte hodinu a pol.“
„O čom to hovoríte? Videl som, že ste ju pichli iba raz.“
„Nie, mala tri bodné rany.“
„Dopekla, možno ste sa tam neskôr vrátili a dorazili ste ju. Viem len to, že keď som vás tam videl, bolo po jedenástej.“
„A videl si mi jasne do tváre?“ Keď Olney rozhodne prikývol, Jeff si ho podozrievavo premeral. „Povedz, horeli v stajni dajaké lampáše? Väčšinou nebývajú zažaté. Keď som tam neskôr prišiel, určite nehorel ani jeden. Keď som počul Nellin krik, vzal som si lampáš zo zadnej verandy.“
„Ale viem, že ste to boli vy. Na to nepotrebujem svetlo.“
„Aha. Takže ty si ma spoznal aj v tme. Povedz mi, ako sa ti to podarilo.“
„Ste vysoký. S kým si vás môžem pomýliť?“
„A čo šerif Townsend? A Farrell Ives? A môj brat? Videl si ich?“
„Veľmi dobre viete, že áno. Videl som ich, keď ste vtedy v noci vtrhli k pánu Fridrichovi. Ale nebol to ani jeden z vašich darebákov. Ten chlap, ktorý bol v stajni s Nell, bol vysoký a chudý. Každý z tých ostatných je od vás o dobrých päť libier ťažší. A ešte čosi: vrah mal čierne vlasy. To som v mesačnom svetle videl.“
„Si si istý, že neboli hnedé alebo ryšavé?“
„Prisahám, že boli čierne ako teraz vaše.“
„Vtedy som tancoval so svojou ženou, Olney. Mám svedkov, ktorí to potvrdia.“
Raelynn si zahryzla do roztrasenej pery. Nechcela manžela pred tým lotrom opravovať. O jedenástej šiel Jeffrey na toaletu. Spomenula si, že keď odišiel, pozrela sa na hodinky, lebo uvažovala, či bude mať čas zájsť do svojej izby. Keby to bola urobila, možno by bola u nich v spálni dokonca objavila Nell.

Jeff podišiel k mládencovi. „Radšej by sme sa mali venovať tvojej ruke, Olney. Whisky už určite zaúčinkovala.“ Keď Olney prikývol, Jeff opatrne vystrel zranenú končatinu k sebe, až kým mu nespočívala na pleci. Olney zbledol, ale zaťal zuby. Keď sa už dostali tak ďaleko bez nehody, Jeff si v duchu vydýchol a pustil sa rukou pomaličky krútiť dookola. Aj taký sotva badateľný pohyb vyvolal u Olneyho triašku, ale ani na okamih ho neprinútil pustiť pištoľ, namierenú na Jeffov pás.

„Teraz trochu potiahnem,“ ozval sa Jeff výstražné. „Dúfam, že zapadne na miesto.“
„A ak nie?“ zachripel Olney.

„Tak budeme pokračovať, kým sa to nepodarí.“
„Poďme na to,“ riekol Jeff.

Jednou rukou ho chytil za plece, druhou za zápästie a pomaličky potiahol za ruku tak, aby kĺb čo najlepšie zapadol späť do jamky. Olney tlmene zaklial, ale v nasledujúcom momente pocítil, že ruka je na svojom mieste. Bolesť takmer ihneď zmizla a konečne sa mohol nadýchnuť.

„Myslím, že sa to podarilo,“ oznámil Jeff s viditeľnou úľavou.

Olney dychčal, akoby bol prebehol niekoľko míľ. „Hej, už ma to nebolí.“
„Ale aj tak by som ti mal tú ruku obviazať a pripevniť k prsiam, aby sa kĺb zahojil,“ povedal Jeff.

„Dobre. O také muky už nestojím.“ Olney pozrel na Raelynn, ktorá stála v bezpečnej vzdialenosti. „Musím sa najesť. Odkedy som vysadol na tú beštiu, nemal som nič v ústach.“
„Odvčera zostalo trochu mäsa a zopár kukuričných placiek,“ odvetila.

„To je jedno, zjem hocičo. Len nech si to nemusím šúpať.“
„A ako chceš jesť a zároveň mieriť na môjho muža?“
„Pošlem ho do opačného kúta izby, kde bude sedieť a sekať dobrotu, kým si naplním žalúdok. Máte ešte nejaké hlúpe otázky, milosťpani?“ odsekol. „Dobre, tak sa hýbte a dajte mi niečo jesť!“ skríkol.

Prešla okolo neho po prstoch, vyľakaná hrozivým tónom. Na plechový tanierik naložila niekoľko placiek a mäso. Najradšej by ich bola posypala štipľavou paprikou, ale neopovážila sa provokovať, najmä kým mal pod dozorom tri pištole.

Keď Jeff obviazal Olneymu ruku a pevne mu ju priviazal k prsiam, musel sa stiahnuť do vzdialeného kúta, zatiaľ čo sa Olney kŕmil. Hoci sa zdalo, že okrem jedla, ktoré mu priniesla Raelynn, nič nevníma, pištoľ mal na dosah a oboch ich kútikom oka pozoroval. Jeff sa radšej o nič nepokúšal. Bol si istý, že by ho Olney s radosťou zniesol zo sveta, a potom by mu bola Raelynn vydaná na milosť a nemilosť.

Naveľa sa mladý lotor zdvihol a rozkošnícky si pošúchal brucho. „No,“ vyhlásil spokojne, „teraz už potrebujem len vášho žrebca a vás, aby ste mi ho osedlali. A radím vám dobre, správajte sa pritom slušne, budem mať na muške vašu ženu. Rozumiete?“
Jeff prikývol. „Dokonale.“
„Tak to by sme mali, pánko. Do roboty! Nemám čas trčať tu do večera. A vy, panička, choďte pekne za svojím mužom, len nie príliš blízko, lebo vás hneď prevŕtam guľkou. Nezabudnite, budem za vami. Kapišto?“
„Hej,“ prikývla a premerala si ho zúrivým pohľadom. Rozosmial sa. „Počujte, prestaňte na mňa gániť. Namojpravdu neviem, čo na vás pán Fridrich vidí. Ste krpatá, tenká a zlostná ako čert. Ja mám radšej kyprejšie žienky.“
„To je pochopiteľné,“ odsekla Raelynn.
„Čo rým chcete povedať?“ zavrčal mládenec.
„Len to, že máš svinský vkus.“
Jeff mávol rukou, chcel manželke naznačiť, aby bola radšej ticho, ale Olneyho hnev sa už nedal uhasiť. Strašne zreval, zdvihol ruku s úmyslom udrieť Raelynn spakruky po tvári, ale vtom medzi nich skočil Jeff. A vzápätí naňho zloduch obrátil hlaveň a natiahol kohútik.

„Nie!“ skríkla Raelynn a schmatla Olneyho za lakeť. „Nestrieľaj naňho! Prosím! Už budem dobrá!“
Olney sa mykol, vyslobodil si ruku a zlostne si premeral Jeffa od hlavy až po pätý. Raelynn sa chvela od strachu, lebo sa jej zdalo, že tento zúrivec môže jej muža zastreliť len preto, lebo má na to náhodou chuť. No nakoniec sa ovládol. „Dobre, panička. Teraz ste mu zachránili kožu, ale varujem vás, ešte raz a môžete mu kopať hrob. Jasné?“
Raelynn skrúšene prikývla. „Jasné.“
„Nuž,“ ozval sa Olney sardonicky a žmurkol na Jeffa, „má vás tuším predsa len radšej ako pána Fridricha, ale nemôžem jej to zazlievať, pán Fridrich nie je najväčší krásavec pod slnkom.“ Kývol pištoľou. „A teraz choďte pekne pomaly von a možno to obaja prežijete.“
Jeff vzal lampáš a šiel prvý von. Tí dvaja ho nasledovali. S ohľadom na Olneyho pištoľ a výbušnú povahu sa pri sedlaní Majestica naozaj správal čo najpokojnejšie, aby nedal lotrovi ďalšiu zámienku. Dokonca mu aj pomohol vysadnúť na koňa a bez pohnutia stál vedľa svojej ženy, kým sa žrebec s Olneym nestratil z dohľadu. No keď sa jej potom pokúsil položiť ruku na plece, mykla sa, odskočila a vbehla do zrubu. Jeff vzdychol. Dlho za ňou pozeral, potom sa obrátil k Ariadne.

„Veru neviem, ktorá z vás dvoch je nevyspytateľnejšia,“ zašomral a kobylka nastražila uši. „Ty si ako živé striebro, ale aj tak si myslím, že na tamtú dámu nemáš. No uvidíme, čo povieš, keď sa budeme chcieť dopraviť na tebe domov – dvaja a bez sedla.“
Keď napokon vošiel do zrubu, uvedomil si, že jeho žena si už vybudovala barikády. Usadila sa na druhom konci stola a ostražito si ho premeriavala. Ani sa nemusel pýtať, čo ju trápi. Boli presne tam, kde predtým.

„Vari naozaj veríš tomu, čo tu natáral Olney?“
„Ešte stále som nenašla odpovede na niektoré otázky.“
„Napríklad na aké?“
„Napríklad kam si naozaj šiel, keď si sa okolo jedenástej vytratil zo sály. Hovoril si, že ideš na toaletu. Šiel si naozaj len tam? Ak áno, trvalo ti to dosť dlho.“
Jeff namáhavo vydýchol. Na tú epizódku celkom zabudol, ale jeho žena si ju očividne dobre pamätala. „Prepáč. Už som to vypustil z hlavy.“
„Aha, aká náhoda! Ak si nezabil Nell, prečo si tam bol tak dlho?“
„Pretože som sa zarozprával s niekoľkými priateľmi. Dopekla, asi som mal skočiť za najbližší krík a potom uháňať späť za tebou. Bol by som v tvojich očiach lepší? Čo chceš spraviť, pýtať sa mojich priateľov, či ma naozaj videli, ako si uľavujem?“
„Nebuď vulgárny,“ odsekla.

„Nemáš ani potuchy, aký vulgárny mám teraz chuť byť. Nezišlo ti na um, že Olney klame, lebo si chce zachrániť krk, alebo preto, lebo nás chce poštvať proti sebe a dostať odmenu, ktorú Gustáv prisľúbil Cooperovi Fryovi? To si ma tak málo vážiš, že radšej veríš zloduchovi?“
„Viem len toľko, že som ťa videla stáť nad Nell s...“
Jeff prudko zdvihol ruku, aby ju umlčal. „Ušetri ma svojich morbídnych príhod, drahá. Viem, čo si videla. Veď som tam bol. Ale len preto, lebo som počul Nell kričať. Chceš si porovnať Olneyho rozprávku so skutočnými faktmi? Nell niekto bodol tri razy, ale on tvrdí, že iba raz.“
Raelynn pokrčila plecami. „Možno to zle videl.“
„Aha, ale ako si potom môžeš byť taká istá, že zároveň videl mňa a že ma spoznal? Sám povedal, že v stajni bola tma. Už si bola v maštali potme?“
Raelynn ani nemusela pátrať v pamäti. „Nie.“
„Tak by si to hádam mohla niekedy skúsiť. Potom by si si uvedomila, že ak aj vonku svieti mesiac, vnútri nevidieť nič okrem nejasných siluet a možno aj akého-takého rozdielu medzi tmavými a jasnými farbami, ale ako si spomínam, v tú noc bolo zamračené, takže Olneymu neposvietil ani mesiac.“
„Olney povedal, že ťa videl okolo jedenástej,“ vyhlásila Raelynn. Ledva sa bránila slzám. „Vtedy si vyšiel z domu.“
„Nell nemohli zabiť tak skoro,“ odvetil unavene Jeff. „Bola by vykrvácala v priebehu polhodiny, a ja som ju počul kričať asi o jednej ráno. Až vtedy som šiel do stajne a objavil som ju v Ariadninom boxe. Keď som k nej prišiel, mala už smrť na jazyku a prosila ma, aby som jej z rany vytiahol nôž a aby som ju objal tak, akoby mi na nej záležalo. Obe prosby som jej splnil, tak mi jej krv vsiakla do košele. A za to ma označila za vraha presne tá, ktorá by mi mala najväčšmi dôverovať.“
„Takmer vôbec sa nepoznáme,“ trvala na svojom Raelynn.

„Možno podľa teba. Ale ja si to nemyslím. Od prvej chvíle, čo sme sa vzali, som ťa považoval za druhú polovicu seba samého, za svoju ženu, najbližšiu družku a časť vlastného srdca. No zdá sa, že ty o mne tak neuvažuješ. Ešte aj vo sne som pre teba zloduch. Preto si myslím, že bude naozaj najlepšie, ak pôjdeš do Charlestonu...“
Raelynn vytreštila oči. „Chceš rozvod?“
„To ukáže čas. Zatiaľ by sme mali žiť oddelene, ja na Oakley a ty v Charlestone. Ale najskôr ťa na niekoľko dní odveziem domov, aby si sa zotavila. Potom ti zariadim pobyt v meste. Som si istý, že ak máš talent, Farrell ťa u seba rád zamestná. Ak smiem byť taký odvážny, navrhujem ti, aby si sa ubytovala v Elizabethinom dome alebo u pani Brewsterovej. Obom sa zídu peniaze za nájom, ktoré, pravdaže, poskytnem, až kým sa nerozhodneš, či sa chceš so mnou naveky rozísť. Ubezpečujem ťa, že chcem byť nášmu dieťaťu otcom, ale ak by si sa s tou myšlienkou nevedela zmieriť, vzdám sa všetkých nárokov naň, aby ťa nerozrušovala moja prítomnosť v živote nášho potomka.“
„Ty.... ty ma necháš len tak odísť?“ Raelynn za ten svet nevládala prezrieť hrču, ktorá jej vystúpila do hrdla. Obrátila sa a zúfalo žmurkala, aby zahnala z očí slzy. Možno to tak bude nakoniec najlepšie...

Jeff zamyslene vzdychol. „Neznesiem, aby sa na mňa pod vlastnou strechou pozerali ako na vraha. Neboj sa, nepošlem ťa preč tak, aby som sa ti nepostaral o pohodlie. Môžeš si vziať Tizzy a, samozrejme, všetko, čo si dostala po svadbe, je len a len tvoje. Keď ti zariadim bývanie a pozhováram sa s Farrellom, či by ťa mohol zamestnať, Thaddeus ťa odvezie do Charlestonu. A potom ťa už nebudem obťažovať svojou prítomnosťou.“
Kapitola 28
Farrell Ives sa pohodlne oprel v kresle a zamyslene skúmal onček cigary, ktorú si zvyčajne doprial každé ráno predtým, čo sa vrhol do víru pracovného dňa. Aj dnes ho čakali kopy látok, pri ktorých musel uplatniť všetku fantáziu, aby uspokojil nároky módychtivých zákazníčok. Keď zdvihol oči, pozrel cez oblaky dymu na svojho ranného návštevníka, ktorý sa opieral o kožené operadlo drahej pohovky. „Ľuďom sa bude zdať čudné, Jeffrey, že bývaš na Oakley a tvoja žena je zatiaľ Charlestone a pracuje v mojom salóne.“
Jeff pokrčil plecami. „Nemôžem dbať na to, čo povedia ľudia. Záleží mi na Raelynn. Musím jej dať čas a možnosť, aby si všetko premyslela. Ak bude mať odo mňa pokoj, možno napokon zmení názor. Veľmi dobre vieš, že sme sa pred sobášom sotva poznali, a hoci som pevne presvedčený, že sa sebe vynikajúco hodíme, nemôžem ju nútiť, aby to uznala proti svojej vôli. Musí na všetko prísť sama.“
Farrell pokrútil hlavou, dokonale zmätený. „Dopekla, Jeffey, čo sa to medzi vami stalo? Vždy keď som bol s vami, zdá sa mi, že Raelynn zbožňuje zem, po ktorej kráčaš.“
Jeff opätoval jeho upretý pohľad. „Keď prišla Raelynn do stajne a našla ma stáť nad Nelliným telom s vražednou zbraňou v ruke, bol to pre ňu strašný šok. Ešte sa z neho nespamätala. Dokonca má nočné mory. Môžem len dúfať, že keď ju oslobodím od manželských záväzkov a umožním jej, aby ma spoznala ako človeka a možno ako priateľa, nielen ako manžela, postupne si uvedomí, že by som takej surovosti nebol schopný.“
„A ako sa to má podľa teba stať, keď budete od seba vzdialení celé míle? Ak si si to, priateľko, náhodou neuvedomil, odtiaľto k vám to nie je vôbec krátka cesta,“ podpichol ho Farrell. Nechcel byť protivný, ale mal pravdu. „A čo ak sa Fridrich znovu rozhodne zahrať na únoscu? Kto ju potom ochráni?“
„O tom som už uvažoval a pozhováral som sa s niekoľkými dôveryhodnými mužmi, ktorí ju môžu nenápadne strážiť. Je ti hádam jasné, že predovšetkým mi ide o jej bezpečnosť. Elijah je teraz ranený, ale súhlasil, že sa ubytuje oproti Elizabethinmu domu v podkrovnej izbe a bude ju strážiť. Pani Murphyová, ktorej ten dom patrí, s tým súhlasila. Za prenájom, samozrejme, zaplatím. Ak nastanú problémy, Elijah pošle po mňa jej sluhu.“ Jeff sa krátko zachichotal. „Ver mi, že v očkách tej dobrej ženy som zazrel pomstychtivý ligot, keď mi sľubovala, že urobí čokoľvek, aby pánu Fridrichovi zabránila v lotrovstvách. Nemá ho v láske, lebo niekoľkí jeho chlapi jej zdemolovali nábytok. Chceli ju presvedčiť, že má tomu potvorskému Nemcovi platiť za ochranu. Ukázala mi zbraň, z ktorej po nich strieľala, a povedala, že hneď vzali nohy na plecia. Ani sa nečudujem. Vyzeralo to ako menšie delo.“
„Hej, tá osôbka je pravá Írka,“ usmial sa Farrell, no potom zvážnel. ,Jeffrey, uvedomil si si, koľko to potrvá, kým niekto prejde celú vzdialenosť z Charlestonu do Oakley a urobí tam u vás poplach? Medzitým sa s tvojou ženou môže porobiť naozaj čokoľvek a viem, že by si si neodpustil, keby ju znásilnili, lebo si sa k nej nemohol dostať včas.“
„V skutočnosti vôbec nebudem až tak ďaleko. Okrem výnimočných prípadov, keď budem nevyhnutne potrebný na Oakley, chcem bývať v dome vedľa svojho skladu. Pravdaže, Raelynn by sa o tom nemala dozvedieť, lebo by si hneď povedala, že ju špehujem.“
Farrell pokýval hlavou. „Počuj, chlapče, obdivujem ťa. Vážne. Najprv jej dáš voľnosť, a potom podnikneš všetky možné i nemožné kroky, aby si ju ochránil. A čo ak sa rozhodne, že s tebou už nikdy nechce mať nič spoločné?“
„Dávam jej možnosť, aby sa tak rozhodla,“ vážne odpovedal Jeff. „Sama musí prísť na to, čo chce - či nezávislosť, alebo manželstvo so mnou. Neprekvapilo by ma, keby sa rozhodia vrátiť do Anglicka, ale nie je to možnosť, ktorú by som privítal.“
Chvíľa si vyžadovala nefalšovanú úprimnosť a Farrell nikdy nepatril k ľuďom, ktorí by váhali pred rozhodujúcim úderom. „Ľudia si pomyslia to najhoršie, Jeffrey. Dúfam, že si to uvedomuješ.“
„Hej, pomyslia si, že ma žena opustila, lebo si myslí, že som zabil Nell.“
Farrell sklonil hlavu. Tie slová zneli v tichu izby nezvyčajne pochmúrne. Potom sa však rozhodol, že niet času na okolky. Jeffrey, kamarát, uvažoval si vôbec, čo by to znamenalo, ak by ťa náhodou obžalovali z vraždy toho dievčaťa? Porotcov by mohlo ovplyvniť vedomie, že ťa vlastná žena považuje za vinného.“
„Tak ďaleko som v myšlienkach nezašiel,“ priznal sa Jeff. Farrellov predpoklad sa mu videl pomerne logický, ale nemohol sa ním dať ovplyvniť. „Olney Hyde tvrdil, že to neurobil a že videl, ako som Nell bodol do brucha. Napriek tomu ma ešte otvorene neobvinil, lebo sa bojí, že by ho Rhys zatkol za to, že sa ma vtedy pokúsil zabiť. Obaja vieme, že Olney by bol schopný spáchať vraždu. Rozhodne ma pred únosom Raelynn chcel odpratať zo sveta, ale Nellinu smrť by mu museli najprv dokázať. To, že ukradol Ariadnu, ho uvádza do súvisu so zločinom, ale Elijah jasne povedal, že tam bolo množstvo stôp. A najmä tie druhé, ktoré boli od mojich čižiem. Sama Cora tie čižmy objavila a boli neuveriteľne zablatené. Keďže som ich nemal na nohách aspoň týždeň, musel mi ich ktosi ukradnúť. Nellin vrah ich mal pravdepodobne na nohách, keď ju zabil. Možno to bol dokonca niekto z našich hostí...“
Farrell si z cigary otriasol popol. „Myslíš si, že to mohol byť Cooper Frye?“
,Je to možné,“ prikývol Jeff. „Fridrich mu sľúbil, že mu zaplatí, ak spôsobí, že sa Raelynn definitívne sprotivím. Ponúkol mu tisíc dolárov. A čo by na taký účel poslúžilo lepšie, ako nechať ma odvisnúť za vraždu, ktorú som nespáchal? No ak ma pamäť neklame, Frye by si moje čižmy obuť nemohol z rovnakého dôvodu ako Olney. Obaja majú tuším poriadne veľké chodidlá.“
Farrell sa oprel v kresle a vyfúkol dym takmer po povalu. „Vieš,“ ozval sa zamyslene, „keď už o tom hovoríš, tvoje čižmy sú tu všetkým malé. To nie je pre teba najlepšie alibi...“
„Kdeže, ak nájdeme jediného človeka, ktorý by si ich mohol obuť, bude to práve úplne jasné,“ kontroval Jeff.

„Už si sa pýtal Brandona, či by Raelynn nemohla radšej chvíľu zostať u nich v Harthavene? Bolo by to bezpečnejšie a určite by vzniklo menej klebiet,“ zmenil Farrell tému.

„Raelynn o tom nechce ani počuť. Nerada by do veci zaťahovala Heather.“
„Neviem, či si to vôbec uvedomuješ, ale dávaš sa ovládať jej vôľou.“
„Čiastočne. Ale uvažujem úplne racionálne. Ak mám znovu získať jej lásku a dôveru, musím sa správať ako niekto, kto jej len dvorí, koho má možnosť slobodne odmietnuť. Keby som ju ubytoval u príbuzných, cítila by to ako obmedzenie. A pokiaľ ide o Fridricha, ak je naozaj presvedčený, že sa so mnou rozišla, možno bude trpezlivo vyčkávať, kým sa so mnou tak alebo onak naveky neporáta. A keď bude cesta k Raelynn voľná, bude sa o ňu uchádzať bez prekážok.“ Jeff sa uškrnul. „Určite si povie, že chúďa dievča sa už poučilo a s vďakou prijme jeho pozornosť. Ak by sa usadila v Harthavene, mohol by podniknúť ďalší pokus o únos. Nechcem, aby Brandona zabili, keď sa bude pokúšať brániť moju ženu.“
„A čo ak Fridrich vtrhne sem, do salóna?“ Farrell nebol človekom, ktorý by sa oddával chiméram a zbytočným obavám, len chcel priateľovi pripomenúť všetky riziká situácie.

„Ak proti tomu nič nemáš, môžem stiahnuť niekoľko chlapov z píly alebo z dielní, ktorí tu budú Raelynn strážiť. Nepríde na to a nezistí to ani Fridrich. Jednoducho si všetci povedia, že si si najal nových pomocníkov.“
„Hej, obchody idú dobre, nebude to podozrivé,“ poznamenal Farrell mierne samoľúbo. „Aspoň dúfam, že mi nemieniš poslať niekoho, kto nevie ani navliecť niť do ihly.“
Jeff sa tlmene zasmial. „Nuž ak si v takej tvŕdzi, pošlem a zopár skúsených námorníkov, ktorí vedia zošívať plachty ako najlepšie krajčírky.“
„Vynikajúco,“ odvetil Farrell s pramalým nadšením. „Ak sa raz charlestonská lepšia spoločnosť rozhodne obliekať do námorníckych košieľ, aspoň nevyjdem na mizinu.“
„Veľmi rád vás zamestnám, pani Birminghamová,“ ubezpečoval Farrell Ives Raelynn iba o niekoľko dní po tom rozhovore. Boli v salóne, ktorý bol zatiaľ zavretý. Jej komorná sedela v chodbe a dvere boli otvorené, takže na nich oboch videla. Tizzy tam bola z jednoduchého dôvodu - ako gardedáma. Nikto nepotreboval, aby sa po Charlestone rozšírili fantastické historky o najžiadanejšom starom mládencovi a najkrajšej mladomanželke. Na Farrellovi sa miestni klebetnici vždy radi priživili a Raelynn by bola pre nich novou vzácnou pochúťkou, akej je ťažké odolať.

Farrell ukázal na široký pracovný stôl potiahnutý kožou, ku ktorému boli prišpendlené Raelynnine výkresy. Priniesol ich Jeff a Farrell si ich už stihol poriadne preštudovať. Pravda bola taká, že čím dlhšie ich skúmal, tým väčšmi v ňom rástol záujem. „Tieto vaše návrhy, pani Birminghamová, prezrádzajú skutočný talent.“ Oslovoval ju pre istotu priezviskom, pretože formálny spôsob rozhovoru bol pre Raelynn ďalšou ochranou pred prípadnými klebetami. „Nemohli by ste nastúpiť ihneď?“
„Ihneď?“ Raelynn až zažmurkala. „Chcete povedať dnes?“
„Presne tak. Ak to správne chápem, prenajímate si izbu u Elizabeth, a ak nemáte na dnes iné plány, môžete sa u nás poobzerať a pustiť sa aj do práce. Je to pre vás prijateľné?“
Raelynn od údivu sotva dýchala. Keď si Jeff požičiaval jej výkresy, spomínal, že ich vezme ukázať Farrellovi, ale vystríhal ju, že ak sa mu jej práca nebude zdať dostatočne kvalitná, nájde jej u seba iné, menej náročné zamestnanie. V podstate predpokladala, že odbremení Elizabeth od papierovania, časti účtovníctva. V kútiku duše najväčšmi túžila navrhovať šaty, ale jednoducho neverila, že by mohla vyhovieť Farrellovmu prísnemu oku.

„Pravdaže, pán Ives, máte pravdu, môžem začať hneď dnes ráno. Vlastne vôbec nezáleží na tom, kedy začnem. Nemám čo robiť.“ Hlas sa jej zadrhol a na chvíľočku musela skloniť hlavu. Nechcela, aby Farrell zbadal, že má v očiach slzy. Po chladnej rozlúčke s Jeffom v nej zostal rovnaký pocit prázdnoty, aký zakúsila, keď jej zomreli rodičia. Srdce mala ťažké, akoby spútané železnými reťazami.

„Nie je niečo v poriadku?“ spýtal sa Farrell ustarostené. Pôvodne si myslel, že Raelynn pri jeho návrhu od radosti vyskočí z kože, ale zdalo sa, že má skôr plač na krajíčku. „Rozrušila vás predstava, že tu máte pracovať?“
„Ach, to nie, pán Ives. Veľmi sa teším, že sa vám moje skromné návrhy páčili.“ Zopla ruky a uvažovala, či nastal čas na úprimnosť. „Možno si pomyslíte, že som čudácka, pán Ives, ale hoci som požiadala o zamestnanie u vás, vôbec by som neprotestovala, keby som mohla naďalej zostať Jeffreyho manželkou a paňou plantáže Oakley. Naozaj ma neteší, že musím byť takto sama bez manžela, ale nemôžem sa vyrovnať s tým, čo som videla. Neviete si ani predstaviť, aké to bolo strašné... nevládzem sa s tým vyrovnať, neviem, aká je pravda. Nechcem veriť, že Jeff je vrah, ale aj tak...“
Slová, ktoré jasne vypovedali o oddanosti manželovi, Farrella potešili. V duši mu svitla nádej, že vzťah Birminghamovcov sa možno dá zachrániť. „Nemusíte sa nad svojím rozhodnutím priveľmi trápiť, pani Birminghamová. Jeffreymu veľmi záleží na tom, aby ste sa cítili dobre, a preto vám aj poskytol možnosť samostatne sa rozhodnúť. Viete, poznám ho už mnoho rokov a poviem vám, že k ľuďom má veľmi dobrý vzťah. Mimochodom, má rád aj zvieratá, čo občas zlostí šerifa, ale to je už iný príbeh. Viem, že to, čo ste videli v stajni, narušilo vašu dôveru v jeho skutočnú dobrotu, ale ak si to všetko v pokoji uvážite a trpezlivo vyčkáte, som si istý, že sa ukáže, kto je naozajstný vinník. Potom si už budete aj vy na čistom. Ak si myslíte, že som predpojatý, ba že aj šerif Rhys má dajaké predsudky, lebo sme Jeffovi priatelia, potom mi dovoľte, aby som vám objasnil čosi z vlastného života. Raz som sa Emorymu Daltonovi vyhrážal, že z neho vytlčiem dušu, ak ho ešte niekedy prichytím pri zlom zaobchádzam s Elizabeth. Hoci som ho nezabil, keď som ho o niekoľko dní pochovával, cítil som zvláštnu zmes smútku a úľavy. Jeffovo priateľstvo pre mňa mnoho znamená, ale ak by som si naozaj myslel, že tú dievčinku zabil, bol by som prvý, kto by ho obvinil - aj keď by ho to zrejme priviedlo na šibenicu.“
„Som zlá manželka, keď sa stále neviem rozhodnúť, čo si mám o tom myslieť?“ spýtala sa pošepky Raelynn a v strachu pred odpoveďou odvrátila tvár. Očakávané obvinenie však nezaznelo.

„Milujete Jeffreyho?“
Mykla sa a pozrela naňho, akoby pochybovala o jeho zdravom rozume. Potom sklonila hlavu a po chvíli mlčania sa jej z pier vydral roztrasený hlas. „Áno... milujem ho.“ Hoci sa pokúšala žmurkaním premôcť slzy, nepodarilo sa jej to a onedlho sa jej už kotúľali po lícach. „Myslím, že som ho milovala od chvíle, keď ma zachránil pred tým kočom. Bol taký galantný, šľachetný... taký úžasný.“ Zdvihla hlavu a odrazu jej z tváre vyžarovala neopísateľná radosť, cit, ktorý už dávno nezažila tak intenzívne a už dávno sa mu tak úplne neodovzdala. „Áno, milujem ho, veľmi ho milujem.“
Farrell si odkašlal. Na vlastné prekvapenie ho tie slová dojali a teraz hľadal spôsob, ako prejsť k menej citlivej téme. Nechcel ju ešte väčšmi rozrušiť. „Ak vám to neprekáža, pani Birminghamová, teraz vám nájdeme pracovný kútik, kde sa budete môcť v pokoji venovať návrhom.“
„Máte pravdu, pane,“ prikývla. Pokoj v nej zatiaľ pretrvával.

Spolu prešli niekoľko miestností a preskúmali každé miesto, kde by azda mohol stáť jej stôl. Farrell bol veľmi starostlivý. Pedantne skúšal osvetlenie, celkovú atmosféru prostredia a všetko, čo by mohlo ovplyvniť prácu jeho novej zamestnankyne.
„Pani Birminghamová, chcete byť radšej sama, alebo vás môžem vystaviť na obdiv?“ spýtal sa.

Raelynn sa zmätene usmiala. Nevedela, akú čertovinu má Farrell za lubom. „Neprekážalo by mi to, ale netúžim odpovedať na otázky. Viete - prečo som tu, či som naozaj zanevrela na manžela a či je naozaj otcom Nellinho dieťaťa.“
„Nebojte sa, ja už na to dozriem. Neviete si predstaviť, aké milé vedia byť niektoré ženy, keď sa im dostane trochu láskavej mužskej pozornosti.“
Raelynn sa mlčky usmiala. Keby nebola vydatá za Jeffreyho Birminghama, asi by tiež padla za obeť Farrellovmu šarmu. „Vidím, že vás šľachtí výrečnosť zeleného írska, pane,“ podotkla.

„Veruže hej,“ odvetil s úsmevom. „Moja drahá mamička bola Írka, akých je málo. Naučil som sa od nej dosť, nech jej je zem ľahká.“
Vzápätí si pošúchal bradu a ukázal rukou na pekné miestečko tesne za krištáľovým lustrom. „Dám vás sem, pani Birminghamová,“ oznámil veselo. „V tomto prostredí sa bude krásna a elegantne oblečená dáma vynímať ako vzácny šperk. Za vami sú okná s výhľadom do záhrady, z ktorých prúdi prirodzené svetlo, a pred stolom je luster, ktorý ožiari vašu vzácnu osobu. Bude vás vidieť každá z našich zákazníčok a, samozrejme, na ceste k vám budú musieť prejsť okolo stolov s najdrahšími látkami.“
„Vy ste poriadny výmyselník, pán Ives,“ podpichla ho dobromyseľne. „Budem si musieť strážiť peňaženku, lebo skončím načisto ošklbaná ako vaši zákazníci.“
„Kdeže, drahá pani Birminghamová,“ vyceril Farrell zuby v lišiackom úsmeve, „to ešte vôbec nie je všetko. Onedlho vás oblečiem do jedného z našich najlepších modelov. Dámy sa pri pohľade na vás nespamätajú od údivu a budú sa hneď zaujímať, či by som také čosi nestvoril aj pre ne. Čo vy na to?“
Raelynn zaváhala. Nemala v úmysle Farrella zavádzať a dovoliť mu, aby vynakladal peniaze a úsilie na nový model, keď už o niekoľko mesiacov bude jej postava zmenená ťarchavosťou. V očiach sa jej šibalsky zaiskrilo. „A viete navrhovať aj šaty pre budúce matky, pane?“
Farrellovi klesla sánka. Potom sa mu oči automaticky pobrali nadol k Raelynninmu zatiaľ plochému brušku, no vzápätí ich pokarhal a zdvihol späť na slušnú úroveň. „Prepáčte, pani Birminghamová, neuvedomil som si to. Jeffrey ma neinformoval o vašom chúlostivom stave.“ Zmĺkol, no potom sa predsa odvážil opýtať. „Predpokladám, že ste mu to povedali...?“
„Áno, vie, že čakám dieťa,“ opatrne odvetila Raelynn. „Za daných okolností vám vôbec nebudem zazlievať, ak zvážite, že by vaše zákazníčky príliš šokoval pohľad na tehotnú ženu, ktorá pracuje vo vašom salóne.“
Farrell sa veselo uškrnul. „Tehotné ženy, pani Birminghamová, potrebujú špeciálny odev, aby sa mohli cítiť príťažlivé až do poslednej chvíle. Myslím, že nastal čas poskytnúť im ho. Áno, práve ja pre ne vytvorím štýlové šaty, aby sa nemuseli skrývať. Viete, ak môžem obliekať staré dievky a matróny v zrelom veku, budem ešte s omnoho väčšou radosťou krášliť ženy, ktoré nesú znak skutočnej manželskej lásky.“
Raelynn sa začervenala, ale nemohla sa ubrániť záchvatu smiechu. „Pán Ives, vy ste beťár!“
„O tom nepochybujte, madam,“ pohodil hlavou Farrell a pridal jeden zo svojich najoslnivejších úsmevov. „O tom vôbec nepochybujte.“
Kapitola 29
Skôr ako prišli do práce ostatní zamestnanci, zjavila sa Elizabeth a so širokým úsmevom dala Raelynn najavo, že je u nej ako nájomníčka nadovšetko vítaná. „Vaša izba je pripravená, pani Birminghamová. Váš kočiš trval na tom, že vám batožinu vynesie až hore, takže môžete ku mne teraz poslať svoju komornú, moja Flóra ju zavedie do vašich izieb. Tizzy by mohla začať hneď vybaľovať, takže keď sa popoludní vrátite, všetko bude pripravené. Nebudeme už musieť pohnúť ani prstom, len si oddýchneme a dobre sa navečeriame. Zvyčajne mi Flóra pripraví jedlo zhruba v čase, keď sa vraciam domov z práce, ale obávam sa, že raňajky a víkendy budete musieť prežiť s mojím kuchárskym umením. Nakupujem obyčajne v sobotu. Viem, že túžite aj po vlastnom pokoji a súkromí, ale verte mi, že Jake aj ja sa budeme tešiť vždy, keď sa nás rozhodnete poctiť svojou spoločnosťou. Ak súhlasíte, ukážem vám mesto. Určite si ho čoskoro obľúbite rovnako ako ja.“
„Elizabeth, prosím,“ ozvala sa placho Raelynn, „cítila by som sa omnoho lepšie, ak by sme si mohli tykať. Keby si ma oslovovala ako pani Birminghamovú, ľudia v obchode by na mňa zízali ako na dajakú zvláštnosť.“
Elizabeth sa rozosmiala a stisla jej ruku. „Tak dobre, Raelynn, máš pravdu. Ale mala by som ťa vystríhať, že takéto neformálne spôsoby určite upútajú pozornosť pána Ivesa. Len počkaj, ako bude pohoršene dvíhať obočie! Mimochodom, je to pekný pohľad. Náš zamestnávateľ je čertovsky príťažlivý muž, ešte aj keď sa hnevá.“
Rozchichotali sa ako školáčky a Farrell, ktorý stál na konci dlhej chodby, obrátil hlavu. Pozreli naňho a vtom naozaj zdvihol obočie presne tým spôsobom, ktorý opísala Elizabeth. Viac im nebolo treba. Pochytil ich nový záchvat smiechu, a iba keď sa Farrell zvedavo pobral k nim, každá sa rozbehla na inú stranu: Raelynn k svojmu stolu a Elizabeth ku krajčírke, ktorej prácu potrebovala skontrolovať. Farrell sa pobral za ňou a vo dverách krajčírkinej komôrky zastal. Elizabeth sa nakláňala nad stolom a sústredene si prezerala akúsi látku. Vzápätí však obrátila hlavu. „Želáte si niečo, pán Ives?“
Farrell by bol pri tom očarujúcom výhľade strávil bez ťažkostí hoci aj hodinu. Elizabeth mala na sebe jeden z jeho modelov, rozkošné ružové šaty s plisovaným golierikom, ktorý jej očarujúco zdôrazňoval nežnú krivku brady. Ráno si na šiji učesala zložitý uzol a vystavila tak na obdiv kontrast medzi tmavými vlasmi a belostnou pokožkou. Farrell si opäť bolestne uvedomil, že krása tejto ženy je preňho nebezpečná. „Áno... vlastne... no, rád by som vedel, čo vás a pani Birminghamovú tak pobavilo.“
„Ále to bola len taká hlúposť,“ usmiala sa Elizabeth. „Vám by sa to určite nezdalo vtipné. Viete, také tie nevinné komentáre, ktoré si ženy medzi sebou občas pošuškajú...“
„Pošuškajú? Takže tajomstvá?“
Keď sa opäť zatváril prísne, Elizabeth mala čo robiť, aby nevyprskla do smiechu. Pery sa jej chveli a v očiach jej poskakovali šibalské iskričky. Nakoniec sa pre istotu ospravedlnila a náhlivo vyšla z komôrky. Keď sa stratila na druhom konci chodby a vyšla zadnými dverami do záhrady, Farrell sa vzdal nádeje, že sa mu tú záhadu niekedy podarí objasniť.

Obrátil sa na vyleštených čiernych opätkoch a uprel belasý pohľad na svoju najnovšiu zamestnankyňu. Tá sa odrazu odušu hrabala vo výkresoch a stačil jej jediný pohľad na šéfa, aby sa zdvihla a opreteky upaľovala tým istým smerom, ktorým sa pred chvíľou stratila Elizabeth.

Farrell pokrútil hlavou. Tie dve majú určite niečo za lubom. Neprekvapilo by ho, keby sa takto správali pojašené mládky. Ale tieto dve sú predsa dospelé ženy, ani jedna z nich nie je panna, tak prečo sa nemôžu ani pozrieť na muža bez chichúňania?

Pobral sa k zrkadlu a zamyslene sa doň zadíval. Nezdalo sa mu, že by mal nakrivo kravatu alebo, čo by bolo omnoho horšie, že by mal priveľmi priliehavé nohavice. Súčasná pánska móda bola naklonená tesným bričeskám, ale Farrell nerád vystavoval na obdiv telesné partie, ktoré podľa neho mali zostať skryté.

Mykol plecom a ešte raz si premeral svoj obraz v nádeji, že objaví dajakú skrytú smiešnu chybu v zovňajšku, ktorá mohla mladé dámy tak rozveseliť. Márne. Nuž, povedal si, možno to nemalo vôbec nič spoločné so mnou. Možno len vtipkovali na účet mužov všeobecne a on sa dal ich smiechom zbytočne vyviesť z miery. Ale ktorý muž by nezneistel, keby bol svedkom takého rozhovoru?

Zamyslene zdvihol bradu a v duchu sa spýtal sám seba, ako bude pod jednou strechou nažívať s dvoma ženami, ktoré si očividne výborne rozumejú a šuškajú si ktovie o čom. Možno by pomohlo, keby ich ignoroval, ale potom by zase utrpela práca. Alebo že by ich pokarhal za nezdvorilé správanie voči sebe ako predstavenému? Ale Farrell nemal rád zlú krv na pracovisku. Mal by ich, naopak, vychvaľovať a lichotiť im? Tá taktika účinkovala na mladé neskúsené husičky, ktoré sa potom nazdávali, že sú obdarené krásou, akej na svete niet. Lenže mal dojem, že Raelynn a Elizabeth by jeho úskok ihneď prehliadli. Hoci, a to musel priznať, pri Elizabeth by sa vôbec nemusel namáhať a vymýšľať nepravdy. Každá lichôtka ju charakterizovala iba nedostatočne a Farrellovi sa často stávalo, že on, inokedy taký bystrý, nevedel zistiť, čo presne ho na nej tak priťahuje. Dosť, pokarhal sa v duchu, najlepšie bude, ak sa budeš tváriť, akoby sa nič nebolo stalo. V takom prípade si aspoň zachováš tvár.

„Vysvetlil ti už pán Ives, prečo som tu?“ zaujímala sa Raelynn váhavo, keď sa spolu s Elizabeth vrátili do salóna.

„Oboznámil ma s tvojou situáciou, ale iným ženám zatiaľ nič nepovedal. Nezdalo sa mu to vhodné. Pokiaľ ide o mňa, tiež som presvedčená, že ich do toho nič nie je. Na diskrétnosť pána Ivesa a, samozrejme, aj na moju, sa môžeš úplne spoľahnúť.“
„Si veľmi láskavá, Elizabeth.“
Mladá žena pokrútila hlavou. „Nie, som len žena, ktorú v živote postihlo dosť protivenstiev. Možno ti o nich niekedy porozprávam, ale teraz si radšej dajme trochu čaju. A potom ťa predstavím ostatným zamestnancom. Viem, že sú už zvedaví, lebo ťa tu predtým videli s pánom Birminghamom.“
Lenže všetky krajčírky, s ktorými sa Raelynn zoznámila, vedeli, čo sú dobré spôsoby. Nedali najavo prekvapenie, keď sa dozvedeli, že s nimi bude v jednom salóne pracovať manželka najbohatšieho muža v okolí. Elizabeth sa rozhodla vysvetliť prítomnosť Raelynn Birminghamovej pomocou dialógu, ktorý skutočne nedávno odznel.

„Keď sa pán Ives dozvedel, že pani Birminghamová má veľký talent na navrhovanie dámskej módy, spýtal sa jej manžela, či by mu ju nemohol ukradnúť.“ Spolu s ostatnými ženami sa rozosmiala nad absurdnosťou takého návrhu. „V skutočnosti,“ pokračovala, „náš salón vynikajúco prosperuje a pán Ives má čo robiť, aby uspokojil všetkých zákazníkov. Ako iste viete, niektorí si vyžadujú jeho osobnú pozornosť, takže má čoraz menej času na tvorbu. Pani Birminghamová, ako manželka jeho najlepšieho priateľa, sa teda podujala, že mu láskavo pomôže - aspoň dočasne. Čo poviete, máme šťastie, že sme získali takú talentovanú zamestnankyňu, nie?“
Kombinácia smiechu a potlesku presvedčila Raelynn, že väčšina žien aspoň navonok prijíma dôvody, ktoré vymenovala Elizabeth. Len jedna z nich otvorene spomenula nešťastné udalosti na plantáží Oakley. Bola to staršia žena s milými očami, spočiatku váhala, no potom sa odhodlala vyjadriť svoju mienku. „Chuderka Nell, ako len strašne skončila! Poznala som jej ovdovenú matku, ešte keď bola Nell celkom maličká. Keď tá dobrá žena zomrela, dievčatko si k sebe vzala jej teta, tá však mala osem vlastných detí, a tak jej na Nell nezostávalo veľa času. Nuž, nech už bola Nell akákoľvek, nikto nemôže povedať, že by sa k svojmu dieťaťu nesprávala ako dobrá matka. Je to namojdušu pekný chlapček! Dúfam, že si ho čoskoro adoptuje dajaká dobrá rodina. Bola by škoda, keby ten chudáčik musel vyrastať bez rodičov.“
Len čo žena dohovorila, uvedomila si, akej chúlostivej témy sa jej slová dotkli, a pritisla si na ústa roztrasenú ruku. Ostatné krajčírky vyzerali zvedavé, veď každá z nich určite počula klebety, že otcom Nellinho dieťaťa je Jeffrey Birmingham.

Raelynn sa podarilo vyčariť úsmev. Rozhodla sa, že sa tej téme nebude vyhýbať, pretože by to zapríčinilo len ďalšie dohady. „O malého Daniela sa teraz stará pani Fergusová, manželka dozorcu, ktorý pracuje u môjho muža. Deti má veľmi rada a Danielovi sa u nej očividne darí. Zostane tam, kým sa nenájde jeho otec alebo dajaká slušná rodina, ktorá by si ho vzala k sebe.“ Nadýchla sa a s úprimným výrazom v tvári pokračovala. „Na Oakley by sme také prístrešie a starostlivosť poskytli každej sirote, ktorá by sa tam ocitla za takýchto okolností. Môj manžel s tým chlapcom veľmi cíti, aj napriek zlomyseľným klebetám, ktoré ste asi počuli. Iný na jeho mieste by dieťa možno ponechal jeho osudu, lebo to, pravdaže, plodí ďalšie reči, ale on má mäkké srdce. A je to džentlmen.“
Raelynn si vydýchla. Mala dojem, že jej vyhlásenie prijali ostatné ženy pomerne dobre, hoci sa ťažko dalo odhadnúť, čo si naozaj myslia. Podarilo sa jej obhájiť manželovu česť - hoci sama si o nej nebola celkom istá a len dúfala, že jej slová zodpovedajú pravde.

Napriek tomu, že u Farrella v salóne sa dbalo na diskrétnosť, Raelynn vôbec nepochybovala, že jej vyhlásenie sa ešte pred západom slnka roznesie po celom Charlestone. Každý si ho vysvetlí, ako bude chcieť, a istotne sa vynoria aj také názory, ktoré by radšej nepočula. Ľudia budú uvažovať, prečo odišla z Oakley, prečo pracuje v podniku, ktorý patrí starému mládencovi, známemu fešákovi, popravde jednému z hŕstky mužov, ktorí môžu zovňajškom konkurovať Jeffreymu. Áno, budú sa pýtať, prečo to urobila, ak si naozaj myslí, že Jeff nie je otcom Nellinho synčeka a že nespáchal ani iné strašné veci, o ktorých sa dá hovoriť iba pošepky.

Prišla prvá zákazníčka a odvtedy sa dvere na Farrellovom salóne ani nezatvorili. Počas najväčšej prevádzky Farrell prijal novú krajčírku, správcu a vrátnika. Správca a vrátnik boli mladí zavalití chlapi, ktorí vyzerali, že sú do roboty ako draci.

Krajší z dvojice mal šibalské iskričky v zelených očiach, hovoril s írskym prízvukom a mohol sa pýšiť poriadne podrezaným jazykom. Farrell ho zamestnal, aby pri dverách vítal zákazníčky najmä preto, lebo sa vedel s každým pozhovárať, pre každého mal pripravený úsmev a zopár milých slov. Šéfovi bolo jasné, že dámy si ho hneď obľúbia. Dal mu teda ušiť elegantnú zelenú uniformu a spraviť tmavý cylinder.

Jednoduchší odev, tiež v zelenej farbe, ale bez toľkých ozdôb, dostal správca, tichší a utiahnutejší chlapík. Onedlho sa však ukázalo, že o čo má pomalšie ústa, o to rýchlejšie sa oháňa rukami pri upratovaní. Hneď dostal prvú úlohu: vyčistiť okná a krištáľové lustre. Farrella jeho schopnosti ohromili a povedal si, že ak to tí dvaja vydržia v rovnakom tempe aj ďalej, ponechá si ich ako stálych zamestnancov.

Uprostred chaosu, v krútňave zákazníkov a nových zamestnancov vošla do salóna slávnostným krokom pani Brewsterová, ktorú si najskôr takmer nik nevšimol - až kým sa nezrazila so samým šéfom. Farrell práve ukazoval novú kolekciu Beau Wesleyovej, peknej mladej vdove. Zdalo sa, že sa jej dokonale prejedla smútočná čierna a nemôže sa dočkať veselšieho odevu.

„Aha, pán Ives,“ ozvala sa sladkým tichým hláskom klobučníčka. „Nečakala som, že vás tak skoro uvidím, ako predvádzate nové šaty pani Wesleyovej, viete, keď len nedávno ovdovela... Lenže chápem, jej muž bol už starší človek a zdedila po ňom celý majetok, nuž na čo lepšie by ho mohla minúť ako na vaše očarujúce modely?“ Farrell v duchu vyslal k nebu prosbu o pomoc. Pani Wesleyová odišla len pred chvíľou, a už tu mal ďalšiu vdovu, o táto nebola ani mladá, ani príťažlivá. „Dobré ráno, pani Brewsterová...“
„Prosím, volajte ma Thelma,“ prerušila ho s dievčenským chichotom. Mihalnice jej koketné poletovali. Toľkokrát už nástojila, aby k nej nebol taký formálny, lenže až doteraz odolával. Bola pravda, že od neho sa podobnej žiadosti nikdy nedočkala, ale vo svojej zaslepenosti predpokladala, že je jednoducho taký zaneprázdnený, že si to ani neuvedomuje. Thelma Brewsterová sa už-už chcela dať do reči s kráľom svojho srdca, no zrazu jej do oka padla známa postava pri stole na konci miestnosti. Brada jej klesla, vypúlila oči. Nie je to vari tá mladá Birminghamová manželka? Vedela o strašnej Nellinej smrti a počula aj to, že otcom malého nemanželského syna je možno Jeffrey Birmingham. Od chvíle, keď Nell pochovali, žilo celé mesto v očakávaní, čo sa stane a koho obvinia. Niektorí tvrdili, že Jeffreyho už zatkli, iní zase, že zabil aj Raelynn. Pani Brewsterovej sa teda do istej miery uľavilo, keď zbadala tú milú mladú dámu živú a zdravú, ale na druhej strane to v nej vzbudilo množstvo ďalších otázok.

Roztvorila náruč a rozhodným krokom sa pobrala na druhý koniec sály. Srdce sa jej chvelo od túžby pomôcť tomu úbohému dievčatku nájsť duševnú rovnováhu uprostred šialeného sveta a ubezpečiť to chúďa, že spravodlivosť si napokon nájde cestu a že skutoční vinníci (pani Brewsterová by sa nebola odvážila vysloviť žiadne meno) budú určite potrestaní. Pani Brewsterová bola už taká: rada pomáhala a nerada sa pýtala, či jej pomoc druhí naozaj potrebujú.

„Pre Božie zmilovanie, drahé dieťa, čo tu robíte tak skoro ráno?“ vyletelo z nej namiesto pozdravu. Raelynn zdvihla hlavu od práce, ale klobučníčka jej nedala možnosť ani otvoriť ústa. „Moja drahá,“ pokračovala oduševnene, „nie je vám niečo? Nemali by ste si ľahnúť? Viete, ak vám neprekáža, že to poviem, vyzeráte trochu bledá. Samozrejme, chápem vaše dôvody, vzhľadom na tie strašné veci, ktoré sa stali na Oakley, a navyše si každý myslí, že pán Jeffrey to uro...“
Vtom skočil na scénu Farrell, ktorý všetko pozoroval z úzadia. „Pst, pani Brewsterová,“ ozval sa varovne. „Nesmiete veriť všetkým hlúpostiam, ktoré počujete. Pani Birminghamová sa láskavo podujala navrhnúť pre mňa niekoľko nových modelov a práve na tom veľmi usilovne pracuje. Ak náhodou vyzerá trochu bledá, asi to bude preto, lebo...“ pozrel na Raelynn, ktorá sedela a na nich oboch pozerala s úžasom, „asi to bude zapríčinené, hm, jej stavom, a tak...“
Thelma Brewsterová si pritisla ruku na mohutný hrudník. „Jej stavom? Nechcete vari povedať, že...“
Farrell prikývol. Vzápätí si však uvedomil, že novina o Raelynninom tehotenstve sa istotne po meste rozšíri ako požiar, a rýchlo dodal: „Chcem tým povedať, že Birminghamovci sa stanú rodičmi.“
„Ach, to nie je možné!“ Thelma Brewsterová krútila hlavou a vyzerala, že ju postihol vážny šok. „Pani Birminghamová je v požehnanom stave a pracuje u vás v salóne, to hádam... to naozaj nie je správne. Dovolil jej to manžel? Bože, pán Ives, mne sa hádam sníva...“
„Nesníva,“ odvetil sucho Farrell. Je to naozaj tak a pán Birmingham to nielen dovolil, ale priamo jej rozhodnutie podporil.“
„Božemôj. Asi by som si mala ísť ľahnúť, kým sa z toho nespamätám,“ vyhlásila slabým hlasom klobučníčka.

Farrell ju nechcel príliš ochotne odprevádzať, aby to nevyzeralo, že sa jej chce zbaviť, ale keď sa za ňou zavreli dvere na ulicu, spadol mu kameň zo srdca. A zrazu mu nozdry pošteklila vôňa kávy.

„Zdá sa, že práve toto teraz potrebujete,“ usmiala sa Elizabeth a podala mu šálku.

„Bože, chráň ma pred tou osobou,“ zamrmlal Farrell a vďačne si vzal ponúkané občerstvenie. „Počuli ste, čo tá nevychovaná žena práve takmer povedala manželke môjho najlepšieho priateľa? Nuž, keby sme to nechali na jej ostrý jazyk, Jeffrey by onedlho odvisol na najbližšom strome.“
„Ale vyriešili ste to dobre, pán Ives,“ ozvala sa Elizabeth a venovala mu milý úsmev.

„Ďakujem, Elizabeth. Aspoň vy ma chápete.“ Vzal ju za lakeť. „Poďte, potešte teraz pre zmenu Raelynn.“
„Raelynn?“ zdvihla Elizabeth obočie. „Nie pani Birminghamovú?“
„Nie, Raelynn. My traja budeme pre seba navzájom vždy Raelynn, Elizabeth a Farrell. Myslím, že naše priateľstvo nás k tomu oprávňuje.“
Jej jemné pery sa zvlnili v súhlasnom úsmeve. „Prečo nie, pán Ives.“
„Farrell,“ opravil ju milo. „Už sme toho spolu dosť prežili, nepamätáte si vari, ako som pobiehal po verande, keď sa mal narodiť Jake?“
„Nikdy na to nezabudnem, Farrell,“ vzdychla a pozrela naňho takmer zbožňujúcim pohľadom. „Uvedomila som si, že som sa vám za to nikdy poriadne nepoďakovala. Chcem, aby ste vedeli, ako veľmi si to cením. Emory by nebol býval taký láskavý.“
„Emory bol hlupák, moja drahá. Bolo mi zle z toho, ako sa k vám správal.“ Zarazil sa, vlastná úprimnosť ho na chvíľu priviedla do rozpakov. „Prepáčte, Elizabeth. Nemal som to povedať.“
„Nemusíte sa ospravedlňovať, Farrell. Vždy ste boli lepší človek ako Emory. On sa usiloval byť bohatý a elegantný, myslím, že aj preto, lebo sa vám chcel podobať. Ale v jadre to bol surovec.“
Farrell ťažko prehltol. „Ak mi závidel, Elizabeth, tak vám musím povedať, že aj ja som závidel jemu.“
„Ale prečo?“ Elizabeth roztvorila oči, akoby počula najväčšiu hlúposť na svete. „Emory nevedel ani hospodáriť na našej farme, a vy ste mali všetko. Prečo by ste mu mali závidieť?“
„Mal niečo, po čom som sám zúfalo túžil.“
V úplnom zmätku pokrútila hlavou. „A čo to bolo?“
„Vy.“
Elizabeth pátrala v jeho tvári po bližšom vysvetlení. „Ja?“
„Zamiloval som sa do vás azda od prvej chvíle. Strašne som chcel byť Emorymu dobrým priateľom, tak som vám nič nepovedal predtým, ako si vás vzal. A potom už bolo neskoro. Často som uvažoval, či by nebolo pre všetkých troch lepšie, keby som vám bol vtedy dávno vyznal lásku. Emory nebol spokojný s tým, že mal vás. Chcel okrem vás celý svet. Neviem, kedy si to uvedomil, ale som si istý, že ku koncu tušil, že po vás túžim.“
„Nikdy ste nič nespomenuli... ani potom, keď ho zabili.“
„Neodvážil som sa, pretože som si myslel, že ma nenávidíte.“
„To nebola pravda, Farrell. Len som sa bála, že sa prestanem ovládať.“ Elizabeth prehltla a zhlboka sa nadýchla, lebo sa tiež chystala k niečomu priznať. „Viete, milovala som vás, ešte skôr ako som sa vydala za Emoryho.“
Teraz bol rad na Farrellovi, aby zostal ako zasiahnutý bleskom. „No, rozhodne ste si to nechávali pre seba.“
„Rovnako ako vy.“
Nežne jej stisol ruku. „Nemyslíte si, že je najvyšší čas, aby mal Jake otca? Nikdy som vás neprestal ľúbiť.“
Elizabeth naklonila hlavu k plecu a šibalsky naňho pozrela. „Žiadate ma o ruku, pán Ives?“
„Áno, pani Daltonová. Áno, drahá Elizabeth. Odpovieš mi, keď si to rozmyslíš, či už v túto hodinu, dnes, alebo zajtra - ba hoci o mesiac. Len ťa prosím, nenechaj ma čakať do budúceho roka.“
„Si si istý?“
Farrell zvážnel a vzal jej obe ruky do dlaní. „Bol by som ťa požiadal o ruku omnoho skôr, ale bol som presvedčený, že ma odmietneš.“
Elizabethine oči láskali jeho peknú tvár. Keby boli sami, bola by ho láskyplne pohladkala po líci. „Hlupáčik, môj milovaný hlupáčik.“
Keď zo salónu odišla posledná zákazníčka, posledná krajčírka i posledný poslíček, Farrell zamkol dvere a zavesil na ne zvnútra ceduľku s nápisom ZATVORENÉ. Potom si zhlboka vydýchol. Bol to nezvyčajne rušný deň a mal plné zuby rozmaznaných slečiniek, manželiek a bohatých vdov, ktoré si mysleli, že ho môžu preháňať sem a ta, ak mu pred nosom zazvonia mincami. V takýchto dňoch zvyčajne s trochou nostalgie spomínal na svoje boxerské časy.

Kapitola 30
Raelynn strávila väčšinu dňa pri svojom stole, ktorý bol mimo najhustejšieho prúdu zákazníčok a zákazníkov. Hoci sa s nikým z nich nezhovárala, spoznala medzi nimi niekoľkých, ktorí boli hosťami na Oakley: buď na plese, alebo pri iných príležitostiach. Dámy však boli príliš zaneprázdnené prezeraním látok alebo príliš rozpačité, aby sa vybrali až k nej. Ale Raelynn si aj tak uvedomovala, že jej prítomnosť u Farrella je už v meste všeobecne známa. Niekoľko žien totiž prišlo do salóna ani nie tak nakupovať, ako skôr sa na vlastné oči presvedčiť, či je naozaj tam. A keď ju zbadali, niektorým sa v očiach zjavilo niečo veľmi podobné zadosťučineniu. Nečudo. Videlo sa im, že hlavná hrdinka z rozprávky o Popoluške práve dostala prvú príučku o tom, že skutočnosť býva tvrdá a že nie všetci bohatí princovia sú zároveň aj dobrými manželmi.

Popoludní sa posťažovala Farrellovi, že veru nevie, ako sa bude neskôr zhovárať so zákazníčkami. Bola mu vďačná, že jej v prvý deň umožnil zostať trochu bokom, ale vedela, že sa to časom bude musieť zmeniť.

„Len sa nebojte, Raelynn,“ odvetil Farrell. „Zákazníčky u nás nehryzú, a ak k vám bude niektorá z nich nepríjemná, vyriešim to osobne. A pokiaľ ide o vašu prácu...“ vzal do ruky jeden z výkresov, ktorý cez deň pripravila, „ešte som nič také originálne nevidel. Ste naozaj výnimočná. Napríklad tento model. Som presvedčený, že by vynikajúco pristal každej žene, nielen tým, ktoré príroda obdarila dokonalou postavou.“
„O tom som vlastne ani neuvažovala,“ zasmiala sa Raelynn. „Len sa mi zdalo, že to bude takto lepšie.“
„Vaše obrázky sú plné života, a to je práve na nich najlepšie. Pozrite sa sem, tieto šaty sú vo vašom stvárnení očividným zdrojom radosti pre ženu, ktorá ich má na sebe.“
Raelynn mlčky a s vďačným úsmevom prijímala chválu. Vedela, že kreslí inak ako väčšina návrhárov. Tí zvyčajne iba niekoľkými ťahmi načrtli pohľad na šaty spredu a zozadu a vôbec sa neunúvali detailnejšie naznačiť postavu nositeľky. Raelynn však na výkresoch zobrazovala skutočné ženy v rozličných situáciách. „Viete, povedala som si, že je zaujímavejšie kresliť šaty tak, ako ich potom budú naozaj nosiť.“
Farrell prikývol. „Páči sa mi váš štýl kreslenia. Myslím, že ho budem používať pri všetkých našich návrhoch.“ Pozrel ponad plece a zbadal Elizabethinu tvár. „Ako sa vám to pozdáva, drahá?“
Jeho oslovenie bolo neočakávane dôverné a Elizabeth sa začervenala. Už pridlho závidela mladým dámam, ktoré sa stali predmetom jeho galantnej pozornosti, takže teraz ju to milé slovo osobitne hrialo pri srdci. „Povedala by som, že takéto kresby sa časom stanú štandardným spôsobom zobrazovania módnych návrhov. Oslovujú cit i predstavivosť a pôsobia veľmi živo.“
„Takéto záležitosti ste vedeli vždy veľmi dobre posúdiť, Elizabeth. A je to iba jedna z vecí, ktoré som na vás celé roky potajomky obdivoval.“
„Myslím, pán Ives, že ste veľký tajnostkár,“ riekla Elizabeth s veľavýznamným pohľadom do jeho modrých očí.

„Uhm,“ prikývol Farrell. „Ale musíte priznať, že ste mi nedávali ktovieako jasné signály o vzťahu ku mne. Teda až donedávna.“
Raelynn rozpačito pozerala raz na jedného, raz na druhého. Magnetizmus medzi nimi bol taký zreteľný, že si voľky nevoľky spomenula na vzrušenie, ktoré v nej vždy vyvolávala Jeffreyho prítomnosť. A v tej istej chvíli ju bodla ihla výčitiek a ľútosti. Ledva sa ovládla, aby nevybehla bez ospravedlnenia do záhrady. Stála tam, na perách mdlý zdvorilý úsmev, s bledými lícami a očami plnými smútku. V duchu plakala nad všetkým krásnym, čo ešte nedávno mala a čo, aspoň sa zdalo, už navždy stratila.

Elizabethin dom bola skromná dvojposchodová stavba s bledožltou omietkou, stál trochu ďalej od cesty a pred ním sa skvel biely ozdobný plot. Pod oknami svietila všetkými farbami udržiavaná záhradka s kvetmi, ktorú pred ostrým slnkom chránil veľký dub. Okenice a zábradlie na prednej verande boli natreté nabielo. A vnútrajšok domu bol ešte krajší.

„Je tu tak krásne, Elizabeth,“ zvolala Raelynn s nadšením. Všetko, čo videla, iba dokazovalo, že domáca pani má dokonalý vkus.

„Keď som sa sem nasťahovala, nebolo to bohviečo,“ vzdychla Elizabeth. „Ale teraz, po štyroch rokoch práce, konečne pripomína moje predstavy.“
„To všetko si urobila sama?“ Raelynn vytreštila oči.

Elizabeth sa srdečne rozosmiala. „Kdeže, obávam sa, že keby som aj bola začala, nebola by som sa dostala ktovieako ďaleko. Ťažšie práce vykonal Farrell a ja som sa mu odvďačila tým, že som mu z času na čas niečo navarila, upratala som mu byt a až dodnes mu periem košele - ale za to mi platí celkom slušnú sumu k pravidelnému platu. A pokiaľ ide o tapetovanie a niektoré ľahšie opravy, tie som si naozaj urobila sama.“
Z izby odrazu ako malá delová guľa vystrelil asi štvorročný chlapec a bol by vybehol zadnými dverami z kuchyne do záhrady, ale Elizabeth ho zachytila za pliecko a hravo ho k sebe pritisla.

„Toto je môj syn Jake,“ oznámila a obrátila ho k Raelynn. „Má štyri roky a už vie .počítať do dvadsať.“
„Chcete to počuť?“ ozval sa s hanblivým úsmevom.

„Pravdaže chcem,“ povedala Raelynn a kľakla si k nemu.

Jake pyšne odrecitoval všetky číslovky a znovu na ňu s úsmevom pozrel v očakávaní chvály.

„Si taký dobrý počtár, Jake, že už tuším nastal čas, aby som ťa naučila počítať aj ďalej,“ povedala Raelynn a prstami mu prešla po pieskovoplavých vláskoch. „Zdá sa, že onedlho už budeš vedieť počítať aj do stovky.“
Chlapčekovi sa rozžiarila tvár. Objal matku okolo nôh a odbehol do záhrady, kde ho už čakal kamarát. Pri pohľade naňho sa Raelynn neubránila myšlienke, ako dobre by bolo, keby mala takého krásneho syna a keby preňho mala aj otca.

„Vychovávaš Jaka sama,“ ozvala sa nesmelo. „Je to ťažké?“
„Niekedy áno,“ priznala Elizabeth. „Ale mala som šťastie, lebo Farrell býva nablízku. Nemôžem ani spočítať, koľkokrát sa mu venoval, brával ho na rybačku a podobne. Nebyť jeho, Jake by nemal mužský vzor. Ale musím uznať, že pre malého to nebolo jednoduché. Veľmi by chcel mať otca a stále rozmýšľa, prečo iní otcov majú, a on nie. Raz sa ma dokonca spýtal, či jeho otcom nie je Farrell.“
Raelynn pozrela s prekvapením na Elizabeth, lebo si uvedomila, že chlapec má rovnakú farbu očí ako jej zamestnávateľ. Nechcela však strkať nos do citlivých súkromných záležitostí, tak radšej mlčala.

Elizabeth však táto téma zjavne až tak netrápila. „Prvý raz to počul od jedných starších manželov. Stretli Farrella s Jakom, keď boli tí dvaja na výlete, a pýtali sa ich na cestu. Napokon ešte Farrellovi nezabudli polichotiť, akého má krásneho syna. Ani neviem, čo to do Farrella vošlo, ale nepovedal im, aká je pravda. Bol to len taký krátky rozhovor, ale Jake si ho veľmi dobre zapamätal. Keď sa vrátil domov, bol celý rozradostený. Neskôr večer sa ma spýtal, či je pravda to, čo tí dvaja hovorili. Hoci mi srdce krvácalo, že ho musím sklamať, povedala som mu, že to nie je tak.“
Elizabeth vzdychla. „Jake je naozaj synom môjho nebohého manžela. Podobá sa na svoju nebohú starú matku Margarét Daltonovú, milú starenku, ktorú som mala veľmi rada a ktorá bola ešte aj na smrteľnej posteli krásna, hoci modré oči jej vybledli a plavé vlasy ošediveli.“ Elizabeth zosmutnela. „A pokiaľ ide o jej syna, nemám naňho, žiaľ, veľa pekných spomienok. Emory bol hazardným hráčom a vždy, keď prehral, čo bývalo dosť často, strašne sa rozzúril a vylieval si zlosť na mne.“
Raelynn nevedela, čo má povedať, ale zdalo sa, že Elizabeth sa celkom ponorila do minulosti.

„Raz bol svedkom takejto udalosti Farrell a povedal Emorymu, že ak ma ešte raz udrie, zabije ho. Emory jeho varovanie ignoroval, ale ja som sa Farrellovi bála ponosovať. Ktovie, čo by bol urobil? Ešte aj dnes nemá ako boxer páru. A v tú noc, keď Farrell vyslovil svoju hrozbu, som sa prvý raz pristihla, ako si želám, aby Emory zomrel. V istých chvíľach som svojho muža naozaj nenávidela za všetko, čo mi spôsobil. O niekoľko dní sa moje prianie splnilo. Mala som také výčitky svedomia, že som ani neprijala Farrellovu pomoc, keď prišli pôrodné bolesti. Vlastne som celkom vážne očakávala, že zomriem pri pôrode - ako trest za to, že som želala manželovi smrť.“ Elizabeth pozrela na Raelynn a smutne sa usmiala. „Ako vidíš, na túto časť svojho života nie som ktovieako pyšná.“
„Neboj sa, nikomu o tom nepoviem, ubezpečila ju Raelynn a nežne jej položila ruku na plece.

„Ďakujem. Teraz poznáš moje mrzké tajomstvo. Ale môžem ti povedať, že sa cítim lepšie, lebo si prvý človek, ktorému som sa s ním zverila.“
„Musím ti povedať, že nie si jediná, ktorá niekomu želala smrť. Keď som bola presvedčená, že Olney zabil Jeffa, priala som mu to isté, a navyše aj Gustávovi Fridrichovi. Takže vidíš, Elizabeth, že vražedné myšlienky máva z času na čas asi každý.“
„Ale aspoň si v srdci nepestuješ nenávisť k manželovi.“
Raelynn sa pokúsila zasmiať, ale z hrdla jej vyšiel len akýsi čudný pridusený zvuk. „Nie, práve naopak. Ak by ma Jeffrey načisto vyhnal zo svojho života, asi by mi puklo srdce.“
„Jeffrey ťa určite veľmi miluje, Raelynn,“ odvážila sa poznamenať Elizabeth. „Nemôžem uveriť, že by jeho city k tebe mohli ochladnúť.“
Raelynn nemohla zo seba vytisnúť pravdu: že počas prvých dvoch týždňov manželstva spolu nežili. „Len čas ukáže, či je to pravda,“ zašepkala. „Ale za ten krátky čas, čo som vydatá za Jeffa, som sa naučila jedno: že je schopný urobiť bez váhania to, čo by od neho nik neočakával, ak si situácia vyžaduje drastické riešenie. Takže ak dospeje k presvedčeniu, že si naše problémy nemôžeme vyriešiť, rozvedie sa so mnou, to ti hovorím.“
V nádeji, že zmenou témy dosiahne aj zmenu priateľkinej nálady, ju Elizabeth potiahla za rukáv. „Vieš čo? Poďme sa pozrieť hore. Nechceš vari vidieť izbu, kde budeš bývať?“
Uprostred noci, po dlhých hodinách prehadzovania a naprávania vankúšov v izbe, kde nebolo vidieť ani na krok, Raelynn konečne vzdala boj, ktorý v nej zúril, a nechala svoju myseľ preplávať cez vrstvy spomienok naspäť k Jeffreymu. Za každých okolností a v akejkoľvek nálade, či už bol vážny, zmyselný, veselý či nazlostený, bol Jeff dokonalým džentlmenom, ktorý na ňu bral ohľad. V močarisku jej v podstate zachránil život a v zrube Ryšavého Peta, keď už vedel, že ho podozrieva z vraždy, sa o ňu staral ako dokonalý manžel. Áno, po celý čas myslel iba na jej dobro.

Spomenula si na jedno popoludnie - asi tak týždeň po sobáši. Vtedy boli spolu na svadobnej hostine jedného Jeffovho známeho. Jeho priatelia ho zatiahli medzi seba a žartom ho hrešili, že si dovolil oženiť sa tak rýchlo a bez ich dovolenia. Jeho duchaplné odpovede vyvolali salvy smiechu a do mužského krúžku sa postupne popridávali aj manželky. Vtedy však už Raelynn cítila, že Jeff, aspoň pokiaľ mu to okolnosti dovoľujú, si od nej udržiava odstup. Nechcela sa teda votrieť medzi jeho priateľov a radšej stála v miestnosti celkom sama a trochu rozpačito chlipkala punč. Netrvalo dlho, a už ju obkolesili šupy v podobe slobodných dám a vdov, ktoré ešte nedávno dúfali v Jeffovu priazeň. Otázky, ktoré sa na ňu zosypali, by sa dali zhrnúť do jedinej: „Ako sa vám, pre všetko na svete, podarilo navliecť Jeffreyho Birminghama do chomúta?“
Možno sa jej na tvári zrkadlil zmätok, možno v tom bolo niečo iné, ale Jeffrey sa onedlho vymanil spomedzi priateľov a prišiel jej na pomoc. So svetáckym úsmevom, ktorý len zdôrazňoval jeho obdivuhodné črty, sa k nej sklonil, jednou rukou ju vlastnícky objal okolo pása, a keď sa jej perami priblížil k uchu, zašepkal: „Nemám ťa náhodou zachrániť z pazúrov týchto stríg?“ Raelynn vtedy len mlčky prikývla a usmiala sa.

Galantne jej pobozkal ruku, položil si ju na predlaktie a obrátil sa k ostatným dámam so slovami ospravedlnenia. Keby bol býval hoci aj rytierom v zlatej zbroji, nebol by v jej očiach väčším hrdinom. O niekoľko hodín, keď spolu nasadali do koča, pocítila Raelynn znovu ostré pohľady niektorých žien. Jeffrey stiahol koženú roletu na okienku a zdanlivo náhodou nechal na spodnom okraji skla dostatočnú medzeru. Počkal, kým „strigy“ naťahovali krky, aby zachytili, čo sa robí vnútri, a vzápätí sa obrátil k Raelynn. Pobozkal ju tak vášnivo a zmyselne, až sa jej zakrútila hlava. Na jednej strane mu bola za tú láskavosť vďačná, ale na druhej strane ju až do rána hrýzli v lone plamene túžby, ktoré v nej zažal svojimi horúcimi perami.

Vari by mohol muž, ktorý bol k nej taký nežný a starostlivý počas neľahkého obdobia nedobrovoľného celibátu, odrazu celkom obrátiť kabát? Mohol by sa z neho stať vrah mladej matky, ktorá mala v náručí dieťa? Tá otázka sa jej v mysli vynorila bez varovania a zostala tam visieť ako výkričník. Obviňovala ju z unáhlenosti, nerozumnosti a nedôvery. Si hlupaňa! kričali tie slová. Si hlupaňa, že o ňom vôbec pochybuješ!

Kapitola 31
V nasledujúcich dňoch sa Raelynn čoraz častejšie zapájala do debát s Farrellom a Elizabeth o tom, aké látky, stužky, šnúročky a iné ozdôbky by bolo najlepšie skombinovať s jej modelmi. Pocit samoty, ktorý ju často prepadával večer a počas bezsenných nocí, jej za dňa pomáhala aspoň čiastočne zahnať práca. Samozrejme, nikto nemal ani potuchy, ako zúfalo túži vidieť Jeffa. A pritom si už myslela, že on ju vidieť nechce. Ak by to bolo inak, určite by sa už bol ukázal v salóne. Keďže ho však nikdy nezazrela a ani o ňom nepočula, zdalo sa jej, že ich manželstvo bude onedlho patriť minulosti.

Jedného piatkového popoludnia zdvihla Raelynn hlavu od práce a kútikom oka si všimla, že do salóna práve vošiel Gustáv Fridrich. Za ním sa ponáhľal vrátnik s otázkou, čo si praje. Koniec koncov, každý vedel, že Nemec nemá manželku ani snúbenicu, preto to mohlo vyzerať, že sa pomýlil a vošiel do nesprávnych dverí. Fridrich však vrátnika arogantne odbil.

Jeho príchod si však vzápätí všimol aj Farrell a hneď sa pobral k dverám. Vtedy však už Nemec zazrel Raelynn a náhlivo si z hlavy strhol klobúk, hotový bežať k nej.

„Prepáčte, pán Fridrich,“ chlad Farrellovho hlasu by bol zmrazil rieku Ashley i Cooper priam uprostred horúceho leta. „Keďže v tomto salóne sa zaoberáme želaniami krásnych dám z nášho mesta, musím sa vás, žiaľ, opýtať, po čo prichádzate. Úprimne dúfam, že vás sem nepriviedol úmysel znovu obťažovať pani Birminghamovú. Veľmi nerád by som naše zákazníčky rozrušil nejakou násilnou scénou.“ Upäto sa usmial a dodal: „Ale ak to bude nevyhnutné, nezaváham.“
Urazený Gustáv zaškúlil zboku na muža, ktorý ho prevyšoval o hlavu. Z očí mu šľahali ľadové blesky, pery mal stisnuté do bledej čiary. „Nechápem, prečo by moja náfšteva mala rosrušit Frau Pirminghamovú. Prišel som naosaj sa nou. Takše, prosím, otstúpte mi s cesty!“
Nemcova arogancia zasiahla Farrella na citlivom mieste. Niektorých ľudí jednoducho nemohol zniesť a Gustáv Fridrich bol rozhodne jedným z nich. „Obávam sa, že pani Birminghamová práve pracuje na návrhoch pre jednu veľmi vzácnu zákazníčku. Nepovažujem za vhodné, aby ste ju vyrušovali pri takej dôležitej činnosti.“
„To, čo chcem Frau Pirminghamovej povedat, nepotrfá dlho. Otstúpte mi s cesty.“ A potom doložil: „Ak si nešeláte scénu, prafdaše...“
Len málo chýbalo, a Farrell by bol protivného chlapíka schytil pod krk a vyniesol z obchodu ako vrece smetí, ale uvedomil si, že ak to spraví, Nemec si na Raelynn počká a stretne sa s ňou neskôr na ulici. Hoci Jeffovi muži strážili Elizabethin dom, Farrell mal obavy, že pomoc by mohla prísť neskoro.

Pozrel na miesto, kde nedávno zariadil stôl svojej novej asistentke. Mohutný vrátnik stál neďaleko Raelynn, a hoci správca len ráno utieral prach na policiach a stoloch, odrazu robil presne to isté. Farrell si povedal, že jeden muž, ktorý je navyše na jednu ruku chromý, tu veľa škody neurobí.

„Dám vám minútku, poviete pani Birminghamovej, čo máte na duši,“ vyhlásil ostro. „A potom, pán Fridrich, musím nástojiť na tom, aby ste čo najskôr opustili môj salón.“ Nemec krátko prikývol, a keď Farrell odstúpil nabok, pobral sa za svojím cieľom.

Raelynn sa rozhodla, že ak zostane sedieť za stolom, bude sa cítiť bezpečnejšie. Keď pred ňou zastal Gustáv Fridrich, pomaličky zdvihla hlavu, premerala si ho ľahostajným pohľadom a bez jediného zachvenia sa vrátila k práci. „Po čo ste prišli, pán Fridrich?“ spýtala sa chladne.

„Chcel som len fidet, ako sa fám darí, Frau Pirmingamová.“
„Prečo?“
Smelá otázka ho zrejme zmiatla, lebo chvíľu čušal a asi zhľadúval slová na vhodnú odpoveď. „Len som chcel fyjadrit sústrast s tým, čo sa stalo tomu diefčatu na plantáši fášho muša. Hrosné! Taká mlatá osoba! Obáfal som sa, či sa nečo nestalo aj fám. A terás, keď fidím, še ste tu f meste, blahošelám fám k roshodnutiu opustit manšela.“
„Môj manžel je presvedčený, že za Nellinu smrť môžete vy. Povedzte, pán Fridrich, zabili ju na váš rozkaz?“
Belasé oči vzbĺkli a Gustáv chvíľu len nemo krútil hlavou. „Váš muš len chce sakryt flastnú finu! Tak je to! Ja som nefinný!“
Raelynn sa oprela, pozrela naňho a na perách jej zaihral ironický úsmev. „Poviem vám úprimne, pán Fridrich, som presvedčená, že ste schopný zabiť človeka. A o svojom manželovi to povedať nemôžem. Ešte som nezabudla, ako ste Olneymu dovolili, aby ma zabil, keď sa doktor Clarence nahneval a odmietol vám ošetriť ruku.“
„Ach, to ne, to bol len úskok, aby náš toprý Herr Doktor smenil násor. Myslíte, še by som fás dal sabit, mein Liebcfcen?“
Raelynn len pohodila hlavou. „Ste blázon, pán Fridrich, ak si myslíte, že tým táraninám uverím. Som presvedčená, že ste to mysleli vážne.“
Gustáv si priložil ruku na prsia. „Ale, Frau Pirminghamová, ako to len móšete povedat? Ako fám mám dokásat, še sa mýlite?“
„Predovšetkým by ste mohli zabudnúť, že existujem,“ odvrkla dievčina.

„Ha-ha-ha,“ rozosmial sa Nemec. „Na fás sa nedá tak rýchlo sabudnút, mein Liebchen. To fám fóbec nemóšem slúbit.“
„Tak potom nemá význam pokračovať v tomto rozhovore, musím pracovať,“ riekla Raelynn rozhodne. Znovu sa naklonila nad výkres a zúfalo sa pokúšala sústrediť na kresbu. „Pán Ives ma platí za prácu, a nie za reči.“
„Mohol by som fás teda nafštífit u fás doma, drahá Frau Birminghamová?“
Ani ho nepoctila pohľadom. „To by nebolo múdre, pán Fridrich.“
„Ale prečo? Iste fám je smutno, iste sa nudíte, Frau Birminghamová. Aj ja som sám. Nemali by sme sa nafsájom utešit v našej samote?“
Raelynn naňho posledný raz pozrela. Oprela sa lakťami o stôl a bradu si podoprela štíhlymi prstami. „Pán Fridrich, pripomínam vám, že som vydatá. Nebolo by vhodné, keby som prijímala návštevy mužov. Akýchkoľvek mužov. Takže kým nosím tento prsteň, nemôžem vám vyhovieť.“ Zatriasla prstami na ľavej ruke, aby čo najlepšie vynikol prsteň s masívnym diamantom. Mala v pláne nosiť ho až do poslednej chvíle, kým si ho Jeffrey nevyžiada naspäť. „A teraz, pán Fridrich, musíte ma ospravedlniť. Čaká ma ešte veľa práce, takže zbohom.“
Odmietnutý Gustáv sa zlostne obrátil na odchod a bol by azda bez ďalšieho rozruchu vyšiel na ulicu, ale vo dverách sa zrazil s mužom, ktorému práve vrátnik otváral dvere. Bol to Jeff.

Jeffrey Birmingham sa zvyčajne na ulici objavoval iba v dokonalom odeve. Teraz však bolo vidieť, že ho odvolali od práce. Nemal kabát ani klobúk, vestu mal rozopnutú a rukávy na košeli vysúkané. A na ukazováku pravej ruky mal atramentovú škvrnu. No Raelynn sa aj tak vystrela za stolom, neschopná odtrhnúť zrak od jeho opálenej tváre. Presne ako pri prvom stretnutí. Srdce jej bilo ako na poplach. Očakávala, že Jeff príde k jej stolu, ale zdalo sa, že mu väčšmi záleží na tom, aby upútal Nemcovu pozornosť. Skrížil si ruky na prsiach, zdvihol obočie a spýtavo sa na Gustáva zahľadel.

Nemec sa tváril, akoby videl najodpornejšiu obludu na svete. „Teším, sa, še som sase mohol fidet fašu šenu, pane,“ vyhlásil škrobené.

„Tomu veľmi dobre rozumiem, pán Fridrich, aj ja ju rád vidím,“ odsekol Jeffrey. Ani sa nenamáhal hovoriť zdvorilým tónom.

„Aj fy ste prišli sa sfojou šenou?“
Jeff mu venoval posmešný úškrn. „Ak ste boli na odchode, pán Fridrich, nemám v úmysle vás zdržiavať - aj keby som mal azda nejaký dôvod, aby som sa vám spovedal zo svojich plánov. Lúčim sa s vami.“
Zvrtol sa na opätku a našiel zrakom Farrella, ktorý ho vyšiel privítať. Ako rád by bol šiel za svojou ženou! Ale rozhodol sa, že tentoraz jej dá radšej pokoj. Potriasli si s priateľom ruky a Raelynn sa zatiaľ za stolom prepadla do najhlbšej priepasti zúfalstva. Do očí jej vstúpili slzy, bolo ich celé more. V úsilí zamaskovať svoj žiaľ pred ostatnými zdvihla trasúcu sa ruku k čelu, ale to jej veľmi nepomohlo, pretože drobné kvapôčky už medzitým cupkali na výkres.

Náhlivo sa zdvihla zo stoličky, odvrátila sa a so sklonenou hlavou prebehla popri správcovi. Mierila k zadnému východu. Ani raz sa neobzrela, preto si neuvedomila, že ju sledujú zelené oči až do záhrady, kde sa uchýlila za vysoký plot. Za ním boli postavené toalety.

Len v súkromí malého boxu sa Raelynn opovážila dať priechod žiaľu, ktorý ju takmer zadusil. Prudko vzlykala s pocitom, že jej život sa ocitol v temnej priepasti veľmi blízko samého pekla. Nemala ani potuchy, čo priviedlo jej manžela do salóna, ale bolo jej nad slnko jasnejšie, že to nemalo nič spoločné s ňou. Dokonca ju ani nepozdravil.

Farrell si tiež všimol, že Raelynn odišla, a s obavami sa obrátil na Jeffreyho. „Nemyslíš, že si k nej trochu pritvrdý, Jeffrey? Možno sa mýlim, ale zdalo sa mi, že keď odchádzala, plakala.“
Jeff si utrápené vzdychol. Aj on videl manželkine slzy a pálili ho v srdci ako žeravé olovo. Iba s najväčším úsilím zostal verný svojmu pôvodnému rozhodnutiu nedať najavo citové pohnutie.

„Musím ju nechať, nech si v plnej miere uvedomí, aké by to bolo, keby sme sa rozišli,“ odvetil stoicky. Jednoducho, musím zariadiť všetko tak, akoby to už bola skutočnosť, hoci nás to bude oboch bolieť. Obávam sa totiž, že na to nebude stačiť len moja niekoľkodňová neprítomnosť. Nebyť Fridricha, nebol by som sem dnes prišiel.“
„No, aspoň si prišiel omnoho skôr, ako som čakal,“ pripustil Farrell. „Ako si sa, dopekla, dozvedel, že sa tu ten darebák poneviera?“
Jeff sa krátko usmial. „Pracuje pre mňa celá légia chlapov rozmiestnených od tvojho salóna až k mojej lodiarskej spoločnosti.“
„Uhm. Ale uvedomuješ si jedno? Hoci ti Raelynn leží na srdci väčšmi ako kedykoľvek predtým, vôbec jej to nedávaš najavo. Ak tá chuderka stratí aj poslednú nádej, že by ste mohli opäť žiť spolu, môže zo zúfalstva vysadnúť na prvú loď do Anglicka.“
„Nemysli si, že sa toho nebojím. Ale musím to riskovať.“
„Si ten najtvrdohlavejší chlap, akého som kedy videl, Jeffrey Birmingham,“ riekol Farrell, no potom sa uškrnul. „Okrem mňa, samozrejme.“
„Môžeš jej povedať, že mi bolo ľúto, že som ju nestretol.“
„Hádam len nechceš odísť, a nepovedať jej ani slovo?“
„Chcem.“
Sotva Jeff vyslovil túto odpoveď a dal sa na odchod, vrátnik otvoril dvere inému mužovi - anglickému lordovi. Farrell si hneď spomenul na ples na Oakley, kde Angličana sprevádzala pani Brewsterová, ale v duchu sa tejto návšteve veľmi nepotešil. Čakala ho zákazníčka a už pochyboval, či sa k nej tak skoro vráti.

„Dobrý deň, pane,“ pozdravil napriek tomu veľmi zdvorilo. „Môžem vám dajako pomôcť?“
Lord Marsden krátko prikývol. „Áno, v skutočnosti som naozaj dúfal, že mi poskytnete menšiu pomoc.“
Farrell bol trochu zmätený. „Ak budem môcť, pane, veľmi rád.“
„Mohli by ste byť taký milý a prezradiť mi meno svojho krajčíra? Veľmi by som si to cenil, pane. Oblek, ktorý ste mali na sebe na Birminghamovom plese, bol naozaj pôsobivý.“ Jeho lordstvo zamyslene sklonilo hlavu a pozrelo si na špičky topánok. „Uvedomil som si, že moja garderóba je neuveriteľne nedostatočná. A povedal som si, že možno neuškodí, ak sa do Anglicka vrátim ako nový človek - pokiaľ ide o šaty, samozrejme. Budete mi nápomocný, pane?“
„Pravdaže,“ prikývol Farrell a v duchu sa usmial. Šaty môžu zmeniť veľa, ale len ťažko oživia prázdnu tvár tohto namysleného pánka.

Obrátil sa, zdvihol ruku, aby upútal Elizabethinu pozornosť, a vyslovil požiadavku: „Moja drahá, nemohli by ste jeho lordstvu napísať meno a adresu môjho krajčíra?“
Šľachtic sa usmial. „Je to od vás náramne milé, pane. Nikdy na to nezabudnem.“ Vzápätí sa zvedavo poobzeral po salóne. „Zdá sa, že sa vám dobre darí, pán Ives. Dnes som obedoval v jednej vysokopostavenej domácnosti a pri stole sa hovorilo aj o vašich modeloch. Verte mi, že iba v dobrom.“
Ale Farrell, napriek zdvorilosti, bol čoraz netrpezlivejší. Pomoc jeho lordstvu nebola preňho až taká dôležitá ako spokojnosť čakajúcej zákazníčky, ktorá si už možno myslela, že na ňu zabudol.

Lenže lord Marsden sa práve dostal do zhovorčivej nálady. „Mohol by som sa opýtať, pane, či vám ten istý krajčír šije aj košele? Všimol som si, že sú dokonalé.“
„Ďakujem, pane. Ste veľmi milý, ale v tomto vás sklamem. Šije ich pre mňa pani Daltonová a obávam sa, že má u mňa v salóne priveľa práce na to, aby ich šila aj pre iných.“
„Aha, pani Daltonová,“ lord zamyslene zvraštil čelo. „Nepočul som vari po celom meste chýry, že nejaká pani Daltonová prenajíma izbu pani Birminghamovej?“
„Pani Daltonová je moja asistentka,“ odvetil Farrell a objal okolo pliec Elizabeth, ktorá sa práve vrátila s adresou. „A zároveň je to moja snúbenica.“
Keďže lord Marsden po chvíli pochopil, že iné vysvetlenie nedostane, vzal si od Elizabeth lístok. „Vďaka, pán Ives, nebudem vás dlhšie zdržiavať. Istotne ste zaneprázdnený.“
„Pravdu povediac, čaká na mňa zákazníčka,“ odvetil Farrell a s obavami sa obzrel cez plece na pani Wesleyovú. Medzitým ju Elizabeth zabávala tým, že jej ukazovala náčrty najnovšej kolekcie. Napriek tomu mal dojem, že by sa ta mal rýchlo vrátiť.

Len čo sa za jeho lordstvom zavreli dvere, Farrell si nahlas vydýchol. Opäť sa mohol venovať Isabeau Wesleyovej a na svoju veľkú radosť sa dozvedel, že si v jeho neprítomnosti dokonca vybrala niekoľko modelov z Raelynniných výkresov.

Keď sa Raelynn vrátila do práce, sotva si to všimol, pretože mal plné ruky látok a gombíkov. Neskôr si uvedomil, že jej na tvári ešte stále vidieť stopy po plači, a sotva sa vládal zdržať, aby jej hneď neporozprával, ako veľmi na nej Jeffovi záleží. Neodvážil sa však zradiť priateľovu dôveru, tak ju radšej po celé popoludnie zamestnával novými a novými úlohami, aby nemala čas myslieť na svoje trápenie.

Prešlo štrnásť dní a Raelynn mala počas toho obdobia toľko práce, že ledva stihla uvažovať o tom, čo ju postihlo. Dokončila niekoľko návrhov, ktoré jej vyniesli od zamestnávateľa veľkú chválu a od jeho zákazníčok neutíchajúci záujem. Dnešné ráno strávila debatou o látkach, ktoré by sa mohli použi pri realizácii jej modelov, a keď sa opäť vrátila k svojmu pracovnému stolu, pustila sa do ďalšieho výkresu. Odrazu ju zo zadumania prebral známy ženský hlas. Srdce jej poskočilo od radosti. Len dúfala, že ju Jeffova rodina nebude úplne ignorovať.

Bola to totiž Heather, Brandonova manželka, ktorá sa práve zhovárala s Farrellom. Bruško jej zakrýval ľahučký pláštik a na hlave mala módny čepiec ozdobený perami. Práve teraz sa perá natriasali z boka na bok, keď Heather odmietala Farrellove nádejné návrhy.

„Žiaľ, v mojom stave nepotrebujem vôbec nič, pán Ives,“ usmiala sa. Hoci v kruhu známych by ho bola oslovila krstným menom, v meste, kde na každom kroku striehli zvedavé uši a klebetné jazyky, nástojila na diskrétnosti. „Ale aj tak vám ďakujem.“
„Keďže ste teda neprišli kvôli mne,“ pokračoval Farrell s milým nádychom hravosti, „smiem azda dúfať, že ste nás poctili svojou prítomnosťou, aby ste sa pozhovárali so svojou krásnou švagrinou?“
Drobná žienka prikývla. „Dúfate správne, pane. Rada by som zašla za Raelynn. Je tu, všakže?“
Farrell srdečne prikývol a vystrel ruku dozadu, k miestu, ktoré sa stalo kráľovstvom jeho novej asistentky. „Nech sa páči, je tam a netrpezlivo vás očakáva.“
Raelynn vstala a vybrala sa švagrinej naproti, trochu prekvapená vlastnou nervozitou. Hneď jej však udrelo do očí, že Heather napriek vysokému stupňu tehotenstva vyniká krásou, ktorá zatieňuje jej okolie. Jej rozkošná tvárička žiarila ako slnko a iste bola predmetom závisti všetkých žien, ktoré príroda natoľko neobdarila. Sama Raelynn mala pocit, že by za taký výzor dala hocičo, ale láska ku švagrinej jej bránila cítiť aj ten najmenší osteň žiarlivosti.

Heather ju s veselým smiechom objala a prezrela si ju od hlavy po päty. „No, vďakabohu,“ vyhlásila s prehnanou úľavou, „vôbec na tebe nevidieť, že ťa vliekli cez močariská.“
Pri tej spomienke Raelynn myklo. Nepotešila sa, že o jej bláznivom úteku sa už zrejme dozvedela celá rodina. „Nedá sa povedať, že by ma tadiaľ bol niekto vliekol, Heather,“ vzdychla. „V skutočnosti to bolo trochu jemnejšie.“
Zafírové oči na ňu zažmurkali. „Viem si predstaviť, lebo Jeffrey bol vždy civilizovanejší ako Brandon. Až sa trasiem, keď si predstavím, ako by bol v takej situácii reagoval môj manžel. Raz som od neho utiekla, bolo to ešte pred sobášom, ale už nikdy som sa na to neodvážila. Keby som sa niekedy bola zatúlala do divočiny ako ty, určite by ma bol tak vyhrešil, že aj bitka by pri tej tiráde vyzerala nevinne.“ Heather sa striasla. „Ale najmä som zvedavá, prečo si utiekla, Raelynn. Rozmýšľala som, či by sme si spolu nesadli do nejakého príjemného malého podniku a neporozprávali sa nad dobrými sendvičmi.“
Hoci švagriná bola rozhodnutá ignorovať Raelynninu pozíciu platenej zamestnankyne, Raelynn to nemohla pripustiť. „Rada by som išla, ďakujem, ale musím zostať tu a dokončiť niekoľko modelov, ktoré práve...“
„Nezmysel,“ prerušil ju Farrell, pretože stál neďaleko a náhodou jej slová začul. „Nechcem ani počuť o tom, že odmietate pozvanie mojej obľúbenej zákazníčky. Uprostred dňa a ako budúca matka potrebujete dobrú stravu. Inak by mohla vaša švagriná nadobudnúť dojem, že som otrokár, a moja reputácia by vážne utrpela. Panebože, veď by som mohol skrachovať!“
Heather sa naňho milo usmiala. „Aspoň viem, že si moju mienku niekto cení.“
Farrell ich vzal obe pod pazuchy a podujal sa na nanajvýš príjemnú úlohu odprevadiť ich k východu. Raelynn si sotva stihla vziať čepiec a plášť, a už sa pred nimi otvárali zelené dvere na ulicu. „Prajem vám príjemnú zábavu, dámy,“ vyhlásil.

„Dobrý bože,“ zhíkla Raelynn, keď sa ocitli na ulici, „hneď by som si povedala, že sa ma chce zbaviť, ak by s takým nadšením nechválil moje modely.“ Obzrela sa a s prehnanými obavami si skontrolovala zadnú časť šiat. „Zázrak, že mi neprivrel sukne do dverí, keď ich za nami tak chvatne zabuchol.“
So smiechom sa chytila švagrinej a spolu sa vybrali do čajovne. „Dúfam, že ti neprekáža, keď sa o teba trochu opriem,“ ozvala sa Heather. „Prisahám, že toto dieťa sa derie na svet ako divé, ale nechcem to spomínať Brandonovi, lebo by ma prinútil zostať v posteli.“
Raelynn na ňu s obavami pozrela. „Myslíš, že to nie je nebezpečné, keď si sa vybrala tak ďaleko od Harthavenu? Tvoj čas môže prísť kedykoľvek...“
„Možno trochu riskujem, to je pravda,“ prikývla Heather, „ale musím sa s tebou porozprávať o Jeffreym a po narodení dieťaťa už na to vôbec nebudem mať čas.“
„Poslal ťa za mnou Jeffrey?“ spýtala sa Raelynn s nádejou, že dostane kladnú odpoveď. Tak túžila počuť, že sa o ňu jej muž zaujíma!

Ale Heather pokrútila hlavou. „Pravdaže nie, drahá moja. Keby si svojho manžela lepšie poznala, vedela by si, že o svoje veci sa stará sám, keď uzná za vhodné a ako uzná za vhodné. Nepotrebuje na to ani mňa, ani svojho brata,“ pokrčila plecami a pozrela s ľútosťou na Raelynn, „hoci by sme mu takú službu vďačne poskytli.“
„Tak ako si sa dozvedela o mojom dobrodružstve v lesoch?“
„Povedala mi o tom Cora. Okrem toho mi oznámila, že čakáš dieťa.“
Raelynn zaúpela. „Božemôj, o chvíľu to bude vedieť aj miestny hlásnik.“
Odpoveďou jej bol Heatherin nákazlivý smiech a onedlho sa už obe chichúňali ako školáčky, na veľkú zvedavosť okoloidúcich. Staršie dámy sa pohoršene pozastavovali nad tým, že žena v pokročilom stupni tehotenstva sa ukazuje na verejnosti. Zvyšok reakcií sa skladal so zmätku a škodoradosti – tou sa vyznačovali ľudia, ktorí počuli klebety o vražde v hrdej birminghamovskej rodine.

„Človek by povedal, že Charleston je priveľké mesto na toľkú úzkoprsosť, nemyslíš?“ vzdychla Raelynn, keď si uvedomila, že sú stredobodom nevítanej pozornosti.

„Kdeže, drahá moja,“ usmiala sa Heather. „Takýchto ľudí nájdeš v každom meste na celom svete. Väčšina klebetníkov vedie strašne nudný život, preto si ho radi ozvláštňujú tým, že strkajú nos do cudzích záležitostí.“
Onedlho vstúpili do malého bistra a ukázalo sa, že majiteľka Heather dobre pozná. Privítala ju ako obľúbenú zákazníčku a zaviedla obe dámy k stolu, ktorý stál v zadnej časti miestnosti za španielskou stenou. O chvíľočku bolo na stole menu, a keď si dámy vybrali, majiteľka o niekoľko minút docupkala s menšou miskou naloženou vkusne ozdobenými sendvičmi.

Heather si stiahla rukavice a naliala im obom čaj. Vzala si sendvič s morčacinou a žeruchou, odhryzla si z neho a zvedavo pozrela na švagrinú. „Ak sa nemýlim, moja milá, si z tejto vašej najnovšej situácie nervózna. Ak chceš, môžeš sa o tom so mnou porozprávať a ja ti sľubujem, že budem mlčať ako hrob.“
Raelynn pozrela na stôl. Nemohla sa rozhodnúť hneď, tak si vzala sendvič a opatrne si ho položila na svoj tanierik. Nezahryzla však doň, iba hľadela pred seba a uvažovala. Napokon vzdychla. „Heather, najprv ti musím povedať, že som do Jeffreyho veľmi zamilovaná.“
„To ma neprekvapuje,“ kývla hlavou švagriná. „Za tie roky, čo som vydatá za Brandona, som počula a videla kadečo. Jeffrey bol medzi dámami vždy obľúbený. Zbožňujú ho všetky, mladé i staré. Napríklad pani Brewsterová sa kedysi v jeho prítomnosti červenala ako pivónia. Dodnes je svätosväte presvedčená, že všetko, čo Jeffrey urobí, je dokonale správne. No... možno dnes už nie. Po tej nešťastnej udalosti s Nell, ktovie...“ Heather potriasla hlavou a rýchlo odbočila od nebezpečnej témy. „Ale povedz mi, Raelynn, čo chceš urobiť?

Dievčina na druhej strane stola zažmurkala, keď jej do oči nečakane opäť vbehli slzy. „Obávam sa, že ak to takto pôjde ďalej, Jeffrey ma čoskoro požiada o rozvod. Celé noci nespím, len o tom rozmýšľam.“
Heather zmätene potriasla hlavou. „Počkaj, porozprávajme sa o tom trochu podrobnejšie, lebo už naozaj neviem, čo je pravda a čo nie. Cora mi povedala, že si z Oakley ušla takmer hneď po vražde Nell, a hoci nepoznala všetky podrobnosti týkajúce sa tvojho pobytu v Charlestone, zdalo sa jej, že to bol tvoj nápad. A teraz mi hovoríš, že sa bojíš, aby sa Jeffrey s tebou nerozviedol?“ Heather nazbierala dosť odvahy na nasledujúcu otázku: „Nemyslíš si, že za daných okolností by si mu to len ťažko mohla mať za zlé?“
„To on ma poslal preč,“ priznala sa Raelynn.

Tie slová Heather veľmi prekvapili. Súcitne chytila švagrinú za ruku a pozrela jej do uslzených očí. „Prepáč, drahá moja, vôbec som o tom nevedela. Myslela som si, že si odišla z vlastnej vôle. Aspoň Cora bola o tom z akéhosi dôvodu presvedčená.“
„No, vlastne vtedy, keď som ušla do lesa... vtedy som od neho naozaj chcela ujsť. Ale to len preto, lebo ma prenasledovali nočné mory, v ktorých Jeff vraždil Nell. Keď ma Jeff našiel v močarisku, uchýlili sme sa pred dažďom do zrubu Ryšavého Peta. Potom sa zjavil Olney Hyde, mieril na nás pištoľou a tvrdil, že bol svedkom vraždy a že Nell nezabil nik iný ako Jeffrey. Čo som si mala myslieť? Predtým som bola presvedčená, že Olney by bol schopný vykonať taký strašný skutok, ale zdalo sa, že je skalopevné presvedčený, že to bol Jeff...“
Chudera Raelynn ani netušila, že Heather ju chápe až pridobre. Tá sa napokon rozhodla, že jej povie o veciach, o ktorých hovorila len veľmi nerada a zriedka. „Pred niekoľkými rokmi sa Brandon ocitol v podozrení, že zabil Louisu Wellsovú, bývalú majiteľku Oakley. Šerif Rhys Townsend ho dokonca po vražde zatkol. Vtedy som s Brandonom žila už rok a poznala som ho ako dobrého manžela a nežného otca nášho malého synčeka. Bola som pevne presvedčená, že také zverstvo by nikdy neurobil, ani v záchvate zúrivosti. Uznám ti, že si nemala čas Jeffreyho dobre spoznať, ale ak ti stačí moje slovo, Raelynn, ja osobne dám zaňho ruku do ohňa. Jeffrey by nebol schopný zabiť človeka - iba ak by niekto ohrozoval buď jeho, alebo členov jeho rodiny. Určite by nezabil Nell. Jednoducho nie je ten typ človeka. Je šľachetný...“
„Hej,“ prikývla Raelynn ľútostivo, „a neuveriteľne šarmantný, pekný, chápavý a... a...“
„Áno, to je Jeffrey,“ doložila Heather pošepky a potľapkala dievčinu po ruke. „Môj švagor je najvyrovnanejší muž, akého poznám. Nechvastá sa ani nie je ostýchavý, nie je neistý, ale ani arogantný. Je stelesnením rovnováhy. To však neznamená,“ vzdychla, „že niektoré jeho rozhodnutia nie sú tvrdé. Nie je, koniec koncov, svätec ani chudáčik bez chrbtovej kosti, ktorý ťa bude donekonečna prosiť o odpustenie. Má svoju hrdosť, a ak mu nedôveruješ, dá ti pocítiť následky.“
Raelynn bezradne pokrútila hlavou. „Odkedy sme sa vzali, mal so mnou iba ťažkosti. Začalo sa to len preto, lebo som nemohla zniesť myšlienku, že by som sa stala milenkou pána Fridricha.“
„Nezmysel, drahá moja. Problémy sa začali, keď Jeffreymu do postele vkĺzla Nell, a to bolo omnoho skôr, ako si sa tu vôbec objavila.“
Raelynn skúmavo pozrela do tváre svojej krásnej švagrinej. „Vysvetlil ti niekedy Jeffrey, ako sa to stalo?“
„Nie, nevysvetlil mi vôbec nič.“
„Tak ako si sa o tom dozvedela?“
Odpoveďou jej bol úsmev. „Cora sa mi často s kadečím zverí. Vyrástla na Harthavene. Pokiaľ ide o tú noc, keď sa Nell votrela k Jeffreymu, všetci sluhovia sa zobudili, keď ju vyhodil zo svojej izby celkom nahú, iba s prikrývkou omotanou okolo tela. Kingston dostal rozkaz ihneď zobudiť Coru a tá potom hľadala dievčisku aké-také šaty a balila jej batožinu. Viem len toľko, že Jeff vydal služobníctvu niekoľko rozkazov a potom sa vrátil do izby. Nechal ich, nech si s Nell poradia, ako vedia. Kingston ju naložil na voz a Thaddeus ju zaviezol do Charlestonu, kde jej objednal izbu za peniaze, ktoré mu dal Jeffrey.“
„Nellin synček sa na Jeffreyho trochu podobá,“ podotkla Raelynn.

„Milá moja, to musí byť čistá náhoda,“ vyhlásila rozhodne  Heather. ,Jeffrey by nikdy neurobil taký cirkus len preto, aby niečo zamaskoval pred služobníctvom. Cora povedala, že ho ešte nikdy nevideli tak zúriť. Povedala, že mrmlal čosi v tom zmysle, že tá malá potvora by sa ešte mala hrať s bábikami, a nie s chlapmi. Vraj ho zobudila z tvrdého spánku, ale nespomenul nič bližšie o tom, čo urobila. Iba predpokladám, že sa neobmedzila len na bozkávanie.“
Po takom vysvetlení už mohla Raelynn uvažovať iba o tom, či Cora náhodou neklamala. Lenže to sa jej videlo nepravdepodobné. Gazdiná istotne celú príhodu opísala tak, ako sa naozaj stala. A bol tu ešte Kingston, ktorého Raelynn nedávno počula, ako za domom ostro karhá Nell. Vyhodil jej na oči aj čosi, čo urobila pred rokom. Asi išlo o tú istú záležitosť a Kingston všetku vinu pripisoval dievčaťu, nie Jeffovi.

Zároveň si vedela celkom ľahko predstaviť, akú šialenú zamilovanosť môže vzbudiť pekný a elegantný muž, akým Jeffrey nepochybne bol, v srdci dospievajúceho dievčiska, ktoré od samopaše nevie, čo skôr. Keďže Jeff zásadne spával nahý, Nell sa určite mohla do vôle oddávať svojim fantáziám, až kým sa nezobudil.

Z ničoho nič pocítila Raelynn výčitky svedomia. „Hanbím sa, že to musím priznať, Heather,“ zašepkala, „ale nebola som mu dobrou manželkou. Pripustila som, aby hlúpe obvinenia toho dievčaťa vytvorili medzi nami priepasť. Ani neviem, prečo sa to stalo, ale skončilo sa to tým, že som ho v duchu odsúdila ako vraha. Dnes, keď od tej strašnej noci prešlo niekoľko týždňov, uvedomujem si, že som Jeffovi nikdy nedala možnosť, aby mi to vysvetlil. Len som ušla – ako pojašená. Ak ho to urazilo, nemôžem mu to zazlievať.“
Ale Heather bola plná súcitu. Znovu pohladkala Raelynn po líci a riekla: „V istom momente som si tiež myslela, že svojho muža nenávidím. Rozhodne som sa ho bála.“
Raelynn naširoko roztvorila oči a sánka jej klesla. Vždy mala pocit, že Brandon a Heather žijú v idylickom manželstve a že to nikdy nebolo inak. Vyzerali takí zamilovaní, nik by nemohol ani pomyslieť na možnosť, že by sa boli niekedy počas svojho vzťahu odcudzili. „O tom som nič netušila,“ vydýchla. „Ešte aj po sobáši som bola presvedčená, že Brandon je obyčajný domáci tyran,“ priznala sa Heather a pery sa jej zvlnili v úsmeve. „Ale keď sme sa plavili z Anglicka sem, považovala som ho za najúžasnejšieho muža na svete. Strašne som ho milovala, ale pýcha nám nedovolila, aby sme sa zblížili. V skutočnosti sa naše manželstvo začalo podobať na ten zázrak, ktorý prežívame dnes, až rok po tom, čo sme počali Beaua. Teraz vidím, že tvoje problémy s Jeffom sú rovnako vážne, ako boli vtedy naše.“ Smutne sa usmiala. „Dúfam, že sa z toho nestáva rodinná tradícia. Ak áno, putujem všetkých našich potomkov.“
Raelynn pri tej myšlienke striaslo. „Dúfajme len, že nik z tých, ktorí sú nám drahí, sa neocitne v takom strašnom podozrení ako Jeffrey a Brandon.“
Švagriná ticho prikývla, ale zdalo sa jej, že pre dnešok už bolo trápenia až-až. Radšej prešla na menej nepríjemnú tému. „Zo srdca si želám, Raelynn, aby si zvážila, či nechceš zostať u nás v Harthavene - teda, kým sa to medzi tebou a Jeffreym neurovná. Budeš skutočne vítaná, dokedy len budeš chcieť. Prosím, prijmi naše pozvanie.“
Hoci ju to dojalo, Raelynn potriasla hlavou. „Ďakujem ti, Heather, ale nemôžem. Myslím, že Jeffrey by sa necítil dobre, keby vás navštevoval a ja by som bola pod tou istou strechou. Obávam sa, že by mohli utrpieť rodinné vzťahy. A okrem toho ťa s Brandonom nechcem zaťahovať do našich ťažkostí.“
„Drahá moja, veď sme predsa príbuzní. Aj tak sa nás to týka.“
„Pravdaže, ale nebolo by odo mňa pekné, keby som sa postavila medzi Jeffreyho a jeho rodinu,“ vyhlásila Raelynn.

Heather sklonila hlavu. Keď sa napokon ozvala, v hlase jej znel smútok, ale aj vyrovnanosť. „Brandon mi hovoril, že to odmietneš. Ale aj tak som to musela skúsiť.“
Kapitola 32
„Pani Raelynn! Milosťpani!“ volala Tizzy celá rozrušená o tri dni neskôr. Bolo neskoré popoludnie a komorná vtrhla do Farrellovho salóna, akoby jej za pätami horelo. „Prišiel kočiš pána Brandona a vraví, že pani Heather dostala pôrodné bolesti. Prosí vás, pani Raelynn, či by ste vraj neboli taká láskavá a neprišli jej pomôcť pri pôrode.“
Raelynn vyskočila spoza stola a práve sa obracala, hľadajúc zrakom Farrella, keď ho zbadala, ako sa hrnie k nej.

„Choďte, choďte!“ súril ju. „Nemusíte si upratovať stôl, Elizabeth to spraví. A zostaňte dokedy chcete, pokiaľ vás budú potrebovať. Ak nás zaskočí nejaká neodkladná záležitosť, budeme vedieť, kde vás nájdeme. Bežte sa rýchlo zbaliť, čaká vás dlhá cesta!“
„Už som vám veci zabalila, milosťpani, ak sa neráčite hnevať, lebo som si povedala, že dieťatko pani Heather možno nebude chcieť čakať. Všetko je v koči. Ak ráčite, môžete ísť hneď a zaraz.“
„Ďakujem, Tizzy,“ usmiala sa vďačne Raelynn. Strhla z vešiaka plášť a v behu si ho prehodila cez plecia.

Už o chvíľočku preletela cez dvere na ulicu a zastala rovno pred kočom a pred zadychčaným kočišom.

„Ruky bozkávam, milosťpani,“ uklonil sa, keď jej otvoril dvierka na koči a vystrel ruku, aby sa oňho mohla oprieť. „Ráčte prepáčiť, že sme vás takto vyrušili, ale pán Brandon je od strachu o svoju milovanú žienku celý bez seba. Vravel mi, že vás mám doviezť rýchlejšie ako vietor.“
„Vďaka, James, že si po mňa prišiel až do Charlestonu,“ riekla Raelynn a vložila si ruku do jeho veľkej dlane v rukavici. Po schodíkoch do koča vybehla tak rýchlo, že sa ich jej nohy v črievičkách sotva dotýkali. Usadila sa a vzápätí sa už kone dali do klusu.

Len čo opustili mesto, James sa pustil poháňať záprah, akoby im išlo o život. Plieskal bičom nad hlavami koni z celej sily, ale múdre zvieratá by azda ani neboli potrebovali toľko hluku. Vycítili, že sa treba ponáhľať. Lenže James chcel svojho pána poslúchnuť na slovo a očividne sa pokúšal predbehnúť sám vietor.

Nad krajinou už zapadalo slnko, keď koč vbehol na dlhú prístupovú cestu, ktorá viedla k panstvu Harthaven. Na vzdialenom konci dubovej aleje žiarili okná veľkého domu a do hustnúceho šera vysielali priateľský signál všetkým, čo prichádzali s dobrými úmyslami. Koč sa zastavil pred schodiskom a Raelynn zazrela Brandona, ktorý bežal po verande, aby ich privítal.

„Teším sa, že si prišla,“ zašepkal s očividnou úľavou. Vzal ju pod pazuchu a viedol ju cez verandu dovnútra. „Heather vravela, že vy dve ste takmer také sestry, ako sme my s Jeffreym bratia. Vzala si do hlavy, že ťa chce mať pri sebe, a nevedel som jej tú požiadavku odmietnuť.“
„Dúfam, že Heather nie je v nebezpečenstve.“ Raelynn s obavami pozrela na švagrovu tvár. Musela poriadne zakloniť hlavu a opäť si uvedomila, že Brandon je mimoriadne vysoký muž. Za tri týždne, počas ktorých ho nevidela, na to pozabudla. Ale potom jej zišlo na um, že nie je o nič vyšší ako Jeffrey.

„Hatti vraví, že všetko ide tak, ako sa dalo očakávať,“ odvetil, ale vzápätí vzdychol. „Keďže to však môže znamenať čokoľvek, veľmi ma tými slovami neupokojila.“
Keď vošli do panskej spálne, Heather práve zachvátili kontrakcie. Napriek tomu však pozrela na prichádzajúcich a podarilo sa jej slabo pohnúť perami. O chvíľu sa mohla opäť uvoľniť, hlava jej klesla na vankúš, a keď sa jej podarilo chytil dych, vyčarila skutočný úsmev. Hoci v izbe nebolo prihorúco, vlasy mala vlhké a na čele sa jej perlili drobné kvapky potu. Bez rozpakov však vystrela štíhlu ruku a kývla na Raelynn, aby podišla bližšie. „Prepáč, že som ťa nemohla privítať, ako sa patrí, ale toto dieťa je beťár - vyžaduje si odo mňa všetku pozornosť. Začalo sa to už pred niekoľkými hodinami, takže sa zdá, že onedlho porodím.“
Raelynn nežne stisla švagrininu ruku a podarilo sa jej neisto usmiať. „James šibal kone ako posadnutý, tuším som nikdy nezažila prudšiu jazdu.“
„Pane na nebi,“ zaúpela Heather. „Nechcela som, aby ťa vystrašil. Bola by som počkala ešte aj pol hodiny.“
„Ale náš potomok by nemusel tak dlho čakať,“ vstúpil do rozhovoru Brandon. Prešiel na druhú stranu postele, sklonil sa nad manželku a vzal ju za druhú ruku. „Keď som poslal Jamesa do Charlestonu, vyzeralo to, že dieťa je už-už na ceste. Priznám sa ti, že sám neviem, koľko toho ešte vydržím,“ utrúsil sucho.

Heather a Raelynn sa na jeho žarte takmer rozchichotali. „Neboj sa, prežiješ to,“ vážne ho ubezpečovala Heather a láskyplne ho pohladkala po vlasoch. „Nemusíš tu zostať až do konca.“
„Niežeby sa mi netriasli kolená, ale sľúbil som ti to,“ namietal Brandon.

„To bol tvoj nápad, nie môj. Ja si poradím aj bez teba.“
Brandon nežne položil ruku na prikrývku, ktorá spočívala na jej vystupujúcom brušku. „Kto je za tú malú zodpovedný?“
„Obaja,“ pripustila Heather.

„Tak potom tu budeme obaja, až kým nepríde na svet,“ vyhlásil s úsmevom, ale tónom, ktorý nepripúšťal námietky. Pobozkal jej ruku. „Teraz mi povedz, ako sa cítiš?“
„Celkom dobre,“ kývla hlavou. „A čo ty?“
Brandon vystrel voľnú ruku. „Vidíš? Som pevný ako skala.“
„Hej, a ja som matkin strýc,“ zasmiala sa slabo Heather.

Prešlo sotva pol hodiny a na dvere ktosi ticho zaklopal. Keď Brandon otvoril, na chodbe stála mladá černoška a ticho mu oznámila: „Prišiel pán Jeffrey, pane. Je dole.“
„Ďakujem, Melody. Povedz mu, že hneď prídem.“
Brandon zatvoril dvere, a keď sa obrátil, ocitol sa zoči-voči Raelynn. Zdalo sa mu, že je zrazu akási neistá, ale netušil, ako by ju mal upokojiť. Pokrčil plecami. „Asi mu to oznámil Farrell.“
„Poslal niekoho až na Oakley?“
„Nie, asi len do Jeffových kancelárií v Charlestone...“ Brandon stíchol, lebo si uvedomil, že práve prezradil bratovo tajomstvo. Pri pohľade na rastúci zmätok v tvári svojej švagrinej sa rozhodol, že jej ponúkne vysvetlenie, ktoré nebude protirečiť pravde, ale ani nikomu neublíži. „Jeff mal v poslednom čase veľa práce okolo svojej lodiarskej spoločnosti. Nechcel chodiť do mesta každý deň, tak si od priateľa prenajal jeden dom.“
Raelynn otvorila ústa, no keď si uvedomila, že jej hrozí plač, rýchlo ich zavrela. Počas posledných týždňov sa utešovala, že Oakley je od Charlestonu predsa len na hodinu cesty, že Jeff je istotne zaneprázdnený, a preto ju nikdy nepríde navštíviť. Ale ak bol po celý ten čas v meste, potom jej už neostávalo nič iné, iba si priznať, že sa jej vyhýba.

„Brandon!“ zavolala Heather z postele.

„Áno, láska moja,“ odvetil a rýchlo sa pobral k nej. Bol za to prerušenie vďačný, ale videl, že má na mysli niečo, čo sa jeho priamo nedotýka.

Manželka si pritisla jeho veľkú ruku na prsia a nežne sa naňho usmiala. „Choď dole za bratom, miláčik. Rada by som sa chvíľu osamote zhovárala s Raelynn.“
Brandon uhádol, že mieni švagrinej konečne odhaliť celú pravdu, a povedal si, že radšej odíde, ako by mal byť svedkom sĺz, ktoré budú určite nasledovať. „Ale ty pekne počkaj, kým sa nevrátim,“ pozrel na Heather nástojčivo. „Povedal som ti, že tu budem až do konca, a vieš, že vždy dodržím slovo.“
„Hej, aj keby si mal pritom omdlieť,“ prikývla jeho žena.

„Ja?“ Brandon sa vystrel ako vojak. „Ako to môžeš tvrdiť, drahá? Nikdy by som ti takú hanbu neurobil.“
„Ale, pravdaže nie,“ usmiala sa a pohladkala ho na rozlúčku po ruke.

Keď sa za ním zatvorili dvere, Heather kývla na Raelynn. Tá poslušne pricupkala k posteli.

„Chcela si mi niečo povedať?“ spýtala sa potichu.

„Áno, drahá moja. Chcela som ťa len ubezpečiť, že dôvodom Jeffreyho pobytu v Charlestone si jedine ty.“
„Ja?“ Raelynn sa rozosmiala. Taká myšlienka sa jej videla plne absurdná. „Ale veď som ho odo dňa, keď ma odviezli z Oakley, skoro nevidela. Raz sa zastavil u Farrella, ale ani ma nepozdravil.“
„To neznamená, že si o teba nerobil starosti. Obklopil ťa svojimi ľuďmi, ktorí na teba dozerajú, majú ťa chrániť najmä pred Gustávom. A sám Jeffrey býva v Charlestone preto, aby bol poruke, keby sa niečo stalo.“
„Takže je rovnako šľachetný, ako býval predtým,“ zamrmlala Raelynn. „Alebo ma len používa ako návnadu, na ktorú chce chytiť Gustáva Fridricha?“
„Raelynn, dievčatko, naozaj som presvedčená, že Jeffreymu na tebe záleží. Inak by predsa...“
„Tak prečo ma ani raz nenavštívil?“ skočila jej do reči Raelynn. Hlas sa jej triasol.

Heather stuhla a pritisla si ruky na brucho, keď pocítila ďalšie kontrakcie. Po chvíli sa jej podarilo zo seba vytisnúť: „Prosím ťa, radšej zavolaj Hatti. Myslím, že už cítim hlavičku dieťaťa.“
Raelynn vyletela z izby a s volaním na Hatti sa rozbehla dolu schodmi. Vtom zo svojej pracovne vystrelil Brandon, a keď sa vrhol na schodisko, Raelynn zastala ako prikovaná. Za Brandonom sa zjavil vysoký, elegantne oblečený muž. Práve vstupoval do haly.

Oči sa im stretli, Jeff jej kývol na pozdrav a potom pokračoval v ceste. Keď položil nohu na prvý schod, Raelynn zmrzla, a hoci sa v tú chvíľu priestor okolo nich naplnil pobehujúcim služobníctvom, nevládala vnímať nič iné, len svojho manžela.

„Heather ma čaká,“ vyletelo z nej a odrazu mala dojem, akoby sa bola oslobodila od kliatby. Nohy ju z ničoho nič znovu poslúchali, zvrtla sa, schytila sukne a vybehla naspäť do panskej spálne. Až za zatvorenými dverami si uvedomila, že sa trasie ako osika, a keby nebola zaťala zuby, boli by jej určite nahlas drkotali. Prestaň! okríkla sa v duchu. Heather ťa potrebuje, a ty sa tu ľutuješ, akoby si ani nebola dospelá! Podišla k posteli a pokúsila sa vyzerať pokojne, no srdce jej neprestávalo divo búchať.

Heather práve bojovala, aby priviedla svoje dieťa na svet. Brandon stál pri nej, držal ju pevne za ruku, utieral jej z čela pot a šepkal jej láskyplné slovíčka, ktorými sa ju usiloval upokojiť. Len Raelynn si všimla, že ruka, ktorá nežne hladkala rodičku po vlasoch, sa chveje.

„Nebojte sa, milá moja, ide vám to veľmi dobre,“ povzbudzovala ženu Hatti.

Heather znovu klesla na vankúš, lebo kŕč dočasne povolil. Po chvíľke chytila dych, otvorila oči a našla pohľadom švagrinú, ktorá sa triasla na druhej strane postele. Vystrela k nej voľnú ruku a nakrivo sa usmiala. Raelynn ju chytila, sama nevediac, kto z nich dvoch teraz väčšmi potrebuje oporu. Oči mala plné slz.

„Neboj sa,“ zašepkala Heather. „Čoskoro sa to skončí. Bude to dobré.“
V nasledujúcej chvíli jej však tvár znovu skrivila grimasa. Hlavička dieťaťa vyšla von a ozval sa tlmený zlostný krik. Všetci sa zasmiali.

„No, to nie je taký tigrí rev, ako keď sa narodil pán Beau,“ riekla Hatti a vycerila biele zuby vo veselom úsmeve. „To znie skôr ako jemná dievčinka, verabože tak, pani Heather, onedlho sa budete môcť pozrieť na svoju dcérenku.“
A naozaj. Neprešlo ani desať minút a Hatti zvolala: „Aha! Už je tu! Čiernovlasá krásavička, celkom ako mamička!“
„Naozaj je krásna,“ rozosmiala sa Raelynn. Odrazu jej srdce poskočilo a zaplavila ju nevysvetliteľná radosť.

Hatti položila kričiace dieťa matke na brucho a postarala sa o všetko ostatné, čo pri pôrode treba. Brandonovi sa pri tom zázraku takmer zakrútila hlava. Strčil do drobnej dcérkinej pastičky prst a dieťatko hned prestalo kričať a pustilo sa vydávať zvuky, ktoré pripomínali cicanie.

„Aha, aspoň vieme, čo bude naša maličká onedlho pýtať, zasmial sa jej otec.

Hatti vzala novorodeniatko do druhého kúta izby, tam maličkú umyla a zabalila do plienok. Keď ju vložila matke do náručia, Raelynn ledva potlačila slzy dojatia.

„Je prekrásna,“ vyhlásila pyšne.

Heather pozrela na drobnú zvráskavenú tváričku a rozosmiala sa. „Takú lichôtku môžeme čakať naozaj len od milujúcej tety, však?“
Brandon vstal od postele a prešiel k dverám. „Idem dole a dovediem Beaua s Jeffreym. Určite sa tiež chcú pozrieť na malú Suzanne.“
Heather starostlivo prezerala drobné tielko, aby sa ubezpečila, že všetko je tak, ako má byť. Hatti a Melody zatiaľ upratali spálňu a k posteli priniesli kolísku. V zmätku si nikto nevšimol, ako sa Raelynn vytratila z izby a zbehla dolu schodmi. Vyšla z domu zadným východom a pobrala sa rovno do súkromia na toalety. Nevedela si predstaviť, ako sa pozrie Jeffovi do očí. Nielenže netušila, čo by mu mohla povedať, ale nemala chuť ukazovať sa pred ním s červenými očami a celá roztrasená.

Keď sa dala trochu do poriadku a odvážila sa otvoriť dvere toalety, stál pred nimi Jeff. Začervenala sa, akoby ju nikdy nebol videl bežať k nočníku v ich spoločnej spálni. Nervózne si prihladila sukne. „Prepáč. Neuvedomila som si, že čakáš.“
„Čakal som na teba,“ opravil ju Jeff. „Povedali mi, že James ťa priviezol z mesta, a tak som sa ťa prišiel opýtať, či by si sa ta nechcela vrátiť v mojom koči. Jamesovi by to ušetrilo jednu cestu.“
Keď už otázku formuloval takto, Raelynn nemala veľa možností odmietnuť. „Tizzy mi zabalila veci na noc, ak by som tu bola musela prespať. Musím si ich vziať.“
„James mi ich pred chvíľou odovzdal. Teraz sú v mojom koči,“ riekol prosto Jeffrey. „Len čo pozdravím dieťatko a jeho matku, odoberiem sa späť do Charlestonu. Súhlasíš?“
Raelynn sa nevedela rozhodnúť, či by sa mala cítiť urazená, lebo s jej súhlasom vopred rátal, alebo či by sa mala tešiť, že Jeff zase raz všetko zariadil. „Áno, pravdaže.“
Jeff vystrel ruku, starostlivo sa vyhýbajúc dotyku s ňou. „Nech sa páči, choď prvá.“
Raelynn prebehla po vychodenom chodníčku do domu a ešte aj v slabom mesačnom svite cítila jeho upretý pohľad. Len čo došla k dverám, stál hneď za ňou a otváral jej ich.

„Ďakujem,“ odvetila a nervózne naňho pozrela. Jeho tvár ju tak upútala, že zabudla dávať pozor na cestu - a narazila hlavou rovno do tvrdej drevenej zárubne. Zatackala sa a v duchu by sa bola radšej videla v bezodnej priepasti.

„Si v poriadku?“ ustarostené sa spýtal Jeff a zdvihol jej bradu, aby zistil, aké sú následky.

„Pravdaže!“ odsekla zmätene. Pritískala si ruku na hrču, ktorá jej navrela uprostred čela, a z celej duše si želala, aby sa otvorila zem a pohltila ju.

„Nie si,“ namietol Jeff. „Cez prsty ti presakuje krv.“
„Bože!“ zvolala a odtiahla dlaň od čela. Naozaj na nej mala krv, ale, čo sa jej zdalo ešte horšie, červené kvapôčky jej kvapkali na prsia. „Ach, moje šaty! Celkom sa zničia!“
„Len aby to prežila tvoja hlava,“ zašomral Jeff, ale rýchlo vytiahol čistú vreckovku a jemne jej ju priložil k čelu. Potom sa bez rečí podujal vyčistiť jej fľaky na šatách.

Tak sa usiloval, že Raelynn v okamihu zabudla na bolesť, čo jej búšila v hlave. Pocítila totiž, ako jej bradavky tuhnú pod jeho dlaňou. Stratila všetko sebaovládanie, chytila sa za prsník a zvolala: „Pusť ma, Jeffrey, prosím!“
„Niekto ti musí ošetriť hlavu,“ riekol rozhodne.

„Postarám sa o seba.“
„Nevieš si dať pozor ani na to, kadiaľ kráčaš.“
„Tak dobre!“ odvrkla a ako malé urazené dieťa sa spustila na stoličku pri múre. „Dobre, môžeš ma ošetriť!“
Jeff nabral v studni za vedro vody, nalial z nej trochu do plechovej šálky, ktorá visela na háku, a vrátil sa k manželke. „Nemusíš byť taká netýkavka, Raelynn,“ ozval sa vyčítavo. „Už som s tebou robil aj onakvejšie veci.“
Vtedy jej svitlo, že asi vyzerá ako nedospelá hlupaňa. Sňala si ruky z pŕs, vystrela sa a pokúsila sa tváriť o niečo dôstojnejšie. No Jeffrey sa jej až teraz so záujmom zadíval do výstrihu. Sklonila hlavu, aby zistila, čo ho tak upútalo, a na vlastné prekvapenie uvidela, ako jej cez jemnú látku šiat presvitá stále stuhnutá ružová bradavka.

„Niežeby si predtým nič také nevidel,“ odfrkla znechutene.

„Uhm, ale rád si osviežim pamäť,“ mykol plecom Jeffrey a uškrnul sa. „Bolo to už dávno.“
Chcela mu vrátiť rovnakú mincu, ale nič jej nezišlo na um. Tak len ticho sedela, pretrpela starostlivé čistenie rany na hlave, dovolila mu, aby jej ju obviazal, a potom sa chvatne obliekla do plášťa. Keď sa znovu spamätala, kráčala už za Jeffreym po schodoch do panskej spálne.

Vnútri ich čakala rodinná idylka. Na posteli vedľa matky sedel Beau a zvedavo zízal na drobné stvorenie, ktoré držal v náručí jeho otec. Chlapec sa vypytoval, odkiaľ jeho sestrička prišla. Napokon si Brandon oprel dieťatko o jednu ruku a druhou ukázal na Heatherino bruško, ktoré bolo už teraz pod prikrývkou plochejšie.

„Tu ste boli obaja - ty aj Suzanne. Odtiaľto ste prišli na svet.

Beau chvíľu nad odpoveďou uvažoval, no potom sa neovládol a vyslovil ďalšiu otázku. „Ale ako sme sa dostali tam?“
Jeff si pritisol ruku na ústa, aby potlačil smiech. Starší Birmingham sa obrátil naspäť k manželke a bezradne odvetil. „To spôsobila láska, synček, láska.“
„Láska?“ neveriacky zvolal Beau. „Myslíš takú lásku, ako keď Hatti ľúbi pečené kurča?“
To už sa Jeff neudržal a vybuchol do smiechu. Ani ostatným nebolo veľa treba a onedlho sa otriasala celá izba.

Keď sa Jeffrey a Raelynn rozlúčili so šťastnou rodinkou, ktorá privítala novú členku, nad krajinou už ležala tma. Cesta do Charlestonu nebola krátka a Raelynn v kútiku duše dúfala, že Jeffrey ju skráti pozvaním na nocľah na Oakley. Ibaže čoskoro jej bolo jasné, že žiadnu takú ponuku nedostane.

Spočiatku bola napätá a sedela vedľa Jeffa ako na ihlách, ale udalosti toho dňa ju rozhodne obrali o energiu. Už o polhodinku jej kľuckala hlava a bola rada, že si nezaložila čepiec, lebo sa bála, že ak sa jej z rany na čele opäť pustí krv, mohla by si ho načisto zničiť. Vzápätí sa s myknutím prebudila a uvedomila si, že vo svetle mesačných lúčov ju uprene pozoruje jej manžel.

Darmo sa však bránila driemotám. Raelynn vôbec nevedela, kedy si ju Jeffrey vzal na kolená a oprel si ju o ruku. Nevnímala to a neprebudil ju ani nežný bozk na čelo.

O niečo neskôr mala dojem, že ju nesú cez tmavý priestor. Počula zvuk zatvárajúcich sa dverí a potom akési tiché hlasy, ktoré akoby stúpali z hlbokej studne. Niekde za ňou blikotala lampa, v tichu zavŕzgali pánty a nestačila ani vzdychnúť a už ležala v mäkkej posteli. Začula ospalý hlas komornej Tizzy, ale omnoho hlbší hlas poslal dievča zase spať. Nežné ruky jej porozopínali gombíky a háčiky a Raelynn sa so spokojným vzdychom oprela tvárou o vankúš, keď pocítila, že sa jej v lone pohlo dieťa. Ten pohyb bol vzdialený a sotva rozoznateľný, akoby sa jej o ňom iba snívalo, rovnako ako o teplej veľkej ruke, ktorá spočívala na jej chladnom brušku. Cítila, že jej ktosi cez hlavu navlieka nočnú košeľu a napokon ju starostlivo balí do prikrývky. Zhasla lampa a Raelynn klesla do údolia snov, z ktorého sa jej vôbec nechcelo vyjsť na denné svetlo.
Kapitola 33
Asi o dva týždne, v piatok popoludní tesne pred záverečnou vošiel do salóna Farrella Ivesa vysoký muž, sňal si cylinder a podišiel k osamotenému stolu na konci krajčírskej chodby. Raelynn práve balila posledné kresliace potreby do zásuvky, keď na ňu zrazu padol dlhý tieň. Pozrela nahor s očakávaním, že tam nájde svojho šéfa. Len pred chvíľou zaviedol Elizabeth hore, aby tam pohľadala nové vzorky látky.

No keď jej oči padli na vlastného manžela, zachvátila ju taká zmes protirečivých pocitov, že sotva vedela, ako sa volá. Vyzeral presne ako vtedy, keď jej po hodinovej známosti navrhol manželstvo. Mal rovnako strojnú chôdzu, rovnako očarujúci úsmev a jeho zelené oči žiarili prísľubom tajuplných radostí. Srdce sa jej rozbúchalo, akoby ju bol práve strhol z cesty a spod kolies prichádzajúceho koča. Ani vtedy nemohla mať červenšie líca ako dnes.

„Odkedy som ťa priviezol z Harthavenu, nemali sme sa možnosť pozhovárať,“ zašepkal, „a tak som sa prišiel spýtať, ako sa ti darí. Čo tvoja hlava? Jazva ti tuším vôbec nezostala.“
Premeral si ju od hlavy až po päty, a hoci mala jeho manželka na sebe krásne tmavozelené šaty s elegantným plédom, ktorý maskoval jej stav, nemohol si nevšimnúť, že tehotenstvo na nej už vidieť. Navyše, keď ju pred štrnástimi dňami v jej izbičke večer vyzliekol a uložil do postele, zazrel jej malé bruško, ktoré sa už trochu zaokrúhlilo. Všimol si na ňom sotva zreteľný pohyb, neodolal a položil tam dlaň. Odmenou mu bol neopísateľný pocit: pod rukou sa hýbalo jeho dieťa.

„Nie, ako vidíš, som úplne v poriadku,“ riekla Raelynn a márne sa pokúšala zakryť nadšenie. „Naozaj sa cítim dobre.“ Jeho dom opustila pred mesiacom, ale niekedy sa jej videlo, akoby už bol prešiel najmenej rok. Zúfalé úvahy o jeho vine či nevine vystriedala v poslednom čase hrôza, ktorá sa jej zahryzla do srdca a neprestajne jej našepkávala: Čo ak ťa opustí? Čo ak ťa už nechce? Ak takéto muky prežívala aj Nell, potom ju Raelynn veľmi dobre chápala a takmer jej odpustila, že sa pokúšala získať Jeffovu pozornosť takým mrzkým
spôsobom.

„Netrápia ťa tie nepríjemné príznaky, aké sa občas spájajú s tehotenstvom?“ spýtal sa starostlivo.

„Nič vážne, len občas menšia letargia, takže sa mi chce spať v najnevhodnejšiu dobu a na najnevhodnejších miestach. Lenže tu spať nemôžem.“
„To asi nie.“
„Ako sa má Heather a jej dieťatko? Chcela som si najať koč a zájsť k nim na návštevu, ale máme toľko zákazníčok, ktoré si objednávajú jarné róby, že si pomedzi prácu ledva stihnem niekedy vydýchnuť.“
„Heather aj maličká sa majú dobre,“ odvetil Jeff. „Suzanne už dokonca niekoľkokrát spala od večera do rána, čím veľkodušne poskytla oddych aj rodičom. Dojčiť dieťa každé štyri hodiny noc čo noc je asi dosť únavné. Okrem toho, tá povinnosť je, napriek všetkej snahe otca, úplne na pleciach matky.“
Vtom sa Raelynn rozhodla prejsť k téme, ktorá ju v poslednej dobe trápila. „Podľa poznámok, ktoré som začula z času na čas v salóne, som si uvedomila, že sme sa stali stredobodom pozornosti klebetníkov. Už som sa dokonca dozvedela, že si podnikol prvé kroky k ukončeniu nášho manželstva.“
Jeff si len posmešne odfrkol. „Never všetkému, čo počuješ, moja drahá. Nikdy to neurobím, iba ak by si po tom túžila.“ Zamyslene na ňu pozrel. „Túžiš?“
„Kdeže, ani náhodou,“ rýchlo ho ubezpečila Raelynn. „Len som sa bála, že je to možno pravda, vzhľadom na to, aký si bol na mňa nahnevaný, keď som odišla z Oakley.“
„Bála si sa?“ zopakoval Jeff prekvapene.

„No, robilo mi to starosti,“ riekla Raelynn.

„Ale chceš vari povedať, že si si robila starosti až natoľko, že si sa bála?“
Spomedzi pier jej unikol trasľavý vzdych. Prikývla. „Áno.“
„Znamená to, že už si nie si taká istá, či som zabil Nell?“
Jeho otvorená otázka jej do očí vohnala slzy. Zlomene naňho pozrela. „Netvrdím, že som došla k nejakým definitívnym záverom - ak sa pýtaš na to. Niekedy sa mi vidí, že je hlúpe ťa z niečoho takého podozrievať. A potom sa mi znovu prisnije ten sen, ktorý mi pripomenie, ako si tam stál...“
Jeff rozhodne nezabudol na tú noc v zrube Ryšavého Peta, keď mu Raelynn vykrikovala zo sna v náručí. Nechcel jej otvárať staré rany, preto pre istotu zmenil tému. „Prišiel som sem, aby som ťa pozval na večeru.“
„Na Oakley?“ Naozaj chce prelomiť bariéru a dovolí jej vstúpiť do domu, ktorý jej bol domovom? Uprene sa naňho dívala, akoby očakávala nie prostú odpoveď, ale rozsudok smrti alebo milosť.

„V jednej reštaurácii tu v meste,“ odvetil a zauvažoval, či sa mu to len zdalo, že nežný radostný svit v zelenomodrých očiach trochu pohasol. „Ak sa ti tá myšlienka pozdáva, môžeme sa najesť a potom ťa odprevadím späť k Elizabeth. Nechcem, aby si sa unavila, preto nám môžem najať koč. Thaddeusa som poslal vybaviť zopár vecí na Oakley.“
Raelynn v duchu ľutovala, že na sebe nemá elegantnejšie šaty. „Najprv by som sa ešte mala upraviť,“ riekla.
„To je nezmysel, drahá. Ako vždy, vyzeráš úžasne.“ Jeho veľkodušná pochvala jej zdvihla náladu, hoci trochu pochybovala, nakoľko to Jeff myslí vážne.

On sa zatiaľ poobzeral po miestnosti. „Máš dlhý plášť? Vonku je nepríjemne vlhko, mám dojem, že neskôr celé mesto zahalí hmla.“
Raelynn ukázala na vešiak. „Plášť patrí Elizabeth, ja mám iba vlnenú pelerínu.“ Zo zásuvky si vytiahla tvídovú čiapku, ktorú si dala špeciálne ušiť podľa vzoru škótskeho čepca, a pobrala sa pred vysoké strieborné zrkadlo. Nasadila si čiapku v šibalskom uhle na hlavu a obzrela sa, či je jej manžel ešte vždy tam a či je ochotný vyjsť s ňou medzi ľudí. Naozaj bol tam a pozoroval ju, keď si z vešiaka vzala pelerínu. Usmiala sa naňho a zabudla dávať pozor, keď si pelerínu zapínala dlhou klobúkovou ihlicou. Nepozornosť sa jej nevyplatila: pichla sa ostrým hrotom rovno do ukazováka. Na jej vyľakaný výkrik Jeffrey vyskočil a pribehol k nej, ale vtedy už nešťastnú ihlicu vypustila z ruky a nechala ju spadnúť na dlážku. Zranený prst si stisla v dlani, aby si nezakrvavila šaty.

„Aká som len nešikovná,“ zašomrala s mrzutou grimasou.

„Nože, nech sa pozriem, čo si vyparatila tentoraz,“ usmial sa Jeff a ona sa pri spomienke na to, ako si u Heather udrela hlavu o zárubňu, prudko začervenala. V duchu sa karhala. Ako je možné, že je v jeho prítomnosti taká ťarbavá?

Jeff vzal jej ruku do svojej a priviedol ju k umývadielku, ktoré mala pripravené vždy, keď kreslila uhlíkom. Nalial do misky trochu vody. Ruku jej najskôr poumýval mydlom, opláchol a potom vytiahol z vrecka kabáta čistú vreckovku a ranu jej opatrne obviazal. „Mala by si byť opatrnejšia, Raelynn,“ povedal.

Veľmi dobre si uvedomovala, že má pravdu. No teraz jej pozornosť väčšmi pútala jeho vysoká svižná postava a pekná tvár. Zoči-voči toľkému zmyselnému magnetizmu hneď zabudla na boľavý prst a značne šokovaná si uvedomila, že ju Jeffrey telesne vzrušuje. Bradavky sa jej opäť vztýčili a s túžbou po pohladkaní sa opreli o jemnú látku blúzky. Ledva vládala potlačiť oheň, ktorý sa jej rozhorel v lone. Nečudo, že si jej telo po toľkom čase obmedzovania nárokovalo potešenia, ktorých sa mu predtým tak často dostávalo. Upokoj sa, dievča, hrešila samu seba v duchu. Keby po tebe túžil rovnako ako ty po ňom, bol by za tebou prišiel omnoho skôr.

Lenže to netušila, ako ťažko Jeff bojuje o to, aby aspoň akotak zachoval masku chladného odstupu. Najradšej by ju bol schytil do náručia, pritisol k sebe a bozkával so všetkou vášňou, ktorá sa v ňom od jej odchodu nahromadila. Len on vedel, čo si za tie týždne odlúčenia vytrpel. Vtom však za nimi zazneli rýchle kroky - bola to Elizabeth a za ňou šiel Farrell. Hrozilo, že ak podľahne vášni, tí dvaja ich prekvapia v najnevhodnejšej chvíli, rozhodol sa teda, že tentoraz musí na rozkoš zabudnúť.

„Čo sa stalo?“ spýtala sa Elizabeth, len čo sa zjavila v chodbe. „Raelynn, tuším som ťa počula skríknuť. Je všetko v poriadku?“
„Len som sa klobúkovou ihlicou pichla do prsta,“ priznala sa Raelynn zahanbene. „Chvalabohu, Jeffrey mi ho ošetril.“
„No, určite pri tom nepotrebuje našu pomoc,“ vyhlásila Elizabeth, keď zbadala, ako sa priateľka červená. Usilujúc sa tváriť vážne, obrátila sa a gestom naznačila Farrellovi, že by sa mali radšej stratiť. „Vráťme sa teda, odkiaľ sme prišli,“ riekla namiesto rozlúčky.

Jeff sa k nej však obrátil a skúmavo jej pozrel do iskriacich očí. „Elizabeth, idem dnes s manželkou na večeru. Nemusíte na ňu večer čakať. Určite sa vrátime poriadne neskoro.“
„Ale pravdaže,“ veselý tón v hlase peknej mladej vdovy mu dával na vedomie, že sa z vývoja situácie teší rovnako ako on. „Nerobte si starosti. Len sa dobre zabavte.“
„Pokúsime sa,“ usmial sa Jeff.

Keď odišli, Raelynn sa vypla na špičky a zašepkala Jeffovi do ucha: „Elizabeth dnes pozvala Farrella na večeru, a keďže sa v poslednom čase k sebe veľmi pekne mali, bála som sa, že im budem zavádzať. Veľmi sa teším, že mám kam ísť.“
„Aj keď som tvojím spoločníkom ja?“
Pery jej zvlnil šťastný úsmev. „S nikým iným by som nešla, Jeffrey, to mi môžeš veriť.“
Na charlestonské štvrte sadla noc a Birmingamovci sa pomalým krokom vydali po ulici. Ponad dlažbu sa už vznášali tenké útržky z hustého závoja hmly, takže ľudia, ktorí cez ne prechádzali, sa mohli cítiť ako v začarovanej záhrade plnej duchov. Pouličné lampy v tom opare svietili slabo a nesmelo, akoby sa rozhodovali, či sa tiež neoddať rozprávkovým snom.

Jeff vybral elegantnú francúzsku reštauráciu, a hoci pri vstupe mladého páru sa takmer všetky oči obrátili k nim, hlavný čašník ich hneď odviedol do separé, kde už na nich čakal prestretý stôl. Raelynn bola za toto neočakávané súkromie vďačná. Klebiet sa v poslednom čase napočúvala dosť a zvedavých pohľadov mala plné zuby.

„Vyhovuje vám tento stôl, pán Birmingham?“ spýtal sa hlavný čašník.

„Je to naozaj výborné miesto, Gascon. Ďakujem.“
Čašník stál trpezlivo vedľa stola, kým Jeff sňal manželke z pliec pelerínu, potom ju od hosťa prevzal a odišiel. Keď sa obaja pohodlne usadili, bol už zase späť a prijal objednávku vína a predjedla. Jeffrey vzal ruku svojej ženy do dlane, naklonil sa ponad stôl a už si chystal milé slová, ktorými chcel po dlhom čase potešiť jej srdce, keď sa tu do ich súkromia votrela vysoká postava.

„Ospravedlňujem sa, pán Birmingham, neviem, či si na mňa spomínate. Bol som hosťom na vašom plese. Som lord Marsden.“ Angličan ukázal na voľnú stoličku vedľa Raelynn. „Neprekážalo by vám, keby som si na chvíľu prisadol k vám a vašej rozkošnej manželke? Chcel by som sa pozhovárať o záležitosti, ktorá ma sem priviedla až z Anglicka.“
Jeff mal sto chutí poslať toho neokrôchanca do pekla, ale zdvorilosť mu to nedovolila. Zakryl rozčúlenie, ukázal na stoličku a povedal prosto: „Nech sa páči, buďte mojím hosťom.“
Prišiel čašník s vínom a dostal príkaz doniesť aj tretiu čašu. Lord si vybral najlepší ročník vína a objednal si poriadnu porciu morských rakov so špenátom, ktorú mali aj manželia. Potom vyjadril uznanie pánovi Birminghamovi za vynikajúci vkus, pokiaľ ide o víno a jedlo. „Takýto mok je v týchto krajoch zrejme zriedkavý,“ kýval hlavou.

„Podľa toho, kam idete a koho poznáte, pane,“ zasmial sa Jeff. „Ale moje lode dovážajú väčšiu časť vína, ktoré sa pije v tomto meste.“
„Aha,“ zdvihol obočie lord, „tak preto ste taký znalec. To treba oceniť. Mimochodom, nielen francúzske vína sú delikátne, osobne zbožňujem celú francúzsku kuchyňu. Veď viete, korenie, syry. Zamiloval som si všetko francúzske, keď som pred niekoľkými rokmi slúžil ako kráľovský kuriér a často som tú krajinu navštevoval. Pravdaže, to bolo pred tou príšernou revolúciou. Keď sa tam dostala k moci luza, zničila všetko, čo sa mi na Francúzsku páčilo. Teraz majú prvého konzula, ktorý by sa najradšej stal cisárom. Verte mi, nič menšie Napoleonovi stačiť nebude. Sotva sme s ním minulý rok stačili uzavrieť mierovú zmluvu, a už sme boli opäť vo vojne. Je to nafúkaný chlap, ale treba uznať, že má byť na čo. Predstavte si, má absolútne nepriestrelnú sieť špiónov v britských táboroch, dokonca sa vraj dostali aj blízko trónu jeho veličenstva. Už tie chýry dorazili aj sem do kolónií?“
„Do Karolíny?“ Jeff ho opravil a krátko sa usmial. „Už sa nepovažujeme za poddaných anglického kráľa.“
„Aha, no samozrejme. Pošmykol sa mi jazyk.“
„Pokiaľ ide o vašu otázku, musím priznať, že dianie okolo anglického trónu so všetkými intrigami je nám dosť vzdialené.“
„Ale pokiaľ viem, vaša manželka je Angličanka. Vari nepočula o tom, akí zradní sú niektorí služobníci trónu?“
„Ale áno, a práve z tohto dôvodu si veľa vytrpela,“ povedal Jeff, načiahol sa ponad stôl a chytil Raelynn za ruku. Neprekvapilo ho, že sa trasie. „Ešte stále jej tá téma spôsobuje žiaľ. Viete, jej otca falošne obvinili zo zrady a zomrel vo väzení ešte pred súdnym procesom.“
„Ach, hlboko sa ospravedlňujem,“ odvetil lord Marsden. „Dúfam, že som vás svojimi neuváženými rečami neurazil, madam. Ak áno, pokorne vás prosím o odpustenie.“
„Len ťažko ste mohli byť informovaný o mojom smútku, pane,“ riekla Raelynn a podarilo sa jej slabo usmiať. „Veď ma poznáte len ako pani Birminghamovú. Môj nebohý otec sa volal James Barrett, gróf z Balfouru.“
Lord Marsden od prekvapenia otvoril ústa, ale vzápätí sa spamätal. „Moja drahá, hoci som vášho otca nepoznal osobne, veľmi som si ho vážil. Keď ho zatkli, považoval som tie obvinenia za do neba volajúcu lož. Všetci si ho predsa ctili, tak nerozumiem...“
„Napriek tomu,“ prerušila ho Raelynn rozochveným hlasom, „sa v jeho okolí našli podliaci, ktorí ho intrigami priviedli do hrobu. Môj otec si bol istý, že keď príde pred súd, odhalí vinníkov pomocou jednej veci, ktorú mal vo vlastníctve, kým bol vo väzení, ale, žiaľ, nikdy tú možnosť nedostal.“
Na čelo jej sadol mrak, keď si pripomenula posledné dni otcovho života. Tak sa bál o bezpečnosť svojej ženy a dcéry, že si neželal, aby ho vo väzení navštevovali. Napriek jeho zákazu sa však jeho manželka vybrala za ním - bol to jeden z mála prípadov, keď svojho milovaného manžela neposlúchla. James Barrett vtedy vyzeral unavený a smutný, ale inak bol pri pomerne dobrom zdraví. Na druhý deň zomrel. Vdove povedali len toľko, že príčinou bolo prechladnutie a zápal pľúc - keďže cela bola vlhká, dalo sa tomu uveriť.

„Ale veď ste mohli aj po jeho smrti žiadať o preukázanie neviny, keď, ako vravíte, mal niečo, čo ju dokazovalo,“ poznamenal lord Marsden.

„Bezúhonnosť môjho otca a jeho vernosť kráľovi Jurajovi sa dokáže v pravý čas, pane,“ vyhlásila ticho Raelynn. Jedného dňa vyjde všetko najavo, o tom vôbec nepochybujem.“
„Obávam sa, že som veselú náladu tejto chvíle zmenil na pochmúrne meditácie o minulosti,“ vzdychol lord Marsden.

„To je v poriadku, pane,“ odvetil chladne Jeff. „A teraz, ak vám to nie je proti mysli, o čom ste chceli so mnou hovoriť?“
„Ach, pravdaže. Takmer som zabudol. Možno si spomínate, že som hľadal nejaké panstvo, pozemok aj s domom, ktoré by som mohol dať dcére ako svadobný dar. Šľachtic, s ktorým je zasnúbená, nemá nárok na otcov titul, tak sa rozhodol, že sa presťahuje do Karolíny, kde sa už usadil jeho najmladší brat. Bol by som vás navštívil na Oakley, ale zistil som, že ste sa tam skoro vôbec nezdržiavali, a nestihol som zájsť do vašej kancelárie tu v meste. Čo myslíte, mohli by ste mi pomôcť?“
„Navrhujem, aby ste zajtra prišli do mojej lodiarskej spoločnosti. Predstavím vás niekoľkým ľuďom, ktorí vedia o nehnuteľnostiach, čo sú v súčasnosti na predaj.“
„Súhlasím, pán Birmingham. Pokiaľ ide o tento večer, rád by som vám vynahradil tieto nudné chvíle a pozval vás, aby ste boli mojimi hosťami.“
„Ďakujem, pane, je to od vás skutočne milé, ale iste pochopíte, že som mal pôvodne v úmysle posedieť si s manželkou v súkromí.“
„Aha, pravdaže, to bolo odo mňa hlúpe.“ Angličan vstal, odmietnutie ho značne urazilo. „Tak dobre, poberiem sa a budem večerať sám.“
Raelynn pozrela za odchádzajúcim pánkom a skrivila ústa. „No, tuším si ho nahneval, Jeffrey.“
Ten však len mykol plecom. „Nechcel som, aby nám pokazil večer. Keby nás bol takto pozval pred niekoľkými dňami, bol by som to prijal, ale dnes večer sa mi veľmi nepáčilo, ako sa sem votrel.“
„Už ho asi neuvidíš,“ vystríhala ho.

„To ma vôbec netrápi, drahá moja. V Karolíne má jeho titul malú váhu a ja nebudem skákať ako opička na špagáte len preto, že je lord.“ S úsmevom siahol k nej a vzal medzi palec a ukazovák uvoľnenú kučierku, ktorá jej krášlila čelo. „Presne ako som povedal, chcem sa konečne tešiť z tvojej prítomnosti. Na to nepotrebujem jeho.“
„Bože, určite som strapatá,“ zapýrila sa Raelynn, lebo jeho hlas v nej znovu rozbúril krv. „Musím vyzerať strašne.“
„Nuž, ako inak,“ zašepkal Jeff s úsmevom a očami zastretými túžbou prešiel od tváre k výstrihu. Zdalo sa mu, že svoju manželku nevidel už celú večnosť. Dlhé odlúčenie jeho city rozhodne nezahubilo a nie ono bolo na príčine, že ju istý čas nevyhľadával. Práve naopak, často sa pristihol, ako chodí vo svojom mestskom dome sem a ta a donekonečna si pripomína, aké sú jeho ciele a prečo nemôže hneď a zaraz vyskočiť a bežať k nej. Od začiatku plánoval, že by sa nejaký čas nemali vidieť, aby si Raelynn uvedomila, čo k nemu skutočne cíti. Ale vedel, že sa zahráva s ohňom – že ju môže naveky stratiť. Keď sa s ňou dnes konečne ocitol osamote, nemohol dopustiť, aby ich ktokoľvek rušil – ani anglický lord.
Kapitola 34
Večera bola vynikajúca a Raelynn sa najväčšmi potešila, keď čašník priniesol na stôl tradičný anglický puding, poliaty sladkým krémom. Bola to božská kombinácia a ona pri každej lyžičke privierala oči od blaženosti, čo Jeffa náramne rozveselilo.

„Ak budeš jesť tak ako dnes večer, drahá,“ podpichol ju, „narodí sa nám malý tučko.“
Placho naňho pozrela. „Za to môžeš ty, Jeffrey. Najprv ma privedieš do reštaurácie, kde servírujú najväčšie lahôdky v meste, a potom ma karháš, že som nenásytná.“
„No, možno by som sa ti mal radšej vyhýbať, keď mám na teba taký zlý vplyv.“
Zachmúrila sa. „Vyhýbal si sa mi už pridlho, Jeffrey. Pomaly som si myslela, že ťa už nikdy neuvidím.“
V hlase jej zachytil náznak chvenia, čo mu dávalo nádej, že ich manželstvo predsa len nie je stratené. Napriek tomu pokrčil plecami a vytasil sa s najlepšou výhovorkou. „Prepáč, Raelynn, ale bol som zaneprázdnený.“
„Ako inak? Taký zaneprázdnený, že si si nenašiel čas ani na vlastnú ženu.“ Raelynn vzdychla a odtisla nedojedený dezert. Stratila nielen chuť do jedla, ale aj náladu. Do očí sa jej tlačili slzy a chvíľu trvalo, kým sa ovládla natoľko, že povedala: „Ak chceš, môžeme hned odísť.“
Jeff kývol na čašníka a vypýtal si účet. Onedlho už viedol manželku von. Tesne za dverami zastal a pozapínal si dlhý plášť, lebo zbadal, že ich obklopuje stena hmly. Nebolo vidieť ani na krok.

„Pripomína mi to Londýn,“ podotkla Raelynn a striaslo ju.

„Ešte dobre, že to tu poznám. Tá hmla je hustá ako tvoj anglický puding.“
Jeff ju vzal za ruku a pomalým krokom sa pobrali po chodníku. Z času na čas okolo nich prešli kroky, ale ani raz nebolo vidieť, kto to ide. Vedeli však, že prechádzajú popred reštaurácie a kaviarne, ktoré boli o takomto čase plné hostí. Keď však opustili rušné ulice, Jeff sa na chvíľu zastavil, načúval a potom zrýchlil krok.

„Jeffrey, prečo ideme tak rýchlo?“ spýtala sa Raelynn. Popri jeho dlhých nohách vládala iba cupkať. „Kým prídeme na roh, budem úplne zadychčaná.“
„O chvíľočku sme tam,“ povzbudil ju, ale nespomalil.

Raelynn sa pokúšala preniknúť zrakom belavé šero, ale márne. „Si si istý?“
„Pravdaže, drahá. Dôveruj mi.“ Na križovatke sa ocitli naozaj o niekoľko minút a Raelynn takmer vbehla na cestu, ale Jeff ju zachytil a strhol k sebe. Keď sa k nemu so spýtavým pohľadom obrátila, priložil si ukazovák k perám, aby jej naznačil, že má byť ticho. Sklonil sa a zašepkal jej do ucha: „Za nami ide voz. Počuješ ešte niečo iné?“
Naklonila hlavu a napla sluch. Naozaj sa k nim približoval voz, v hmle znel dupot kopýt a štrngali konské postroje. Ale okrem toho... Začula vari akési náhlivé kroky, ktoré mierili k nim? Alebo to bola len ilúzia stvorená hmlou?

Uvedomila si, že Jeff je napätý, a v obavách sa k nemu pritisla. Voz, ktorému pred chvíľkou načúvala, prešiel okolo nich, neviditeľný ako prízrak. Kočiš šibol kone, dvojici, ktorá stála na rohu, vôbec nevenoval pozornosť, a zabočil.

Až keď záprah prešiel, Jeff objal Raelynn okolo pása, na jej veľké prekvapenie ju zdvihol do vzduchu a prebehol cez ulicu. Tam ju pritisol k múru a postavil sa pred ňu ako hradba. Kroky sa priblížili, čochvíľa mali vidieť, kto to k nim beží. A naozaj. Z hmly sa vynorila vysoká postava v zlovestnej kapucní. Za ňou povieval plášť. Človek - ak to bol človek, pretože pripomínal skôr zlého ducha - bežal mlčky. Náhle sa zastavil, zdvihol ruku a v nej sa zablyšťala dlhá čepeľ. Vrhol sa na Jeffreyho.

Raelynn zvrieskla, ale jej manžel zostal pokojný. Bez jediného slova skočil dopredu, vrazil telom zboku do útočníka, ruka mu vyletela ako blesk a zovrela zápästie s vražednou zbraňou. Jeff vykrútil zloduchovi ruku za chrbát, ten zjajkol od bolesti a dýka zarinčala na dlažbe. No vtom sa neznámy vyslobodil a z celej sily vrazil Jeffovi päsťou do žalúdka. Jeff sa zatackal a oprel sa chrbtom o stenu. Nemal čas ani chytiť dych, keď zrazu vyletela tvrdá päsť a s nadľudskou silou mu uštedrila taký úder, že vrazil hlavou do múru. Omráčilo ho to a útočník využil čas na to, aby sa poobzeral, kam spadla dýka. No nerátal s tým, že je tam ešte Raelynn. Vytrhla si z klobúka dlhú ozdobnú ihlicu. Už jej bolo jasné, že neznámy má v úmysle zabiť prinajmenej Jeffa, ale možno aj obidvoch.

Vystrelila vpred a podarilo sa jej jediným výpadom zapichnúť ihlicu do mäsitej časti útočníkovho zadku. Chlap zvrieskol a vystrel sa. Obrátil sa ako blesk, v ruke držal nájdenú dýku. Spod kapucne mu stúpala para.

„Tak, to je tvoj koniec, ty suka!“ zreval. „Už nebude nikoho trápiť, čo by si mohla objaviť!“
Jeff sa medzitým prebral a hned si uvedomil, že ten naničhodník sa vyhráža jeho manželke smrťou. Vyskočil na rovné nohy a prudko vrazil plecom chlapovi rovno do rebier, čím ho účinne poslal na zem. Vrhol sa naňho a znovu sa rozpútal boj o dýku, zatiaľ čo Raelynn krúžila okolo nich ako sup, hľadajúc vhodnú chvíľu a miesto, kam by mohla zase zapichnúť svoju klobúkovú ihlicu.

Uprostred zápasu o život si ani jeden z nich neuvedomil, že k nim bežia ďalšie kroky. „Čo sa to tu, dopekla, robí?“ zahrmel akýsi hlas.

„Rhys, pomôž nám!“ zvolal Jeff, lebo spoznal šerifa.

Hoci sa vzápätí načiahol, aby zadržal útočníka, ktorý sa pri tých slovách pokúsil o útek, šťastie nestálo na jeho strane. Chlap v kapucni sa rozohnal a uštedril mu taký silný úder do brady, že ho poslal hlavou rovno oproti pouličnej lampe. Jeff so zadunením vrazil do kovového stĺpa a zosunul sa v bezvedomí na zem.

Lotor sa obrátil k Raelynn, prehodil si dýku do pravej ruky a vykročil... Od hrôzy skríkla. Vzápätí však zahrmel výstrel a chlapovi vypadla z ruky zbraň. S bolestným výkrikom si chytil krvácajúcu ruku a vrhol ešte raz pohľad na Raelynn, akoby uvažoval, či by ju nemal vziať so sebou. Napokon sa rozhodol inak, pretože zbadal šerifa, ktorý dvíhal druhú pištoľ. Obrátil sa na opätku a napriek zraneniu sa náramne bystro rozbehol dolu ulicou. Rhys sa pustil za ním a Raelynn sa sklonila k manželovi.

Šerif sa onedlho vrátil a unavený klesol na kolená vedľa Raelynn, ktorá stále kvočala nad Jeffom. „Ten všivák je prirýchly,“ dychčal. Pozrel na priateľovu manželku a od úľaku vytreštil oči, keď zbadal, že jej po lícach tečú slzy. Keď však skontroloval Jeffovi pulz, potľapkal ju po ruke. „Neplačte, madam. Váš muž má hlavu ako zo žuly.“
Vstal, strčil si do úst dva prsty a ostro zapískal, až sa Raelynn mykla. Onedlho z hmly vyšiel ten istý voz, ktorý ich nedávno minul na rohu ulice. Z kozlíka sa sklonil mocný kočiš.

„Máte tu zraneného, šerif?“
„Hej, Charlie, pomôž mi pána Birminghama naložiť do voza.“
„Chcete ho viezť až hen na Oakley?“ spýtal sa kočiš s obavami.

„Nie,“ odpovedala namiesto šerifa Raelynn. „Môžete ho zaviezť do domu pani Daltonovej a potom, ak budete taký dobrý, choďte po doktora Clarencea.“
Kapitola 35
„Dobrý bože, čo tu robíte, Raelynn?“ zhíkol jej zamestnávateľ, keď otvoril dvere Elizabethinho skromného domu a zistil, že pred ním stojí jeho nová asistentka a za ňou kráča čudesný sprievod. Za pätami sa jej vliekol mohutný šerifov zástupca, ktorý mal pod pazuchami Jeffove kolená. Tretí bol šerif, ktorý podopieral Jeffa zospodu cez prsia. Hlava zraneného sa bezvládne knísala na Rhysovom kabáte a Farrell veru nemohol vedieť, či je Jeffrey živý alebo mŕtvy. „Čo sa to, dočerta, stalo?“
Raelynn odstúpila a pustila pred seba dvoch mužov, ktorí niesli jej manžela. „Niekto na nás dvoch s Jeffreym zaútočil. V bitke narazil Jeff do stĺpa pouličnej lampy. Udrel si hlavu a odvtedy sa neprebral.“
Rozbehla sa za Rhysom, lebo sa bála, že ak ešte raz pozrie Farrellovi do ustarostených očí, rozplače sa. „Moja spálňa je hore naľavo,“ zavolala.

Keď prišli k jej izbe, otvorila im dvere a rozbehla sa odostlať posteľ. Na vankúš rozprestrela biely ľanový uterák a počkala, kým muži zložia Jeffa na lôžko.

„Opatrne,“ upozorňovala ich. Posteľ bola Jeffovi takmer krátka. Až doteraz mala dojem, že je pomerne veľká – najmä keď v nej musela spávať sama.

Rhys zastal, podarilo sa mu chytiť dych a potom vydal zástupcovi príkaz: „Choď po doktora Clarencea, a rýchlo!“
Zástupca vybehol a vtom sa vo dverách zjavili Elizabeth a Farrell. „Môžeme vám nejako pomôcť?“
Raelynn vďačne pozrela na priateľku. „Doktor Clarence bude asi potrebovať obväzy. Ak by si našla dajakú čistú bielizeň, ktorá ti už v domácnosti doslúžila, Tizzy by ju mohla roztrhať na pásy.“
„Nemusíš budiť Tizzy,“ odvetila Elizabeth. „Môžem to urobiť aj sama. A bude to hned.“ Obrátila sa na odchod a nechala Farrella stáť v spálni.

Podišiel k posteli a kývol hlavou na šerifa. „Jeffreymu bude určite pohodlnejšie bez šiat, Rhys. Ak mi pomôžeš, vyzlečieme ho.“
Raelynn zatiaľ naliala do kameninového umývadla vodu a pobrala sa dole, aby si od Elizabeth vypýtala nejaké bylinky a masti. Keď sa vrátila, Jeffrey už bol vyzlečený a zakrytý prikrývkou.

Kým mu jemne vymývala ranu na čele, Farrell sa ticho spýtal: „Kto to urobil, Raelynn?“
„Netuším,“ vzdychla a striasla sa, keď sa jej v duchu opäť zjavil ten strašný démon v plášti a kapucní. „Bol zamaskovaný, tvár mu tienila čierna kapucňa. Hovoril, ale tichým, čudne priduseným šepotom, akoby nechcel, aby sme spoznali jeho hlas. Ale bol vysoký ako Jeffrey, ba možno ešte vyšší.“
„Hej, mal dlhé nohy, ľahko mi ušiel,“ vzdychol nešťastne Rhys z kresla, kde sa medzitým stihol usalašiť. „Mám dojem, že beh je jeho obľúbenou zábavkou, lebo keď sa dostal do bezpečnej vzdialenosti, ten sviniar sa obrátil a zavolal na mňa: „Vy mladí už ani neviete, čo je to rýchlosť!“
„To asi nebol ani Fridrich, ani Hyde,“ podotkol Farrell. „Kdeže, bol omnoho vyšší ako oni, a keď mňa nazval mladíkom, Hyda by zrejme považoval za batoľa.“
„Ale prečo útočil na Jeffa a Raelynn?“ krútil hlavou Farrell. Tu sa ozvala Raelynn. „Možno sa mýlim, ale mám dojem, že chcel zabiť mňa.“
„Vás? Ale prečo, preboha?“ zhíkol Farrell. Pokrčila plecami. Ak Jeff utrpel zranenie iba preto, že bol náhodou s ňou, vôbec jej to nepridalo duševného pokoja. „Vôbec netuším. Keď na mňa prvý raz vytiahol dýku, povedal čosi také, že prišiel môj koniec a že... že sa už nebude musieť obávať toho, čo by som mohla nájsť. A potom sa na mňa vrhol.“
„Hej, pokúšal sa vás zabiť, keď som mu tú dýku vystrelil z ruky,“ potvrdil šerif.

„To už bolo druhý raz. Prvý raz skočil najskôr na Jeffreyho, ale možno mu išlo len o to, aby ma Jeff nemohol brániť. V každom prípade sa nám už nebude chcieť prechádzať po tmavých uliciach, o tom vás môžem ubezpečiť, páni.“
„Prepáčte, že sa opovažujem,“ ozval sa váhavo Rhys, „viem, že je vraj vaším strýkom, ale nemohol to byť Cooper Frye?“
„Nie, tým som si istá,“ pokrútila hlavou Raelynn. „Cooper Frye je tučný a pomerne neobratný. Mimochodom, ak je to pre vás úľava, nepovažujem ho za svojho príbuzného.“
„Áno, už ste mi to hovorili, ale nevedel som, či ste odvtedy nezmenili názor,“ usmial sa Farrell.

Vrátila sa Elizabeth a niesla obväzy. Za ňou sa hrnul doktor Clarence. Keď sústredene prezrel Jeffovu ranu, zamrmlal. „Je to zase Fridrichova robota?“
„Nie, pane,“ pokrútila hlavou Raelynn. „Tento útočník bol omnoho nebezpečnejší ako Gustáv Fridrich. Určite nás chcel zabiť a bolo by sa mu to aj podarilo, ale našťastie nás zachránil Rhys.“
Lekár prikývol a pochvalne pozrel na šerifa. „Človek sa hneď cíti lepšie, keď vie, že muž zákona je na stráži. Ale treba povedať, že som o Rhysovi v tomto smere nikdy nepochyboval.“
Šerif napokon vysvetlil, ako došlo k tomu, že bol v pravej chvíli tak blízko. „Môj zástupca bol na obchôdzke, keď zbadal, že Birminghamovcov sleduje akýsi maskovaný muž. Hneď sa vrátil po mňa, ale chvíľu nám trvalo, kým sme ich v tej hmle opäť našli. Vydal som sa ta teda peši a Charlieho som poslal hľadať iným smerom.“
„Charlie zrejme Jeffovi zachránil život,“ odvetil doktor. „Nebyť jeho, asi by ste ich neboli našli včas a Jeff by bol teraz mŕtvy.“
„Aj Raelynn,“ doložil Rhys, a keď starý pán zdvihol od prekvapenia husté obočie, hneď pokračoval. „Ten naničhodník sa pokúsil zabiť aj ju. Vystrelil som mu z ruky dýku, práve keď sa na ňu chystal skočiť. Mimochodom, neviem, či som ho zranil až tak vážne, že by musel prísť buď za vami, alebo za nejakým iným lekárom.“
„Budem informovať ostatných kolegov, ale je pravdepodobné, že sa pokúsi ošetriť si tú ranu sám. Ibaže by to bolo naozaj vážne...“
Doktor Clarence obviazal Jeffovi hlavu a vážne vyhlásil: „Viac preňho teraz nemôžem urobiť. Uvidíme, či sa preberie. Dostal silný úder do hlavy a zrejme utrpel otras mozgu. Dúfajme, že iba slabý, ale v každom prípade bude ešte chvíľu v bezvedomí. Keď príde k sebe, bude mať pocit, že mu exploduje hlava, ale postupne by bolesť mala ustúpiť... aspoň dúfam.“ Obrátil sa k Raelynn. „Ak môžete, udržte ho v posteli. Rozhodne mu nedovoľte, aby sa pustil za tým útočníkom tak, ako sa pustil za Gustávom, a radšej ho neprevážajte ani na Oakley, lebo ak by sa niečo stalo, nemohol by som sa ta dostať včas. Ak nebude mať Elizabeth nič proti tomu, mal by zostať tu. Dajte mu veľa vody, bude potrebovať piť. A ak bude bolesť neznesiteľná, dajte mu aj trochu laudana, nechal som vám ho na stole. Ale pozor, nie priveľa.“
„Rozumiem, pán doktor,“ prikývla smutne. „Naozaj si cením, že ste sa oňho postarali. Počkajte, hneď vám zaplatím.“
Lekár zdvihol odmietavo ruku. „Nie, dievčatko. Keď sa Jeffrey preberie, zaplatí mi sám. Neberiem peniaze, kým sa nepresvedčím, že moja liečba naozaj pomohla.“ Kývol jej na rozlúčku. „Nemusíte ma odprevádzať.“
Ale šerif sa aj tak zdvihol z kresla. „Ideme s Charliem preč, zavezieme vás domov, pán doktor.“
„Ďakujem, Rhys, to by bolo milé. Oči mi už neslúžia tak ako zamlada a v tejto prekliatej hmle je to ešte horšie.“
Rhys vyšiel za doktorom Clarenceom a za ním sa pobral aj Farrell, pri dverách však ešte zastal a povedal Raelynn: Jeffrey vás bude potrebovať tu, nemusíte ísť teda ráno do práce. Hoci máme teraz v salóne veľa roboty, budem mať lepší pocit, keď budem vedieť, že sa oňho staráte.“
„Ďakujem, Farrell. Aj ja budem mať lepší pocit.“ Odvrátila sa, aby zakryla slzy, ktoré jej vypadli z očí. Ľútostivo doložila. „Aj keby som šla do práce, nemohla by som sa sústrediť, lebo by som stále myslela na Jeffreyho. Modlím sa, aby sa to dobre skončilo.“
„Pst, neplačte, Raelynn, Jeffrey bude v poriadku,“ zašepkal Farrell a utešujúco ju pohladkal po pleci. Dúfal, že bude dobrým prorokom. „Nebojte sa, váš muž má sily dosť, hocičo ho len tak nezdolá. Poznám ho, sme priatelia už dosť dlho, nemôžem teda pochybovať o jeho výdrži. Možno už zajtra bude zdravý ako rybička.“
Raelynn smrkla a rýchlo si poutierala líca drobnou vreckovkou. „Dúfam,“ vzdychla. „Keby sa mu niečo stalo, neprežila by som to.“
„O to sa nemusíte báť. Jeffrey to určite prežije. A najlepším liekom budete preňho vy. Zostaňte pri ňom a starajte sa oňho.“
„Ach, kiežby som tomu lotrovi bola zapichla do zadnej časti dýku, a nie len obyčajnú ihlicu!“
Farrell zmätene zažmurkal. Akosi sa mu nevidelo, že Raelynnine slová zodpovedajú správaniu slušne vychovanej mladej dámy. „Prepáčte, Raelynn, tuším ma klamú uši. Čo ste povedali?“
Ale to sa už Raelynn začervenala ako pivónia. „To nič, Farrell. Nebolo to vôbec dôležité.“
„Ale vy ste hovorili čosi o tom, že ste tomu chlapovi zapichli do zadku ihlicu, či nie?“ Pery sa mu zvlnili v úsmeve.

„Božemôj, opovážte sa to niekomu povedať,“ ozvala sa zhrozene.

Keď jej odpovedal, zo všetkých síl zápasil s hroziacim záchvatom smiechu. „Ale, Raelynn, to nemôžete žiadať! Je to príliš zábavné tajomstvo, neudržím ho. A okrem toho vám vyslovujem uznanie za odvahu. Nie každá žena by mala toľko guráže. Nebojte sa, prezradím to iba najbližším priateľom. A teraz ma ospravedlňte, musím dole ešte stihnúť doktora Clarencea. Starý pán sa istotne poteší, keď mu to vyrozprávam.“
„Tuším sa chcete prihlásiť na miesto hlásnika, čo?“ trucovito odvrkla Raelynn.

„Pravdaže, madam, pravdaže,“ ledva zo seba vytisol Farrell, lebo ho medzitým premohol smiech.

Raelynn by bola najradšej zaplesla dvere tomu furtákovi rovno pred nosom, ale bála sa, že hluk vyruší Jeffreyho. Radšej ich potichučky zavrela, prešla k bielizníku a vyzliekla si šaty. Keď si obliekala najkrajšiu nočnú košeľu, prichodila si chvíľu ako blázon, no potom pokrčila plecom. Odo dňa, keď opustila Oakley, ju nemala na sebe, a dnes v noci bude spať po manželovom boku. Prvý raz po toľkých nociach... Ľahla si k nemu a sfúkla knôt.

Dlho trvalo, kým na ňu prišiel spánok. Ležala s otvorenými očami a pozerala na strop, pokúšala sa preniknúť tmu. Túžila sa privinúť k manželovi a čoskoro zistila, že tomu pokušeniu sa nedá odolať. Obrátila sa na bok a pritisla sa celkom blízko k jeho štíhlemu telu. Zdvihla nohu a presne tak, ako mávala kedysi vo zvyku, vyložila si ju na jeho pevné stehno. Prstami mu poláskala šľachovitú ruku, prešla k plecu, jemnučko prstami pohladkala bradavku, schovanú medzi tmavým ochlpením. Rytmus Jeffovho dychu zostal nezmenený a Raelynn nabrala odvahu. Ruka jej skĺzla po plochom bruchu až tam, kde spočíval zdroj jej niekdajšej rozkoše, teraz nečinný a ochabnutý.

Ak dúfala, že ho takýmto spôsobom preberie, onedlho si uvedomila, že je to márne úsilie. Predtým na láskanie reagoval aj v najhlbšom spánku, vždy sa zobudil a bol pripravený strhnúť ju do víru rozkoše, teraz však bola jeho myseľ uväznená kdesi ďaleko a telo ju nevládalo privolať späť.

Raelynn sa z ničoho nič prudko striasla. Uvedomila si, čo všetko sa môže stať. Jeff možno zomrie, možno sa nikdy nepreberie z bezvedomia, možno sa preberie ako zúrivý šialenec...

„Prestaň!“ prikázala rozhnevané vlastným myšlienkam. „Môj manžel nezomrie! Musí žiť! Musí!“
Kapitola 36
Kdesi uprostred krajiny snov si Raelynn uvedomila, že akási veľká ruka jej pomaličky postupuje po stehne stále vyššie a vyššie. Pomyslela si, že sny sú zvláštne a tento jej asi chce nahradiť dlhé odriekanie telesných rozkoší. No potom jej tá istá ruka nežne vkĺzla medzi nohy a pustila sa do odvážnejšieho prieskumu. Srdce jej poskočilo od radosti.

Keď obrátila hlavu, oči jej narazili na úplnú tmu. „Jeffrey?“
„Áno, drahá,“ odpovedal jej známy mužský hlas, tentoraz zastretý túžbou. „Tu som.“
„Ako sa cítiš?“
„Som roztúžený.“
Rozosmiala sa. „Hovorila som o tvojej hlave.“
„Ja zase nie.“ Nahmatkal jej dlaň a pritiahol si ju k sebe, aby pocítila skutočný rozmer jeho vášne.

„Aha, už vidím, o čo ti ide,“ zašepkala a druhou rukou ho pohladkala po šiji. „Si taký... taký príjemne horúci.“
„Aj ty,“ odvetil potichu, zatiaľ čo jeho štíhle prsty sa ďalej pohrávali s jej pohlavím. „Ale na môj vkus máš na sebe akosi priveľa látky.“
Ihneď sa posadila a po istom úsilí sa jej podarilo vyzliecť si nočnú košeľu. Bez najmenšej stopy ľútosti ju hodila do mora tmy, ktoré ich v izbe obklopovalo.

„To je už lepšie,“ zamrmlal jej manžel a pobozkal ju na hrdlo. Prstami sa mu pohrávala s kučerami na šiji, kým sa jeho pery ponáhľali stále nižšie, až napokon stretli jednu bradavku a potešili ju láskyplným pozdravom. Jeffrey lačne oblizoval ružový púčik, na ktorého chuť nezabudol ani za týždne odlúčenia. Po chvíli sa Raelynn rozochvela.

Jeff sa oprel o lakeť a ona zaprotestovala: „Táto posteľ vŕzga a Elizabeth spí len o dvere ďalej. Čo ak nás začuje?“
„Elizabeth je vdova, láska moja,“ zašepkal. „Pochopí, že manželia po takom dlhom čase potrebujú jeden druhého.“
Raelynn mu jemne strčila špičku jazyka medzi nenásytné pery, kĺzala ňou hore-dolu, dookola v pomalom zmyselnom tanci. Láska ju vábila a pomaly už začala zabúdať na nebezpečenstvá nediskrétnych postelí. Keď sa však obrátila na bok, aby sa mohla k Jeffovi pritisnúť, perá znovu zastenali. Odtiahla hlavu a spýtala sa: „Ako sa budem môcť pozrieť Elizabeth zajtra do očí, keď jej bude jasné, čo sme robili v noci?“
Jeff zúbožené vzdychol a klesol späť na vankúš. Ťažké závesy zakrývali obloky a bránili mesačnému svetlu vstúpiť. Nevidel svojej žene do tváre a podľa hlasu nevedel odhadnúť, či ju tá vec s Elizabeth naozaj trápi, alebo či si vymyslela takúto biednu výhovorku, aby ho odmietla. „Chceš, aby som prestal, Raelynn?“ spýtal sa.

„Nie! Neprestávaj!“ dôrazne zašepkala a zdvihla nohu nad jeho bok. Pätou sa mu zaprela o zadok a pritiahla sa oproti jeho pohlaviu. „Chcem ťa! Chcem byť tvojou ženou, milenkou, tvojou družkou až do smrti. Chcem ťa cítiť v sebe, chcem byť s tebou jedno telo, porodiť ti deti, chcem ťa vlastniť tak, ako ty vlastníš mňa, chcem sa ťa dotýkať vždy, keď budem chcieť, chcem cítiť, ako ťa vzrušujem! Potrebujem ťa, Jeffrey, strašne ťa potrebujem.“
Vkĺzla rukou medzi dve telá a jediným rýchlym gestom si privlastnila to, čo jej právom patrilo. Jeff zatajil dych pri pocitoch, ktoré jej vlastnícke zovretie privolalo. Otvorenými ústami sa mu prisala k perám a rukou sa pustila do pomalého, metodického zvádzania, sústredene využívala všetky triky, ktoré sa pri ňom naučila. Jeffrey mal čo robiť, aby sa úplne nevrhol do víru extázy. Jej vôľa bola tentoraz omnoho silnejšia ako jeho sebaovládanie.

Pery sa im spojili v dravom bozku a Jeffova ruka sa vrátila do jej tajomného prístavu lásky, kde ho čakalo uspokojenie. Nenašiel žiadnu prekážku, iba nežnú ženskú vlhkosť a páľavu, do ktorej sa chystal vstúpiť. Už onedlho sedela Raelynn na ňom, vypínala pred ním prsníky, akoby mu ich ponúkala namiesto obety, a krútila bokmi tak, že ho takmer opúšťal zdravý rozum.

„Tak strašne si mi chýbal,“ zašepkala a jediným prudkým pohybom mu dosadla na lono. Zaviedla si ho dovnútra a svet sa s ňou zakrútil. Z jeho stuhnutej mužnosti stúpala do jej útrob horúčava, akú ešte nikdy nepocítila.

„Je to ešte krajšie, ako si to pamätám,“ zapriadla a dlaňami mu prešla po hrudi.

„Dievča, môžeš mi sedávať na lone vždy, keď sa ti len zachce,“ odvetil zastretým hlasom.

Vzala mu ruky do dlaní a pritisla si ich k plným prsníkom, takmer sa trasúc vo vlnobití neopísateľného vzrušenia. Jeff sa zdvihol z vankúša a zaboril si hlavu do hlbokej dolinky medzi dvoma sladkými vŕškami. A o chvíľu nato sa z neho stal šialenec, muž posadnutý láskou. Striedavo bral do úst raz jednu, raz druhú bradavku, dráždil ich jazykom, sýtil sa ich chuťou ako zmyslov zbavený. Ona mu štíhlymi prstami hladkala plecia a zároveň sa dala do pohybu, pomaličky, takmer nebadane prirážala s nehou a energiou, ktorá Jeffovi pripomenula nárazy morských vín. Z pier jej unikol tichý ston, keď ju chytil za boky a dodal jej pohybom silu. Nejasne si uvedomovala, že posteľ pod nimi nahlas protestuje, ale nebola by už mohla prestať. Z tmy sa vyrojili kytice iskier, ktoré okolo nich vybuchovali v najkrajšom ohňostroji. Explózie stále silneli, až kým ich oboch nekatapultovali niekam inam, do celkom iného sveta, do iného vesmíru.

Skutočnosti trvalo dlho, kým sa znovu prebojovala cez hradbu vášne a radosti a pripomenula sa im tmou. Ležali tesne vedľa seba, prsty prepletené.

„Milujem ťa,“ zašepkala Raelynn.

Jeffrey ležal ako zmeravený, sotva vládal uveriť, že ho neklame sluch.

„A strašne si mi chýbal.“
„Vrátiš sa so mnou na Oakley.“
„Áno, len čo budeš môcť cestovať.“
„Môžem aj teraz.“
Prevalila sa k nemu, objala ho jednou rukou a noštekom ho pošúchala po krku. „Kdeže, drahý. Doktor Clarence povedal, že ťa nemôžeme premiestňovať.“
„Môžem sa premiestniť aj sám,“ protestoval Jeff.

„Ale aj tak zostaneš tu, až kým nebude jasné, že ti po tom knokaute nezostali následky.“
„Knokaute? Mňa nikto neknokautoval! Iba ak ten hlúpy stĺp.“
Raelynn sa zachichotala. „Môj najdrahší manžel, teraz si mojím zajatcom. A ja ťa tak rýchlo nepustím. Zostaneš v posteli a budeš plniť moju vôľu, až kým ťa tak nevyšťavím, že už nezdvihneš ani malíček, nieto ešte čosi iné.“
Jeff sa usmial do tmy. Na to, že jeho tvrdohlavosť bola často terčom posmeškov, sa teraz podrobil nezvyčajne rýchlo. Raelynnine sladké hrozby ho nemohli nechať ľahostajným. „Dobre, môžeme tu deň-dva zostať, až kým celkom nezničíme túto úbohú posteľ. Možnože keď odídeme, Elizabeth si bude musieť kúpiť novú.“
„Hm, vedela som, že ťa presvedčím,“ zapriadla Raelynn.

Prešlo pol hodiny a v izbe vládlo ticho. Raelynn sa už zatvárali oči.

„Raelynn?“
Ten hlas ju privolal z driemot. „Prosím, Jeffrey?“
„Aj ja ťa milujem.“ Dlho-predlho čakal na odozvu. Ale sotva mohol predpokladať, že namiesto slov či bozku príde vzlyk. Oprel sa o lakeť, láskyplne ju pohladkal po líci, a keď zacítil slzy, užasnuto sa spýtal: „Ty plačeš, drahá?“
„Áno,“ smrkla.

„Ale prečo?“
„Pretože som šťastná.“
Jeff padol na vankúš, akoby ho ktosi znovu ovalil po hlave. Božemôj, zaúpel v duchu, pochopím ja vôbec niekedy toto krásne nevyspytateľné stvorenie? A ako mám vedieť, kedy plače od žiaľu a kedy od radosti?

„Ach, Elizabeth, tak veľmi ti to želám!“ Raelynn žiarila ako slniečko. Azda najväčšmi si cenila, že vzácnu novinu jej Elizabeth oznámila, skôr ako sa s ňou plánovala zdôveriť ostatným. Popravde o tom, že sa s Farrellom budú brať, ešte nikto nevedel. A Raelynn pocítila, že okrem švagrinej Heather získala ďalšiu drahú priateľku. „Už si mu povedala, kedy bude svadba?“
„Nie, ešte nie. Najprv to musím predebatovať s Jakom. Má Farrella veľmi rád, ale človek nikdy nevie, čo si také chlapča zmyslí, keď sa jeho matka rozhodne znovu vydať. Najmä ak má len štyri roky... Páni moji, ani sa mi nechce veriť, že je to pravda. Predstav si, obaja sme si celý čas mysleli, že ten druhý nemá záujem. Mali by sme si ten stratený čas vynahradiť.“
Elizabeth bola o tom ešte väčšmi presvedčená, keďže sa v noci niekoľkokrát zobudila na vzdialené vŕzganie postele. Počas tých chvíľ si čoraz ostrejšie uvedomovala vlastnú túžbu a to, že už dávno sa jej nikto nedotýkal. Márne však rozmýšľala, ako sa s tým obrátiť na Farrella. Hoci jej prednedávnom povedal, že dátum svadby by mala určiť ona, odvtedy to ani slovkom nespomenul. Momentálne mala dojem, že by nemali nič plánovať a len sa jednoducho zosobášiť, ale nemala zatiaľ odvahu navrhnúť snúbencovi rýchlu svadbu.

„Chceme, aby to bola malá slávnosť, iba pre najlepších priateľov. Farrell si Jeffreyho veľmi váži a určite ho bude chcieť za svedka. A pokiaľ ide o mňa, môžem sa ťa spýtať, či mi pôjdeš za prvú družičku?“
„Veľmi rada,“ šťastne odvetila Raelynn. Niečo jej však hovorilo, že jej priateľka nie je nadšená z čakania na manželské šťastie. Rozmýšľala, či to má povedať, najskôr si zahryzla do pery a takmer sa jej podarilo zahriaknuť neodbytnú otázku. No potom ju predsa len vyslovila: „Elizabeth, chceš naozaj strácať čas plánovaním svadby, keď by ste mohli byť už dnes v noci svoji?“
Elizabeth zastonala a zosypala sa do kresla. „Preboha, veď mu nemôžem povedať, aby sme sa hneď zobrali!“
„Nemyslíš si, že je rovnako nedočkavý ako ty? Videla som, ako sa na teba pozerá. Keby mohol, vyzliekol by ťa očami hneď za stolom. Vieš čo? Počkám, kým sa Jeffrey zobudí, a potom sa s ním porozprávam o vašej svadbe.“
„A čo jeho hlava? Už je to lepšie?“
„Vďaka laudanu môže aspoň spať, ale musím mu ho dávať potajomky, lebo by ho ten tvrdohlavec určite odmietol. Ráno sa cítil tak biedne, že nevládal ani zjesť raňajky. Do praženice som mu zamiešala trochu laudana, tak som mu pohrozila, že ak ju hneď nezhltne, v noci budem spať na gauči. Takže ak bude šomrať na tvoju kuchyňu, nevšímaj si ho. Dúfam, že sa zajtra vrátime domov, ale závisí to od neho.“
„Strašne mi budete chýbať.“
Raelynn sa šibalsky uškrnula. „Nebudeme, ak budeš mať v posteli Farrella.“
Elizabeth si pritisla k ústam štíhlu rúčku, aby stlmila záchvat smiechu. „Mala by si sa hanbiť, dievča!“ vyprskla a hodila po Raelynn utierku.

Lenže tej teraz nikto nemohol pokaziť náladu. „Pozri, Elizabeth, som vydatá, ale nie som slepá. Farrell je takmer rovnaký fešák ako môj Jeffrey.“
Tmavovláska vďačne súhlasila. Hneď si spomenula na jednu príhodu, ktorá jej ešte dnes vháňala do líc rumenec. A čuduj sa svete, rozhodla sa, že Raelynn môže povedať naozaj všetko. „Vieš, často som ho obdivovala, ale nechcela som byť ako tie pojašené mladé husičky, ktoré chodili do salóna iba preto, aby naňho mohli vypliešťať oči. Lenže asi pred pol rokom som sa ocitla v takej pozícii, že mi naozaj nezostalo nič iné, iba vypleštiť oči. Išla som Farrellovi upratať byt hore nad salónom. Bola som presvedčená, že odišiel na schôdzku s jedným, obchodníkom s látkami, a tak som celkom bez obáv vošla aj do spálne. Dvere do kúpeľne boli otvorené a ja som do nich, nič netušiac, vstúpila. Farrell práve vychádzal z vane a načahoval sa po uterák, a vtom som tam stála ja. Bola som taká ohromená, že mi brada musela padnúť až na prsia.“
Elizabeth bola už teraz taká červená, akú ju Raelynn ešte nevidela. „Musím ti povedať, že môj manžel nebol ktovieako vybavený, ale keďže som bola panna, nemala som ani potuchy, čo... že... že niektorí muži majú toho v nohaviciach viac. Napokon som sa spamätala a ušla som odtiaľ, akoby po mne ktosi strieľal. Neskôr som pozbierala odvahu a ospravedlnila sa, a Farrell sa zachoval ako dokonalý džentlmen. Povedal, že to bola jeho chyba, lebo bol deň, keď som mu pravidelne chodila upratovať. Tváril sa, akoby sa nič zvláštne nebolo stalo. Lenže ja som na to ráno nezabudla.“
Raelynn sa usmiala. „To je o dôvod viac, prečo nesmieš manželstvo odkladať. Ak to urobíš, môže sa vám stať, že sa jednoducho z ničoho nič ocitnete v posteli, a predstav si, čo by povedali ľudia, keby to vyšlo najavo.“
„Mama! Mama!“ zvolal Jake. Vbehol do kuchyne, kde dve ženy práve zdobili koláč polevou. „Pred našou bránou stojí dajaký zlý chlap!“
S obavami pozreli jedna na druhú. Raelynn chytila sukne do hrsti a odbehla k oknu.

„Gustáv!“ zaúpela. Nemec stál pred bránkou s kyticou kvetov v zdravej ruke.

Elizabeth pokrútila hlavou. „No, obávam sa, že pán Fridrich prišiel na vohľady.“ Zavolala k sebe Jaka a poslala ho hore. „Choď za Tizzy a povedz jej, aby hneď bežala po pána Farrella, a rýchlo!“
„Áno, mami,“ prikývol horlivo chlapček a vybehol z haly.

Raelynn si pritisla trasúcu sa ruku k hrdlu, keď zbadala, že Gustáv otvoril bránku, vošiel dnu a potom sa obrátil, aby ju zavrel. „Čo teraz? Už ide dnu.“
Elizabeth ju chytila za lakeť. „Hore mám Emoryho pištoľ.“ Z hrdla jej od strachu vychádzal iba pridusený šepot. „Kým príde Farrell, možno nás ochráni.“
„Chceš povedať, že by si bola schopná niekoho zastreliť?“
Elizabeth pokrčila plecami a pokúsila sa nasadiť sebaistú tvár. No potom sa priznala: „Nikdy som to nemusela urobiť.“
„Bež po tú pištoľ,“ posúrila ju Raelynn. „Obe vieme, čoho je ten chlap schopný, ak ho bude treba zastaviť, urobím to.

Keď sa Elizabeth vrátila so zbraňou, Gustáv Fridrich už stál na verande. Podala pištoľ priateľke. „Ako mám zistiť, či je nabitá?“
„No, aspoň toľko viem,“ podpichla ju Elizabeth. „Nabila som ju.“ Vzala zbraň z priateľkiných roztrasených rúk a ukázala na dvere. „Choď tam, aby ťa nevidel. Možno odíde aj sám.“
Gustáv si zatiaľ zastrčil kyticu pod pazuchu chromej ruky, zaklopal a až potom si strhol z hlavy klobúk. Položil si ho na vedľa stojacu stoličku a kyticu vzal znovu do zdravej ruky.

Elizabeth si pištoľ opatrne schovala za sukne a otvorila dvere. Pod Nemcovým ľadovomodrým pohľadom sa nasilu usmiala. „Aha, vy ste zrejme pán Fridrich,“ riekla nezvyčajne nahlas. Ukázala na kyticu a odkašlala si. „Čomu môžeme ďakovať za váš príchod?“
„Prišiel som postrafit Frau Pirminghamovú,“ vyhlásil úradným tónom.

„Ste ohlásený?“ spýtala sa trochu nezdvorilo Elizabeth.

„Chcem s nou hoŕórit.“ Gustáv bojovne vystrčil bradu. „Prifette ju sem, prosím.“
„Nie som si istá, či by vás pani Birminghamová chcela vidieť,“ odpovedala Elizabeth. V duchu si hovorila, že ak sa jej podarí zažehnať triašku, možno sa z toho dostane a Nemec nezbadá jej strach. „Veď ste ju, napokon, uniesli z domu jej muža. Odkiaľ má vedieť, že nemáte za lubom niečo podobné?“
„Tofette mi sem Frau Pirminghamovú, vy tfrtochlafá osoba! A hnet!

Zoči-voči takej zúrivosti Elizabeth vyľakane ustúpila a vtom vrazila do Raelynn, ktorá práve vyšla zo svojho úkrytu. Náraz ju opäť poslal dopredu, tak si povedala, že bude bojovať. Otvorila ústa a na vlastné prekvapenie zistila, že stratila hlas. Odkašlala si a znovu spustila. „Pán Fridrich, nijakému človeku nedovolím, aby na mňa kričal v mojom vlastnom dome. Láskavo sa ovládajte, lebo vás dám vyhodiť.“
Starý Nemec zlostne zažmurkal. „Aha, Frau Taltonová, a kto by to asi tak pre fás urobil? Há? Tomáci pán?“
„Možno áno,“ zahrmel zrazu spoza dvoch žien mužský hlas. Obidve sa mykli a ustúpili z cesty Farrellovi, ktorý sa vynoril za nimi a prešiel až k Fridrichovi. Hoci sa už niekoľko rokov nezúčastňoval na boxerských turnajoch, bol stále v prvotriednej forme, pretože zo zábavy často boxoval s priateľmi. Zdalo sa mu, že teraz si jeho päste znovu zgustnú na zápase „naostro“. „Tak, čo chcete tentoraz, Fridrich?“
Keď malý Jake počul, že cudzí chlap kričí na jeho mamu, schoval sa za kreslo, no len čo sa na scéne zjavil Farrell, pozbieral všetku odvahu. Vyšiel zo skrýše, prešmykol sa popri ich ochrancovi a bez rozpakov kopol tučného votrelca do píšťaly.

„Choď preč!“ skríkol naňho. „Nemáme ťa radi!“
„Au! Ty lotor!“ zreval Gustáv a sotil chlapca dozadu. „Rozkrájam ta na kúsočky a nakŕmim tebou šraloky! Tak! Nesostane s teba ani omrfinka!“
Farrell položil chlapčaťu na plece ruku a pritiahol si ho k nohe. Keď naňho malý prestrašene pozrel, postrapatil mu vlasy a usmial sa. „Neboj sa, synček, je to len obyčajný darebák. Ja ťa nedám.“
Chlapec sa obrátil, oboma rukami objal Farrellovo stehno a nebol by sa ho pustil za nič na svete.

Kapitola 37
Rozhnevané hlasy zobudili Jeffa. Nevedel presne, čo sa robí, ale pre istotu sa pobral dolu iba v nohaviciach, bez košele i topánok. Keď zbadal, že v hale stojí Tizzy a celá sa trasie, spýtal sa jej: „Čo je to tam za hurhaj?“
„Milosťpán, to je pán Fridrich!“ zasyčala potichu a ukázala na predné dvere. „Je hen na verande a trepe velikánsku bukrétu! Verabože, tuším prišiel na pytačky!“
„Ale, naozaj?“ Napriek dutej bolesti, ktorá mu pulzovala v hlave, sa Jeffrey zaraz prebral. Driemoty boli preč a vystriedala ich zúrivosť. V tej chvíli pochopil, prečo jeho brat Brandon zmlátil chlapa preto, lebo násilím pobozkal jeho ženu tesne po Beauovom narodení.

Keď sa pokúsil pretlačiť okolo Raelynn, chytila ho za ruku. „Prosím ťa, Jeffrey, nechaj to na Farrella! Nie si v takom dobrom stave, aby si sa mohol zapliesť do bitky s Gustávom.“
No on sa len usmial, zdvihol jej dlaň a nežne ju pobozkal, zatiaľ čo mu z očí šľahali nebezpečné blesky. „Neboj sa, drahá. Budem opatrný.“
Elizabeth mu odskočila z cesty a Jeffrey vzápätí kývol na Farrella. To gesto malo vyjadrovať: toto je moja záležitosť, nepleť sa do toho. Lenže Farrell bol už sám natoľko rozzúrený, že nemal v úmysle zatrúbiť na ústup. Päste ho svrbeli.

Tenké obočie na Gustavovej tvári vyskočilo takmer k ustupujúcej línii vlasov nad čelom. „Aha! Fitím, še fás ešte nesatkli, Herr Pirmingham! Tuším si šerif neplní pofinnosti. No tópre, ket je f porátku, še frach si bechá po slopote... Prátelstfo je tóprá fec, čo?“
„Aha, a ja zase vidím, že vám ešte stále tečú slinky na moju ženu, Herr Fridrich. Povedzte, ako vás mám presvedčiť, že patrí mne?“
Gustáv sa len posmešne zaškeril a pohŕdavo si premeral svojho polonahého soka. „Vy ste smiešny, Herr Pirmingham! Onetlcho je s nej ftofa, ako sa patrí. Chnet, ako fás obesia sa tú fraštu.“
„Len si nerobte nádeje,“ odsekol Jeff. „Pôjdete do väzenia alebo, čo je hádam ešte pravdepodobnejšie, rovno do pekla. Myslím, že mám veľkú chuť vás ta poslať.“
„Kteše, Herr Pirmingham, peklo čaká na fás! Sa to, še ste sabili Nell! Ja nepójtem nikam, ja som nikocho nesabil.“
„Nie, vy si ruky nikdy nezašpiníte takým blatom. Vy si len nájdete hrdlorezov, ktorí to urobia za vás. Počul som, že ste Hydovi aj Fryovi ponúkli doláre, ak mi zničia manželstvo. Bolo by zaujímavé zistiť, ktorý z nich bol taký snaživý, až sa rozhodol, že zabije Nell a zločin zvalí na mňa. A možno ste objednali aj útok na mňa, ktorý sa stal pred niekoľkými dňami.“
Jeff zavrčal. „Nech vás neprekvapí, ak vás čoskoro navštívi šerif Townsend a položí vám niekoľko nepríjemných otázok o tej príhode. Pokiaľ ide o mňa, rád si vypočujem, ako sa budete vykrúcať.“
Myšlienka, že by mu šerif ňuchal v sklade, priviedla Nemca na pokraj výbuchu. „Nič som nesprafil!“ zvrieskol.

„Kdeže, máte toho na svedomí dosť,“ odsekol Jeff. „A to už nespomínam, ako ste vystrašili dámy a chlapca. Pre mňa to predstavuje dostatočný dôvod, aby som vás vykopol na ulicu.“
„Som tu len preto, aby som tfóril Raelynn, nič iné ma nesaujŕma.“
„Ale ona je vydatá!“ vyštekol Jeff ,Je vydatá za mňa! Tak si pozbierajte svojich sedem slivák a vypadnite z verandy, lebo ju vami vyzametám!“
Gustáv Fridrich prižmúril zlomyseľné očká a horná pera sa mu skrivila v pohŕdavom úškľabku. „Hej? Tak vy takto? Počujte, Herr Pirmingham, tačo fám pofím. Ja fašu šenu tostanem, akoše sa folám Fridrich. Ak to inak nepójte, tak ces fašu mŕtfolu!“
Chlap sa zarehotal na vlastnom vtipe, šmaril kyticu Jeffovi k nohám a obrátil sa na odchod. Ani sa neobťažoval zavrieť za sebou záhradnú bránku, len zdvihol zdravú ruku a privolal si kočiar, ktorý čakal na ulici. Gustáv sa vydriapal na schodíky, posledný raz pohrozil Jeffovi päsťou a usadil sa vnútri. Povoz prehrkotal popri Elizabethinom dome, ale Nemec sa už neobzrel ani napravo, ani naľavo.

„Chvalabohu, že je to za nami,“ vzdychla Elizabeth s úľavou. Ruka s pištoľou jej klesla k boku.

Vošli dovnútra, a keď Farrell zbadal, že jeho snúbenica je ozbrojená, usmial sa. „Už si nebudeš musieť brániť dom, drahá. Ak nemáš žiadne námietky, idem hned za pastorom, aby nás zosobášil. Odteraz budem tvojím rytierom ja a nikto o tom nebude môcť pochybovať.“
Elizabeth sa mu s radostným výkrikom hodila do náručia. Takmer ho od nadšenia zadusila, ledva sa mu podarilo otvoriť ústa.

„Dobrý bože, veď ma zadusíš!“ dychčal.
„Ach, prepáč, drahý,“ zašepkala a líca jej zasvietili červeňou. No vydržala iba chvíľku. Podišla znovu bližšie, vypla sa na špičky a na pery mu vtisla rýchly bozk. Vlastná odvaha ju priviedla do rozpakov a pokúsila sa odvrátiť, no bolo už neskoro. Pritisol si ju k sebe a ústa sa im opäť stretli. Farrell sa už pridlho ovládal. Len čo ju teraz pobozkal, v žilách mu zovrela krv a nebol by ju pustil za nič na svete. Utešovala ho jediná myšlienka: ak všetko pôjde dobre, v noci sa ocitnú spolu v manželskej posteli.

Jeff sa s úsmevom pozrel na roztúžený párik, ale ani nestačil pocítiť závisť a už sa mu do náručia vrhla Raelynn. Bol by nasledoval Farrellov príklad, no zbadal, že Tizzy stojí v hale a zíza na panstvo s otvorenými ústami. Keby pobozkal manželku s rovnakou náruživosťou, ako priateľ bozkával snúbenicu, Tizzy by bola v rozpakoch ušla.

„Predpokladám, že si mi práve dala najavo súhlas,“ usmial sa Farrell na Elizabeth, keď sa od neho odtiahla.
„Áno, drahý, pravdaže!“ zvolala nadšene.
Biele zuby mu zasvietili v širokom úsmeve. „Tak by som sa mal radšej pobrať za pastorom. Zatiaľ si obleč najkrajšie šaty, aké máš, a pobaľ si najnevyhnutnejšie veci na noc. Som presvedčený, že Raelynn a Tizzy dajú na Jaka do zajtra pozor. Vrátim sa čo najskôr.“
„Ale kam pôjdeme dnes v noci?“
Prefíkane na ňu žmurkol. „Do môjho bytu, drahá, kam inam?“
Na odchode sa ešte zastavil pri Jeffovi. „Počuj, priateľko, radím ti, aby si sa obliekol ako človek, ak mi chceš ísť za svedka. Ešte nikdy som sa neženil, takže nepoznám celý svadobný protokol, ale jedno viem: polonahého svedka do kostola určite nepustia.“
Jeff si zrazu uvedomil, že ho prestala bolieť hlava. „Uvidíme, čo sa s tým dá robiť, fešáčik. Nemáš náhodou u seba dajakú zvyšnú košeľu?“
Vtedy sa ozvala Raelynn. „To nebude potrebné, miláčik. Tizzy ti košeľu oprala aj vyžehlila. Je v našej izbe.“
„Ešte sa cítim trochu neisto,“ zašomral Jeff s prehnane zúboženou grimasou. „Možno budem potrebovať pomoc pri obliekaní a dobre by mi padlo, keby si ma odprevadila do izby.“
„Budete potrebovať moju pomoc, milosťpani?“ spýtala sa úslužne Tizzy.

„Nie, dievčatko, iba pri česaní. A zatiaľ môžeš pomôcť neveste. Iste si rada dá upraviť vlasy do nejakého špeciálneho svadobného účesu.“ Pozrela na priateľku, a keď tá s radosťou prikývla, pokračovala: „Vidíš, Tizzy, v tomto dome si na roztrhanie. Zavolám ťa, keď budem oblečená.“
Raelynn vyšla po schodoch ruka v ruke s Jeffreym. Len čo sa za nimi zavreli dvere spoločnej spálne, strhol ju do náručia ako víchor a oprel ju o stenu. Venoval jej dlhý a dôkladný bozk a teraz sa zase ona mohla posťažovať, že sa cíti neisto.

„Miláčik, nevieš si ani predstaviť, ako strašne si mi počas tých dlhých týždňov chýbala,“ zašepkal jej do ucha. „Každý deň som chcel bežať za tebou a prosiť ťa na kolenách, aby si sa vrátila, ale bál som sa, že sa odo mňa opäť odtiahneš ako vtedy u Ryšavého Peta.“
„Jeffrey, neprešla ani jediná noc, počas ktorej by som sa nebola preplakala do spánku. To, čo sa medzi nami stalo, ma desilo ako najhoršia nočná mora. Videla som tvoj hnev spôsobený mojimi pochybnosťami a uvedomovala som si, že máš naň právo. Mala som ti dôverovať, ale bola som taká zmätená... Strachovala som sa, že sa so mnou dáš rozviesť, ale zároveň ma trápilo, či si naozaj taký šľachetný a čestný, ako vyzeráš.“ Položila mu dlaň na líce. „Dnes už ani neverím, že sa nám to všetko naozaj prihodilo.“
„Mal som mať s tebou viac trpezlivosti,“ vzdychol Jeff. „Prežila si strašný šok.“
„Ale už je preč,“ zašepkala mu tesne pri tvári, keď sa k nej blížili jeho pery. Objala ho rukami okolo šije, vypla sa na špičky a pritlačila sa k nemu tak tesne, až pocítila jeho rastúce vzrušenie a nenásytné pulzovanie vo vlastnom lone.

Bradavky jej oproti jeho oceľovým svalom stuhli a prosili o poláskanie.

„Radšej by sme sa mali obliecť, láska moja,“ zamrmlal Jeff nakoniec. „Ako poznám Farrella, raz-dva sa vráti, a ak budeme takto pokračovať, o chvíľu bude posteľ vŕzgať ako nikdy predtým.“
Raelynn si nešťastne vzdychla, ale odtiahla sa od neho a rozopla si živôtik. Tomu pohľadu však Jeff neodolal. Znovu sa k nej načiahol a strčil jej ruku pod bielizeň. Do dlane mu vkĺzol okrúhly prsník s roztúženou ružovou bradavkou. Raelynn sa naňho s očakávaním usmiala. Bola ochotná v hre pokračovať, ale on len potriasol hlavou.

„Stačilo,“ zašepkal zastretým hlasom. „Prestaňme, kým je ešte čas, lebo nám Farrell príde búchať na dvere.“
Hoci sa Jeff tešil na horúci kúpeľ, ledva mal čas poumývať sa. Ešte stále mal trochu stuhnuté svaly po bitke s maskovaným mužom, ale to nebolo všetko. Najradšej by bol do vane vliezol v spoločnosti svojej rozkošnej žienky. Kým boli odlúčení, často si pripomínal chvíľu, keď sa k nemu privinula v horúcej vode a oprela sa mu chrbtom o hruď. Vtedy by bol dal celý svet za návrat do minulosti. No teraz aspoň vedel, že sa netreba nikam vracať. Budúcnosť mala pre nich v zásobe iste veľa podobných prekrásnych okamihov.

Raelynn vyložila manželovi šaty a sadla si do kresla s úmyslom navliecť si pančuchy. Lenže vtom jej zrak padol na Jeffa, ktorý stál úplne nahý pred zrkadlom a chystal sa oholiť. Netrvalo dlho a jej upretý pohľad upútal jeho pozornosť.

„Čože, drahá, odkedy si posadnutá mojimi privátnymi partiami? Ak neprestaneš zízať, nedostanem sa do nohavíc.

„Jeffrey? Sú aj iní muži takto dobre vyvinutí?“
Obočie mu vyletelo do polovice čela. „Prečo sa pýtaš?“
„Zo zvedavosti.“ Usmiala sa naňho, zdvihla lýtko a pomaly si uhládzala hodvábnu pančuchu. Keďže sa po milovaní často zhovárali o intímnych záležitostiach, vôbec ju vlastná odvaha nezahanbila.

Jeff sa len pridusené zasmial. „Nikdy som sa v duchu neporovnával s inými mužmi, drahá. Priznám sa, že muži jednoducho nie sú objektom môjho záujmu.“ Naklonil sa bližšie k okrúhlemu zrkadielku na stojane a k namydlenému lícu si priložil britvu. Pokojne sa oholil, ale bolo vidieť, že nad manželkinou otázkou rozmýšľa. Keď si nakoniec opláchol a poutieral tvár, ukradomky na ňu pozrel ponad plece, aby zistil, či má ešte stále záujem o odpoveď. Sústredene ho pozorovala a v očiach jej horeli zvedavé iskričky. „No dobre, drahá. Nemusíš ma prevŕtavať pohľadom. Poviem ti o tom všetko, čo viem.“
Zaradovala sa ako dieťa, ktoré si naveľa vyprosilo rozprávku, zošuchla sa na kraj kresla a čakala, ani nedýchala. Jeff sa pri pohľade na ňu usmial. Sedela vystretá ako slečinka na čaji o piatej, ale jej oblečenie hovorilo niečo iné: nemala na sebe nič okrem tenulinkej košieľky, z ktorej prekypovalo mliečnobiele poprsie.

„Keby ťa teraz videl Gustáv, láska moja, prepichol by ma hoci aj nohou zo stola,“ uškrnul sa.

„Prestaň, nespomínaj tu jeho meno. Ten darebák mi je z duše odporný. A, mimochodom, neodbiehaš náhodou od témy? Len pekne rozprávaj.“
„No dobre, moja malá zvedavka,“ vzdychol. „Keď som bol ešte dospievajúci chlapec, chodievali sme sa s priateľmi kúpať k rieke. Na strom sme si vždy priviazali lano a z neho sme skákali do vody. Stačilo sa poriadne rozhojdať a potom sa v pravej chvíli nad hladinou pustiť. Niekedy sme sa pretekali v tom, ako ďaleko doplávame. A inokedy si ma zase doberali, že s mojím „vybavením“ by som mohol pokojne vyliezť na strom a slúžiť im namiesto lana - ak by sa roztrhlo.“ Jeff sa zasmial. „To sú len také hlúposti. No je pravda, že som patril k tým lepšie vyvinutým.“
Raelynn sa usmiala. „Tie posmešky ťa nikdy neprivádzali do rozpakov?“
Na to jej muž len mykol plecom a zamyslene sa poškriabal na líci. „Keďže väčšina ostatných nenosila v nohaviciach v porovnaní so mnou takmer nič, povedal som si, že mám vlastne šťastie. Aspoň si ma nikto nikdy nepomýlil s dievčaťom.“
„Mne sa páčiš úplne celý,“ šepla Raelynn.

Pocítil, že jeho telo reaguje na jej neuhýbajúci pohľad, a vyslovil návrh: „Čo keby si sa trochu pozabávala so svojím právoplatným manželom? Ak prídeme dolu neskôr, vezmem to na seba.“
No Raelynn si vedela predstaviť tie zvedavé pohľady, ktoré by ich očakávali. „Veď vieš, že posteľ strašne vŕzga. Bez najmenšej pochybnosti by vedeli, čo sme tu robili.“
„Dočerta,“ zasmial sa Jeffrey. „Už sa nemôžem dočkať, kedy ťa vezmem domov do poriadnej postele, ktorá nebude kvíliť ako duša v očistci. A potom ťa z nej nepustím, kým ma o to nebudeš prosiť na kolenách.“
Tvár sa jej rozjasnila. „Sľubuješ?“
Odpovedal žmurknutím. „Máte moje slovo, pani moja.“
Kapitola 38
Gustáv Fridrich si vykračoval po ulici a nevšímal si chodcov, ktorí boli natoľko nerozvážni, že sa mu priplietli do cesty. Hoci sa mu na lesklej, okrúhlej tvári zjavili šarlátové fľaky a dych sa mu zo širokej hrude predieral s piskľavým chrčaním, ani mu nezišlo na um spomaliť. Keby mal zastať a odpočinúť si, považoval by to za prejav slabosti, a slabosťou opovrhoval takmer rovnako ako svetom, v ktorom sa ocitol.

Pri pohľade na pokojne sa prechádzajúce elegantné dvojice posmešne odul hornú peru. Akoby na tom sfete nemali jetinej starosti, zanadával v duchu. Ubošiaci! Naničhotní úbožiaci!

Charleston bol podľa neho pelech záhaľky a samopaše, ktorý si zaslúži len opovrhnutie. Hoci vďaka pašeráctvu a obchodom v meste i okolí veľmi zbohatol, obyvatelia sa mu z duše protivili. Zdalo sa, že väčšmi ako usilovné zhromažďovanie bohatstva ich zaujímajú prosté radosti života a dobré vzťahy s priateľmi a susedmi. Osobitne neznášal šerifa. Keby nebolo Rhysa Townsenda, Raelynn by mu ešte patrila. To by bol ten pravý liek na jeho chromú ruku! Nikdy nemal takú ženu ako ona a už mal po krk strhaných pobehlíc, ktoré za mincu či dve ochotne roztiahli nohy pred kýmkoľvek. Keď si chcel s niektorými užiť po zranení ruky, skončilo sa to škrípaním zubov od hanby a zlosti a ženštiny sa radšej od strachu pratali kadeľahšie.

Ale s Raelynn by to bolo iné, utešoval sa v duchu. Už samo pomyslenie, že by ju dostal do postele, mu rozpaľovalo tu časť tela, ktorú pobehlice ani napriek bohatým skúsenostiam nemohli prebudiť k životu. Raelynn bola očarujúco krásna, dobre vychovaná a elegantná, a navyše dostatočne mladá, aby ju mohol držať na uzde, takže by mu v posteli istotne poslúžila ako skvelá lahôdka.

Táto neuhasiteľná túžba mu už spôsobila hrozné zranenie, ktoré ho nemilosrdne sužovalo. Mľandravo ovisnutá ruka - rovnako ako iná časť tela - mu ustavične pripomínala, prečo tak nenávidí Jeffreyho Birminghama. Vedomie, že šerif doteraz neuznal za vhodné zatknúť tohto chlapa za Nellinu vraždu, ho pichalo pri srdci ako ostrý tŕň.

Gustáv, zahĺbený do pochmúrnych úvah a plný nenávisti, prudko odbočil do uličky, aby využil skratku k miestu, kde nechal čakať koč. Pri rýchlej chôdzi si nestačil všimnúť dvoch námorníkov, ktorí si vymenili pohľady a vybrali sa za ním.

Odrazu ho len ktosi schytil za zdravú ruku a pritisol ho tvárou k stene. Pocítil hroznú bolesť, lebo útočník mu prudkým pohybom takmer zlomil nos. Pokúsil sa obzrieť, ale krk mu zozadu pritlačilo mocné predlaktie.

„Čo je?!“ vyštekol Gustáv. „Čo to má snamenat?!“
Ozval sa smiech a Gustávovi do ucha zahučal chrapľavý hlas: „Sem s peniazmi, lebo ťa tu, prisahámbohu, hneď a zaraz podrežeme.“ Námorník na zdôraznenie svojich slov pritlačil Gustávovi na tučný krk širokú čepeľ, až kým sa nezjavil pramienok krvi.

Druhý námorník nemienil strácať čas hrozbami. Kľakol si vedľa Nemca a prehrabával mu vrecká kabáta. Keď sa mu nepodarilo nájsť dosť mincí, pustil sa hľadať pod kabátom. Na Gustávovom páse nahmatal čosi vyduté a vytiahol dýku. Rýchlo si poradil s trakmi, Gustávovi sa zošmykli nohavice a na spodkoch sa objavil tajný opasok s peniazmi. Námorník ho uvoľnil a šikovne si ho prehodil cez široké plece.

„To by nám malo stačiť aspoň na jednu zimu, bratku,“ zvolal natešene námorník a s rehotom potľapkal kumpána po pleci.

„Čo s ním spravíme?“
„Rozpárame mu bachor, čo iné?“
Gustáv bol navyknutý spôsobovať ostatným strach a bolesť a rozosievať smrť, no nebol navyknutý byť sám obeťou. Doslova skamenel od hrôzy. Srdce mu divo búšilo a ledva sa vládal nadýchnuť. Hoci nadovšetko miloval peniaze, v tejto chvíli na ne ani nepomyslel. Pred očami sa mu v retrospektíve odvíjal jeho život, muži, ktorých zruinoval, ktorým pripravil smrť, aby sa mohol obohatiť, ženy, ktoré zneužil najhorším možným spôsobom, starí ľudia, ktorých podviedol a nechal žobrať na ulici, deti a žobráci, ktorých odkopol z cesty. Zopár obetí mu poslúžilo ako šachové figúrky v hre o bohatstvo a moc, iné predstavovali len bezmenný hmyz, ktorý bez výčitiek svedomia zašliapol, keď dosiahol výšiny, o ktorých sníval. No teraz balansoval na pokraji života a smrti a ich tváre ho prišli mátať. Vpredu bola Nell. Nesľúbil vari tisíc dolárov, aby dosiahol odstránenie prekážky medzi ním a Raelynn, ktorú predstavoval Jeffrey Birmingham? A výsledkom bola len smrť mladej matky!

Ja sa to nemóšem! Nefetel som! kričal v duchu na sudcu-kostlivca v čiernom habite, ktorý sa nad ním hrozivo týčil. Ozval sa úder kladivka. Je vinný! Odsudzuje sa na trest smrti!

Gustáv sa naposledy modlil, keď mal asi šesť rokov, a teraz sa zúfalo usiloval spomenúť si na začiatočné slová. Vtom sa námorníkovi, ktorý mu držal pod krkom dýku, vydral z úst výkrik. Druhý námorník sa rozohnal, ale prekvapene otvoril ústa. Z brucha mu vykĺzla dlhá zakrvavená čepeľ a s tlmeným vzdychom sa pomaly zviezol na zem.

„Môžete si vytiahnuť nohavice, pán Fridrich,“ oznámil mu známy hlas. „Títo tu vám už nikdy neublížia.“
„Olney?“ Gustáv sa mocoval s nohavicami.

„Tak veru, ja som to.“
Nemec si pozapínal nohavice a zamračil sa na mladého darebáka. Už stihol zabudnúť, že Olney mu práve zachránil život. „Kte si bol? Mal si tu pyt uš sopár týštnof.“
„Zachraňoval som si kožu. Neodvážil som sa ukázať, kým sa mi zahojí ruka. Furt mi boli v pätách Birminghamovi chlapi a šerif so svojimi pätolizačmi. Veru nechýbalo veľa a mohlo byť po mne. Vyše mesiaca som sa poriadne nekúpal a nemal som v posteli ženskú. Tak som si povedal, že už mám dosť potulovania po lesoch a močiaroch a že sa môžem skryť aj v tom nevestinci, kde som naposledy našiel starého Coopa.

Veruže tak, milosťpán, opáčim tie fajnové frajle, čo tam majú. Práve som tam mal namierené, keď som zbadal, ako aj s týmito priateľmi odbočujete tuná do uličky.“ Zvedavo naklonil hlavu. „Ozaj, čo je s Birminghamom? Už ho zavreli?“
„Nein! Ten itiot šerif po frašte Nell nič neuropil! Sapil si ju úplne spytočne!“
Olney sa sarkasticky zasmial. ,Ja som to dievčisko nezabil! To bol Birmingham! Videl som ho!“
„Klameš, Olney. Fsal si ju tam a slúpil si, še Pirminghamovi spósopíš proplémy. Potom som počul, še ju sapili. Prečo by Pirmingham fraštil Nell, ket má takú krásnu manšelku?“
Kučeravý mládenec mykol širokými plecami. „Možno sa Birmingham rozzúril, keď Nell prišla na ten jeho ples a vyhrážala sa mu, že ho obviní rovno pred priateľmi. Povedala mu, že sa všetci dozvedia, že decko jej urobil on. Birmingham sa bál, že bude mať hanbu za to, že ju najprv obťažkal a potom vykopol. Niektorí sú už takí, väčšmi sa starajú o svoju povesť než o to, aby dodržiavali zákony. Ale nás dvoch sa to našťastie netýka, nemám pravdu, pán Fridrich?“
Hoci Gustáv v otázke vycítil posmech, ignoroval narážku na svoj zločinecký život a zvažoval možnosť, že jeho sok by napokon mohol byť vrah. „Hoci py mi to hralo to karát, nemóšem uverit, še Pirmingham je taký pláson,“ zašomral. „Mošno si videl skutošného fraha a splétol si si ho s Pirminghamom.“
„Skoro by som bol ochotný odprisahať pre sudcom, že to bol Birmingham, ale keby som sa ukázal šerifovi, hneď by ma zatkol. Ešte to tak! Určite by o mne na súde všeličo natáral, len aby som na pekných pár rôčkov išiel sedieť. Za to mi veru nestojí ani tisíc dolárov.“
Gustáv prižmúril ľadovomodré oči a v duchu preratúval, aká suma by tohto darebáka uviedla do pokušenia. „A tritisíc.“
Olney sa pohŕdavo zasmial. „Urobím to iba vtedy, ak vaši chlapci rozšíria po meste, že som sa vrátil a že som vtedy v noci videl, ako Birmingham zabil Nell. Budú musieť rozoštvať ľudí proti šerifovi Townsendovi a obviniť ho, že kryje chrbát priateľovi. A potom budú musieť ísť so mnou k šerifovi.“
„Potrebujem sa vykúpať a stráviť zopár hodín s nejakou ženskou. A dostanem desaťtisíc.“
„Tesattisíc! Splásnil si sa! Tolko ti netám!“
Olney mykol plecami. „Ako myslíte, pán Fridrich, ale za menej to neurobím. Riskujem, že strávim zopár rokov vo väzení, a tak potrebujem investovať peknú sumičku, aby som si mohol po návrate žiť ako Birmingham.“
„Tolké penáse! To je slotejina!“
Olney sa posmešne zasmial. „Môj starý otec bol zbojník, tak to možno máme v krvi. Ale ak je jeden z nás dvoch zlodej, pán Fridrich, tak sa naňho práve pozerám. Ja som len poctivý, ťažko pracujúci človek, ktorý vie, koľko si má zapýtať. Tri alebo aj viac rokov za mrežami je pridlhá doba. Pod desaťtisíc nejdem.“
Gustáv naňho zagánil prižmúrenými očami. „Ručíš mi sa to, še Pirmingham pójte to pasy?“
„Ručím.“
„Tak tobre. Tám ti tesattisíc sa jeho zatknutie. Ale ak ma sratíš, nájtu ta v réke s potresaným krkom. To ti prisahám.“
„Dobrý deň, šerif.“
Rhys Townsend sa prudko zvrtol a siahol po pištoli. Na tento hlas nemohol zabudnúť. Mátal ho vo dne v noci, keď sa zúfalo usiloval vypátrať, kam mohol zaliezť ten odporný potkan Olney. Ani vo sne by mu nebolo zišlo na um, že mladý lotor vkročí do jeho kancelárie, krikľavo vyobliekaný ani dajaký fičúr. No bol to naozaj Olney a sebavedomo sa opieral o dvere v károvanom kabátci, červenej košeli a bledohnedých nohaviciach, zasunutých do čižiem z jelenej kože, ktoré už zažili aj lepšie časy.

„Čo tu, dočerta, robíš, Olney?“ zvolal Rhys a kútikom oka zaregistroval, že vonku sa zhromažďuje dav. Niečo sa chystá. Cítil to v žalúdku.

Olney k nemu vykročil s úsmevom človeka, pre ktorého je svet gombička. Nenútene mykol plecami. „Tak som si povedal, že vás pozdravím, šerif. Máte niečo proti?“
Keď prešiel okolo, Rhys pokrčil nos a prudko sa odvrátil, akoby dostal úder. „Páchneš ako drogistov pes, chlapče.“
Olney pohodil hlavou a sebavedomo sa zasmial. Jeho smiech zobudil šerifovho zástupcu, ktorý práve driemal v cele. Starší muž zákona sa dotackal k mrežiam, zažmurkal a ospalo zašomral: „Čo sa robí?“
„Len spi, Charlie,“ odvetil Rhys a premeral si Olneyho.
„Nepáčia sa vám moje nové háby?“ spýtal sa Olney a opäť si na tvár nasadil sebavedomý úsmev.

„Sú trochu krikľavé, Olney, ale ako sa vraví, proti gustu žiaden dišputát. Za čo si dostal od Fridricha peniaze?“
„Vidíte, šerif, zase predpokladáte, že moja česť je na predaj.“
Rhys sa pobavene zasmial. „Aká česť?“
Olney vzdychol a pokrútil hlavou, akoby ľutoval, že sem vôbec chodil. „Prišiel som, aby som vám pomohol objasniť vraždu, s ktorou si neviete rady, a vy do mňa takto.“ Mávol rukou k hustnúcemu davu pred šerifovou kanceláriou. „Títo ľudkovia by si určite radi vypočuli, čo vám chcem povedať o Nellinej vražde.“
Rhys zamyslene prešiel k zamrežovanému oknu a pozrel von. Mal dobrú pamäť na tváre a niektorí muži sa podozrivo podobali na tých, ktorí boli vo Fridrichovom sklade. „Neviem prečo, Olney, ale mám pocit, že tvoji priatelia už veľmi dobre vedia, čo máš na srdci. Istotne horíš nedočkavosťou oznámiť mi, kto je podľa teba vrah. Môžem hádať?“
Olney sa uškrnul. „Máte jeden pokus.“
Rhys obrátil hlavu k ulici. „Keď vidím ľudí, ktorých si so sebou priviedol, nepochybujem, že za vraha chceš označiť Jeffreyho Birminghama.“
Olney sa zarehotal a pošúchal sa pod nosom ukazovákom. „Viete, šerif, občas ma prekvapujete. Zdá sa, že nie ste taký zadubený, ako som si myslel.“
„Vďaka, Olney,“ odvetil sucho šerif. „Prijímam to ako kompliment. No musím brať do úvahy, takpovediac, zdroj informácie.“
„Videl som Birminghama, ako to urobil, šerif! Neklamem!“ nástojil podráždene lotor.

Rhys si znovu premeral jeho krikľavé oblečenie. „Podľa nových šiat usudzujem, že Fridrich ti vopred zaplatil, aby si za mnou prišiel a oznámil mi túto informáciu.“
„Možno máte pravdu, šerif. Dobre viem, že by ste ma rád posadili do basy, a ani by mi na um nezišlo terigať sa sem, keby som nedostal dosť peňazí, aby sa mi vyplatilo ísť sedieť. Teraz to vyzerá rak, že sa teším, keď vyjdem z basy. Keď som pánu Fridrichovi povedal, čo som videl, vzal si do hlavy, že by som sa mal u vás prihlásiť, aby nastala spravodlivosť. Dostal som desaťtisíc a som tu, šerif, aby som sa vám vyspovedal z vlastných hriechov i z hriechov vášho priateľa.“
„Vieš, Olney, zvyčajne viem, keď mi niekto klame. Vtedy mávam v žalúdku taký zvláštny pocit. Niektorí ľudia klamú len tak pre potešenie - a veru neviem, prečo to robia. Kazateľ by možno povedal, že sa ich zmocnil diabol. A my obaja dobre vieme, že teba už má diabol istého. Chcem tým povedať, že ak ma chceš vodiť za nos, chlapče, radšej si ušetri námahu, lebo by sa ti to nemuselo vyplatiť. Ja vraha chytím, a to aj bez tvojej pomoci.“
„Viem, čo som videl, šerif,“ povedal darebák rozhodne a nepohnuto hľadel na šerifa. „A je to pravda, či sa vám páči, alebo nie. Tak ako, vypočujete ma? Alebo mám povedať tamtým ľuďom vonku, že nechcete počuť ani slovko o svojom bohatom kamarátovi?“
„Nemám nič proti tomu, vypočuť si tvoju verziu, Olney. Ale názor na Birminghama zmením až vtedy, keď budem mať lepší dôkaz ako len tvoje slovo. Môžeš si myslieť, že to, čo vravíš, je pravda, ale to ešte neznamená, že je to naozaj tak. Ešte ti položím jednu otázku. Mohol by si opísať muža, ktorý ťa vyhnal z Birminghamovej stajne v tú noc, keď si bol svedkom Nellinej vraždy?“
Olney prekvapene otvoril ústa. „Ako to, dofrasa, viete?
„Mám svoje zdroje,“ uistil ho Rhys s úsmevom. „Ukradol si Birminghamovi kobylu, aby si ušiel pred vrahom, nemám pravdu?“
Olneymu od úžasu klesla sánka, ale potom sa odrazu pozviechal. „Povedal vám to Birmingham?“
„Od Nellinej vraždy som sa o tom s Birminghamom nerozprával.“ Pozrel sa na Olneyho ufúľané čižmy. „Nechal si stopy pred Birminghamovou stajňou, ktoré bili do očí, ako keby ich tam nechala krava. Ak si si to náhodou ešte nevšimol, Olney, máš mimoriadne široké chodidlá a chodíš ako stará kačka. Niet pochýb, že to boli tvoje stopy.“
Kučeravému darebákovi sa na tvári zračili pochybnosti. „Tak ako viete, že ma odtiaľ niekto vyhnal?“
„Za tvojimi stopami nasledovali ďalšie, ktoré zanechali elegantnejšie čižmy. Tvoje stopy sa zastavili na pastvine, kde si vysadol na kobylu a preskočil si plot. Druhé stopy sa vrátili do stajne. Videl si Nellinu vraždu, Olney, a potom si vyskočil na kobylu, akoby ti horelo za pätami. Elijah povedal, že kobyla ťa v lese zhodila. Bolo tam veľa stôp, akoby si sa bol naokolo tackal v bolestiach.“ Očami prevŕtal mládenca. „Kobyla ťa zrejme zranila.“
Olney si pôvodne myslel, že šerifa svojimi informáciami zaskočí, ale karta sa obrátila. Bolo zjavné, že šerifa teší, keď mu môže všetko podrobne porozprávať, ani čoby v tú noc bol pozoroval udalosti premenený na nenápadnú myšku. Bolo to vskutku nepríjemné, stáť tu takto s ovisnutou sánkou.

Olney sa striasol a naveľa zamrmlal: „Nuž hej, vzal som si tú kobylu. Skoro zo mňa vytriasla dušu. Keď ma zhodila, vykĺbil som si ruku. Neskôr som Birminghama našiel u Ryšavého Peta. Bol tam len so ženou. Prinútil som ho, aby mi napravil ruku. Pokúšal sa ma presvedčiť, že on Nell nezabil, dokonca povedal, že ju vraj niekto bodol až trikrát.“ Darebák si pohŕdavo odfrkol. „Ale ja som na vlastné oči videl, že to bolo len raz.“
„Birmingham ti neklamal, Olney. Nell mala tri rany.“ „Potom sa k nej musel vrátiť a dokončiť, čo začal, lebo ja som videl, že ju bodol len raz.“
Šerif chvíľu uvažoval. „Takže ak sa vrah naozaj vrátil a ešte ju dvakrát bodol, tvrdíš, že to bolo až potom, čo si vysadol na kobylu.“
„Presne tak.“
„Videl si dostatočne zreteľne vrahovu tvár?“
„Videl som chlapa, ktorý bol slávnostne vyobliekaný a o vyše pol hlavy vyšší odo mňa.“
„A hoci si mu nevidel do tváre, môžeš odprisahať, kto to bol?“ nástojil Rhys.

„Spoznal by som ho kdekoľvek, šerif. Bol to Birmingham,“ odvetil Olney dôrazne. „Skoro som od strachu vypustil dušu, keď sa za mnou pustil. Veľa nechýbalo a bol by ma chytil. Keby tam nebola tá kobyla, skončil by som ako chuderka Nell. Ešte som nevidel chlapa, čo tak rýchlo uteká.“
V Rhysovom pohľade sa miešalo prekvapenie i nečakané pochopenie súvislostí. „Hovoríš, že bol veľmi vysoký?“
„Áno, bol vysoký - asi taký vysoký ako Birmingham,“ odsekol Olney kyslo, lebo už strácal trpezlivosť. „Asi taký vysoký ako vy alebo ďalší z vašich priateľov, ten, čo šije ženám háby.“ Opovržlivo odul pery. „Asi sa mu tak veľmi páčia pekné šatočky, že ich začal šiť, aby si ich v tom svojom salóne mohol potajomky obliekať.“
Rhys sa naňho nedôverčivo zahľadel. „Ak chceš urážať Farrella Ivesa, chlapče, mal by si vedieť, že ho ešte nikto neporazil v boxe a že posledných desať rokov je najlepším strelcom v okolí. Zo šesťdesiatich krokov by ti vystrelil oko, a ani by ti neopálil mihalnice.“
„Bránite si svojich priateľov, šerif,“ povedal posmešne Olney. „Tak ako, vypočujete si už konečne, čo vám chcem povedať o Birminghamovi?“
Kapitola 39
„Ja otvorím, Tizzy,“ zavolala Raelynn do zadnej časti domu, kam sa mladá černoška pobrala okúpať Jaka. „Nedaj sa rušiť.

„Ako si želáte, pani Raelynn.“
Raelynn najprv pristúpila k obloku a opatrne vyzrela von. Keď zbadala šerifa, ihneď prekvapene otvorila dvere. „Rhys, čo tu robíte?“
Potom jej pohľad zablúdil na ulicu pred domom a oči sa jej rozšírili, keď uvidela ľudí, ktorí sa tam zhromaždili. Vpredu stál Olney s putami na rukách. Odrazu vedela, po čo sem prišiel šerif. Olney sa napokon vrátil, aby mohol obviniť jej manžela.

„Jeffrey to neurobil, Rhys,“ zvolala bez váhania. Teraz už bola pevne presvedčená, že Jeffrey sa nemohol dopustiť takého hrozného činu. Bol naozaj priveľmi statočný a ušľachtilý, aby niekoho zabil takým podlým spôsobom. „Viem, že to neurobil!“
„Rád by som sa s ním pozhováral, Raelynn,“ povedal Rhys vážnym hlasom. „Je doma?“
„Áno,“ odvetila váhavo a ustúpila, aby mohol urastený šerif vojsť dnu. „Jeffreyho pred zopár hodinami zase bolela hlava, tak som mu dala do jedla laudanum, aby si pospal. Onedlho by malo prestať účinkovať.“
„Mohli by ste mu povedať, že som tu?“
„Poďte sa zatiaľ posadiť do salóna.“
„Vďaka, Raelynn.“
Rhys sa poobzeral. „Je ešte niekto v dome?“
„Len moja slúžka a Jake. Elizabeth a Farrell sa dnes popoludní zosobášili a prespia v jeho byte.“
Rhysovi na perách zahral široký úsmev. „To rád počujem. Mali to urobiť už dávno.“
„Idem teda po Jeffreyho. Poprosím vás o chvíľku strpenia. Musí sa obliecť.“
„To je v poriadku, Raelynn. Nemám naponáhlo.“
Keď Raelynn vošla do spálne, Jeff bol už hore a špliechal si na tvár vodu. Ukázal palcom ponad plece smerom k oknu, z ktorého odtiahol ťažké závesy.

„Čo sa to tam robí?“ spýtal sa a utieral si tvár. „Čo tí ľudia hľadajú pred naším domom?“
„Keby si sa lepšie prizrel, miláčik, zbadal by si, že jedným z nich je Olney Hyde. Dolu čaká Rhys Townsend a chce sa s tebou pozhovárať. Nič bližšie nepovedal, ale bojím sa, že ťa prišiel zatknúť.“
Jeff utrápené vzdychol a pustil uterák. „Asi by som sa mal obliecť.“
Raelynn pohľadom prebehla po manželovom urastenom nahom tele, ale teraz jej v oku chýbala iskra obdivu. „Asi áno. Rhys by hádam neutrpel šok, keby si takto zišiel dole, ale Tizzy určite.“
„Povieš jej, aby mi uvarila kávu? Ešte som trochu otupený.“ Prešiel si rukou po čele. „Neviem, prečo v poslednom čase toľko spím.“
Realynn sa mu neodvážila prezradiť príčinu. „Keď som pracovala vo Farrellovom salóne, naučila som sa variť kávu. Urobím ti ju presne takú, akú ju má rád Farrell. Poriadne silnú.“
O chvíľu Jeff zišiel dolu. Mal na sebe košeľu, nohavice a čižmy po členky. Vošiel do salóna, kde ho čakal Rhys, vymenili si krátke pozdravy, a potom sa obrátil k manželke. Tá práve vyšla z jedálne s tácňou, na ktorej trónil porcelánový servis s dvoma po okraj naplnenými šálkami na kvietkovaných tanierikoch. Jeff si potreboval prečistiť myseľ, preto si šálku hneď zobral. Káva bola ešte horúca, a tak si z nej pomaly uchlipkával, kým Raelynn pokračovala v ceste k šerifovi.

„Dáte si kávu, Rhys?“ ponúkla ho zdvorilo a naklonila sa k nemu s tácňou.

„Ďakujem. Cukor si neprosím, pijem ju čiernu, tak ako Jeffrey.“ Vzal si šálku a posadil sa nazad do kresla.

Jeff sa usadil na pohovke, a keď zachytil Raelynnin pohľad, mlčky potľapkal vankúšik vedľa seba. Raelynn sa usmiala, položila tácňu na úzky stôl a pridala sa k manželovi.

Rhys sa napil a uznanlivo pokýval hlavou. „Dobrá káva. Presne toto som potreboval.“
„Vďaka,“ zašepkala Raelynn a podarilo sa jej vyčariť úsmev.
Nebolo ľahké tváriť sa uvoľnene, keď už o chvíľu mala byť svedkom Jeffreyho zatknutia. „Elizabeth ma naučila, ako ju treba správne uvariť.“
Rhys sa na ňu usmial. „U vás si dám kávu vždy rád. A raz vás budem musieť pozvať k nám, aby ste poučili moju Mary. Mne sa jej kávička zdá prislabá. Viete, ako je to: škótska krv, šetrí, kde sa len dá, a ja som potom celý bez seba, keď mi niekto naleje poriadnu silnú kávu.“
Napäté tváre Birminghamovcov jasne svedčili o tom, že sa už nemôžu dočkať, kedy im šerif prezradí dôvod svojej návštevy. Rhys si naveľa odkašlal a pustil sa neľahkej úlohy. Kývol hlavou k oknu. „Predpokladám, Jeffrey, že si si už všimol ten dav. Kým za mnou Olney prišiel, zohnal si posily. Prisahá, že si zabil Nell...“
„Viem, čo si myslí, Rhys, ale veľmi sa mýli,“ protestoval Jeff. „Ja som Nell nezabil. Povedal som ti, čo sa stalo, a vravel som čistú pravdu.“
„Jeffrey to dievča nemohol zabiť, Rhys,“ zopakovala Raelynn presvedčivo, čím u svojho manžela vyvolala údiv. Vložila ruku do dlane, ktorú k nej vystrel, a pokračovala: „Poznáte ho dlhšie ako ja. Mali by ste vedieť lepšie ako ktokoľvek iný, že by toho nebol schopný.“
Rhys zdvihol ruku, aby ich prerušil. „Jeff, Raelynn, prosím, dajte mi dohovoriť. Jeff, môžem ťa uistiť, že už teraz uvažujem o celkom inom podozrivom, ale musím ťa zobrať so sebou, aby som ťa zachránil pred davom. Ak ťa nezatknem, môžu ťa zlynčovať. Fridrichovi muži ich nahuckali, a tak sú sväto-sväte presvedčení, že si nekonám svoju povinnosť, lebo si môj priateľ. A teraz mi, prosím, povedz, či si niečo nevšimol na tom mužovi, ktorý vás dvoch napadol. Obaja vieme, že bol vysoký, rýchly, a ak vládal muža tvojej postavy otrepať o stĺp, tak aj veľmi mocný. Nespomenieš si ešte na niečo? Nevšimol si si náhodou jeho nohy?“
Jeff pozrel na priateľa, akoby sa práve pomiatol. „Pýtal si sa ma aj na Olnyeho nohy a musím ti odpovedať to isté. Mal som čo robiť, aby som zostal nažive a aby som ubránil manželku. Bolo vari na jeho nohách niečo zvláštne?“
Rhys mykol mohutnými plecami. „Tak blízko som sa k nemu nedostal. Len som uvažoval, či by si bol mohol obuť tvoje čižmy.“
Jeff sa oprel a na tvári sa mu zračilo prekvapenie. „Myslíš tie zablatené čižmy, ktorá Cora našla u mňa v kúpeľni, keď si na Oakley vyšetroval Nellinu vraždu?“
„Presne tak.“
„Prečo by sa muž, ktorý zavraždil Nell, pokúšal zabiť aj mňa?“ spýtal sa Jeff, stále neschopný jasne uvažovať. „Zdá sa mi pravdepodobnejšie, že ju niekto zabil, aby ma do toho namočil.“ V zúfalstve si pošúchal sluchy. „Prepáč, Rhys, ale nejako si to neviem dať dokopy. Mám pocit, že som po tom údere do hlavy nejaký spomalený.“
„S tým by som si na tvojom mieste nerobil starosti, keď berieš laudanum. To človeka otupí...“ Rhys sa zarazil, lebo si uvedomil, že sa preriekol. Zachytil Raelynnin utrápený pohľad a mlčky ju poprosil o odpustenie.

Jeff bol taký zmätený, že si ich mlčanlivú komunikáciu ani nevšimol. Obrátil sa k manželke. „Ty si mi dala laudanum?“
Raelynn stiahla plecia ako dieťa, ktoré sa chce schovať do ulity vlastného tela. „Musela som niečo spraviť, aby som ti uľavila v bolestiach, Jeffrey.“
„Ale veď som ti povedal, že laudanum nechcem,“ ohradil sa Jeff. „Radšej znesiem bolesti hlavy ako otupenosť. Teraz ani poriadne nechápem, o čom sme hovorili.“
„Prepáč, už to neurobím,“ sľúbila a zdvihla k nemu oči.
Jeffa pri pohľade na jej úprimnú ľútosť rýchlo prešlo rozhorčenie. „Ty by si obmäkčila srdce aj samému diablovi,“ zamrmlal. Objal ju okolo pliec a pritúlil si ju. Po týždňoch odlúčenia jej nechcel spôsobovať ďalšie trápenie. Pobozkal ju na temeno a zašepkal jej do voňavých vlasov: „Netráp sa, láska moja. To by som nezniesol.“
Rhys sa ani neusiloval potlačiť úsmev a nalial si ďalšiu šálku kávy. „Tuším je u vás doma všetko v poriadku, však, Jeff? Teda okrem toho, že ťa musím na istý čas zatknúť.“ Všimol si jemné zaokrúhlenie pod Raelynninými sukňami, ktoré minule pri všetkom zmätku prehliadol. „A takisto vidím, že na budúci rok budete mať plné ruky práce s maličkým. Čaká to aj nás s Mary. Mary si vzala do hlavy, že chce mať veľkú rodinu, ale buď bude mať nasledujúcich osem rokov každý rok jedno, alebo ich budem plodiť do päťdesiatky. No Mary bude vždy mladá, aspoň v mojich očiach určite.“
„Vráťme sa k tomu mužovi, ktorý nás napadol,“ nástojil Jeff. „Čo si sa o ňom dozvedel? A prečo si myslíš, že mohol zabiť Nell?“
„Olney povedal, že muž, ktorý ho prenasledoval zo stajne, bol veľmi rýchly, a tak som si spomenul, ako bleskovo mi váš útočník zmizol. Nemôžem s určitosťou povedať, že je tu nejaká súvislosť, ale zdá sa mi zvláštne, že Olney i ja sme si všimli výnimočnú rýchlosť, s akou sa pohybovali obaja muži - vrah, ktorého videl Olney, a muž, ktorý vás vtedy v noci napadol. Pamätám si, Jeff, ako sme kedysi súťažili v behu, a viem, že si často vyhrával, ale nebol si až natoľko rýchly. Mám taký pocit... a dúfam... že muž, ktorý zavraždil Nell, je ten istý, ktorý vás napadol. Ak je to tak, mám ľahšiu robotu. Namiesto dvoch mužov musím hľadať jedného.“
„Ale zatiaľ ty ani Olney neviete, ako vyzeral,“ poznamenal Jeff. „Olney bol presvedčený, že som to ja, ale to mohlo byť preto, lebo vrah Nell odvliekol potom, ako sa vybrala do mojej spálne, aby sa mnou porozprávala. Olney povedal, že ten muž bol vysoký, tmavovlasý a slávnostne oblečený, čo sa v tom čase zhodovalo s mojím opisom. Ako nájdeš takéhoto človeka medzi obyvateľmi Charlestonu, keď ani nevieme, na koho z mojich hostí sa v ten večer hodil tento opis?“
Rhys ustarostené vydýchol. „Nuž, Jeffrey, ako by povedal náš priateľ Farrell, na tom by si každý vylámal zuby.“
Ozvalo sa zaklopanie na dvere. Rhys rukou naznačil Raelynn, aby zostala sedieť. „To bude určite Charlie a chce mi povedať, že ľudia vonku sú už netrpezliví.“
Vstal, vyšiel na chodbu a otvoril dvere. „Prosím, Charlie?“
„Šerif, Olney ich hucká. Mám mu zapchať ústa?“
Rhys tlmene zaklial. „Povedz im, nech len pekne počkajú, Charlie. Pán Birmingham a ja o chvíľu vyjdeme z domu.“
Vrátil sa do salóna a pozrel na Jeffa. „Mali by sme radšej ísť, lebo Olney ich natoľko vyburcuje, že tu narobia škodu.“
„Prečo si vlastne priviedol aj toho vagabunda, Rhys?“ spýtal sa Jeff nespokojne. „Mal si vedieť, že s ním budú problémy.

„Nuž, Charlie sa ako zvyčajne venoval opravám a teraz vymieňa dvere na cele. Hneď ako sa vrátime, bude ich musieť nasadiť, aby nám Onley zase nezmizol. Toľko som sa ho nahľadal, že nedopustím, aby mi ubzikol pomedzi prsty.“
Jeff vstal z pohovky, podišiel k šerifovi a neochotne vystrel ruky. „Tí ľudia čakajú, že ma uvidia v putách, Rhys. Radšej si konaj svoju povinnosť.“
Muž zákona sa zasmial. „Čaká ich prekvapenie, Jeffrey. Neuvidia ťa v putách, aspoň kým som tu šerifom.“
„Prinesiem si šál,“ šepla Raelynn a mala čo robiť, aby nepodľahla slabosti.

Jeff pokrútil hlavou. „Nechcem, aby si išla so mnou von, Raelynn. Neviem, čo tí ľudia urobia, keď ma zbadajú, a nechcem, aby sa ti niečo stalo. Urob mi po vôli a zostaň tu, prosím.“
Oči sa jej zaplnili slzami. „Chcem byť s tebou, Jeffrey...“
„Nie, miláčik, to nedovolím,“ povedal rozhodne, no hlas mal plný citu. „Zostaneš v dome, aby si bola v bezpečí.“
Rhys si rozpačito odkašlal a Raelynn, s očami plnými sĺz, sa pobrala do jedálne. Jeff tlmene zaklial. Hnevala ho celá situácia a najmä to, že musí nechať manželku v dome iba s Tizzy a Jakom. Vybral sa za ňou, položil jej ruku na plecia a odviedol ju tam, kam na nich nedovidel Rhys. Obrátil si ju k sebe a prisal sa jej na pery. Boli slané od slz, no túžobne sa roztvorili. Pritisla sa k nemu, akoby zmierala od túžby splynúť s jeho telom i dušou.

Keď sa od nej Jeffrey napokon odtrhol, Raelynn sa celá triasla a nohy jej odopierali poslušnosť. Oprela sa oňho a privrela oči. Po lícach jej stekali slzy. Perami sa jej dotkol čela, a keď ju začul fňukať, s nežným úsmevom odstúpil a vylovil vreckovku. Utrel jej slzy ako dieťaťu a vreckovku jej podal. Pozrela naňho cez nový príval sĺz.

„Prinesiem ti kabát,“ zašepkala zachrípnuto. „Vonku sa schladilo.“
O chvíľu už šerif Rhys Townsend viedol svojho celoživotného priateľa po chodníku ku koču. Väčšinu ľudí v dave Rhys ani Jeff nepoznali. Podľa šiat vyzerali ako obyvatelia chudobnejšej časti mesta. Dalo sa usudzovať, že minimálne niekoľkým z nich zaplatili, aby sa pripojili k davu. Pokrikovali na šerifa, obviňovali ho, že nadržiava svojim bohatým priateľom proti obyčajným ľuďom ako Olney. Jeffovi nadávali do vrahov a zvrhlíkov a pľuli naňho. Opálená tvár mu očervenela od hnevu.

Raelynn stála pri okne a ani sa neusilovala zastaviť príval slz, ktorý jej stekal po lícach a hrdle. Vyše mesiaca žila v strachu, prečo šerif ešte nezatkol jej manžela. Teraz zo srdca ľutovala, že sa to muselo stať. Šerif bol doslova nútený použiť svoju právomoc, hoci bol presvedčený, že Jeff je nevinný.

Keď Rhys a Jeff došli ku koču, Olney už sedel vzadu pod bedlivým dohľadom šerifovho zástupcu. Hoci Jeff si chcel sadnúť dozadu k Olneymu, Rhys ho zobral dopredu, čo vyvolalo ďalšiu vlnu nadávok.

„Pustíte ho na slobodu, len čo ho odveziete z mesta, šerif? ozval sa hlboký hlas, keď šerif vysadol na kozlík.

Rhys pomaly obrátil hlavu a prezrel si tváre ľudí, ktorí obkolesili koč. Mnohým sa pozrel do očí. „Myslíte si, že ste ma prinútili zatknúť vraha,“ zvolal. Dav stíchol. „Mýlite sa. Iba som sa postaral, aby Jeffreymu Birminghamovi nikto neublížil. Nemyslím si, že nesie vinu za Nellinu vraždu...“ Výkriky nespokojnosti prinútili Rhysa zdvihnúť ruku. Hoci podaktorí nezmlkli, pokračoval: „Príde čas, keď zistíte, že som hovoril pravdu, tak si dobre zapamätajte moje slová. Ak sa dnes večer dopustíte násilia v tejto štvrti alebo kdekoľvek inde v meste, nájdem si vás. Nedopustím, aby sa v tomto meste lynčovalo. Už som poslal po posily zo susedných miest, aby nám pomohli dozrieť na dodržiavanie zákona.“ Rad-radom si premeral ich tváre. „Myslíte si, že máte pravdu, ale ja viem, že sa mýlite, a v najbližších dňoch urobím všetko preto, aby som vám to dokázal. Dovtedy pamätajte na moje varovanie. Môj priateľ Jeffrey Birmingham ešte nikoho nezabil...“ Rhys na chvíľu zmĺkol, aby dodal váhu nasledujúcim slovám: „... ale ja áno.“
Rhys sa posadil vedľa Jeffa na kozlík a zobral do rúk opraty, a Charlie si prisadol dozadu k Olneymu. Charlie sa na šerifa nesťažoval. Už dávno sa naučil, že s Rhysom Townsendom sa neradno ťahať za prsty. Tento chlap mal svojské spôsoby, ale z akéhosi dôvodu sa napokon vždy ukázalo, že má pravdu.

Kapitola 40
Cooper Frye sa zaprel do hrubých dverí a vošiel do skladu Gustáva Fridricha. Hned Nemca uvidel, ako sedí na konci kancelárie za masívnym stolom. V poslednom čase sa mu pre chromú ruku nechcelo navštevovať nevestince, kde kedysi býval častým hosťom a trávieval tam celé hodiny v chlipných radovánkach s predajnými ženami.

Vďaka bohatstvu mal vždy pobehlíc, koľko sa mu zažiadalo, no odnedávna mu akosi nevedeli rozjasniť pochmúrnu náladu. No Frye bol tak či onak pevne rozhodnutý odbremeniť mu vrecká o trošku zlata.

Ľadovomodré oči sa pomaly zdvihli od účtovnej knihy a spočinuli na Angličanovi. Počas ich krátkej známosti si Gustáv Fridrich občas rád vypočul, čo má Cooper Frye za lubom, lebo keď práve nemal mozog otupený alkoholom, býval to veľmi bystrý chlap. No zároveň to bol od hlavy až po päty podvodník. O tom nebolo pochýb. Gustáv si pamätal, že pre Fryove podvody prišiel o Raelynn a napokon aj o ruku. Angličan to ešte jedného dňa oľutuje.

Gustáv sa oprel v masívnom kresle, poklopal opereným koncom brka po vypracovanom povrchu stola a uškrnul sa. „Nuš, Cooper Frye, čomu ftačím sa takúto fsácnu náfštefu? Srétka fás fitŕm trésfeho, tak to musí byt tačo tólešité. Čo je to tentoras? Niečo nofé? Alebo zase penáse? Čo ste ochotný urobit za hrst mincí?“
Cooper sa bez pozvania usadil na stoličku pred stolom. „Mám uši nastražené a sledujem, čo sa robí v Charlestone a v jeho okolí. Dnes poobede som počul, že Jeffreyho Birminghama zatkli za Nellinu vraždu. Tak som si povedal, že mi budete chcieť dať, čo ste mi sľúbili, keď sme sa naposledy rozprávali.“
„A sa čo?“ spýtal sa Gustáv skepticky. „Čo také ste sprafili, še stálo sa to rušit ma? Nefitíte, še mám ropotu s účtami? Mohli ste sa uš naučit, še nemám rát, keď ma takto vyrušuje pri práci.“
Cooper sa zatváril ľahostajne. Nemcova antipatia ho priveľmi netrápila. „Keby som nebol zabil Nell, Jeffrey Birmingham by nebol vo väzení. A ak si dobre spomínam, sľúbili ste mi tisíc dolárov, ak spôsobím rozkol medzi mojou neterou a tým fičúrom, za ktorého sa vydala.“
Nemec vyskočil a udrel dlaňou po stole. „Klamete! Hoforil som s Olneym. Pofetal mi, še fitel, ako Pirmingham sabil to téfča, tak čo to skúšate? Chcete penáse sa to, čo ste nesprafili?“
Fryovi sa pri zmienke o konkurentovi skrivila tvár. Ten ciciak sa mu usiloval prekaziť obchod. „Olney je ako zvyčajne úplne vedľa. Birmingham tú malú nezabil.“
Gustávovi sa zablyslo v očiach. „Tak mi uš pofecte, čo sa ftety stalo. Olney hoforí jetno a fy terás truhé. Chcem fetiet, kto klame a kto ma chce potfést.“
„Nebojte sa, všetko vám vysvetlím,“ odvetil Frye. Nikdy nemal Gustáva rád, a nebyť jeho bohatstva, už by sa bol s ním dávno rozlúčil. „Dostalo sa mi do uší, že Olney chce priviesť Nell na ples u Birminghamovcov, aby narobila rozruch. Povedal som si, že sa ta pôjdem kuknúť. Nemohol som nájsť odvoz, lebo všetky koče obsadili hostia. Kým som ta došiel, celý ten hurhaj sa už skončil. Ale ešte som sa tam poobzeral s pritlmeným lampášom, aby som zistil, čo sa stalo. V stajni som našiel ležať Nell s ranou na bruchu. Ležala tam aj s dieťaťom. Zvíjala sa od bolesti, ale vyzeralo to, že ak jej pomôže lekár, dostane sa z toho.

Najprv som si myslel, že ju Olney bodol nožom, ktorý ležal vedľa nej na zemi, ale Nell mi povedala, že jej to urobil nejaký cudzinec. Hľadala Birminghama, aby ho posledný raz varovala, že mu urobí hanbu. Keď sa mu prešmykla do spálne, nebol tam Birmingham, ale cudzí chlap a papral sa s nejakou skrinkou na Birminghamovom stole. Nell chcela rýchlo ubziknúť, ale chlap ju chytil, daj jej na krk nôž a povedal, že ju podreže, ak bude kričať. Po daždi bolo vonku blato a cudzinec si nechcel zašpiniť fajnové čižmy, tak ju odvliekol na posteľ, prisadol ju a obul si Birminghamove čižmy.“
„Prečo ju nesapil v spálni Herr Pirminghama? Mohol si ušetrit ropotu.“
„Bol jedným z hostí a asi nechcel, aby sa okolo jej mŕtvoly strhol krik, kým bude v dome.“
Gustáv si zamyslene pošúchal bradu a potom kývol rukou. „Pokračujte.“
„Zavliekol ju do stajne a tam ju bodol. Bol by ju bodol ešte raz, ale Nell vravela, že začul nejaké zvuky. To bolo vtedy, keď Olney vybehol z vedľajšieho boxu. Pustil sa za ním, ale Nell si domyslela, že Olneymu sa podarilo ujsť, lebo počula dupot kopýt. Cudzinec sa vrátil a Nell sa robila, že je mŕtva. Cudzinec teda odišiel. Vtedy som si povedal, že ste mi sľúbili tisíc dolárov, ak rozdelím novomanželov, a tak som sa rozhodol, že Nell dorazím.“ Krátko sa zasmial. „Keď zbadala, čo sa chystám urobiť, kričala, ale nepomohlo jej to. Bolo to len o vlások. Zbadal som svetlo z lampáša, tak som sa rýchlo odpratal. Skryl som sa v ďalšom boxe a vtedy prišiel Birmingham. Snoril po stajni a našiel Nell. Ešte bola nažive a mlela čosi o tom, ako ho miluje, a prosila ho o odpustenie za to, že klamala, keď tvrdila, že jej urobil dieťa. O chvíľu vošla do stajne moja neter a zrejme si vzala do hlavy, že to dievča zabil Birmingham, lebo hneď uháňala naspäť do domu, akoby jej niekto podpálil spodnicu.“
„Takše vy vrafíte, še ste roztelili Pirminghama a jeho šenu! Ale ket som išiel k Frau Taltonovej, bola s ním pot jetnof strechof.“
„Čo tam po tom!“ Frye mávol rukou. „Nebyť mňa, Nell by bola ešte nažive a Jeffrey Birmingham by nebol vo väzení, lebo Nell by každému vytárala, že je nevinný. Bola doňho buchnutá a nedopustila by, aby skončil v base. Možno by napokon vykvákala aj to, že jej neurobil decko.“
Gustáv sa ani neusiloval potlačiť úškľabok. „Takše terás sa to, čo ste uropili, chcete penáse.“
„Tisíc dobrých poctivých dolárov, tak ako ste mi to sľúbili, pán Fridrich. Inak budem musieť povedať šerifovi, že manžel mojej netere nie je ten, koho hľadá, a že by sa mal poobzerať po vyobliekanom cudzom chlapovi, ktorý bol u Birminghamovcov na plese.“
Gustávovi ovisli kútiky úst, keď sa zamyslel nad Angličanovou hrozbou. Už dal Olneymu desaťtisíc dolárov za Birminghamovo uväznenie. Vzhľadom na nálady obyvateľov mesta dúfal, že Jeffrey Birmingham čoskoro odvisne za Nellinu vraždu a z Raelynn bude vdova. Potom od nej získa, čo bude chcieť. Ale Frye by mohol pred popravou ešte všetko zbytočne skomplikovať.

„Zaplatím fám tisíc tolárof, aby ste tršali jazyk sa šupami, Frye,“ súhlasil napokon Gustáv a na Angličanovej tvári sa objavil sebaistý úsmev. Nemec vybral malú pokladničku, odomkol ju a odrátal zlaté mince. „Posnám fás, kepy som fám té penáse nedal, splnili by ste hrosbu a oslopodili by ste Pirminghama.“
Jeho žena je koniec koncov moja neter, a ako sa vraví, krv nie je voda.“ Frye sa uškrnul, pozbieral mince do koženého mešteka a veselo sa pobral k východu. Vo dverách sa ešte obrátil, kývol na pozdrav a už ho nebolo.

„Topekla!“ zrúkol Gustáv a tresol päsťou do stola. Vykročil po temnej chodbe

„Kte ste fšetci? Morgan? Cheney? Muffat? Kte ste?“ Neozvala sa odpoveď, a tak zašiel hlbšie do útrob skladu, až kým nezačul fučanie chlapov, ktorí sa naťahovali s drevenými debnami.

„Morgan, kte trčíte?“
„Tu sme pane, nakladáme pušky, ako ste nám prikázali.“
„Nechajte to terás tak,“ rozkázal Gustáv. „Terás mám pre fás dólešitejšú ropotu. Pred chfílof ot nás otišél Cooper Frye. Mohol py nám prekasit opchoty. Chcem, apy ste... ako to mám fšak pofetat? Aby ste ho zpafili utrpená? Frye má so sebou frecko s mincami. Ket si s ním poratíte, je faše. Je mi jetno, kto z fás to uropí. Len sa postarajte, aby Cooper Frye smlkol nafeky. Rosumíte?“
Cooper Frye vykročil zo skladu a vo vrecku ho hrialo tisíc dolárov. Keď bol naposledy triezvy, zaumienil si, že svoje bohatstvo musí zväčšiť ešte o zopár tisícok. Musí si dohodnúť stretnutie so starým známym, ktorému sa inak usilovne vyhýbal. Tento chlap je oveľa nebezpečnejší ako Fridrich, ale ak bude mať jasnú myseľ, určite z toho vyjde ako víťaz. Veď dnes má šťastný deň.

Cooper Frye málokedy prekročil prah najlepšieho hostinca v meste na Meeting Street. Nebolo to preto, že by sa mu tam nepáčilo, ale preto, že nemal dosť peňazí a obsluha naňho zazerala. Teraz mal konečne vo vrecku mince, ale, žiaľ, nebolo ich toľko, aby mohol dostatočne dlho vychutnávať vychýrený luxus, ktorému nevedel odolať.

Peknej slúžke, ktorá bola zopár rôčkov po rozpuku, dal mincu, aby odovzdala odkaz do apartmánu, ktorý si prenajal jeho známy. Pre istotu ju tajne sledoval, či sa odkaz dostane do správnych rúk. Slúžka ho odovzdala mužovmu sluhovi, ktorý otvoril dvere, a so spevom sa vracala k svojej práci, keď vtom zacítila, ako ju za zadok zdrapila veľká mužská ruka. Obrátila sa s bleskami v očiach, a kým sa Cooper Frye stihol spamätať, siahla mu do rozkroku a stisla mu mužskú pýchu tak pevne, až sa nadvihol na špičky.

„Skús to ešte raz, ty podliak,“ zasyčala pomedzi zovreté zuby, „a prídeš o to. Rozumel si?“ Aby svojim slovám dodala náležitú váhu, ešte silnejšie zovrela dlaň.

Cooper bleskurýchle prikývol na znak, že urobí čokoľvek, ak mu dá slobodu. Napokon ho so spokojným úškrnom pustila a oprášila si ruky, akoby to bola bežná súčasť jej práce.

„Suka!“ zaklial Cooper tlmene, len čo sa pobrala preč. So skrivenou tvárou si napravil nohavice. Nasadil si výraz človeka, ktorý sa kúpe v peniazoch, zišiel po schodoch a vykročil do ostrého popoludňajšieho vzduchu. Nepochyboval, že jeho známy príde na stretnutie. Je to predsa v jeho záujme. Cooper Frye stretnutie dohodol na mieste, kde budú na očiach. Tak to bude bezpečnejšie.

Kapitola 41
„Dofrasa, Rhys, musíš ma pustiť!“ zvolal Jeff a zvrtol sa k šerifovi, ktorý sa sedel rozvalený na stoličke a s nohami na stole. „Už skoro celý Charleston vie, že som zatknutý, a moja manželka je v nebezpečenstve. Gustáv alebo ten lotor, ktorý nás napadol, môže ľahko využiť, že sedím za mrežami.“
„Nesedíš za mrežami, Jeffrey,“ poznamenal šerif. Mávol rukou k jedinej obsadenej cele. Na obidvoch celách už boli nasadené dvere, takže nehrozilo, že by mu mladý väzeň mohol utiecť.
„To Olney sedí za mrežami. Ty si slobodný.“ Ukázal na Jeffa, akoby mu chcel pripomenúť, že sa môže voľne prechádzať po miestnosti. „A ak si konečne nesadneš, vychodíš mi tu dieru.“
„Najradšej by som vyvŕtal dieru do tej tvojej tvrdej makovice. Potom by si možno pochopil, o čom hovorím,“ odvrkol Jeff a ani sa nezastavil. „Nechápeš, že moja žena je prakticky sama v Elizabethinom dome, iba so slúžkou a štvorročným dieťaťom? Gustáv tam už raz bol a pokúšal sa ju získať pre seba. A ani si nechcem predstavovať, čo môže mať za lubom ten démon v kapucní. Rhys, musíš ma pustiť!“
„No tak, Jeffrey. Mám všetko pod kontrolou,“ uistil ho šerif. „Hovoril som s Elijahom, bude dávať pozor. Keby sa niečo stalo, zavolá ma.“
„To nestačí!“
Rhys vzdychol. „Pozri, Jeffrey, čo keby si si na chvíľu ľahol do cely a zdriemol? Možno by si sa upokojil a pochopil by si, o čo mi ide. Keby som ťa pustil, vrhol by sa na teba rozzúrený dav a čo by z toho mala tvoja žena?“
Jeff na chvíľu zastal a zamyslel sa. Rhys sa potešil, že priateľ konečne prišiel k rozumu, no Jeff zase spustil: „Mohol by som vlastne odísť. Nezatkol si ma a dobre vieš, že som nevinný. To znamená, že som slobodný.“ Jeff schmatol kabát a vykročil k dverám. „Dovidenia, Rhys.“
„Charlie!“ zvolal Rhys a prevrhol stoličku, ako sa náhlil k dverám.

„Tu som, šerif.“ Šerifov zástupca sa domotkal zo zadnej miestnosti.

Rhys pozrel do smaragdových očí a pocítil na chrbte zimomriavky. Mal pred sebou muža, ktorý bol rovnako vysoký ako on, a hoci bol o čosi chudší, prekypoval silou. Jeffrey Birmingham bol príjemný spoločník, ale zároveň bol pevný ako skala.

Rhys si veľmi rýchlo uvedomil, prečo sa o Birminghamovcoch hovorí, že sa s nimi neradno ťahať za prsty. Ak aj tieto zelené oči nemohli človeka bodnúť do srdca, ich majitelia boli známi tým, že vždy bojovali do posledného dychu.

„Pripútaj pána Birminghama k prični.“
„Čože?“ zvolal Jeff . „Dopekla, Rhys, to mi nemôžeš urobiť, keď je moja žena v nebezpečenstve!“
Šerif chytil priateľa za plece a pokúšal sa ho odstrčiť od dverí. „Poď do cely.“
„Ani nápad!“ odvrkol Jeff.

Nebol to silný úder, ale Jeffrey sa v mrákotách zviezol na zem. Rhys kývol na Charlieho, aby mu pomohol, a spolu ho odniesli do cely a uložili na pričňu.

„Pán Birmingham bude chvíľu ticho, však, šerif?“ uškrnul sa šerifov zástupca. „Mám mu dať putá?“
„Nie, nechaj ho tak. Tak či tak bude zúriť, keď sa preberie. Len zamkneme dvere, aby nám neušiel.“ Rhys pokrútil hlavou. „Ak z tohto vyviazneme zo zdravou kožou, Charlie, nebude to preto, že by ju z nás pán Birmingham nechcel stiahnuť.“
„Hej, šerif!“
Rhys sa obrátil k obyvateľovi druhej cely. Kučeravý darebák sa pohodlne rozvaľoval na prični. Ten ciciak nedá pokoj. „Čo chceš, Olney?“
Mládenec si pošúchal bradu a vyškeril sa na muža zákona. „Bojíte sa Birminghama? Vyzerá to tak, že áno.“
Rhys si vzdychol. „Buď ticho, Olney.“
Kapitola 42
Cooper Frye čakal v Starostovej temnici, starej colnici, kde Briti počas vojny zatvárali zajatcov, až kým neuplynulo pol hodiny od termínu stretnutia, ktorý uviedol v odkaze. Myslel na všetko a vybral vhodné miesto, no teraz usúdil, že už nemá význam dlhšie čakať.

Pobral sa z Exchange Street a odbočil na sever k Market Street a kúpil si jablko. Oprel sa o kmeň stromu a vtom naňho padol tieň. V nasledujúcom okamihu pocítil pod rebrom hrot dýky.

„Zdravím, Coop,“ zahúdol mu do ucha chrapľavý hlas.

„Morgan?“ Cooper Frye sa pokúsil obrátiť, ale čepeľ mu pripomenula, aby sa nehýbal. „Čo tu robíš?“
„Dnes si veľmi nahneval pána Fridricha. Poslal nás za tebou. Ja som ťa našiel prvý, takže odmena je celá moja.“
„Aká odmena?“ Cooper zaškúlil na Morgana.

„Tá, ktorú máš so sebou. Vezmem si ju, ak dovolíš.“
„Mám ju v košeli, ale ak ju vytiahnem, ľudia si budú myslieť, že si ma prepadol, a zavolajú šerifa.“
Morgan sa zamyslel. Fridrich by nebol nadšený, keby sa do veci zamiešal šerif Townsend. „Poďme bližšie k zálivu, kde nie je toľko ľudí.“ Frye zaváhal, no Morgan ho postrčil dýkou. „Pohni kostrou, lebo ma prejde trpezlivosť.“
Cooper Frye neochotne poslúchol. Keď zašli ďalej od ľudí, začal si vyzliekať kabát. Mal ho ešte zachytený na jednej ruke a vtedy sa ním znenazdajky rozohnal a udrel Morgana celou silou po tvári. Morgan sa prekvapene zatackal a pustil dýku. Cooper v nasledujúcom okamihu schmatol zbraň a vrazil mu ju do brucha. Morgan zachrčal a klesol na kolená. Frye sa spokojne uškrnul, keď sa mu Morgan zvalil k nohám, a poobzeral sa. Nikde ani živej duše. Dnes mám naozaj šťastný deň, pomyslel si, keď odchádzal.

Cooper Frye sotva zaspal, keď ho zrazu zobudilo čudesné kvílenie, od ktorého mu po chrbte prebehli zimomriavky. Otvoril oči a po chvíli zbadal, že sa nad ním týči čosi obrovské a hrozivé. Nemalo to tvár, z čierňavy hľadeli namiesto očí dva otvory. Najprv bol presvedčený, že sa mu to sníva. Potom mu zišla na um oveľa horšia možnosť. Málokedy ho trápili výčitky svedomia, no mal živú predstavivosť a hlboko zakorenený strach z duchov. Dodnes bol presvedčený, že strašili v dome jeho starého otca, kde vyrastal. Neskôr sa tam našla studňa plná kostier vyše desiatich ľudí. Postava, ktorá sa nad ním vznášala, vyzerala presne ako návštevník z pekla...

„Duch!“ skríkol Frye, no v skutočnosti mu zo zovretého hrdla vyšiel iba šepot. Hneď si spomenul na Morgana. Stalo sa to len pred dvoma či tromi hodinami. Alebo to bol duch z minulosti, niekto iný, komu siahol na život? Na mnoho mien už dávno zabudol.

Vtom Frya premkla ešte desivejšia predtucha. Prišla mu vari táto postava v tmavom plášti zvestovať smrť?

Rýchlo sa posadil a zachrčal: „Si posol smrti? Počul som ťa kvíliť...“
„Zobuď sa. To bol len kocúr pod oknom,“ vysmial sa mu chladný hlas. Nemilosrdný smiech ešte znásobil Fryovu hrôzu z neznáma. „Hoci niektorí ľudia si naozaj myslia, že som Satanov vyslanec. Musím uznať, že na to majú dôvod.“
Frye sa pomaly preberal z omámenia, no vtom sa ho zmocnila panika, lebo vo svetle mesiaca uzrel lesklú čepeľ. Z hrdla sa mu vydral pridusený zvuk, keď pocítil jej tlak.

„Radím ti, aby si sa veľmi netriasol,“ varoval ho prízrak s prehnanou starostlivosťou. „Mám pevnú ruku, ale aj majstrovi tesárovi sa pošmykne ruka.“
Frye čosi zamrmlal na znak súhlasu.

Votrelec sa opäť zasmial. „Povedz mi, vieš, kto som?“
Frye horlivo prikývol. Žiaľ, vedel, kto to je. Ten istý človek, ktorý prvý bodol Nell.

„A vieš, prečo som prišiel?“
„N-n-nechal som vám odkaz, že sa chcem s vami stretnúť, bratku, ale neprišli ste.“
„Nie som tvoj kumpán, tak ma takto neoslovuj,“ zavrčal hlas a čepeľ dýky sa tesnejšie pritisla k Fryovmu hrdlu.

„A-a-ako vás mám volať, milord?“
„To znie lepšie.“ Tlak dýky trochu povolil. „Ako si vedel, že som v kolóniách a kde ma nájdeš?“
Frye nevládal poriadne uvažovať, lebo sa sústreďoval na čepeľ dýky. „Poviem vám, len mi dajte nadýchnuť sa.“
Ozval sa zlomyseľný smiech a tlak opäť trochu povolil. „Dobre si rozmysli, čo teraz povieš, Frye. Klamať sa ti nevyplatí.“
„Viem, milord. Nell bola ešte nažive, keď som ju našiel v stajni. Pomohol som vám, dokončil som, čo ste začali, ale ešte predtým mi povedala, že v Birminghamovej spálni prichytila nejakého chlapa, ako sa prehrabuje v kazete mojej netere. Domyslel som si, že to môže byť iba jeden z troch ľudí, ktorí majú o túto kazetu záujem. Viem, že máte vyberaný vkus, tak som sa vybral do najlepšieho hostinca. A domyslel som si aj to, že vaši priatelia sem pošlú vás, keďže ste taký... zručný.“
„Barrettova dcéra nie je tvoja neter, tak sa veľmi nenafukuj. Si len obyčajný námorník, ktorý má dobrú pamäť, keď je triezvy, a ktorý mal to šťastie, že sa spriatelil so skutočným Cooperom Fryom, predtým ako sa utopil.“
Frye sa zachechtal. „Veru, mladý Coop rád rozprával o svojej rodine. Poznal som jeho historky tak dobre, že som presvedčil aj jeho vlastnú sestru.“
Jeho lordstvo sa sarkasticky zasmialo. „Áno, na naše sklamanie si ju presvedčil, aby sa vybrala do kolónií.“
„Vždy som sa chcel usadiť v tejto časti sveta, ale lode ma vždy odviezli všade inde, len nie ta, kde som chcel. Nedalo mi veľa roboty presvedčiť lady Barrettovú o výhodách tunajšieho života, keď sa s dcérou po smrti lorda Barretta stali terčom posmechu. To bol najlepší spôsob, ako sa sem dostať, a tak som predstieral chudobu, kým nesúhlasila, že mi požičia na cestu.“
„Ja a moji spoločníci sme rozmýšľali, či ti môžeme veriť. Rozhodol som sa, že nie, a tak som sa vybral sem. Napokon, niesol som zodpovednosť za to, že sa ten list dostal do rúk lordovi Barrettovi. Mal som smolu, že môj sluha si splietol Barretta s človekom, s ktorým sa mal stretnúť, a Barrett mal smolu, že bol v nesprávny čas na nesprávnom mieste, no nepomohlo ani to, že posol do Francúzska sa oneskoril. Ale na tom už nezáleží. Barrett je vďaka tebe mŕtvy a mňa a mojich spoločníkov zaujíma, kde sú informácie, ktoré sa rozhodol predložiť na súde. Predpokladám, že sa obával, že by sa mohli dostať do neprávnych rúk. Potom, čo si mu urobil, sa mu nedá zazlievať, že bol opatrný aj voči tým, ktorí mu chceli pomôcť. Nechcel sa s nikým stretnúť, kým si neprišiel ty. Keby si sa nebol šikovne vydával za brata jeho ženy, Barrett by predložil dôkazy a mňa i mojich spoločníkov by uväznili. Za to som ti vďačný, ale zaujímalo by ma, čo máš teraz za lubom. Ak si našiel ten list a chceš ho použiť proti nám, môžeš si byť istý, že s takými ako ty si viem poradiť. Tak sa rovno pýtam: čo odo mňa chceš?“
„Máte pravdu, milord, naozaj som ten list našiel, a keď som si ho prečítal, pochopil som, že keby sa dostal do nesprávnych rúk, stálo by vás to život. Nepriateľom Anglicka by výborne poslúžili informácie o slabých miestach v armáde jeho veličenstva. Aká smola, že na liste sú podpisy vás a vašich dvoch spoločníkov. Keby to tak nebolo, nedali by ste si toľkú
námahu, aby ste ho získali späť.“
„Tieto informácie by ti mohli spôsobiť smrť, Frye,“ varoval ho vážne hlas.

„To dobre viem, milord! Preto som o tom doteraz nepovedal ani živej duši.“
„Ale trvalo ti dosť dlho, kým si mi nechal odkaz. Nell je mŕtva už vyše mesiaca.“
„Musel som si dodať odvahu, milord. Veď viete, odišiel som z Londýna a nič som vám nepovedal. Bál som sa, že ma podrežete, ale potom som sa rozhodol, že to skúsim a všetko vám čestne vyrozprávam.“
Lord Marsden sa opovržlivo zasmial. „Akosi ti neverím, Frye. Obaja veľmi dobre vieme, že s čestnosťou nemáš nič spoločné.“
„Vari by som vás bol vyhľadal, keby som vám nechcel dať ten list?“
Hoci jeho lordstvo o takomto motíve pochybovalo, zároveň bolo zvedavé. „Kde si ho našiel? V Barrettovej kazete, ako som predpokladal?“
„Veru tak, milord, ale nestačilo len zdvihnúť vrchnák. Dlho som sa s tým natrápil, no mal som na to celú cestu z Anglicka. Keby ste neboli naznačili, že v kazete je tajná priehradka, bol by som na to dávno vykašlal. Trvalo mi to skoro dva a pol mesiaca, ale na napokon som list našiel ukrytý v dne tej istej kazety, do ktorej ste sa pokúšali dostať predtým, ako ste dobodali chuderku Nell.“
Postava v plášti uprela pohľad von oknom na mesačný svit. „Myslel som si, že tam bude,“ povedal zamyslene, „ale keď som Barretta obvinil z vlastizrady a mnohí jemu rovni aj ľudia na vyšších miestach to považovali za veľký nezmysel, bál som sa ukázať čo i len v blízkosti jeho sídla, lebo by ma mohli zbadať jeho priatelia. Ty si bol moja posledná nádej, a keď sa ti podarilo dostať do Barrettovej cely pod zámienkou, že si jeho švagor, dúfal som, že nájdeš, čo hľadám.“
Hrozivá postava sa opäť zahľadela na svojho spoločníka, ale jej šepot tentoraz sprevádzal sarkastický úškrn. „Nepredpokladal som, že to pokazíš a zabiješ ho, skôr ako budeš mať list v rukách.“
„Ako som mohol vedieť, že ho jed tak rýchlo položí? Myslel som si, že mám dosť času na všetko sa ho povypytovať. Jed som mu dal vo víne, presne ako ste povedali. Potom som mu podľa vašich pokynov sľúbil protijed, ak mi dá ten list alebo mi aspoň povie, kde je. No len čo sa mu jed dostal do žalúdka, bolo po ňom.“ Frye luskol prstami, aby zdôraznil svoje slová. „Dopekla, to bola rýchlosť!“
„Zradil si nás, Frye. Moji spoločníci a ja sme si neuvedomili, že sa ti nedá veriť, keď si vypočul náš rozhovor a ponúkol si nám riešenie. Zobral si peniaze a potom si presvedčil lady Barrettovú, aby odišla z Anglicka. Už mám dosť tvojich výhovoriek...“
„Aj tak chcela odísť,“ vyhlásil Frye náhlivo. „Už nemohla znášať posmech okolia. To viem určite. Keď som bol u nich na návšteve, jeden z nich do mňa hodil kapustu. Robil som, čo sa dalo. Nepresvedčil som vari Evalinu Barrettovú, že som jej brat? Myslíte si, že to bolo jednoduché?“ Frye sa tak rozohnil, až sa mu v očiach objavili slzy zúfalstva. „Už tak dlho žijem ako Cooper Frye, že si niekedy ani neviem spomenúť, ako sa vlastne volám!“
„Mimochodom, aké je tvoje skutočné meno? K tomu sme sa nikdy nedostali.“
„Fenton... Oliver Fenton.“
Mužovi, ktorý ho počúval, však na tom v skutočnosti vôbec nezáležalo. „Tak, Fenton, kde je teraz ten list?“
No Oliver Fenton ešte nevytiahol poslednú kartu. „Keď som pochopil, ako veľmi ho vy a vaši spoločníci potrebujete, povedal som si, že by sme sa mohli znovu dohodnúť, koľko ste zaň ochotní zaplatiť.“
„Varujem ťa, Fenton,“ zahrmel návštevník. „Neznesiem ďalšie klamstvá.“
„A kedy som vám klamal...?“
„Zobral si peniaze odo mňa a mojich priateľov Prescotta a Havelocka a my sme ti dôverovali, že nájdeš list, ktorý sa dostal do rúk Barrettovi. Dobre sme ti zaplatili a ešte sme ti sľúbili aj viac.“ Hlas mu stvrdol. „Prvú čiastku si preslopal v Anglicku, ale nič si neurobil. Som zvedavý, čo ešte chceš.“
„Iba to, čo ste mi sľúbili, milord, a ešte niečo navyše, aby som si mohol kúpiť dobrý hostinec...“
„Čože?“ Postava v tmavom plášti sa neveriaco zasmiala. „Aby si prepil všetok zisk? Kde je ten list?“
„Je v bezpečí, milord.“
Čepeľ sa opäť pritisla Fryovi na hrdlo, a tentoraz sa objavila krv. „Povedz mi, kde je.“
„Ak ma zabijete, milord, nikdy sa to nedozviete. Je u spoľahlivej osoby, a ak sa tá osoba dozvie o mojej smrti, odnesie ho Barrettovej dcére... či vlastne teraz už pani Birminghamovej.“
„Čo to trepeš?“ vyštekol Marsden. „Prečo by si jej ho mal posielať? Počul som, že spolu so svojím yankeeovským manželom ti zakázali vstúpiť na ich plantáž a priblížiť sa k nim v Charlestone.“
„Dlhujem jej to za to, že som jej otrávil otca a nechal hladovať jej mamu. Keď budem mŕtvy, už ma nebude trápiť, že nemám peniaze. To bude jediný dobrý skutok, ktorý tu po sebe zanechám.“ Námorník sa zasmial. „Okrem toho, ona a jej manžel by ma nikdy nezabili. Sú to čestní ľudia.“   .

Lord Marsden pochopil logiku jeho úvah a usúdil, že Fenton neustúpi. A prečo by aj mal? Ak to dievča dostane list, určite ho rýchle pošle do Anglicka dobrým advokátom, a tí sa už postarajú, aby bolo očistené meno jej otca a aby boli odsúdení tí, ktorí ho obvinili a sami sa dopustili vlastizrady.

Marsden odtiahol dýku. „Tak ako, Fenton? Koľko ešte chceš a ako sa dohodneme, aby sme mali istotu, že neoľutujeme vzájomnú dôveru?“
„Chcem ešte aspoň päťtisíc.“
Nastalo ticho a jeho lordstvo pomaly odkrívalo. Potom z rohu izby zaznel jeho chrapľavý hlas. „Pokračuj.“
„Teraz viem, že ak nedodržím slovo, prídete si po mňa a zabijete ma. Takže budete mať záruku. Ja zase chcem, aby ste poslali svojho sluhu s piatimi tisíckami yankeeovských dolárov do nevestinca, ktorý vám určím. Tam váš človek dostane ďalšie pokyny. Keď budem mať peniaze v rukách, dostane list v drevenej zapečatenej kazete. Potom ho pošlem za vami v koči.“
„A kde mám záruku, že dostanem list, keď ti pošlem peniaze? Musíme nájsť lepší spôsob.“
„Viem, ako šikovne narábate s dýkou, milord, a ako rýchlo viete utekať. Poviem vám pravdu, také čosi som ešte nevidel. Môžete sa staviť, že keď dostanem peniaze, nebudem sa tu ponevierať. Keď dodržím slovo, hádam sa za mnou nevyberiete s dýkou.“
Po chvíli sa ozvala odpoveď. „Možno to dnes napokon prežiješ, Fenton. Ale daj si pozor, aby si urobil presne to, čo ti poviem. Inak nebudem mať pokoja, kým neuvidím tvoju mŕtvolu pochovanú v plytkom hrobe.“
Za návštevníkom v tmavom plášti sa zatvorili dvere a Oliver Fenton sa konečne pohol a zhlboka si vzdychol od úľavy. Vyskočil z postele, nalial si pohárik, no prevrhol ho. Zapálil lampu a pozrel na svoje roztrasené ruky. Už je pristarý na toľkú hrôzu.

Odrazu však začul na chodbe kroky a stuhol. Pomyslel si, že jeho lordstvo si to rozmyslelo a vrátilo sa uzavrieť celú záležitosť, no v hlase človeka, ktorý prešiel okolo jeho izby, bolo počuť alkohol.

Fenton sa druhý raz poriadne nedýchol a povedal si, že to bol iba opilec, ktorý v penzióne hľadá voľnú posteľ. Nemal chuť deliť sa o izbu s ďalším nocľažníkom, a tak vykročil k dverám a vystrčil hlavu. Zavrel ich a chystal sa zamknúť, no vtom do nich vrazilo mocné plece. Fenton sa zatackal, a kým sa stihol spamätať, stál zoči-voči dvom mužom s dýkami. Skríkol, keď ho schmatli mocné ruky, ale výkrik umlčala rana do hrdla. Oči sa mu rozšírili a uvedomil si, že dnes napokon vôbec nemal šťastný deň. Zachrčal, z úst sa mu vyvalila krv a zosypal sa na zem.
Kapitola 43
Záhrada bola vlhká od rannej rosy. Dom, ktorý patril jeho strýkovi, sa za ním týčil tichý ako hrobka. Príbuzní sa po nedeľnom obede odobrali do obývačky hrať whist. Karty ho nikdy veľmi nezaujímali, a tak šiel za starším bratom do knižnice. Ani tu však nenašiel vhodnú zábavku. Vyšiel do záhrady, aby sa poobzeral po okolí sídla, v ktorom už bývalo mnoho generácií. Kovaná brána, ktorou sa dalo prejsť do susednej záhrady, svedčila o dlhoročnom priateľstve medzi majiteľmi.
Za bránou zazrel dievčatko s červenkastými vlasmi, ktoré sa v záhrade hralo s bábikami a mačkou. Mačka často prekĺzla cez ozdobnú bránu, aby preskúmala jemne skyprenú pôdu u susedov. Vďaka sivej hustej srsti pôsobila veľmi mohutne. Dnes mačka prišla k jeho vylešteným jazdeckým čižmám. Obtierala sa o jemnú kožu a priadla, akoby prosila, aby ju zdvihol. Ochotne poslúchol a poškriabal ju za uchom, ako to robieval mačkám aj doma. Začul škripot a obzrel sa. Uvidel dievčatko, ako s nesmelým úsmevom stojí pri otvorenej bráne a skúmavo vykúka. Okolo hlávky jej preletel motýľ a dievčatko sa ho s radostným výkrikom pokúsilo chytiť do dlane.

Zasmial sa na jej pokuse. „Takto ich nikdy nechytíš, slečinka.“
Dievčatko akoby bol prekvapil jeho hlas a pozrela naňho so zvedavo pokrčeným čielkom. Zbadala mu na rukách mačku a belasé oči naňho žmurkli.

„Poď, zavediem ťa domov, lebo ťa budú hľadať rodičia,“ ponúkol sa jemne a zdvihol ju jednou rukou. Zvýskla, akoby sa bála sedieť v takej výške, a zachytila sa mu vlasov. Keď sa naňho pozrela, červenkastá kučierka jej skĺzla na čipkovaný golierik. Podarilo sa jej vyčariť váhavý úsmev a potom sa zachichotala.

Spustil sa jemný dážď. Zmáčal jej kučierky a jemu usmiatu tvár, obrátenú do neba.

Jeff sa narovnal, prudko vytrhnutý zo snov. V hlave mu trestalo. „Dopekla!“ zreval od bolesti a pritisol si ruky na sluchy. „Rhys! Čo si mi to spravil?“
Vtom začul tlmený smiech a zvrtol sa k žiare lampáša, ktorý visel v uličke medzi dvoma celami. Prenikol pohľadom za kruh svetla a zbadal mladého darebáka, ktorý to všetko spôsobil.

„Zdravím, Birmingham,“ pozdravil ho Olney s posmešným úškrnom. „Tak ako sa máme? Možno ani neviete, že ste boli hodnú chvíľu v bezvedomí. Šerif si myslel, že budete spať až do rána, a tak si povedal, že vás tu môže nechať.“
„Zavri zobák, Olney,“ odvrkol Jeff. Napriek duneniu v hlave sa dôkladne poobzeral po väznici a zistil, že okrem neho a Olneyho tu nikoho niet. Dotackal sa k zamrežovaným dverám cely, no s prekvapením zistil, že sa nedajú otvoriť. Zúrivo nimi zatriasol, potom vystrčil hlavu a hľadel do chodby, ktoré viedla do prednej časti budovy. „Dopekla, Rhys, otvor dvere!“ zrúkol z plných pľúc. „Nemáš dôvod držať ma za mrežami!

Kučeravý lump sa pobavene zachechotal. Zvalil sa naspäť na pričňu, podložil si ruky pod hlavu a prehodil si nohu cez nohu. „Šerif aj so zástupcom pred chvíľou odišli. Niekto sem dobehol s krikom, že v nejakom penzióne komusi podrezali hrdlo. Sme tu len my dvaja. Šerif vás tuším zavrel, aby vám ukázal, kto je tu pánom.“
„Veď ja mu ukážem, kto je tu pánom,“ zavrčal Jeff a pozrel na zväzok kľúčov, ktorý visel v chodbe na háku. Priskočil k prični. Zdvihol ju a z celej sily ňou tresol o zem. Zlomil jednu nohu. Odkopol aj ďalšie a pustil sa do rámu.

Olney sa so smiechom posadil. „Vždy som vravel, že sa viete celkom slušne rozzúriť, Birmingham.“
„Ešte si nič nevidel, Olney,“ uistil ho Jeff a konečne sa mu podarilo odlomiť úzku bočnú latku z rámu prične. Mala akurátny rozmer, bola trošku dlhšia ako noha.

Jeff sa s ňou vrátil k dverám. Prestrčil ju cez mreže a vystrel ju smerom k háku s kľúčmi. Vytrvalo latkou balansoval, až kým sa na ňu nenavliekol krúžok, a zväzok kľúčov sa mu zošmykol rovno do rúk.

Jeho sused vo vedľajšej cele od údivu otvoril ústa. Keď Jeffrey odomkol dvere a vyšiel von, v nádeji na oslobodenie sa aj on pobral k zamrežovaným dverám. Oblizol si pery, akoby už cítil chuť slobody. „Hej, Birmingham, čo keby ste pustili aj mňa? Nezaslúžim si predsa stráviť roky vo väzení...“
„A čo ten pokus o vraždu?“ spýtal sa Jeff stroho. „Môj komorník môže dosvedčiť, že si sa ma pokúsil zabiť, keď si sa aj s ostatnými Gustávovými mužmi vlámal do môjho domu.“
„No, ale to bola iba náhoda,“ zahúdol Olney. „Nechcel som vás zabiť. Pištoľ mi vystrelila sama od seba.“
Jeff šikovným pohybom hodil kľúče naspäť na hák. Podoprel si boky a smutne pokrútil hlavou, akoby ľutoval, že má takú ostrú mušku. „To som nechcel, Olney. Prepáč. Pristáli tam samy od seba.“
Olney zavrčal. „To určite! Ste klamár, Birmingham.“
Jeff si uvedomil, že mu poľavila bolesť hlavy, a hneď bol spokojnejší. Aspoň natoľko, že sa mohol vyškeriť na mladého darebáka, keď míňal jeho celu. „Taký ako ty, Olney?“
Mačka poskakovala okolo nej, keď sa túlala pomedzi kvety, ktoré boli vyššie ako ona. U susedov sa zišli hostia a hrali tam muzikanti. Hudba ju lákala k záhradnej bráne. Pomedzi ozdobné kovanie pozorovala tancujúce dvojice na verande elegantného sídla a telo sa jej zľahka vlnilo do rytmu. Mačka priadla a obtierala sa jej o sukne. Potom zvedavo nakukla do záhrady a s typicky mačacou eleganciou sa pretiahla pomedzi mreže. Najprv oňuchala čerstvo skyprený kvetinový záhon a potom sa pomaly vybrala k verande.

Odrazu sa ozval hlasný brechot a k mačke sa cez trávnik rozbehol obrovský pes. Mačka zaprskala a vrhla sa do kríkov. Pes zúrivo poskakoval okolo kríkov a hľadal medzeru, ktorou by sa mohol prešmyknúť za mačkou. Vtom sa ozvalo hlasne zapísknutie. Objavil sa vysoký mladý muž s nakrátko ostrihanými čiernymi vlasmi a poslal psa k domu. Pekný muž sa sklonil ku kríkom a o chvíľu mu na ruky vyskočila mačka. Pomaly ju hladkal a zviera spokojne priadlo.

Džentlmen pozrel k bráne, odtrhol kvet a podišiel bližšie. Usmial sa na belasé oči, ktoré ho sústredene pozorovali cez mreže, otvoril dvere a vošiel. Položil mačku na zem a s galantným úklonom ponúkol kvet dievčatku.

Váhavo sa usmiala, prijala od mladého rytiera darček a privoňala si ku kvietku. Lupienky ju pošteklili na nose a zachichotala sa. Zaklonila hlavu a pozrela naňho. Za hlavou mu svietilo poludňajšie slnko, takže musela prižmúriť oči. Zívla, sklonila hlavu a dotkla sa prstami lupienkov.

„Mala by si si zdriemnuť, slečinka,“ povedal s úsmevom krásny rytier. „Odnesiem ťa k rodičom, aby si tu nezaspala.“
Zohol sa, vzal ju do náručia a vykročil po kľukatej cestičke k susednému sídlu. Po ďalšom zívnutí sa pustila spievať pesničku, ktorú ju naučila mama. Jej vysoký rytier sa k nej pridal. Mal pekný, upokojujúci hlas a roztancoval sa do rytmu, načo sa znovu zachichotala.

Keď došli na čistinku neďaleko miesta, kde jej mama trhala kvety, mládenec ju zložil na nohy a chcel sa obrátiť, no chytila mu ruku a potiahla ho, kým sa nezohol. Chytila ho okolo krku, pobozkala ho na líce a potom sa so smiechom rozbehla za mamou, ktorá sa práve obrátila. Usmiala sa a pozvala muža na čaj, ale vysvetlil jej, že jeho strýko k nim pozval hostí, a rezko vykročil nazad.

Krútila hlávkou sem a tam a pospevovala si riekanku. Slnko sa na ňu usmievalo a preletel okolo nej motýľ.
Kapitola 44
Raelynn sa prudko strhla zo sna a nebola si celkom istá, čo ju prebudilo. Chvíľu ležala a sústredene počúvala. Ozvalo sa duté buchnutie. Roztrasená čakala, či sa zopakuje, a dúfala, že zaznelo zo susedného domu.

Na ďalšie buchnutie a šramot stoličky na dlážke Raelynn ihneď vyskočila z postele. Trasúcimi sa rukami hmatkala po posteli a hľadala župan. Náhlivo si ho obliekla a nastokla si papuče. Netušila, čo to môže byť. Ak tie zvuky spôsobil človek, nemôže ani dúfať, že je to jej manžel. Rhys Townsend ju uistil, že Jeffa pre jeho vlastnú bezpečnosť posadí za mreže. Neverila ani v to, že sa vrátili Elizabeth a Farrell. Keď novomanželia odchádzali, povedali, že prídu najskôr v nedeľu večer.

Raelynn v tme nečujne vykročila k dverám. Opatrne ich otvorila. Vďaka mesačnému svitu, ktorý dopadal cez oblok na konci chodby, mala dobrý výhľad. V obavách o Jaka a Tizzy sa pobrala k slúžkinej izbe. Vkĺzla dnu a počkala, kým si jej oči privyknú na tmu. Dievča pokojne spalo. Nahla sa k nej a pritisla jej dlaň na ústa.

Tizzy sa prebrala a zmätene vytreštila oči. Keď zbadala svoju paniu, spýtavo zdvihla obočie.

„Ticho, ani muk,“ zašepkala Raelynn a sklonila sa jej k uchu. „Niekto je dolu, tak pozorne počúvaj, čo ti poviem. Obleč si župan, zobuď Jaka a počkaj ma na odpočívadle. Idem po pištoľ do izby slečny Elizabeth a pokúsim sa toho votrelca vyhnať z kuchyne. Keď budeš počuť, že je cesta voľná, zídeš dolu a vyjdeš zadnými dverami. Pôjdeš rovno do bytu pána Farrella a povieš mu, že som tu sama a že v dome je vlamač. Rozumieš?“
„Áno, milosťpani,“ zašepkala ustarostené černoška, „ale čo ak je to pán Fridrich? Nemala by som ho radšej odlákať od zadných dverí? Zobrali by ste Jaka a išli by ste za pánom Farrellom, aby sa vám nič nestalo.“
„Tizzy, urob, ako som ti povedala,“ odvetila Raelynn. „Mňa pán Fridrich nezabije. Teba by mohol. Tak, do toho! Ak sa mi podarí, vyšmyknem sa z domu, ale musím mať istotu, že ste s Jakom v bezpečí.“
Tizzy zhlboka vzdychla, no nemala na výber. Musela sa podriadiť príkazu. O chvíľu už čakala s Jakom na odpočívadle a dlaňou mu zakrývala ústa, kým sa jej pani vydala na nebezpečnú výpravu na prízemie.

Hoci Raelynn kráčala čo najopatrnejšie, jeden zo schodov uprostred nočného ticha zavŕzgal. V nasledujúcom okamihu začula v jedálni buchnutie. Počas Elizabethinej neprítomnosti boli závesy v prednom salóne odhrnuté, takže sa rýchlym pohľadom uistila, že tam nikto nie je. Vbehla do salóna a zavolala odtiaľ: „Kto je tam?“
Neozvala sa odpoveď, iba ďalšie buchnutie.

„Viem, že je niekto v dome!“ zvolala rozochveným hlasom. „Kto ste?“
Ozval sa čudný škrabot, akoby niekto ťahal za sebou po dlážke nohu. Pritisla si roztrasenú ruku na krk. Teraz už nemala pochybnosti, že v dome je votrelec.

„Gustáv, ste to vy?“ zvolala a zo všetkých síl sa usilovala pozbierať odvahu. „Ak ste to vy, varujem vás. Mám v ruke nabitú pištoľ, a ak bude treba, použijem ju!“
Kútikom oka zazrela Tizzy a Jaka, ako sa ponáhľajú na chodbu. Aby ich votrelec nezačul, pokračovala: „Radšej vyjdite, Gustáv. Šerif Townsend vás zatkne za vlámanie. Teraz už nebudete môcť tvrdiť, že ste nevinný.“
Opäť sa ozval šramot stoličky a Raelynn sa takmer zvrtla a zutekala. Prinútila sa zostať na mieste a potlačiť triašku.

Z jedálne vystúpil mohutný tieň. Raelynn prekvapene otvorila ústa. Nebol to Gustáv, ale útočník v plášti s kapucňou. Skríkla, úplne zabudla, že má pištoľ, a rozbehla sa na chodbu. Očakávala, že muž, ktorého rýchlosť vyvolala šerifov úžas, ju v okamihu dobehne, ale na jej prekvapenie sa za ňou vliekol, akoby ho čosi brzdilo. Akoby za sebou ťahal nohu.

Raelynn v strachu o život vbehla do tmavej kuchyne a zamierila k zadným dverám, no v ceste jej stála stolička. Tizzy s Jakom sa prekážke vyhli, ale Raelynn mala menej času.

Aby nezranila dieťa, ktoré nosila v sebe, prudko odbočila, no zabudla, že na kozubovej doske leží veľký džbán.

Uder jej otupil zmysly, podarilo sa jej však vliezť pod stôl. Vzápätí do kuchyne vkročil muž v tmavom plášti a zastal. Potom pomaly podišiel k zadným dverám a prudko ich otvoril. Raelynn takmer skríkla do hrôzy, no pritisla si dlaň na ústa a napäto čakala, kým sa pustí do prehľadávania kuchyne.

Srdce jej divo tĺklo a ešte väčšmi sa v tmavom úkryte skrčila. Počula mužov zrýchlený dych a zdalo sa jej to čudné, keďže pri prvom stretnutí prejavil výnimočnú kondíciu. Uvedomila si, ako sa pred chvíľou za ňou vliekol po chodbe.

Možno to napokon nebol ten istý človek, ktorý ich napadol v tme, pomyslela si Raelynn. Ale plášť a kapucňa vyzerali rovnako.

Raelynn sa krčila a zvažovala, či by sa jej podarilo dobehnúť do jedálne, kým by jej votrelec stihol zahatať cestu. Keď tak kríva, možno by to stihla.

Zrazu začula, ako sa otvorili predné dvere. Kroky prichádzajúceho stlmil koberec, takže podľa chôdze sa nedalo určiť, kto by to mohol byť, no oči sa jej rozšírili v náhlom poznaní,
keď muž v tmavom plášti vytiahol dýku a vykročil k jedálni.

Raelynn horúčkovito premýšľala. Tizzy ešte nebola preč tak dlho, aby prichádzajúci mohol byť Farrell. Kto iný ako Jeffrey by práve mohol vojsť do domu?

Vytiahla sa spod stola a v behu sa pokúšala odistiť pištoľ. Bolo to ťažšie, ako predpokladala, a v duchu tento diabolský vynález preklínala. Keď dobehla k dverám do salóna, votrelec práve vychádzal z jedálne.

Rhys Townsend sa pozrel jej smerom, lebo začul, ako sa po chodbe rýchlo približujú kroky. Nevidel však, ako do salóna vchádza votrelec a zaháňa sa dýkou.

„Rhys, pozor!“ skríkla Raelynn.

Šerif sa strhol, ale už bolo neskoro. Otvoril ústa, keď sa mu do hrude vnorila dýka, a zatackal sa. Vzápätí pomaly klesol na stoličku, potom sa zviezol k zemi a pokúšal sa uchopiť rukoväť zbrane.

Zloduch k nemu čudne priskočil. Raelynn zaťala zuby a zaprela sa dlaňou do mechanizmu pištole. Podarilo sa jej odistiť zbraň práve v okamihu, keď zlosyn vytrhol šerifovi z hrude dýku. Rhys zreval od bolesti a útočník sa znovu rozohnal. Ozval sa výstrel a náboj preletel zloduchovi cez ruku. Démon zrúkol a dýka mu vyletela z ruky. Zovrel si ranu a tackavo sa obrátil k Raelynn. V mesačnom svite, ktorý prenikal cez okná salóna, vyzeral ako stelesnenie zla.

„Ty suka! Zabijem ťa!“
Vytiahol vreckovku a obkrútil si ňou krvácajúcu ranu. Zohol sa po dýku a vykročil. Hoci kríval, Raelynn sa zdalo, že nemá šancu uniknúť.

Od výstrelu sa jej triasli ruky. Keby mala dostatok času, pokúsila by sa pištoľ nabiť, ale vedela, že teraz by to nezvládla. Zaťala zuby a šmarila nepotrebnú zbraň do protivníka. Trafila ho do líca a z úst sa mu vydrala nadávka.

Mesačný svit mu sfarbil plášť nasivo a namiesto očí na ňu hľadeli dve čierne diery. Zaleskla sa čepeľ dýky. Raelynn vedela, že musí bleskovo konať. Zvrtla sa a uháňala nazad tou istou cestou. Celá sa zadýchala, ale strach akoby jej pričaroval krídla.

V kuchyni zamierila k zadným dverám a vybehla na verandu. V záhrade sa bleskovo obzrela ponad plece a videla, že útočník práve beží cez verandu. V nasledujúcom okamihu jej vyrazilo dych. Narazila do čohosi pevného. Nebol to však kmeň stromu, ale človek, a pocítila na sebe mocné ruky. Zvrieskla od hrôzy. Neprenasleduje ju jeden šialenec, sú dvaja!

„Raelynn!“
Vôbec neočakávala tento dôverne známy hlas a žiadnemu inému by sa nebola tak potešila. No v pätách mali démona s dýkou, ktorý ich môže oboch poslať na druhý svet.

„Jeffrey, pozor! Už bodol Rhysa!“
Jeff odišiel z väzenia bez zbrane. Zastal si pred Raelynn a bol pripravený postaviť sa útočníkovi holými rukami. Zloduch zdvihol dýku a zamieril ňou Jeffovi na hruď, no Jeff ho schmatol za plášť a z celej sily mu uštedril kopanec do slabín. Netvor zasyčal od bolesti a Jeff kopanec zopakoval.

Útočník sa zosunul Jeffovi k nohám. Jeff sa zohol a schmatol ho za kapucňu takou silou, až sa zloduchovi zakolembala hlava. Nadvihol ho a udrel ho päsťou do brady. Nasledoval ďalší úder a po ňom ďalšie, až zabijak upadol do bezvedomia. Jeff ho nechal klesnúť na zem a strhol mu kapucňu.

„Nikto iný než lord Marsden,“ zavrčal.

„Marsden!“ zopakovala prekvapene Raelynn a podišla vpred. „Ale prečo, Jeffrey? Čo sme mu urobili?“
„Vysvetlenie možno spočíva v tom, čo urobil tvojmu otcovi. Je to anglický lord, však? A povedal, že vie o problémoch tvojho otca, takže z Anglicka určite prišiel nedávno, možno tesne po tebe. Predpokladajme, že neprišiel preto, aby pre dcéru získal pozemok, ale aby našiel čosi veľmi dôležité, možno list, ktorý by potvrdzoval nevinu tvojho otca a zároveň Marsdena usvedčoval z viny. Ak si myslel, že tvoj otec ukryl dôkaz v kazete, potvrdzovalo by to, prečo sa niekto, možno sám Marsden, pokúšal otvoriť tajnú priehradku. Keď som ju otvoril, nič v nej nebolo, ale to neznamená, že z nej Frye čosi neukradol, keď ju mal pri sebe.“
„Objavil si v nej priehradku?“ spýtala sa prekvapene Raelynn.

„Áno, tú noc, keď si ušla z Oakley.“
Raelynn sa zamyslela. „Cooper Frye mohol priehradku objaviť počas plavby.“
„Musíme sa ho na to spýtať. Lord Marsden bol na plese. Možno bol v našej spálni, keď sa mi Nell prišla do domu vyhrážať. Možno ju zabil, aby ju umlčal. Obaja vieme, že má rád dýky a nože.“
„Bodol aj Rhysa.“
Práve vtedy sa spoza rohu domu vynoril zadychčaný šerifov zástupca Charlie s obrovskou pištoľou. Keď zbadal dve postavy, zastal a namieril na ne. „Ani hnúť!“
„Odlož to, Charlie, kým niekomu neodstrelíš hlavu,“ zvolal Jeff.

„P-p-pán B-b-birmingham?“ jachtal šerifov zástupca a spustil ruky. „M-myslel som si, že sme vás nechali v cele.“
„Dostal som sa von,“ oznámil mu Jeff lakonicky a ukázal na útočníka v bezvedomí. „Zviaž toto vrece kostí, Charlie. Ja sa idem pozrieť do domu na Rhysa. Moja žena hovorí, že ho ten diabol bodol.“
„B-bodol š-šerifa Tonwnsenda?“ V Charlieho hlase zazneli obavy.

Jeff pokračoval: „Keby sa tento smrad čo i len pohol, kým ho budeš strážiť, buď taký dobrý, prilož mu pištoľ k hlave a pošli ho na onen svet. Urobíš nám veľkú láskavosť.“
Objal manželku okolo pliec a pritiahol ju k sebe. „Miláčik, si v poriadku?“
„Ešte sa trochu trasiem, ale to je všetko.“ Bolo to nádherné, že sa zase ocitla v bezpečí manželovho objatia, no keď sa mu pritisla na prsia, nevládala zadržať vzlyky. „Jeff, ten strašný človek... keby si nebol prišiel, bol by ma zabil. Pokúsila som sa varovať Rhysa. Mala som v ruke pištoľ, ale kým som ju odistila, bolo neskoro. Možno je už mŕtvy.“
„Poďme rýchlo za ním,“ zvolal Jeff a odkašlal si, aby potlačil dojatie. S Rhysom ho od detských rokov spájalo priateľstvo. Vedel, že jeho smrť by preňho znamenala veľkú stratu.

Mlčky vykročili k zadným dverám. Vstúpili do kuchyne, Jeff zdvihol zvalenú stoličku, položil Raelynn ruku na plecia a viedol ju do jedálne. Cestu k jedálenskému stolu im osvetlil mesačný svit z okien salóna. Práve keď sa priblížili k stolu, zo salóna zaznel známy hlas.

„Dopekla, je tu niekto?“
Jeff a Raelynn na seba prekvapene pozreli. Rozbehli sa do predného salóna a zbadali Rhysa, ako leží na zemi a opiera sa o stoličku.

„Vy žijete!“ zvolala Raelynn radostne.

„Pravdaže žijem!“ odvetil Rhys a rukou si zvieral krvácajúcu ranu. „Ale určite nie vďaka tomu chlapovi, čo ma bodol.“ Podozrievavo zaškúlil na Jeffa. „Môžeš mi láskavo vysvetliť, ako si sa sem dostal? Veď som ťa zamkol v cele!“
„Ako vidíš, nestačilo to,“ usmial sa Jeff.

„Zdrhol aj ten idiot Olney?“ pokračoval nahnevane Rhys.

„Nie, ten zostal pekne sedieť v chládku.“
„Máš šťastie. Inak by som ti natrhol zad...“ Rhys sa zarazil, pozrel v matnom svetle na Raelynn, odkašlal si a dokončil: „Inak by som ti odtrhol ruku.“
„Ako vyzerá tá rana?“ spýtal sa Jeff a kľakol si vedľa neho.

„Dosť zle, aby ma posadila na zem,“ odvrkol Rhys a zastenal od bolesti, keď sa mu Jeff pokúsil vyzliecť kabátec. „Nie tak zhurta!“
„Prepáč,“ zamrmlal Jeff a pokračoval pomalšie.

Raelynn doniesla uteráky na očistenie a obviazanie rany a zapálila v salóne niekoľko lámp. Jednu položila na stôl a Jeff zatiaľ Rhysovi stiahol kabát a odhrnul košeľu. Rana bola pod šerifovým plecom, v bezpečnej vzdialenosti od srdca a pľúc, ale bola dosť hlboká, takže si vyžadovala lekárske ošetrenie.

Jeff zdvihol hlavu. „Musí sa na to pozrieť doktor Clarence. Rhys, priviedol si so sebou okrem Charlieho ešte niekoho?

„Vonku by mali byť ešte nejakí chlapi. Nechal som ich tam, keď som sa išiel pozrieť dnu. Ostatní sú vo Fridrichovom sklade. Tam ma našiel Elijah. Keď videl, že do domu vstúpil cez predné dvere nejaký muž v plášti, išiel po mňa, ale musel sledovať moju stopu od väznice. Keby neboli podrezali hrdlo tomu chlapovi v penzióne, bol by som tu oveľa skôr.“ Šerif si spomenul na príbuzenský vzťah medzi mŕtvym mužom a Raelynn a ospravedlňujúco na ňu pozrel. „Nerád to hovorím, Raelynn, ale ukázalo sa, že ten mŕtvy muž je váš strýko.“
Jeff a Raelynn zarazene pozreli na Rhysa. Raelynn sa napokon podarilo odkašlať a povedať: „Myslíte Coopera Frya?“
„Hej, Coopera Frya. Mám pocit, že v tejto vražde má prsty Fridrich. Poobede sa našiel mŕtvy jeden z Fridrichových mužov, a keď som našiel Frya, domyslel som si, že je v tom nejaká lotrovina, možno Fridrich vyslal svojich ľudí za Fryom. Tak som pozháňal svojich zástupcov a poslal som ich na záťah do skladu. Toho plešatého zloducha sme chytili pri čine so zásobami kradnutých pušiek, ktoré sme pekne skonfiškovali. Už máme potrebné dôkazy, aby sme ho mohli postaviť pred súd. Bude sa zodpovedať za veľa vecí, najmä za zorganizovanie Fryovej vraždy. Ktovie, koľko ľudí zabil alebo dal zabiť. A pokiaľ ide o pašované pušky, zdá sa, že ich niekoľko rokov predával rôznym odberateľom s pochybnou povesťou. Videl som to v jeho účtoch.“ Rhys sa zasmial. „Práve do nich čosi vpisoval a nestihol ich skryť. S tým, čo máme, môžeme Fridricha čoskoro poslať na šibenicu.“
„Medzitým by sme radšej mali niekoho poslať po doktora Clarencea,“ nástojil Jeff a pritisol priateľovi na ranu uterák. „Poriadne si to drž, kým niekoho nájdem.“
Jeff zobral lampu a vykročil zo salóna. Práve vtedy do domu dobehol Farrell bez košele. Predtým ho bolo vídať polonahého, iba keď boxoval, no teraz usúdil, že jeho výzor je menej dôležitý ako Raelynnino bezpečie.

„Jeff!“ zvolal prekvapene a prudko zastal. „Tizzy povedala, že ťa zatkli a že Raelynn je v dome sama s vlamačom. Je v poriadku?“
„Áno, ale Rhys je zranený.“
„Čo sa to, preboha, stalo?“
„Vrátil sa náš útočník v plášti, pokúsil sa odpraviť moju ženu, ale namiesto toho bodol Rhysa.“
„Je to vážne?“ Farrellovi zoslabol hlas.

„Podľa Raelynn náš maskovaný protivník lord Marsden robil, čo mohol, aby Rhysa zniesol zo sveta, ale malo by to byť v poriadku, keď mu doktor Clarence zašije ranu.“
„Lord Marsden?“ zopakoval Farrell šokovane. „Prečo...?“
„To je dlhá historka, porozprávam ti ju, keď budeme mať viac času.“
„Marsden ušiel?“
„Nie, tentoraz sme ho chytili. Charlie ho stráži v záhrade. Musím niekoho poslať, aby ho vystriedal, a ďalšieho človeka po doktora Clarencea. Niekde na okolí by mali byť Rhysovi muži. Dúfam, že sa ukážu, keď nás spoznajú.“
Farrell mávol smerom dnu. „Ja ich nájdem. Ty sa vráť, kde ťa potrebujú.“
„Vďaka, kamarát.“
Kapitola 45
Ubehlo niekoľko hodín, kým Charlie odviezol doktora Clarencea, jeho zbité lordstvo a obviazaného Rhysa do budovy väzenia. Rhys odmietol ísť domov, kým sa neubezpečí, že v jeho kancelárii je všetko v poriadku. Ďalší šerifovi zástupcovia zatiaľ zavreli Gustáva Fridricha a jeho mužov vrátane dvoch Fryových vrahov do cely, v ktorej bol predtým Jeff. Olney sa radšej od Fridricha držal bokom, ale keď videl, ako Rhys a Charlie vošli dnu s novým väzňom, od údivu sa mu rozšírili oči. Do Olneyho cely priniesli ďalšiu pričňu. Na ňu sa opatrne zložil lord Marsden a doktor Clarence sa mu pustil ošetrovať doráňanú tvár.

„Nájdi pre tieto kľúče nové miesto, Charlie,“ prikázal Rhys svojmu zástupcovi. „Nechcem, aby Fridrich alebo niekto z jeho mužov použil ten istý trik ako pán Birmingham.“ Zaškeril sa na Gustáva. „Hoci pochybujem, že majú všetci dokopy aspoň spolovice toľko filipa ako môj priateľ.“
Gustáv znechutene zavrčal. „Ste dummkopf, šerif Townsent, ak si myslíte, še ma tu putete tršat. Mám penáse. Najmem si najlepších práfnikof...“
„Z peňazí, ktoré ste nakradli, pán Fridrich, sa väčšina použije ako odškodné pre obete a pozostalých. Nebudete si ich môcť ponechať.“
Gustáv vyceril zažltnuté zubiská. „To mi nemóšete urobit!“
„Ja to ani neurobím. Urobí to právnik, keď mu odovzdám všetky dôkazy. Veľmi by ma prekvapilo, ak by ste sa dožili konca roka.“
Nemcova červená tvár výrazne zbledla. Roztrasené sa dotackal do kúta cely a zosunul sa na zem. Bolo to jediné miesto, kde mohol sedieť... a premýšľať.

Rhys sa obrátil, pritisol si ruku na ranu a konečne si doprial ten luxus, že skrivil tvár od bolesti. Vybral sa k stolu a nalial si za pohárik whisky z malého krčaha, ktorý mal vždy poruke na čistenie drobných raniek a tlmenie bolesti pri zraneniach, ktorých sa mu počas dlhých šerifských rokov nazbieralo neúrekom. Otvoril zásuvku a po chvíli vylovil drobný predmet, ktorý tam pred niekoľkými týždňami uschoval. Opäť sa mu skrivila tvár od bolesti a uvedomil si, že ho opúšťajú sily a nevydrží dlho na nohách. No prv ako sa poberie domov, musí ešte čosi vybaviť.

Vykročil k Olneyho cele a počkal, kým mu ju odomkne zástupca, ktorý bol dnu s lekárom. Potom zamieril k prični, na ktorej doktor Clarence ošetroval jeho lordstvo. „Ako sa má nový pacient, pán doktor?“
Lekár sa narovnal a zmätene sa zamračil. „Neviem, Rhys.“
„Čo to znamená, že neviete? Jeho lordstvo má na tvári zopár modrín. Čo je s ním?“
„Lord Marsden má vysokú horúčku.“
„Je chorý?“
„Vyzerá to tak.“
„To je zle,“ odvetil Rhys sarkasticky.

Lord Marsden vycítil šerifov sarkazmus a zdvihol opuchnuté obočie, no tvár sa mu skrivila od náhlej ľútosti. „Prišli ste sa pokochať, šerif?“
„Prečo si myslíte, že sa kochám?“
Jeho lordstvo sa neveriacky zaškerilo. „Zranil som vás, nie?“
„Hej.“
„A ste Birminghamov priateľ, nie?“
„To som,“ prisvedčil šerif hrdo, „a najlepší.“
„Prečo by ste sa potom nekochali?“
„Niečo na tom bude,“ odvetil Rhys.

Marsden sa zaškľabil. „Vy v kolóniách ste všetci rovnakí. Úbohí bastardi.“
Doktor Clarence a šerif Townsend si vymenili významné pohľady a Rhys zakontroval: „Vždy lepšie ako byť arogantným nafúkancom.“
Rhys sklopil zrak k zemi a chvíľu sústredene hľadel. Hoci ho to stálo dosť bolesti, zohol sa a robil sa, že čosi dvíha. „Čo je to?“ Ukázal predmet lekárovi. „To je vaše, pán doktor?“
Lord Marsden vytrhol šerifovi tabatierku z ruky. „To je moje, vy zadubenec. Muselo mi to vypadnúť...“ Odrazu si uvedomil chybu a vrátil porcelánovú nádobku šerifovi. „Prepáčte, pomýlil som sa. Nie je to moje.“
„Ale je, vaše lordstvo,“ namietol Rhys s úškrnom. „Stratili ste to v Birminghamovej spálni v ten večer, keď ste dobodali Nell.“
Doktor Clarence prekvapene otvoril ústa a znechutene pozrel na Angličana. Olney zbystril pozornosť a posadil sa na prični.

„To nebol on,“ ozval sa mladý darebák. „Nevie ani rovno chodiť a je pomalý ako slimák v lete na saniach.“
„Teraz možno áno,“ súhlasil šerif, „ale pred niekoľkými týždňami bol taký rýchly, že ťa skoro chytil, keď ťa naháňal zo stajne.“ Ukázal na staršiu ranu na lordovej ruke. „Vidíš? To som mu urobil, keď sa takmer pred týždňom pokúšal bodnúť pani Birminghamovú. Je to ten istý lotor, ktorého som naháňal. Vtedy mi ukázal chrbát, ale od toho dňa bol čoraz slabší od rany, ktorú mu uštedrila pani Birminghamová.“
Doktorovi Clarenceovi sa rozjasnila tvár, keď si spomenul, ako sa Farrell smial na klobúkovej ihlici, ktorú Raelynn zabodla útočníkovi do zadku. Sklonil sa k lordovi Marsdenovi. „Ak máte s tým zranením problémy, radšej mi to povedzte. Zápal môže spôsobovať horúčku, a ak sa nebude liečiť, mohli by ste zomrieť.“
Lord Marsden sa prudko skrútil na prični. Pošepky sa priznal: „Mám opuchnutý bok.“
„A ako sa to stalo?“ nástojil doktor Clarence.

„Sadol som si na špendlík,“ odvrklo jeho lordstvo.

Doktor Clarence sa mu nepokúšal odporovať. „Mohli by ste mi to miesto ukázať?“
Marsden si neochotne uvoľnil nohavice a opatrne sa obrátil na brucho. Stálo to ho to veľa námahy a nevedel, či ho väčšmi bolí zadná alebo predná časť. Po potýčkach s Birmighamovcami bol na obidve časti tela mimoriadne citlivý.

Doktor Clarence mu stiahol nohavice a prekvapene otvoril ústa, keď uvidel sčernetú ranu. Pri bližšom pohľade zistil, že pravá polovica zadku a pravé stehno sú o poznanie väčšie. Vyzeralo to, že infekcia je veľmi vážna. Počas dlhoročnej lekárskej praxe už amputoval mnoho končatín, ale zadok ešte nerezal nikomu.

„Dáme vám na ranu obklad,“ zamyslel sa lekár nahlas. „Ale varujem vás, už môže byť neskoro.“
„Musíte niečo urobiť!“ zvolalo jeho lordstvo. „Nemôžete mi to nechať hnisať. Mohol by som zomrieť!“
„Urobím, čo bude v mojich silách, vaše lordstvo, ale nič nesľubujem.“
Rhys sa ledva držal na nohách a kývol Charliemu, aby ho odviezol domov. Kým sa pripravoval na odchod, doktor Clarence Marsdenovi založil obklad. To bolo všetko, čo mohol nateraz robiť, a poprosil šerifa, aby ho odviezli domov. Keď zastavili pri Rhysovom dome, doktor oznámil Mary, že ak sa jej manželovi rana nezapáli, o týždeň sa môže vrátiť k povinnostiam. Rhys namietal, že nemá času nazvyš, no Mary napokon potichu sľúbila lekárovi, že Rhys si oddýchne, koľko bude treba.
Kapitola 46
Popoludnie prišla k Elizabeth pobehlica Trudy Vincentová a odovzdala balíček pre Raelynn Birminghamovú. So slzami vysvetľovala ohromenej mladej žene: „Váš strýko Coop mi povedal, že ak sa mu niečo stane, mám vám toto odovzdať a povedať, že to našiel v kazete vášho pána otca a že vám to právom patrí. List vraj očistí meno vášho pána otca a usvedčí skutočných vinníkov, ktorí ho očiernili.“
Raelynn si vzácnu zásielku pritisla na hruď. „Veľmi pekne vám ďakujem, slečna Vincentová,“ odvetila so slzami radosti. Vypýtala si od manžela zlatú mincu a zaplatila žene za cestu.

Trudy Vincentová si v živote nezarobila zlatú mincu, a hoci spočiatku nemala v úmysle byť priveľmi štedrá na informácie, z vďačnosti jej rozpovedala aj zvyšok odkazu, čo jej prikázal Raelynn odovzdať muž, ktorého poznala ako Olivera Fentona. „Povedal mi ešte, že Nell zabil lord Marsden a že váš skutočný strýko Cooper sa utopil v mori, keď bol ešte mládenec. Starý Coop sa s ním vtedy plavil. Preto o ňom toľko vedel. Bol by vám to všetko sám napísal, ale s brkom a atramentom mu to veľmi nešlo. Keď musel, tak už dačo napísal, to hej, ale veľmi ho to nebavilo.“
Aj Jeffa správy potešili a dal prostitútke ďalšiu zlatú mincu. „Moja žena a ja vám veľmi pekne ďakujeme, slečna...“
„Volajte ma Trudy, milosťpán,“ odvetila pobehlica s úsmevom. „Tak ma volajú všetci.“ Pritisla si mince na hruď. „Ja by som vám mala poďakovať za mince. Starý Coop...“ Zavrtela hlavou a začala odznova: „Vlastne Oliver Fenton a ja sme spolu veľmi dobre vychádzali. Mali sme v pláne odísť na sever a otvoriť si hostinec. Hovoril, že nie je bezpečné zostávať neďaleko pána Fridricha a ďalších ľudí, ktorí mu chcú ublížiť.“ Vzdychla. „A mal svätú pravdu. Chlapi toho starého podliaka mu nakoniec podrezali hrdlo. A ten pekelník Marsden dostal zase chuderku Nell.“
Trudy sa na chvíľu zamyslela nad smrťou úbohého dievčaťa a potom znovu pozrela na Jeffa. „Nell bola dobré dievča. Boli sme priateľky. Raz som sa jej pokúšala vyhovoriť, aby za vami toľko nebehala. Keby si nebola myslela, že je do vás zamilovaná, pán Birmingham, možno by nikdy nebola šla do postele s tým írskym námorným kapitánom, keď boli spolu v hostinci. Hovorila, že to bol mocný chlap ako vy, ale o pár dní musel ísť na more. Ani nevedel, že za ten krátky čas urobil Nell dieťa. Keď tu raz zakotví, poviem mu, že s Nell splodili pekného chlapčeka.“
Raelynn k žene priateľsky vystrela ruku. „Vďaka, že ste prišli, Trudy,“ zašepkala. „Už dávno nás nikto tak nepotešil. Ani neviem vyjadriť, aká som vám vďačná. V ťažkých chvíľach som niečo z toho tušila, ale až teraz som pochopila všetko. Odľahlo mi, že existuje niekto, kto pozná pravdu a môže ju podrobne vysvetliť. Ešte raz vďaka za všetko.“
„Rado sa stalo, pani Birminghamová.“
Jeff neváhal a spýtal sa: „Keby sme vás s manželkou odviezli k šerifovi, boli by ste mu to ochotná zopakovať? Uľahčilo by to vyšetrovanie.“
Trudy sa na okamih zamyslela a potom prikývla. „Dobre, pán Birmingham.“ Mykla plecami. „Aspoň pôjdu všetci darebáci za mreže a nebudú môcť znepríjemňovať život takým milým ľuďom ako vy a vaša krásna pani.“
Kapitola 47
Oakley bolo rovnaké, ako si ho Raelynn pamätala, ale ona sa domov vrátila ako iná žena. Teraz sa tešila z množstva nových túžob a nádejí. Vedela, že keď advokáti odovzdajú Marsdenov list čestným mužom v blízkosti kráľa Juraja, meno jej otca sa očistí a Marsdenových komplicov, lorda Prescotta a lorda Havelocka, zatknú. Potom sa budú tí naničhodníci na súde zodpovedať z vlastizrady.

Vďaka Trudy sa po Charlestone rozšírili zvesti, že vrahom Nell je lord Marsden, a nie Jeffrey Birmingham, ako si mnohí mysleli. Trudy taktiež dala ľuďom na známosť, že otcom Nellinho dieťaťa nie je Jeffrey Birmingham, ale írsky námorný kapitán.

Všetky tieto odhalenia Raelynn veľmi tešili a zároveň bola nekonečne vďačná, že ani ona, ani nikto iný nepochybuje, že je paňou Oakley a milovanou manželkou Jeffreyho Birminghama. Bola nadšená, že mu porodí dieťa, a vedela, že v priebehu rokov pribudnú ďalšie. Ak im bude šťastena naklonená, napokon spolu zostarnú a budú mať vnukov. No teraz bola pripravená naplno si vychutnať šťastie také, aké je.

O niekoľko dní po návrate domov sa manželia dozvedeli, že Rhys Townsend sa vrátil do práce, ešte s menšími bolesťami, ale inak v dobrej nálade. Lord Marsden naopak upadol do kómy, ktorú mu spôsobila rozširujúca sa infekcia. Gustáv Fridrich a jeho muži boli stále za mrežami a Olney sa delil o celu s chorým lordom Marsdenom. Zdalo sa, že Olney si dáva dobrý pozor, aby sa nedostal do rany svojmu bývalému chlebodarcovi. Bol bohatší o desaťtisíc dolárov, lebo šiel za šerifom Townsendom, aby svedčil proti Jeffreymu Birminghamovi. Čakalo ho zopár rokov väzby za zranenie Jeffreyho Birminghama a potom sa bude môcť pobrať do neznáma. Fridrich však pravdepodobne odvisne za všetky vraždy, ktoré si objednal a s ktorými Olney nemal nič spoločné. Dúfal, že na námorníkov, ktorých zabil pri obrane Fridricha, sa zabudlo a že Nemec si na nič nespomenie. Vždy môže tvrdiť, že išlo o sebaobranu, lebo minimálne jeden z nich sa ho pokúšal zabiť. Fridrich však nemal čo stratiť, a ak si na to spomenie, určite Olneymu pekne zavarí. Životy iných ľudí preňho nič neznamenali a Olney bol o to ochotnejší povedať všetko, čo vie o tomto mužovi a jeho obchodoch, keď ho šerif vypočúval medzi štyrmi očami.

Novomanželia Elizabeth a Farrell navštívili Jeffreyho a Raelynn. Raelynn od nich dostala ponuku, ktorej sa nedalo odolať. Ak im bude naďalej dodávať primerané množstvo návrhov na novú sezónu, ktoré si môže kresliť pre potešenie v Oakley, Elizabeth a Farrell ju budú po narodení jej dieťatka zásobovať kompletným šatníkom na každé ročné obdobie. Nielenže budú mať úžitok z jej návrhov, ale ešte bude chodiacou reklamou na vynikajúcu kvalitu šiat z ich krajčírskeho salóna. Jeff manželku nechal, nech sa sama rozhodne, a zažartoval, že ak ponuku prijme, ušetrí veľké peniaze a zároveň ju bude vidieť v najmódnejších šatách. Raelynn s radosťou súhlasila.
Kapitola 48
Istý pokojný novembrový večer, keď Jeffrey a Raelynn sedeli po večeri v jedálni pri čaji a káve, vošiel dnu Kingston a oznámil im, že pred domom zastalo niekoľko vozov. Pokračoval: „Sú to cudzinci, milosťpán Jeffrey, tuším sa nazývajú Cigáni. Pýtajú sa, či by ste ich nenechali na jednu noc utáboriť sa na vašom pozemku. Majú namierené do Georgie a sľubujú, že vám nenarobia škodu. Dvom z ich detí prišlo zle z pokazeného ovocia a natriasanie vo voze im nerobí dobre. Vravia, že keď ich necháte prenocovať, zahrajú vám. Mám vám povedať, že nie sú zlodeji ani vagabundi, ale slušní ľudia a živia sa ako muzikanti.“
„To je veľmi milé,“ potešila sa Raelynn a chytila manžela za ruku. S úsmevom naňho pozrela. „Dovolíš im zostať, Jeffrey?“
Manžel rýchlo podľahol jej prosbe a zdvihol sa zo stoličky. „Nemám nič proti, ak to bude len na jednu noc.“
Raelynn tiež vstala a so smiechom sa doňho zavesila. „Tak poďme na koncert, Jeffrey.“
Zavesení do seba prešli na chodbu, kde ich už čakal Kingston so šálom pre Raelynn. Jeff ho rozprestrel na manželkine štíhle plecia, galantne jej ponúkol ruku a vykročili na verandu. Na prednom trávniku už čakalo asi desať muzikantov. Iba jeden z nich vedel ako-tak po anglicky, no ani tomu nebolo veľmi rozumieť. Ale keď spustili, tóny jeho huslí, sprevádzané gitarami, píšťalami a ďalšími husľami, ich preniesli do ríše slasti. Hudba spočinula na ich ušiach ako hodváb a rozochvela im srdcia radosťou a obdivom. Hudba znela tu živo, tu upokojujúco, a Raelynn čoskoro v manželovom náručí tancovala po verande.

Pomedzi listy a konáre dubov, ktoré obkolesovali pozemok, žiarili hviezdy. Vo vzduchu sa vznášala omamujúca vôňa jesene. Boli šťastní a spokojní.

„Ty teda vieš dáme zamotať hlavu,“ povedala zadychčané Raelynn. „Takto mi naposledy muž učaroval, keď som mala asi tri roky.“
„A čo sa vtedy stalo, láska moja?“
„Všetko si nepamätám, ale spomínam si na záhradu, v ktorej som bola s mačkou a bábikami. Mrholilo. V Anglicku nebývajú veľké lejaky, iba jemný dáždik. Asi preto sú anglické záhrady také krásne.“ Odrazu sa rozosmiala a pokrútila hlavou nad rozmarnými spomienkami. „Občas sa mi zdá, že som si to celé iba vysnívala.“
Manžel na ňu hľadel a v očiach sa mu odrážala žiara z veľkých lampášov pri predných dverách. „Môj strýko mal sídlo v Londýne, a keď som bol oveľa mladší, chodievali sme ho tam s rodinou navštevovať. Pamätám sa, že ma prekvapilo, ako je tam sychravo a chladno. Pršalo tam často, skoro každý deň.“
„To je pravda,“ súhlasila Raelynn a potom si na niečo spomenula. „Nedávno sa mi o tom snívalo.“ Zmĺkla a usilovala sa spomenúť si na matný obraz. Opäť bola dieťa, bola v záhrade, niekto ju zdvihol...

„To je zvláštne, že to hovoríš,“ zašepkal Jeff.

„Prečo, Jeffrey? Sníva sa nám o všeličom.“
„Áno, ale to, čo si spomenula, mi je akési... známe.“ Pokrčil čelo a zamyslel sa. „Tuším sa mi nedávno tiež snívalo o Londýne.“
„Londýn na teba zanechal veľký dojem?“ doberala si ho.

„Páčilo sa mi tam. Pamätám si, že okolo strýkovho sídla bola krásna ohradená záhrada, o akej moja mama vždy básnila. Raz si dokonca do Harthavenu priniesla sadenice.“
„Aj my sme mali v otcovom sídle ohradenú záhradu. Bolo to moje obľúbené miesto. Zažila som tam toľko dobrodružstiev, hľadala som tam elfov a škriatkov.“ Zachichotala sa. „Dokonca som tam stretla krásneho princa.“
Jeff na ňu pobavene pozrel a zasmial sa. „Mám žiarliť, alebo to bola len galantná veverička?“
„Môžeš mu závidieť,“ podpichla ho milo Raelynn. „Zamilovala som sa doňho.“
Jeff zdvihol obočie a usmial sa. „Tak mi teda porozprávaj o tom potulnom darebákovi, čo ti ukradol srdce. Bol taký pekný ako ja?“
„Bol to rytier výzorom aj správaním.“
„A čo sa ti na tom fičúrikovi najväčšmi páčilo?“
Raelynn sa mu oprela o plece a zamyslene si prešla prstom po líci. „Myslím, že mal čierne vlasy. Do susednej záhrady sa dalo prejsť kovanou bránou. Raz som sa tam zatúlala, asi som hľadala mačku. Zbadal ma a odniesol ma domov. Pamätám si, že som sa trochu bála, keď ma zdvihol na ruky. Mal široké plecia.“ Pri spomienke z detstva sa ešte väčšmi usmiala. „A keby ťa to náhodou zaujímalo, práve vtedy sa pustil dážď.“
Jeff na ňu pozrel s takým zvláštnym výrazom, že ho rýchlo uistila. „Neboj sa, nebol to môj skutočný princ, ale keď som bola malá, celkom mi to tak pripadalo.“
Jeff sa zamyslene spýtal: „Daroval ti niekedy ten princ kvietok?“
Raelynn naňho prekvapene pozrela. „Ako to môžeš vedieť, Jeffrey?“
„Lebo pred mnohými rokmi, počas daždivého londýnskeho jarného dňa, som stretol krásneho elfa, ktorý sa zatúlal do strýkovej záhrady. Bola to taká pôvabná bytôstka, že mi jej návšteva ani v najmenšom neprekážala, no usiloval som sa ju presvedčiť, aby nezašla ďaleko od domu. Súhlasila pod podmienkou...“
„... že si s ňou zatancuješ,“ dokončila užasnuto Raelynn. „Zdvihol si ma. Spievala som ti a ty si sa pridal a potom sme tancovali. Bolo to krásne, tú spomienku som si uchovala celé roky. Ale potom si odišiel a už nikdy som ťa nevidela.“
„Strýko zomrel a už sme nemali dôvod chodievať do Londýna,“ odvetil Jeffrey pošepky a v duchu znovu uvidel to dievčatko, ktorým kedysi bola.

Raelynn naňho hľadela. Odvtedy bol jej ideál, jej chrabrý princ, po ktorom nevedomky túžila a od ktorého ju delili dlhé míle. „Myslíš si, že sme si boli od začiatku súdení?“
Jeff sa usmial. „Moje srdce nikdy nenašlo šťastie pri iných ženách, a keď si sa v ten deň v Charlestone zjavila v mojom živote, mal som pocit, akoby si ku mne bola vkročila zo sna, ktorý som si celé roky strážil. Uchvátila ma radosť pri pomyslení, že som konečne našiel svoju lásku.“
Vpila sa doňho očami a v údive šepkala usmiatymi perami: ,Jeffrey, ty si jediný muž, ktorého som v živote milovala. Bol si môj princ, keď som bola dieťa, a teraz si môj manžel, moja radosť. Som taká šťastná, že som tvoja žena.“
„Prepáčte, prosím,“ od úzkej uličky pred domom sa ozval hlboký mužský hlas.

Jeffrey a Raelynn, rozochvení od spoločnej radosti, sa od seba odtrhli a obrátili sa. Pekný vysoký muž so širokými plecami si zložil klobúk a podišiel ku schodom na verandu.

„Ste, prosím, pán Birmingham?“ spýtal sa s írskym prízvukom.

„Áno, som Jeffrey Birmingham. Mám aj brata Brandona.“ Mávol rukou smerom na západ. „Býva zopár stoviek yardov odtiaľto.“
„Prišiel som za vami, pane.“
„Ako sa voláte?“
„Kapitán Shannon O´Keefe. Poslala ma za vami Trudy.“
Na Jeffovej tvári sa zračilo prekvapenie. „Ste Danielov otec?“
„Áno, pane. Nell bola panna, keď som ju vzal k sebe do postele, a nemám dôvod predpokladať, že by v takom krátkom čase bola s iným mužom.“
„Prišli ste na návštevu?“
„Prišiel som si po syna, chcem mu dať svoje meno a zveriť ho sestre. Nemôže mať deti a už roky si pre to ide vyplakať oči. Nemám ženu, takže Bryden sa oňho rada postará. Budem mu dávať peniaze na živobytie, až kým nevyrastie, a potom so mnou pôjde na more.“
Jeff podišiel bližšie a vystrel priateľsky ruku. „Teší nás, že vás poznávame, pane. Robili sme si o chlapca starosti, nevedeli sme, aká ho čaká budúcnosť bez otcovho mena. Sme veľmi radi, že oňho bude dobre postarané.“
Kapitola 49
Raelynn sa pritisla k manželovi, kým jej hlava na vankúši nespočinula vedľa jeho hlavy. „Už si rozmýšľal, či chceš mať syna, alebo dcéru?“
Jeffrey jej pohladkal krivku brušká. „Keby som mal na výber, chcel by som z každého aspoň po jednom.“
„Ale nie naraz, dobre?“ protestovala s chichotom. Usmiala sa naňho a končekom prsta mu prešla po perách. „Chcela by som syna, ktorý bude vyzerať ako ty.“
„Beau sa podobá na Brandona,“ zmyslel sa Jeff nahlas a zdvihol obočie. „Takže je dosť možné, že aj môj syn sa bude podobať na mňa. Ale mali by sme mať aj dcéru, ktorá bude vyzerať ako ty.“
Raelynn ho vzala za ruku a priložila si ju na miesto, kde sa hýbalo ich dieťatko. „Cítiš, ako sa hýbe?“
„Je to neposedný beťár, však?“ zasmial sa jej manžel.

„To nič,“ odvetila Raelynn a spokojne si vzdychla. „Aspoň viem, že je všetko v poriadku.“
Jeff ju pobozkal na obočie. „Veru tak, všetko je v poriadku. Si v mojom náručí, kam si vždy patrila.“
„Aký je svet krásny, keď sme spolu, však, Jeffrey?“
„Áno, láska moja, svet je krásny. A plameň lásky nikdy nezhasne.“
